
Prefaţă 



Prelegerile despre predicare susţinute de H. M. S. Richards 

Această carte conţine prelegerile susţinute de autor în anul 
1957, în Takoma Park, Maryland, în deschiderea seriei de prele- 
geri despre predicare destinate încurajării şi sprijinirii pastorilor 
hirotoniţi din zona Washington, dar şi a studenţilor la Teologie de la 
Colegiul Misionar Washington şi de la Seminarul Teologic Adventist 
de Ziua a Şaptea. 

Proiectul acesta a fost sponsorizat de Colegiul Misionar Wash- 
ington şi de Uniunea de Conferinţe Columbia şi a reprezentat un 
nou început în ceea ce priveşte instruirea pastorală dedicată 
studenţilor noştri de la Teologie. Timp de mai mulţi ani, studenţii 
noştri de la colegiu şi de la seminar au fost nevoiţi să apeleze la 
materiale populare de instruire, precum Prelegerile despre predi- 
care de Ia Yale, însă succesul acestei iniţiative a bisericii noastre a 
depăşit aşteptările celor implicaţi, cu rezultatul că Prelegerile se 
vor transforma într-un eveniment anual. Oameni cu o experienţă 
vastă în lucrarea de pastoraţie şi în lucrarea de evanghelizare vor 
fi invitaţi să vorbească despre înţelepciunea acumulată în îndelun- 
gata lor lucrare de slujire. 

0 mare parte a entuziasmului stârnit de primele prelegeri 
din această serie se datorează şi lui H. M. S. Richards. Sfaturile şi 
observaţiile lui sunt deosebit de valoroase datorită renumelui 
mondial pe care 1-a dobândit ca evanghelist la postul de radio The 

Voice ofProphecy şi, totodată, datorită îndelungatei lui experienţe 
câştigate în lucrarea de pastoraţie şi în lucrarea de evanghelizare. 
De aceea, cartea aceasta este o dovadă semnificativă a faptului că 
există printre pastorii adventişti tot mai numeroşi o experienţă 
bogată care merită fructificată în cadrul unor prelegeri. Prelegerile, 
apărute acum în formă tipărită, vor constitui un mijloc prin care 
sfaturile lor vor ajunge la lucrătorii din toată lumea. 



EDITORII 



PRELEGEREA 1 



Ce este predicarea? 



„Isus a venit în Galileea şi propovăduia 
Evanghelia lui Dumnezeu." (Marcu 1,14) 




ragi colegi predicatori, vă spun bun venit! Nu mă aflu aici 



pentru că aş şti mai multe decât voi despre predicare sau 



pentru că aş pretinde că sunt o autoritate în acest domeniu. 
De fapt, sunt convins că la încheierea acestui seminar, unii dintre voi 
nu vor fi deloc de acord cu unele dintre lucrurile pe care le voi spune; 
dar acesta este un lucru bun. Dacă reuşim să-i determinăm pe oa- 
meni să gândească suficient de mult încât să nu fie de acord cu noi, 
atunci lucrul acesta va fi, pe termen lung, un câştig. Dacă nu pot să vă 
conving că am dreptate, atunci încercaţi voi să mă convingeţi că aveţi 
dreptate. 

De şapte luni încoace, de când am primit invitaţia de a susţine 
aceste prelegeri, m-am gândit mai serios ca niciodată la lucrarea de 
predicare şi, în mod deosebit, la predicarea în Biserica Adventistă 
de Ziua a Şaptea. Am analizat propria mea experienţă şi am încercat 
să exprim în cuvinte puţinul pe care îl cunosc despre acest subiect 
vast. Am citit cu mai multă atenţie decât până acum tot ce spune 
Sfânta Scriptură despre predicare. Am citit în legătură cu această 
temă câteva cărţi scrise de cei mai mari predicatori şi profesori ai 
lumii. în final, am trimis câte o scrisoare la aproximativ cinci sute 
de predicatori activi, în care le-am cerut sfatul. Am primit două sute 
de răspunsuri. în urma acestor acţiuni, am ajuns la trei mari con- 
cluzii: prima - subiectul este vast; a doua - specialiştii au tratat în 

întregime acest subiect şi au spus tot ce trebuie spus sau ce ar putea 
fi spus despre el; a treia - cunoştinţele mele despre predicare sunt 
surprinzător de mici. 

Oricui i-ar fi absolut imposibil să acopere tot subiectul predicării, 
chiar şi în o sută de prelegeri. De aceea, voi face câteva remarci de- 
spre acest subiect şi voi cere binecuvântarea lui Dumnezeu asupra 
eforturilor mele, astfel încât să vă fie de ajutor ceea ce se va spune 
aici. 

Găsesc că ideea de a începe o serie de prelegeri despre predicare 
este un semn foarte încurajator. Acest fapt ne arată că liderii noştri 
se gândesc din ce în ce mai mult la acest subiect. Din discuţiile pe 
care le-am avut cu fratele Osborn, sfetnicul meu spiritual de pe vre- 
mea când păstorea biserica mea natală din Glendale, am aflat că el 
era foarte preocupat de această temă şi m-am arătat profund in- 
teresat de colecţia sa de cărţi din seria de Prelegeri de la Yale. El 
a reuşit să obţină aproape toate cărţile, deşi presupun că lucrul 
acesta este aproape imposibil acum. Dar aceasta a fost una dintre 
ambiţiile vieţii sale. Pe vremea când studiam la Colegiul Misionar 
Washington şi când eram pastor al vechii biserici Capitol Hill, nu 
îmi închipuiam că băieţelul acela activ, care stătea de obicei în rân- 
dul din faţă, avea să devină într-o zi pastorul meu care mă însoţeşte 
astăzi la acest amvon - fratele Osborn. 

Titlul prelegerii din seara aceasta este „Ce este predicarea?", iar 
textul este Marcu 1,14. Dr. Buttrick a folosit o parte din acest verset 
ca titlu pentru cartea sa, apărută în seria de Prelegeri de la Yale: 
„Isus a venit... şi propovăduia." Când a venit în lumea noastră, Isus 
a venit predicând. Din clipa în care am primit invitaţia de a susţine 
această serie de prelegeri, nu am mai fost preocupat de nimic alt- 
ceva decât de predicare. Am meditat la acest subiect, am visat la 
acest subiect. De altfel, am conceput câteva prelegeri noaptea, în 
timp ce dormeam, dar dimineaţa, când mă trezeam constatam că 
nimic nu era bun! Din clipa în care am primit această chemare, am 
citit, din câte cunosc, tot ce se spune în Biblie despre predicare şi 
cred că am citit pe această temă tot ce se găseşte în cărţile publicate 
ale Spiritului Profetic. Am citit toate cărţile din seria de Prelegeri de 

la Yale care mi-au căzut în mâini şi pentru care am avut timp, câteva 
dintre cărţile pe care mi le-a trimis fratele Osborn şi alte cărţi pe 
care le-am achiziţionat personal. 

în urma citirii acestor cărţi, în urma analizării experienţei mele 
personale şi a căutării lui Dumnezeu în rugăciune pe această temă, 
am tras două concluzii. Prima este aceea că tot ce se putea spune 
despre predicare s-a spus deja şi s-a spus chiar mai bine decât aş 
reuşi eu. A doua concluzie este aceea că ştiu foarte puţin despre 
acest subiect, că simt că am deficienţe aproape în toate aspectele şi 
că, prin urmare, nu pot fi un predicator adevărat şi puternic, şi cu 
atât mai puţin un mare predicator. Dată fiind însemnătatea acestui 
subiect, îi cer lui Dumnezeu să-mi binecuvânteze eforturile. 

Acum, în versetul al paisprezecelea din primul capitol al celei 
mai scurte Evanghelii, Evanghelia după Marcu, găsim aceste cuvinte: 
„Isus a venit în Galileea şi propovăduia Evanghelia lui Dumnezeu." 
Acesta este primul lucru pe care îl aflăm despre El. Prima ocupaţie 
a Mântuitorului nostru în lumea aceasta, după începerea lucrării 
Sale publice, a fost aceea de predicator. El a venit predicând. Cuvân- 
tul „propovăduia" din acest pasaj înseamnă „a proclama", „a anunţa" 
sau „a vesti", „a striga cu glas tare." Esenţa soliei lui Isus, aşa cum 
este ea amintită în acest pasaj, este aceasta: „S-a împlinit vremea şi 
împărăţia lui Dumnezeu este aproape. Pocăiţi-vă şi credeţi în Evan- 
ghelie." (Marcu 1,15) 

Să observăm acum caracteristicile predicării Sale: ea se baza pe 
împlinirea profeţiei, pe inspiraţia Scripturilor Vechiului Testament. 
Ea era o chemare la pocăinţă şi la credinţă. Aceste patru idei se des- 
prind clar din text. Profeţia din Daniel 9 - marea profeţie despre 
cele 70 de săptămâni pe care o cunoaştem cu toţii - s-a împlinit 
la ungerea lui Isus cu Duhul Sfânt în râul Iordan. în Fapte 10,38, 
citim că Isus a fost uns cu Duhul Sfânt şi că mergea din loc în loc, 
vindecându-i pe bolnavi şi pe toţi cei apăsaţi de diavolul, „căci Dum- 
nezeu era cu El." El a fost uns acolo, lângă Iordan, cu Duhul Sfânt 
şi a devenit Unsul - adică Hristos - ca împlinire a acestei profeţii. 
Şi a început îndată să predice: „S-a împlinit vremea... Pocăiţi-vă şi 
credeţi în Evanghelie." El a venit ca să predice solia aceasta. 

La începutul lucrării Sale scurte, dar influente, prima Lui predică 
a fost un anunţ că profeţia s-a împlinit. Ea a fost o proclamaţie 
oficială adresată lumii, în care se spune că profeţia s-a împlinit, că 
se împlinea chiar atunci şi că El venise ca să o împlinească. 

După aceea, să observăm că predicarea Sa era precisă, foarte 
precisă. Să citim din nou textul: „S-a împlinit vremea" Ea este 
precisă şi este biblică. Isus Şi-a întemeiat predicarea pe Scripturile 
Vechiului Testament; şi era profetică. Consider că aceste trei idei, 
dacă ni le-am putea aduce aminte şi dacă le-am urmări în predica- 
rea noastră, ne-ar ajuta pe toţi - predicarea lui Hristos era precisă, 
biblică şi profetică. Ea nu se baza pe vreo teorie ingenioasă sau pe 
vreun argument filozofic. Ea se baza pe o realitate, pe realitatea 
prezenţei Sale. „Eu sunt aici. Am venit. De aceea, pocăiţi-vă! Credeţi 
solia aceasta! Profeţia s-a împlinit. Am venit ca împlinire a acestei 
profeţii." Predicarea Sa se baza pe realitatea prezenţei Sale, pe reali- 
tatea profeţiei făcute cu multă vreme în urmă şi pe realitatea că sosise 
vremea să se întâmple lucruri mari. Ea era o predicare eficientă. 
Predicarea adevărată este întotdeauna eficientă - ea are fie un efect 
exterior, fie un impact interior. 

Predicarea lui Isus era proclamarea unei realităţi; aş vrea să pot 
sublinia îndeajuns această idee. Ea era totodată un apel la acţiune. 
„Pocăiţi-vă!" îi îndemna El. „Pocăiţi-vă, căci împărăţia lui Dumnezeu 
este aproape!" Ea este în acelaşi timp o poruncă de la Dumnezeu. 
Căci „Dumnezeu ... porunceşte acum tuturor oamenilor de pretutin- 
deni să se pocăiască" (Fapte 17,30). Uneori, în predicile noastre, 
noi îi rugăm pe oameni să se pocăiască şi este bine. Le cerem să 
se pocăiască. Le sugerăm să se pocăiască. încercăm să-i convingem 
să se pocăiască. Facem orice altceva numai nu le poruncim să se 
pocăiască. Dumnezeu le porunceşte acum, tuturor oamenilor, de 
pretutindeni să se pocăiască. Nu uitaţi lucrul acesta! Trebuie să 
includem în predicarea noastră tonul imperativ al lui Dumnezeu, 
tonul autoritar, porunca de a se pocăi. 

Am ajuns la a doua idee principală: predicarea lui Isus era de 
la persoană la persoană; de la om către oameni. Despre această 
transmitere a adevărului de la om către oameni vorbeşte Phillips 

Brooks în cartea apărută în seria de Prelegeri despre predicare de 
la Yale, pe care majoritatea o consideră a fi cel mai însemnat volum 
apărut până acum în această serie. Predicarea, în esenţă, înseamnă 
transmiterea adevărului de către un om unui grup de oameni. Com- 
ponentele ei sunt adevărul şi persoana. Dumnezeu ar fi putut scrie 
mesajul Său pe cer, cu litere de foc, dar aceasta nu ar fi fost predi- 
care. Un om trebuia să vină şi să rostească anumite cuvinte înaintea 
altor oameni. 

Există astăzi vorbitori care le stârnesc oamenilor interesul, 
care îi uimesc pe ascultători cu argumentaţiile lor oratorice sclipi- 
toare; sunt unii care filozofează şi emit supoziţii. însă aceasta nu 
este predicare, fiindcă nu este o prezentare a adevărului. Ea nu 
este altceva decât o prezentare a interpretărilor distorsionate şi a 
frământărilor minţii omeneşti. Predicarea adevărată trebuie să aibă 
în spatele ei un om credincios. Componentele ei sunt întotdeauna 
persoana şi adevărul. 

Iar al treilea element care nu trebuie să lipsească niciodată este 
acesta: ea trebuie să se bazeze pe adevărul biblic. Prin urmare, 
predicarea adevărată trebuie să fie precisă, personală, adevărată şi 
biblică. 

Pe pământ, Isus a fost Omul adevărat, a fost Adevărul întreg. El era 
Fiul omului şi Fiul lui Dumnezeu. El spune: „Eu sunt calea, adevărul 
şi viaţa" (Ioan 14,6). El era adevărul întrupat. în mărturia depusă 
înaintea lui Pilat, guvernatorul roman, Isus a spus: „Eu pentru 
aceasta M-am născut şi am venit în lume, ca să mărturisesc despre 
adevăr. Oricine este din adevăr ascultă glasul Meu." Pilat L-a între- 
bat: „Ce este adevărul?" (Ioan 18,37.38) în vremea aceea, Imperiul 
Roman era plin de filozofi care căutau adevărul. Erau adepţii lui Pla- 
ton, ai lui Aristotel, stoicii, epicurienii, cinicii. Oamenii apucaseră 
pe multe căi în căutarea adevărului; sau cel puţin, aşa credeau ei, 
că sunt în căutarea adevărului. Mulţi gânditori ajunseseră să creadă 
că adevărul nu putea fi găsit. Iar disperarea aceasta condusese la 
întemeierea şcolii cinicilor. 

„Ce este adevărul?" a întrebat Pilat. Nu ştim în ce limbă a vorbit 
el, dar dacă I-a vorbit în latină - căci era un diplomat roman - pro- 

babil că a zis Quid est veritas? Cineva a observat că dacă amestecăm 
literele, obţinem declaraţia Estvirqui adest, „Este Omul care stă 
înaintea Ta." Aşadar, El era adevărul întrupat, adevărul într-un om, 
adevărul în Dumnezeul-om. El era Adevărul însuşi. „Eu sunt calea, 
adevărul şi viaţa." Lumea nu a mai auzit o astfel de predicare, pen- 
tru că nu a mai existat niciodată un astfel de om. Numai dacă ne 
apropiem de El, Omul, putem să ne dezvoltăm personal ca predi- 
catori. El Şi-a început predicarea cu citate din Scripturile Vechiului 
Testament şi cu referirea la împlinirea profeţiei divine. Dacă există 
astăzi o scădere a interesului faţă de predicarea creştină, ar fi bine 
să căutăm cauza în primul rând la persoana noastră. Cine suntem 
noi? Ce fel de oameni suntem noi? Trăim noi şi credem noi adevărul 
pe care îl predicăm? Se află el în inima noastră? întruchipăm noi 
adevărul? Dacă predicarea noastră nu are succes, ar trebui să pri- 
vim la noi înşine şi să ne analizăm cu atenţie. 

în al doilea rând, trebuie să ne gândim la adevărul pe care îl 
predicăm - la ceea ce predicăm. Am distorsionat adevărul? L-am 
îngropat sub ideile noastre sau sub filozofia omenească? Predi- 
carea, tinerii mei prieteni, nu va dispărea niciodată. Vedeţi voi, mă 
adresez în mod special vouă, celor care se pregătesc pentru slujirea 
pastorală. Să nu trăiţi cu impresia că predicarea va dispărea! Nu se 
va întâmpla aşa ceva niciodată, atâta timp cât vor mai exista oameni 
păcătoşi în lumea aceasta, atâta timp cât lucrarea lui Dumnezeu nu 
se va încheia. Predicarea nu va fi înlocuită cu altceva atâta timp cât 
mai există oameni credincioşi, care au un mesaj adevărat de spus 
şi care se lasă călăuziţi de Duhul Sfânt. Astfel de predicatori nu vor 
fi lipsiţi niciodată de ascultători. Când omul lui Dumnezeu vine cu 
mesajul lui Dumnezeu într-un timp stabilit de Dumnezeu, vor exi- 
sta întotdeauna oameni ale căror inimi vor arde în ei atunci când el 
le va deschide Scripturile (Luca 24,32). Mesajul lui Dumnezeu din 
Cartea lui Dumnezeu, transmis de omul lui Dumnezeu în casa lui 
Dumnezeu, în ziua lui Dumnezeu - aceasta este predicarea! 

Adevărul şi persoana sunt două componente inseparabile. 
Adevărul a fost întotdeauna legat de o persoană, a fost întotdeau- 
na proclamat de o persoană şi mărturisit de o persoană. Adevărul 

lui Dumnezeu este o solie, dar când Dumnezeu trimite o solie, El o 
trimite întotdeauna printr-un om. în Biblie citim: „A venit un om 
trimis de Dumnezeu; numele lui era Ioan" (Ioan 1,6). Dumnezeu tri- 
mite întotdeauna solia Sa printr-un om care o întruchipează. 

Noi, adventiştii, vorbim despre adevăr - „A primit el adevărul?", 
„A aflat el adevărul?', „A respins el adevărul?" - adevărul şi persoa- 
na sunt inseparabile, adevărul e mărturisit de o persoană. Adevărul 
lui Dumnezeu mai este numit „veste", iar omul care o transmite este 
numit „mesager". „Vestea pe care am auzit-o de la El şi pe care v-o 
propovăduim", spune Ioan (1 Ioan 1,5). Iată deci, vestea pe care am 
auzit-o şi pe care o transmitem mai departe. 

Mesagerul transmite un mesaj, iar noi trebuie să fim mesagerii 
lui Dumnezeu. Apostolul Petru, în cuvântul rostit înaintea Consiliu- 
lui general din Ierusalim, a spus: „Noi suntem martori ai acestor 
lucruri" (Fapte 5,32). După cum se ştie, el nu făcea altceva decât să 
repete cuvintele rostite de Isus cu ocazia ultimei trimiterii a uce- 
nicilor: „Voi sunteţi martori ai acestor lucruri" (Luca 24,48). Iar 
făgăduinţa Sa era aceasta: „Ci voi veţi primi o putere, când Se va co- 
borî Duhul Sfânt peste voi şi-Mi veţi fi martori în Ierusalim, în toată 
Iudeea, în Samaria şi până la marginile pământului." (Fapte 1,8) 

Există totuşi o mare deosebire între un martor şi un avocat. Isus 
nu a spus: „Veţi fi avocaţii Mei." Ştiţi, foarte mulţi predicatori şi-ar 
dori să fie avocaţii lui Dumnezeu. I-am ascultat pe unii care ştiu 
într-adevăr să aducă argumente. Da, ei sunt specialişti! însă unul 
dintre semnele neîndoielnice ale predicatorului adevărat este acela 
că el încetează să mai fie avocat şi devine martor. 

în vremea când eram student la şcoala aceasta, am fost martorul 
unui incident neplăcut; al unui episod violent. într-o zi, în timp ce 
mă întorceam acasă de la bisericuţa mea unde predicam, troleibu- 
zul s-a oprit la o anumită staţie şi atunci s-a întâmplat ceva. La 
coborâre, un băieţel care purta pe umăr nişte patine, 1-a lovit din 
greşeală pe un pasager care aştepta să urce. Acesta s-a înfuriat foar- 
te tare. Soţia lui i-a făcut un semn cu cotul, dar el a urcat înaintea 
ei, un lucru foarte ciudat pentru un domn manierat cum părea. 
După ce s-a urcat, fiindcă furia nu-i trecuse încă, a scos umbrela pe 

fereastră şi 1-a împuns pe băiat cu vârful ei direct în ochi. Cazul a 
ajuns în cele din urmă la tribunal. 

într-o dimineaţă, pe la ora şase, pe când dormeam în camera 
mea din Bulevardul Carroll, un poliţist a dat buzna înăuntru şi 
mi-a înmânat o citaţie în care mi se cerea să apar ca martor. M-am 
speriat foarte tare, întrucât m-am gândit că o să fiu condamnat la 
închisoare. Dar nu trebuia decât să mă duc la tribunal şi să depun 
mărturie; la tribunal am descoperit un lucru. 

Când am fost chemat în boxa martorilor, am povestit ce s-a 
întâmplat, aşa cum am văzut şi m-am pomenit că am început să le 
spun care era impresia mea despre bărbatul acela. Judecătorul m-a 
oprit şi mi-a zis: 

- Ascultă, tinere, nu ne interesează părerea ta. Nu vrem decât să 
aflăm ce ai văzut. Asta e tot ce dorim să ştim. 

Iată deci ce trebuie să facă un martor - să spună ce a văzut, ce 
ştie şi ce a experimentat, nu să-şi spună părerea. 

Martorul care a urmat după mine era o profesoară. Ea a început 
să se agite foarte tare şi să spună: 

- Dar, domnule judecător, când s-a uitat pe fereastra troleibuzu- 
lui, omul acesta arăta exact ca un demon. El... 

Judecătorul a spus atunci: 

- De unde ştiţi cum arată un demon? Aţi văzut vreodată un de- 
mon? 

Vedeţi, femeia aceasta nu a putut să depună mărturie. Ea 
nu văzuse niciodată un demon. Ea îşi folosea imaginaţia, lucru 
perfect normal în anumite situaţii, dar nu şi atunci când depui 
mărturie. 

Prin urmare, nu suntem chemaţi să fim avocaţii Domnului Hris- 
tos; trebuie să fim martorii Săi. Oamenii nu pot nega afirmaţiile 
unui martor. Când spunem „Isus a făcut pentru mine lucrul acesta şi 
îl va face şi pentru tine", ei nu pot să ne contrazică. Cel mai mare ne- 
credincios de pe pământ nu poate ignora un martor şi mărturia lui. 

în Parcul Hyde din Londra este permis ca oamenii să vină şi să-şi 
mărturisească credinţa sau necredinţa cu voce tare. întâlneşti sute 
de oameni urcaţi pe cutii sau stând pur şi simplu în picioare pe 

trotuar, care vorbesc despre tot ce au în minte şi în suflet. într-o 
seară, un bărbat predica Evanghelia în parc şi în jurul lui erau câţiva 
credincioşi. Printre ascultători se afla un sceptic, un necredincios 
iubitor de „dezbateri", care făcea tot ce putea ca să-1 întrerupă pe 
vorbitor şi să-1 pună în încurcătură. Unul dintre credincioşii care 
îl însoţeau pe predicator, îl cunoştea pe Hristos de puţin timp. El 
fusese un alcoolic învederat, iar familia lui suferise de sărăcie din 
cauza acestui lucru. însă L-a cunoscut pe Domnul Hristos şi viaţa 
lui s-a schimbat. 

Când a văzut că nu reuşeşte să-1 aducă pe predicator la tăcere, 
necredinciosul s-a dus la fostul alcoolic şi i-a spus: 

- Ce ştii tu despre creştinism? 
El i-a răspuns: 

- Nu foarte multe, domnule. Nu sunt un om învăţat. 
Atunci scepticul l-a întrebat: 

- în ce zi S-a născut Hristos? 

- Nu ştiu în ce zi. 

- Când a murit? 

- Nu ştiu când a murit. 

- Unde S-a născut? 

- Nu ştiu exact. 

- Vezi că nu ştii nimic? i-a spus cu dispreţ scepticul. 

- Da, i-a răspuns el, nu ştiu mai nimic despre lucrurile acestea, 
dar ştiu că Isus a făcut ceva pentru mine. Asta ştiu. Acum câteva 
luni, casa mea era ca o casă de nebuni, era iadul pe pământ. Când 
ajungeam acasă, copiii fugeau şi se ascundeau de mine. Soţia mea, 
sărmana, nu avea cu ce să se îmbrace şi plângea tot timpul. 0 
băteam. îi băteam şi pe copii. înjuram şi blestemam. Luam toţi banii 
şi-i beam. Viaţa era un iad pentru ei şi pentru mine. Dar L-am primit 
pe Isus în inima mea. L-am auzit pe bărbatul acesta predicând şi 
viaţa mea s-a schimbat cu totul. Acum nu mai suntem muritori de 
foame. Soţia mea este fericită şi cântă toată ziua, are haine bune de 
îmbrăcat. Când vin acasă, copiii îmi ies în întâmpinare şi îmi sar în 
braţe. „A venit tati acasă!" spun toţi. Isus a făcut lucrul acesta pentru 
mine. Asta ştiu! 

Ce mai poate să spună cineva în faţa unei astfel de mărturii? Mai 
poate să o contrazică? 

„Voi sunteţi martorii Mei" (Isaia 43,10). Şi, prietenii mei, acesta 
este primul element al predicării. Nu vom reuşi niciodată să fim 
predicatori până nu vom fi martori, până când Hristos nu va face 
ceva pentru noi. Trebuie să spunem: „Am văzut, ştiu, am experi- 
mentat, am gustat şi este bun!" 

A predica nu înseamnă, în primul rând, a aduce argumente în 
favoarea unei idei, a comenta despre ceva, a filozofa sau a rosti 
cuvintele cu o intonaţie fermecătoare. A predica înseamnă a aduce 
mărturie, a le spune ceea ce ştim oamenilor care vor să afle adevărul 
şi care trebuie să îl afle. Acesta este motivul pentru care predicarea 
este atât de strâns legată de persoană. Nu poate exista predicare 
fără o persoană, fără un predicator. Nu poate exista mărturie fără 
martori. 

Noi am primit mesajul de la Dumnezeu, dar nu îl putem trans- 
mite până când el nu pătrunde în viaţa noastră. Trebuie să îl adu- 
cem ca pe propria noastră mărturie, cu putere spirituală. Când stăm 
în faţa oamenilor, când pregătim predica - şi chiar mai înainte de 
aceasta, când ne rugăm ca Dumnezeu să ne dea o predică - să nu 
uităm aceste două idei: noi suntem mesagerii Săi şi noi suntem 
martorii Săi. Atunci putem veni înaintea oamenilor cu autori- 
tate şi putem proclama vestea cu o aşa putere încât să sfărâme 
pietrele, să convingă, să avertizeze, să câştige, să înduplece, să 
convertească inima păcătoasă a omului şi să-i încurajeze pe sfinţii 
lui Dumnezeu. 

Aşadar, ca să fim predicatori adevăraţi, trebuie să fim fiii lui 
Dumnezeu; trebuie să vorbim în limba familiei Sale. Ştiţi, oamenii 
îşi dau seama imediat dacă facem parte din familia lui Dumnezeu. 
Ei sesizează accentul diferit al vorbirii noastre, „accentul de fami- 
lie", dacă putem spune aşa. Nu trebuie să venim înaintea oamenilor 
ca nişte profesori, ci ca nişte predicatori. Noi suntem mesagerii lui 
Dumnezeu - însă mai întâi de toate, suntem creştini, fii ai lui Dum- 
nezeu în mijlocul unei generaţii corupte. Acesta este primul semn al 
adevăratului predicator. El este omul lui Dumnezeu. 



Ce este predicarea? 1 7 



Poate că am obţinut diploma la şcolile cele mai bune din lume 
şi poate că am fost hirotoniţi de conducerea bisericii, dar dacă pe 
lângă acestea nu mai avem nimic, dacă nu ne-am născut din nou - 
aici puteţi să nu fiţi de acord cu mine, fiindcă în această privinţă sunt 
un metodist de modă veche - dacă nu avem mărturisirea Duhului în 
inima noastră, nu putem fi niciodată predicatori adevăraţi şi nici nu 
putem transmite un mesaj care să ajungă la inima oamenilor însoţit 
de puterea de la Dumnezeu. 

Am găsit în Spiritul Profetic peste trei sute de declaraţii cu pri- 
vire la această religie bazată pe experienţă. Vă vine să credeţi sau 
nu, ea este descrisă acolo în cuvinte cât se poate de clare. La fel 
şi în Biblie. Trebuie să ştiţi că sunteţi copiii lui Dumnezeu. Ideea 
aceasta nu trebuie să o acceptăm doar la nivel teoretic. Trebuie să 
o experimentăm! De fiecare dată când ne aflăm la amvonul sfânt, 
trebuie să transmitem un mesaj care să ajungă la inima oamenilor 
cu putere. 

Când facem din Sfânta Scriptură ghidul nostru, descoperim că 
predicarea a fost rânduită de Dumnezeu şi întrebuinţată de Duhul 
Sfânt; şi va rămâne aşa până la sfârşitul timpului. Marea Trimitere 
a Evangheliei ne dovedeşte acest lucru: „Duceţi-vă în toată lumea" 
şi ce anume să facem? „Duceţi-vă şi învăţaţi toate neamurile [„faceţi 
ucenici sau creştini din toate neamurile"], botezându-i în numele 
Tatălui, al Fiului şi al Sfântului Duh. Şi învăţaţi-i să păzească tot ce 
v-am poruncit. Şi iată că Eu sunt cu voi [cât timp?] în toate zilele, 
până la sfârşitul veacului" (Matei 28,19.20). Cât timp va exista 
predicarea? Până la sfârşitul veacului. Trebuie să lucrăm şi să fa- 
cem ucenici; trebuie să predicăm Evanghelia până la sfârşitul lumii. 
De aceea, consider că predicarea nu va dispărea decât la sfârşitul 
timpului. 

Să observăm că făgăduinţa de aici este dată celor care ascultă de 
Cuvântul lui Dumnezeu, care merg în toată lumea şi fac ucenici din 
toate neamurile. Trimiterea aceasta nu este una limitată. Ea nu e 
valabilă doar pentru evrei, doar pentru apostolii din vremea aceea 
sau din vreo altă epocă, ci este valabilă până la sfârşitul veacului. 
Deci predicarea nu va avea sfârşit. Va continua să existe. Cineva o 

va face. Dumnezeu nu va duce niciodată lipsă de oameni. El nu a 
dus niciodată lipsă. Chiar şi în împrejurările cele mai întunecate, 
când predicarea a intrat într-un mare con de umbră şi când spiri- 
tualitatea a cunoscut un declin, Dumnezeu a chemat predicatori. 
De-a lungul secolelor aşa-zis creştine şi până în vremea noastră, 
metoda lui Dumnezeu de reînviorare a bisericii a fost întotdeauna 
predicarea din Cuvânt, susţinută de oameni neînfricaţi, consacraţi 
şi capabili. 

I. H. Evans, în cartea sa The Preacher and His Preaching [Predica- 
torul şi predicarea lui], ne aduce aminte că nici în Cuvântul lui Dum- 
nezeu şi nici în experienţa umană, nu a fost oferit vreun substitut 
pentru predicarea Evangheliei. Au fost aşezate în locul ei multe lu- 
cruri bune, dar niciunul nu a avut vreodată succes. Toate planurile 
şi născocirile oamenilor - jocurile, sportul, cluburile, organizaţiile 
sociale şi lucrarea creştină de orice tip - nu au luat şi nici nu vor lua 
vreodată locul predicării Evangheliei, care a fost rânduită, poruncită 
şi binecuvântată de Isus Hristos însuşi. 

Prieteni, există în inima omenească o foame pe care o poate 
satisface numai Cuvântul predicat. Adevărata predicare înseamnă 
mărturisirea lui Hristos. „Voi sunteţi martorii Mei." Voi trebuie să 
predicaţi ceea ce El a învăţat şi ceea ce El a poruncit să fie învăţat. 
„Duceţi-vă în toată lumea şi propovăduiţi Evanghelia la orice 
făptură" (Marcu 16,15). Aceasta este porunca Sa. 

înălţarea lui Isus Hristos este tema centrală a predicării. „Şi după 
ce voi fi înălţat... voi atrage la Mine pe toţi oamenii." Aceasta este 
făgăduinţa Sa din Ioan 12,32. Aceasta este puterea de atracţie a cru- 
cii. 

Trebuie să cunoaştem din experienţă personală, dar şi din Sfin- 
tele Scripturi, că Isus Hristos este un Mântuitor personal; că El este 
Fiul omului şi Fiul lui Dumnezeu; că S-a dat pe Sine pentru noi şi a 
murit în locul nostru; că a fost tratat aşa cum noi merităm să fim 
trataţi, pentru ca noi să fim trataţi aşa cum El merită să fie tratat; că 
sângele Său este o jertfă ispăşitoare pentru păcatele noastre; că El a 
înviat din morţi după Scripturi şi S-a înălţat la cer; că acum El este 
Marele nostru Preot din locurile cereşti, unde aduce sângele Său în 

favoarea noastră; că El, Domnul însuşi, va veni a doua oară ca să în- 
vie morţii, să-i mute pe cei în viaţă în cer şi să ne ia la El pentru tot- 
deauna; că El ne-a făgăduit nemurirea; că această fericită nădejde 
a noastră trebuie răspândită în toată lumea şi trebuie predicată la 
toate neamurile. Aceasta este singura speranţă a lumii pierdute şi 
păcătoase, dar este o speranţă măreaţă şi îndestulătoare. Aceasta 
este Evanghelia şi aceasta trebuie să predicăm. 

Trebuie să credem aceste lucruri şi, crezându-le, să le proclamăm 
cu putere cum făceau apostolii de odinioară - „Vai de mine, dacă nu 
vestesc Evanghelia!" (1 Cor. 9,16). „Vaiul" acesta este important; nu 
este doar un cuvânt. Prietenii mei, dacă nu am acest „vai" în inimă, 
atunci nu voi fi niciodată predicator. Există un singur remediu recu- 
noscut pentru păcat, şi anume sângele lui Isus vărsat pe crucea de 
pe Calvar. Trebuie să-L predicăm pe Hristos răstignit; moartea Sa 
este viaţa noastră. Moartea Sa înseamnă moartea morţii. Gândiţi-vă 
la aceasta! Este adevărat sau nu? El este singurul nostru înlocuitor, 
singurul nostru Răscumpărător. Când umbra crucii s-a ridicat pe 
dealul singuratic al Calvarului, ea a adus singura speranţă pe care a 
cunoscut-o sau o va cunoaşte lumea vreodată: puterea de a trăi aici 
şi de a trăi pentru totdeauna cu El acolo. 

Acum să aruncăm o privire asupra marilor religii ale lumii. în 
China avem confucianismul, bazat pe marile învăţături morale ale 
unui om care nu era convins că există un Dumnezeu, dar înaintea 
căruia sute de milioane de oameni se închină astăzi ca unui zeu. 
India, după cum se ştie, este locul de naştere al budismului, cu calea 
lui cu opt braţe, cu marele ciclu al vieţii şi cu sutele lui de mii, ba 
chiar cu milioanele lui de reîncarnări. Aceste religii, în forma lor 
originală, conţin multe principii înalte şi nobile, dar, în înţelegerea 
lor cea mai înaltă despre cer, ne dezvăluie gândirea omului dor- 
nic să-L găsească pe Dumnezeu, a omului nesatisfăcut de viaţa 
lui, recunoscându-şi păcatul, căutând trecerea finală într-o aşa- 
numită nirvana, unde să fie liber de suferinţă şi unde, prin mii de 
reîncarnări, să-şi găsească în cele din urmă odihna. 

Odată, am petrecut câteva zile în Rangoon şi am stat de vorbă 
cu un avocat budist de seamă. El a încercat să mă convertească 

la budism. Era autorul a mai multe cărţi pe această temă. Avea o 
bibliotecă mare şi a trebuit să admit că în cărţile acelea se aflau 
multe idealuri frumoase - fii desăvârşit, fii virtuos, du o viaţă sfântă 
- multe ţinte frumoase! Dar, prietenii mei, în toate acestea nu era 
nevoie deloc de ajutorul lui Dumnezeu - nici măcar puţin! 

Dar să revenim la Evanghelia lui Isus Hristos, aşa cum este ea 
descoperită în Scriptură, de la Geneza şi până la Apocalipsa. Aici 
aflăm că Dumnezeu îl caută pe om, iar nu omul pe Dumnezeu. în 
toate aceste mari religii, omul îl caută pe Dumnezeu, se gândeşte 
la Dumnezeu, vorbeşte despre Dumnezeu, filozofează, încearcă să 
şi-L imagineze pe Dumnezeu, încearcă să iasă din ciclul vieţii şi 
să ajungă în aşa-zisa nirvana, ca să scape de suferinţă şi durere, 
însă în Evanghelie, descoperim un Dumnezeu care îl caută pe om. 
Creştinismul este radical diferit. Nu se poate compara cu nicio reli- 
gie. Dumnezeu este Cel care îl caută pe om; Dumnezeu este înfăţişat 
în Sfânta Scriptură, de la Geneza şi până la Apocalipsa; Dumnezeu 
îl caută pe om, nu omul prezintă argumente despre Dumnezeu, ci 
Dumnezeu îl cheamă pe om, deschizându-Şi braţele înaintea lui şi 
urându-i bun venit! 

Aşa a făcut Isus. El a venit printre noi, a trăit printre noi, iar 
oamenii au auzit glasul Său când predica Evanghelia speranţei. El 
era întruchiparea supremă a predicării, Fiul lui Dumnezeu sfânt, 
fără cusur şi fără păcat; cel mai mare Om care a trăit vreodată pe 
pământ. Iar adevărul Său era Cuvântul lui Dumnezeu sfânt, nepătat 
şi binecuvântat. Ce predici ţinea El! Nu vom reuşi să predicăm ca El 
niciodată! Şi vom fi mari predicatori numai dacă imităm predicarea 
Sa; numai dacă ne apropiem de ea, numai dacă ne-o punem ca ţintă. 
Nu vom predica niciodată ca El, dar putem să facem din El idealul 
nostru. Putem să studiem căile Sale, metodele Sale şi, mai presus de 
toate, conţinutul mesajului Său. 

Mesajul Său nu era un adevăr oarecare, ci era adevărul lui Dum- 
nezeu. Era înţelepciune divină, har răscumpărător. Suntem predica- 
tori creştini numai în măsura în care predicăm despre El şi numai 
în măsura în care predicăm cum a predicat El, în limitele darurilor 
noastre. Prietenii mei, nu există altă speranţă, în altă parte, în alt me- 

saj, la altcineva. „în nimeni altul nu este mântuire: căci nu este sub 
cer niciun alt Nume dat oamenilor în care trebuie să fim mântuiţi" 
(Fapte 4,12). Trebuie să credem aceasta, prietenii mei, altminteri ar 
fi mai bine să nu mai predicăm. Trebuie să credem cu toată inima 
noastră! Şi trebuie să mai credem că oamenii sunt pierduţi. Până 
când nu vom ajunge să credem că fiecare fiinţă omenească este un 
păcătos care merită iadul, nu vom predica niciodată cu foc. Până 
când nu voi crede că în capitolul trei din Romani este vorba despre 
mine şi despre orice alt om - că ochii noştri, gura noastră, limba 
noastră, gândul nostru, picioarele noastre, orice parte a corpului 
nostru este condamnată, pe bună dreptate, înaintea lui Dumnezeu 
şi că merită focul iadului - cum voi putea vreodată să predic? 

Rezultă de aici că predicarea adevărată a Evangheliei există 
numai acolo unde omul vorbeşte exclusiv din Sfânta Scriptură, 
Cuvântul lui Dumnezeu. Nu există predicare adevărată dacă omul 
vorbeşte despre orice altceva care nu este din acest Cuvânt. Poate 
că este un bun pedagog, însă nu este predicator decât dacă predică 
din Cuvântul lui Dumnezeu. El trebuie să expună Scriptura, să o facă 
uşor de înţeles, să o proclame, să arate că ea este o mângâiere pen- 
tru sfinţi şi o chemare adresată păcătoşilor de a deveni sfinţii lui 
Dumnezeu. El ia Cuvântul lui Dumnezeu şi îl proclamă cu putere şi 
dragoste, cu un foc sfânt aprins în suflet şi cu zel pentru cauza lui 
Dumnezeu, fără să ţină seama de consecinţe. Când mesajul lui este 
mai mare decât el însuşi, atunci el este portavocea lui Dumnezeu. 
Aceasta este predicarea. 

Pe lângă faptul că i-a trimis pe ucenicii Săi să predice, Isus a de- 
scris şi lucrarea pe care aceştia urmau să o facă până la sfârşitul 
veacului şi, totodată, le-a încredinţat un mesaj: le-a poruncit să îi 
înveţe pe oameni tot ceea ce El i-a învăţat pe ei. Ei trebuiau să-i 
înveţe pe alţii ceea ce Hristos îi învăţase pe ei. Voi da citire acum 
unui paragraf din Viaţa lui Iisus, pag. 790 (ediţia 2008): „Ucenicii 
trebuiau să vestească ceea ce îi învăţase Hristos. Se cuprinde aici 
nu numai ceea ce spusese El în persoană, ci şi ce spusese prin toţi 
profeţii şi învăţătorii Vechiului Testament. învăţătura omenească 
este exclusă. [Cu cât învăţăm mai repede lucrul acesta, cu atât mai 

repede vom deveni predicatori buni.j Nu e loc pentru tradiţie, pen- 
tru teoriile şi concluziile omului sau pentru legislaţia bisericească. 
[Nu aceasta trebuie să predicăm.] în însărcinarea aceasta nu sunt 
cuprinse legile rânduite de autoritatea ecleziastică. [Dacă vorbeşti 
despre aceste lucruri, nu înseamnă că predici.] Servii lui Hristos 
nu trebuie să predice nimic din toate acestea... Evanghelia trebuie 
să fie vestită, nu ca o teorie lipsită de viaţă, ci ca o putere vie care 
schimbă viaţa." Cuvinte tari, nu-i aşa? Eu n-aş fi avut curaj să scriu 
cuvinte atât de tari. Mi-ar fi teamă că aş fi dat afară! 

Predicarea este o activitate solemnă, înaltă, sfântă şi însemnată. 
Să nu uităm niciodată: ea este o lucrare înaltă şi sfântă. Dacă dorim 
ca oamenii să vină şi să ne asculte, atunci ar trebui să avem ceva 
de spus pentru binele lor veşnic. Când ne propunem să ţinem o 
predică, trebuie să ştim că avem sarcina de a convinge raţiunea, de 
a aprinde imaginaţia, de a mişca sentimentele şi de a impulsiona 
voinţa în aşa fel încât însăşi calitatea vieţii unui om să se schimbe 
- da, chiar şi destinul vieţii lui. Uneori, ne întâlnim cu oameni care 
spun în glumă: „Noi nu vrem ca predicatorii noştri să ne înveţe te- 
ologie; vrem să auzim Evanghelia simplă." Prietenii mei, Evanghelia 
simplă este plină de teologie, de adevărurile cele mai adânci pe care 
mintea omului este capabilă să le înţeleagă - existenţa lui Dumne- 
zeu, păcatul omului, răscumpărarea prin Hristos Isus, nevoia con- 
vertirii, miracolul naşterii din nou - toate aceste adevăruri măreţe 
şi multe altele sunt cuprinse în Evanghelia simplă. în ea sunt cu- 
prinse cele mai mari concepte teologice. Ele ne provoacă să gândim 
cât mai profund cu putinţă. 

Am putea aminti aici despre tânărul care dădea de mâncare la 
porci. Nu situaţia neplăcută în care a ajuns 1-a determinat să se 
întoarcă acasă. Faptul că se afla într-un loc murdar şi rece, faptul că 
purta haine rupte şi vechi, mirosul greu al porcilor, durerea teribilă 
provocată de foame - nu acestea l-au determinat să ia hotărârea. 
Altceva 1-a convins să se întoarcă. Dar ce anume? 0, şi-a adus aminte 
că avea un tată! Şi-a adus aminte de cineva fără de care nu putea 
să vadă, să simtă şi să audă. Şi-a adus aminte că avea un tată şi şi-a 
adus aminte că tatăl lui era bogat, avea case şi terenuri. El ţinea 

bogăţiile lumii în mâinile lui. Şi-a adus aminte că în casa tatălui era 
hrană şi că în inima lui era dragoste. El ştia că nu trebuia să facă 
altceva decât să ia hotărârea şi să treacă la acţiune, să se întoarcă 
acasă la tatăl lui, unde putea primi ajutor şi unde putea să ocupe 
măcar poziţia de slujitor plătit. 

După cum vedeţi, prietenii mei, tânărul acesta cunoştea multă 
doctrină. Doctrina solidă, teologică a fost cea care 1-a determinat 
să plece de la porci, nu doar dezgustul faţă de lucrurile din jur. Şi 
orice om care pleacă de la porcii lumii acesteia o va face pentru că 
este atras de o mare doctrină sau idee teologică. El îşi va da seama 
că are un Tată într-o ţară îndepărtată, că Tatăl îl iubeşte, că Tatăl îl 
va primi dacă se întoarce la El, că Tatăl are hrană care îi poate sa- 
tisface foamea sufletului, că Tatăl are planuri pentru viitorul lui. Da, 
aşa este! 

Aceste adevăruri mari erau foarte diferite de situaţia imediată 
în care se afla, însă fiul risipitor a acţionat pe baza lor şi ştim care a 
fost rezultatul. Ele au devenit realitate. El a scăpat de moartea prin 
înfometare nu datorită faptului că a dispreţuit lucrurile din jur, ci 
datorită câtorva adevăruri mari în care a avut credinţă. El trebuia 
să aibă credinţă în aceste mari adevăruri înainte de a se întoarce 
acasă. 

în Carte stă scris: „Veţi cunoaşte adevărul şi adevărul vă va 
face slobozi" (Ioan 8,32). Aceasta este o făgăduinţă, o poruncă, un 
privilegiu, o datorie. Oamenii trebuie să vadă adevărul. Ei trebuie 
să vadă lucrurile care se află dincolo de situaţia lor prezentă, iar 
predicatorul trebuie să-i ajute să vadă adevărul. Ei trebuie să vadă 
ce poate să fie, ce urmează să fie. Şi trebuie să acţioneze pe baza 
acestui adevăr prin credinţă. Aşadar, făgăduinţele, poruncile şi 
adevărurile mari ale teologiei celei mai profunde să-i determine să 
se îndrepte spre Dumnezeu. Sarcina predicii este aceea de a reda 
semnificaţia acestor adevăruri măreţe pentru viaţa oamenilor, de a 
ajuta la zămislirea unei vieţi noi. 

De aceea, am putea spune că activitatea predicatorilor nu este 
aceea de a oferi prelegeri despre botanică, ci aceea de a produce flori. 
Cunoştinţele de botanică îi pot fi folositoare. Fără îndoială că florile 

nu pot atinge frumuseţea lor maximă în lipsa acestor cunoştinţe, 
însă ochii grădinarului înţelept vor fi întotdeauna îndreptaţi spre 
rezultatele care urmează a fi obţinute, spre florile care urmează să 
înflorească. Datoria predicatorului nu este doar aceea de a ţine o 
predică bună în concordanţă cu toate regulile omileticii pe care le-a 
învăţat în studenţie de la profesorii lui excelenţi şi din cărţile ex- 
traordinare pe care le-a citit - nu acesta este obiectivul predicării 
lui, ţelul lui principal! Marea lui îndatorire este aceea de a produce 
flori în grădina lui Dumnezeu, de a pregăti o recoltă pentru împărat. 
Cunoştinţele lui din Scriptură, cunoştinţele de istorie şi despre na- 
tura umană - toate împreună - nu sunt altceva decât nişte unelte. El 
le va spune ascultătorilor: „Fă aşa şi vei trăi!" (Luca 10,28) 

Gândiţi-vă un moment nu la timpul pe care îl petreceţi cu 
pregătirea unei predici - cât timp vă gândiţi la ea şi vă rugaţi pentru 
ea - ci la timpul de care vor avea alţii nevoie ca să stea şi să o as- 
culte. Să presupunem că, în comunitatea dvs., sunt numai două sute 
de oameni şi că le predicaţi o jumătate de oră pe săptămână. Le luaţi 
o sută de ore din tot timpul lor. Aceasta înseamnă douăsprezece zile 
a câte opt ore pentru fiecare persoană. Gândiţi-vă de câte ori bate 
inima unui om într-o sută de ore. Gândiţi-vă cât timp din existenţa 
lor le-aţi cerut să se oprească şi să vă asculte. „Iubeşti viaţa?" a în- 
trebat Benjamin Franklin. „Atunci nu pierde timpul, pentru că viaţa 
înseamnă timp." Conţine predica voastră un mesaj suficient de im- 
portant, astfel încât să mergeţi la un bărbat sau la o femeie din co- 
munitatea dvs. şi să-i spuneţi cu convingere: „Puteţi să îmi oferiţi 
două săptămâni din timpul dvs., ca să vă prezint câteva adevăruri 
şi binecuvântări pe care le port aici, în inimă?" Dacă îi cer acest lu- 
cru, atunci ceea ce am de spus trebuie să fie suficient de important. 
Gândiţi-vă ce responsabilitate are un predicator cu o comunitate 
de cinci sute sau o mie de persoane! Totuşi, în pofida acestui lucru, 
unii dintre noi - şi mă refer şi la mine, dragi colegi predicatori - 
umplu o jumătate de oră cu multă vorbărie. Ştim că aşa facem. Şi 
vorbărie este cuvântul potrivit. Multe cuvinte plăcute, dar fără va- 
loare, o mulţime de născociri omeneşti nesărate şi serbede, lipsite 
de putere şi de speranţă. Categoric că atunci când un om îmi oferă o 

parte din viaţa lui, ar trebui să am grijă să-i vorbesc despre marile 
adevăruri ale Legii lui Dumnezeu, despre revelaţiile măreţe din Cu- 
vântul Său, despre făgăduinţele veşnice din Sfânta Evanghelie. 

Aşadar, ai avea curaj să mergi la cineva şi să-i spui: „Dă-mi două 
săptămâni din viaţa ta!" şi apoi să glumeşti, să râzi şi să vorbeşti 
vrute şi nevrute în tot acest timp? Sunt lucrurile pe care vrei să le 
prezinţi înaintea credincioşilor suficient de importante, încât să 
mergi la fiecare om în parte şi să îi zici: „Domnule, am ceva să vă 
spun!" 

Predica ar trebui să însemne creşterea şi aducerea la maturitate, 
cu o sârguinţă neîntrecută, a tot ce este mai bun şi mai frumos în 
omul care predică. Ar trebui să spunem: „Aceasta este înţelegerea 
mea cea mai completă, gândul meu cel mai bun, aspiraţia mea 
supremă; şi o cred din toată inima." Cât de clar reiese din Scriptură 
că predica ar trebui să fie rodul cel mai desăvârşit al predicatorului! 
Despre Isus ni se spune: „Când a văzut Isus noroadele, S-a suit pe 
munte... a început să vorbească şi să-i înveţe" (Matei 5,1.2). Cea 
mai mare predică din toate timpurile, Predica de pe Munte, a ieşit 
de pe buzele Lui, fiindcă ea se afla în inima Lui. Ea a fost cerută 
de nevoia oamenilor - „Când a văzut Isus noroadele... a început să 
vorbească şi să-i înveţe." 

Tot la fel, astăzi, nevoia omului este ocazia predicii, motivaţia 
predicii, motivaţia întregii noastre predicări. Dacă am avea posi- 
bilitatea ca în momentul în care ne ridicăm să vorbim, să facem o 
radiografie spirituală a inimii persoanelor din auditoriul nostru, am 
modifica predica în funcţie de ceea ce am descoperi? Am vorbi cu 
mai mult entuziasm, cu mai multă ardoare, cu mai multă grijă, cu 
mai multă compasiune? Ne-am ruşina din cauza apatiei noastre, a 
monotoniei noastre şi a tonului nostru formalist? Să presupunem 
că aţi afla că a doua zi sau săptămâna următoare, cineva din sală va 
muri şi că ascultă astăzi, fără să ştie, ultima lui predică. Să presu- 
punem că vă ascultă cineva care urmează să treacă printr-o mare 
suferinţă şi că nu ştie aceasta acum. Poate că un bărbat îşi va pierde 
soţia săptămâna următoare. Poate că un copil va rămâne fără mamă. 
înainte să mai ai şansa de a-i vorbi, o femeie va descoperi că soţul 

ei o înşală; totul în jurul ei se va prăbuşi şi viitorul ei va fi întunecat. 
Ce le puteţi spune acestor oameni? 

în 1953, am petrecut Crăciunul împreună cu soţia mea la Ho- 
telul State din Christchurch, Noua Zeelandă. Ne era foarte foame 
şi am intrat în restaurant ca să luăm masa. Nu voi uita niciodată 
râsetele dezlănţuite ale oamenilor care petreceau acolo. Cineva a 
încercat să-mi pună pe cap pălăria prostului. Toţi erau sau se făceau 
că erau ameţiţi de băutură şi toţi se distrau de minune. Regina An- 
gliei tocmai sosise în Noua Zeelandă şi, după cum ştim cu toţii, Noua 
Zeelandă este mai britanică decât Britania însăşi şi, fără îndoială, că 
oamenii erau bucuroşi să o vadă. Erau fericiţi; toată ţara era fericită. 
Şi sărbătoreau evenimentul în felul acesta. 

Şi noi eram bucuroşi să ne aflăm acolo, pentru că este o ţară 
extraordinară şi frumoasă. Soţia mea mi-a spus că, dacă ar fi să lo- 
cuim vreodată în afara Statelor Unite, şi-ar dori să locuim în Noua 
Zeelandă. Probabil că este cea mai frumoasă ţară din lume, deşi în- 
totdeauna se va găsi cineva care să mă contrazică. 

Aşadar, seara aceea am petrecut-o la restaurant. Totul era plăcut, 
aşa cum era numai normal să fie în ajunul Crăciunului. Bineînţeles, 
la ei era în toiul verii şi cerul era senin. Luna strălucea şi nimic nu 
părea să tulbure cerul de deasupra Noii Zeelande. 

în noaptea aceea, un tren încărcat cu petrecăreţi, care mergeau 
acasă de sărbători, plecase din Wellington şi se îndrepta în mare 
viteză spre nordul ţării. în el se aflau şi câţiva dintre tinerii noştri 
adventişti care doreau să participe la adunarea de tabără din Parcul 
Haskell, în apropiere de Auckland. Calea ferată nu se intersecta cu 
multe şosele şi părea a nu exista niciun pericol. 

în apropiere de Auckland, în partea de vest, există un vulcan 
mare, presupus a fi inactiv. în craterul lui străvechi s-a format un 
lac cu o suprafaţă de peste 50 km 2 , care este mai tottimpul îngheţat, 
fie vară sau iarnă. Gura de scurgere a lacului era străjuită de un pe- 
rete mare de gheaţă, care, după cum toată lumea ştia, se afla acolo 
de secole. Exact în noaptea aceea, dintr-un motiv necunoscut, pere- 
tele de gheaţă a cedat şi apa din lac s-a revărsat pe coasta munte- 
lui, luând cu ea noroi şi cenuşă vulcanică, pietre şi stânci mari care 

cântăreau mai multe tone. Valul de apă şi grohotiş a ajuns la podul 
feroviar şi 1-a luat cu totul. De asemenea, a distrus şi autostrada în 
goana lui către mare. La scurt timp după aceea, a apărut trenul. 

Un şofer de camion care tocmai descoperise dezastrul, a încer- 
cat să-1 avertizeze pe mecanicul trenului cu lanterna, dar era prea 
târziu. Trenul, împreună cu petrecăreţii din el, şi-a continuat drumul 
pe bucata de pod rămasă şi aproape toate vagoanele, cu excepţia câ- 
torva de la urmă, s-au prăbuşit în râu. Sufletele preţioase din tren 
şi-au găsit moartea în valul de noroi şi pietre şi au fost purtate până 
la mare. în numai 20 de secunde, peste 140 de oameni şi-au pierdut 
viaţa în acea noapte de Crăciun, iar printre ei, şi doi dintre tinerii 
noştri. Tristeţea s-a abătut asupra întregii ţări din cauza acestei 
tragedii. După cum era de aşteptat, bucuria Crăciunului şi sosirea 
reginei au fost umbrite de această mare durere. A fost o lovitură 
grea. 

Care credeţi că a fost primul gând care mi-a venit în minte a doua 
zi de dimineaţă când am aflat vestea cumplită? M-am întrebat dacă, 
în trenul acela, se afla vreo persoană care a auzit vreuna din predi- 
cile pe care le ţinusem în cele trei zile premergătoare accidentului. 
Am spus ceva care să-i ajute să întâmpine veşnicia? Acesta a fost 
primul meu gând. A participat vreunul dintre oamenii aceia la semi- 
narele mele? Ce am spus? 

Dr. Charles Reynolds Brown, decanul Şcolii Teologice de la 
Universitatea Yale, a făcut parte din grupul de predicatori care au 
susţinut o serie de cuvântări în oraşele din Golful San Francisco în 
duminica Paştelui în 1906. Toate bisericile erau pline. Miercurea 
care a urmat, la cinci şi jumătate dimineaţa, un cutremur puternic 
a transformat oraşul San Francisco într-un morman de dărâmături, 
în noaptea zilei de 17 aprilie, mulţi dintre oamenii cărora dr. Brown 
şi ceilalţi pastori le-au vorbit în duminica Paştelui s-au dus la cul- 
care bogaţi şi fericiţi. A doua zi de dimineaţă, s-au trezit - dacă au 
mai avut această şansă - săraci şi în mijlocul ruinelor. Mulţi din- 
tre ei s-au trezit înconjuraţi de flăcările puternice ale unui foc de 
nestăvilit. în excelenta sa carte TheArtofPreaching [Artapredicării], 
pe care sper că o veţi citi cândva, dr. Brown mărturiseşte că şi-a 

pus următoarea întrebare: „Ce fel de predică am ţinut în comuni- 
tate duminica trecută, astfel încât oamenii să fie pregătiţi pentru 
acest necaz, pentru distrugerea oraşului San Francisco?" Acesta a 
fost primul gând care i-a venit în minte. 

Tot el ne relatează o experienţă pe care a avut-o într-o duminică 
seara, când a ţinut o predică cu titlul „îndurarea veşnică" - şi aces- 
ta este un subiect extraordinar. La încheierea serviciului divin, a 
venit la el un tânăr, casier al unei mari instituţii financiare, şi i-a 
mărturisit că luase 2.800 de dolari din casa de bani a companiei 
şi că furtul lui era pe cale să fie descoperit. Venea ziua socotelilor; 
în numai câteva ore sau, poate, într-o zi sau două, înşelăciunea lui 
avea să fie dată în vileag. Dorind să scape de această ruşine, tânărul 
se gândea să-şi schimbe identitatea, să fugă ca să scape de el însuşi 
şi de infracţiunea săvârşită sau să se sinucidă. 

Dar s-a gândit să caute sfatul cuiva înainte de a lua o decizie şi 
a intrat chiar în biserica unde dr. Brown predica despre „îndurarea 
veşnică." După serviciul divin, s-a dus la pastor şi au stat de vorbă 
până după miezul nopţii. în timpul acestei lungi discuţii, au făcut un 
plan care a fost adus la îndeplinire. Tânărul şi-a mărturisit păcatul, 
furtul, şi a înapoiat banii în urma câtorva ani de sacrificiu de sine. 
Conducerea companiei 1-a tratat cu bunătate, iar el şi-a revenit com- 
plet din punct de vedere financiar şi şi-a recăpătat şi demnitatea. 
Dr. Brown spune: „Ce s-ar fi întâmplat dacă predicatorul ar fi vorbit 
în seara aceea despre cine ştie ce adevăr neesenţial?" 

O, dragi prieteni, predicaţi despre marile teme ale Scripturii! Nu 
zăboviţi asupra temelor secundare, aflate departe de esenţa lucru- 
rilor! Predicaţi despre marile adevăruri! în lumea aceasta nu aveţi 
timp pentru altceva. Nu ştiţi cine se află printre ascultătorii voştri. 
Să presupunem că, din lipsă de pregătire sau din lipsă de compasi- 
une ori seriozitate, dr. Brown nu ar fi izbutit în seara aceea să-1 ajute 
pe casier să înţeleagă îndurarea lui Dumnezeu şi că acesta ar fi luat 
hotărârea de a se sinucide. 

Dragi colegi, vă spun că predicarea este un lucru serios. Multe 
decizii veşnice pentru bine sau rău, pentru viaţă sau moarte, se află 
în mâinile noastre. Poate că în biserica noastră se află un om care 

tânjeşte după ceea ce avem mai bun de oferit, iar noi, din cauza le- 
neviei sau a fricii, a atitudinii uşuratice sau a neconvertirii inimii, îl 
lăsăm în întuneric pentru totdeauna. Fie că vrem să credem sau nu, 
predicarea este cea mai importantă funcţie a bisericii creştine şi a 
mesajului adventist. 

Citiţi istoria bisericii noastre! Citiţi nu numai ce a rămas consem- 
nat; citiţi şi printre rânduri şi veţi vedea că în orice epocă, succesul 
bisericii lui Dumnezeu de pe pământ a crescut sau s-a diminuat în 
funcţie de succesul predicării. Atunci când predicarea atingea un 
nivel înalt, prosperitatea bisericii creştea; atunci când predicarea 
avea o importanţă redusă, biserica scădea. Fiţi atenţi acum! Voi citi 
un comentariu pe care l-am notat, pentru ca să nu fiu interpretat 
greşit. 

Există în lumea aceasta ţări în care slujitorii religioşi au investit 
cel mai mult în arhitectură. Ei s-au bucurat de tot sprijinul financiar, 
politic şi moral al statului în care lucrau. Catedralele lor s-au înălţat 
până la cer şi şi-au păstrat până astăzi frumuseţea neasemuită. 
Formele liturghiei lor au făcut apel la tot ce este frumos în natura 
umană. Au avut privilegiul de a întrebuinţa cele mai înalte expresii 
ale artei şi frumosului. Altarele lor sunt obiecte de colecţie. Icoanele 
şi statuile lor sunt nişte minuni ale lumii. Ei au putut să îşi desfete 
membrii cu cea mai bună muzică instrumentală sau vocală şi totuşi 
ceva lipsea: vocea vie a unui om viu care să transmită o solie vie de 
la Dumnezeul cel viu. 

Religia a cunoscut un declin, în ciuda bisericilor frumoase, a 
muzicii frumoase, a liturghiilor frumoase şi a artei frumoase. Pe 
măsură ce religia decădea, biserica se răcea. Se golea. Apoi, aşa 
cum se întâmplă întotdeauna, din întuneric ieşea o lumină - un 
om călare, care călătorea 8 sau 9 mii de kilometri an de an, vestind 
Evanghelia, un om care predica în aer liber în faţa minerilor cu faţa 
murdară de cărbune, un om care se afla lângă mormântul tatălui lui 
şi predica în cimitir, fiindcă autorităţile nu-i permiteau să predice 
de la amvonul tatălui lui. Dumnezeu a avut întotdeauna un om 
înflăcărat care să vestească solia din cer. Aşa au loc redeşteptările! 
Redeşteptarea vine întotdeauna prin predicare. 

Pe de altă parte, au existat ţări în care închinarea publică, şi tot 
ce ţine de ea, a fost dintre cele mai simple şi mai modeste; enoriaşii 
nu puteau să se laude că locul lor de întâlnire era o biserică şi o nu- 
meau adunare; ferestrele nu erau împodobite cu vitralii frumoase, 
dar lumina strălucitoare a lui Dumnezeu intra pe fereastra curată; 
o bisericuţă albă, cu obloane verzi, pe un deal golaş, datorită căreia, 
în pofida lipsei frumosului, viaţa religioasă din zonă a crescut în in- 
tensitate şi evlavie prin puterea înviorătoare a marii predicări. Aşa 
aveau loc redeşteptările. Să nu uităm niciodată că predicile ţinute în 
aceste biserici nu erau un scop în sine, ci oamenii care le-au rostit 
aveau un mesaj de la Dumnezeu. 

Fiecare predică ar trebui să fie un mesaj de la Dumnezeu, un me- 
saj care să schimbe inima şi viaţa oamenilor. Ea ar trebui să scoată 
adevărul din vistieria lui Dumnezeu, pentru ca oamenii să devină 
mai bogaţi. Ea ar trebui să fie doctoria cerului pentru bolile acestui 
pământ. Ea ar trebui să fie pâine din marile cuptoare ale lui Dumne- 
zeu pentru întreţinerea vieţii spirituale. 

Care este prima întrebare din Catehismul Westminster? Ştiţi 
cu toţii. Este aceasta: „Care este menirea principală a omului?" 
Şi ştiţi răspunsul: „Menirea principală a omului este să-I aducă 
slavă lui Dumnezeu şi să se bucure de El pentru totdeauna." Iar 
menirea noastră principală, ca pastori, nu este să ţinem o predică 
grozavă o dată sau de două ori pe săptămână, ci să-I aducem slavă 
lui Dumnezeu prin predicarea noastră şi să ne bucurăm de El pen- 
tru totdeauna prin rezultatele predicării noastre. Nu trebuie să ne 
mândrim cu predicile noastre extraordinare sau cu darul nostru 
de a predica. Cerul nu ne-a înzestrat cu un dar special, pentru ca 
să ţinem predici grozave sau ca să devenim mari predicatori, însă 
ne-a însărcinat să lucrăm cu credincioşie şi, prin lucrarea noastră, 
să aducem ca rod câţiva mari creştini. Predicarea este, într-adevăr, 
ceea ce a afirmat Phillips Brooks: „transmiterea adevărului prin- 
tr-o persoană"; sau cum spune Andrew W. Blackwood: „Ea trans- 
mite adevărul divin printr-o persoană sau adevărul lui Dumnezeu 
printr-un om ales, ca să împlinească trebuinţele umane; sau, din 
alt punct de vedere, ea cheamă la interpretarea vieţii de astăzi 

în lumina care vine astăzi de la Dumnezeu, în mare parte prin 
Scriptură." 

John Bunyan exprimă marele adevăr că predicarea înseamnă un 
om care vorbeşte pentru Dumnezeu, care vorbeşte despre lucrurile 
lui Dumnezeu înaintea altor oameni. De aceea, putem trage conclu- 
zia că pastorul are funcţia de interpret, că predicatorul adevărat 
se străduieşte să interpreteze voia lui Dumnezeu pentru cei care 
apelează la sfatul lui. El ia adevărurile veşnice ale Scripturii, toate 
îndrumările date de Dumnezeu oamenilor şi le aplică astăzi la ne- 
voile oamenilor de astăzi. 

Nu am intenţia de a submina autoritatea profesorilor competenţi 
de la Colegiul Misionar Washington care vă fac cunoscute vouă, 
studenţilor, tainele ştiinţei şi ale artei predicării. Există aici oa- 
meni care vă pot oferi cele mai bune noţiuni de omiletică. în bi- 
blioteca voastră şi în biblioteca de la Seminar există cărţi excelente 
care prezintă subiectul predicării din cele mai vechi timpuri şi 
până astăzi. Rugămintea mea este să căutaţi semnificaţiile mai 
vaste şi influenţele mai vaste ale predicării adevărate. De obicei, se 
afirmă că există mai multe tipuri de predici: expozitivă, tematică, 
textuală, practică etc. Cei mai mulţi dintre predicatorii noştri aleg, 
bineînţeles, predicile tematice, dar sunt de acord cu Phillips Brooks 
care spune că aceste clasificări nu au o importanţă prea mare pen- 
tru un predicator adevărat. 

Fiecare predică este în realitate un tot unitar. Ea trebuie să se 
bazeze puternic pe Scriptură, temelia ei. Trebuie să transmită o 
convingere care să însoţească argumentaţia bine organizată şi 
prezentarea clară a faptelor. Trebuie să fie caldă, rostită din inimă 
şi să conţină un apel serios. Aceasta este ideea lui Phillips Brooks 
despre predicare, iar volumul său apărut în seria de Prelegeri de 
la Yale este socotit de mulţi a fi cel mai bun dintre toate. Dacă veţi 
studia cele zece volume ale predicilor sale care s-au mai păstrat, 
veţi descoperi că el pune accent pe multe lucruri, unele mai impor- 
tante, altele mai puţin, la fel ca stelele care strălucesc diferit. Dar 
puteţi împărţi predicile sale în două categorii: în prima categorie 
sunt predicile adresate sfinţilor pentru întărirea şi îmbărbătarea 



32 Paşte oile Mel_e!_ 

lor, pentru hrănirea lor; iar în cealaltă, predicile sunt adresate oa- 
menilor neevlavioşi şi păcătoşilor, ca să-i câştige pentru Hristos. Şi 
volumele numeroase de predici ale lui Spurgeon pot fi clasificate la 
fel - jumătate pentru oamenii care nu îl cunosc pe Dumnezeu, iar 
cealaltă jumătate, pentru cei care îl cunosc. 

De aceea, în opinia mea, ar trebui să includem în fiecare predică 
un mesaj care să-i îmbărbăteze pe sfinţi şi altul care să-i convingă 
şi să-i convertească pe păcătoşi, întrucât, în aproape orice biserică, 
există oameni care nu îl vor găsi niciodată pe Dumnezeu dacă nu îl 
găsesc atunci şi acolo. Fulton J. Sheen declară că numai în Statele 
Unite, 10 milioane de adulţi umblă pe străzi bâjbâind în căutarea lui 
Dumnezeu. Câţi dintre ei vor intra în bisericile noastre săptămâna 
aceasta sau săptămâna viitoare? 

Din câte ştiu, aceste prelegeri trebuie să facă referire în cea mai 
mare parte la predicarea săptămânală obişnuită a predicatorilor 
adventişti de ziua a şaptea şi nu la predicarea în general sau la predi- 
cile de evanghelizare. Părerea mea este că predicarea adevărată, 
predicarea adventistă adevărată, se va îndrepta către oamenii care 
participă în mod regulat la serviciile divine din Sabat şi că, într-o 
mare măsură, mulţi dintre noi pierdem ocazia dată de Dumnezeu şi 
va trebui să-I dăm socoteală. Ce facem noi pentru sufletele pierdute 
care participă la serviciile noastre divine obişnuite? 

Bunicul meu pe linie paternă era predicator metodist. La fel 
străbunicul şi stră-străbunicul şi tot aşa până la John Wesley. Am 
vizitat biserica bunicului meu, l-am auzit predicând şi am luat parte 
la slujbele lui. El era un om evlavios. Prietenii mei, vă mărturisesc că 
el era un creştin sincer! Era un om care îl cunoştea pe Domnul. Tatăl 
meu s-a vindecat pe loc atunci când bunicul meu s-a rugat pentru 
el. Doctorii nu i-au mai dat nicio şansă, dar bunicul s-a plecat pe ge- 
nunchi şi s-a rugat pentru el, iar el s-a vindecat. Datorită rugăciunii 
dragului meu bunic metodist, Dumnezeu 1-a salvat pe tata, pentru 
ca să devină pastor adventist de ziua a şaptea. Bunicul meu nu era 
un mare orator, era doar un om evlavios care le vorbea oamenilor 
din inimă. însă în fiecare duminică, după ce termina predica, se du- 
cea la un mic altar - ştiţi că în bisericile metodiste din vremea aceea 

exista un altar unde puteau veni cei care aveau acest îndemn de a se 
ruga, un fel de bancă a tristeţii, dacă vreţi să o numim aşa - el se du- 
cea acolo şi „deschidea uşile bisericii", cum spunea el. Făcea lucrul 
acesta de fiecare dată când, printre ascultători, se afla o persoană 
necunoscută sau o persoană cunoscută, dar neconvertită. Apelurile 
lui nu erau emoţionale; el cobora de la amvon şi spunea: „Deschid 
acum uşile bisericii pentru toţi cei de aici care doresc să fie creştini. 
Este cineva aici care vrea să răspundă la chemarea Evangheliei şi 
să-şi predea inima lui Isus? Biserica vă invită. Vă rog să ieşiţi în faţă, 
să daţi mâna cu mine şi să deveniţi membri ai bisericii." Făcea acest 
lucru duminică de duminică şi uneori nu venea nimeni. Alteori 
venea câte cineva. Dar bunicul deschidea uşile bisericii în fiecare 
săptămână. 

I-am spus această poveste fiului meu care predică acum în Wi- 
hicita Falls, Texas, şi în urmă cu câteva săptămâni, a început să 
folosească şi el un sistem asemănător. A început să includă în fie- 
care predică, pe lângă informaţii şi adevăr, un apel înflăcărat, un 
mesaj pentru cei pierduţi. La încheierea fiecărui serviciu divin, face 
un apel - nu neapărat un apel foarte emoţionant, ci o simplă des- 
chidere a uşilor bisericii - şi le dă celor doritori ocazia de a lua o 
decizie fermă pentru Domnul. După primele şase săptămâni, mi-a 
scris că aproape în fiecare săptămână o persoană lua această de- 
cizie. Oameni la care nici nu se aşteptase au trecut de partea lui 
Hristos. Predica acolo de câteva luni fără să adreseze apeluri, con- 
siderând că ele sunt potrivite pentru întâlnirile de evanghelizare, 
însă mulţi oameni nu participă la astfel de întâlniri. Poate că ei vor 
veni la biserică numai o singură dată. De ce să nu le dăm ocazia să 
vină la Hristos? 

Odată, 1-a vizitat unul dintre secretarii Conferinţei şi a prezentat 
un mesaj despre programul pe care dorea să-1 pună în aplicare în 
perioada următoare. Fiul meu i-a amintit că s-au făcut eforturi în 
comunitatea aceea de a încheia fiecare predică cu un apel spiritual. 
Fratele a cooperat şi, la final, fiul meu a făcut apelul obişnuit, des- 
chizând uşile bisericii şi invitându-i, liniştit şi calm, pe ascultători 
să ia decizia de a se preda lui Hristos. Spre surprinderea tuturor, 

un bărbat şi soţia lui au ieşit în faţă. Din felul în care erau îmbrăcaţi 
şi din atitudinea lor, se vedea clar că nu erau membri ai vreunei 
biserici, însă erau sinceri. Lacrimile le curgeau pe obraji în timp ce 
au povestit că le-au promis unor rude să intre într-o zi în Biseri- 
ca Adventistă de Ziua a Şaptea. în ziua aceea, au trecut cu maşina 
prin apropierea bisericii, au văzut numele ei şi s-au gândit să se 
ţină de cuvânt şi să intre. Era prima dată când intrau într-o biserică 
adventistă. Duhul Sfânt i-a luat în stăpânire în timp ce fratele nostru 
predica şi prezenta adevărul Evangheliei odată cu promovarea pro- 
gramului respectiv, iar la încheierea serviciului divin, când băiatul 
meu a deschis uşile bisericii, ei au ieşit în faţă. S-au convertit în mod 
sincer, iar acum se pregătesc pentru botez. 

Să presupunem acum că fiul meu nu ar fi deschis uşile bisericii. 
Oamenii aceştia şi-ar fi văzut de drum şi aceea ar fi fost ultima lor 
ocazie. Vreau să vă spun ceva, fraţi credincioşi: cred că pierdem o 
şansă extraordinară dacă nu fructificăm cumva serviciile obişnuite 
pe care le ţinem în fiecare Sabat. Fiecare este liber să facă aşa cum 
vrea, numai să facă ceva! Atunci, oamenii vor şti că îi aşteptaţi să ia 
o decizie când le prezentaţi invitaţia călduroasă. Este posibil ca ni- 
meni să nu ia decizia mai multe săptămâni la rând; dar este la fel de 
posibil ca cineva să răspundă. însă merită să facem apeluri şase luni 
la rând chiar şi numai pentru un singur suflet. Să nu uităm că, prin- 
tre ascultătorii noştri, se află mereu cineva care are nevoie de aju- 
tor. Şi că, în orice auditoriu de două sau trei sute de persoane, tre- 
buie să fie cineva care are de luat o decizie mare chiar atunci, în ziua 
aceea. Fără îndoială că predicarea autentică în Biserica Adventistă 
de Ziua a Şaptea îi va câştiga pe oameni la Hristos, Sabat după Sa- 
bat, de-a lungul unui an şi că îi va pregăti pentru un loc în lucrarea 
lui Dumnezeu şi pentru un loc în împărăţia slavei Sale din veşnicie. 

Aşadar, predicarea adevărată trebuie să fie doctrinară, nu numai 
etică; ea trebuie să apeleze atât la minte, cât şi la inimă. Fac din 
nou referire la Phillips Brooks, care a predicat o perioadă în Bos- 
ton - un oraş puternic unitarian, dar care astăzi, după cum se ştie, 
este catolic. Phillips Brooks predica deseori despre marile doctrine, 
cum ar fi Trinitatea, întruparea şi alte subiecte asemănătoare. El 
predica despre lucrurile în care credea; şi aceasta fără ca numărul 

ascultătorilor lui să se împuţineze. Pornind de la experienţa pe 
care a avut-o în acest oraş - o experienţă încununată de succes, 
bineînţeles - el a scris în volumul său din seria Prelegerile de Ia Yale 
un paragraf pe care fiecare pastor ar trebui să-1 înveţe pe de rost. 
Citez: „Nicio predicare nu a exercitat vreodată o mare putere dacă 
nu a fost o predicare despre doctrină... Predicaţi despre toată doc- 
trina pe care o cunoaşteţi şi lărgiţi-vă cunoştinţele tot mai mult, dar 
predicaţi despre ea tot timpul, nu pentru ca oamenii să o creadă, 
ci pentru ca oamenii să fie mântuiţi prin credinţa în ea." Iată cum 
trebuie predicată doctrina! Aşa a predicat Isus. 

Nu este de mirare că statuia de bronz a lui Phillips Brooks din 
faţa Bisericii Trinităţii din Boston îl înfăţişează în poziţia de slujitor 
al lui Hristos, cu Isus stând în spatele lui şi punându-Şi braţul pe 
umărul omului lui Dumnezeu, îndrumându-1, sfătuindu-1 şi încura- 
jându-1. în Scriptură, adevărata predicare este prezentată ca fiind 
predicarea Evangheliei, predicarea despre împărăţia lui Dumnezeu, 
propovăduirea lui Hristos. 

Care este lucrarea adevărată a predicării mele - a slujitorului 
Evangheliei? Iată răspunsul în cuvintele unui autor foarte îndrăgit: 
Ellen G. White, Review and Herald, 11 septembrie 1888. 

Ea [lucrarea slujitorului Evangheliei] trebuie să împartă 
drept cuvântul adevărului; nu să inventeze o nouă Evan- 
ghelie, ci să împartă drept Evanghelia care le-a fost deja 
încredinţată. Ei nu pot apela la predici vechi cu care să vină 
înaintea comunităţii, întrucât aceste cuvântări neschimbate 
s-ar putea să nu fie potrivite pentru ocazia respectivă sau 
pentru nevoile oamenilor. Există subiecte care din neferici- 
re sunt neglijate şi asupra cărora ar trebui să se zăbovească 
îndelung. Povara soliei noastre trebuie să fie misiunea şi 
viaţa lui Isus Hristos. [Iată care trebuie să fie povara so- 
liei noastre: viaţa şi lucrarea lui Isus Hristos. Veţi predica 
mai mult din Noul Testament, prietenii mei, atunci când 
veţi asculta sfaturile Spiritului Profetic despre predicare 
- viaţa, misiunea şi lucrarea lui Isus.] Să se zăbovească 
asupra umilinţei, a tăgăduirii de sine, a blândeţii şi a sme- 

reniei lui Hristos, pentru ca inimile mândre şi egoiste să 
vadă diferenţa între ei înşişi şi Model, şi să se smerească. 
Arătaţi-L ascultătorilor voştri pe Isus şi bunătatea Sa de 
a-1 mântui pe omul căzut. Arătaţi-le că Acela care a fost 
garanţia lor a trebuit să ia asupra Sa natura umană şi să o 
poarte prin întunericul şi groaza blestemului Tatălui Său, 
din cauza încălcării de lege a omului; fiindcă Mântuitorul 
nostru a fost găsit la înfăţişare ca un om. Descrieţi, dacă 
limba omenească poate, umilinţa Fiului lui Dumnezeu şi nu 
vă gândiţi că aţi ajuns la punctul culminant, atunci când 
II vedeţi renunţând, în schimbul naturii umane, la tronul 
de lumină şi slavă pe care îl ocupa împreună cu Tatăl. El 
a coborât din cer pe pământ, iar cât a trăit pe pământ, a 
purtat blestemul lui Dumnezeu ca o garanţie pentru neamul 
căzut. El nu a fost constrâns să facă acest lucru. El a ales 
să poarte mânia lui Dumnezeu pe care şi-a atras-o omul prin 
neascultarea de Legea divină. El a ales să îndure batjocurile 
crude, derâderea, biciuirea şi răstignirea. „La înfăţişare a 
fost găsit ca un om, S-a smerit şi S-a făcut ascultător până 
la moarte". însă modul în care a murit a surprins universul; 
pentru că a fost o moarte pe cruce. Hristos nu era insensibil 
faţă de ruşine şi dispreţ. Dispreţul II durea foarte mult. II 
durea cu mult mai profund şi mai acut decât ne doare pe 
noi atunci când suferim, întrucât natura Sa era mai înaltă, 
mai pură şi mai sfântă decât natura neamului păcătos pen- 
tru care a suferit. El era Maiestatea Cerului, El era egal 
cu Tatăl, El era comandantul oştilor îngereşti, şi totuşi a 
murit pentru om de o moarte care a fost, mai presus de 
toate celelalte, plină de ruşine şi învinuiri. O, dacă inimile 
îngâmfate ale oamenilor ar putea înţelege aceasta! O, dacă 
ar putea pătrunde semnificaţia răscumpărării şi dacă s-ar 
strădui să dobândească smerenia şi umilinţa lui Isus! 

Dacă am reuşi să predicăm despre doctrină şi despre viaţa lui 
Isus în cuvinte ca acestea, atunci am putea să credem că am ajuns 
mari predicatori. Atunci am înţelege ceva din ceea ce înseamnă să îl 
propovăduim pe Isus aşa cum L-au propovăduit apostolii. 

în studiul The Ministry a Living Sacrifice [Slujirea pastorală, o 
jertfa vie], M. K. Eckenroth povesteşte o experienţă a unui tânăr 
predicator care trebuia să fie examinat de Henry Ward Beecher, 
pentru a obţine calitatea de pastor. Beecher s-a aşezat pe margi- 
nea platformei într-o poziţie lejeră, în timp ce tânărul candidat se 
prezenta. Beecher s-a uitat la el o clipă în tăcere, şi apoi 1-a întrebat: 

- De ce vrei să fii predicator? 

întrebarea 1-a luat pe tânăr prin surprindere, fiindcă se aşteptase 
să primească o întrebare profund teologică. 

- Fiindcă îl iubesc pe Isus, a răspuns el. 

A fost rândul lui Beecher să fie surprins de simplitatea răspun- 
sului. 

- Eşti tu stăpânit de această iubire? 1-a întrebat el. 

Tânărul nu a răspuns. Nici nu era nevoie. Beecher vedea limpede 
că aşa era. Registrele arată că acest tânăr a prins mesajul, a plecat 
şi s-a remarcat în slujirea lui Dumnezeu şi a oamenilor. De aceea, 
întrebarea care ne este pusă acum este următoarea: „îl iubeşti pe 
Hristos şi eşti stăpânit de această iubire?" Aceasta este adevărata 
întrebare. 

Toate manualele de ştiinţe ale naturii care se studiau în urmă 
cu douăzeci şi cinci de ani sunt teribil de învechite. Cercetările în 
biologie, zoologie şi fizică progresează atât de rapid, încât cursurile 
despre aceste discipline predate în urmă cu câţiva ani nu cuprin- 
deau foarte multe informaţii considerate astăzi absolut esenţiale 
pentru cunoaşterea modernă. Dar, prietenii mei, Cartea mesaju- 
lui nostru nu este învechită. Desigur că vom descoperi în Biblie 
lucruri noi. Ar trebui să o studiem. Ar trebui să o cunoaştem mai 
bine decât lucrătorii care ne-au precedat - pentru că noi avem 
descoperiri minunate din arheologie şi din alte domenii. Marile 
adevăruri ale Sfintelor Scripturi sunt eterne. Realităţile mântuirii 
şi ale răscumpărării oamenilor sunt neschimbătoare. Este adevărat 
că descoperim mereu lucruri noi în această privinţă. Ele strălucesc 
tot mai puternic şi mai minunat; şi trebuie vestite într-un limbaj 
şi într-o manieră potrivite cu gândirea oamenilor din orice epocă, 
însă doctrinele mântuirii sunt întotdeauna actuale. 

în zilele noastre există mulţi doctori, dar nu numai în dome- 
niul medical, ci şi în religie. Au fost propuse tot felul de remedii şi 
paliative pentru vindecarea problemelor şi afecţiunilor bisericii. 
Ei ne spun că trebuie să avem aparate mai sofisticate, clădiri mai 
frumoase, muzică mai plăcută şi programe mai moderne. Poate 
că lucrurile acestea au valoarea lor, însă ele nu vor reuşi niciodată 
să însănătoşească o biserică bolnavă şi nici să o transforme într-o 
biserică puternică. Biserica are nevoie de doctrină şi nu de doctori. 
Se pare că eficienţa este cuvântul magic pentru generaţia noastră. 
Avem o mulţime de experţi în eficienţă şi în biserică, şi în afara ei. 
Am construit cel mai eficient sistem de activitate misionară din is- 
toria lumii, însă eficienţa nu este sinonimă cu viaţa. 

Doctorii religiei moderne ne spun că biserica are nevoie de 
bugete şi de programe mai mari şi, categoric, că lucrul acesta este 
adevărat. însă biserica are mult mai multă nevoie de oameni mai 
mari şi mai buni - nu neapărat de oameni cu mai mult entuziasm, 
ci cu mai multă putere. Repet, nu avem nevoie de mai mulţi doc- 
tori, ci de mai multă doctrină. Biserica Adventistă de Ziua a Şaptea 
cu mesajul ei mondial nu va prospera şi nu-şi va face lucrarea, 
nu va înlătura împotrivirea şi nu va ajunge la milioanele de locu- 
itori ai pământului prin liturghii, crezuri, programe şi arhitectură 
impunătoare, oricât de frumoase ar fi ele. Ea va înainta prin pute- 
rea mărturisirii lui Hristos şi a proclamării marilor doctrine ale 
credinţei creştine, în lumina celei de-a Doua Veniri şi a semnelor 
timpului. Acesta este singurul mod în care putem să ne pregătim şi 
să pregătim lumea pentru venirea Domnului. 

Marea predicare răsare numai din solul adânc şi fertil al 
marii teologii. Epoca marilor predicatori a fost întotdeauna 
epoca marilor convingeri religioase. Pentru a fi viguroasă 
şi tranşantă, pentru a mişca inima şi a atinge sufletul, 
pentru a fi convingătoare şi pentru a schimba viaţa, predi- 
carea trebuie să fie teologică, dogmatică, autoritară. Marea 
predicare a fost dintotdeauna numai rodul maeştrilor în 
teologie, al oamenilor care credeau în ceva, al oamenilor 
pasionaţi şi animaţi de certitudini spirituale, al celor care 
puteau să meargă pe urma gândurilor lui Dumnezeu şi să-şi 

croiască drum prin acel plan organizat prin care Dumnezeu 
mântuieşte lumea şi o aduce la slava harului Său. 

Dacă am citit vreo carte de istorie, am putut observa că mişcările 
şi revoluţiile spirituale notabile ale lumii au fost inspirate toate de 
mari convingeri cu privire la adevăr. Din vremea apostolilor şi până 
la Augustin, din timpul Reformei şi până la puritani, toate epocile 
au fost teologice. Marile epoci au fost teologice; marile redeşteptări 
au fost doctrinare; revoluţiile notabile au apărut sub înrâurirea 
marilor convingeri morale şi doctrinare. 

Este o greşeală fatală să presupunem că un pastor sau o biserică 
poate să-şi continue existenţa fără o teologie. S-a spus că un individ 
poate trăi fără religie, dar că „o biserică trebuie să aibă o dogmă." 
Vigoarea ei se va diminua dacă îi suprimăm crezul sau dacă îl ciun- 
tim până nu mai rămâne nimic din el... 

Biserica nu suferă de prea multă, ci mai degrabă de mult prea 
puţină teologie. Amvonul este lipsit de putere nu din cauza dogma- 
tismului şi a autorităţii prea mari, ci din cauza lipsei tonului pozi- 
tiv şi a accentului plin de autoritate venit din marile convingeri ale 
adevărului mai vast. - JOHN R. MOTT, Claims and Opportunities of 
the Christian Ministry [Declaraţii şi oportunităţi ale slujirii pasto- 
rale creştine], pag. 70, 71 

Nu este întotdeauna uşor să predici despre aceste mari 
adevăruri, prietenii mei! Aproape întotdeauna este difi- 
cil să predici despre doctrină. Este nevoie de mai multă 
meditaţie, de mai mult timp, de mai multă seriozitate, de 
mai multă rugăciune, de mai multă convingere - în spe- 
cial de mai multă convingere. Nu uitaţi aceasta: „Opiniile 
sunt ca frunzele pădurii, dar convingerile sunt ca florile 
de aga vă." Predicarea doctrinară adevărată în Biserica 
Adventistă de Ziua a Şaptea - predicarea care a adus la 
existenţă mişcarea aceasta, predicarea care a zidit biserica, 
care a aşezat-o pe făgaşul ei - este predicarea care va face 
ca, în final, mesajul să fie biruitor. Este adevărat totuşi că 
multor oameni nu le place acest tip de predicare şi că ei 
aplaudă altceva. 

Unii au devenit cunoscuţi pentru predicile lor alcătuite în mare 
parte din povestiri emoţionante sau chiar din povestiri amuzante; 
din prezentarea evenimentelor din lume, care, de obicei, le sunt cu- 
noscute oamenilor la fel de mult ca şi predicatorului; sau din alte 
lucruri, despre care nimeni nu ştie nimic. Există predici pe teme 
care variază de la farfuriile zburătoare până la fuziunea electronică, 
iar textele sunt uneori numai nişte pretexte. Un motiv este acela că 
mulţi oameni apreciază acest tip de predici, însă ei au uneori nevoie 
să audă şi despre lucruri care nu le plac. Căci, dacă le-am da copiilor 
noştri numai ceea ce le place şi nimic din ceea ce nu le place, nu ştiu 
ce s-ar întâmpla, dar sunt sigur că ei nu s-ar dezvolta normal din 
punct de vedere fizic şi intelectual. 

Trebuie să ne aducem aminte că predicile mediocre produc 
creştini mediocri. Nu poţi ajunge la înălţimea unui sequoia gigant 
dacă te hrăneşti cu discursuri senzaţionale. Nu va exista niciodată o 
mare convingere cu privire la păcat atâta vreme cât în inima predi- 
catorului nu există o mare convingere cu privire la adevăr. Să nu 
facem precum un preot de ţară care, atunci când a văzut că printre 
ascultării săi se afla un moşier, şi-a înmuiat apelul, din dorinţa de a 
fi pe placul oamenilor, şi a zis: „Dacă nu vă pocăiţi, vreau să zic, dacă 
nu vă convertiţi niţel, veţi fi un pic osândiţi." 

Recolta bogată se obţine în urma unei însămânţări bogate; 
marile rezultate se obţin în urma unei mari predicări; iar marea 
predicare este rodul marii convingeri, al marii rugăciuni şi al marii 
lucrări. Marea predicare este o predicare personală, care întinde un 
deget acuzator spre auditoriu (nu degetul predicatorului!) şi care 
spune: „Tu eşti acela!" Aşa este. „Tu eşti acela!" 

Marea predicare cheamă la acţiune. în esenţă, ea spune: „Iată 
adevărul! Acesta este adevărul lui Dumnezeu; de aceea, ar trebui să 
facem aşa şi aşa." Printr-o astfel de predică au fost treziţi păcătoşii 
în Ziua Cincizecimii, când s-au adunat cu toţi în jurul predicatorului 
şi au întrebat: „Fraţilor, ce să facem?" (Fapte 2,37) 

într-o zi, când preşedintele Statelor Unite a vizitat o biserică 
din New York, pastorul a ţinut una dintre predicile lui cele mai fru- 
moase. La final, văzând că preşedintele nu aminteşte nimic despre 
cuvântarea lui, predicatorul a spus: 

- Ce părere aveţi despre predică, Excelenţă? 

- Nu mi-a plăcut! 

- Nu v-a plăcut? De ce? Ce v-a nemulţumit? Ce fel de predici vă 
plac? 

- Nu-mi plac predicile de genul acesta. 

- Dar ce fel de predici? 

- O, a răspuns el, vreau să aud un om care să predice în aşa fel, 
încât să-1 facă pe cel care îl ascultă să se ghemuiască într-un colţ al 
băncii, de frică să nu-1 prindă diavolul. 

Prietenii mei, unele dintre cele mai strălucite minţi ale lumii noas- 
tre vor o predicare care să le aducă în suflet convingere. 

Când predicaţi, chemaţi la acţiune. După predică, vreţi ca oa- 
menii să se ducă acasă, să trăiască viaţa creştină şi să facă fapte 
creştine. Dacă nu ar pleda în faţa juraţilor în favoarea unui verdict, 
avocaţii ar muri de foame. Dacă fiecare predicator ar pleda în fie- 
care dintre predicile lui în favoarea unui verdict, imaginaţi-vă cum 
s-ar deştepta biserica şi câte suflete ar fi mântuite! 

Dacă te-ai afla în boxa acuzaţilor şi dacă viaţa ta ar fi în joc, cum 
ai dori să pledeze avocatul tău în faţa juraţilor? Să-i îndemne la 
acţiune sau doar să le inducă un sentiment plăcut? Ne-am dori ca 
el să îi îndemne pe juraţi să ia o hotărâre, nu să vorbească fără rost, 
fiindcă viaţa noastră depinde de cuvintele lui. Dar ce putem spune 
despre viaţa veşnică a persoanelor care ne ascultă? 

în Atena Antică, atunci când vorbea marele orator Eschine, oa- 
menii spuneau: „Ce cuvântare extraordinară!"; dar când vorbea De- 
mostene, ei spuneau: „Să pornim la luptă împotriva lui Filip!" Iată 
rostul unei cuvântări! Demostene ştia cum să cheme la acţiune. 
Acesta este testul pentru vorbitorii de succes de astăzi, aşa cum a 
fost şi pentru cei din Grecia Antică. Prin harul lui Dumnezeu, tre- 
buie să-i trimitem pe oameni la luptă împotriva Macedoniei! Să-L 
căutăm pe Dumnezeu cu umilinţă şi să ne împăcăm cu El. Să ne 
schimbăm căile! Să mergem în lucrare misionară. Să mergem la 
luptă împotriva lui Filip! 

„Dacă lucrarea unui pastor nu este de excepţie, atunci el însuşi 
este un pastor comun", a afirmat episcopul Quayle. întrebarea pe 

care trebuie să şi-o pună un pastor nu este „Sunt eu un mare predi- 
cator?" ci „Este esenţială Evanghelia pe care o predic?" Când aveam 
14 ani, l-am auzit pe episcopul Quayle şi încă îmi mai aduc aminte 
predica lui. Dacă un predicator poate stârni interesul unui băiat de 
14 ani, atunci el este un predicator mare. Episcopul Quayle avea 
dreptate. El spune că cele mai multe cărţi, cele mai multe cuvântări 
şi activităţi umane se ocupă cu relaţiile şi posesiunile efemere, 
însă predica, pentru a fi o predică mare de la Dumnezeu, trebuie 
să se ocupe cu lucrurile eterne. „Dacă predica aceasta ar rămâne 
nerostită, care ar fi pierderea?" întreabă episcopul Quayle. „Ridică 
această sabie tăioasă la gâtul fiecărei predici pe care urmează să 
o ţii şi vezi cum se comportă." Dacă nu trece testul, nu o mai ţine. 
Ridică sabia la gâtul ei! Dacă predica nu este despre o mare temă, 
despre o mare problemă sau o mare cauză, atunci nu o mai ţine. „Eu 
sunt glasul!" striga Ioan în arşiţa soarelui. „Ascultaţi cuvântul Dom- 
nului!" zicea Ieremia, profetul predestinat. Aceasta este adevărata 
predicare. 

Renumitul Charles Haddon Spurgeon scria: 

Nu sunt deloc de acord cu predicarea care transformă 
adevărul lui Dumnezeu într-un instrument pentru exersarea 
gândirii şi care socoteşte că Scriptura este un fel de amvon 
de la care pot fi prezentate nestingherit opiniile personale. 
Dacă am trecut dincolo de ceea ce ne învaţă Cartea, Dum- 
nezeu să şteargă tot ce am spus! Vă rog, nu credeţi niciun 
lucru care trece chiar şi numai cu o iotă dincolo de ceea 
ce este arătat clar în Carte. Prefer să trec în viaţa aceasta 
drept un om care, pur şi simplu, a repetat învăţătura Scrip- 
turii; drept un om care nu a produs nicio idee, care nu a 
adus nimic nou; drept un om care nu s-a gândit niciodată 
că aceasta ar face parte din chemarea lui, dar care a ajuns 
la concluzia că datoria lui este aceea de a lua mesajul de 
pe buzele lui Dumnezeu, atât cât îi stă în putinţă, şi de a 
fi, pur şi simplu, glasul lui Dumnezeu înaintea oamenilor, 
temându-se ca nu cumva să transmită ceva care vine de 
la el. Dar fără să se gândească vreodată că ar trebui să 

şlefuiască mesajul primit, să-1 adapteze la strălucirea aces- 
tui secol minunat şi apoi să-1 transmită mai departe ca şi 
cum ar fi al lui şi să-şi asume o parte din măreţia lui. Nu, 
nu! Nu am urmărit niciodată aşa ceva. „Vestesc adevărul 
Tău şi mântuirea Ta, şi nu ascund bunătatea şi credincioşia 
Ta în adunarea cea mare" (Psalmi 40,10). Nimic din ceea ce 
predicăm nu ne aparţine. Dacă am rostit vreun cuvânt care 
ne aparţine, ar fi bine să îl retragem, să îl înghiţim şi să ne 
pocăim că ne-am putut face vinovaţi de un astfel de păcat 
şi de o aşa nesăbuinţă. Lucrurile pe care le-am învăţat de 
la Dumnezeu, Tatăl nostru, de la Fiul Său, Isus Hristos, 
şi de la Duhul Său Sfânt, am căutat să le rostim înaintea 
voastră. - Moody Monthly, ianuarie 1945 

în Noul Testament, avem trei mari modele de predici: predica 
apostolului Petru rostită la Cincizecime şi predicile lui Pavel ros- 
tite în Antiohia şi pe Dealul lui Marte. Toate au fost în mare parte 
doctrinare. Ele au pornit de la începuturi, au mers pe firul isto- 
riei omenirii şi al revelaţiei lui Dumnezeu şi au tras concluzia cu o 
logică irezistibilă. Toate trei îl au în centru pe Hristos. El este tema 
predicii. Nicio doctrină adevărată nu poate exista fără Hristos. Hris- 
tos însuşi este doctrina. Scripturile vorbesc despre „învăţătura lui 
Hristos." (2 Ioan 9) 

Toate principiile bunei predicări sunt valabile pentru predica- 
rea în Biserica Adventistă de Ziua a Şaptea. Noi credem că biserica 
noastră şi predicarea ei au o raţiune pentru care există. Dacă nu ar 
exista nicio raţiune, atunci de ce să mai fim diferiţi? Dacă există una, 
atunci trebuie să susţinem câteva lucruri pe care alţii nu le susţin 
cu aceeaşi forţă şi cu aceeaşi putere. De ce ne numim „adventişti 
de ziua a şaptea"? Fiindcă punem accent pe adevărul de mult uitat 
al Sabatului, despre care noi credem că trebuia să fie restabilit în 
zilele finale - şi a fost restabilit - şi că este un semn şi un simbol al 
bisericii rămăşiţei lui Dumnezeu. Noi ne numim adventişti, fiindcă 
punem accent pe a doua venire a lui Hristos, pe care o aşteaptă şi 
în care cred toţi creştinii adevăraţi. Dar noi o accentuăm, credem 
că este iminentă şi vestim semnele timpului care arată că ea este 

aproape. Să încetăm să mai punem accent pe ele? Nu, de mii de ori 
nu! 

Ascultaţi cuvintele unuia dintre cei mai mari predicatori pe care 
i-am avut, L. H. Christian [The Reviewand Herald, 21 ian. 1926): 

Cuvintele lui Hristos pentru noi sunt: „Păstrează ce ai!" 
Dumnezeu ne-a încredinţat o comoară sfântă în mesajul 
Său. Trebuie să rămânem pe vechea temelie din care Dom- 
nul a spus că nu va trece nicio iotă. Să nu mă înţelegeţi 
greşit şi să nu credeţi că aceasta înseamnă că nu mai tre- 
buie să studiem, că cercetarea nu mai trebuie încurajată 
sau că o gândire inteligentă, atentă şi logică nu sunt de 
dorit. Cu cât studiem mai mult, cu atât vom crede mai 
mult în principiile fundamentale ale acestui mesaj. Unii 
evanghelişti cred că îi aduc pe oameni la acest mesaj dacă 
le oferă lucruri noi şi, în anumite privinţe, un alt mesaj; 
însă ei eşuează complet. Predicatorii care predică mesajul 
vechi au forţă şi au succes. Dacă vreţi să ştiţi care sunt 
doctrinele de bază ale acestui mare mesaj pe care îl amin- 
tim atât de des, căutaţi-le în cărţile noastre, şi îndeosebi 
în cărţile vechi, unde sunt explicate clar. Pot să vă întreb, 
tineri lucrători, dacă aţi citit până acum primele cărţi pu- 
blicate de confesiunea noastră? Avem câteva persoane ale 
căror cărţi se recomandă singure. J. N. Andrews cred că a 
fost autorul cel mai logic pe care l-am avut. Uriah Smith şi 
alţii nu sunt nici ei mai prejos. Toate cărţile noastre sunt 
bune, însă la începuturile existenţei mesajului nostru, prin- 
cipiile de la temelia credinţei adventiste erau foarte simplu 
prezentate. Luaţi aceste cărţi vechi (nu sunt greu de găsit; 
multe dintre ele au fost reeditate) şi citiţi-le! 

Mulţi oameni se rătăcesc, fiindcă pornesc de la nişte 
premise greşite, fiindcă judecă greşit sau au un raţionament 
bazat pe nişte premise greşite şi nu urmează Scriptura. Cu 
cât ne apropiem mai mult de sfârşit, cu atât mai atent vom 
adera la mesajul vechi. Puterea noastră este în el, cuvântul 
lui Dumnezeu este în el şi succesul este în el. Domnul ne-a 
dat acest mesaj prin spiritul revelaţiei. Pionierii acestei 

mişcări cercetau Biblia cu seriozitate. Ei ştiau cum să o 
studieze şi uneori o studiau toată noaptea. Când nu puteau 
trece mai departe, Ellen White primea o viziune în care 
Domnul îi descoperea adevărul, iar ea îl transmitea fraţilor. 
Uneori, nici ea nu înţelegea versetele pe care ei le studiau. 
Aşa a venit mesajul, prin studiu şi prin Spiritul Profetic, 
iar această comoară sfântă trebuie păstrată de oamenii şi 
lucrătorii lui Dumnezeu. 

Aşadar, trebuie să predicăm mesajul lui Dumnezeu, prietenii 
mei, şi nu mesajul nostru! Aceasta a fost o veste bună pentru predi- 
catorii din 1926 şi cred că este o veste bună şi pentru noi astăzi. 
Predicarea adventistă de ziua a şaptea adevărată ar trebui să fie 
predicarea Evangheliei de la apariţia doctrinelor Bisericii Adven- 
tiste de Ziua a Şaptea. 

Sunt convins că toţi cei care mă ascultă acum recunosc autori- 
tatea următoarelor cuvinte: „Domnul doreşte ca slujitorii Săi de 
astăzi să predice învăţătura Evangheliei din vechime, părerea de rău 
pentru păcat, pocăinţa şi mărturisirea. Vrem predici de modă veche, 
obiceiuri de modă veche, taţi şi mame de modă veche în Israel. Este 
necesar să se lucreze cu perseverenţă, seriozitate şi înţelepciune 
pentru cei păcătoşi, până când se vor pocăi faţă de Dumnezeu şi vor 
crede în Domnul Isus Hristos." - Evanghelizare, ediţia 2008, pag. 
143. Ştiţi cine a scris aceste cuvinte. Numai o singură persoană pu- 
tea să le scrie. 

Iată un citat din acelaşi autor în care avem o profeţie şi o 
făgăduinţă: „Adevărurile vechi, primite la început, trebuie vestite 
pretutindeni. Trecerea timpului nu le-a diminuat valoarea. Efortul 
neîntrerupt al vrăjmaşului este de nu lăsa ca aceste adevăruri să 
prindă rădăcini şi de a aşeza în locul lor teorii false. însă Domnul va 
ridica oameni cu o percepţie ascuţită, care vor discerne clar unel- 
tirile lui Satana şi care le vor oferi acestor adevăruri locul cuvenit în 
planul lui Dumnezeu." - The Review and Herald, 20 aug. 1903. Nu-i 
aşa că e minunat? 

Să vă spun un lucru, dragi tineri care vă pregătiţi pentru slujirea 
pastorală: proclamaţi Evanghelia veşnică! Nu este vremea să lăsăm 

deoparte predicarea despre învăţăturile lui Hristos. Nu este vremea 
să renunţăm la doctrinele prezente distinctive ale adventiştilor 
de ziua a şaptea. Ele vor deveni din ce în ce mai urgente odată cu 
trecerea timpului. Mesajul despre ceasul judecăţii nu s-a învechit. 
Acum este mai urgent decât la început. Jertfa ispăşitoare pe cru- 
ce a lui Hristos nu s-a învechit. Ea este cu atât mai importantă şi 
ar trebui predicată din ce în ce mai mult, pe măsură ce tendinţele 
moderniste ale bisericilor populare repudiază ispăşirea. Lucrarea 
preoţească din cer a Mântuitorului nostru nu s-a învechit. Ea devine 
din ce în ce mai importantă, pe măsură ce lucrarea se apropie de 
încheiere. Legea călcată în picioare nu s-a învechit. Ea ar trebui 
înălţată ca standard al neprihănirii. Sabatul, „predicat mai deplin", 
nu s-a învechit. Avertizarea cu privire la fiară, la chipul şi la sem- 
nul ei nu s-a învechit. Ea ar trebui vestită mai clar pe măsură ce 
apostazia se accentuează. Chemarea: „Ieşiţi din mijlocul ei, poporul 
Meu, ca să nu fiţi părtaşi la păcatele ei şi să nu fiţi loviţi cu urgiile 
ei!" (Apoc. 18,4) fărăîndoială că nu s-a învechit, pentru că nu a fost 
vestită încă în toată puterea. 

Cu mult timp în urmă am primit vestea că „Domnul cheamă la 
o reînnoire a mărturiei directe date în trecut." Pagina tipărită va 
împlini această lucrare. Credincioşii noştri vor semăna sămânţa şi 
vor predica mesajul în casele oamenilor. Radioul şi televiziunea îşi 
vor face lucrarea lor, însă mesajul adventist va culmina cu cea mai 
măreaţă şi mai puternică lucrare de predicare cunoscută vreodată 
de lumea noastră. Să nu uităm aceasta niciodată. Predicarea 
adevărată în Biserica Adventistă de Ziua a Şaptea de astăzi trebuie 
să fie nu numai proclamarea împlinirii profeţiei prin marea Mişcare 
Adventă, nu numai marele mesaj al reformei Sabatului, al reformei 
sănătăţii, al reformei financiare, al reformei în îmbrăcăminte şi al tu- 
turor celorlalte reforme pe care credem că lumea trebuie să le audă 
- nu numai acestea, ci şi Evanghelia veşnică este mesajul nostru, pe 
fundalul împlinirii profeţiei. Apocalipsa 14 înfăţişează această solie 
mondială. Ea este veşnică. Este Evanghelia care a fost predicată de 
la început. Este Evanghelia singura speranţă a omului într-o lume 
a deznădejdii, şi este o speranţă mai mult decât suficientă. Sarcina 

noastră nu este doar aceea de a-i convinge pe oameni să nu mai 
păzească duminica şi să păzească ziua a şaptea a săptămânii; să nu 
mai creadă şi să nu mai susţină concepţiile greşite cu privire la sta- 
rea morţilor şi să adopte concepţia corectă; să nu mai creadă că ve- 
nirea lui Isus va fi cândva, într-un viitor extrem de îndepărtat şi să 
creadă că venirea Sa este aproape. Toate acestea sunt importante, 
dar ele nu sunt Evanghelia. 

După cum îmi scria unul dintre conducătorii noştri: „Atât de mulţi 
lucrători ai noştri cred că singura lor responsabilitate este să susţină 
prelegeri despre doctrină şi studii despre profeţie, să ajungă cât mai 
repede cu putinţă la subiectul Sabatului şi să-i convingă pe oameni să îl 
accepte, iar apoi să treacă imediat la botez. Totuşi sufletele sărmane, 
orbite de păcat, care caută izbăvirea de vinovăţie şi de sub puterea 
păcatului, au nevoie de tot ajutorul posibil pentru a înţelege pute- 
rea vieţii creştine şi înaltele privilegii ale vieţuirii creştine prin harul 
oferit de Mântuitorul nostru. Părerea mea este că încălcăm un prin- 
cipiu foarte clar, şi anume acela că mai întâi ar trebui să le arătăm 
celorlalţi că suntem creştini şi apoi să vorbim despre subiectele 
specifice convingerilor noastre doctrinare de care s-au îndepărtat 
bisericile populare. Trebuie să-i chemăm pe oameni înapoi la aceste 
principii. Acesta este un privilegiu minunat, dar, din nefericire, 
înălţarea lui Hristos în fiecare ocazie este neglijată. 

Am ascultat de curând o cuvântare despre cele două legăminte 
în care au fost prezentate strict faptele, cu o tendinţă legalistă clară 
şi fără niciun apel. 0, ce ocazie minunată a fost aceea de a-i ajuta pe 
bărbaţii şi pe femeile care trăiesc sub umbra vechiului legământ să 
înţeleagă subiectul acesta în mod practic şi, totodată, să treacă de la 
vechiului legământ la noul legământ!" 

Dacă nu-L propovăduim pe Hristos cu adevărat, nu suntem pre- 
dicatori cu adevărat; suntem simpli pedagogi. Dacă nu avem o Evan- 
ghelie a speranţei şi a mântuirii, nu facem decât să comitem cea mai 
mare greşeală din lumea aceasta. Câştigăm o mulţime de păzitori ai 
sâmbetei şi de „teologi" nemântuiţi, dar nu şi oameni credincioşi lui 
Hristos, care să asculte de adevărul prezent al lui Dumnezeu. 

Evanghelia veşnică a fost predicată de toţi slujitorii lui Dumne- 
zeu de la începutul timpului - de Noe, de Avraam şi de toţi profeţii, 

de Pavel, de Petru şi de toţi apostolii. Ea a fost predicată în con- 
textul vremii lor. Noi nu putem predica acest mesaj al Evanghe- 
liei aşa cum 1-a predicat Noe sau Luther. Trebuie să îl predicăm în 
contextul zilelor noastre, în contextul din Apocalipsa 14. Martin 
Luther a predicat despre neprihănirea prin credinţă în contextul 
vestirii mesajului Evangheliei pentru secolul al XVI-lea, în vre- 
mea marii Reforme Protestante. Noi trebuie să predicăm despre 
neprihănirea prin credinţă în contextul mesajului lui Dumnezeu 
pentru zilele noastre. 

Mesagerul lui Dumnezeu ne spune: „Mi-au scris câteva persoane 
şi m-au întrebat dacă mesajul îndreptăţirii prin credinţă este solia 
îngerului al treilea, iar eu am răspuns: 'Este într-adevăr solia înge- 
rului al treilea'." - The Review and Herald, 1 aprilie 1890 

Apostolul Pavel a predicat despre neprihănirea prin credinţă, 
despre temperanţă şi despre judecata viitoare. Noi trebuie să 
predicăm despre aceste lucruri în contextul „ceasului judecăţii" 
care a sosit. 

Nu trebuie să ne îngrijorăm cu privire la integritatea mesajului 
nostru. „Indicatoarele de drum, care ne-au făcut ceea ce suntem, 
trebuie păstrate şi vor fi păstrate aşa cum a arătat Dumnezeu în 
Cuvântul Său şi în mărturia Duhului Său. El ne cheamă să păstrăm 
cu tărie, prin puterea credinţei, principiile fundamentale care se 
bazează pe o autoritate neîndoielnică." - Special Testimonies, seria 
B, nr. 2, pag. 9. Cuvintele următoare îi aparţin tot servei Domnului. 

Ca popor, noi trebuie să rămânem tari pe temelia ade- 
vărului veşnic, care a rezistat probelor şi încercărilor. Tre- 
buie să rămânem lângă stâlpii solizi ai credinţei noastre. 
Principiile adevărului descoperite de Dumnezeu sunt sin- 
gura noastră temelie adevărată. Ele ne-au făcut ceea ce 
suntem. Trecerea timpului nu le-a diminuat valoarea. - 
Ibid., pag. 51 

Nicio ramură a adevărului care a făcut din adventiştii de 
ziua a şaptea ceea ce sunt ei azi nu trebuie să fie slăbită. 
Noi avem vechile pietre de hotar ale adevărului, experienţa 
şi datoria şi trebuie să stăm tari în apărarea principiilor 

noastre în faţa întregii lumi. - Mărturii, voi. 6, ediţia 1995, 
pag. 23, 24 

Temelia mesajului nostru este Calvarul, dealul acela singuratic 
unde s-a înălţat umbra crucii. Trebuie să îndreptăm privirea pă- 
cătoşilor către Mielul lui Dumnezeu, care ridică păcatul lumii. Tre- 
buie să le spunem cum să devină creştini - că trebuie să creadă în 
Domnul Isus Hristos ca să fie mântuiţi; că trebuie să se pocăiască, 
altfel vor pieri cu toţii; că trebuie să dea mărturie despre El înaintea 
oamenilor, pentru ca El să îi mărturisească înaintea Tatălui din cer; 
că trebuie să se boteze în numele lui Isus Hristos pentru iertarea 
păcatelor, ca să poată primi darul Duhului Sfânt. Pe scurt, predica- 
rea este proclamarea Evangheliei. A predica nu înseamnă a susţine 
nişte prelegeri. Nu înseamnă doar a vorbi. înseamnă a propovădui 
Evanghelia, altminteri nu poate fi vorba de o predicare creştină. 
Predicarea autentică trebuie să vină dintr-o inimă predată Domnu- 
lui Isus Hristos. 

într-o legendă veche se povesteşte că un vânător a reuşit să 
lovească ţinta fără greş numai după ce a muiat săgeata în sângele 
scurs din inima lui. Prietenii mei, orice om care îşi doreşte să atingă 
sufletul semenilor lui, fără greş, trebuie să-şi moaie săgeţile în 
sângele convingerilor inimii lui. însă nimeni nu va putea face aceas- 
ta până când nu va cunoaşte din experienţă crucea şi până când 
nu-şi va preda inima lui Isus. 

Vrei să cunoşti secretul 

Prin care poţi atinge inima şi da viaţă după dorinţă? 

Atunci lasă lacrimile să-ţi umple ochii 

Şi buzele tale să tremure de acest fior fierbinte. 

în urmă cu câţiva ani, în Birmingham, Alabama, a ajuns vestea că 
a izbucnit un incendiu în Montgomery, un oraş înfrăţit şi care se afla 
la o distanţă de sute de kilometri. Flăcările ameninţau întreg oraşul. 
Poliţiştii s-au urcat pe motociclete, au străbătut şoseaua care unea 
cele două oraşe şi au închis toate drumurile. Au oprit traficul şi au 
cerut şoferilor să tragă pe marginea drumului, astfel încât maşinile 
de pompieri să poată parcurge rapid cele câteva sute de kilometri 
până în Montgomery, unde trebuiau să lupte cu flăcările. Şoferilor 

care călătoreau de plăcere li s-a cerut să tragă pe dreapta, iar şoferii 
care călătoreau pentru afaceri au fost opriţi şi li s-a cerut să nu stea 
în calea acestei misiuni deosebit de urgente. Un oraş mare era cu- 
prins de flăcări, viaţa oamenilor se afla în pericol, bunurile lor se 
transformau în cenuşă. Nu era timp nici pentru călătorii de plăcere, 
nici pentru călătorii de afaceri. 

Tot la fel este şi astăzi, colegi predicatori ai acestei Evanghelii 
sfinte. Lumea este ameninţată de flăcările focului. Tot ce este de 
valoare este în primejdie. Sufletele care au posibilitatea de a primi 
nemurirea se află în primejdie! Vom curăţa noi căile vieţii noastre? 
Vom pune lucrurile cele mai importante pe primul loc? Tot ceea 
ce nu slujeşte cauzei lui Hristos, tot ceea ce zădărniceşte lucrarea 
noastră pentru El şi slăbeşte avântul experienţei noastre spirituale, 
tot ceea ce îndulceşte predicile noastre şi distruge puterea mărturiei 
noastre, ar trebui dat la o parte. Să facem loc pentru ca maşinile de 
intervenţie ale lui Dumnezeu să poată trece. Faceţi loc, „neteziţi în 
locurile uscate un drum pentru Dumnezeul nostru." Da, prieteni şi 
fraţi, pregătiţi calea Domnului, neteziţi drumurile înaintea Sa. 

Prieteni, sunt mii de lucruri pe care am putea să le spunem de- 
spre predicare, dar cine poate să-i spună cuiva cum să predice?! 
Eu nu pot. Fiecare dintre noi avem o personalitate distinctă. Când 
Dumnezeu ne cheamă şi ne dă Duhul Său cel Sfânt, dacă îl primim 
în inimă şi dacă ştim că El ne-a chemat, atunci putem predica. Nu 
uitaţi: înainte de a avea biserici, am avut predicatori. înainte de a 
avea şcoli, am avut predicatori. înainte de a avea spitale, am avut 
predicatori. înainte de a avea o tipografie, am avut predicatori. Şi, 
prietenii mei, dacă predicatorii ar dispărea din această mişcare, 
instituţia însăşi ar dispărea la scurt timp. 

Sunt multe lucruri care trebuie făcute şi multe lucruri care se 
fac, însă ele nu pot lua locul predicării. Isus a spus: „Duceţi-vă în 
toată lumea şi propovăduiţi Evanghelia la orice făptură" (Marcu 
16,15). Organizăm conferinţe şi biserici şi lucrul acesta este bun, 
dar nu este totuna cu predicarea. Poate că le administrăm şi iniţiem 
planuri şi idei noi, adunăm, împărţim, finanţăm, dar aceasta nu este 
totuna cu predicarea. Poate că strângem fonduri şi demarăm noi 
proiecte şi programe valoroase, susţinem instituţii, comitete, cam- 

panii, dar aceasta nu este totuna cu predicarea. Contribuim poate la 
construirea unui sistem mondial de relaţii publice şi de publicitate 
favorabilă, punem în circulaţie cărţi, ziare, broşuri cu milioanele 
- toate acestea trebuie făcute, sunt necesare şi vor fi făcute - dar 
nu sunt totuna cu predicarea. Predicarea intră şi iese ultima de pe 
scenă, fiind prezentă permanent. Unii dintre noi avem tendinţa 
de a supraîncărca Marea Trimitere. Isus nu a spus: „Duceţi-vă în 
toată lumea şi construiţi sanatorii, organizaţi şi construiţi sedii 
ale Conferinţelor, ale Uniunilor de Conferinţe, construiţi edituri, 
construiţi şcoli, înfiinţaţi magazine, instituţii comerciale şi aşa mai 
departe." El nu a spus aşa. Presupun că lucrurile acestea sunt roa- 
dele fireşti ale activităţii creştine, însă ele nu reprezintă temelia. 
Scriptura spune: „Duceţi-vă în toată lumea şi propovăduiţi." Uneori 
uităm această trimitere şi facem mai întâi alte lucruri. 

Nimic altceva din lumea aceasta nu presupune atâta sacrificiu 
de sine precum predicarea, atunci când ea este făcută aşa cum tre- 
buie. Nimic altceva nu urăşte diavolul mai mult decât predicarea şi 
predicatorii - adevărata predicare, predicarea evlavioasă, predicarea 
puternică. Cât de mult o urăşte! El ar fi foarte mulţumit dacă unii 
oameni care au fost chemaţi de Dumnezeu, care vorbesc cu putere 
înaintea mulţimilor şi care mânuiesc „sabia Duhului, care este Cu- 
vântul lui Dumnezeu" (Efes. 6,17) cu multă forţă şi cu mult succes, 
să facă orice altceva, numai să nu predice - orice alt lucru bun. El va 
veni la aceşti predicatori puternici cu o ispită specială, îi va deter- 
mina să cadă, îi va scoate din lucrare sau îi va trimite să facă altă lu- 
crare bună - orice, numai să-i oprească să predice. El vrea să-i ţină 
ocupaţi cu orice altă lucrare, bună chiar, dar nu cu lucrarea pe care 
Dumnezeu i-a chemat să o facă. N-a sosit oare timpul ca predicatorii 
să predice cu adevărat? 

Dar poate că cineva spune „Nu sunt un mare evanghelist." Poate 
că aşa este, dar dacă Dumnezeu te-a chemat să predici, atunci 
predică! Poate că altcineva spune: „Dar lumea nu se strânge acolo 
unde predic eu." Nu contează, predică mai departe, chiardacă nu te 
ascultă decât unul sau doi. Predică mai departe şi vei avea rezultate. 

în urmă cu ceva timp, un pastor metodist care nu era un mare 
orator, ci un predicator obişnuit cu o parohie mică, afostcopleşit de 

convingerea că era chemat să predice. în fiecare an, când participa 
la sesiunea Conferinţei avea la fel de mulţi convertiţi precum unii 
dintre cei mai mari evanghelişti care susţineau campanii din timp 
în timp. într-o zi, conducătorul 1-a chemat la el în birou şi 1-a rugat 
să-i explice cum se făcea că, deşi era un predicator necunoscut, avea 
mereu rezultate. 

El a răspuns liniştit: 

- Păi, în fiecare duminică seara ţin un serviciu divin în biserica 
mea şi predic Evanghelia. 

- Vrei să spui că predici toată vara? 

- Bineînţeles, predic toată vara, în fiecare duminică seara. în cele 
cincizeci şi două de duminici din an, luminile din biserica mea stau 
aprinse, iar eu predic. 

- Dar nu sunt mai puţini ascultători pe timpul verii? 

- Desigur, uneori nu vin mai mult de 10-15 persoane. Dar oa- 
menii ştiu că sunt acolo şi că predic din Cuvânt în fiecare duminică 
seara. Iar la sfârşit de an, când socotesc câţi convertiţi am, descopăr 
că sunt cincizeci, şaizeci sau şaptezeci şi cinci de suflete. 

Este adevărat că poate noi nu ar trebui să facem chiar aşa, însă 
ceea ce vreau să vă spun, prieteni, este că, dacă Dumnezeu ne-a che- 
mat să predicăm şi dacă predicăm şi nu ne lăsăm, vom avea mereu 
rezultate. 

Da, de multe ori, predicarea este o sarcină ingrată, considerată 
de mulţi a fi mai prejos decât funcţiile administrative, în ceea ce 
priveşte respectul şi onoarea. Cunosc un predicator care nu stă de- 
parte de aici, iar incidentul pe care îl voi povesti nu s-a întâmplat cu 
prea mult timp în urmă. A venit cineva să-1 vadă şi a văzut biserica 
lui mare şi succesul extraordinar de care se bucura. 

- Acum care este obiectivul tău? La ce lucrezi? a fost el întrebat. 
El a răspuns: 

- Priveşte la această biserică mare cu aproape două mii de mem- 
bri. Sunt zi şi noapte ocupat cu slujirea nevoilor acestor oameni, cu 
hrănirea acestei turme mari, cu sprijinirea cauzei lui Dumnezeu, cu 
câştigarea sufletelor pentru El. 

- Da, ştiu, e grozav. Dar care este adevăratul tău obiectiv? 1-a în- 
trebat prietenul lui. 

- Nu poţi să înţelegi că adevăratul meu obiectiv este aici? Nu poţi 
să-ţi închipui un om care să nu aibă alt obiectiv decât cel mai înalt 
dintre toate obiectivele: câştigarea de suflete pentru Hristos? 

- A, da, pot să înţeleg toate acestea. Bineînţeles că ce spui tu este 
adevărat, dintr-un anumit punct de vedere. Dar care este obiectivul 
tău final? 

Omul acesta nu-şi putea imagina că există vreun om care să nu-şi 
dorească să ocupe o poziţie în administraţie, ca secretar, preşedinte 
de Conferinţă, de Uniune de Conferinţă sau ca membru al comi- 
tetului Conferinţei Generale. Este adevărat că toate aceste poziţii 
sunt onorabile, însă în ochii lui Dumnezeu există vreo poziţie mai 
înaltă decât aceea de lucrător cu sufletele? Nu este aceasta cea mai 
măreaţă profesie de pe pământ? N-ar trebui să-i compătimim pe cei 
care trebuie să renunţe la lucrarea de câştigare de suflete pentru 
a-şi dedica o parte din timp administrării bisericii? 

într-o zi, dragi prieteni, răsplata va veni. Toţi predicatorii 
adevăraţi se vor strânge ca să-L întâmpine pe Marele Predicator 
care i-a trimis, Cel ale cărui palme au fost străpunse. în ziua aceea, 
vor fi printre ei numai câţiva predicatori mari, numai câţiva oratori 
mari, numai câţiva oameni cu renume din toate generaţiile; în ziua 
aceea, majoritatea predicatorilor vor fi nişte predicatori simpli - ca 
mine şi ca voi, oameni obişnuiţi. Mulţi dintre ei vor veni de la pe- 
riferia lucrării lui Dumnezeu, la fel cum suntem noi. Unii vor avea 
în staulele lor turme mari. Alţii vor avea numai doi sau trei oameni, 
însă cât de fericiţi vor fi cu toţii să vadă că acele oi au ajuns în cele 
din urmă în staul! 

Iar când vor fi toţi laolaltă, vor privi la Domnul tuturor predi- 
catorilor adevăraţi, vor vedea cicatricile de pe fruntea Sa, semnele 
spinilor. Va fi o mare tăcere, iar apoi se vor auzi nişte cuvinte pe 
care şi ei le-au citit de multe ori, iar simpla lor auzire va compensa 
toate rănile şi durerile, toate eforturile pe care le-au făcut singuri 
şi nevăzuţi în locuri îndepărtate, unde au trăit o viaţă care nu a 
făcut o impresie prea mare asupra unei lumi care nu i-a băgat în 
seamă. Apoi vor auzi de pe buzele Domnului lor aceste cuvinte care 
vor compensa totul: „Bine, rob bun şi credincios... intră în bucuria 
Stăpânului tău." (Mat. 25,21) 

„Şi cum vor crede în Acela despre care 
n-au auzit? Şi cum vor auzi despre EI fără 
propovăduitor?" (Romani 10,14) 



§i cum vor auzi despre El fără propovăduitor?" (Rom. 10,14). în- 
tunericul din lumea aceasta are nevoie de lumină. Despre Isus 
însuşi stă scris că El este „adevărata Lumină care luminează pe 
om, venind în lume" (Ioan 1,9). Atunci când se lasă întunericul, 
oamenii se adună în jurul luminii. în întunericul spiritual din lumea 
aceasta, ei se vor aduna în jurul celei mai mici şi mai slabe lumânări 
aprinse. Dacă există undeva o luminiţă, ei se vor îngrămădi în jurul ei. 
Aceasta pentru că Dumnezeu i-a făcut pentru lumină. De aceea, pre- 
dicatorul va avea întotdeauna un loc în lumea de astăzi şi de mâine. 
El este purtătorul de lumină, care nu vine cu o lumânare, ci cu o torţă 
mare care va străluci din ce în ce mai tare, până când vor răsări zorii 
zilei din urmă. Isus era Lumina lumii. El a venit să propovăduiască şi 
i-a trimis pe ucenicii Săi să propovăduiască, să fie lumini. 

De la un veac la altul, întunericul s-a lăsat peste lume, la fel de 
dens cum s-a lăsat peste Egipt, „să se poată pipăi", şi a încercat să 
înăbuşe lumina. Mai întâi a fost păgânismul, apoi marea apostazie, 
apoi raţionalismul, apoi materialismul, iar acum, secularizarea şi 
umanismul; dar lumina învinge întotdeauna. Ea străluceşte prin oa- 
meni; ea străluceşte prin adevărata predicare. Dar lumina nu vine 
de la oameni; lumina este în ei şi străluceşte prin ei. Ei sunt oameni 
incandescenţi, dacă am putea spune aşa, „căci Dumnezeu, care a zis: 

'Să lumineze lumina din întuneric', ne-a luminat inimile, pentru ca 
s ă facem să strălucească lumina cunoştinţei slavei lui Dumnezeu pe 
faţa lui Isus Hristos" [2 Cor. 4,6]. Acesta este un text foarte bun pen- 
tru predicatori. Dumnezeu trebuie să ne lumineze inimile, iar noi 
trebuie să facem ca lumina să strălucească pentru alţii. Asemenea 
luptătorilor lui Ghedeon, noi purtăm „comoara aceasta... în nişte 
vase de lut, pentru ca această putere nemaipomenită să fie de la 
Dumnezeu şi nu de la noi" (versetul 7). Lumina poate să strălucească 
numai după ce vasele sunt sparte; Hristos apare numai după ce noi 
dispărem; slava de pe faţa lui Isus Hristos poate să se răspândească 
în toată lumea numai după ce ne ascundem în spatele crucii. Când 
lumina reflectată de faţa lui Isus străluceşte prin viaţa predicatoru- 
lui, atunci acesta îşi împlineşte menirea. 

Atunci au loc lucruri surprinzătoare. Cei care nu s-au întors 
niciodată la Dumnezeu, cei care îşi mărturisesc ostilitatea faţă de 
orice lucru drept şi sfânt, cei blazaţi, lumeşti, confuzi din punct de 
vedere filozofic, chiar antireligioşi şi anticreştini, sunt de multe ori 
schimbaţi şi sunt schimbaţi cu totul, dintr-odată. Exact atunci când 
se simt cel mai în siguranţă în scepticismul, necredinţa, îndoiala şi 
plăcerile lor trecătoare, atunci se întâmplă ceva. 

Tocmai când suntem cel mai în siguranţă 

Apare un amurg de soare, 
Un vis din cupa unei flori, 

Moartea cuiva, 
Un final de cor din Euripide, 

Şi e îndeajuns pentru cincizeci de speranţe şi temeri. 

- Stevenson 

Dar mai mult de-atât - tocmai atunci vine şoapta Duhului Sfânt, 
o săgeată din tolba lui Dumnezeu, un cuvânt din marea lui Carte, 
glasul unui predicator de la radio, care se înfige ca o sabie în inimă, 
şi omul se întoarce spre chipul luminii de la început, după care 
tânjeşte. Mărturia vieţii predicatorului se aude mai tare decât cuvin- 
tele pe care el le rosteşte. Predicatorul însuşi trebuie să fie lumina. 

Ralph Connor scrie despre un predicator simplu care lucra cu zel 
pentru Dumnezeu într-o fermă mare din vestul Americii. în timpul 

unei predici, unul dintre păzitorii de vite care se aflau în sală a în- 
ceput să-i creeze greutăţi. 

- Dar asta se găseşte în Biblie, nu-i aşa? a întrebat el. 

- Da, a răspuns misionarul. 

- De unde ştii că este adevărat? 

înainte să poată da un răspuns, a intervenit un fermier: 

- Ia ascultă, băiete, de unde ştii care lucruri sunt adevărate? De 
unde ştii dacă misionarul acesta este sincer când vorbeşte? Nu-ţi 
dai seama din ceea ce simţi? Nu-ţi dai seama din tonul vocii lui? 

Dragi prieteni, iată ce îi va convinge pe cei mai mulţi oameni - 
simţământul pe care li-1 dă omul din faţa lui, glasul lui. De aceea, 
adevărul lui Dumnezeu nu este o filozofie, nu este nici măcar o teo- 
rie sau o formulă pe care ar putea cineva să o descopere printr-un 
simplu efort intelectual - el este viaţă. El vine de la Viaţă. Isus a zis: 
„Dumnezeu este Duh şi cine se închină Lui trebuie să I se închine în 
duh şi în adevăr" (Ioan 4,24). „în El era viaţa şi viaţa era lumina oa- 
menilor" (Ioan 1,4). Există în fiecare dintre noi ceva pe care oame- 
nii îl simt, fiindcă Duhul mărturiseşte în noi şi prin noi că suntem 
fiii lui Dumnezeu. 

Secolul acesta este caracterizat de scepticism. Nu mai încape 
nicio îndoială. Este o epocă în care îndoiala e la mare cinste şi în 
care uneori mărturisirea de credinţă e luată drept dovada unei 
minţi reduse. Este epoca deziluziilor, a presimţirilor sumbre, în 
care milioane de oameni - şi chiar mulţi aşa-zişi creştini - vorbesc 
despre „Marele Posibil", atunci când se referă la viitor şi chiar la 
existenţa lui Dumnezeu însuşi. 

Dar să nu ne pierdem vremea condamnând scepticismul din vre- 
mea noastră, ci mai bine să îi oferim ceva extraordinar în care să 
creadă. Vom reuşi aceasta numai atunci când vom avea în inimile 
noastre o convingere şi o credinţă adevărată. Predicarea adevărată 
va câştiga inima celui îndoielnic şi sceptic. Poate că nu îl va lămuri 
imediat, dar mintea lui va fi cucerită dacă predica este rostită cu 
credinţă şi căldură, dacă ea vine din sufletul unui predicator care 
nu ia în derâdere îndoiala şi necredinţa şi care spune: „Ştiu ce 
putere are această boală. Şi eu m-am rugat: 'Cred, Doamne! Ajută 



Predicatorul 57 



necredinţei mele!'" (Marcu 9,24). Trebuie să ştim ceva cu privire 
la scepticism, îndoială şi neîncredere. Nu-i condamnaţi pe sceptici 
şi pe necredincioşi! Spuneţi-le că aţi suferit şi voi de aceeaşi boală. 
Omul începe să creadă mai întâi cu inima, şi apoi cu mintea. Să nu 
aveţi niciodată impresia că apelul la sentimente şi la emoţii este 
un semn de slăbiciune. Sentimentele fac parte din om la fel ca şi 
raţiunea. Şi adevărul este că omul care insistă pe ideea că apelul la 
raţiune este singurul apel potrivit, este el însuşi creat la fel ca toţi 
ceilalţi. El va crede ceea ce vrea să creadă, pentru că aşa vrea. El va 
folosi acelaşi raţionament ca toţi oamenii. 

Isus a vorbit în nenumărate rânduri despre apelul la inima oa- 
menilor. „Căci din inimă ies gândurile rele, uciderile, preacurvi- 
ile... Iată lucrurile care spurcă pe om" (Mat. 15,19.20). Noi separăm 
aceste două aspecte şi ajungem la un fel de schizofrenie, însă pen- 
tru Isus omul este om şi apelează la el în toate felurile posibile. 

Cred că ne-ar prinde bine nouă, predicatorilor, să citim mai des 
din John Bunyan - nu numai Călătoria pelerinului, ci şi Războiul 
sfânt, cartea lui celebră despre conflictul spiritual al vieţii, în care 
descrie asediul asupra cetăţii Suflet de Om, cetate care are mai 
multe porţi: Poarta Ochiului, Poarta Urechii, Poarta Sentimentelor 
etc. Ceea ce remarcăm la această cetate este faptul că ea nu putea fi 
cucerită decât cu consimţământul cetăţenilor ei. Bunyan cunoştea 
natura umană mai bine decât unii psihologi din era modernă. El ştia 
cum se apropie vrăjmaşul de aceste porţi ale sufletului omenesc. 

Apropo, se spune că Spurgeon a citit Călătoria pelerinului de 
şaptezeci şi cinci de ori. De aceea a putut el să scrie cărţi precum 
John Ploughman's Talks [Cuvântările plugarului John]. Nu ar fi pu- 
tut niciodată să scrie această carte dacă nu ar fi citit de multe ori 
Călătoria pelerinului şi dacă nu ar fi învăţat cum să întrebuinţeze 
cuvinte monosilabice. Vă aduceţi aminte că atunci când aţi învăţat 
greaca, aţi început cu Ioan? De ce? Fiindcă dragoste, Dumnezeu, 
speranţă sunt toate cuvinte scurte; şi aşa trebuie să predicăm 
înaintea lumii. Dar recunosc că lucrul acesta nu este uşor. 

Sunt două lucruri pe care noi, predicatorii, nu ar trebui să le 
uităm niciodată. Primul este acela că Isus Hristos este viu şi că El 

ne-a făgăduit că va fi cu noi până la sfârşitul lumii. El este mereu 
viu şi le dă putere predicatorilor Lui adevăraţi din orice epocă. Iată 
primul lucru pe care nu trebuie să îl uităm. Al doilea este acesta: 
predicatorul are în sufletul fiecărui om un aliat. Uităm aceasta de- 
seori - şi eu îl uit - dar este o mare încurajare pentru noi. Când 
începi să predici sau să vorbeşti cu cineva, ai făgăduinţa că Isus 
Hristos este cu tine şi mai ai făgăduinţa că în sufletul acelui om ai un 
aliat: conştiinţa. Indiferent ce haine poartă şi ce diplome are, indife- 
rent ce îndoieli vehiculează, el are o conştiinţă care să-1 trezească, 
în clipa în care începi să-i vesteşti Cuvântul lui Dumnezeu, ai în el 
un aliat: conştiinţa care încearcă să deschidă poarta dinăuntru. în 
timp ce tu baţi la poartă din exterior, conştiinţa luptă şi ea din in- 
terior, ca un agent secret, dacă putem spune aşa, care e de partea 
ta. Fiecare om are o conştiinţă. Şi, de fiecare dată când este vestit 
Cuvântul adevărat al lui Dumnezeu şi când i se cere cetăţii sufletului 
omului să se predea, conştiinţa începe să deschidă lacătul din inte- 
rior, ca să-ţi deschidă uşa. 

Mesajul Domnului îi atrage pe toţi oamenii, chiar mai înainte ca 
ei să se predea Lui. După cum spunea cineva: „El este frumuseţe 
pentru poet, adevăr pentru omul de ştiinţă, desăvârşire pentru mo- 
ralist, comunitate de naţiuni pentru idealistul social; da, este ones- 
titate intelectuală pentru sceptic şi este Dumnezeu pentru noi toţi." 
Scepticul va spune atunci: 

Am fugit de El pe potecile nopţii şi ale zilei; 

Am fugit de El prin tunelurile anilor; 
Am fugit de El prin labirintul întortocheat 

Al minţii mele; şi m-am ascuns de El 
După paravanul lacrimilor şi al hohotelor de râs. 



Am auzit din spate sunet apăsat de Paşi venind după mine, 

Mă urmau fără grabă 
Şi cu cadenţă măsurată, 
înaintând paşnic, dar ceresc de insistent, 

Şi răsunau - iar un Glas răsuna 
Mai insistent decât Paşii - 
„Toate lucrurile îl trădează pe cel care Mă trădează pe Mine." 

Da, Isus Hristos îl caută pe om aşa cum spune Francis Thomp- 
son aici în „The Hound of Heaven" [Căutare cerească], un frumos 
poem pe care fiecare predicator ar trebui să-1 înveţe. Hristos a ieşit 
în căutarea sufletului; iar în interior se află conştiinţa. 

Aşadar, „noi, predicatorii, trebuie să experimentăm prezenţa lui 
Dumnezeu", după cum spunea cineva. Prezenţa Domnului trebuie să 
fie în noi, la fel ca şi în omul cu care vrem să lucrăm şi care încearcă, 
poate, să fugă de Domnul. Predicatorul trebuie să dea ascultare şi 
azi cuvintelor învăţătorului lui, care-i răsună în inimă: „Duceţi-vă 
în toată lumea şi propovăduiţi." Iată ce fel de om trebuie să fie el: 
să creadă cuvintele simple ale lui Isus şi să fie dornic să asculte de 
ele. El are o concepţie de modă veche şi, cum ne aminteşte Carlyle 
B. Haynes, el o susţine cu „convingere, ştiind că sarcina principală 
a predicatorului este să predice - nu în primul rând să strângă fon- 
duri, să definească obiective, să conducă activităţi, să iniţieze cam- 
panii, să promoveze proiecte, să fie comediant, să prezinte imagini 
şi filme, să caute cu tot dinadinsul favoarea superiorilor lui sau pro- 
movarea, ci să predice!" 

Da, predicarea trebuie să fie activitatea lui principală, marea lui 
lucrare, lucrarea lui principală, lucrarea vieţii lui. S-ar putea să apară 
şi alte lucruri mai puţin importante, şi vor apărea. însă predicarea 
este lucrarea lui de seamă. „Duceţi-vă... şi propovăduiţi!" - aceasta 
este porunca lui Isus. Iar el trebuie să predice Evanghelia. Iată ce 
fel de om trebuie să fie el - să fie predicatorul Evangheliei, nu în 
primul rând un consilier calificat să aplice principiile adevărate ale 
psihologiei şi psihiatriei la problemele oamenilor. Am spus că nu 
în primul rând un consilier. El nu trebuie să fie un psiholog mărunt 
sau un psihiatru mediocru şi nu trebuie să încerce să îi imite pe 
specialiştii în aceste domenii, care poate că au aptitudini pentru 
aceasta. Eu nu condamn aceste profesii, ci vreau doar să spun că 
nu aceasta este activitatea predicatorului. Bineînţeles că în relaţia 
cu oamenii, el ajunge să descopere multe dintre principiile după 

care funcţionează mintea omenească. însă el este, în primul rând, 
un om care mânuieşte o sabie puternică, „sabia Duhului, care este 
Cuvântul lui Dumnezeu" (Efes. 6,17). El este un propovăduitor al 
adevărului, al adevărului lui Dumnezeu. Toate lucrurile îşi au locul 
lor, dar ele nu pot ocupa locul de importanţă supremă. 

Vă mărturisesc că, pentru a adopta şi a susţine ideea că lucrarea 
principală a predicatorului este predicarea, este nevoie de curaj şi 
de credinţă. De ce? Fiindcă în unele Conferinţe, cel care face alte 
lucruri este mai căutat decât predicatorul. Unele comitete sau 
unii administratori îl vor angaja pentru că este un bun contabil, 
construieşte biserici, îşi atinge obiectivele etc. etc. Vă rog să nu 
mă înţelegeţi greşit! Consider că este bine să avem aceste abilităţi, 
însă nu vom reuşi să ne ţinem de toate acestea şi, în acelaşi timp, 
să predicăm cum ne cere Dumnezeu. Niciun om nu le poate face pe 
toate. Dacă poate face aceste lucruri sau dacă îi instruieşte pe alţii 
să le facă, după ce şi-a îndeplinit sarcina lui supremă, foarte bine; 
dar dacă nu, este rău şi rezultatele vor fi numai rele. 

într-o zi, a venit la mine un tânăr predicator şi mi-a zis că nu 
vrea să mai lucreze pentru Conferinţă, sau mai bine spus, că vrea 
să demisioneze din funcţia pentru care era plătit de Conferinţă. 
Nu e corect să spunem că lucrăm pentru Conferinţă. Dacă cineva 
lucrează numai pentru Conferinţă, înseamnă că deja este în afara 
lucrării. Noi lucrăm pentru Domnul Isus Hristos. Conferinţa este 
doar o organizaţie creştină care pune la dispoziţie fondurile dăruite 
de poporul lui Dumnezeu. Să nu trăim niciodată cu impresia că 
suntem angajaţii unei Conferinţe. Mă zgârie la urechi când aud 
această expresie - „angajatul Conferinţei". Pastorul este slujitorul 
lui Dumnezeu. Zecimea îi aparţine şi lui în aceeaşi măsură în care îi 
aparţine oricui altcuiva. Când membrii comitetului Conferinţei îşi 
fac impresia că banii le aparţin, înseamnă că nu îşi cunosc menirea. 
Banii nu sunt ai lor; sunt banii lui Dumnezeu, dăruiţi de poporul 
lui Dumnezeu. Este adevărat? Atunci să gândim aşa şi să trăim în 
consecinţă. 

Dar să ne întoarcem la tânărul nostru. El era pe punctul de a-şi 
încheia contractul cu acea Conferinţă. Fiindcă îmi este o persoană foarte 

apropiată, ştiu foarte bine cum s-a simţit. El spunea: „Cât timp voi 
mai fi nevoit să construiesc biserici? Vreau să predic." Până atunci 
nu făcuse altceva decât să supravegheze construirea a trei biserici 
- adunase bani şi construise biserici. El îmi spunea: „Vreau să ţin 
studii biblice. Vreau să le predic oamenilor. Acum vreau să fac nişte 
cursuri de stomatologie şi să câştig bani, pentru ca apoi să predic şi 
să ţin studii biblice." Era clar că trecea printr-o perioadă critică, însă 
Domnul 1-a ajutat să o depăşească. Vă mărturisesc că a fost nevoie 
de multă rugăciune. în curând, va fi hirotonit şi continuă să lucreze 
ca pastor. Eu cred că este nevoie să ne cercetăm pe noi înşine şi să 
spunem „Vreau să predic"; dar atunci când facem aşa, nu ne va fi uşor. 

Stă scris în Carte că apostolii au făcut ceva atunci când au con- 
statat că biserica creştea foarte repede, că poverile ei administrative 
deveneau tot mai grele şi că energiile lor principale erau investite 
numai în activităţi organizatorice, în detrimentul marelui obiectiv 
al existenţei lor: lucrarea de apostoli, predicatori şi învăţători ai Cu- 
vântului. Ce anume au făcut? Au trecut la reorganizare şi au ales alţi 
oameni care să se ocupe de aceste activităţi secundare. 

Când am fost rugat să susţin aceste prelegeri, am trimis scri- 
sori la cinci sute dintre pastorii noştri şi i-am rugat să îmi trimită 
o evaluare a predicării în Biserica Adventistă de Ziua a Şaptea şi să 
scrie câteva sugestii. Cred că unul dintre cei care mi-au răspuns a 
reuşit să surprindă esenţa problemei. După ce a stat de vorbă de- 
spre această temă cu mai multe persoane, el mi-a scris: „Noi credem 
că această experienţă din Fapte trebuie repetată în vremea noastră. 
Dacă vrem să păstrăm sistemul organizaţional administrativ uriaş 
pe care îl avem în prezent, noi suntem de părere că ar trebui puşi 
deoparte oameni. Fie că îi numim diaconi sau altfel, ei să primească 
un salariu regulat la fel ca toţi ceilalţi pastori, dar să fie aleşi sau 
rânduiţi pentru această slujbă, ca în trecut, şi să fie lăsaţi să o 
împlinească, iar noi ceilalţi să putem predica." 

Ei bine, de ce nu? Apostolii au făcut aşa în vremea lor. „Cei doi- 
sprezece au adunat mulţimea de ucenici şi au zis: 'Nu este potrivit 
[rezonabil] pentru noi să lăsăm Cuvântul lui Dumnezeu ca să slu- 
jim la mese. [Să le slujească săracilor la biserică, pentru că aveau 

în grijă foarte mulţi oameni.] De aceea, fraţilor, alegeţi dintre voi 
şapte bărbaţi vorbiţi de bine, plini de Duhul Sfânt şi înţelepciune, pe 
care îi vom pune la slujba aceasta. Iar noi vom stărui necurmat în 
rugăciune şi în propovăduirea Cuvântului'." (Fapte 6,2-4) 

Observaţi în versetul 1 din acelaşi capitol nemulţumirea care 
a declanşat această situaţie: anumite persoane erau trecute cu 
vederea la împărţirea ajutoarelor de toate zilele. Iată ce ne aduce 
la epuizare. Iată ceea ce zdrobeşte puterea slujirii pastorale - 
„împărţeala ajutoarelor de toate zilele" sau, în cuvintele apostolilor, 
„slujba aceasta". Slujbă sau împărţeală - oricum vrem să o numim 
- este vorba despre o lucrare pe care ei au încredinţat-o unor per- 
soane capabile să o facă, iar apostolii s-au hotărât să stăruiască 
„necurmat în rugăciune şi în propovăduirea Cuvântului". Gândiţi- 
vă ce revoluţie, ce redeşteptare, ce val uriaş de convertiri ar cu- 
prinde lumea dacă s-ar face aşa ceva în zilele noastre! 0 idee cam 
revoluţionară, nu-i aşa? Dar este bine să avem o revoluţie din când 
în când. 

Departe de mine gândul de a vă spune cum să fiţi pastori. Când 
v-a creat, Dumnezeu a spart tiparele. Când descriem predicatorul şi 
ceea ce el trebuie să fie, să nu uităm că fiecare om este diferit. Fie- 
care frunză dintr-un pom este puţin diferită de celelalte frunze. Fie- 
care fir de iarbă este puţin diferit de celelalte fire de iarbă. Putem 
doar să vorbim despre anumite principii generale şi să sugerăm 
idei. Dumnezeu ne-a chemat aşa cum suntem şi vrea să lucrăm pen- 
tru El în felul nostru special şi în felul Său special. De aceea, nu vă 
descurajaţi dacă faceţi lucrurile altfel decât ceilalţi, fiindcă sunteţi 
diferiţi. Dumnezeu v-a chemat exact aşa cum sunteţi. 

Potrivit raportului din Noul şi din Vechiul Testament, când Dum- 
nezeu a chemat un om ca să-1 facă predicator, El 1-a chemat aşa 
cum era - din staul, din palatul regal, dintr-o familie preoţească - 
de oriunde se afla. îl lua, i Se descoperea, îl umplea cu Duhul Său 
şi îl trimitea, spunându-i: „Ia această descoperire a Mea şi du-te şi 
propovăduieşte-o! Spune-le oamenilor ce a făcut Dumnezeu pentru 
tine şi ce va face pentru ei." Lucrarea aceasta nu trebuie făcută în 
mod mecanic, ci dintr-o perspectivă mai vastă. Trebuie să fie făcută 

în modul nostru particular, cu abilităţile noastre, dar consacrate 
Lui; cu talentele noastre, cu emoţiile şi sentimentele noastre, dar cu 
sufletul plin de puterea Duhului Sfânt. 

Este loc atât pentru oamenii educaţi, cât şi pentru oamenii mai 
puţini capabili şi mai puţin învăţaţi. Dumnezeu v-a chemat. Ni s-a 
spus că la sfârşitul tuturor lucrurilor, oamenii vor fi luaţi de la plug, 
de la tejghea, de la treburile casnice şi vor fi chemaţi să lucreze mi- 
nunat şi măreţ pentru încheierea lucrării lui Dumnezeu. 

Nu uitaţi că, deşi studiem mult, ne rugăm mult, ne străduim mult 
şi facem mult, vom rămâne totdeauna nişte predicatori limitaţi, 
nedesăvârşiţi. Henry Ward Beecher obişnuia să spună astfel: „Nu 
există predicatori desăvârşiţi în lume." Şi adăuga: „Singurii oameni 
desăvârşiţi din lume sunt doctorii în teologie care predau teologie 
sistematică. Ei ştiu totul, absolut totul şi îi invidiez; însă oamenii 
care predică primesc numai atâta adevăr cât pot să ducă şi, în gene- 
ral, predicatorii nu pot să ducă prea mult." Un mare adevăr! Aşadar, 
ne încadrăm şi noi în această categorie, nu în categoria doctorilor 
în teologie. 

Apostolul Pavel a spus că noi suntem nişte fiinţe limitate - ve- 
dem puţin aici, puţin acolo. Vă amintiţi că el a spus: „Acum, vedem 
ca într-o oglindă în chip întunecos; dar atunci, vom vedea faţă în 
faţă. Acum, cunosc în parte; dar atunci, voi cunoaşte deplin, aşa 
cum am fost şi eu cunoscut pe deplin" (1 Cor. 13,12). în parte, doar 
atât cunoaştem. Chiar şi Pavel a simţit această goliciune şi şi-a dat 
seama cât de puţin ştia. Dar trebuie să luăm ceea ce avem şi să îi 
dăruim totul lui Isus. Atunci vom putea predica pentru El. 

William Booth nu era un om cu foarte multe studii, însă atunci 
când a fost întrebat care era secretul succesului său ca fondator al 
Armatei Salvării, el a zis: „Ei bine, nu am multe talente deosebite 
şi singurul secret pe care îl ştiu este acela că tot ceea ce sunt, sunt 
datorită lui Isus." 

Acesta este secretul, fiindcă este un secret al vieţii marilor oa- 
meni. Domnul vrea să ne uităm pe noi înşine atunci când lucrăm 
pentru salvarea de suflete. Dacă ne îngrijorăm tot timpul de salariul 
nostru, de câţi kilometri facem, dacă vom primi o maşină nouă, dacă 



64 Paşt e oi le M ele! 



ni se vor recunoaşte meritele pentru un lucru sau altul, atunci nu 
vom face nimic pentru salvarea sufletelor. 

Este adevărat că trebuie completate anumite rapoarte pentru 
a face cunoscută lucrarea personală şi pentru a urmări progresul 
lucrării, însă, în definitiv, ceea ce contează cel mai mult este ca ea 
să înainteze, nu-i aşa? Tind să cred că această dorinţă de a ni se 
recunoaşte meritele vine mai degrabă de la diavolul decât de la 
Dumnezeu. Ea slujeşte atât de bine intereselor egoiste şi mândriei 
inimii omeneşti. Ea vine în contradicţie directă cu porunca lui Isus, 
care spune ca mâna noastră stângă să nu ştie ce face mâna dreaptă. 
Ea se aseamănă atât de bine cu rugăciunea fariseului: „Doamne, 
eu fac cutare şi cutare lucru. Postesc de două ori pe săptămână. 
Aduc zecime din tot ce am" şi aşa mai departe. Spre deosebire de el, 
sărmanul vameş se bătea cu pumnii în piept şi nici nu îndrăznea 
să-şi ridice ochii spre cer, ci a zis: „Doamne, ai milă de mine, 
păcătosul." Ştiu că părerea mea s-ar putea să deranjeze, însă aceas- 
ta este ceea ce cred. Mă aştept la un puternic dezacord. Cu cât este 
mai puternic, cu atât sunt mai convins că am atins un adevăr vital. 

N-ar trebui ca predicatorul să fie un om cu o credinţă umilă 
înaintea Domnului, dedicat cauzei Sale şi, în pofida umilinţei şi 
smereniei, să fie întotdeauna neînfricat înaintea oamenilor, fiindcă 
a văzut, prin credinţă, faţa lui Dumnezeu? 

Ascultaţi următoarele cuvinte: „Păstraţi-vă privirile aţintite asu- 
pra lui Hristos! Nu vă îndreptaţi atenţia asupra vreunui pastor pre- 
ferat, copiindu-i exemplul şi imitându-i gesturile, pe scurt, ajungând 
umbra lui. Niciun om să nu fie modelul vostru... 

Nu lăudaţi pe nimeni, nu flataţi pe nimeni şi nu-i îngăduiţi 
nimănui să vă laude sau să vă flateze. Satana va profita suficient de 
lucrul acesta. Treceţi cu vederea slujitorul omenesc şi gândiţi-vă la 
Isus. Daţi-I slavă lui Dumnezeu. Mulţumiţi-I lui Dumnezeu în inima 
voastră. Vorbiţi despre adevăr. Vorbiţi despre nădejdea creştinului 
şi despre cerul creştinului." - Evanghelizare, ediţia 2008, pag. 498- 
499. Ce cuvinte minunate! 

La încheierea unei predici emoţionante, cineva a venit la unul 
dintre slujitorii Domnului şi a spus: 

- A fost cea mai frumoasă predică pe care am auzit-o în viaţa 
mea. 

- Da, i-a răspuns el, ştiu. Diavolul mi-a spus asta chiar înainte să 
cobor de la amvon. 

Dacă predicatorul vrea să fie un om puternic, dacă vrea să fie 
omul lui Dumnezeu şi să aibă binecuvântarea Sa, el trebuie să fie 
lipsit de invidie faţă de colegii lui. Când aude despre succesul unui 
coleg pastor, el nu trebuie să evidenţieze slăbiciunile acestuia: 
„Da, da, e nemaipomenit, nu-i aşa? Dar ştii..." Cineva face o lucrare 
nemaipomenită şi un coleg de-al lui aude şi spune: „Da, fraţilor, 
dar ştiţi..." El trebuie să se roage până când inima lui se umple de 
recunoştinţă faţă de Domnul pentru colegul lui, care se bucură, 
poate de un succes mai mare decât al lui. Numai harul lui Dumne- 
zeu, prin Hristos, poate să ne ajute. Numai Duhul Sfânt poate face 
această schimbare în inima noastră. 

Dacă vine în oraşul meu un om care ştie să picteze foarte frumos, 
eu îl apreciez din toată inima, fiindcă nu am cunoştinţe de pictură. 
Dacă un om ridică un garaj unde repară automobile şi dacă are da- 
rul de a le pune în funcţiune, activitatea lui nu îmi stârneşte invidia, 
fiindcă nu mă pricep la automobile - nici măcar nu conduc. Am con- 
dus în trecut, dar acum conduce soţia mea. Dacă în oraşul meu vine 
un om care proiectează o clădire frumoasă, îl pot admira în mod 
real, fiindcă nu am cunoştinţe de arhitectură. A, da! Ştiu să fac de- 
osebire între coloanele dorice, ionice şi corintice şi mai ştiu câteva 
lucruri, dar nu ştiu să proiectez o casă. Dacă în oraşul meu vine un 
om care cântă frumos ca un înger, îl ascult cu bucurie, fiindcă nu ştiu 
să cânt. în tinereţe, am făcut parte dintr-un cvartet care se numea 
Scrap Iron Four. Când ne-am despărţit, lumea a răsuflat uşurată. Dar 
dacă în oraşul meu vine un om care ţine o predică mai bine decât 
mine şi care se descurcă la radio mai bine decât mine, dacă îmi „fură 
pâinea", atunci am nevoie de harul lui Dumnezeu, ca să-1 pot iubi 
cu adevărat şi să-1 apreciez din toată inima. Aşa trebuie să facem. 
Un astfel de predicator îmi doresc să fiu - un astfel de predicator 
trebuie să fiu, dacă vreau să mă bucur de binecuvântarea deplină 
a lui Dumnezeu asupra lucrării mele, dacă adevăratul meu ţel este 

câştigarea de suflete, dacă vreau ca predicile mele să fie cu adevărat 
mari, pline de putere de sus. 

Dragi colegi, suntem numai o mână de predicatori în lumea 
aceasta. Suntem o oştire mică şi trebuie să ne sprijinim unii pe alţii. 
Am descoperit că nu am nimic de pierdut atunci când îi ofer sprijin 
unui coleg. Un singur lucru îi face pe îngeri să plângă: invidia dintre 
predicatori. 0, să ne îndepărtăm de atitudinea aceasta, prin harul 
lui Dumnezeu, căci numai aşa putem să ne îndepărtăm de ea. Aş 
putea să mai insist asupra acestui subiect, pentru că am trecut prin 
această experienţă, dar am văzut că Dumnezeu ne binecuvântează 
atunci când dăm deoparte invidia şi vorbim de bine despre colegii 
noştri. Vorbiţi-i de bine pe colegi. îmbărbătaţi-i. Şi veţi constata că 
voi înşivă veţi prinde mai mult curaj şi că vă veţi bucura de ajutorul 
celorlalţi. 

George Whitefield şi John Wesley au crescut aproape împreună 
în credinţa creştină. Amândoi au studiat la Universitatea Oxford şi 
au fost membri ai Clubului Sfânt, amândoi au pus bazele mişcării 
metodiste şi au devenit mari predicatori. Probabil că Wesley punea 
un mai mare accent pe adevăr, în timp ce Whitefield sublinia senti- 
mentele şi emoţiile mari ale predicării. Ei ţineau foarte mult unul la 
celălalt, însă au apărut între ei deosebiri teologice. Wesley susţinea 
cu fermitate teologia arminianistă, pe când George Whitefield cre- 
dea cu tărie în calvinism. Faptul acesta i-a despărţit într-un anumit 
sens, nu atât din punctul lor de vedere, cât din punctul de vedere 
al prietenilor şi al duşmanilor lor care căutau să-i despartă şi să 
le producă necazuri. Astfel, aceşti doi bărbaţi s-au distanţat oare- 
cum unul de celălalt. Şi a apărut între ei un resentiment din cauza 
diferenţei de concepţie teologică. 

Eu cred că trebuie să ne iubim unii pe alţii, chiar dacă între noi 
există unele deosebiri în ceea ce priveşte înţelegerea anumitor doc- 
trine. Nu pot accepta ideea condamnării celor care nu sunt de acord 
cu modul personal în care interpretez eu profeţia. Eu, personal, 
ader la interpretarea tradiţională. Sunt conservatorul conservato- 
rilor, dar îi iubesc pe oamenii care sunt altfel decât mine. Cred că ar 
trebui să ne iubim unii pe alţii, chiar dacă nu putem cădea de acord 
în toate privinţele. 

în cele din urmă, lucrurile acestea nu au mai constituit pentru 
Whitefield şi Wesley un motiv de despărţire, şi-au reînnoit priete- 
nia şi şi-au păstrat-o până la sfârşitul vieţii. Amândoi erau creştini, 
oameni evlavioşi şi nu au îngăduit nici măcar deosebirilor teologice 
să le strice prietenia. Whitefield a călătorit în toată lumea civilizată 
din vremea aceea - a traversat Atlanticul de mai multe ori cu cora- 
bia, în final, în ultima sa călătorie spre America, s-a îmbolnăvit şi a 
murit în Newburyport, Massachusetts. în seara acelei zile, a ţinut 
o predică, deşi de-abia a reuşit să se ţină pe picioare la amvon. S-a 
întors la han epuizat, dar oamenii l-au urmat până acolo. Ce predi- 
cator a fost el! Nu a putut să scape de ascultătorii lui, fiindcă zeci 
de persoane l-au urmat până la han. A început să urce treptele spre 
camera lui cu o lumânare în mână, dar s-a întors la oameni şi le-a 
predicat până când candela a ars complet. Apoi, s-a dus la culcare şi 
a murit în somn, în timpul nopţii. 

Când vestea morţii sale a ajuns în Anglia, Wesley a oficiat la se- 
diul metodismului, numit The Foundry, un serviciu divin solemn în 
amintirea lui. Mii de oameni s-au adunat acolo şi au plâns. Wesley a 
ţinut o cuvântare cu adevărat frumoasă în cinstea prietenului său, 
George Whitefield. La încheierea predicii a venit la el o femeie, una 
dintre persoanele care încercaseră să aducă dezbinare între cei 
doi predicatori. A, nimic de zis, ea era o membră bună a bisericii, 
o membră sinceră. Dar insista să aducă tulburare între aceşti doi 
bărbaţi. Aşadar, ea 1-a întrebat: 

- Domnule Wesley, credeţi că îl veţi întâlni pe George Whitefield 
în cer? 

El a lăsat capul în jos şi a spus: 

- Nu, nu cred. 

- Eram sigură, eram sigură; în ciuda a tot ceea ce aţi zis, am fost 
sigură de asta. Ştiam că nu credeţi că el este mântuit. Ştiam că nu 
credeţi că el va intra vreodată în cer. 

Apoi Wesley a răspuns astfel: 

- Staţi puţin. Nu puneţi în gura mea nişte cuvinte pe care nu 
le-am rostit. Am spus că nu cred că-1 voi vedea pe George Whitefield 
în cer pentru următorul motiv: când voi ajunge în cer, mă aştept ca 

George Whitefield să fie atât de aproape de tronul de slavă, încât eu 
nu voi reuşi să mă apropii suficient de mult ca să-1 pot vedea. 

Acesta a fost reacţia unui mare predicator faţă de succesul şi 
reputaţia unui alt mare predicator - amândoi au fost, de fapt, nişte 
mari oameni, mari în Dumnezeu, mari în privinţa lucrării Sale şi 
mari în ceea ce priveşte iubirea lor faţă de oameni. Prieteni, cred 
că avem mai multă nevoie de acest spirit printre noi. Avem nevoie 
să apreciem zelul şi sfinţenia inimii fraţilor noştri, chiar dacă nu 
suntem de acord cu concepţia lor arminianistă sau calvinistă. Şi ei 
sunt copiii lui Dumnezeu, fiii lui Dumnezeu. Este bine să ne aducem 
aminte că „lucrarea lui Dumnezeu este făcută să înainteze cel mai 
bine prin aceia care sunt blânzi şi smeriţi cu inima". - Ibid., 499 

Şi apoi, predicatorul adevărat nu poate fi nesincer. El trebuie să 
creadă ceea ce îi învaţă pe alţii. Voi, fiind studenţi, ştiţi cu siguranţă 
de unde provine cuvântul sincer. Sper că aţi învăţat cu toţii puţină 
latină. Convingerea mea este că fiecare predicator ar trebui să stu- 
dieze latina timp de un an sau doi. Altfel, cum poate şti care este 
sensul cuvintelor pe care le foloseşte? Sine cera adică „fără ceară" - 
iată ce înseamnă acest grup de cuvinte. în Roma, marii producători 
de mobilă din vremea lui Hristos şi din vremea lui Pavel au desco- 
perit că existau mulţi producători neautorizaţi care făceau mobilă 
din lemn ieftin. Aceştia umpleau cu ceară crăpăturile, găurile şi de- 
fectele şi deasupra dădeau un strat de vopsea. Cumpărătorul nu-şi 
dădea seama că este o lucrătură ieftină, până când nu se aşeza pe 
scaun sau se întindea pe pat şi cădea cu tot cu ele. De aceea, atunci 
când producătorii autorizaţi îşi scoteau la vânzare mobila din stejar 
masiv sau din alt fel de lemn, puneau pe ele marca sine cera, adică 
fără ceară. 

Deci, atunci când spun că predicatorul trebuie să fie fără ceară, 
înseamnă că nicio trăsătură a caracterul său nu trebuie să fie 
acoperită cu ceară sau cu vopsea. El trebuie să fie sine cera - sincer. 
El trebuie să creadă ceea ce predică. Altminteri, singurul lucru onest 
pe care poate să-1 facă este să admită că nu crede şi să părăsească 
lucrarea. Atunci îl vom putea admira pentru onestitatea lui şi pen- 
tru faptul că a refuzat să depună o mărturie mincinoasă. „în viaţa 

lucrătorului nu trebuie să fie nicio duplicitate, nicio escrocherie. în 
timp ce eroarea, susţinută chiar şi cu sinceritate, este primejdioasă 
pentru oricine, lipsa de sinceritate faţă de adevăr este fatală." - Ibid., 
pag. 500 

Ştiţi care este remediul pentru lipsa de sinceritate? Greutăţile, 
persecuţia, suferinţa, critica, vicisitudinile. Iată ce ne vindecă de 
nesinceritate! Ea fie ne scoate din lucrare, fie ne înrădăcinează 
mai adânc. Acesta este unul dintre motivele pentru care Dumne- 
zeu îngăduie astfel de lucruri în viaţa copiilor Săi. Omul nesincer 
nu poate urca pe eşafod. El nu poate fi dat la lei ca hrană, fiindcă se 
ascunde repede în mulţimea necredincioşilor. 

Ca om, predicatorul trebuie să fie un om al credinţei. El trebuie 
să vorbească despre credinţă. El nu trebuie să arate niciodată vreo 
umbră de îndoială. în Evrei 11,6 stă scris: „Cine se apropie de Dum- 
nezeu trebuie să creadă că El este şi că [ce face?] răsplăteşte pe cei 
ce-L caută." Dacă acest lucru este adevărat, atunci predicatorul nu 
va câştiga niciodată suflete dacă nu predică despre credinţă. Prin 
credinţă înţelegem şi acceptăm adevărul, mergem pe calea lui Hris- 
tos, ne pocăim, mărturisim că Isus este Mântuitorul nostru, deve- 
nim martorii Săi, ne botezăm şi îl ascultăm. Predicatorul trebuie 
să aibă o mare credinţă în Scriptură. Atunci, predicarea lui va fi 
puternică. Numai predicarea biblică puternică îi va ajuta pe oame- 
nii din vremea noastră. 

Dr. A. T. Pierson a luat parte la hirotonirea lui dr. Thomas C. 
Horton - cei care faceţi parte din generaţia trecută îi cunoaşteţi. 
Şi, fiindcă am amintit de dr. Pierson, merită să cumpăraţi tot ce a 
scris el. Puteţi găsi cărţile lui în anticariate. Many Infallible Wit- 
nesses [Mulţi martori de neînlăturat] este o cărticică excepţională. 
Puteţi să v-o procuraţi cu 50 de cenţi; s-ar putea ca mai târziu să 
valoreze pentru voi cât o mie de dolari. Aşadar, iată ce a spus dr. 
Pierson atunci când a luat parte la hirotonirea dr. Horton, el însuşi 
un predicator şi scriitor renumit. Ascultaţi următoarele declaraţii 
neobişnuite: „Eşti un slujitor al Cuvântului, iar marea ta lucrare 
este să studiezi şi să prezinţi acest Cuvânt. Eşti un slujitor al lui Isus 
Hristos. Cuvântul este deosebit de preţios ca şi cutia în care se află 

această piatră preţioasă. 'în sulul cărţii este scris despre Mine.' Eşti 
un slujitor al Duhului Sfânt. Aplicarea Cuvântului lui Dumnezeu şi 
a sângelui lui Hristos îi aparţine Lui (adică Duhului Sfânt) în între- 
gime. Fratele meu, trebuie să fii un om al Bibliei, un om al lui Hris- 
tos, un om al Duhului Sfânt." Dr. Horton a devenit, într-adevăr, un 
astfel de om - un mare predicator şi scriitor al credinţei creştine. 
Consider că descrierea făcută de dr. Pierson este un tablou frumos 
a ceea ce trebuie să fie un adevărat pastor. 

De aceea, punem următoarea întrebare tuturor celor care se 
pregătesc pentru slujirea pastorală: „Potrivit luminii şi credinţei 
primite, eşti tu un om al Bibliei, un om al lui Hristos, un om al 
Duhului Sfânt?" Rareori se întâmplă ca oamenii să se ridice mai sus 
decât pastorii lor. Dacă ochii noştri nu sunt îndreptaţi către Cuvânt, 
dacă nu credem că Sfânta Scriptură este, din scoarţă în scoarţă, Cu- 
vântul lui Dumnezeu sfânt şi inspirat, dacă trăim în păcat şi într-o 
nesinceritate bine ştiută, nu suntem altceva decât nişte orbi care 
încearcă să-i conducă pe alţi orbi. Iată ce spune marele predica- 
tor în 2 Corinteni 11,13-15: „Oamenii aceştia sunt nişte apostoli 
mincinoşi, nişte lucrători înşelători, care se prefac în apostoli ai lui 
Hristos. Şi nu este de mirare, căci chiar Satana se preface într-un 
înger de lumină. Nu este mare lucru dacă şi slujitorii lui se prefac în 
slujitori ai neprihănirii. Sfârşitul lor va fi după faptele lor." Gândiţi- 
vă la cuvintele acestea! Apostolul Pavel se referă aici la nişte oa- 
meni pe care îi numeşte slujitorii lui Satana. în aceste vremuri 
din urmă, mulţi îi urmează pe aceşti conducători mincinoşi. Să ne 
rugăm ca Dumnezeu să-i izbăvească pe copiii Săi din mâna sluji- 
torilor mincinoşi. Iar noi, la rândul nostru, să ne asigurăm că nu 
suntem dintre ei, întrucât mântuirea noastră depinde de aceasta. Să 
ne asigurăm că suntem sinceri, că predicăm Cuvântul şi că susţinem 
adevărul atât cât putem mai bine. 

Nimeni nu poate prezenta un mesaj călduros, insuflat de Duhul, 
dacă nu are Duhul Sfânt în inima lui. Poate că este un bun actor, 
dar nu va reuşi vreodată să câştige suflete şi să ducă mai departe 
lucrarea lui Hristos. Poate că va reuşi să se prefacă o vreme, dar nu 
pentru mult timp. Credincioşii vor descoperi imediat ce se ascunde 
dincolo de mască. 

Adeseori în bisericile noastre, evlavia este înlocuită cu formalis- 
mul rece. Şi, din nefericire, vina o poartă pastorii. De ce? Predicile 
lor sunt fără viaţă. De ce sunt fără viaţă? Fiindcă pastorii înşişi nu 
cred ceea ce predică. Este adevărat că, dacă un om predică din Cu- 
vântul lui Dumnezeu, predica lui va avea unele roade, chiar dacă el 
însuşi s-ar putea să fie lepădat şi nemântuit. 

Acest lucru se vede în viaţa fariseilor. într-o ocazie, Isus le-a 
spus oamenilor să facă ceea ce le spuneau fariseii, dar nu şi ceea 
ce făceau ei, fiindcă ei stăteau pe scaunul lui Moise. Ei predicau 
din Cuvântul lui Dumnezeu şi orice spuneau din Cuvântul Său era, 
bineînţeles, adevărat şi aducea roade, însă exemplul vieţii lor anula 
în mare măsură efectul predicilor lor. 

Ascultaţi acum un citat din Mărturii (ediţia 1996 J, voi. 8, pag. 42: 
„Predicile ţinute de unii dintre pastorii noştri ar trebui să fie mult 
mai puternice de cum sunt acum, căci altfel, mulţi dintre cei care 
dau înapoi în viaţa spirituală vor prezenta o solie fără viaţă şi fără 
noimă, care îi face pe oameni să adoarmă." 

Spurgeon a spus odată: „Dacă vezi pe cineva dormind în biserică, 
du-te şi trezeşte-1 pe predicator." Este adevărat totuşi că unii oa- 
meni dorm la biserică din cauza unor boli sau neputinţe fizice şi nu 
le putem face nimic. însă serva Domnului vorbeşte aici despre som- 
nul spiritual. Nu este de mirare că unii oameni dorm din punct de 
vedere spiritual, când unii dintre noi, predicatorii, dormim. Predi- 
cile noastre sunt „fără viaţă şi fără noimă". Niciun om care vede 
starea lumii contemporane şi care crede în Cuvântul lui Dumnezeu 
din toată inima nu poate ţine o predică fără viaţă, decât dacă este 
bolnav sau dacă are o slăbiciune. 

într-o ocazie, când susţineam o serie de prelegeri într-o fostă 
sală de dans care dădea spre un lac de pe creasta Muntelui Pikes 
Peak, am fost invitat să predic într-o biserică mică. Parcă îl văd şi 
acum pe bătrânelul cu barbă albă şi lungă care venea şi se aşeza 
pe scaunul din faţă, la doi paşi de mine. N-am mai auzit niciodată 
un sforăit atât de puternic. îl lua somnul imediat ce începeam să 
vorbesc. Sunt convins că lucra sub cerul liber toată săptămâna şi 
sărmanul frate era prea obosit ca să rămână treaz, dar, sincer să fiu, 

îmi cam strica prezentările. într-o seară, am coborât de la amvon şi 
m-am aşezat chiar în faţa lui. Nu îmi amintesc despre ce predicam, 
dar spuneam atunci că biserica doarme şi am strigat: „TREZITI-VĂ!" 
S-a speriat atât de tare, încât a sărit de pe scaun şi n-a mai aţipit la 
nicio prelegere. A doua zi mi-a adus câteva ouă şi nişte unt. Atunci, 
mi-a fost ruşine de fapta mea. Dar era o situaţie de urgenţă! 

Este adevărat că unii oameni dorm când vin la biserică, dar nu 
din vina predicatorului. Totuşi uneori este vina predicatorului. Aţi 
auzit vreodată de vreun om care să doarmă la amvon? Eu am citit 
în Mărturii (1998), volumul 2, pag. 327: „Bărbaţi şi femei sunt în 
ultimele lor ceasuri de probă, şi totuşi sunt fără grijă şi amorţiţi, 
iar pastorii n-au putere să-i trezească; ei înşişi sunt adormiţi." 
închipuiţi-vă: predicatorii înşişi dorm! 

Am auzit că a existat un predicator adventist de ziua a şaptea, 
care efectiv a adormit la amvon în timp ce predica. Sunt convins că 
era bolnav sau avea vreo suferinţă pe care nu a putut să o trateze. 
Predicase neîncetat timp de 12 ani înaintea câtorva surori în vârstă 
şi ele nu dădeau prea multe semne de schimbare. Erau membre, îşi 
trăiau credinţa aşa cum puteau şi cunoşteau Biblia la fel de bine ca 
şi el. Erau cu toate convertite. El se ridica să le predice şi ajungea 
atât de obosit, încât se sprijinea de amvon şi rostea cuvintele din 
ce în ce mai tărăgănat. într-o zi, şi-a pus capul pe amvon şi a căzut 
într-un somn adânc, chiar acolo la amvon. Sărmanul om doarme 
acum în Hristos. A fost un om bun, dar a aţipit odată în timp ce 
predica! 

Nu îl condamn prea mult, pentru că ştiu că suferea de o boală şi 
a murit la scurt timp după acest incident. Dar este teribil ca un pas- 
tor să doarmă spiritual şi, indiferent cum vorbeşte, chiar dacă strigă 
sau urlă, dacă sufletul lui este adormit, oamenii vor adormi şi ei. 
Citatul de mai sus se încheie cu următoarele cuvinte: „Predicatori 
adormiţi, predicând unor oameni adormiţi!" Nu uitaţi că ele au fost 
scrise de cineva care ştia despre ce vorbeşte. N-aş dori ca ele să fie 
scrise pe amvonul meu de mâna vreunui înger. 

Dacă vreunul dintre noi doarme din punct de vedere spiritual, 
să asculte vestea aceasta: „Deşteaptă-te, tu care dormi, scoală-te 

din morţi şi Hristos te va lumina!" (Efes. 5,14) Cât de teribil este să 
dormi somnul morţii spirituale într-o vreme ca aceasta, într-o zi ca 
aceasta, într-un ceas ca acesta! 

Ca să fim slujitori adevăraţi ai lui Dumnezeu, trebuie să credem 
că am fost chemaţi la lucrarea pastorală. Slujirea pastorală este o 
chemare, nu doar o profesie. Este o vocaţie, nu o îndeletnicire. Este 
o chemare, o menire, un angajament pe viaţă. Biblia arată clar că 
Dumnezeu este Acela care cheamă şi că această chemare este atât 
de vitală încât, în lipsa simţământului obligaţiei care o însoţeşte, 
niciun pastor nu are dreptul de a lucra. 

în 1 Corinteni 12,28 există o declaraţie limpede în care se arată 
că Dumnezeu a rânduit în biserică apostoli, proroci etc. care au 
primit o chemare specială. Şi mai stă scris că „nimeni nu-şi ia cin- 
stea aceasta singur, ci o ia dacă este chemat de Dumnezeu, cum a 
fost Aaron" (Evr. 5,4). Nu vom clădi niciodată o lucrare pastorală 
puternică, necesară în mişcarea aceasta, până când nu vom realiza 
că Dumnezeu trebuie să selecteze şi să aleagă cine îi va sluji. Iar 
pastorul trebuie să fie ferm convins că a fost chemat de Dumnezeu. 

Subliniez ideea că pastorul ar trebui să fie convins că se află în 
lucrarea sacră de slujire prin voinţa lui Dumnezeu, la fel ca Pavel. 
Putem avea această convingere că nu am devenit pastori prin voinţa 
noastră, a părinţilor noştri sau a prietenilor noştri. Glasul lăuntric 
al Duhului Sfânt, evenimentele şi împrejurările providenţiale 
prin care am trecut ne vor îndruma. Călăuzirea lui Dumnezeu se 
manifestă deseori atât în evenimentele exterioare, cât şi în viaţa 
lăuntrică. De multe ori, providenţa lui Dumnezeu ne îndrumă în 
astfel de momente, într-un mod special. 

Citez acum din secţiunea Slujitorul Evangheliei din Review and 
Herald (10 august 1939, pag. 8): 

în Life of Matthew Henry [Viaţa lui Matthew Henry], la pagina 
34, se găseşte consemnarea autoanalizei pe care acesta şi-a făcut-o, 
ca să vadă din ce motiv a intrat în lucrare. El şi-a pus şase întrebări, 
după cum urmează: 

1. Cine sunt eu? Sunt eu convins de starea mea şi m-am 
smerit din cauza păcatului meu? M-am predat cu toată inima 
lui Hristos? Urăsc păcatul cu adevărat şi iubesc sfinţenia? 

2. Ce am făcut? Am pierdut vremea! Am pierdut ocaziile! 
Mi-am încălcat cuvântul! Am vorbit despre ce nu trebuie! 
L-am dat uitării pe Dumnezeu şi datoria mea f aţi de El! 

3. Pe ce principii îmi întemeiez lucrarea? Pe convingerea 
cu privire la instituţia divină a lucrării pastorale, pe necesi- 
tatea chemării divine şi pe chemarea personală de a lucra; 
pe zelul faţă de Dumnezeu şi pe dragostea faţă de sufletele 
preţioase. 

4. Care sunt ţelurile pe care le urmăresc? Slujba aceasta 
nu este o meserie prin care să-mi susţin existenţa, care să 
mă ajute să devin faimos sau să mă distrez, ci ea are ca 
ţintă slava lui Dumnezeu şi binele sufletelor. 

5. Ce vreau? Vreau ca Dumnezeu să-mi întărească inima 
în dedicarea faţă de lucrare; ca El să fie cu mine la hiro- 
tonire; să mă pregătească pentru lucrare, dăruindu-mi da- 
rul cunoaşterii, al vorbirii, al înţelepciunii şi toate darurile 
pastorale, în special sinceritatea şi smerenia; ca El să îmi 
deschidă noi ocazii. 

6. Care sunt hotărârile mele? Să nu am nimic de-a face 
cu păcatul; să dau dovadă de multă ascultare de Evanghe- 
lie; să nu uit angajamentul luat la hirotonire cu privire la 
modul în care îmi folosesc talentele, la modul în care susţin 
adevărul, la modul în care îmi îngrijesc familia şi am grijă 
de turmă şi cu privire la răbdarea faţă de împotrivire." 

S-ar putea ca unii să nu fie de acord cu ceea ce voi spune acum, 
dar iată ce cred eu: există riscul ca în sistemul actual al practicii 
pastorale să ajungă cu mai multă uşurinţă persoane care nu au 
o chemare reală. A fost o vreme când numai cei care aveau un 
zel aprins, o dorinţă şi o convingere neînduplecată că trebuie să 
fie predicatori, reuşeau să treacă de valul de greutăţi, depăşeau 
impedimentele şi se străduiau să intre pe porţile slujirii. Sistemul 
acesta are, în mod categoric, anumite avantaje, însă tinerii doritori 

ar trebui să-şi pună următoarea întrebare cu seriozitate: „Am fost 
eu chemat de Domnul să fac această lucrare?" Asigurarea sprijinu- 
lui şi confortul relativ din perioada de instruire poate fi o capcană. 

Nu uitaţi: predicatorul obişnuit din Biserica Prezbiteriană, 
Metodistă sau Baptistă trebuie să depună mai multe eforturi pen- 
tru a intra în lucrare decât tinerii noştri şi, în felul acesta, îşi poate 
dezvolta o personalitate mai puternică. El trebuie să se comporte 
bine, altfel îşi pierde pâinea. Trebuie să lucreze, trebuie să înveţe 
cum să predice, altfel nu are nicio şansă. Credeţi că predicatorii din 
aceste mari biserici prezbiteriene nu sunt oameni capabili? Ei nu ar 
rezista treizeci şi cinci de ani în bisericile lor dacă nu ar fi capabili. 
Nu există niciun comitet care să-i susţină sau care să-i trimită la 
altă biserică sau Conferinţă. Nicidecum! Ei trebuie să producă, tre- 
buie să crească! Unii dintre ei ajung predicatori mai buni după ce 
lucrează acolo treizeci şi cinci de ani şi la fel sunt şi fiii lor. Ei scriu 
cărţile bune pe care le citim cu toţii. Ei studiază, cresc. Bineînţeles 
că ei nu-şi risipesc energia cum facem noi, nu o investesc în prea 
multe lucruri. Atenţia lor se concentrează asupra lucrării pastorale. 

Când vorbim despre chemarea la lucrarea pastorală, nu trebuie 
să uităm că Dumnezeu nu trimite numai un mesaj, ci trimite şi un 
om. Mesajul Lui este întotdeauna întruchipat de un om. „A venit un 
om trimis de Dumnezeu; numele lui era Ioan" (Ioan 1,6). Observaţi 
că El a trimis un om. Dumnezeu 1-a chemat şi 1-a trimis. Desigur, 
omul trebuie să aibă o oarecare capacitate de a predica, altfel Dum- 
nezeu nu l-ar chema. Trebuie să aibă capacitatea de a vorbi, fiindcă 
a predica înseamnă a vorbi. Dumnezeu nu va chema în lucrare un 
om mut, care nu poate să vorbească sau căruia i-a fost tăiată limba. 
El va lua un om care poate să rostească măcar un cuvânt pe înţelesul 
oamenilor. El trebuie să demonstreze o anumită capacitate. Când 
Dumnezeu cheamă un om, El îl trimite. 

Ioan, marele predicator, a spus: „Omul nu poate primi decât ce-i 
este dat din cer" (Ioan 3,27). Apostolul Pavel spune despre el însuşi 
că este „apostol nu de la oameni, nici printr-un om, ci prin Isus Hris- 
tos şi prin Dumnezeu Tatăl, care L-a înviat din morţi" (Gal. 1,1). El a 
primit o chemare, o chemare precisă. Profetul Ieremia a fost chemat 

de Dumnezeu, dar el nu a vrut să se ducă; însă, fiindcă Dumnezeu 1-a 
chemat, în cele din urmă s-a dus (Ier. 1,5-9). Dumnezeu îl rânduise să 
fie prorocul neamurilor înainte ca el să se nască. Nu uita, coleg predi- 
cator, Dumnezeu te ştie dinainte de a te naşte şi te alege dinainte. 
Uneori ajungem în altă extremă. Nu credem în alegerea dinainte sau 
în predestinaţie şi nu predicăm despre ea. Ajungem la arminianism, 
trecem dincolo de el şi îl scoatem pe Dumnezeu cu totul în afara 
vieţii noastre. însă predestinaţia se găseşte în Biblie - predestinaţia 
care vine de la Dumnezeu. Biblia ne spune multe despre ea. Există o 
predestinaţie biblică şi merită să o studiem şi să credem în ea. Citiţi 
primul capitol din Ieremia. Dacă eşti un predicator adevărat, atunci 
Dumnezeu te-a chemat. Isaia a auzit în viziune un glas care i-a spus: 
„Am auzit glasul Domnului, întrebând: 'Pe cine să trimit şi cine va 
merge pentru Noi?' Eu am răspuns: 'Iată-mă, trimite-mă!'" (Isaia 6,8) 

Isus însuşi a fost trimis de Tatăl. El a repetat faptul acesta în 
nenumărate rânduri (Ioan 14,24; 17,3). Dacă Isus a fost trimis de 
Dumnezeu cu adevărat, atunci tot la fel trebuie să fie şi cu aceia care 
calcă pe urmele Lui ca predicatori. Martin Luther a spus: „Aşteaptă 
chemarea Domnului. între timp, fii mulţumit. Da, chiar dacă eşti mai 
înţelept decât Solomon şi decât Daniel, dacă nu eşti chemat, fugi de 
predicare ca de iad." Cuvinte destul de tari, dar aşa s-a exprimat el. 
Dacă vom lucra în numele lui Dumnezeu şi pentru slava Sa, atunci 
cu siguranţă că slujirea noastră va veni de la El. 

Dumnezeu cheamă şi Dumnezeu alege. Isus a ales doisprezece 
oameni şi i-a rânduit. Pavel a fost chemat să fie un vas ales care să 
ducă Evanghelia şi la iudei, şi la neamuri. Dumnezeu mai alege încă 
oameni, îi triază şi îi cheamă. Şi aceasta nu este tot. Dacă cineva nu 
este chemat şi în cele din urmă îşi dă seama de aceasta, el ar trebui 
să părăsească lucrarea şi să facă altceva. Fratele I. H. Evans a spus, 
cu mulţi ani în urmă că, dacă cineva figurează pe ştatul de plată, 
acesta nu este un motiv să rămână acolo pentru tot restul vieţii. 
Dacă nu aduce roade (suflete), dacă îi este clar şi lui, ca şi altora, că 
nu este chemat să fie predicator, de ce să mai rămână pe ştatul de 
plată şi să ia zecimea pe care ar putea să o folosească o persoană 
chemată la lucrare? Am cunoscut oameni care s-au gândit la lucrul 

acesta şi au părăsit lucrarea - oameni buni, dar care au intrat într-un 
alt domeniu de activitate. 

Uneori este o binecuvântare când anumite persoane părăsesc 
lucrarea. Nu mă refer la cei care au comis un păcat mare prin care 
au atras oprobriul asupra lor şi asupra lucrării, ci la cei care şi-au 
dat seama că nu sunt chemaţi. 

Ascultaţi ce spune Ieremia despre oamenii din vremea lui, care 
pretindeau că sunt profeţi sau predicatori: „Eu n-am trimis pe 
prorocii aceştia şi totuşi ei au alergat; nu le-am vorbit şi totuşi au 
prorocit" (Ier. 23,21). în versetul următor ne spune că, dacă ei ar 
fi fost de faţă la sfatul lui Dumnezeu, atunci ar fi trebuit să spună 
poporului cuvintele Sale şi să-i întoarcă de la calea lor cea rea. Cu 
alte cuvinte, predicarea lor ar fi avut roade. De ce? întrucât Dum- 
nezeu vine să sprijine Cuvântul Său şi să-1 binecuvânteze. „Sunt Eu 
numai un Dumnezeu de aproape, zice Domnul, şi nu sunt Eu şi un 
Dumnezeu de departe?" (versetul 23). Nu le-ar fi dat El roade aces- 
tor oameni, dacă ei ar fi vestit Cuvântul Său? 

Putem fi convinşi că, dacă nu am fost chemaţi şi dacă ne străduim 
să lucrăm pentru Dumnezeu, El ştie situaţia noastră. „Poate cineva 
să stea într-un loc ascuns fără să-1 văd Eu? zice Domnul. Nu umplu 
Eu cerurile şi pământul? zice Domnul" (vers. 24). Citiţi şi restul ca- 
pitolului. Este un capitol remarcabil pentru predicatori şi ar trebui 
să fie pentru cei nechemaţi un îndemn de a părăsi lucrarea până nu 
e prea târziu, iar pentru cei chemaţi, un îndemn de a se implica în 
ea cu tot sufletul, cu toată mintea şi cu toată puterea. 

Apoi, citiţi Ezechiel capitolul 13: „Fiul omului, proroceşte îm- 
potriva prorocilor lui Israel, care prorocesc, şi spune celor ce 
prorocesc după gustul inimii lor: Ascultaţi Cuvântul Domnu- 
lui! Aşa vorbeşte Domnul, Dumnezeu: «Vai de prorocii fără minte 
care umblă după duhul lor şi nu văd nimic!... Vedeniile lor sunt 
înşelătoare şi prorociile lor, mincinoase. Ei zic: Aşa vorbeşte Dom- 
nul, măcar că Domnul nu i-a trimis»'" (versetele 2-6). Deşi textul 
se referă în mod direct la profeţii din vechime, el este valabil şi 
pentru noi. 

De asemenea, există unii oameni care au fost chemaţi de Dumne- 
zeu, dar care nu au acceptat chemarea. Ei au respins-o, au refuzat-o 

şi au considerat-o prea dificilă. în urma ei nu primeau suficientă 
cinste, suficientă faimă, suficienţi bani şi aşa mai departe; sau au 
refuzat-o din timiditate şi din cauza fricii de a merge în faţă. Să nu 
ne găsim în niciuna din aceste categorii! Dacă Dumnezeu ne-a che- 
mat, atunci nimic să nu ne împiedice să răspundem chemării Sale. 

în urmă cu câţiva ani, trei predicatori renumiţi din Biserica 
Prezbiteriană au fost chemaţi la căpătâiul unui frate de-al lor, un 
chirurg celebru, care îşi trăia ultimele zile. El avusese o carieră 
strălucită şi era printre cei mai buni medici. îşi asigurase un venit 
bun şi avea o familie fericită. Era creştin şi prezbiter al bisericii, 
însă pe patul de moarte le-a mărturisit acestor trei predicatori că 
a fost chemat la lucrare odată cu ei, dar că a refuzat, fiindcă nu a 
avut curaj sau credinţă. El a zis: „Dumnezeu m-a binecuvântat în 
ciuda faptului că nu mi-am îndeplinit datoria, dar ştiu că aş fi fost 
pe deplin fericit numai dacă aş fi acceptat chemarea divină pe care 
am primit-o odată cu voi." 

Tineri prieteni, dacă Dumnezeu v-a chemat, atunci mergeţi înainte 
prin credinţă. Nu îngăduiţi niciunui lucru să vă ţină departe de lu- 
crare - nici batjocurii, nici temerii, nici timidităţii. Niciun lucru de pe 
pământ, nici omul şi nici diavolul să nu vă împiedice să intraţi în ea. 

Apoi, există unii care nu au fost chemaţi şi nici aleşi de Dum- 
nezeu să fie predicatori ai Cuvântului Său, dar care cred că au fost 
chemaţi. Lucrul acesta este observat imediat de ceilalţi şi, poate, 
chiar şi de ei înşişi. Poate că cineva întreabă: „Cum pot să-mi dau 
seama dacă am fost chemat sau nu?" Vă voi da următorul răspuns: 
veţi şti dacă Dumnezeu v-a chemat. El are mii de căi prin care îl 
ajută pe om să înţeleagă că a fost chemat: prin îndemnuri directe, 
prin cuvintele prietenilor sau ale duşmanilor, prin cărţi, prin Sfânta 
Scriptură. El are multe căi. 

în opinia mea, chemarea la lucrare este formată din trei etape. 
Mai întâi, omul ajunge să creadă că Dumnezeu 1-a chemat şi că vrea să 
facă o anumită lucrare. în al doilea rând, el începe să aducă roade în 
viaţa lui; altfel spus, apar rezultatele. „îi veţi cunoaşte după roadele 
lor" - vechiul test al roadelor - este un semn neîndoielnic. El începe 
să ţină studii biblice. Le vorbeşte oamenilor despre nevoile lor, de- 

spre păcatele lor şi se roagă cu ei. Iar apoi, cineva se converteşte. El 
reuşeşte să pregătească o persoană pentru botez. începe să aducă 
oameni la Hristos. Iar a treia etapă, biserica recunoaşte că el a fost 
chemat şi că a fost pus deoparte pentru predicare. 

Uneori, tinerii vin la mine şi mă întreabă: „Dumnezeu m-a che- 
mat să fiu pastor, dar nu mă angajează nimeni; nu pot să fiu pastor. 
Nu pot să predic." Prietenul meu, nu cred că lucrul acesta poate fi 
adevărat. Dacă Dumnezeu vrea să fiu pastor, dacă Dumnezeu m-a 
ales, dacă Dumnezeu m-a chemat, dacă sunt dispus să accept che- 
marea Sa şi dacă, în urma rugăciunii şi a meditaţiei, mă predau Lui 
şi primesc să fiu predicator pentru Hristos, aceasta nu înseamnă 
că voi fi angajat imediat sau că voi fi numit de o organizaţie ca să 
predic. Dar dacă Dumnezeu m-a chemat într-adevăr, atunci voi în- 
cepe să predic, voi începe să prezint Cuvântul după posibilităţile 
mele - voi ţine studii biblice, voi vesti Cuvântul şi voi câştiga suflete. 
Voi aduce roade. Dumnezeu îmi va purta de grijă. El îi răsplăteşte 
întotdeauna pe lucrătorii Săi. Să nu uitaţi niciodată aceasta! 

Mesagerul Domnului afirmă: „Am văzut că Dumnezeu a pus asu- 
pra slujitorilor Săi aleşi datoria de a decide cine este potrivit pen- 
tru lucrarea sfântă; şi, în unire cu biserica şi având dovada evidentă 
a Duhului Sfânt, ei hotărau cine trebuie să meargă şi cine nu este 
potrivit să meargă. Am văzut că, dacă s-ar lăsa doar câteva persoane 
de ici şi de colo să decidă cine corespunde pentru această măreaţă 
lucrare, urmarea ar fi confuzia şi tulburarea." - Mărturii, ediţia 
1997, voi. 1, pag. 223 

Mă aflam odată în California, unde ţineam o campanie de evan- 
ghelizare într-o casă de rugăciune şi aveam nevoie de un îngriji- 
tor, în zona aceea, trăia un tânăr care avea o benzinărie, dar care 
nu avea multă carte şi, vai, cum mai stâlcea limba engleză! Am so- 
cotit că el este omul potrivit pentru această sarcină şi m-am dus 
la preşedintele Conferinţei ca să vedem dacă putea fi angajat. 
Preşedintele îl cunoştea şi mi-a spus că tânărul îşi exprimase de 
mult timp dorinţa de a predica. Apoi mi-a spus: 

- Eşti liber să faci ce vrei, dar numai nu-1 încuraja să predice. 
Niciodată nu va putea fi predicator! 

Ei bine, eu nu ştiu; nu sunt atotştiutor. Dacă Dumnezeu cheamă 
un om, este bine să nu-1 opreşti. L-am angajat pe tânăr ca îngrijitor, 
într-o zi, mi-a destăinuit faptul că Dumnezeu îl chemase să predice. 
Vă mărturisesc că mi-a venit greu să-1 cred. Dar i-am spus: 

- Uite ce vreau să-ţi spun. Dacă ai, într-adevăr, această convin- 
gere, mâine dimineaţă după ce faci curăţenie, vreau să închizi uşile 
bisericii ca să nu te deranjeze nimeni. Apoi, urcă-te la amvon, 
deschide Biblia la cartea lui Iov şi citeşte-o cu voce tare ca pentru 
bătrâna doamnă Murphy din ultima bancă. Iar dacă nu înţelegi un 
cuvânt, caută-1 în dicţionar. Citeşte clar, desluşit, cu atenţie şi fără 
grabă. Ai grijă să citeşti fără nicio greşeală; apoi vino şi spune-mi 
cum a fost. 

I-a luat aproape o săptămână ca să citească toată cartea lui Iov. 
Apoi, l-am pus să citească în acelaşi fel cărţile lui Ieremia şi Isaia. 
Cele mai frumoase cărţi dintre toate sunt Iov şi Isaia. 

Prieteni, ca să scurtez povestea, tânărul acesta este acum pastor 
hirotonit şi numele lui se găseşte în Anuarul AZŞ. El a citit Biblia cu 
voce tare în biserică până când a reuşit să se exprime clar, desluşit 
şi simplu. Jumătate dintre predicatori nu ştiu să citească - cel puţin 
nu în public. Nu ştim cum să citim Biblia. Nu citim atent şi clar - nici 
eu nu fac excepţie. Dacă puteţi să citiţi Biblia desluşit, înseamnă că 
aţi făcut un prim pas important spre lucrarea de predicare. 

Aşadar, ce este chemarea la lucrarea pastorală? Mă grăbesc acum 
pentru că nu mai am mult timp şi am prezentat doar jumătate din 
ceea ce doream să prezint. în opinia mea, lucrarea pastorală este 
alcătuită din trei părţi. Primul element este convingerea pe care o 
are omul în inima lui; al doilea, roadele; al treilea, recunoaşterea 
din partea bisericii. 

Dacă un tânăr are convingerea că Dumnezeu 1-a chemat în lu- 
crarea pastorală, atunci el va primi în vreun fel recunoaşterea din 
partea bisericii. Dumnezeu poate să i-o dea prin mii de căi. Iar el va 
avea această convingere, orice s-ar întâmpla. Orice ar spune sau ar 
face oamenii, el ştie că a fost chemat. El ştie aceasta din Cuvântul lui 
Dumnezeu, din mesajul clar pe care i 1-a dat Duhul Sfânt şi din nu- 
meroase alte surse. Apoi, el începe să lucreze, să ţină studii biblice, 

să se roage cu oamenii şi cineva se converteşte. Tânărul acesta îi 
converteşte pe oameni şi îi aduce la Hristos. 

Poate că veţi avea ocazia să susţineţi o campanie de evanghe- 
lizare sau să vă implicaţi într-un alt fel de lucrare. Folosiţi orice 
ocazie ca să predicaţi despre Hristos. Acceptaţi să fiţi instructori la 
Şcoala de Sabat, faceţi tot ce vi se cere şi Dumnezeu vă va da roade. 
Biserica vă va recunoaşte chemarea şi convingerea atunci când va 
vedea roadele. Atunci vă va trimite şi vă va oferi recunoaştere. Dar 
mai întâi, trebuie să aduceţi roade. 

Primul lucru pe care trebuie să-1 facă un tânăr este să ştie dacă 
a fost chemat. Dovada chemării nu stă în educaţia primită; nu stă 
în greutăţile prin care trece; nu stă în sacrificiile pe care le face. Ea 
stă în roadele lucrării sale cu sufletele. Pavel a spus că oamenii pe 
care i-a adus la Hristos erau dovada faptului că fusese chemat să fie 
apostol (1 Cor. 9,1.2}. 

Dar să nu vă aşteptaţi să primiţi imediat o biserică mare şi un sa- 
lariu mare. S-ar putea să mergeţi într-un loc dificil şi să daţi dovadă 
că aţi fost chemaţi, să susţineţi studii biblice, să predicaţi în casele 
oamenilor, la fel ca apostolii, sau chiar la colţurile străzilor. Aţi 
predicat vreodată la colţul străzii? Ştiţi cum să predicaţi astfel încât 
să captaţi atenţia trecătorilor? Cred că ar fi bine, după părerea mea, 
ca tinerii noştri predicatori să aibă această experienţă şi să înveţe 
cum să predice în aer liber înaintea mulţimilor. încercaţi acest 
lucru! Este cea mai bună metodă de instruire din lume, nu-i aşa, 
frate Anderson? Eu am aplicat-o. Vă spun, prieteni, ce nu trebuie să 
faceţi. Să nu faceţi ca mine - să nu citiţi predica. Să nu folosiţi nici 
măcar notiţe. Nu. Să nu redaţi predica din memorie. Nicidecum. Ci 
să transmiteţi mesajul proaspăt ieşit din inima voastră. Veţi privi 
direct în ochii ascultătorilor voştri, pentru că altfel nu veţi reuşi 
să-i ţineţi atenţi nici măcar un minut. Gândul lor va zbura la alt- 
ceva. Când predici la colţul străzii, ai ocazia să înveţi ceva despre 
predicare. Vă va face bine; fiecare predicator ar trebui să încerce 
metoda aceasta. 

Deci, dacă socotiţi că aţi fost chemaţi şi dacă biserica nu a recu- 
noscut încă lucrul acesta, mergeţi în lucrare şi dovediţi-vă chema- 

rea printr-o viaţă sfântă şi prin câştigarea sufletelor pentru Hristos. 
Noii convertiţi sunt testul cel mai important. Mulţi membri laici 
câştigă mai multe suflete decât unii predicatori. Părerea mea este 
că noi, predicatorii, ar trebui să ne gândim bine la aceasta, să ne 
cercetăm viaţa şi fie să ne schimbăm metodele, fie să ne schimbăm 
locul de muncă. 

Dacă o Conferinţă nu are suficienţi bani pentru a angaja un tânăr 
care e convins că a fost chemat să fie pastor, atunci poate să-i spună 
aşa: „Avem aici o zonă albă; du-te acolo şi predică! Noi te vom în- 
curaja şi te vom ajuta cu ce putem, dar nu putem să te plătim. Dacă 
Dumnezeu vrea ca tu să predici, foarte bine - du-te şi predică acolo; 
adu-i pe oameni la adevăr. Convinge-i să aducă zecime şi, în trei 
ani, Conferinţa va avea suficienţi bani ca să-ţi dea salariu. Atunci te 
vom angaja." De ce nu putem folosi metoda aceasta? Vom avea astfel 
câţiva predicatori adevăraţi. Mulţi dintre tinerii noştri vor merge în 
lucrare şi îi vor convinge pe oameni să aducă zecime, bani care vor 
ajunge la Conferinţă, iar Conferinţa va avea de unde să le plătească 
salariile. Consider că orice tânăr care reuşeşte să obţină un salariu 
în urma unei lucrări de doi sau trei ani, este vrednic să fie angajat. 
Cred că metoda aceasta va fi folosită odată. 

Un lucru este cert: Dumnezeu nu te va chema în lucrare dacă nu 
ştii să predici. Am ascultat predicatori care, fără a avea o vorbire 
elocventă, au reuşit totuşi să câştige suflete, căci aveau o elocvenţă 
a credinţei, o elocvenţă a pasiunii şi dragostei, căreia nu i te puteai 
opune. 

Nu poţi deveni un pastor bun doar pentru faptul că eşti un ex- 
pert în teologie, un bun cunoscător al omileticii sau un mare teolog. 
Trebuie să devii, prin harul lui Dumnezeu, un creştin sincer - aceas- 
ta este singura cerinţă prezentă în Noul Testament. 

Nu uitaţi că integritatea face parte din chemarea voastră la lu- 
crare. Trebuie să aveţi capacitatea de a vorbi, altfel Dumnezeu 
nu v-a ales să propovăduiţi Cuvântul Său. Chemarea este aceasta: 
„Duceţi-vă şi propovăduiţi." Voi mergeţi şi propovăduiţi prin ceea 
ce sunteţi. Vă propovăduiţi pe voi înşivă, fiindcă omul este una cu 
predica lui. Prea puţin ne dăm seama de acest fapt. Isus a zis: „Tot 

aşa să lumineze şi lumina voastră înaintea oamenilor, ca ei să vadă 
faptele voastre bune şi să slăvească pe Tatăl vostru" (Mat. 5,16). Lu- 
mina voastră trebuie să lumineze. Isus luminează prin voi. Dumne- 
zeu trebuie să lucreze în voi şi prin voi. în cazul multor predicatori 
se întâmplă ca vanitatea, ambiţia şi mândria să se îmbrace, uneori, 
în hainele oratoriei şi să se erijeze în îngeri de lumină. Caracterul 
predicatorului este important. 

Beecher ne avertizează: „O parte din pregătirea voastră pen- 
tru lucrarea pastorală creştină constă în maturizarea caracterului 
vostru, astfel încât să deveniţi nişte modele a ceea ce predicaţi." 
Trebuie să deveniţi modele. 

O parte din indiciile chemării voastre la lucrare sunt calităţile 
pastorului bun: caracter bun, stare de sănătate bună şi integritate 
morală. Aveţi grijă ca Dumnezeu să fie Cel care vă cheamă, şi nu 
mama iubitoare care vrea ca băiatul ei să fie predicator, sau tata, sau 
un profesor, sau altă persoană dragă. Aveţi grijă ca acea persoană să 
fie Dumnezeu. 

Citez din nou din Prelegerile de la Yale, fiindcă sunt extraordi- 
nare. „Când Dumnezeu te-a chemat cu glas tare în clipa în care te-ai 
născut", continuă Beecher, „când stătea la poarta vieţii, El nu a spus 
'Vino, sfert de om' - întrucât un astfel de om nu este potrivit pen- 
tru lucrare; sau 'Vino, jumătate de om' - nici aşa nu puteai fi predi- 
cator; ci 'Vino, omule întreg!' - atunci ai venit tu." Pastorul creştin 
adevărat trebuie să fie un om complet. 

Pe lângă toate calităţile spirituale şi morale, cel care intră în 
lucrarea pastorală trebuie să fie caracterizat de bun-simţ. Nu pot 
să vă explic ce este bunul-simţ, dar de obicei mă refer la ceea ce 
înţelegem toţi prin aceste cuvinte. Chiar dacă suntem vorbitori 
străluciţi şi buni, dacă ne lipseşte bunul simţ, mai bine plecăm din 
lucrare. 

Se povesteşte că un tânăr care locuia într-una din văile Scoţiei 
se pregătea să plece la Edinburgh, unde dorea să studieze ca să fie 
pastor în Biserica Nouă. Vă amintiţi, bineînţeles, de scindarea vechii 
biserici naţionale scoţiene - ei o numesc biserica de rit scoţian. Cei 
nemulţumiţi de răceala din vechea biserică oficială au plecat şi 

şi-au construit câteva locaşuri de închinare mici şi simple şi şi-au 
pus numele de Biserica Liberă. Oamenii din vechea biserică spu- 
neau despre biserica nouă şi liberă: 

- Este Biserica Liberă, biserica mică, biserica fără turlă! 

- Da, răspundeau membrii Bisericii Libere, iar voi sunteţi biseri- 
ca veche, biserica rece şi fără oameni! 

Aşadar, tânărul nostru dorea să fie predicator într-una din bi- 
sericile noi. înainte să plece la Edinburgh, bunicul 1-a luat deoparte 
şi i-a zis: 

- Jamie, vei fi pastor şi pentru aceasta ai nevoie de trei lucruri. 
Cea mai mare nevoie a ta este harul lui Dumnezeu, în al doilea rând, 
ai nevoie de învăţătură; iar în al treilea rând, ai nevoie de bun-simţ. 
Acum, harul lui Dumnezeu poţi să-1 ceri în rugăciune. învăţătura o 
primeşti la şcoală. Dar dacă nu ai bun-simţ, Jamie, mai bine rămâi 
acasă, fiindcă pe acesta nici Dumnezeu şi nici oamenii nu pot să ţi-1 
dea. 

Nici nu ne dăm seama cât de valoros este acest sfat. Avem mare 
nevoie în lucrare de ceea ce numim bun-simţ. 

Lucrarea pastorului nu este uşoară. Uneori, el trebuie să aibă 
grijă de biserici mari. Uneori, chiar şi bisericile mici îi ocupă mai 
mult timp decât ne putem imagina. Biserica are mai multe depar- 
tamente, ca de exemplu o şcoală. De aceea, este nevoie de multă 
înţelepciune, de pricepere şi răbdare în relaţiile cu oamenii şi în ad- 
ministrare, iar în acest caz predicatorul este şi director, într-un anumit 
sens. La amvon trebuie să fie un orator cel puţin bun. El este totodată 
şi profesor, dar nu numai profesor. Profesorul prezintă informaţiile, 
insistă asupra lor şi le explică. Sarcina lui este să se asigure că elevii 
au înţeles. Dar aici nu este suficient ca ei să înţeleagă. Predicatorul 
trebuie nu numai să cunoască informaţiile şi să le prezinte, ci el tre- 
buie să fie ceea ce-i învaţă pe alţii; şi trebuie să-i înveţe adevărul şi 
să-1 vestească în aşa fel, încât oamenii nu numai să-1 înţeleagă, ci şi 
să-1 transpună în viaţa lor. Aceasta este deosebirea dintre predare 
şi predicare. 

Despre Michelangelo s-a spus că, de fiecare dată când lovea 
marmura cu dalta, dădea viaţă unui înger. La fel şi predicatorul - 

fiecare dintre predicile lui trebuie să fie ca o lovire cu dalta, care 
să dea viaţă chipului lui Hristos şi portretului vieţii Sale în inima 
ascultătorilor lui. Lucrarea lui nu este un proces greoi şi îndelungat, 
ci fiecare mesaj pe care îl aduce din Cartea lui Dumnezeu trebuie să 
răsune în urechile oamenilor ca un îndemn: „Acum, acum, astăzi; 
acum este timpul să fii ca Hristos; a sosit vremea să iei decizia; 
astăzi este ziua!" Cuvântul lui Dumnezeu este o literă moartă atâta 
timp cât rămâne în Carte. El trebuie să prindă viaţă în predicator 
ca să poată prinde viaţă în cel ce ascultă. Adevărul trebuie să facă 
parte din noi pentru ca să capete forţa aceea de care ar fi lipsit dacă 
ar fi numai citit dintr-o carte. Trebuie să vorbim cu oamenii „din 
Scripturi", cum afăcutPavel (Fapte 17,2). 

Nu uitaţi niciodată că gândurile noastre se vor vedea în ceea ce 
vorbim. Ceea ce suntem cu adevărat va fi dat în vileag în cele din 
urmă. Dacă vreau să fiu predicator adevărat, trebuie să fiu în stare 
nu numai să vestesc mesajul lui Dumnezeu de la amvon, ci să-1 şi 
trăiesc în familia mea. Soţia mea, băieţii şi fata mea trebuie să ştie 
că eu cred şi trăiesc ceea ce predic. Când mă aflu la amvon şi când 
soţia mea se află în sală, vreau să o pot privi în ochi şi să ştiu că 
în mintea ei îşi spune: „El crede fiecare cuvânt pe care îl predică. 
Sunt convinsă. Trăiesc în aceeaşi casă cu el. îl cunosc. El se roagă 
cu mine, stă de vorbă cu mine acasă şi ştiu cum trăieşte." Prieteni, 
dacă soţia mea nu este convinsă că sunt un om sincer şi onest al 
lui Dumnezeu, atunci nu sunt creştin. Vreau ca băieţii mei să poată 
spune: „Da, e adevărat, tata are multe defecte; face cutare şi cutare 
lucru. Dar un lucru este clar: el este un om sincer. Şi dacă aş putea 
să fiu creştin ca tata, atunci vreau să fiu creştin." Iată ce mi-aş dori 
să spună. în lumea aceasta nu există o răsplată mai mare pentru 
predicator decât aceea ca fiii şi fiicele lui să se ridice şi să-1 binecu- 
vânteze atunci când îl aud predicând sau când îl văd cum trăieşte în 
familie. Soţiile voastre vă cunosc toate defectele, dar le trec cu ve- 
derea. Dumnezeu să le binecuvânteze pe soţiile noastre care trăiesc 
alături de noi, nişte oameni slabi, şi predicatori pe deasupra, pentru 
că ele suportă tot ce trebuie să suporte din partea noastră şi stau în 
tăcere în sală, când ar putea să se ridice, să ne dea în vileag toate de- 

fectele şi să ne strice astfel toate predicile. Dar ele nu fac aşa. Soţiile 
noastre ştiu dacă suntem sinceri. 

A fi omul lui Dumnezeu, a predica mesajul lui Dumnezeu din 
Cartea lui Dumnezeu înaintea poporului lui Dumnezeu în ziua lui 
Dumnezeu - iată idealul, aşa trebuie să fie şi este tot ceea ce ne 
dorim să fim, pentru ca persoanele cele mai apropiate să poată 
spune atunci când ne aud predicând: „Mesajul acesta mi-a ajuns 
la suflet. Ştiu că el îl crede, fiindcă îl trăieşte." Ascultătorii noştri 
sesizează lucrul acesta, fie că trăiesc sau nu în aceeaşi casă cu noi. 

Dacă cineva nu trăieşte mesajul pe care îl predică, va veni o zi 
în care lucrul acesta va fi dezvăluit înaintea lumii. I se va întâmpla 
precum celor şapte fii ai lui Sceva, care au chemat numele Domnu- 
lui Isus peste nişte oameni posedaţi de duhuri rele şi au zis: „Vă jur 
pe Isus, pe care-L propovăduieşte Pavel, să ieşiţi afară!" Atunci s-a 
întâmplat ceva tragic. Duhul rău le-a răspuns: „'Pe Isus îl cunosc şi 
pe Pavel îl ştiu, dar voi, cine sunteţi?' Şi omul în care era duhul cel 
rău a sărit asupra lor, i-a biruit pe amândoi şi i-a schingiuit în aşa 
fel, că au fugit goi şi răniţi din casa aceea. Lucrul acesta a fost cunos- 
cut de toţi iudeii, de toţi grecii care locuiau în Efes şi i-a apucat frica 
pe toţi: şi Numele Domnului Isus era proslăvit." (Fapte 19,13-17] 

în copilărie am petrecut mult timp în casa bunicilor mei materni. 
Bunica mea citea Biblia cu mare plăcere. Ne citea din ea şi cuvintele 
prindeau viaţă sub privirile noastre. Am auzit-o citind acest pasaj 
de mai multe ori şi izbucneam în râs de fiecare dată. îmi descria sce- 
na şi imaginea pe care mi-am format-o atunci mi-a rămas în minte 
până astăzi. Exorciştii aceştia îngâmfaţi aveau o poziţie foarte înaltă 
în societate - erau nişte oameni mândri şi egoişti şi se credeau su- 
periori celorlalţi oameni. Dar dintr-odată totul se schimbă. Un sin- 
gur om reuşeşte să-i pună pe fugă pe toţi şapte. Incidentul ajunge la 
urechea tuturor. 

Se poate întâmpla să folosim numele Domnului Isus ca aceşti oa- 
meni, ca pe un talisman, ca pe un descântec, ca pe o formulă magică, 
însă va veni ziua în care viaţa noastră lipsită de putere, viaţa noastră 
deşartă, pretenţiile noastre neîntemeiate că suntem conducători 
spirituali vor fi spulberate şi în care demonii mândriei şi ai nebuniei 

noastre vor râde de noi. 0, colegi predicatori, să credem că lucrarea 
noastră este o chemare nobilă şi sfântă! Să ne asigurăm că Domnul 
Isus este proslăvit prin viaţa noastră! 

Se povesteşte că, pe vremea când predicatorii ambulanţi erau 
găzduiţi gratuit în hanuri, un predicator din Carolina de Nord s-a 
oprit la un mic han dintr-un orăşel vechi şi a găzduit acolo mai 
multe zile. Spre surprinderea lui, când să plece, gazda i-a prezentat 
nota de plată: 

- Dar de ce, i-a spus el, ştiam că predicatorii nu plătesc găzduirea. 

- Da, aşa este, i-a spus proprietarul. Dar tu ai venit şi ai servit 
masa fără să ceri binecuvântarea. Nimeni nu te-a văzut purtând o 
Biblie. Fumezi cele mai mari trabucuri pe care le-am văzut pe aici. 
Ai vorbit despre orice altceva în afară de religie. De unde să ştim că 
eşti predicator? Trăieşti la fel ca orice păcătos şi acum trebuie să 
plăteşti la fel ca toţi păcătoşii. 

Zâmbim, dar nu credeţi că exact aşa ni se va întâmpla dacă nu 
suntem vigilenţi? Ferească Dumnezeu ca la judecată să auzim în 
dreptul nostru cuvintele: „Ai trăit ca păcătoşii şi acum trebuie să 
rămâi cu ei." Gândul acesta este tulburător, nu-i aşa? Trebuie să fim 
conştienţi că avem o misiune, o misiune supremă. Trebuie să avem 
curajul să spunem „Nu". 

Dr. Jowett, unul dintre cei mai mari predicatori ai secolului tre- 
cut, a venit din Anglia şi a lucrat în New York aproape zece ani. El a 
observat că mai ales aici, în America, predicatorii îşi iroseau inutil 
energia şi timpul cu lucruri neimportante. El a afirmat că aceştia 
aveau nevoie să fie conştienţi de misiunea lor, de misiunea lor 
supremă. Dr. Jowett era conştient de misiunea lui. Atenţia lui nu era 
distrasă cu uşurinţă. Lui îi era clar ce drum îi stătea înainte şi a refu- 
zat cu insistenţă să se abată de la el şi să o apuce pe alte căi. El a avut 
curajul, pe care mulţi dintre noi nu îl avem, să spună „nu" la multe 
comitete şi la toate invitaţiile şi tentaţiile care i-ar fi consumat 
energiile în mod inutil. Activitatea lui nu a fost vastă, dar a lăsat o 
amprentă adâncă. Prin lucrarea sa, el a arătat că profunzimea am- 
prentei pe care o lasă lucrarea unui pastor este, de obicei, invers 
proporţională cu mulţimea activităţilor în care acesta se implică. 

în repetate rânduri, el a atras atenţia pastorilor de aici, din 
America, asupra riscului (pe care el îl considera a fi păcatul nostru 
de căpetenie şi poate că a avut dreptate) de a ne implica în prea 
multe activităţi de prisos. Vrem să facem câte puţin din tot ce fac 
alţii; de aceea, nu facem nimic bine. „Am convingerea profundă", 
a spus el într-o ocazie când se adresa unui grup de pastori, „că 
unul dintre pericolele cele mai mari cu care se confruntă lucrarea 
din ţara aceasta este risipirea fără rost a energiilor cu o mulţime 
impresionantă de preocupări care nu ne mai lasă timp sau putere 
pentru o comuniune deschisă şi plăcută cu Dumnezeu." în continu- 
are, el a spus că singurul lucru logic şi util pe care ar trebui să-1 facă 
cei mai mulţi dintre noi este să se debaraseze de toate lucrurile de 
care nu răspund în mod direct. Ele nu au o valoare permanentă, nu 
slujesc unei necesităţi şi nu fac altceva decât să ne consume energia 
care ar trebui dedicată sarcinii pe care am fost chemaţi şi rânduiţi 
să o împlinim. 

Iată cele 12 reguli scrise de Wesley pentru predicatorii metodişti. 
Ar fi bine să le citim măcar o dată, cu atenţie: 

1. Fii harnic! Fii întotdeauna ocupat cu ceva! Nu te 
ocupa niciodată cu lucruri neimportante. Nu pierde vremea 
niciodată şi nu-ţi lua pentru un lucru mai mult timp decât 
e necesar. 

2. Fii serios. Mottoul tău să fie: „Sfinţenie Domnu- 
lui." Evită orice atitudine uşuratică, ironizarea şi vorbirea 
nechibzuită. 

3. Discută rar şi prudent cu femeile, mai ales cu femeile 
tinere. 

4. Nu lua hotărârea de a te căsători fără să te rogi lui 
Dumnezeu cu solemnitate şi fără să-ţi consulţi fraţii. 

5. Nu crede rău despre nimeni până când nu ai o dovadă 
sigură; nu da crezare oricui. Interpretează acţiunile altora 
în cea mai bună lumină posibilă. Se ştie că judecătorul tre- 
buie să fie întotdeauna de partea acuzatului. 

6. Nu vorbi de rău pe nimeni, altfel cuvântul tău va acţiona 
ca o cangrenă; păstrează-ţi opiniile pentru tine până când vor- 
beşti mai întâi cu persoana în cauză. 

7. Spune-i cu dragoste, în mod deschis şi cât mai repede 
posibil toate defectele pe care crezi că le are, pentru ca ele 
să nu capete proporţii exagerate în inima ta. Grăbeşte-te să 
scapi de focul acesta care-ţi înfierbântă sufletul. 

8. Să nu ai o atitudine de superioritate. Predicatorul 
Evangheliei trebuie să fie slujitorul tuturor. 

9. Nu te ruşina de nimic altceva decât de păcat; să nu-ţi 
fie ruşine să-ţi mărturiseşti păcatul atunci când este ne- 
cesar. 

10. Fii punctual! Fă totul exact la timpul stabilit. Nu te 
abate de la reguli şi respectă-le, ca să ai o conştiinţă curată. 

11. Nu ai nimic altceva de făcut decât să salvezi suflete. 
De aceea, investeşte şi investeşte-te în această lucrare. Şi 
mergi întotdeauna nu numai la aceia care au nevoie de 
tine, ci mai ales la aceia care au foarte mare nevoie de tine. 

12. Acţionează în toate lucrurile nu cum îţi place, ci ca 
un fiu al Evangheliei şi în unire cu fraţii tăi. De aceea, este 
de datoria ta să îţi foloseşti timpul după cum se recomandă 
în regulile noastre; o parte din timp să o dedici predicării 
şi vizitelor din casă în casă, iar o altă parte studiului, 
meditaţiei şi rugăciunii. Mai presus de toate, dacă lucrezi 
alături de noi în via Domnului, este nevoie să împlineşti 
acea parte a lucrării pe care ţi-o dă Conferinţa, în momen- 
tul şi locul pe care aceasta le va socoti cele mai potrivite, 
pentru slava Domnului. 

După cum ai observat, sarcina ta nu este să predici de 
multe ori şi să ai grijă numai de o clasă socială sau alta, ci 
este să salvezi cât mai multe suflete posibil, să aduci, atât 
cât îţi stă în putinţă, cât mai mulţi păcătoşi la pocăinţă şi 
să-i întăreşti, cu toată puterea ta, în sfinţenia aceea fără de 
care ei nu II vor vedea pe Domnul. Şi, nu uita, predicatorul 
metodist trebuie să ţină seama de toate punctele, fie mai 
mici sau mai mari, din regulamentul metodist. De aceea, 
vei avea nevoie de multă cuviinţă şi bun-simţ şi va trebui 
să fii pregătit să faci faţă oricărei situaţii. 

în aceste zile se vorbeşte foarte mult despre omul obişnuit şi 
despre lucrurile care trebuie făcute pentru omul obişnuit. însă 
Dumnezeu cheamă în lucrare mulţi oameni deosebiţi. Dacă ne 
îmbolnăvim, vrem să fim trataţi de un medic deosebit de bun. Dacă 
ni se strică maşina, vrem să o ducem la un mecanic deosebit de bun. 
Dacă ţara noastră este în război, vrem să avem un comandant al 
armatei deosebit de priceput. Herbert Hoover a spus odată: „Nu am 
întâlnit niciodată un tată sau o mamă care să nu-şi fi dorit ca fiii şi 
fiicele lor să ajungă bărbaţi şi femei deosebite." Să dea Dumnezeu să 
fie întotdeauna aşa. în continuare, el a spus că viitorul ţării noastre 
nu depinde de mediocritate, ci de reînnoirea continuă a conducerii 
în toate etapele dezvoltării ei. 

La fel este şi cu lucrarea de slujire creştină. Dumnezeu caută oa- 
meni speciali, oameni deosebit de consacraţi şi de supuşi puterii 
Duhului Sfânt, oameni care să aibă o speranţă şi o credinţă deose- 
bite, o cunoaştere deosebită a Sfintelor Scripturi. 

Cineva scria următoarele gânduri despre pastor şi lucrarea lui - 
citez din Review and Herald (2 aug. 1956): 

Dacă este tânăr, nu are experienţă. Dacă are părul alb, 
este prea bătrân. Dacă are cinci sau şase copii, are prea 
mulţi; dacă nu are copii, dă un exemplu rău. Dacă foloseşte 
notiţele la amvon, predicile lui sunt pregătite dinainte şi 
seci; dacă improvizează, predicile lui nu sunt profunde. 
Dacă este atent cu săracii, se dă în spectacol; dacă este 
atent cu bogaţii, încearcă să fie aristocrat. Dacă foloseşte 
multe ilustraţii, neglijează Biblia; dacă nu foloseşte sufi- 
ciente ilustraţii, nu se face înţeles. Dacă dezaprobă răul, 
exagerează; dacă nu îl condamnă, îi place compromisul. 
Dacă predică o oră, vorbeşte prea mult; dacă predică mai 
puţin de o oră, este leneş. Dacă predică despre adevăr, 
este ofensiv; dacă nu, este ipocrit. Dacă nu reuşeşte să fie 
pe placul tuturor, face rău bisericii; dacă este pe placul tu- 
turor, nu are opinii personale. Dacă predică despre zecime, 
îi plac banii; dacă nu predică despre zecime, nu urmăreşte 
progresul bisericii. Dacă are salariu mare, este materialist; 

dacă are salariu mic, dă dovadă că nu merită mai mult. Dacă 
predică tot timpul, oamenii se plictisesc să-1 asculte numai 
pe el; dacă invită alţi predicatori, fuge de responsabilităţi. 
Şi se mai spune că predicatorul are o viaţă uşoară! 

Paragraful acesta pare amuzant când îl citeşti, dar nu mai este 
amuzant când îl trăieşti pe propria piele. Oricine poate să critice 
şi aproape oricine cade în această capcană. Diavolul a fost pârâşul 
fraţilor, însă unii fraţi nu renunţă niciodată la această atitudine. Nu 
vom reuşi niciodată să-i mulţumim pe toţi şi, uneori, vom avea im- 
presia că nu reuşim să mulţumim pe nimeni. Dar, fraţi pastori, în 
fiecare zi ar trebui să lucrăm cu zel şi întotdeauna să ne străduim 
să fim pe placul Domnului, a Aceluia care ne-a chemat să predicăm. 
Gândiţi-vă la marea noastră responsabilitate, exprimată în poezia 
aceasta care a fost copiată de mama mea şi pe care o port în Biblie: 

Suntem singura Biblie pe care o va citi lumea nepăsătoare 
Suntem Evanghelie pentru păcătos, crezul pentru zefle- 
mitor 

Suntem solia din urmă a Domnului dată prin faptă şi cuvânt 
Dar dacă literele sunt strâmbe şi scrisul nu se mai vede, 
Dacă mâinile noastre sunt ocupate cu altceva şi nu cu 
lucrarea Sa, 

Dacă picioarele noastre umblă pe calea amăgitoare a 
păcatului, 

Dacă limba noastră rosteşte cuvinte pe care buzele Sale 
le-ar refuza; 

Mai putem spera să II ajutăm şi să grăbim revenirea Sa? 

Nu ştiu cine a scris poezia aceasta, dar mi-aş fi dorit să o fi scris 
eu. Nu ştiu cine este autorul, dar ştiu că mi-a atins inima. Cum să-L 
ajutăm pe Domnul Isus şi lucrarea Sa de pe pământ? Cum să grăbim 
revenirea Sa? Fiind predicatori adevăraţi ai Evangheliei Sale; fiind 
ceea ce trebuie să fim, ca să putem predica cum trebuie să predicăm. 

Predicatorul trebuie să fie pregătit să primească mereu putere 
de la Dumnezeu. Nu amânaţi predicarea Evangheliei pentru mo- 
mentul în care veţi primi de la Duhul Sfânt toată puterea de care 
aveţi nevoie ca să atingeţi ţinta. 

Când eram copil, am făcut o călătorie cu trenul pe vechea rută 
Denver - Rio Grande, care a fost construită de muncitori irlandezi. 
După ce am pornit din staţia Denver, am observat că trenul se în- 
drepta direct spre Munţii Stâncoşi. A aşteptat mecanicul ca trenul 
să capete toată puterea de care avea nevoie ca să traverseze Munţii 
şi să ajungă la Salt Lake City şi apoi la San Francisco? Nu! Când a 
plecat din staţie, el a lăsat să iasă o parte din presiunea aburului 
prin supapa de siguranţă şi a păstrat suficient abur cât să poată 
porni trenul. Mai întâi, a avut suficient abur cât să pornească, apoi 
suficient abur cât să menţină o viteză constantă, şi apoi a mărit can- 
titatea de aburi pe măsură ce traversa munţii. Dacă trenul ar fi avut 
în cazan încă de la început tot aburul necesar pentru traversarea 
munţilor, atunci locomotiva, trenul şi pasagerii ar fi sărit în aer. 

Dumnezeu nu ne dă din prima zi de lucrare tot harul şi puterea 
de care avem nevoie ca să ajungem în împărăţia slavei. El ne dă 
putere treptat, zi de zi. Dragi prieteni tineri, care aţi venit astăzi aici, 
rugaţi-vă ca Dumnezeu să vă dea suficientă putere cât să porniţi la 
lucru. Apoi, în fiecare dimineaţă, veţi primi de la El puterea necesară 
pentru o zi de lucru şi tot aşa până în ziua finală. 

Am aflat că regretatul John Robertson din Glasgow, unul dintre 
marii predicatori ai lui Dumnezeu, a lucrat ca pastor 40 de ani, din- 
tre care 20 i-a petrecut în necredinţă. Se urca la amvon, dar era ne- 
credincios. El singur a mărturisit acest lucru. Lucrarea nu i se mai 
părea la fel de frumoasă ca la început. A luat hotărârea să renunţe 
la misiunea lui şi, într-o dimineaţă, s-a rugat: „O, Doamne, Tu m-ai 
trimis în lucrare în urmă cu 20 de ani, dar am greşit şi Ţi-am înşelat 
aşteptările, iar acum vreau să renunţ." Mulţi predicatori şi-ar dori 
să se roage aşa. El s-a prăbuşit la pământ în timp ce se ruga şi, prin- 
tre suspine, a auzit glasul Domnului care i-a spus: „John Robertson, 
este adevărat că Eu te-am trimis în lucrare în urmă cu 20 de ani. 
Este adevărat că ai greşit şi că Mi-ai înşelat aşteptările, dar, John 
Robertson, Eu nu am venit la tine ca să văd că renunţi, ci ca să îţi 
reînnoieşti angajamentul." Şi ni se spune că această reînnoire a an- 
gajamentului a însemnat pentru el începutul unei lucrări noi şi mai 
frumoase. După acest moment, a săvârşit cea mai valoroasă lucrare 

din viaţa lui. Prietene, dacă treci printr-o perioadă critică şi dacă 
vrei să renunţi, lasă-L pe Dumnezeu să-ţi reînnoiască angajamentul. 

Dwight L. Moody a trecut printr-o astfel de criză într-o zi când se 
afla în camera unui hotel din New York. în timp ce postea şi se ruga, 
puterea lui Dumnezeu s-a revărsat peste el în aşa măsură, încât a 
fost nevoit să-I ceară lui Dumnezeu să-Şi oprească mâna. A trecut 
pe aici şi John Wesley, la 34 de ani, când lucrarea lui era fără succes 
şi când era neconvertit. Este adevărat că primise o educaţie foarte 
bună la Universitatea din Oxford. Avea autoritate. Era deja hirotonit 
de Biserica Anglicană, dar eşecul lui era total şi ştia aceasta. însă 
într-o seară s-a dus la bisericuţa din strada Aldersgate, unde un laic 
(atenţie!) s-a ridicat şi a citit introducerea comentariului lui Luther 
la Galateni. în timp ce el citea, Wesley a spus: 

- Am simţit o căldură ciudată în inimă. Apoi am înţeles că până 
şi eu pot găsi iertarea de păcate. 

Şi aceasta în urma citirii de către un laic a cuvintelor lui Martin 
Luther într-o biserică mică. John Wesley a trăit experienţa naşterii 
din nou şi a pornit să facă o mare lucrare pentru Dumnezeu. Astfel 
de momente, în care experienţa este trăită foarte intens, pot fi sufi- 
ciente pentru a alunga pentru totdeauna din viaţa noastră fantoma 
sentimentului destoiniciei noastre şi pentru a rămâne în fiecare zi 
lângă Isus. 

Nu uita, prietene predicator, dacă eşti al lui Hristos şi dacă Dum- 
nezeu te-a chemat să predici Evanghelia, nimic de pe pământ 
nu-ţi poate aduce vătămare. Odată au venit la Isus nişte oameni 
care L-au avertizat astfel: „Pleacă şi du-Te de aici, căci Irod vrea să 
Te omoare." Isus le-a răspuns: „Duceţi-vă şi spuneţi vulpii aceleia: 
'Iată că scot dracii şi săvârşesc vindecări astăzi şi mâine, iar a treia 
zi voi isprăvi'" (Luca 13,32). Ce a vrut Isus să spună aici? El a spus 
că avea de făcut lucrarea pe care I-a încredinţat-o Dumnezeu şi că, 
până la isprăvirea acestei lucrări, Irod nu putea să-I facă niciun 
rău, Pilat nu putea să-I facă niciun rău, Cezar nu putea să-I facă 
niciun rău, niciun om de pe pământ nu putea să-I facă vreun rău; 
nici măcar demonii. El era Omul lui Dumnezeu, care îndeplinea lu- 
crarea lui Dumnezeu. La fel se întâmplă şi cu tine, şi cu mine. Lupta 

aceasta nu ne dă niciun răgaz, prietene! Nu ne-am angajat în lu- 
crare pentru un anumit număr de zile sau ani; ne-am angajat pe o 
perioadă nelimitată. 

Cu ceva timp în urmă, revista Time a publicat un articol cu ti- 
tlul „De ce capitulează pastorii?", scris de Dr. Wesley Shrader de 
la Şcoala Teologică Yale. El declară că un mare număr de pastori 
cedează, că rolul pastorului devine imposibil, că problema numărul 
unu a clericilor de astăzi este sănătatea mintală. 

Pastorii capitulează. Dar vreau să vă spun un lucru, prieteni: 
dacă veţi face lucrarea pe care Dumnezeu vă cheamă să o faceţi, 
atunci nu o veţi abandona. El nu vă cheamă să faceţi un lucru 
care să vă determine să capitulaţi. Este adevărat însă că pastorii 
capitulează. Niciun pastor nu poate astăzi să-şi isprăvească lu- 
crarea într-un program de opt ore pe zi sau de patruzeci de ore pe 
săptămână. Mulţi lucrează aproape şaptezeci de ore pe săptămână, 
după cum ne indică ultimul sondaj. Cerinţele adresate pastorilor 
sunt adeseori imposibile. însă lucrarea adevărată la care ne-a che- 
mat Dumnezeu nu este imposibilă. El nu ne cere niciodată să facem 
ceva imposibil. Oamenii ne cer, dar El nu. Categoric că întotdeauna 
sunt de făcut mai multe lucruri decât ne este în putinţă să facem. 
Oamenii ne cer să facem mai mult şi să ne implicăm în anumite lu- 
cruri pe care nu avem niciun drept să le facem, fiindcă dacă le-am 
face, marea lucrare a lui Dumnezeu nu ar mai fi pe primul loc. Dar 
niciunul dintre noi nu trebuie să se lase zdrobit, copleşit sau învins 
de aceste lucruri. 

Noi nu putem intra în competiţie cu vocile de la radio sau de la 
televizor şi nici cu manifestările zgomotoase şi derutante din epoca 
aceasta; dar după cum sublinia autorul editorialului revistei CTira- 
tian Century, avem un avantaj mare: putem proclama Evanghelia 
creştină, putem arăta care este semnificaţia ei pentru viaţa actuală 
şi putem întâmpina nevoia inimii omeneşti la nivelul cel mai pro- 
fund. Când predicăm Evanghelia în bisericile noastre, nu suntem în 
competiţie cu nimeni. Avem un mesaj etern, potrivit oricărui timp 
şi oricărei persoane, fiindcă el a fost creat pentru inima omenească 
de către Dumnezeul care 1-a creat pe om. 

Când aveam 19 ani, m-am dus să-1 văd pe bunicul meu care se 
afla pe patul de moarte în ultima zi din viaţa lui. A fost un om e- 
vlavios, un creştin evlavios, de meserie fierar şi fermier. A fost plecat 
în Alaska în timpul Goanei după Aur. Eram numai eu cu el. Deodată, 
mi-a spus că vrea să se ridice din pat. Am încercat să-1 descurajez, 
pentru că era foarte bolnav. Era totuşi un bărbat foarte puternic, 
fiindcă s-a ridicat şi nu am putut să-1 opresc. S-a îndreptat spre o 
poliţă din cameră de unde a luat Biblia lui veche. Eu începusem deja 
să studiez ca să devin pastor şi lucram cât puteam pentru salvarea 
sufletelor. Bunicul meu se rugase de multe ori ca Domnul să-şi pună 
mâna peste mine şi să mă conducă în lucrarea de păstorire creştină. 
S-a aşezat pe marginea patului şi mi-a spus: 

- Nepoate, într-o zi vei deveni pastor, un predicator pentru Hris- 
tos. Dumnezeu te-a chemat în lucrarea Sa şi vreau să-ţi citesc ceva 
pe care trebuie să-1 ştii şi să nu-1 uiţi niciodată. 

A deschis la capitolul 2 din 1 Corinteni şi 1-a citit aproape în 
întregime, punând accent îndeosebi pe versetele de la 13 la 16. 
El a insistat asupra faptului că predicatorul trebuie să fie în stare 
să întrebuinţeze o vorbire duhovnicească pentru lucrurile duhov- 
niceşti. „Dar omul firesc nu primeşte lucrurile Duhului lui Dumne- 
zeu, căci, pentru el, sunt o nebunie." Lucrurile duhovniceşti trebuie 
„judecate duhovniceşte". După aceea, a închis Cartea şi mi-a spus: 

- Nepoate, nu uita, nu poţi niciodată să fii un slujitor al lui Hristos 
dacă nu eşti un om duhovnicesc. Numai un om duhovnicesc poate 
înţelege Scripturile, fiindcă ele au fost scrise de Duhul lui Dumne- 
zeu. Nu poţi predica Scriptura dacă nu eşti un om duhovnicesc, pen- 
tru că nu poţi să le înţelegi. 

Apoi s-a urcat imediat în pat. După câteva ore, a murit pe braţul 
meu, în timp ce rostea un verset din Scriptură: „0, adâncul bogăţiei, 
înţelepciunii şi ştiinţei lui Dumnezeu! Cât de nepătrunse sunt 
judecăţile Lui şi cât de neînţelese sunt căile Lui!" (Romani 11,33). 
Am cerut ca versetul acesta să fie scris pe piatra de pe mormântul 
lui, care se află în Colorado. Atunci am văzut moartea pentru prima 
dată; însă despre moartea lui pot să zic: „0, de aş muri de moartea 
celor neprihăniţi şi sfârşitul meu să fie ca al lor!" (Num. 23,10). 

Poveţele lui mi s-au întipărit în inimă: „Ca să fii pastor, trebuie să fii 
un om duhovnicesc." Când am primit hirotonirea, am rostit ca an- 
gajament cuvintele din 1 Corinteni 2,1.2 şi de atunci încoace, ele au 
fost mottoul lucrării mele. Vreau să vă spun, dragi prieteni şi colegi, 
că pastorul adevărat trebuie să fie un om duhovnicesc. în inima lui 
trebuie să răsune Cuvântul lui Dumnezeu. 

Aş putea să spun foarte multe lucruri despre cum ar trebui să fie 
predicatorul. Despre calităţile lui s-a vorbit în repetate rânduri şi 
mult mai bine decât aş putea eu să o fac. Este mai uşor să vorbeşti 
despre ele decât să le trăieşti - este imposibil să le trăim prin pute- 
rea noastră. Iar după ce am spus tot ce trebuia, ne dăm seama că 
totul putea fi cuprins într-o singură propoziţie: Pentru a fi un sluji- 
tor al lui Hristos, pentru a primi chemarea Sa, pentru ca lucrarea 
noastră să-I fie plăcută, trebuie să fim oameni duhovniceşti. Şi dacă 
Duhul Sfânt ne călăuzeşte, ne conduce, nu numai în tot adevărul, ci 
în toată slujirea, dacă ne susţine, ne învaţă şi ne descoperă lucrurile 
lui Hristos, atunci vom fi slujitori buni ai lui Hristos. 

Dragi tineri, vreau să vă spun că nu veţi regreta niciodată fap- 
tul că aţi acceptat chemarea lui Dumnezeu. Slujirea lui Hristos este 
unica ocupaţie care va rămâne în eternitate. Să ne gândim la un 
campion al cărui nume este cel mai des amintit în lumea sportului. 
El îi depăşeşte cu mult pe toţi concurenţii, este cel dintâi dintre toţi, 
inclusiv la proba de decatlon. însă după câţiva ani, devine atât de 
firav şi de neajutorat ca un copil şi nu mai are decât nişte trofee de 
argint ca amintire. Să ne gândim la un mare umorist, celebru pe mai 
multe continente, care se îmbogăţeşte prin faptul că-i face pe oa- 
meni să râdă - mii de oameni hohotesc de râs în fiecare seară când 
îl văd la televizor. într-un final, el este dat uitării, fără Hristos, fără 
speranţă şi fără Dumnezeu în lumea aceasta şi în lumea viitoare. Să 
ne gândim la un mare om de stat, la un om de afaceri al cărui nume 
este cunoscut de toţi şi care apare în ziarele din toată lumea. Pla- 
nurile şi oratoria lui i-au captivat pe oameni ani la rând, dar acum 
renumele lui se stinge. Imperiul pe care şi 1-a imaginat şi pentru 
care a muncit se destramă. Acum, el nu mai este decât un nume în 
cartea de istorie. Să ne gândim chiar şi la un predicator elocvent 

dorit de toată lumea, la omul cu „gura de aur", cu o personalitate 
magnetică - trec anii, el dispare şi în urma lui nu mai rămâne decât 
o amintire ca un cântec frumos sau ca un nor trecător pe cerul unei 
zile de vară. Cântăreţul talentat, a cărui voce a entuziasmat şi a tăiat 
respiraţia a milioane de oameni, nu mai poate să cânte acum, glasul 
lui nu se mai face auzit. 

Dar să ne gândim la slujitorul credincios al lui Hristos, care a 
trăit Cuvântul lui Dumnezeu ca să-1 poată predica şi care a predicat 
Cuvântul lui Dumnezeu ca să-1 poată trăi. El a fost un om sincer, 
onest, credincios, un cercetător al Cuvântului, un om al rugăciunii, 
al perseverenţei şi al dragostei. Anii au trecut, el nu mai este printre 
noi, însă viaţa lui este ascunsă cu Hristos în Dumnezeu, iar când 
Acela care este viaţa lui se va arăta, atunci se va arăta şi el împreună 
cu Isus în slavă (Col. 3,3.4). Toate ocupaţiile din lumea aceasta sunt 
trecătoare - medicul creştin nu va mai avea bolnavi pe care să-i 
îngrijească, asistenta nu va mai fi nevoită să stea trează nopţi la rând 
ca să aibă grijă de muribunzi, marele administrator, războinicul, 
contabilul, toate aceste ocupaţii vor dispărea pentru totdeauna - 
însă predicatorul lui Dumnezeu va proclama de-a lungul veacuri- 
lor istoria mântuirii şi va vorbi înaintea lumilor îndepărtate despre 
ziua aceea în care umbra crucii s-a ridicat pe dealul Golgotei. El le 
va povesti istoria mântuirii tuturor fiinţelor dornice să o afle. Da, 
pământul va trece, dar lucrătorul cu sufletele, predicatorul adevărat 
trimis de Dumnezeu, care a predicat pentru El şi care a trăit pentru 
El, nu numai că va rămâne în amintirea celor pe care i-a condus la 
Hristos, ci va trăi veşnic în prezenţa Aceluia care 1-a chemat să fie 
pastor, fiindcă stă scris: „Cel înţelept câştigă suflete"; „Cei înţelepţi 
vor străluci ca strălucirea cerului, şi cei ce vor învăţa pe mulţi să 
umble în neprihănire vor străluci ca stelele, în veac şi în veci de 
veci." (Prov. 11,30; Dan. 12,3) 



Prelegerea 3 



Rânduiţi să predice 



„Propovăduitorul... Lui am fost pus eu." 
(1 Timotei 2,7) 



Argumentul pe care vrem să îl susţinem în prelegerea aceasta 
este acela că, în biserica creştină, hirotonirea înseamnă hi- 
rotonire pentru predicare. în textul nostru, apostolul Pavel 
declară: „Propovăduitorul... Lui am fost pus eu." în versetele anteri- 
oare se arată ce mesaj a fost „pus" să predice, şi anume acela că Hris- 
tos „S-a dat pe Sine însuşi ca preţ de răscumpărare pentru toţi: faptul 
acesta trebuia adeverit la vremea cuvenită", că Dumnezeu vrea ca toţi 
oamenii să fie mântuiţi şi să vină la cunoştinţa mântuirii şi că „este 
un singur Dumnezeu şi este un singur Mijlocitor între Dumnezeu şi 
oameni: Omul Isus Hristos." 

într-un alt pasaj, apostolul foloseşte aproape aceleaşi cuvinte: 
„Propovăduitorul şi apostolul ei am fost pus eu şi învăţător al nea- 
murilor" (2 Tim. 1,11). în acest caz, versetul anterior spune că so- 
lia pe care a fost rânduit să o predice este Evanghelia, iar cuvântul 
„pus" apare şi aici ca şi în 1 Timotei 2,7 şi înseamnă „a fi rânduit, a 
fi ales". în ambele pasaje, apostolul declară că el a fost rânduit sau 
ales să propovăduiască, adică să predice Evanghelia. 

Pavel nu avea nicio îndoială cu privire la chemarea lui de a predi- 
ca Evanghelia sau cu privire la faptul că această chemare era o rân- 
duire, o alegere de la Dumnezeu, pe care a primit-o direct de la El 
şi nu de la vreo instituţie omenească. Citim acest lucru în Galateni 
1,1 - „Nu de la oameni", ci direct de la Dumnezeu. De asemenea, 

Evanghelia a primit-o prin revelaţie. După ce s-a retras în Arabia, 
unde a avut părtăşie cu Dumnezeu şi a studiat ca să se pregătească 
pentru marea lui lucrare misionară mondială, chemarea lui a fost 
recunoscută public de către biserică şi a fost rânduit să predice 
Evanghelia la păgâni. 

După cum vedeţi, chemarea lui Pavel includea chemarea directă 
din partea lui Dumnezeu, roadele lucrării lui, fiindcă el avea 
experienţă în lucrare înainte ca să fie recunoscut de biserică. El a 
fost misionar înainte de a fi ales (împreună cu Barnaba) să plece 
şi să-şi continue marea călătorie misionară. Domnul declarase mai 
dinainte despre Pavel: „El este un vas pe care l-am ales să ducă Nu- 
mele Meu înaintea neamurilor, înaintea împăraţilor şi înaintea fiilor 
lui Israel" (Fapte 9,15). După părerea mea, cuvintele acestea sunt 
o amplificare a cuvintelor pe care el le-a auzit cu ocazia converti- 
rii, în care i s-a spus că avea să fie un slujitor al neamurilor, „ca 
să le deschizi ochii, să se întoarcă de la întuneric la lumină şi de 
sub puterea lui Satana la Dumnezeu şi să primească, prin credinţa 
în Mine, iertare de păcate şi moştenirea împreună cu cei sfinţiţi" 
(Fapte 26,18). Acestea sunt cuvintele lui Hristos. 

Mai târziu, în timp ce se ruga în Templu, cuvântul Domnului 
a venit la el şi i-a spus: „Du-te, căci te voi trimite departe, la nea- 
muri" (Fapte 22,21). Aşadar, el a primit în mod direct de la Domnul 
însărcinarea şi hirotonirea pentru predicarea Evangheliei. Totuşi 
avea nevoie de recunoaşterea bisericii. Hirotonirea lui publică a 
avut loc la Antiohia, după cum citim în Fapte 13,2: „Pe când slu- 
jeau Domnului şi posteau, Duhul Sfânt a zis: 'Puneţi-Mi deoparte 
pe Barnaba şi pe Saul pentru lucrarea la care i-am chemat.'" Dum- 
nezeu îi chemase deja. Acum biserica trebuia să îi pună deoparte 
pentru această lucrare în mod oficial. Alegerea lui Dumnezeu tre- 
buia să fie recunoscută de poporul Său de pe pământ. Aşa au fost 
ei hirotoniţi. 

Alegerea lui Dumnezeu avea nevoie să fie recunoscută de 
poporul Său de pe pământ şi la fel trebuie să fie şi astăzi. „Atunci, 
după ce au postit şi s-au rugat, şi-au pus mâinile peste ei şi i-au lăsat 
să plece. Barnaba şi Saul, trimişi de Duhul Sfânt, au plecat..." (Fapte 

13,3-4). După cum vedeţi, prieteni, ei au fost chemaţi de Duhul 
Sfânt, au fost trimişi de Duhul Sfânt, prin intermediul bisericii. 

Acum vreau să dau citire unui paragraf din Faptele apostolilor, 
ediţia 2006, pag. 118: „înainte de a fi trimişi ca misionari în lumea 
păgână, aceşti apostoli au fost în mod solemn consacraţi lui Dum- 
nezeu prin post şi rugăciune, cum şi prin punerea mâinilor. în felul 
acesta, erau împuterniciţi de biserică nu numai să înveţe adevărul, 
ci să îndeplinească şi actul botezului şi să organizeze biserici, fiind 
investiţi cu deplina autoritate eclesiastică." 

Această consacrare oficială era menită a-i proteja de posibilele 
pericole care se puteau ivi. Scopul ei a fost ca lucrarea lor să nu poată 
fi contestată, să arate că ei nu erau doar nişte învăţători care um- 
blau din loc în loc şi care nu aveau o autoritate sau o recunoaştere. 
„Consacrarea lor era o recunoaştere publică a alegerii lor divine, 
spre a duce neamurilor vestea cea bună a Evangheliei." - Ibid. 

Pavel şi Barnaba au primit însărcinarea de la Dumnezeu însuşi. 
Ceremonia punerii mâinilor nu le-a oferit o virtute sau o putere în 
plus. Consacrarea lor a fost o recunoaştere a faptului că ei erau aleşi 
pentru această lucrare a lui Dumnezeu, adică pentru predicarea 
Evangheliei. Pecetea bisericii a fost aşezată asupra lucrării lui Dum- 
nezeu şi asupra chemării Sale. Prin actul acesta, biserica I-a cerut 
lui Dumnezeu să-Şi reverse peste aceşti predicatori binecuvântarea 
în lucrarea pentru care au fost aleşi. 

Consacrarea lui Pavel şi Barnaba a constituit, de fapt, primul pas 
al organizării bisericii în lumea păgână. Ei au plecat şi au predicat, 
iar prin lucrarea lor, ascultătorii se converteau, primeau mântuirea 
şi erau apoi organizaţi în biserici. 

Dacă ne întoarcem la lucrarea lui Isus, descoperim că El i-a che- 
mat pe cei doisprezece ca să fie cu El şi să predice Evanghelia. Iată 
ce ni se spune în Marcu 3,13.14: „în urmă, Isus S-a suit pe munte, 
a chemat la El pe cine a vrut şi ei au venit la El. A rânduit dintre ei 
doisprezece, ca să-i aibă cu Sine şi să-i trimită să propovăduiască." 
în Faptele apostolilor (ediţia 2006), pag. 15, ni se spune: „Cu ocazia 
binecuvântării celor doisprezece, s-a făcut primul pas pentru orga- 
nizarea bisericii." De aceea, această consacrare a fost primul pas în 

înfiinţarea bisericii creştine de pe pământ. Biserica este înfiinţată 
prin predicarea Evangheliei şi numai prin predicarea Evangheliei. 
Prin urmare, când Hristos i-a chemat pe cei doisprezece, citim că 
El i-a chemat şi i-a rânduit ca să-i aibă cu Sine şi ca să-i trimită să 
propovăduiască. 

Aici vreau să fac o afirmaţie revoluţionară: nu există sub cer 
niciun alt motiv pentru hirotonire în afară de acesta. El ne este 
descoperit în actul prin care Hristos i-a rânduit pe cei doisprezece 
apostoli, prin declaraţia clară că El i-a rânduit ca să-I aibă cu Sine 
şi ca să-i trimită să propovăduiască. Nici aici, nici în consemnarea 
consacrării lui Pavel şi a lui Barnaba şi nici în alt loc din Noul Testa- 
ment nu se aminteşte că oamenii ar fi fost vreodată hirotoniţi pen- 
tru vreun alt scop decât pentru acela de a predica Evanghelia şi de 
a le vesti oamenilor solia mântuirii. 

Pentru mine, acesta este un adevăr foarte important şi un adevăr 
foarte revoluţionar. îmi doresc să îl credem din toată inima şi să-1 
trăim. Nu cred că oamenii ar trebui hirotoniţi, ca să fie recompensaţi 
pentru slujirea cu credincioşie. Trebuie să existe altceva prin care 
să-i putem răsplăti pentru aceasta. E numai firesc ca unui om care 
a lucrat cu credincioşie într-un alt domeniu decât cel al predicării 
Evangheliei, să i se recunoască meritele şi să primească drepturile 
depline, mă refer la salariu, la cele necesare întreţinerii vieţii şi aşa 
mai departe. Dar el nu ar trebui să aibă parte de hirotonirea care 
nu i se cuvine şi nu ar trebui să o primească, ar trebui să refuze să o 
primească, dacă crede învăţătura Bibliei în privinţa aceasta. 

Trebuie să admitem cu toţii că, după vremea în care a trăit 
Hristos, s-a abuzat mult de ceremonia aceasta a consacrării prin 
punerea mâinilor şi a fost răstălmăcită. Ea s-a transformat în doc- 
trina bisericească a succesiunii apostolice şi într-o prerogativă 
ecleziastică, pe baza căreia s-a constituit marea ierarhie papală din 
Evul Mediu şi până în timpurile noastre. 0 parte a acestui spirit 
s-a strecurat în lumea protestantă, iar uneori chiar şi în mişcarea 
noastră. Eu susţin un singur lucru: hirotonirea se face pentru predi- 
carea Evangheliei. Ea nu este pentru altceva. Unii sunt de părere 
că hirotonirea este o recompensă oferită lucrătorului credincios, o 

recunoaştere a faptului că i-a fost credincios lui Dumnezeu şi biseri- 
cii Sale; şi că, prin urmare, el ar trebui consacrat, plătindu-i-se astfel 
pentru credincioşia sa. Din punctul meu de vedere, ideea aceasta 
este în dezacord total cu învăţătura clară a Scripturii. Aceasta nu 
înseamnă că nu ar trebui să recunoaştem într-un fel sau altul me- 
ritele celor care au slujit cu credincioşie. Ceea ce vreau să spun este 
că ceremonia aceasta nu trebuie privită ca o recompensă. 

Unui om care a lucrat cu credincioşie ca trezorier sau într-o altă 
funcţie în organizaţia noastră, trebuie să i se recunoască meritele şi 
trebuie recompensat pentru credincioşia lui. Dar a folosi hirotoni- 
rea în alt scop decât cel indicat clar în Scriptură, înseamnă a profana 
lucrurile sfinte, a aduce confuzie în biserică şi durere şi descurajare 
în inima oamenilor. Mai mult decât atât, înseamnă a aduce hiro- 
tonirea la punctul în care ea îşi pierde practic valoarea. Hirotonirea 
ca pastor creştin este cea mai înaltă onoare pe care o poate primi 
un om pe pământ şi ar trebui recunoscută, înţeleasă şi protejată 
ca atare de toate atitudinile, obiceiurile, tradiţiile şi învăţăturile 
creştine. Isus nu i-a rânduit pe ucenici decât după ce i-a învăţat şi 
i-a pus la încercare pentru un timp. Pavel şi Barnaba aveau deja 
experienţă în lucrarea Evangheliei înainte de a fi hirotoniţi. Apos- 
tolul Pavel însuşi a atras atenţia asupra hirotonirii prea timpurii şi 
prea pripite, zicând: „Să nu-ţi pui mâinile peste nimeni cu grabă." (1 
Tim. 5,22) 

îmi amintesc că, în tinereţe, am cunoscut un trezorier evlavios şi 
consacrat care a fost negreşit un om al lui Dumnezeu şi de un real 
ajutor pentru lucrare, dar care nu putea să predice; totuşi fusese 
hirotonit şi era foarte preocupat. El zicea: 

- De ce m-au hirotonit fraţii? De ce am acceptat? Nu ştiu să 
predic. Nu vreau să predic. Nu simt această chemare. Nu aş putea să 
predic nicidecum, dar oamenii cred că ar trebui. Am fost hirotonit 
şi Biblia spune: „El i-a rânduit... să propovăduiască." Uite-te la mine. 
De ce mi-au făcut asta? 

întrebarea aceasta şi-au pus-o mulţi: „De ce? De ce m-au hirotonit?" 

Predicarea trebuie să fie principala lucrare a vieţii unui om, alt- 
minteri hirotonirea nu are justificare. îmi dau seama că e posibil ca 

aici să fie unele persoane care nu sunt de acord cu mine în această 
privinţă, dar nu mă tem că vom reuşi să găsească o declaraţie 
biblică în sprijinul poziţiei lor. Fie că sunteţi de acord sau nu, cuvin- 
tele Scripturii rămân valabile: Isus i-a rânduit pe cei doisprezece ca 
„să-i trimită să propovăduiască". 

Aşadar, care sunt implicaţiile acestei învăţături? Implicaţiile ei 
asupra voastră, a studenţilor de la pastoraţie, sunt foarte serioase, 
uriaşe şi minunate. Sunt serioase, fiindcă în lumea noastră se aşteaptă 
ca predicatorii să facă totul, de la repararea instalaţiilor sanitare ale 
bisericii până la transmiterea unui mesaj din partea Asociaţiei Tabita 
sau a altor societăţi de caritate. în unele locuri, predicatorul este ser- 
vitorul sau valetul universal, bun la toate, care conduce maşina şi face 
tot ceea ce nimeni altcineva nu vrea să facă. Dacă este foarte amabil, 
smerit şi blând, alţii vor profita de acest lucru. în felul acesta, veţi 
ajunge să predicaţi foarte puţin, iar ceea ce veţi face va avea mică 
însemnătate, fiindcă veţi avea prea puţin timp să vă pregătiţi. Predi- 
carea nu va fi lucrarea măreaţă şi centrală a vieţii voastre. 

în al doilea rând, faptul că sunteţi rânduiţi ca să propovăduiţi 
are asupra voastră implicaţii enorme, fiindcă vă va schimba viaţa 
într-un fel sau altul, în bine sau în rău. Dacă veţi accepta învăţătura 
Bibliei, care spune că predicarea este lucrarea voastră măreaţă, 
principală, lucrarea vieţii voastre, veţi lua hotărârea neclintită ca 
aşa să fie şi prin harul lui Dumnezeu veţi reuşi. Pentru voi, pentru 
biserică şi pentru lume, implicaţiile vor fi uriaşe. Totul se va schim- 
ba. Veţi fi altfel de oameni. Biserica va fi altfel. 

în al treilea rând, adevărul acesta al supremaţiei predicării în 
viaţa fiecărui pastor hirotonit are implicaţii minunate. Vom în- 
cepe să ne întoarcem la starea bisericii apostolice, la puterea ei, la 
redeşteptarea ei, la persecuţia ei, la biruinţa ei, dacă vom accepta 
adevărul acesta cu toată inima şi dacă îl vom primi ca pe adevărul 
lui Dumnezeu. Nu uitaţi: porunca fermă şi clară a lui Hristos este: 
„Duceţi-vă şi... propovăduiţi." Iar când a spus aceasta, a mai făcut 
referire la abandonarea altor responsabilităţi şi preocupări - lu- 
cruri importante, fără îndoială, însă care nu pot fi făcute de cei care 
împlinesc porunca Sa. 

De ce nu putem lua Marea Trimitere aşa cum este şi să o păstrăm 
ca atare? De ce lucrarea lui Dumnezeu înaintează cu viteza melcului 
în multe zone? Oare nu pentru că noi, la fel ca melcul, privim lumea 
de jos? De ce să nu acceptăm concepţia veche a Sfintelor Scripturi 
despre hirotonire şi predicare? De ce să nu spunem: „Hristos a spus 
aşa! Noi credem! Atât ne este de-ajuns!" Putem face aşa? De ce nu? 

Dar ce înţelegem noi prin predicare? Da, mă refer la predicare. 
De câte ori n-am auzit oameni spunând: „Eu predic prin faptul că 
împart literatură. Eu predic prin faptul că duc o viaţă creştină. Eu 
predic prin faptul că aduc un dar. Eu predic prin aducerea zecimii. 
Eu predic prin faptul că îmi ating toate ţintele. Eu predic prin faptul 
că vând cărţi şi fac abonamente la periodice şi reviste. Eu predic 
prin faptul că promovez strângerea de fonduri şi de bani pentru 
cheltuielile bisericii - pentru şcoala comunităţii, pentru îngriji- 
tor, pentru căldură - pentru Ziua Secerişului, pentru Săptămâna 
Abnegaţiei, pentru misiunea externă. Toate acestea înseamnă să 
predici." Categoric că acestea nu sunt totuna cu predicarea, dacă 
ţinem seama de raportul biblic pe care l-am citit. Toate acestea sunt 
utile, au valoarea lor, dar ele nu ţin loc de predicare. Dacă nu sun- 
tem atenţi, ele îi vor lua locul. 

Fiecare dintre voi, dragi tineri, trebuie să vă străduiţi ca atâta 
timp cât sunteţi în colegiu să învăţaţi cum să aveţi un program so- 
lid pentru biserică; dar, mai presus de toate, cum să evitaţi ca el să 
vă manipuleze şi să vă conducă pe voi. Probabil că acest lucru este 
prevăzut în curriculum. Orice seminar teologic ar trebui să le ofere 
studenţilor instruire despre toate aceste subiecte importante. Dar 
de ce să îi înveţe cum să predice dacă ei nu vor predica? De ce să îi 
înveţe omiletică dacă se vor ocupa cu alte activităţi? Dacă dorim ca 
predicarea să îşi reia locul cuvenit, va trebui să acordăm pregătirii 
predicilor o mai mare atenţie şi mai mult timp decât în prezent, 
după cum îndeamnă Carlyle B. Haynes (Ministry, iulie 1956). Predi- 
carea noastră a atins deseori un prag ruşinos de scăzut şi, ca să nu 
folosesc nişte cuvinte prea aspre, avem nevoie de ceva mai bun. Voi 
da acum citire unui paragraf care nu-mi aparţine, dar în care cred 
cu tărie: „Am ajuns până acolo încât să credem că predica este o 

compilaţie de citate din Spiritul Profetic, unite prin câteva remarci 
personale. Aceasta nu este o predică, ci numai o dovadă deplorabilă 
a incapacităţii vorbitorului de a gândi personal. Nu mă înţelegeţi 
greşit", spune fratele Haynes şi mă alătur lui, „cred din toată inima 
în Spiritul Profetic şi cred bineînţeles că el trebuie folosit în mod a- 
decvat. Dar nu cred că este folosit corespunzător atunci când cineva 
selectează mai multe paragrafe, le scrie pe cartonaşe şi le citeşte 
în loc de predică, pentru ca să fie scutit să-şi mai pună mintea la 
contribuţie." - Ibid., pag. 9 

Scrierile Spiritul Profetic ne inspiră şi Ellen White a scris lucruri 
atât de minunate, iar poporul nostru crede în ele şi se bucură de ele, 
dar aceasta nu îl îndreptăţeşte pe predicator să aleagă câteva para- 
grafe, să le aranjeze în grabă şi să creadă că în felul acesta a pregătit 
o predică. Spiritul Profetic, care ar trebui să fie o mare binecuvân- 
tare pentru oameni, devine astfel o cârjă pentru leneşi. Nu trebuie 
să fie aşa. Serva Domnului nu a dorit niciodată ca scrierile ei să fie 
folosite aşa, iar cel care face astfel abuzează de un lucru bun şi îşi 
face rău lui însuşi. Aceasta nu este predicare. De ce să nu-i lăsăm pe 
oameni să le citească singuri? Şi dacă nu este suficient, de ce să nu-i 
lăsăm să citească Biblia singuri? Atunci de ce am mai predica? Cel 
care foloseşte Spiritul Profetic în felul acesta nu va reuşi să o facă 
pentru mult timp şi va fi în cele din urmă dat în vileag. Lucrurile se 
schimbă. Cu timpul, gândirea lui începe să se atrofieze, la fel ca şi 
activitatea lui de predicator. După o vreme, trebuie să se mute din- 
tr-o Conferinţă în alta, pentru că nu are ce să le prezinte oamenilor. 
Şi îşi va pierde puterea pe zi ce trece. 

Când am început să predic, eram însoţit de Kenneth Gant. îmi 
aduc aminte că ţineam studii biblice cu o femeie din Loveland, Colo- 
rado. Eu vorbeam cam patru minute şi după aceea nu ştiam ce să 
mai zic. Apoi, intervenea Kenneth şi când se împotmolea el, inter- 
veneam eu. în timp ce vorbea el, eu îmi formulam în minte câteva 
idei. Aşa lucram. Presupun că şi voi puteţi să faceţi la fel, dacă e ne- 
voie. Poate că acesta este motivul pentru care Domnul i-a trimis pe 
primii lucrători doi câte doi, ca să se ajute unul pe altul. însă trebuie 
să creştem neîncetat. Atunci nu ştiam prea multe, dar femeia aceea 

a venit la biserică fără să o invităm. Am fost uluiţi când am văzut-o 
la biserică. Ea a venit, în ciuda lipsei noastre de experienţă. 

Aş vrea acum să mă refer la dimensiunea supranaturală a pre- 
dicării adevărate. Ea a fost rânduită de Dumnezeu, poruncită de 
Isus Hristos şi practicată de apostoli şi de biserica apostolică. De-a 
lungul veacurilor, oamenii credincioşi lui Dumnezeu au predicat. 
Predicarea s-a intensificat odată cu viaţa spirituală. Reforma s-a 
întemeiat pe predicare. Mişcarea Adventistă s-a întemeiat pe predi- 
care, iar biruinţa ei finală va fi obţinută prin predicare - o predi- 
care în care vorbitorul este umplut de Cuvântul lui Dumnezeu, este 
împuternicit de Duhul Sfânt şi rosteşte cuvintele dintr-o inimă 
înflăcărată de Cuvântul lui Dumnezeu, înaintea sufletelor flămânde. 
Aceasta este predicarea! Dumnezeu este mulţumit când sufletele 
ajung la mântuire prin predicare. 

Am auzit-o personal pe Ellen White când a spus că predicarea nu 
înseamnă să le citeşti oamenilor paragrafe lungi din Mărturii. N-am 
luat ideea aceasta dintr-o carte. Am să vă povestesc o experienţă 
de-a tatălui meu care a adormit în Domnul; pe 25 luna aceasta se 
împlineşte un an de la moartea lui. Am avut marele privilegiu de 
a fi ajutat de tatăl meu de-a lungul anilor. A însemnat foarte mult 
pentru mine. Scrisorile lui mi-au fost de folos, iar acum mă bucur 
de biblioteca lui şi am grijă de multele materiale pe care le-a lăsat 
în urmă. Nu le avea aranjate în ordine. Mama îi spunea: „Tată, tre- 
buie să-ţi aranjezi lucrurile şi să pui fiecare lucru la locul lui." Iar 
tata răspundea: „Aşa fac: am câte un loc pentru toate lucrurile şi 
toate sunt puse într-un singur loc." Numai el ştia unde să găsească 
fiecare lucru, dar în cele din urmă a adunat atât de multe materiale, 
încât nici măcar el nu mai reuşea să găsească ceea ce căuta. Acum 
mă ocup eu de ele şi sunt impresionat de marea lui loialitate faţă de 
acest mesaj, de loialitatea lui faţă de biserică şi de loialitatea lui faţă 
de colegii lui pastori. 

Tatăl meu ar putea fi considerat un pastor adventist de modă 
veche, conservator, având convingeri bine înrădăcinate, care cre- 
dea sută la sută în doctrina veche. De multe ori auzea lucruri nega- 
tive despre un pastor adventist care credea sau făcea ceva contrar 

concepţiilor lui, dar întotdeauna îi lua apărarea dacă cineva îl ataca. 
Mi-a plăcut spiritul acesta. Vă mărturisesc, prieteni, că, în ciuda di- 
sensiunilor mari care pot exista între mine şi altcineva, chiar dacă 
socotesc că el susţine nişte concepţii cu totul greşite, îi cer totuşi 
lui Dumnezeu putere să îi iau apărarea în faţa duşmanului. Trebuie 
să formăm împreună o barieră împotriva lumii, să ne iubim unii pe 
alţii atât de mult, încât să ne sprijinim reciproc. Lucrul acesta m-a 
impresionat la tatăl meu. Dar nu sunt aici ca să-1 laud pe el, deşi aş 
putea să vă vorbesc despre el o oră întreagă şi să nu vă plictisiţi. 

Vreau să mă întorc la experienţa care arată ce părere a avut 
Ellen White despre privilegiul lucrării pastorale şi despre impor- 
tanţa ei. Tata era tânăr şi lucra ca pastor în Denver, Colorado. într-o 
dimineaţă de Sabat, cu numai câteva minute înainte de începerea 
serviciului divin, s-a deschis uşa şi a intrat Ellen White, împreună 
cu fiul ei, Willie White, şi prietena ei, domnişoara Mclnterfer. Tata 
nu ştia că ea se afla în ţară, dar bineînţeles că a invitat-o imediat să 
le vorbească oamenilor. Ea 1-a întrebat pe tata: 

- Dar nu erai pregătit să predici astăzi? 

- Ba da, i-a spus tata. 

- Nu te-ai rugat ca Dumnezeu să-ţi dea o solie? 

- Ba da. 

- Şi ţi-a dat o solie? 

- Da, aşa cred. 

- Ai studiat despre ea? 
-Da. 

- Te-ai rugat pentru ea? 

- Da. 

- Atunci, a continuat ea, nu îndrăznesc să-ţi iau locul şi să vor- 
besc când Dumnezeu ţi-a încredinţat o solie. Am venit ca să auzim 
această solie. Mergi la amvon şi predică, te rog. 

Aşadar, s-a aşezat pe scaunul de la amvon şi a stăruit ca el să 
predice. La încheiere, 1-a luat deoparte şi, ca o mamă în Israel ce era, 
i-a spus câteva cuvinte de încurajare. Ea nu se număra printre aceia 
care cred că este greşit să-i spui unui predicator tânăr că a predicat 
bine şi că predica lui i-a mers la suflet. Ea i-a spus: 

- Predica ta m-a ajutat spiritual; a fost o binecuvântare pentru mine. 
Ce minunat din partea ei să spună aceste cuvinte unui pastor 

tânăr! Ea era o femeie prin care Dumnezeu lucra în mod deosebit 
şi care scrisese atât de multe cărţi! Dar 1-a încurajat şi i-a spus că 
predica lui a ajutat-o. Apoi a adăugat: 

- Dacă vei continua să vorbeşti atât de tare şi cu vocea atât de 
încordată, vei muri în câţiva ani. 

După aceea, timp de aproape 15 minute, i-a spus cum să 
vorbească şi cum să respire corect. Tatăl meu a aflat atunci mai 
multe decât a reuşit să înveţe la toate cursurile de retorică şi dicţie 
de la Colegiul Battle Creek. Toată viaţa a aplicat aceste principii - 
respiraţia cu ajutorul diafragmei şi folosirea anumitor muşchi pen- 
tru a vorbi - şi vocea lui a rămas plăcută şi sonoră până aproape 
de moarte. Dacă l-aţi fi ascultat, mi-aţi fi dat dreptate. Oamenilor le 
plăcea să-1 asculte la radio când se ruga. 

Apoi tata i-a pus lui Ellen White o întrebare: 

- Soră White, aş vrea să vă întreb cum să folosesc scrierile dvs. 
în lucrarea publică. Părerile oamenilor sunt împărţite. Unii aduc cu 
ei un teanc întreg din cărţile dvs. Alţii aduc numai câteva citate. Unii 
fac într-un fel, alţii în alt fel. Ce să facem? Cum să folosim scrierile 
dvs. în lucrarea noastră publică? 

Şi iată care a fost răspunsul ei (îl redau în cuvintele mele): 

- Când te decizi să predici despre un anumit subiect, mergi la 
Biblie şi studiază subiectul acela în întregime. Citeşte tot ce spune 
Biblia despre el şi tot ce are legătură cu el. Studiază-1 în întregime 
şi în mod exhaustiv din Biblie. Apoi, mergi la scrierile acestea pe 
care mi le-a dat Domnul şi citeşte tot ce se găseşte în ele despre acel 
subiect. Vezi dacă nu cumva ele aduc o nouă rază de lumină asupra 
acelor versete. După aceea - aici vine partea cea mai importantă - 
du-te la oameni şi predică-le solia din Biblie. 

Acesta a fost răspunsul ei. Şi aşa am încercat şi eu, şi tatăl meu 
să facem. A devenit un fel de tradiţie de familie - declaraţia lui 
Ellen White cu privire la cum să predicăm, la cum să folosim scrie- 
rile ei. Şi cred că este corect, logic, scripturistic şi în conformitate cu 
Spiritul Profetic. 

Nu spun că nu este voie ca din când în când să dai citire unei 
fraze sau unui paragraf din Spiritul Profetic, ci susţin că este cu totul 
greşit, după părerea mea, să iei câteva pasaje lungi şi să le prezinţi 
oamenilor ca atare. Predica nu este locul potrivit pentru aşa ceva. 
Dacă susţii o serie de studii despre Spiritul Profetic, atunci presu- 
pun că e cu totul altceva; dar acum mă refer la predicile noastre 
obişnuite. 

Scrierile Spiritului Profetic nu trebuie să ia locul Bibliei, ci tre- 
buie să o pună în lumină şi să ne ferească de greşeli atunci când 
o studiem. Dar mai întâi trebuie să studiem Scriptura. Nu trebuie 
să îngăduim nici măcar Spiritului Profetic să ne abată de la studiul 
ei. Este atât de uşor să citim gândurile bune din scrierile lui Ellen 
White şi să nu mai gândim noi singuri! însă predicatorul trebuie 
să analizeze în întregime fiecare text, fiecare pasaj şi abia apoi să 
citească despre ele din altă parte - din Spiritul Profetic, din comen- 
tarii etc. Atunci va şti ce vrea să spună textul respectiv. Când se va 
ridica să predice, va obţine o perspectivă reală asupra textului; 
inima lui va fi cuprinsă de el. Va fi ca un foc în oasele lui, de care 
va simţi nevoia imperioasă să se elibereze. în timp ce va predica, 
Dumnezeu îi va da mult har şi multă pace sufletească. Aceasta este 
adevărata predicare şi suntem rânduiţi să predicăm aşa. De aceea, 
să rămânem la adevărurile mari din Cuvântul lui Dumnezeu atunci 
când predicăm. 

Dragi tineri, când veţi fi hirotoniţi, veţi fi rânduiţi să predicaţi 
Evanghelia, nu doar să o citiţi. Este adevărat că unii, deşi îşi citesc 
predicile, reuşesc totuşi să câştige suflete. Mie mi-ar displăcea să 
ţin multe cuvântări aşa cum fac acum, citind din notiţe. Dar, în timp 
ce mă pregăteam pentru aceste prelegeri, a trebuit să am grijă ca 
patru secretare să răspundă la scrisori, să compun pentru emisi- 
unile de la radio şi să termin de scris o carte, şi, prin urmare, nu 
am avut timp să memorez ideile principale ale prelegerilor. Vă rog 
să îmi îngăduiţi să mă folosesc în continuare de aceste notiţe. Dacă 
citim la amvon, putem fi afectaţi de cunoscuta boală a predicatoru- 
lui, numită „înghiţitul puilor". Ştiţi la ce mă refer - predicatorul îşi 
coboară capul şi îl ridică în mod repetat, pentru că trebuie să se uite 

când în foaie, când la oameni. îmi pare rău pentru această remarcă, 
iertaţi-mă de data aceasta! 

Marele predicator scoţian John M'Neill a spus: „Nu mă deran- 
jează dacă citiţi de pe o foaie dacă ştiţi să citiţi clar, dar mulţi predi- 
catori fac precum un predicator tânăr despre care am auzit, căruia 
i-a fost adus un amvon şi a citit predica din foaie. La sfârşitul predi- 
cii, în timp ce stătea de vorbă cu o doamnă în vârstă şi aştepta să 
primească un compliment, s-a gândit că atunci era momentul potri- 
vit să o întrebe: 'V-a plăcut predica mea?' Ea i-a răspuns: 'Nu mi-a 
plăcut deloc. în primul rând, ai citit-o. în al doilea rând, nu ai citit-o 
bine, iar în al treilea rând, nu a meritat să o citeşti.'" 

Cuvintele ei sunt dure. Probabil că mă voi ocupa în altă prelegere 
despre modul în care prezentăm predica. Repet, putem să citim o 
predică în care am aşezat tot sufletul nostru şi poate că vom câştiga 
câteva suflete prin ea; dar fără îndoială că trebuie să predicăm, nu 
doar să luăm cartea cuiva şi să o citim de la amvon. 

Când pregătim o predică, este bine să nu uităm că vrem să-i con- 
vertim pe oameni prin mesajul nostru şi trebuie să concepem predi- 
ca având acest lucru în minte. Dacă dorim ca Dumnezeu să binecu- 
vânteze mesajul nostru, atunci el trebuie să fie adânc înrădăcinat în 
convingerea şi convertirea autentică a celui care predică, pentru ca 
acelaşi lucru să aibă loc şi în cel care ascultă predica. Totodată, tre- 
buie să arătăm respect faţă de ascultătorii noştri. Astfel, vom arăta 
respect şi faţă de amvonul la care ne aflăm. Nu uitaţi: amvonul este 
locul unde stă şi de unde vorbeşte Dumnezeu. Gândiţi-vă că Isus se 
află lângă voi şi că vă ţine de după umeri. 

Ar trebui să urcăm la amvon cu reverenţă, şi nu cu evlavie 
ostentativă sau cu mândrie spirituală. Amvonul nu este un loc pen- 
tru actori sau pentru comedianţi. Este locul pentru ambasadorii 
Celui Preaînalt. Sarcasmul nu are ce căuta în lucrarea de predicare 
şi de câştigare de suflete. Indiferent cât de nobilă este cauza, cuvin- 
tele de amărăciune şi sarcasm nu vor fi de ajutor. Mulţi oameni se 
vor îndepărta din cauza atacurilor sau aluziilor făcute în cuvân- 
tare. Mulţi avocaţi au pierdut cazul în instanţă, din cauză că i-au 
îndepărtat pe membrii juriului prin sarcasmul lor. Epitetele deza- 

greabile au acelaşi efect ca şi sarcasmul. Oamenii au tendinţa de a-i 
lua apărarea celui denigrat. 

Se spune că John Clifford, un mare predicator englez, a ţinut o 
predică - la începutul lucrării lui - în care a condamnat tot tim- 
pul greşelile şi slăbiciunile creştinilor. A doua zi, s-a întâlnit cu o 
profesoară credincioasă care i-a spus: 

- V-aş sfătui, d-le Clifford, să aruncaţi cutia cu piper şi să ţineţi pe 
lângă dvs. un borcan cu miere. 

Iar tatăl meu obişnuia să spună: 

- Nu uita, băiete, că întotdeauna mai multe muşte trag la miere 
decât la oţet. 

Este bine să ne amintim cuvintele acestea. Să renunţăm la sar- 
casm, la cuvinte amare şi la folosirea excesivă a povestirilor hazlii 
- sau a oricărui alt fel de povestiri, dacă sunt folosite prea des. Pe 
mine personal mă oboseşte să ascult poveşti una după alta. Da, cred 
că predica ar trebui să conţină ilustraţii. Ele sunt ca nişte ferestre, 
dar casa nu este compusă numai din ferestre. 

Utilizarea excesivă a povestirilor hazlii sau a altor povestiri tinde 
să dilueze mesajul spiritual. Nu folosiţi umorul de dragul de a face 
haz. 0 mică ilustraţie folosită din când în când, poate aduce lumină 
asupra pasajului şi poate produce un simţământ binefăcător. însă 
povestirea trebuie să fie curată şi folositoare şi niciodată, niciodată 
nu trebuie să fie spusă de dragul de a o spune. 

Vreau să prezint acum câteva recomandări pentru predicatorii 
tineri. Ştiu că mie mi-au fost de ajutor şi aş vrea să le fi dat mai 
multă atenţie. W. T. Stead, un vorbitor înzestrat şi totodată un scri- 
itor şi redactor remarcabil, a spus: „în primul rând, nu te apuca să 
vorbeşti decât dacă ai ceva de spus. Neapărat, neapărat trebuie să 
ai ceva de spus. în al doilea rând, când ai terminat, du-te şi aşază-te. 
în al treilea rând, nu uita că dacă o predică nu poate fi auzită, este 
un fel de spectacol mut. în al patrulea rând, gândeşte clar, vorbeşte 
clar şi ia o poziţie naturală, nu vorbi prea repede. în al cincilea rând, 
apreciază întreruperile, indiferent cât de ostile." 

Un lucru care îmi place la predicarea din ţările britanice: as- 
cultătorii sunt obişnuiţi să intervină. Dacă le place, ei spun: „Ascul- 

taţi, ascultaţi!" Dacă nu le place, spun contrariul. Este bine ca predi- 
catorul să ştie să facă faţă situaţiei şi să aibă grijă de el însuşi. Lloyd 
George a ştiut cum să se poarte în public şi, apropo, a fost predi- 
cator baptist, dar şi membru al Partidului Liberal. într-una dintre 
confruntările sale politice importante, când discuţia se încinsese, 
exact în mijlocul discursului lui politic cel mai înflăcărat, undeva în 
spate, un om a strigat: 

- Lloyd George, Lloyd George, unde mai este acum bunicul tău? 
Unde mai este măgarul cel bătrân? Şi unde mai este căruţa aia veche 
cu care căra cărbune? 

Ştiţi că Lloyd George s-a născut într-o familie de ţărani din Ţara 
Galilor, oameni de rând. Bunicul lui transporta cărbune cu căruţa în 
Criccieth, Ţara Galilor, iar bărbatul acela dorea să spună ceva care 
să le distragă oamenilor atenţia de la cuvintele lui Lloyd George, aşa 
că, fără niciun motiv, a amintit de bunicul acestuia. 

Lloyd George s-a oprit şi i-a spus foarte politicos: 

- Da, prietene, m-am născut în Criccieth. Tocmai am fost acolo 
într-o mică vacanţă şi am văzut în şopron căruţa aceea veche pe 
care o folosea bunicul. Mai este încă acolo. 

Apoi a adăugat: 

- Bunicul a murit şi sper că este în ceruri; dar observ că măgarul 
se află printre noi! 

Observaţi cum a reuşit să întoarcă situaţia în favoarea lui. Răs- 
punsul lui a fost prompt. Din momentul acela, i-a câştigat pe 
ascultători de partea lui. 

Situaţia era foarte gravă când Henry Ward Beecher s-a dus în 
Anglia ca să-1 ajute pe Abraham Lincoln să obţină acordul Brita- 
niei de a rămâne de partea Nordului. Anglia declarase război îm- 
potriva Nordului şi se aliase cu Sudul, şi fără îndoială că astăzi 
Statele Unite ale Americii nu ar mai fi existat. Populaţia britanică 
suferea; tot centrul Angliei era ameninţat cu foametea fiindcă oa- 
menii nu puteau să cumpere bumbac din Sud şi nu puteau munci 
în fabricile lor. Nordul instaurase o blocadă în Sud şi de aceea, 
preşedintele Lincoln 1-a trimis pe Henry Ward Beecher, marele 
predicator, atât de des citat în toată Anglia, să le vorbească oame- 

nilor şi să le explice că suferinţa lor se datora în parte marii lupte 
care se dădea pentru a obţine eliberarea sclavilor. Acesta este mo- 
tivul pentru care a apărut în faţa acelei mulţimi de ascultători os- 
tili, într-o seară, pe când predica în Manchester, exact în mijlocul 
cuvântării lui elocvente, un om de la balcon a început să cânte pre- 
cum cocoşul. Beecher s-a oprit imediat, a scos ceasul din buzunar, 
s-a uitat la el, 1-a dus la ureche, 1-a scuturat şi apoi a zis: 

- Nu înţeleg! Ceasul acesta nu m-a înşelat niciodată. Dar pe 
semne că s-a stricat, fiindcă instinctele animalelor nu dau greş 
niciodată. Trebuie că este dimineaţă. 

Ascultătorii au început să râdă şi au fost cuceriţi complet. Beech- 
er a reuşit să detensioneze atmosfera. 

Ellen Cicely Wilkinson a avut odată o experienţă asemănătoare. 
Era membră a Partidului Laburist din Anglia, se afla în campanie 
electorală, susţinea un discurs şi cineva din mulţime a strigat ca să 
o deruteze: 

- 0, domnişoară Wilkinson, ce ştiţi dvs., de fapt? 

- Nu ştiu prea multe, a răspuns ea. 

- Atunci, câte coaste are porcul? 

- Nu ştiu, sincer nu ştiu, dar dacă vii aici, am să le număr. 
A reuşit să facă faţă situaţiei. 

S-ar putea întâmpla, uneori, să obţineţi din partea comunităţii 
o reacţie nedorită. Bineînţeles că nu puteţi să le răspundeţi ca 
persoanele de mai sus, dar puteţi să vă păstraţi calmul, să gândiţi 
rapid şi să fiţi pregătiţi. De aceea, dl Stead spune: „Apreciază în- 
treruperile, indiferent cât de ostile ar fi." A şasea recomandare 
a sa este aceasta: „Două lucruri nu ar trebui pierdute niciodată 
- răbdarea şi ideea principală a discursului. în al şaptelea rând, 
nu uita că privirea transmite la fel de multe ca şi cuvântul. în al 
optulea rând, nu ezita ca la momentul potrivit să te laşi în voia 
subiectului. Dedică-te subiectului cu toată energia. Nu o reţine. în 
al nouălea rând, nu citi discursul niciodată, dar păstrează întot- 
deauna la îndemână ideile principale în caz că le uiţi; dar cel mai 
bine este să le ai întipărite în minte. în al zecelea rând, nu uita 

niciodată cuvintele înţelepte ale Cardinalului Manning: 'Lasă-te 
cuprins de subiect şi pierde-te din vedere pe tine.'" 

Sunt sigur că aveţi deja liste lungi cu reguli despre predicare şi 
despre vorbirea în public; când am pregătit aceste prelegeri, pro- 
blema cu care m-am confruntat nu a fost să găsesc suficient ma- 
terial, ci să am curajul să renunţ la o mare parte din el. Sunt atât 
de multe lucruri frumoase, care s-au mai spus deja până acum, 
încât este foarte dificil să ştiu ce să amintesc şi ce să las deoparte, 
însă, mai presus de toate, nu uitaţi să prezentaţi mesajul desluşit. 
Faceţi-1 să fie clar, atât de clar încât să-1 poată înţelege şi copiii. Pen- 
tru mine, unul dintre cele mai mari complimente pe care aş putea 
să le primesc ar fi unul din partea copiilor care să vină la mine ca 
să mă asculte şi să mă asculte în linişte; iar la sfârşit să-mi spună: 
„Am înţeles ce a vrut să spună el." Copiii nu vă vor asculta niciodată 
şi nici nu vor dori să vină la predicile voastre dacă mesajul nu este 
pe înţelesul lor. De aceea, este atât de important ca toţi copiii, băieţi, 
fete şi tineri - toţi - să fie prezenţi la serviciul divin împreună şi să 
nu aibă servicii divine separate. Nici nu vă imaginaţi cât de mult îşi 
vor aminti ei din predică şi ce impresie deosebită le va lăsa chiar şi 
numai faptul că participă la un eveniment important. 

în urmă cu ceva timp, am avut o experienţă deosebită în Eugene, 
Oregon, unde am fost invitat să vorbesc opt seri la rând. Apropo, 
avem acolo o biserică frumoasă, una dintre cele mai frumoase bi- 
serici pe care au construit-o adventiştii în America şi a fost ridicată 
cu puţini bani. Are 700 de locuri şi face cinste cauzei noastre. 
Bineînţeles că primele trei rânduri din faţă rămân goale, ca de obi- 
cei. Le-am spus oamenilor că pe perioada în care mă aflam acolo 
aveam să mă bazez pe primele patru rânduri, pentru că ele sunt cea 
mai importantă parte din toată clădirea. Şi le-am spus: 

- Mâine seară şi în fiecare seară în care voi predica aici, aş vrea 
ca aceia care cred în Dumnezeu şi care vor să se roage pentru mine 
să ocupe aceste rânduri. Vă rog să vă oferiţi să umpleţi aceste bănci. 

Vă daţi seama că atunci au venit direct în faţă. Copiii între 6 şi 
13 ani s-au aşezat pe primele două rânduri. Au stat acolo seară de 
seară şi nu au scos niciun sunet; nu s-a auzit niciun chicot. Copilaşii 

m-au ascultat, iar eu i-am lăudat în fiecare seară şi le-am mulţumit 
că s-au rugat pentru mine. Am trăit experienţa reînviorării în bi- 
serica din Eugene şi aceasta datorită celor care au ocupat primele 
patru rânduri din sală. 

Aşadar, predicile voastre să fie atât de clare, încât până şi copiii să 
dorească să vină şi să vă asculte şi să vă înţeleagă. Copiii trebuie să 
fie prezenţi la întâlnirile pe care le ţineţi. Ei trebuie să-i însoţească 
pe părinţii lor, să asculte predica, şi nu să fie în altă parte la un ser- 
viciu special dedicat copiilor. îmi aduc aminte că, în copilărie, ve- 
neam la biserică împreună cu mama şi cu tata şi că i-am ascultat pe 
K. C. Russell, pe G. B. Thompson, pe J. 0. Corliss, pe J. N. Loughbor- 
ough şi pe alţi conducători. Sunt uimit cât de multe lucruri îmi aduc 
aminte din predicile lor. Dacă predicatorul vorbeşte desluşit, dacă 
predica lui este atât de clară încât până şi copiii de şapte, opt sau 
nouă ani o pot înţelege în mare parte, atunci el este un predicator 
adevărat. Predicile voastre să fie simple şi convingătoare. 

Robert Hali a declarat: „Dacă m-aş afla în faţa instanţei şi dacă 
viaţa mea ar fi în joc, dacă avocatul meu i-ar amuza pe juraţi cu 
vorbele lui de duh, îngropând argumentele sub un morman de în- 
florituri retorice, eu i-aş spune: 'Domnule, puneţi-vă în locul meu, 
gândiţi-vă că mă aşteaptă spânzurătoarea şi vorbiţi desluşit şi 
convingător.'" 

Vor fi aşa şi predicile voastre? Ale mele, da. Dacă viaţa mea ar 
fi în joc, mi-aş dori ca avocatul să prezinte apărarea mea în mod 
desluşit, convingător şi clar. Dacă ne gândim bine, păcătosul acela 
pierdut care stă în faţa noastră se află într-o situaţie gravă, viaţa 
lui este în joc. îl aşteaptă ceva mai rău decât spânzurătoarea. Totul 
depinde de decizia lui - iar destinul tău veşnic, prietene, depinde 
de ceea ce spui şi de felul în care predici. De aceea, ai grijă ce spui 
şi cum o spui. Vorbeşte cu toată convingerea, cu credinţa că ceea 
ce spui este adevărat şi, totodată, cu credinţa că destinul veşnic 
depinde de ceea ce spui - iar dacă nu depinde, atunci nu mai 
predica despre subiectul acela. Dacă predica respectivă nu este 
legată de o chestiune de viaţă şi de moarte, atunci nu ai fost rân- 
duit să o predici. 

Dacă vrei ca predicile tale să fie clare, nu încerca să fii exhaus- 
tiv. Subliniază câteva idei şi fixează-le cu claritate în fiecare predică. 
Tatăl meu obişnuia să-mi spună: 

- Ia câteva texte tari, ca nişte cuie mari, bate-le în scândură până 
ies pe partea cealaltă şi apoi fixează-le, îndoindu-le capetele. 

Nu consuma toată muniţia. Nu încerca să le spui oamenilor tot 
ce ştii într-o singură predică, pentru că dacă faci aşa, mai târziu nu 
vei mai avea ce să le spui. Când interesul este maxim, du-te şi ia 
loc. Cel care vrea să spună ceva îl va spune cel mai bine în cât mai 
puţine cuvinte. Când cuiul este bătut bine, nu are niciun rost să-1 
mai lovim cu ciocanul. Nu bate câmpii! Pune-ţi o anumită ţintă şi 
concentrează-te asupra ei. Fiecare predică să aibă un obiectiv. Lu- 
crul acesta se realizează cel mai bine în predicile tematice, unde 
putem exprima semnificaţia textului sau a temei într-o singură 
frază formată din câteva cuvinte, care să constituie prima teme- 
lie a predicii. Formulaţi fraza astfel încât să cuprindeţi în ea ideea 
principală pe care o veţi prezenta de-a lungul predicii. 

Cred că aceasta este prima temelie: exprimarea semnificaţiei tex- 
tului abordat sau a temei abordate într-o singură frază simplă care 
să conţină cel mult 7 până la 15 cuvinte. S-ar putea ca o jumătate 
din timpul de pregătire a predicii să îl petreci căutând această frază, 
începe să scrii propoziţii, gânduri care îţi vin în minte în legătură cu 
textul. S-ar putea să scrii o sută de fraze, dar nu fără folos, fiindcă 
le vei putea întrebuinţa în predică. Când ai reuşit în sfârşit să com- 
pui fraza care pune punctul pe i, cum spunem noi, poţi să începi. 
Prezintă textul şi apoi, în câteva cuvinte, prezintă introducerea. 
După aceea, prezintă fraza şi spune: „Aşa înţeleg eu textul acesta." 
Apoi, detaliaz-o în predică. Dacă reuşeşti să găseşti această frază - 
alcătuită de preferinţă din 7-8 cuvinte sau din maxim 15 cuvinte (cu 
cât mai scurtă cu atât mai bine) - predica este pe jumătate pregătită. 
Ea te ajută să rămâi la o temă precisă, la o idee precisă şi predica va 
fi înţeleasă mai uşor. 

Nu vorbi nici prea repede, nici prea încet. Nu vreau să insist prea 
mult asupra acestui aspect. îl găsiţi prezentat în cursul de omiletică. 
Avem câteva explicaţii foarte bune despre modul de întrebuinţare 

a vocii în Mărturii, volumul 1, paginile 645, 647, 649; volumul 2, 
paginile 615, 672; volumul 3, pagina 311; volumul 4, paginile 404- 
406, 559, 604, 605; volumul 6, pagina 380; şi în Educaţie, pagina 
199; Parabolele Domnului Hristos, pagina 335 şi în alte cărţi care vă 
sunt disponibile. 

De asemenea, vreau să vă îndemn să nu vorbiţi prea tare. Nu mai 
suntem în epoca în care predicatorii obişnuiau să strige şi să se ţipe. 
Un om care trăia într-unui din statele din centrul ţării obişnuia să 
zică: „Când uit ce am de spus, strig mai tare. Atunci oamenii sunt 
atât de derutaţi şi de confuzi, încât se gândesc că vreau totuşi să le 
zic ceva." Şi scapă în felul acesta. Prea des se recurge la strigăte, dar 
noi nu trebuie să ne facem vinovaţi de păcatul acesta. 

Secretul predicării bune este folosirea tonului de conversaţie. 
Nu uitaţi că predicarea este o conversaţie, în sensul cel mai înalt al 
cuvântului. Ellen White spune: „Pe cât este posibil, vorbitorul tre- 
buie să păstreze tonul natural al vocii." - Mărturii, voi. 2, pag. 672 

Şi, predicatorule, te implor, nu fă anunţuri la sfârşitul predicii 
şi nici nu-i lăsa pe alţii să le facă. Oamenii să plece acasă cu gân- 
dul la predica pe care au auzit-o. Am participat deseori la adunările 
Conferinţei Generale, la întâlniri de tabără sau la alt fel de întâlniri, 
unde am ascultat predici emoţionante care mi-au atins inima. Toţi 
aveau simţământul profund al prezenţei lui Dumnezeu. Dar imediat 
după ea, fără niciun cuvânt de tranziţie, cineva se ridica şi făcea un 
anunţ care nu avea nicio legătură cu lucrurile spirituale. Anunţa că o 
maşină fusese parcată într-un loc interzis sau că un anume comitet 
trebuia să se întâlnească într-o anumită sală. Un astfel de anunţ este 
ca un duş rece. Transmite ideea că predica nu a avut nicio valoa- 
re. Nu vă faceţi niciodată vinovaţi de o asemenea faptă. Dacă trebuie 
făcute anunţuri nelegate de predică, atunci faceţi-le după o perioadă 
de tranziţie, după un cuvânt de consacrare, de mărturie personală, 
de apreciere a mesajului. Altminteri, ele îi tulbură pe ascultători. De 
fapt, anunţurile le lasă impresia aceasta: „Ceea ce se spune acum 
este important. Predica s-a încheiat, nu vă mai gândiţi la ea." 

Când oamenii înţeleg că suntem rânduiţi să predicăm, că aceasta 
este sarcina noastră principală şi dacă o facem, aceste lucruri auxi- 

liare vor lua locul care li se cuvine şi desigur nu locul cel mai impor- 
tant. Cel care recunoaşte înalta chemare a predicării va avea grijă 
de toate lucrurile mărunte. El nu îşi va cere scuze înainte să înceapă 
predica. El este purtătorul de cuvânt al lui Dumnezeu. Fie are un 
mesaj de transmis, fie nu are. Când vine momentul să înceapă, să 
înceapă. L-am auzit de multe ori pe tatăl meu zicând: „Să fii ca un 
înotător puternic. Sari, aruncă-te în apă şi apoi începe să înoţi până 
la mal." Aşa trebuie să începeţi predica, precum la săritura în apă! 
în urmă cu câţiva ani se obişnuia ca începutul să fie lent, puteai să 
baţi câmpii treizeci de minute în introducere, dar astăzi, în tumul- 
tul vieţii din America, nu este la fel. Astăzi, pastorii ating ideea din 
primele afirmaţii. Nu uitaţi: „aveţi la dispoziţie numai treizeci de 
minute ca să sculaţi morţii", cum spunea Lamb. 

Apoi, poziţia pe care o luăm la amvon nu ar trebui să ştirbească 
din sfinţenia mesajului nostru. Este adevărat că oamenii sunt 
diferiţi. Unii se luptă cu diverse boli, dar trebuie să încercăm să stăm 
drepţi şi să avem o poziţie corespunzătoare şi demnă. Nu uitaţi că 
ascultătorii ne urmăresc. 

Aş vrea acum să le propun tuturor predicatorilor tineri să înveţe 
cum să vorbească în şoaptă. Ştiu că nu are niciun rost să vă spun 
să nu şuşotiţi la amvon - la toţi ni se întâmplă. Când cineva care 
stă la amvon, unde îl vede toată lumea, poartă o discuţie aprinsă 
cu persoana de lângă el sau chiar chicoteşte din când în când, ca 
reacţie la cuvintele celuilalt, îi deranjează pe ceilalţi, ca să nu spun 
mai mult, şi este un semn că nu ştie cum să se poarte la amvon. Dacă 
trebuie neapărat să-i spui ceva persoanei de lângă tine, şopteşte-i 
la ureche - dar vorbeşte-i în şoaptă, nu doar pe un ton mai scăzut. 
Să nu bombănim, să nu comentăm şi să nu ne exprimăm părerile 
personale în spatele vorbitorului. în felul acesta îi deranjăm şi pe 
cei de la amvon, şi pe cel care predică, dacă este sensibil vreun pic 
sau dacă are antenele bune, cum ar trebui să le aibă toţi predicatorii 
buni. Cel mai bun tip de predicator este omul încordat, dar care îşi 
controlează încordarea. După cum spunea Gladstone: „Eu nu predic 
niciodată dacă nu simt în spinare o anumită presiune." De aceea, 

să fim buni cu aceşti predicatori încordaţi, să nu şuşotim şi să nu 
scoatem niciun sunet. 

Şi, bineînţeles, dacă trebuie să te uiţi la ceas, uită-te în aşa fel 
încât ceilalţi să nu te observe şi mai ales nu îl scutura ca să te asi- 
guri că funcţionează! Când predicam împreună cu John Turner 
într-o şcoală mică din Colorado, un bărbat din sală avea obiceiul 
de a-şi scutura ceasul, un ceas dintr-acelea mari care ticăia tare. în 
fiecare seară, când eram pe la jumătatea predicii, îşi scotea ceasul 
şi se uita cât e ora în aşa fel încât toţi să-1 observe. Am fost ispitit 
de multe ori să mă opresc şi să-i spun ceea ce i-a spus dr. Parker, 
un mare predicator din Londra, unui ascultător de-al lui - s-a oprit 
în mijlocul predicii şi i-a zis: „Tinere, ridică ceasul sus! Vorbim aici 
despre veşnicie, nu despre ore!" Dar Domnul mi-a dat răbdare şi nu 
i-am spus nimic. 

Cel mai bine este să nu-ţi dregi vocea mereu, să nu te foieşti în 
timpul cântării sau în timpul predicii şi să nu te preocupi cu orice 
altceva în loc să asculţi corul sau vorbitorul. Nu te frământa şi nu 
afişa o mină plictisită atunci când altcineva predică. Toate acestea 
dovedesc o lipsă de cuviinţă, o lipsă de politeţe şi de apreciere a 
sfinţeniei Cuvântului lui Dumnezeu. 

Am învăţat ceva de la Amy MacPherson. Nu sunt deloc de acord 
cu teologia ei, dar stăpânea arta de a conduce comunităţi, fără nicio 
exagerare, şi a predat într-o şcoală pentru predicatori. în şcoala 
aceasta erau 500 de studenţi, cărora ea le-a spus: „Când vă aflaţi pe 
podium împreună cu un alt predicator, de dragul privilegiului care 
vi s-a făcut să fiţi acolo, trebuie să vă arătaţi interesaţi. Dacă vorbi- 
rea lui este aridă, arătaţi-vă interesaţi. Luaţi un creion şi prefaceţi- 
vă că luaţi notiţe. Poate că nu faceţi altceva decât să mâzgăliţi, dar", 
spunea ea, „manifestaţi un interes activ. Atunci oamenii vor spune: 
'Nu înţeleg mare lucru, dar omul acela îşi ia notiţe; trebuie să fie o 
predică bună.' Atunci încep şi ei să asculte. Măcar atât sunteţi da- 
tori să faceţi pentru colegul vostru pastor dacă sunteţi la amvon 
împreună cu el." 

Am fost de multe ori la amvon şi, uneori, mi-a fost greu să 
devin interesat de ceea ce dorea să spună colegul, dar am încercat 

totuşi să-1 ascult şi am constatat că spunea unele lucruri bune, în 
ciuda slăbiciunilor lui. Oricui îi este destul de greu să vorbească o 
jumătate de oră sau patruzeci şi cinci de minute fără să spună nimic 
bun - dar dacă citeşte din Biblie, tot este bine. Iar nouă ne este de 
folos, pentru că ne pune răbdarea la încercare. 

Chiar dacă vorbitorul nu vă stârneşte interesul, încercaţi să 
păreţi interesaţi. Să ne gândim că el citeşte din Cuvântul lui Dum- 
nezeu! Să ne gândim că el este purtătorul de cuvânt al lui Dumne- 
zeu! Dacă predica lui este un eşec total, să facem tot ce putem ca 
să onorăm Cuvântul şi rolul slujirii pastorale. Prin urmare, dacă vă 
aflaţi la amvon, arătaţi-vă interesaţi de ceea ce spune colegul vostru 
şi ascultaţi-1 cu atenţie. Dacă aveţi Biblia cu voi, deschideţi-o la tex- 
tele amintite. în felul acesta, cineva va putea totuşi să beneficieze de 
pe urma serviciului divin - şi poate că acel cineva veţi fi chiar voi! 

Nu faceţi rugăciuni lungi în public. Ele sunt potrivite acasă, dar 
rugăciunea în public trebuie să fie scurtă şi la subiect. „A te ruga 
considerabil de lung, aşa cum fac unii, este cu totul nepotrivit... 
Rugăciunea lungă oboseşte şi nu este conformă cu Evanghelia lui 
Hristos." - Mărturii, voi. 2, pag. 617 

Dl Moody ştia cum să se poarte cu auditoriul. Când a susţinut în 
Londra o serie de întâlniri de redeşteptare, el ştia că prima impre- 
sie a oamenilor despre el conta foarte mult. Era străin acolo şi ştia 
că trebuie să manifeste simpatie şi sprijin faţă de toţi creştinii care 
îl ascultau, dacă dorea să aibă succes. La prima întâlnire, care avea 
rolul de pregătire a campaniei de evanghelizare, a anunţat că ora 
aceea va fi de rugăciune şi a cerut ca un număr de persoane să se 
roage. La final a început să se roage un bărbat care se ştia că face 
rugăciuni deosebit de lungi. Moody şi-a dat seama în câteva clipe cu 
cine are de-a face şi a ştiut că, dacă-i va îngădui să domine toată ora 
de rugăciune, întâlnirea avea să fie un eşec - nu putea să-şi atingă 
scopul şi influenţa lui avea să fie nulă. De aceea, în timp ce bărbatul 
se ruga, a spus pe un ton scăzut: „în timp ce fratele X îşi termină 
rugăciunea, noi vom intona cântarea numărul..." Nu mai este ne- 
voie să spun că omul a renunţat şi că, din momentul acela, ceilalţi 
lucrători creştini au înţeles că dl Moody era un om care ştia să cum 



Rânduiţi sa predice 1 21 



să conducă serviciul divin. I s-au alăturat şi campania a avut suc- 
ces. Soluţia lui a fost una drastică, însă uneori este nevoie să puneţi 
capăt acestor rugăciuni interminabile. 

De asemenea, când vă rugaţi înainte de a începe să predicaţi 
sau înainte ca altcineva să predice, nu transformaţi rugăciunea în 
predică. Mie mi s-a întâmplat. La sfârşitul rugăciunii, nu mai avea 
rost să predic, fiindcă oamenii aflaseră deja totul. 

în Biblie, există o carte de rugăciuni: cartea Psalmilor. Citiţi 
Psalmii cu voce tare şi veţi înţelege cum vrea Dumnezeu să ne 
rugăm. Cartea Psalmilor este marea carte de rugăciuni a creştinului, 
în afară de ea - să nu mă luaţi drept eretic - mergeţi la un anti- 
cariat şi cumpăraţi Cartea de rugăciuni simple publicată de Biserica 
Anglicană sau de Biserica Episcopală şi citiţi rugăciunile frumoa- 
se scrise de martirul Latimer. Veţi învăţa din ele cum să vă rugaţi 
în public şi cum să folosiţi cuvinte reverenţioase. Veţi învăţa să 
includeţi în rugăciune mai întâi lauda la adresa lui Dumnezeu, apoi 
recunoştinţa, apoi mărturisirea, apoi cererea legată de nevoile per- 
sonale. Veţi învăţa cum să vă apropiaţi de Dumnezeu în public, în 
mod corespunzător. 

Multe dintre rugăciunile noastre publice sunt dezorganizate şi 
vagi. Poate că sunt zeloase şi sincere şi este bine să fie aşa. Vă rog 
să nu mă înţelegeţi greşit - Dumnezeu cunoaşte inima oamenilor 
şi răspunde la rugăciunile sincere, indiferent de cuvintele folosite. 
Dar aud deseori pastori care îşi încep rugăciunea, adresându-se lui 
Dumnezeu Tatăl şi o încheie astfel: „Mântuieşte-ne în ziua venirii 
Tale. în Numele Tău, Te-am rugat." Cui I se adresează ei, de fapt? 
Lui Dumnezeu sau lui Isus? E adevărat că Dumnezeu Tatăl şi Isus 
sunt una, dar nu sunteţi de părere că ar trebui să fim mai atenţi în 
această privinţă? 

Nu se cade să criticăm cuvintele folosite în rugăciune, deoarece, 
fie că folosim cuvintele potrivite sau nu, Dumnezeu ştie ce vrem să 
spunem. Dar nu este mai bine să fim mai specifici? 

Dacă începem să ne rugăm Tatălui, să ne adresăm lui şi mai de- 
parte, iar la sfârşit putem să-I cerem să ne mântuiască la venirea lui 
Isus, corect? Nu subliniază Biblia îndeajuns că Isus este Cel care vine 

şi nu Dumnezeu Tatăl? Eu cred că da. Şi nu ne-a poruncit Isus destul 
de clar să ne rugăm Tatălui şi să cerem în Numele Său, adică, în Nu- 
mele lui Isus? Nu spun că este greşit să ne rugăm şi lui Isus, dar fără 
îndoială că tipul de rugăciune amintit este confuz. Şi bineînţeles, 
atunci când ne rugăm aşa, ajungem să nu mai luăm seama la ceea 
ce spunem. N-ar fi mai bine pentru noi să studiem rugăciunile din 
Biblie - rugăciunile lui Isus, rugăciunile apostolilor, rugăciunile 
profeţilor şi mai ales frumoasele rugăciuni din Psalmi? Ar fi bine să 
ţinem seama de câteva dintre aspectele acestea. Sunt convins că ele 
sunt abordate în cursurile de omiletică la care participaţi. Dacă nu, 
atunci ele ar trebui abordate. 

Acum, vreau să mă refer pe scurt la o predicare convingătoare. 
Trebuie să avem convingere, altfel predicarea noastră nu va avea 
nicio valoare. Prin faptul că a fost rânduit să predice, pastorul tre- 
buie să aibă convingerea fermă că el este portavocea lui Dumnezeu. 
Isus i-a spus apostolului Pavel: „Căci M-am arătat ţie, ca să te pun 
slujitor şi martor" (Fapte 26,16). Pastorul care este nesigur de el şi 
de mesajul lui este, în mod categoric, un om prefăcut şi o năpastă. 
Pastorii adevăraţi sunt în primul rând oameni, însă trebuie să fie 
oamenii lui Dumnezeu (1 Tim. 6,11). Poate că sunt deficienţi în 
ceea ce priveşte lumina şi viaţa spirituală, ca Apolo (Fapte 18,24- 
26) sau poate că sunt ca Thomas Chalmers din Scoţia, la începutul 
experienţei lui, „având doar o formă de evlavie, dar tăgăduindu-i 
puterea" (2 Tim. 3,5). Acesta este spiritul veacului în care trăim şi el 
se poate strecura şi printre noi, pastorii. Sau putem să fim ca John 
Wesley, să simţim şi noi în inimă acea căldură pe care a simţit-o 
când se afla în strada Aldersgate din Londra, moment în care viaţa 
lui s-a schimbat cu totul. 

Se poate întâmpla să avem tot ce au avut aceşti oameni şi totuşi 
să nu avem convingerea fermă că suntem slujitorii lui Dumnezeu 
şi că El ne-a dat un mesaj din cer. Vă mărturisesc că, dacă nu avem 
zel, vom fi foarte nefericiţi în lucrare. Activitatea noastră va deveni 
o simplă rutină, o simplă manipulare a roţilor şi manetelor. Dacă nu 
ştim că „a trăi este Hristos", cum spunea apostolul, atunci vom cădea 
în rutină. Va fi ca o „molimă care bântuie ziua în amiaza mare". 

Când ajungem la mijlocul vieţii şi când ne pierdem entuziasmul, 
orice manifestare a exuberanţei dispare odată cu apariţia firelor de 
păr alb şi cu înaintarea în vârstă. Ştiţi, aud câteodată un om cu peri 
albi - ca şi mine - spunând: „Mă simt mai bine ca la 21 de ani!" Cât 
de mult se înşală! Nu-şi mai aduce aminte cum era la 21 de ani! 
Nimic nu se compară cu tinereţea, dar nu vă bazaţi pe puterea de 
predicare din tinereţe. Puteţi deveni predicatori din ce în ce mai 
buni, dacă vă veţi pune credinţa în Dumnezeu, pe consacrare şi zel - 
pe studierea zeloasă a cărţilor şi a oamenilor, mai ales a oamenilor. 
Cine poate fi predicator dacă nu-i vizitează pe oameni? Acolo sunt 
temele predicilor noastre - în casele oamenilor. 

Zelul nostru trebuie să vină dintr-o convingere cu privire la 
adevăr şi din chemarea primită de la Dumnezeu, din prezenţa Duhu- 
lui Sfânt în viaţa noastră, care va fi alături de noi primăvara, vara 
şi iarna, dimineaţa, la prânz şi seara. Trebuie să fim conştienţi de 
vocaţia noastră. Trebuie să fim oameni dedicaţi, oameni consacraţi. 
Ascultaţi cuvintele solemne rostite de Dumnezeu către Ieremia: „Eu 
n-am trimis pe prorocii aceştia, şi totuşi ei au alergat; nu le-am vor- 
bit, şi totuşi au prorocit" (Ier. 23,21). Apostolul Pavel spune că a 
fost pus deoparte şi că a fost chemat prin harul lui Dumnezeu, ca să 
descopere în el pe Fiul Său (Gal. 1,15.16). 

în Scoţia, pe vremuri, studenţilor la teologie li se punea urmă- 
toarea întrebare: „Râvna pentru slava lui Dumnezeu, iubirea faţă de 
Isus Hristos şi dorinţa de a salva suflete sunt motivele principale şi 
raţiunea de bază care te determină să intri în lucrarea sfântă?" Şi 
nu li se permitea să răspundă printr-un gest aprobator. Aţi putea 
răspunde „Da, prin harul lui Dumnezeu", la această întrebare? 

Predicatorul adevărat va rămâne fidel predicării. Cineva spunea 
că pescarul adevărat nu va arunca niciodată undiţele. La fel şi pre- 
dicatorul adevărat, cu toate că îmbătrâneşte, el rămâne mereu un 
predicator al Evangheliei veşnice. „Nu dispreţuiţi slujirea pastorală", 
a spus Thomas Goodwin, „fiindcă Dumnezeu are un singur Fiu, şi 
Acela este pastor." 

Cred că uneori ar fi bine ca fiecăruia dintre noi să ni se pună la 
încercare chemarea divină. Când efortul tău este răsplătit în mică 

măsură, când eşti criticat şi când ai probleme cu unii fraţi, când ci- 
neva îţi strică lucrarea sau când devii neputincios sau bolnav, eşti 
ispitit să crezi că nu ai fost chemat de Dumnezeu sau că predicile 
tale nu sunt glasul lui Dumnezeu. 

Un laic i-a spus odată unui predicator pretenţios: „Fără haina 
preoţească nu îndrăzneşti să predici, fără carte nu eşti în stare să 
predici, fără salariu nu vrei să predici." Ne regăsim în aceste cuvinte? 
Dacă nu ai mai primi salariul, ai mai predica? Te-ai mai simţi che- 
mat să predici? Da, este adevărat, s-ar putea să fii nevoit să-ţi cauţi 
un loc de muncă, pentru ca să-ţi câştigi existenţa, dar ai continua să 
predici dacă nu ai primi salariu? Ai face asta? William Carey a spus: 
„Lucrarea mea este să predic Evanghelia. Repar încălţăminte ca 
să-mi acopăr cheltuielile." 

John Wesley, la 34 de ani, slujea ca pastor, dar nu avea succes, 
nu fiindcă i-ar fi lipsit educaţia, căci absolvise la Oxford; nu fiindcă 
biserica nu l-ar fi recunoscut, căci era deja hirotonit; ci fiindcă nu 
ştia care era voia lui Dumnezeu cu viaţa lui. însă când a avut acea 
experienţă sfântă, a fost cuprins de un zel puternic, 1-a purtat în su- 
flet şi a însufleţit cu el Anglia, Irlanda, Scoţia şi, în final, toată lumea. 
Avem noi în suflet convingerea care spune: „Vai de mine dacă nu 
vestesc Evanghelia!" (1 Cor. 9,16)? 

Nu voi uita niciodată ziua în care am stat împreună cu fratele Roy 
Anderson, care este aici cu noi în seara aceasta, la amvonul lui John 
Wesley, din capela lui de pe City Road din Londra. Acolo ne-am ple- 
cat capul şi ne-am dedicat din nou viaţa slujirii pastorale creştine, 
în aceeaşi zi am vizitat casa lui şi am văzut camera în care a murit 
înconjurat de tineri predicatori. După ce a zăcut inconştient două, 
trei zile, a deschis ochii dintr-odată şi a spus zâmbind: „Cel mai bun 
lucru este că Dumnezeu este cu noi." Acesta a fost secretul vieţii lui. 
El a crezut că Dumnezeu era cu el. El era zelos, deoarece a crezut în 
mesajul lui, a crezut în chemarea lui. Pentru mine, John Wesley este 
cel mai mare om, în afară de personajele Bibliei. Dintre toţi oamenii 
lui Dumnezeu a căror biografie am citit-o, el a avut inima cea mai 
caldă şi mintea cea mai lucidă. 0, prietenii mei, ar fi foarte bine dacă 

am păstra simţământul acesta al prezenţei lui Dumnezeu! Un astfel 
de predicator îmi doresc să fiu. 

Aproape de camera lui Wesley se găseşte o odaie de rugăciune, 
foarte mică, de cel mult 1,5 m pe 2 m, cu o sobă mică, un adevărat 
loc de meditaţie. Fereastra dă spre un zid de cărămidă. Nu se vede 
nimic altceva decât albastrul cerului. Aceasta era centrala care ali- 
menta cu putere marea redeşteptare metodistă, locul unde acest 
om zelos îngenunchea singur şi vorbea cu Dumnezeu. 

Gândiţi-vă câte obstacole a întâmpinat: răceala şi opoziţia bi- 
sericii oficiale, al cărui membru a fost până în ziua morţii lui; i s-a 
interzis să predice în biserica lui, unde lucra ca pastor asistent 
împreună cu tatăl lui; a fost nevoit să iasă afară şi să se urce pe pia- 
tra de la mormântul tatălui lui ca să predice Evanghelia atunci când 
s-a întors printre ai lui; a cunoscut furia mulţimilor, despre care 
noi cunoaştem prea puţin astăzi; şi a cunoscut opoziţia teologilor 
neînduplecaţi şi, uneori, lipsiţi de scrupule; a cunoscut opoziţia 
inimii omeneşti, care este nespus de rea şi pe care nimeni nu o 
cunoaşte în întregime, nici chiar astăzi, cu toată psihiatria şi psiho- 
logia; a avut o căsătorie foarte nefericită şi a purtat această povară 
fără niciun cuvânt de nemulţumire. într-o zi, unul dintre pastorii lui 
tineri i-a făcut o vizită neanunţată; a intrat şi a văzut cum soţia lui 
Wesley 1-a apucat pe mult onoratul său conducător de părul lui lung 
şi alb şi cum îl târa pe podea. Tânărul predicator scria mai târziu: 
„Niciodată în viaţa mea nu am fost atât de ispitit să comit o crimă." 
într-o zi, în timp ce predica, Wesley a zis: 

- Duşmanii mei mă acuză că am încălcat toate cele Zece Porunci, 
cu excepţia poruncii privitoare la furt. 

Soţia lui se afla în sală şi s-a ridicat în picioare imediat, zicând: 

- John Wesley, ştii că aseară mi-ai furat din carneţel şase penny? 
Atunci Wesley a replicat: 

- Iată, fraţilor, că lista este completă acum. 

Aşadar, el a cunoscut toate aceste impedimente, care ar fi produs 
o mare durere sufletească şi ar fi distrus lucrarea oricui, dar nu şi a 
lui John Wesley. De ce? Pentru că el avea un zel aprins. El credea că 
Dumnezeu 1-a chemat, că Dumnezeu i-a dat un mesaj şi aşa era. El a 

plecat şi a vestit mesajul cu credincioşie până la sfârşitul zilelor lui, 
iar Biserica Metodistă este monumentul lui. îi datorăm mult Biseri- 
cii Metodiste. Din ea au provenit cei mai mulţi dintre conducătorii 
noştri. Ellen White a fost metodistă. Să nu criticăm niciodată Bi- 
serica Metodistă; ea este biserica noastră mamă. Iar ea se trage din 
Biserica Anglicană. Să nu spuneţi nimic rău împotriva acestor două 
mari biserici. îi mulţumim lui Dumnezeu pentru părţile lor bune. Să 
avem grijă ca şi noi să avem cel puţin tot atâtea părţi bune. 

Tineri prieteni, când veţi fi hirotoniţi să predicaţi, veţi intra în- 
tr-o părtăşie frumoasă cu colegii voştri. Rugăciunea de hirotonire 
este înălţată înaintea tuturor oamenilor, este o rugăciune de dedi- 
care, o rugăciune în care biserica vă pune deoparte pentru o viaţă 
întreagă de slujire a Evangheliei, iar Dumnezeu vă dă sigiliul Său. 
Consider că Biserica Catolică are dreptate când vorbeşte despre 
semnul de neşters pe care îl primeşte preotul la hirotonire. Dum- 
nezeu vă dă sigiliul Său. El vă cheamă. La hirotonire primiţi sarcina 
de a propovădui Cuvântul lui Dumnezeu, de a fi străjeri pe zidurile 
Sionului, ostaşii lui Hristos, păstorii turmei. De obicei, însărcinarea 
cuprinde cuvintele din 2 Timotei 4,1-8, din care citesc acum nu- 
mai o parte: „Te rog fierbinte, înaintea lui Dumnezeu şi înaintea lui 
Hristos Isus, care are să judece viii şi morţii şi pentru arătarea şi 
împărăţia Sa: propovăduieşte Cuvântul... fii treaz în toate lucrurile, 
rabdă suferinţele, fă lucrul unui evanghelist şi împlineşte-ţi bine 
slujba." Apoi vi se face primirea în lucrarea pastorală creştină. 

A fost un timp când primirea era însoţită de o strângere de mână 
şi un sărut frăţesc. Toţi ceilalţi pastori prezenţi le urau bun venit 
pastorilor noi. Nu ştiu de ce acum sărutul frăţesc este omis în multe 
locuri. Poate pentru că s-a constatat că nu este igienic. în vremea 
apostolică aşa se făcea. Probabil că omiterea lui se datorează în 
parte spiritului epocii în care trăim. 

Ar fi bine să rememorăm din când în când experienţa hirotonirii 
noastre şi angajamentul pe care l-am luat atunci, când fraţii au pus 
mâinile peste noi. La hirotonire, fiecare i-am făgăduit lui Dumnezeu 
viaţa noastră şi tot ce avem, dacă nu prin cuvinte, cel puţin prin 
fapte. 

La moartea lui George Pentecost, pastorul bisericii Betania din 
Philadelphia, s-au găsit următoarele cuvinte în Biblia lui: „Accept 
ca Dumnezeu Tatăl să fie Dumnezeul meu (1 Tesalonicei 1,9), Isus 
Hristos să fie Mântuitorul meu (Fapte 5,31), Duhul Sfânt să fie 
Cel care mă sfinţeşte (1 Petru 1,2), Cuvântul lui Dumnezeu să fie 
îndrumătorul meu (2 Timotei 3,16.17), poporul lui Dumnezeu să 
fie poporul meu (Rut 1,16). Mă dedic Domnului cu tot ce sunt şi tot 
ce am (Romani 12,1.2). Şi fac acest lucru de bună voie (Iosua 24,15), 
cu o inimă curată (2 Corinteni 1,12), nesilit (Psalmi 110,3) şi pen- 
tru totdeauna (Romani 8,35-39)." După cum remarcaţi, consacrarea 
aceasta se bazează în întregime pe Cuvântul lui Dumnezeu pe care 
trebuie să-1 propovăduiască predicatorul. 

Billy Sunday, binecunoscutul evanghelist din generaţia trecută, 
a spus: „La prima venire a lui Isus, Cuvântul lui Dumnezeu era 
desfiinţat şi neutralizat de tradiţiile oamenilor. Aceasta este o 
mare problemă şi în vremea noastră. în loc să meargă la Biblie, ca 
să vadă ce a zis Dumnezeu, predicatorul este mai degrabă înclinat 
să apeleze la cărţile lui, ca să vadă ce au spus marii oameni ai bi- 
sericii despre un anumit lucru. Şi toate predicile şi învăţăturile lui 
capătă culoarea ochelarilor pe care îi purtau rabinii, la fel cum se 
întâmpla pe vremea lui Isus. Faptul că Isus nu a fost recunoscut de 
autorităţile înalte, ci a fost respins şi răstignit ca un impostor, ne 
arată cât de periculos şi fatal este să acceptăm tradiţiile oameni- 
lor şi nu declaraţiile lui Dumnezeu. Prea mulţi dintre învăţătorii lui 
Israel de astăzi bâjbâie în întuneric la fel ca Nicodim. Nu ceea ce 
spune doctorul X sau profesorul Y despre un anumit lucru stabileşte 
adevărul, ci întrebarea este ce spune Scriptura? Ce spune Biblia de- 
spre lucrul acela? Şi ceea ce trebuie să facem noi este să prezentăm 
ce stă scris în Biblie şi nu ce spun oamenii mari că înseamnă ea. 
Oamenii mari s-au înşelat cu privire la lucrurile vitale la fel de des 
ca şi oamenii mici." 

Când le predicăm oamenilor Cuvântul lui Dumnezeu, suntem da- 
tori să predicăm Evanghelia veşnică, Evanghelia întreagă: existenţa 
şi personalitatea lui Dumnezeu, Creatorul, divinitatea şi jertfa 
ispăşitoare a Domnului Isus Hristos, inspiraţia Sfintelor Scripturi, 

mântuirea numai prin jertfa înlocuitoare a Domnului Isus, pocăinţa, 
renaşterea, darul neprihănirii prin credinţă, lucrarea Duhului Sfânt, 
imutabilitatea legii lui Dumnezeu, reforma Sabatului Bibliei în vre- 
mea sfârşitului, lucrarea lui Hristos, Mântuitorul nostru, în Sanc- 
tuarul ceresc, venirea lui Hristos pe norii cerului ca să-i ia pe copiii 
Săi acasă, doctrina darurilor spirituale, viaţa numai prin Hristos, 
cumpătarea creştină şi alte doctrine biblice importante. 

Adventiştii de ziua a şaptea îşi doresc foarte mult să audă pre- 
dici despre adevărurile pentru care au devenit adventişti de ziua a 
şaptea. Cineva din California scria următoarele cuvinte care au fost 
publicate în revista Ministrym martie 1957, la pagina 21: „în urmă 
cu şase ani, m-am alăturat Bisericii Adventiste, fiind până atunci 
membru al altei biserici. Aici se predica despre doctrină; dar, deşi 
în Biserica Adventistă predicile sunt bune, ele nu se deosebesc cu 
nimic de predicile pe care le ascultam duminica în alte biserici pro- 
testante. Mi-e dor de predicile adventiste care m-au adus în Biseri- 
ca Adventistă." Eu cred că trebuie să predicăm mesajul adventist în 
întregime. 

Nu cu mult timp în urmă, am vizitat o biserică prezbiteriană 
mare din Los Angeles, unde l-am ascultat pe unul dintre cei mai 
mari predicatori ai Americii, pe care îl cunoaşteţi foarte bine, dr. 
Barnhouse. L-am ascultat, cred, aproape opt seri la rând. Biserica 
era plină de tineri studenţi şi elevi. Despre ce credeţi că a predi- 
cat? Despre o temă specială pentru tineri? Nu. A ţinut o serie de 
prelegeri despre T-U-L-I-P. Teologii ştiu ce înseamnă aceasta. Este 
un acrostih în limba engleză care rezumă doctrinele Credinţei Re- 
formate. T-U-L-I-P: T de la Total Depravity (stricăciune totală); U de 
la Unconditional Election (alegere necondiţionată); L de la Limited 
Atonement (ispăşire limitată); I de la Irresistible Grace (har irezis- 
tibil) şi P de la Perseverence of Saints (răbdarea sfinţilor). Acestea 
sunt marile doctrine ale predicatorului reformat, marile doctrine 
ale lui Calvin; şi tinerii aceia au venit seară de seară ca să audă de- 
spre ele. Nu îmi spuneţi că tinerii nu vor să audă predici despre 
marile învăţături ale Bibliei! 

Nu este acesta un semn că poporul nostru are nevoie să audă 
predici nu numai despre marile doctrine acceptate de toţi creştinii 
evanghelici, ci şi doctrinele necesare pentru lumea de astăzi şi care 
ne sunt specifice nouă, adventiştilor de ziua a şaptea? Categoric 
că ziua de Sabat este un moment bun pentru a predica Evanghe- 
lia veşnică în toată plinătatea ei. Le face bine şi oamenilor, şi nouă 
înşine. în opinia mea, cu cât temele despre care predicăm sunt mai 
mari, cu atât vom avea un interes mai mare. 

Iar acum vreau să fac câteva remarci cu privire la pericolele 
predicării. Predica în ea însăşi nu este un act mântuitor, dar putem fi 
ispitiţi să credem că ea ne mântuieşte şi să avem un fals simţământ 
de siguranţă. Nu uitaţi, în ziua finală a istoriei lumii, vor fi mulţi 
predicatori care vor zice: „Doamne, Doamne! N-am prorocit noi 
în Numele Tău? N-am predicat noi în Numele Tău?" Iar Domnul le 
va răspunde: „Niciodată nu v-am cunoscut..., voi toţi care lucraţi 
fărădelegea" (vezi Matei 7,22.23). Imaginaţi-vă! Predicarea poate 
fi o lucrare a fărădelegii! Predicarea care nu este din Cuvântul lui 
Dumnezeu, care îndulceşte păcatele lumii şi pe ale oamenilor, care 
pluteşte undeva deasupra şi nu coboară niciodată printre noi, mu- 
ritorii, care condamnă un păcat săvârşit mereu altundeva departe 
şi nu aici şi acum, care nu este altceva decât o cuvântare, predica- 
rea, prietenii mei, lipsită de cuvinte de simpatie, lipsită de cuvinte 
de ajutorare, lipsită de cuvinte convingătoare, predicarea care nu 
îndreaptă degetul acuzator spre conştiinţă şi care nu spune: „Tu 
eşti acela!", o astfel de predicare trebuie să fie nelegiuită. 

în martie 1952, revista The Pulpit a publicat un articol semnat 
de Karl H. A. Rest, intitulat „Poate predicatorul să fie mântuit?" El 
se doreşte a fi o analiză amănunţită a păcatelor care îl pot asalta pe 
un predicator. Autorul afirmă că un mare predicator din timpurile 
moderne a scris în jurnalul lui astfel: „Sunt uimit cât de puţini pre- 
dicatori vor fi mântuiţi." După aceea, aminteşte câteva ispite cu care 
se confruntă predicatorul. Ispita mândriei îl urmăreşte pretutin- 
deni. La sfârşitul predicii, predicatorul se aşază la uşa bisericii şi 
dă mâna cu oamenii. Dacă, săptămână după săptămână, i se spune 
cât e de bun, aşa cum se întâmplă adesea, el este înclinat să creadă 

că toate aceste laude sunt reale şi, de-a lungul anilor, dorinţa de a 
primi laude creşte şi ajunge să nu mai poată trăi fără ele. 

în Florida, era un bărbat care administra un azil pentru predica- 
torii pensionari şi care povestea că nicăieri altundeva nu a întâlnit 
mai multă invidie ca între ei. El punea aceasta pe seama faptului că 
le lipsea cinstea şi lauda pe care erau obişnuiţi să le primească în 
anii cât au fost activi, iar acum vânau chiar şi cel mai mic cuvânt de 
apreciere. Desigur, mulţi pretindeau că sunt deranjaţi de compli- 
mente. Păreau că se mândresc cu lipsa lor de mândrie. Aţi întâlnit 
astfel de oameni? Cum spunea Harry Emerson Fosdick: „Imaginaţi- 
vă un băiat îngâmfat care vrea să arate că este îngâmfat, dar a cărui 
îngâmfare îl asigură că nu este îngâmfat!" 

Mândria este un mare pericol în lucrarea pastorală. Samuel 
Coleridge spunea: „Diavolul a rânjit, fiindcă păcatul lui drag este 
mândria care se dă drept umilinţă." Mândria îl poate abate pe 
predicator de la cărarea spre împărăţia cerului şi îi poate distruge 
speranţa mântuirii. 

Apoi este pericolul de a deveni prea ocupaţi. Predicatorul este 
prea ocupat şi nu mai are timp să-şi pregătească bine predica, să 
citească Scriptura, să se roage, să facă vizite (mod în care poate 
obţine cea mai mare parte a materialului pentru predici - prin con- 
tactul cu oamenii şi prin cunoaşterea lor). Când predicatorul este 
atât de ocupat încât nu mai are timp pentru acestea, înseamnă că 
este prea ocupat şi nimic mai mult. Este posibil să pierdem con- 
tactul cu Dumnezeu din cauză că suntem prea ocupaţi cu lucrarea 
Lui. în graba noastră de a-I sluji, ajungem să nu mai simţim bucuria 
prezenţei Sale. 

Apoi există pericolul de a ne transforma din predicatori în pro- 
motori, în felul acesta ne pierdem integritatea spirituală. Predica- 
torul ajunge să considere că oamenii sunt un material bun pentru 
organizarea unei promoţii, şi nu copiii lui Dumnezeu care trebuie 
ajutaţi să cultive chipul lui Dumnezeu în ei. El se poate afla sub o 
presiune atât de mare încât să ajungă să le-o transmită oamenilor. 
Şi astfel îi împinge pe toţi să facă lucrare, ca pe nişte rotiţe aparente, 
astfel încât mecanismul ecleziastic să funcţioneze mai departe şi să 

construiască o biserică mare. Cutia lui poştală este plină de mate- 
riale promoţionale de la diferiţi secretari sau de la diferite departa- 
mente - toate trebuie prezentate de sărmanul pastor care se presu- 
pune că are datoria de a le supune atenţiei oamenilor. Nici nu-şi dă 
seama când viaţa lui spirituală se evaporă. 

Cineva spunea că, o dată la câţiva ani - şi adaug cuvintele mele - 
fiecare administrator sau secretar ar trebui să se întoarcă în district 
ca pastor şi să rămână acolo cel puţin doi ani. Ce binecuvântare ar fi 
aceasta pentru mulţi oameni, pentru multe biserici! Cât de mult s-ar 
bucura bisericile de darurile minunate ale acestor oameni, iar ei, la 
rândul lor, ce avânt nou ar prinde în efortul pentru câştigarea de su- 
flete şi cât demult i-ar ajuta ca, odată întorşi în administraţie, să ţină 
cont de sufletele oamenilor, şi nu de cifrele din raportul statistic! 

Un alt pericol actual este ca pastorul să se lase atât de absorbit 
de cercetările moderne din psihologie, încât să ajungă, înainte să-şi 
dea seama, să treacă cu vederea păcatul, acest adevăr mare, solemn 
şi teribil. Lucrul acesta se întâmplă deja în unele locuri, unde banca 
celor necăjiţi se transformă în canapeaua psihanalistului. Păcatul, 
mântuirea, jertfa, tăgăduirea de sine poartă numele de frustrare, 
integrare, auto-exprimare, sublimare şi tot aşa la nesfârşit. Princi- 
palul obiectiv al acestei şcoli de gândire este să-i ajute pe oameni 
să se relaxeze şi, în felul acesta, să obţină pacea minţii. Pacea minţii 
pare a fi obiectivul suprem al acestei noi Evanghelii ciudate. în loc 
de chemarea „Veniţi să ne închinăm şi să ne smerim, să ne plecăm 
genunchiul înaintea Domnului, Făcătorului nostru!" (Ps. 95,6), ten- 
dinţa este aceea de a se spune „Veniţi să ne relaxăm!" De altfel, 
aceasta a fost şi dorinţa nebunului bogat care şi-a spus în sinea lui: 
„Odihneşte-te", cu sensul de „relaxează-te". 

Bineînţeles că relaxarea are partea ei bună, însă creştinul nu tre- 
buie să stea niciodată relaxat în faţa răului. Dacă pierdem nevoia 
după Evanghelie, pierdem mântuirea oferită de Evanghelie. 

Un alt pericol derivă din faptul că nu predicăm Cuvântul lui 
Dumnezeu la timp şi ne la timp. Uneori, suntem ispitiţi să nu-1 mai 
predicăm. Pare a fi cu totul nepotrivit. Când eram tânăr, am condus 
împreună cu asociatul meu, Kenneth Gant, o evanghelizare într-un 

orăşel de pe coasta Muntelui Pikes Peak. Eram amândoi foarte ti- 
neri. La momentul acela, niciunul dintre noi nu era hirotonit şi nici 
căsătorit. Stăteam în gazdă, într-o casă mare nelocuită şi încercam 
să gătim singuri. Am descoperit că la altitudinea aceea nu puteam 
fierbe fasole, dar o mâneam aşa cum era. Aproape că ne-am dis- 
trus aparatul digestiv. Predicam în fiecare seară într-o fostă sală de 
dans, ai cărei pereţi îi acoperisem cu un material adus de noi din 
Denver. Sala se termina la un capăt cu o terasă care dădea spre un 
mic lac. în oraş, locuiau numai o sută de oameni şi majoritatea par- 
ticipau la întâlnirile noastre. Printre ei se afla şi o femeie care părea 
foarte interesată. în fiecare seară, aducea cu ea câţiva copii. Locuia 
în cea mai frumoasă casă din oraş, iar soţul ei era probabil cel mai 
înstărit om din zonă. 

Duminica făceam vizite. într-una dintre duminici am trecut şi 
pe la această doamnă, pentru că ne gândeam că era deosebit de 
interesată de Evanghelie. Când am sosit, gazdele casei aveau deja 
un musafir, un bărbat pe care nu-1 mai întâlnisem până atunci. 
Văzând aceasta, nu am mai rămas să transmitem mesajul nostru şi 
nici măcar să ne rugăm cu ei, şi am plecat mai departe, gândindu-ne 
că vom reveni într-o altă ocazie mai favorabilă. Aşa că, ne-am cerut 
scuze şi am promis că vom reveni altă dată. Dar ştiţi, Biblia spune: 
„stăruieşte asupra lui la timp şi ne la timp." 

în seara respectivă, femeia aceea nu a mai venit la prezentarea 
noastră. Ne-am mirat. A doua zi de dimineaţă, pe la ora cinci, pri- 
etenul meu m-a trezit şi mi-am dat seama din tonul vocii lui că s-a 
întâmplat ceva teribil. 

- Trezeşte-te! mi-a spus el. Trezeşte-te repede! Trezeşte-te! 

- Ce s-a întâmplat? l-am întrebat. 

- 0, a spus el, doamna X s-a sinucis. Chiar acum o scot oamenii 
afară din lac. 

Primul gând care mi-a venit în minte a fost teribil: „Nu i-ai vorbit 
aseară despre Dumnezeu, nu te-ai rugat cu ea. Ai plecat mai depar- 
te, iar acum este prea târziu." 

M-am dus în grabă împreună cu Kenneth în sala unde ţineam 
prezentările şi acolo, pe podiumul îngust, în spatele amvonului, sub 

un cearşaf, zăcea trupul acestei femei care îşi pusese capăt vieţii. 
Pe amvon se afla un bilet. Mare mi-a fost mirarea când am aflat că 
îmi era adresat mie. în el erau scrise următoarele cuvinte: „Dom- 
nule Richards, vreţi să ţineţi dvs. predica la înmormântarea mea?" 
şi apoi era semnătura femeii. 

Ulterior au fost descoperite urmele lăsate de ea, care arătau 
că încercase mai întâi să intre în apa puţin adâncă, dar că s-a 
răzgândit. După aceea, s-a urcat pe terasa sălii noastre şi s-a arun- 
cat în apa adâncă. Şi-a abandonat soţul, cei trei sau patru copii şi 
casa frumoasă - totul - şi şi-a pus capăt vieţii. Mai târziu, am aflat că 
musafirul care îi vizitase duminică după-amiază, şi din cauza căruia 
am plecat fără să ne facem datoria de predicatori, era un fost iubit 
de-al ei. Probabil că prezenţa lui a determinat-o să uite de toate - de 
datoria ei faţă de Dumnezeu, faţă de familie şi faţă de ea însăşi - şi 
să comită această faptă teribilă. Desigur că trebuie să-L lăsăm pe 
Dumnezeu să judece toate acestea. Nimeni nu ştie ce era în mintea 
ei la momentul acela şi dacă a fost sau nu pe deplin responsabilă 
pentru fapta ei. însă cert era că nu mai puteam face nimic pentru ea. 

Trebuia totuşi să ţin predica de înmormântare! Nu mai of iciasem 
niciodată o înmormântare. Era pentru prima dată şi era o situaţie 
specială: era vorba despre o femeie care comisese suicid. Oricui i-ar 
fi fost greu, însă pentru mine agonia era şi mai mare, întrucât nu 
reuşisem să-i dau ajutor când a avut nevoie. Şi, de fiecare dată când 
îl vedeam pe soţul ei şi pe copiii rămaşi fără mamă, gândul acesta 
devenea aproape de nesuportat. Prieteni, vă mărturisesc, că şi eu, şi 
Kenneth ne-am cercetat inima profund în zilele acelea şi I-am pro- 
mis lui Dumnezeu ca, prin harul Său, să nu ne mai facem vreodată 
vinovaţi de nepropovăduirea soliei Sale la timp şi ne la timp. 

Am lucrat la predică două zile. Ce să spun? Ce aş fi putut spune? 
într-un anumit sens, mă simţeam aproape vinovat de această trage- 
die. Poate că, dacă ne-am fi rugat măcar, poate că lucrurile ar fi stat 
altfel. Dar nu am făcut nimic. A treia zi, a venit din Colorado Springs 
mama femeii şi a adus cu ea un predicator dintr-o altă biserică. 
Ne-a spus că nu vrea ca la înmormântarea fiicei ei să predice un 
adventist. Eu m-am bucurat! El a predicat despre textul din Apoca- 

lipsa 21,1: „Şi marea nu mai era", explicând că marea este simbolul 
despărţirii şi că va veni o zi când nu vor mai exista despărţiri. La 
sfârşit, a venit la mine şi mi-a spus: 

- Frate Richards, ştiu că textul nu se referă în mod necesar la 
aceasta, dar ce puteam să spun într-un astfel de moment? 

Apoi a adăugat: 

- Voi, adventiştii, cunoaşteţi mai bine cartea Apocalipsa decât 
mine. Vino la cimitir şi ajută-mă! 

- Nu, vă descurcaţi bine. Continuaţi aşa, i-am răspuns eu. 
Astfel am scăpat de datoria aceasta apăsătoare, dar a fost bine 

că am învăţat lecţia aceasta devreme în viaţă. Să ne facem datoria 
să predicăm Evanghelia la timp şi ne la timp, cu milă creştină, cu 
tact, cu dragoste creştină. Să nu înşelăm aşteptările Mântuitorului 
nostru sau ale vreunui suflet care bâjbâie în întuneric şi care e pe 
punctul să renunţe la viaţă. Să le dăm o mână de ajutor, dacă putem. 
Să ne învăţăm lecţia. 

Predicarea Evangheliei adevărate nu va fi întotdeauna populară 
şi nu va aduna întotdeauna mari mulţimi de oameni. Oamenilor 
le place comoditatea. Ei nu vor să fie deranjaţi. Mulţi sunt precum 
bătrânul constructor de nave care s-a plâns soţiei lui că nu îi plăcea 
de noul predicator. 

- De ce? 1-a întrebat ea. 

- Păi, a răspuns el, fostul predicator era bun. Mă duceam la 
biserică şi cât timp ţinea predica eu construiam o corabie întreagă 
de la chilă până la catarg. Dar predicatorul nou mă deranjează. Nu 
reuşesc să termin nici măcar chila. Scoate idei la care nu m-am gân- 
dit până acum şi vorbeşte atât de interesant, încât trebuie să-1 as- 
cult. Vreau să pot construi o navă cât timp mă aflu la biserică şi 
vreau să nu mă deranjeze nimeni. 

Mulţi oameni vor să facă ceva asemănător, însă predicarea ade- 
vărată nu-i lasă. Ea este dinamică. Este plină de puterea Spiritului 
Sfânt. Este puternică şi ascuţită ca o sabie cu două tăişuri, Cuvântul 
lui Dumnezeu, care este viu şi care rămâne în veac. Protopopul Inge 
de la Catedrala St. Paul din Londra a spus odată: „Ca să ai succes, 
trebuie să-i dai publicului exact ceea ce îşi doreşte şi cu aproape 

zece procente mai mult decât aşteaptă." A spus aceste cuvinte pe 
un ton sarcastic. A avea succes înseamnă aici a avea mereu biserica 
plină. Este adevărat totuşi că e posibil ca un predicator puternic al 
Cuvântului să aibă biserica plină, dar nu se întâmplă aşa mereu. 
Ştim că în zilele din urmă pe oameni îi vor „gâdila urechile" să 
audă istorisiri plăcute de tot felul. Fiecare epocă a avut poveştile ei 
preferate şi nici vremea în care trăim nu face excepţie. în orice caz, 
poveştile declară că omul este propriul lui mântuitor, că eforturile 
lui sunt meritorii, că închipuirile lui sunt egale sau chiar superioare 
Cuvântului lui Dumnezeu. 

Poate că în biserica pe care o păstoriţi nu este înghesuială, dar 
puteţi fi convinşi că, dacă predicaţi adevărul în toată plinătatea lui, 
îngerii lui Dumnezeu vor fi acolo cu voi şi că Duhul Sfânt vă va susţine. 
„Dar când va veni Fiul omului, va găsi El credinţă pe pământ?" (Luca 
18,8) întreabă Isus. întrebarea aşteaptă un răspuns negativ. Va veni 
timpul, iar în unele locuri a venit deja timpul, când „oricine vă va 
ucide să creadă că aduce o slujbă lui Dumnezeu" (Ioan 16,2). „Vai de 
voi, când toţi oamenii vă vor grăi de bine!" (Luca 6,26). Bineînţeles 
că nu este bine să facem tot posibilul ca să stârnim împotrivirea sau 
să predicăm în aşa fel încât să aducem persecuţia asupra noastră în 
mod nenecesar. 

Toate lucrurile pe care le-am menţionat până acum - mândria, 
predicarea nebiblică şi plictisitoare, folosirea greşită a ştiinţelor 
psihologice, ambiţiile personale, necurăţia vieţii, eşecul în timp de 
criză - toate acestea şi altele asemenea pot să-1 abată pe predicator 
de la calea îngustă şi îl pot duce pe calea „care duce la pierzare şi 
mulţi sunt cei ce intră pe ea." (Mat. 7,13) 

Dar fiecăruia dintre noi, predicatorii, ni s-a făgăduit har din 
belşug. Apostolul spune că trebuie să facem două lucruri: „Fii cu 
luare-aminte asupra ta însuţi şi asupra învăţăturii pe care o dai al- 
tora: stăruie în aceste lucruri, căci dacă vei face aşa, te vei mântui 
pe tine însuţi şi pe cei ce te ascultă" (1 Tim. 4,16). Iată ce putem şi 
ce trebuie să facem. Suntem rânduiţi să predicăm. 

în primul rând, ni se spune să fim cu luare-aminte la noi înşine. 
Presupun că nu trebuie să insist prea mult asupra pericolului sluji- 

rii împărţite, într-un anumit aspect al ei. Cunoaştem desigur peri- 
colul la care se expune un pastor care intră într-o anumită afacere şi 
devine mai preocupat de vânzarea de automobile sau terenuri decât 
de predicarea Evangheliei. Atenţie, nu spun că aceste activităţi sunt 
greşite la momentul şi locul potrivit şi în măsura cuvenită; dar ne 
expunem unui pericol atunci când afacerile sau orice altă acti- 
vitate ocupă locul suprem în inima unui om. Mă refer acum la 
ceea ce a devenit aproape un obicei printre noi. 

Am citit în revista Review and Herald din 1925 un articol cu ti- 
tlul „Pericolul slujirii împărţite". Autorul îşi exprimă convingerea 
că ne-am îndepărtat de simplitatea planului Evangheliei şi că ne 
ocupăm atât de mult cu planificările, încât ne rămâne prea puţin 
timp pentru aplicarea planurilor noastre. în continuare, face referi- 
re la un aspect pe care presupun că unora le va fi greu să-1 înţeleagă 
şi să-1 accepte la fel ca el. Este vorba despre „nefericita tendinţă tot 
mai mare a confesiunii noastre spre districte fixe", ca să folosesc 
cuvintele lui. Prea mulţi pastori ai noştri, în loc să fie ocupaţi cu 
ducerea soliei în zone albe, sunt ocupaţi cu rezolvarea problemelor 
bisericii şi cu slujirea membrilor care ar trebui să fie nişte stâlpi de 
susţinere ai lucrării şi nu obiectul ei. 

în perioada când am primit botezul şi mai târziu, când am de- 
venit pastor, se considera că bisericile care trebuiau să aibă pastori 
permanenţi erau decadente. Majoritatea pastorilor noştri lucrau în 
prima linie, susţinând evanghelizări, câştigându-i pe oameni pentru 
Hristos şi ridicând biserici noi. Apoi, după câteva luni, se întorceau 
şi vizitau bisericile înfiinţate deja. Acesta se credea că era planul 
urmat de biserica apostolică. 

în biserica noastră mică din Loveland, Colorado, predicatorii 
veneau numai de două sau de trei ori pe an. Aveam un prezbiter 
credincios, scumpul frate Ragan. Parcă-1 văd şi acum. Nu îndrăznea 
să predice de la amvon. Locul acela era prea sfânt pentru el. Acolo 
se urca numai pastorul atunci când venea de două sau trei ori pe 
an. Se aşeza dincoace de amvon şi ţinea Biblia în mână. Parcă-1 văd 
cum ţinea Biblia în mână şi cum i se prelingeau lacrimile pe obrajii 
lui arşi de soare. Ocupaţia lui era să iasă cu vitele la păşune. Noi, 

băieţii, ascultam de el şi vă spun că el ni L-a propovăduit pe Hristos. 
Predicile lui izvorau dintr-o inimă plină de iubire faţă de noi, băieţii 
obraznici. Şi noi îl iubeam. Datorită lui, Isus a devenit real pentru 
noi, fiindcă Mântuitorul era real pentru el. El ne-a adus la Isus. El 
ne-a pus deoparte pentru cauza lui Dumnezeu. L-am iubit. 

îmi aduc aminte că odată am făcut Şcoala de Sabat în aer liber, în 
Canionul Loveland. El ne-a luat pe noi, băieţii, şi ne-a dus în canion, 
unde am făcut un popas lângă o buturugă mare rămasă dintr-un 
pin. Stătea acolo tremurând şi a început să ne vorbească, iar noi 
ne-am strâns în jurul lui. Ne-a spus aşa: „Băieţi, odată am omorât un 
indian în spatele acelui copac. El vroia să mă lovească cu o săgeată, 
dar eu l-am ochit primul. Au venit alţi indieni şi l-au luat, dar mai 
târziu m-am întors aici şi am găsit căpăstrul lui din argint. Când am 
devenit creştin, uciderea lui a devenit pentru sufletul meu o povară 
teribilă. Dar m-am rugat la Domnul să mă ierte şi ştiu că m-a iertat." 
îl iubeam pe acest bătrân om de la ţară. Era un om adevărat. 

Dacă am avea mai mulţi astfel de oameni, pastorii hirotoniţi ar 
avea mai mult timp să lucreze intens pentru Hristos. Biserica s-ar 
întreţine singură, s-ar bizui pe ea însăşi şi s-ar descurca singură. 
Odată va trebui să revenim la vechea stare a lucrurilor, fie că ne 
place sau nu. Nu mai avem prea mulţi astfel de prezbiteri. Presupun 
că cele mai multe dintre bisericile noastre au nevoie de pastori care 
să le poarte de grijă, dar în zilele acelea nu exista aşa ceva, de aceea 
aveam prezbiteri puternici şi conducători puternici. Poate că, într-o 
zi, nu vom mai avea predicatori care să aibă grijă de biserici. Mulţi 
dintre noi vom fi în închisoare. Şi, dacă jumătate din predicatorii 
noştri ar fi în închisoare - pe motive de credinţă şi nu din altă cauză 
-în denominaţiunea noastră, s-ar face simţită redeşteptarea. 

Mă aflam în Cehoslovacia cu puţin înainte de căderea Corti- 
nei de Fier. Chiar în faţa mea, pe primele rânduri, se aflau pre- 
şedintele Conferinţei şi trezorierul. Când am aflat experienţa lor, 
m-am gândit: „Ei ar trebui să vină aici şi să vorbească, nu eu." 
Aceşti doi bărbaţi au fost condamnaţi la închisoare de 14 ori din 
cauza credinţei. în Cehoslovacia există un oraş care a fost odată, pe 
vremea războaielor religioase din Boemia, centrul activităţii misio- 

nare. A fost sediul rezistenţei împotriva papalităţii, dar a fost ocupat 
de puterea papală. într-o ocazie, aceşti doi bărbaţi - preşedintele 
de Conferinţă şi trezorierul - se aflau în trecere prin acest oraş şi 
au fost arestaţi din cauza credinţei lor. în închisoare, ei cântau, se 
rugau şi citeau Biblia. într-o noapte, paznicul închisorii a venit la ei 
şi le-a spus: 

- în celula asta au stat comunişti, nazişti, criminali şi tot felul de 
oameni. Ei blestemau, înjurau şi strigau; dar n-am avut niciodată 
oameni care să se roage şi să cânte. Cine sunteţi voi? 

Ei i-au răspuns că erau slujitorii lui Dumnezeu. 

- 0, a zis el, soţiei mele i-ar plăcea să audă cântările voastre. 
Vreţi să veniţi în bucătărie şi să cântaţi? 

I-a scos afară şi, fiindcă era noapte, ceilalţi deţinuţi nu au bănuit 
nimic. Când au ajuns în bucătărie, i-a întrebat: 
-Vă este foame? 

- Da, ne este, au răspuns ei. 

Soţia paznicului le-a pregătit o masă gustoasă. Apoi au cântat, 
au citit din Biblie şi s-au rugat. Aşa s-a întâmplat mai multe nopţi 
la rând. Atât el, cât şi soţia lui s-au întors la Dumnezeu şi au primit 
în cele din urmă această solie frumoasă. Acum avem o biserică în 
oraşul acela, iar paznicul închisorii este prezbiter. Dumnezeu i-a tri- 
mis pe acel preşedinte de Conferinţă şi pe trezorier la închisoare, ca 
să înfiinţeze o biserică nouă. Aşadar, aş putea afirma că, dacă mulţi 
dintre preşedinţii de Conferinţă ar ajunge la închisoare, am înfiinţa 
multe biserici noi. Dacă trezorierii ar fi închişi, dacă predicatorii ar 
fi închişi pentru Dumnezeu, s-ar produce o schimbare, nu-i aşa? Noi 
toţi ne-am ruga pentru ei, iar Dumnezeu ar face lucruri minunate, la 
fel cum a făcut pentru Pavel şi pentru Sila. 

Să nu se spună niciodată despre noi: „Ştie să vorbească fluent, 
prezintă lucrurile pe înţelesul oamenilor, dar predicile lui nu sunt 
spirituale; apelurile lui nu ajung la inima oamenilor; vocabularul lui 
este impresionant, dar inimile ascultătorilor lui nu sunt înviorate şi 
copleşite de dragostea Mântuitorului; păcătoşii nu sunt convinşi şi 
aduşi la Hristos, nu simt că Isus din Nazaret a trecut pe acolo." Ci să 
se spună şi să fie adevărat: „Atunci când predică acest om, Isus este 

mai aproape de noi. Păcătoşii înţeleg mai clar că Hristos doreşte 
să le ofere mântuirea chiar atunci. Tonul vocii lui, înfăţişarea lui, 
cuvintele lui par a avea o putere irezistibilă care ne mişcă inima 
şi ne ia în stăpânire mintea. Aceasta înseamnă că Isus locuieşte în 
inima lui, fiindcă îl vedem pe El în cuvintele şi în tonul vocii lui, 
care sunt pline de dragostea lui Dumnezeu." Tonul glasului nostru 
vorbeşte despre Hristos. 

La sfârşitul trudei noastre şi a studiilor noastre, după ce vom fi 
participat la toate prelegerile şi după ce vom fi citit multele cărţi 
despre ştiinţa, arta şi lucrarea de predicare, vom constata că ştim 
totuşi foarte puţin. Sunt convins că ştiu foarte puţin despre ea. Nu 
suntem în stare să facem lucrarea aşa cum ar trebui. Nu reuşim 
să ne ridicăm la înălţimea idealurilor noastre. Dar există un lucru 
pe care îl putem face mereu, dragi colegi: putem să ne întoarcem 
la marea Carte a lui Dumnezeu în liniştea locului nostru tainic de 
meditaţie. Când deschidem şi îngenunchem acolo, cu mărturisire, 
cu laudă şi cu cereri - poate chiar cu lacrimi - găsim puterea de care 
avem nevoie. Acolo găsim iertarea Sa, prezenţa şi dragostea Sa. Şi 
după această comuniune, putem pleca şi putem înălţa în întuneric 
candela adevărului, putem să le oferim apa vie celor însetaţi, putem 
suna din trâmbiţă, anunţând începutul bătăliei pentru viaţă. Şi, în 
final, la timpul potrivit, numai prin harul Său, vom intra în prezenţa 
Sa şi vom fi cu El pentru totdeauna. 

Am aici o poezie scrisă de profesorul Enslie, pe care o citea de- 
seori tatăl meu. El a fost pentru mine întotdeauna marele exemplu 
de slujitor credincios al lui Hristos. Poezia aceasta era una dintre 
comorile pe care le purta în Biblie şi înseamnă mult pentru mine: 

Mâna care o ţinea 

* 

In ziua aceea, el ţinea în mână candela adevărului 
Destul de jos, încât nimeni să nu se rătăcească; 
Şi totuşi destul de sus încât să se poată vedea 
Chipul acela curat - Marea Lumină a lumii: 
Să privească în sus - cu ajutorul candelei - 
Mâna care o ţinea se vedea prea puţin. 

El ţinea vadra şi o apleca 

Spre buzele celor micuţi; 

Apoi o ridica spre sfântul obosit 

Şi-1 invita să bea, de era bolnav sau istovit! 

Toţi beau - din vadra de la mijloc - 

Iar mâna care o ţinea se vedea prea puţin. 

El suna din trâmbiţă răsunător şi clar, 
Spunând că păcătoşii nu trebuie să se teamă; 
Şi, pe un ton mai puternic şi mai cutezător, 
Să nimicească zidurile ridicate de Satana! - 
Trâmbiţa era astfel un mijloc - 
Mâna care o ţinea se vedea prea puţin. 

Dar Căpetenia va spune: „Bine, 

Rob bun şi credincios, vino! 

Lasă vadra şi candela, 

Lasă trâmbiţa, părăseşte câmpul!" 

Atunci se va vedea că mâna care le-a ţinut 

Se afla între palmele Celui răstignit! 

Aceasta să fie şi experienţa noastră! 



Prelegerea 4 



„Noi propovăduim pe 
Hristos cel răstignit" 

„Dar noi propovăduim pe Hristos cel 
răstignit." (1 Corinteni 1,23) 



Am auzit odată că a existat un om care ar fi putut fi un bun 
predicator dacă nu ar fi avut două defecte. în primul rând, nu 
ştia să ţină o cuvântare. în al doilea rând, nu avea nimic de 
transmis oamenilor. Ca să fim predicatori, trebuie bineînţeles să ştim 
să vorbim în public, dar şi să avem un mesaj real de transmis. Iar 
dacă ne referim la predicatorul creştin, atunci mesajul lui trebuie să 
fie Evanghelia creştină despre care apostolul spune că este singura 
Evanghelie. Ea ne vorbeşte despre Isus. Uneori, oamenii vorbesc de- 
spre Evanghelia lui X sau despre Evanghelia lui Y. înseamnă că ei folo- 
sesc cuvântul acesta într-un sens foarte vag, întrucât există o singură 
Evanghelie. 

Şeful unui trib de indieni povestea că a venit la ei un predicator, 
ca să le arate că Dumnezeu există. Şeful i-a răspuns: 

- Crezi că nu ştim asta? întoarce-te de unde ei venit! 
Apoi a venit un alt predicator care le-a zis: 

- Nu furaţi; nu vă îmbătaţi; nu minţiţi; nu înşelaţi. 
Şeful i-a răspuns: 

- Crezi că nu ştim asta? Du-te şi-i învaţă asta mai întâi pe oame- 
nii tăi! Ei au nevoie de aceste învăţături. 

După aceea, a venit Christian Henry Ranch, misionarul amerin- 
dienilor, şi le-a zis: 

- Domnul cerului mă îndeamnă să vă spun că vă va binecuvânta 
şi că vă va izbăvi de suferinţa voastră. De aceea, El S-a făcut om şi 
Şi-a dat viaţa. 

- Imediat după ce a terminat de vorbit, povestea şeful tribului, 
s-a întins tăcut lângă arcul şi securea mea şi a dormit liniştit ca un 
copil. O, m-am gândit atunci, ce bărbat este acesta! Aş fi putut să-1 
omor, dar lui nu-i este frică. N-am putut să uit cuvintele lui. în som- 
nul meu, am visat despre sângele lui Hristos vărsat pentru mine. 

Prin harul lui Dumnezeu, aşa a început redeşteptarea în mijlocul 
acestor oameni primitivi. De aceea, dacă vreţi ca păgânii să vă as- 
culte, vă îndemn să predicaţi despre Hristos, Mântuitorul nostru 
şi despre naşterea Sa în Betleem, despre moartea Sa pe Calvar şi 
despre harul Său răscumpărător. Putem să considerăm că păgânii 
sunt toţi cei nemântuiţi. în lumea noastră, orice om a cărui sete 
după Dumnezeu rămâne nesatisfăcută, este un păgân care are ne- 
voie să audă acest mesaj care este prin el însuşi simplu şi minunat. 

Când clopotul bisericii bate, oamenii trebuie să audă următorul 
îndemn: „Veniţi şi ascultaţi ce are să vă spună pastorul despre marile 
adevăruri ale lumii spirituale! Veniţi şi ascultaţi ce are să vă spună 
despre Dumnezeu şi despre dragostea Sa faţă de oameni! Veniţi şi 
ascultaţi ce are Scriptura Sfântă să vă spună despre veşnicie! Veniţi 
şi ascultaţi cum puteţi fi izbăviţi de ruşine, de păcat, de zbucium, de 
cel rău şi de moarte. Veniţi şi ascultaţi ce a spus Dumnezeu prin Fiul 
Său, care S-a făcut om şi a murit pentru noi, care a fost tratat cum 
noi merităm să fim trataţi, pentru ca noi să fim trataţi cum merită El 
să fie tratat. Veniţi şi ascultaţi! Veniţi şi ascultaţi!" Iar când un păgân 
sau altcineva intră în biserică, ce aude? Aude ce are nevoie să audă, 
ce are dreptul să audă? Aude el Evanghelia? Aude el despre Hristos? 
Aude el o predică creştină? 

Episcopul Chandler al Bisericii Metodiste din Sud povestea de- 
spre un pastor renumit care a petrecut o duminică în New York, unde 
a vizitat trei biserici şi a ascultat trei predicatori distinşi. Niciunul 
dintre aceştia nu a rostit nici măcar o singură silabă despre Evan- 

ghelie. Niciunul nu a predicat despre vestea bună descoperită prin 
Isus Hristos, Răscumpărătorul lumii. A ascultat numai „nimicuri 
filozofice, vorbărie şi fleacuri", după cum a spus chiar el. 

Să presupunem că un locuitor de pe altă planetă ar veni pe 
pământ pentru o zi, ca să înţeleagă ce înseamnă creştinismul şi să 
întocmească un raport. Ar putea el să obţină nişte informaţii clare 
din cuvântările acestor trei predicatori renumiţi? Ar afla el ceva de- 
spre Evanghelie? Nici măcar un cuvânt. Să presupunem că am putea 
să ne întoarcem în timp, în urmă cu peste o mie nouă sute de ani, în 
prima săptămână de după înviere şi că aceşti trei predicatori ar fi 
trimişi de Isus să propovăduiască solia mântuirii şi să pună bazele 
creştinismului în lumea ostilă. Făcând acest exerciţiu de imaginaţie, 
ne-am mai putea aştepta oare, ca în vremea noastră să mai existe 
biserica creştină? Bineînţeles că nu. Nu este greu să răspundem la 
această întrebare. 

Următoarea întrebare care decurge de aici este: Cât va mai re- 
zista creştinismul cu astfel de predici? Câtva mai rămâne el în lumea 
aceasta, care este la fel de ostilă ca odinioară, numai că într-un mod 
mai mascat şi mai primejdios? Cât va mai rezista creştinismul ad- 
ventist de ziua a şaptea cu astfel de predici? 

Multe predici se aseamănă cu arhitectura unor biserici. Sunt atât 
de contemporane, încât în zece ani se vor demoda şi nimeni nu va mai 
fi interesat să le asculte sau să le citească, dacă ar fi scrise într-o carte. 
Predicile despre marile adevăruri ale credinţei creştine vor fi întot- 
deauna actuale. Singurul mod de a fi actuali este să predicăm despre 
adevărul etern. Cum spunea odată dr. Jowett despre John Wesley: 

- Nu îl vei găsi niciodată pe John Wesley vorbind despre nevoile 
umane secundare. El nu a zăbovit asupra periferiei vieţii oamenilor, 
unde necesitatea reală este înlocuită cu lucruri pe care oamenii nu 
şi le doresc cu adevărat. El a vorbit despre nevoi urgente, prezente, 
fundamentale. 

Apoi dr. Jowett a pus următoarea întrebare: 

- Dar despre ce predica John Wesley? 

Şi a răspuns singur, amintind câteva dintre textele despre care a 
predicat Wesley. Le voi cita şi eu, dar fără să menţionez referinţele: 

„Fiindcă atât de mult a iubit Dumnezeu lumea, că a dat pe singurul 
Lui Fiu."; „Dacă însetează cineva, să vină la Mine şi să bea."; „în ce 
mă priveşte, departe de mine gândul să mă laud cu altceva decât 
cu crucea Domnului nostru Isus Hristos."; „Fiindcă n-aveau cu ce 
plăti, i-a iertat pe amândoi."; „Sângele lui Isus Hristos, Fiul Lui, ne 
curăţeşte de orice păcat." 

- Sunt acestea nişte nevoi învechite? a întrebat dr. Jowett. Este 
mesajul acesta cu mult prea demodat? Ar trebui să îl înlocuim cu 
ceva mai bun? Am descoperit o altă taină? Vreau să îmi exprim 
convingerea că, în comparaţie cu adevărul consistent şi hrănitor al 
acestor teme, foarte multe dintre substitutele moderne nu sunt alt- 
ceva decât un fel de zeamă lungă. 

în definitiv, comunităţile sunt interesate de adevărurile fun- 
damentale şi permanente ale religiei. Oamenii nu au nevoie de 
biserică decât atâta timp cât ea le arată calea către împărăţia lui 
Dumnezeu sau îi ajută să înainteze pe această cale. Crucea îi atrage 
şi azi mai mult decât orice altceva. învăţătorul nostru a avut mare 
dreptate când a spus: „Şi după ce voi fi înălţat de pe pământ, voi 
atrage la Mine pe toţi oamenii" (Ioan 12,32). Nu trebuie să uităm 
niciodată de puterea de atracţie a crucii. Isus răstignit este marele 
magnet, marea forţă de atracţie. „Toată puterea Mi-a fost dată" (Ma- 
tei 28,18). Iar predicatorii îi atrag pe oameni numai atâta timp cât 
predică despre Hristos şi despre El răstignit, despre puterea de 
atracţie a crucii. 

Dr. James Burell le spunea predicatorilor: 

Nu există în toată lumea o slujbă mai nobilă decât aceea de a 
fi predicatorul bogăţiilor nepătrunse ale lui Hristos. Dacă predici 
despre ştiinţă, înseamnă că predici despre un subiect pe care ascul- 
tătorul îl poate obţine în orice sală de cursuri [sau dintr-o carte, de 
la radio sau TV], unde este prezentat mai consistent şi mai ieftin. 
Dacă predici despre politică, înseamnă că predici despre un subiect 
pe care ascultătorul îl găseşte dezbătut în fiecare dimineaţă în ziar. 
Dacă oferi muzică şi imagini impresionante, înseamnă că intri într-o 
competiţie inutilă cu locurile de distracţie. Dar a predica Evan- 
ghelia! Acesta este avantajul nostru! De ce să recurgem la metode 

străine de atragere a oamenilor când deţinem un astfel de capital? 
Slujba noastră este cea mai mare dintre toate. Ceilalţi concurenţi 
rămân cu mult în urmă. Ea oferă Evanghelia dătătoare de viaţă cu 
atâta generozitate divină, încât nimeni nu o poate întrece. 

Cei care au reuşit să-i atragă pe oamenii din marile oraşe la 
predicile lor au fost întotdeauna cei care au predicat Evanghelia. 
Să-1 luăm de exemplu pe Spurgeon. Timp de treizeci de ani, oamenii 
se îmbulzeau în capela mare din Londra, atât duminică dimineaţa 
şi seara, cât şi joi seara. Cu foarte puţine excepţii, biserica era plină, 
inclusiv la ultimul balcon. Când cineva 1-a întrebat cum reuşea să 
îi atragă pe oameni, el a răspuns: „Nu îi atrag cu nimic. Nu cred că 
aceasta este sarcina mea. Eu trebuie doar să predic Evanghelia. 
Enoriaşii sunt cei care îi cheamă pe oameni. Ei s-au dus la alţii şi 
le-au spus: 'Veniţi să auziţi un om care ştie să predice Evanghelia!'" 

Nimic din ceea ce avea Spurgeon nu ne lipseşte, dacă ne gândim 
la mesaj. El nu făcea altceva decât să predice Cuvântul lui Dumne- 
zeu, întotdeauna Evanghelia. Odată cineva a publicat într-un ziar 
londonez un articol despre Spurgeon, în care îl critica pe motivul 
că predica mereu despre Hristos şi despre cruce. Spurgeon a auzit 
de articol şi a replicat: „Acesta este adevărul, este o realitate. Indife- 
rent de la ce text biblic pornesc, ajung tot la cruce." De aceea doreau 
oamenii să-1 asculte. Iată despre ce ar trebui să predicăm cu toţii! 
Indiferent de la ce text pornim, să ajungem tot la Calvar. 

Predicarea în biserica apostolică era despre Hristos, şi despre El 
răstignit. în Noul Testament, găsim de nenumărate ori expresii pre- 
cum „Noi propovăduim pe Hristos"; „Propovăduirea lui Isus Hris- 
tos"; „Nu încetau să înveţe pe oameni şi să vestească Evanghelia lui 
Isus Hristos"; „Acest Isus, pe care vi-L vestesc eu... este Hristosul"; 
„Pe El îl propovăduim noi şi sfătuim pe orice om." Iar propovăduirea 
lor nu era doar o poveste despre un om care a trăit şi a făcut fapte 
bune, care era nevinovat din punct de vedere moral şi care ne-a 
lăsat un bun exemplu. Cine predică aşa face parte din curentul mo- 
dernist, însă propovăduirea lui Hristos în biserica apostolică con- 
sta din predicarea despre Hristos cel răstignit. De aceea, apostolul 
spunea: „Dar noi propovăduim pe Hristos cel răstignit, care pentru 

iudei este o pricină de poticnire şi pentru neamuri, o nebunie; dar 
pentru cei chemaţi... este puterea şi înţelepciunea lui Dumnezeu" 
(1 Cor. 1,23.24). 

La vremea aceea, era ca şi cum ai predica despre moartea lui 
Hristos prin spânzurare sau pe scaunul electric ca un criminal; 
dar aceasta înseamnă propovăduirea lui Hristos cel răstignit. Pen- 
tru iudei, vestea aceasta era o pricină de poticnire. Ei îl aşteptau 
pe marele Mesia, împăratul, să vină în slavă şi cu putere, ca să-i 
înfrângă pe duşmani. în felul acesta, ei făceau confuzie între cele 
două direcţii date de profeţie: Mesia cel suferind, robul îndurerat al 
lui Dumnezeu şi Mesia-împăratul. Ei le-au confundat în aşa măsură, 
încât nu puteau şi nu doreau să-L accepte pe Mesia cel răstignit, cel 
executat. Pentru iudei era o pricină de poticnire, iar pentru greci, 
o nebunie. Filozofia era pasiunea cea mai însemnată a vieţii lor şi, 
întrucât izvora din mintea omului păcătos, niciun aspect al ei nu 
îi determina să îşi supună inima dragostei lui Dumnezeu, desco- 
perite prin crucea de pe Calvar. Evanghelia predicată de apostoli se 
adresează esenţei vieţii umane, dar numai ea poate mântui această 
viaţă şi o poate proslăvi prin puterea divină. A făcut aceasta în tre- 
cut şi o va mai face şi astăzi. 

Ştiţi ce a făcut apostolul Pavel, cel mai mare predicator care a exi- 
stat vreodată, când a ajuns în Atena, centrul cunoaşterii, al filozofiei 
şi al culturii? Le-a predicat marilor gânditori de pe Dealul lui Mar- 
te, întâmpinând filozofia cu filozofie, argumentele cu argumente, 
exerciţiile de gândire cu exerciţii de gândire. El şi-a adaptat metoda 
în funcţie de ascultători şi „a întâmpinat logica cu logică, ştiinţa cu 
ştiinţă, filozofia cu filozofie" - Faptele apostolilor, ediţia 2006, pag. 
178. însă lucrarea sa nu a avut aici decât puţine roade. Când a ajuns 
în Corint, marea metropolă comercială a imoralităţii şi păcatului, 
şi-a făcut un alt plan pentru a captiva atenţia celor nepăsători şi 
indiferenţi. în Corint, tot un oraş grecesc, propovăduirea lui nu 
a constat „în vorbirile înduplecătoare ale înţelepciunii, ci într-o 
dovadă dată de Duhul şi de putere." (1 Cor. 2,4) 

Dumnezeu a binecuvântat truda lui, pentru că aici L-a înălţat pe 
Isus cel răstignit pentru lumea pierdută şi mulţi au răspuns cu dra- 

goste şi pocăinţă la invitaţia crucii. Atât evreii, cât şi grecii s-au pre- 
dat lui Hristos, iar despre ei apostolul a scris: „Şi voi, prin El, sunteţi 
în Hristos Isus. El a fost făcut de Dumnezeu pentru noi înţelepciune, 
neprihănire, sfinţire şi răscumpărare, pentru ca, după cum este 
scris: 'Cine se laudă să se laude în Domnul.'" (1 Cor. 1,30.31) 

în Hristos, evreul ortodox a văzut împlinirea tuturor speranţelor 
lui şi a tot ce scriseseră profeţii. în Hristos, grecul învăţat a văzut 
înţelepciunea adevărată a lui Dumnezeu, aşa cum a fost descoperită 
prin Hristos. Iar apostolul, în epistola adresată preaiubiţilor 
credincioşi din Corint, le-a adus aminte de zilele acelea, scriind: „Cât 
despre mine, fraţilor, când am venit la voi, n-am venit să vă vestesc 
taina lui Dumnezeu cu o vorbire sau înţelepciune strălucită" (1 Cor. 
2,1). Acest mare predicator nu a încercat să-i câştige printr-o retorică 
fermecătoare, numită aici „vorbire strălucită". El nu s-a bizuit pe 
înţelepciunea filozofiei lor, ca să demonstreze adevărul Evangheliei. 
Corintenii au fost cuceriţi de proclamarea simplă şi clară a princi- 
piilor fundamentale ale Evangheliei. 

Evanghelia aceasta conţine relatarea a ceea ce a făcut Dumne- 
zeu pentru salvarea oamenilor din păcat şi pentru a-i readuce în ar- 
monie cu El. Ea dezvăluie marele adevăr că Dumnezeu este în Hris- 
tos „împăcând lumea cu Sine, neţinându-le în socoteală păcatele 
lor." (2 Cor. 5,19) 

Apostolul a declarat: „Căci n-am avut de gând să ştiu între voi 
altceva decât pe Isus Hristos, şi pe El răstignit." Expresia „n-am avut 
de gând" ne arată că a luat această decizie în mod conştient, că a 
luat o hotărâre fermă. în altă cetate, Pavel a apelat la argumentaţie 
erudită şi la filozofie pentru a combate idolatria păgână. însă aco- 
lo, el şi-a schimbat metodele şi a proclamat Evanghelia vestind 
adevărul fără să aducă prea multe argumente şi raţionamente 
elaborate - a afirmat, pur şi simplu, adevărul divin aşa cum era 
descoperit în Scriptură şi cum a fost împlinit de Isus Hristos. El a 
propovăduit istoria simplă a lui Isus şi a morţii Sale ispăşitoare. Şi 
a făcut aceasta plin de cutremur şi slab (1 Cor. 2,3). Era conştient 
de slăbiciunile lui, aşa cum ar trebui să fie fiecare pastor care vine 
înaintea oamenilor. 

Aceasta ne determină să ne bizuim în mare măsură pe Dumne- 
zeu, să avem încredere că El ne va da putere şi înţelepciune, să îi 
cerem un mesaj în rugăciune înainte de a ne urca la amvon. „Cea 
mai mare tărie a noastră se realizează atunci când ne simţim şi ne 
recunoaştem slăbiciunea." - Mărturii, voi. 5, ediţia 1998, pag. 75. în 
predicarea lui Pavel, automulţumirea nu-şi avea locul. Cuvântarea 
lui nu consta în vorbirile înduplecătoare ale înţelepciunii, ci într-o 
dovadă, o manifestare, o demonstraţie, o descoperire dată de Duhul 
şi de putere. Duhul Sfânt insuflă întotdeauna predicarea despre 
Hristos cel răstignit. 

Eu cred că aici avem o mare lecţie. Este adevărat că propovăduirea 
noastră poate conţine o argumentaţie puternică, tare ca stânca, dar 
de regulă e bine să o lăsăm deoparte dacă vrem ca mulţimile să ne 
asculte. Prezentaţi afirmaţiile simple ale, adevărului fără a aduce 
prea multe dovezi, dar vorbiţi cu autoritate. Dacă este necesar, tre- 
buie să fiţi în stare să demonstraţi o idee în transmiterea mesajului, 
însă gândirea oamenilor contemporani nu poate urmări un argu- 
ment extrem de elaborat. Oamenii nu vă vor urmări - ar putea să vă 
urmărească, dar nu vor. 

Duhul Sfânt insuflă predicarea despre Hristos cel răstignit. Oare 
nu scrie în 1 Petru capitolul 1 că Duhul Sfânt procedează aşa? Ci- 
tesc de la versetul 9 înainte: „Pentru că veţi dobândi, ca sfârşit al 
credinţei voastre, mântuirea sufletelor voastre. Prorocii care au 
prorocit despre harul care vă era păstrat vouă au făcut din mântu- 
irea aceasta ţinta cercetărilor şi căutării lor stăruitoare. Ei cercetau 
să vadă ce vreme şi ce împrejurări avea în vedere Duhul lui Hristos, 
care era în ei, când vestea mai dinainte patimile lui Hristos şi slava 
de care aveau să fie urmate. Lor le-a fost descoperit că nu pentru ei 
înşişi, ci pentru voi, spuneau ei aceste lucruri pe care vi le-au vestit 
acum cei ce v-au propovăduit Evanghelia, prin Duhul Sfânt trimis 
din cer şi în care chiar îngerii doresc să privească." 

Duhul Sfânt a fost Cel care scris de fapt Scripturile şi care a vestit 
mai dinainte patimile lui Hristos în aceste cărţi profetice; El a de- 
scris răstignirea şi jertfa ispăşitoare a lui Hristos pentru păcatele 
lumii. Potrivit lui Petru, predicatori timpurii ai Evangheliei vorbeau 

despre lucrurile acestea prin Duhul Sfânt trimis din cer. Aşa îmi 
doresc să predic. Duhul Sfânt care a scris Scripturile i-a călăuzit pe 
aceşti oameni atunci când le propovăduiau şi ne va călăuzi şi pe 
noi. Gândiţi-vă că Duhul Sfânt care a scris Scripturile vă va călăuzi 
când veţi predica despre ele. Inima păcătosului nu va putea să li se 
împotrivească. Vorbind despre coborârea Duhului Sfânt, Isus a zis: 
„El Mă va proslăvi." Duhul Sfânt a spus mai multe despre Isus decât 
despre Sine. El nu spune prea multe despre Sine. în cele câteva texte 
în care vorbeşte despre Sine, El nu face altceva decât să ne ajute 
să înţelegem că El este o persoană. El vorbeşte despre Isus. Duhul 
Sfânt a fost trimis ca să-L proslăvească pe Isus, „pentru că va lua din 
ce este al Meu şi vă va descoperi." (Ioan 16,14) 

De aici înţelegem foarte clar că, dacă vrem să avem puterea 
Duhului Sfânt în predicarea noastră, trebuie să predicăm despre 
lucrurile privitoare la Isus Hristos. „El Mă va proslăvi." Aşadar, dacă 
îl proslăvim pe Hristos în toate predicile noastre şi dacă ne luptăm 
să renunţăm la tot egoismul şi vanitatea noastră, vom avea puterea 
Duhului Sfânt. 

„Atunci când un păcătos priveşte o dată iubirea Tatălui, după 
cum se poate vedea în sacrificiul Fiului Său, şi se supune influenţei 
divine, are loc o schimbare a inimii şi, de atunci încolo, Hristos este 
totul în tot." - Faptele apostolilor, ediţia 2006, pag. 180. Apostolul 
Pavel ştia lucrul acesta din proprie experienţă. Pentru el, „crucea 
era obiectul de cel mai mare interes. încă din momentul în care el 
fusese oprit din lucrarea sa de prigonire a urmaşilor Nazarineanu- 
lui răstignit, el nu încetase niciodată să preamărească crucea. Atunci 
îi fusese dată o descoperire a iubirii infinite a lui Dumnezeu, aşa 
cum era arătată în moartea lui Hristos; şi o transformare minunată 
fusese săvârşită în viaţa sa, aducând toate planurile şi năzuinţele 
sale în armonie cu cerul. Din ceasul acela, el devenise un om nou în 
Hristos." - Ibid., pag. vezi 179 

în toate învăţăturile lui Pavel, Hristos este personajul central. 
„Trăiesc", spunea el „dar nu mai trăiesc eu, ci Hristos trăieşte în 
mine" (Gal. 2,20). De la momentul experienţei de pe drumul Da- 
mascului, el şi-a dedicat viaţa în întregime predicării despre dra- 



1 50 Paşte oile Mele! 



gostea şi puterea Celui Răstignit. El a mai spus: „Eu sunt dator şi 
grecilor, şi barbarilor, şi celor învăţaţi, şi celor neînvăţaţi" (Rom. 
1,14). Revelaţia lui Hristos a fost cea care i-a schimbat viaţa, iar 
spre sfârşitul vieţii, el a fost în stare să spună: „N-am vrut să mă 
împotrivesc vedeniei cereşti." (Fapte 26,19) 

Hristos! Sunt al lui Hristos şi Numele Lui să vă fie de-ajuns 

întrucât şi mie mi-a fost mult îndeajuns. 
Nu vreau să vă atrag cu frumoase cuvinte, 

Pavel nu are altă slavă şi alt prieten decât pe Hristos. 

Şi mă rog, dar sufletul meu se strânge 
Când înalţ, dornic şi temător, această rugăciune: 

Arată-mi rezultatul şi ruşinea trădării mele, 
Arată-mi, o, Dragoste, rănile pe care Ţi le-am făcut! 

-FREDERICW. H. MYERS 

Presupun că aţi citit cu toţii poezia despre Pavel scrisă de Fre- 
deric Myers. Ea este, în opinia mea, una dintre cele mai frumoase 
poezii din lume. Mi-a luat zece ani ca să o adun pe toată. Am dat 
peste un vers din ea, mi-a plăcut foarte mult şi am căutat până am 
recuperat-o în întregime. Citiţi-o din când în când. Vă va înviora. Ea 
îl descrie pe Pavel în închisoarea Mamertină din Roma, cu mâinile 
prinse în lanţuri, contemplându-şi lucrarea de-o viaţă şi aşteptând 
cu nerăbdare ziua când se va întâlni în ceruri cu oamenii pe care i-a 
trimis la moarte - cu sfinţii aceia pe care i-a ucis. 

Sfânt, aţi zis? Cu toate feţele acelea de neuitat 
Ale bărbaţilor şi femeilor pe care i-am hăituit şi ucis?! 

Ah, când ne vom întâlni în locurile cereşti, 
Cât de mult voi plânge pentru Ştefan şi pentru voi! 

Filozofii din Atena au ascultat predica ţinută de Pavel pe Dealul 
lui Marte până în momentul când acesta a început să vorbească de- 
spre Isus şi despre înviere. Acest incident este relatat în capitolul 
17 din Fapte. El le-a înfăţişat trecutul lumii şi le-a vorbit despre 
omenire şi despre Dumnezeu. Ei l-au ascultat, dar în clipa în care 
a amintit în cuvântarea lui despre Isus şi despre înviere, „unii îşi 

băteau joc, iar alţii au zis: 'Asupra acestor lucruri te vom asculta 
altă dată'" (Fapte 17,32). Predicarea de azi despre Isus Hristos îi 
determină pe unii filozofi să îşi bată joc, iar pe alţii să amâne pe altă 
dată ascultarea Evangheliei cercetătoare. 

Aşadar, apostolul a predicat despre Hristos chiar şi pe Dealul lui 
Marte şi unii oameni au crezut pe baza predicării lui. S-au conver- 
tit câţiva cetăţeni, dintre care sunt amintiţi „Dionisie Areopagitul, 
o femeie numită Damaris" (Fapte 17,34). E posibil ca Damaris să fi 
fost îh vremea aceea o femeie cu vază, cunoscută în Atena. Probabil 
că apostolul a tresăltat de bucurie când a văzut că oamenii aceia de 
seamă au răspuns predicării sale şi L-au primit pe Domnul Isus. în 
poezia lui Frederic W. H. Myers, Pavel vorbeşte astfel despre Damaris: 

Apoi L-am propovăduit pe Hristos; iar ea m-a ascultat. Şi - 
O, pot oamenii să aibă o bucurie mai mare ca aceasta? - 
Abia atunci, împăratul meu, am văzut slava Ta, 
Abia atunci am cunoscut frumuseţea Ta! 

Nimeni nu va cunoaşte vreodată frumuseţea adevărată a lui 
Hristos decât atunci când va predica despre El răstignit, singura 
speranţă, dar o speranţă mai mult decât suficientă pentru lumea 
pierdută şi decăzută. Uneori, mă întreb dacă unii oameni ştiu ce 
înseamnă Evanghelia. Ei pretind că sunt predicatori ai Evangheliei, 
dau impresia că ştiu foarte multă teologie, foarte multă istorie, foar- 
te multe dintr-un domeniu sau altul; dar, deşi pretind a cunoaşte 
Evanghelia, ei predică despre ea rareori şi foarte puţin. I-am auzit 
predicând pe unii dintre lucrătorii noştri şi m-am întrebat dacă ei 
ştiu cu adevărat ce înseamnă Evanghelia. Predicile lor păreau o 
înşiruire de reguli: „Nu lua, nu gusta, nu atinge cutare lucru!" (Col. 
2,21). Cineva chiar a citat acest text şi 1-a aplicat la creştinii de 
astăzi. în opinia mea, textul acesta se aplică la creştinii de astăzi tot 
atât cât se aplică la fisiunea atomică. însuşi textul spune că aceste 
reguli „pier odată cu întrebuinţarea lor". Şi totuşi unii insistă să facă 
o astfel de aplicaţie. Aceasta nu este Evanghelia. Sunt convins că 
unii nu ştiu ce este Evanghelia. Ar fi bine să o citim, să o studiem iar 
şi iar şi să facem din ea mesajul tuturor predicilor noastre. 

Nu toată Biblia este Evanghelie, dar tot ce se găseşte în Biblie are 
legătură cu ea. Chiar şi Vechiul Testament este fundalul ei. Citim de- 
spre ea în cuvintele profeţilor şi ale văzătorilor de odinioară. Cine 
să ştie cel mai bine ce înseamnă Evanghelia decât aceşti oameni 
care au cunoscut Biblia Vechiului Testament şi care au devenit scri- 
itorii Noului Testament? Ei ştiu, în mod categoric. Dr. W. W. White 
a spus odată: „Evanghelia se bazează pe mărturie, nu pe explicaţii, 
nu pe teorie." 

Apostolul Pavel este unul dintre autorii cărţilor Noului Testa- 
ment. Dacă vreţi să aflaţi cum formula el faptele Evangheliei, citiţi 1 
Corinteni 15,1-4. Iată ce spunea el: 

„Vă fac cunoscută, fraţilor, Evanghelia pe care v-ampropovăduit-o, 
pe care aţi primit-o, în care aţi rămas şi prin care sunteţi mântuiţi, 
dacă o ţineţi aşa după cum v-am propovăduit-o; altfel, degeaba aţi 
crezut. V-am învăţat înainte de toate, aşa cum am primit şi eu: că 
Hristos a murit pentru păcatele noastre, după Scripturi; că a fost în- 
gropat şi a înviat a treia zi, după Scripturi." Iată Evanghelia; aceasta 
este esenţa. 

După aceea, apostolul îi aduce ca dovadă pe aceia care L-au văzut 
pe Hristos după învierea Sa. El enumeră câţiva martori, ca să demon- 
streze că El a înviat. Aceasta este Evanghelia: Hristos răstignit pen- 
tru păcatele noastre, învierea şi biruinţa Sa, dovezi care arată că El 
„este Fiul lui Dumnezeu, prin învierea morţilor." (Rom. 1,4) 

După cum ştiţi, în Biblie sunt menţionate cel puţin zece - dacă 
nu chiar unsprezece - apariţii ale lui Isus după înviere. Pavel face 
aici referire la câteva dintre ele şi aminteşte numele câtorva oameni 
care L-au văzut şi care erau încă în viaţă în momentul acela. 

După ce am stabilit aceste fapte pe baza mărturiei, mergem la 
epistole, unde găsim consecinţele morţii şi ale învierii lui Hris- 
tos văzute din perspectiva judecăţii prezentate în cărţile Romani 
şi Galateni. în Efeseni, Coloseni şi în alte cărţi găsim consecinţele 
jertfei Mântuitorului nostru din perspectiva locurilor cereşti şi 
a lucrării pe care o face acum Hristos pentru noi. Apoi, în cartea 
Apocalipsa, găsim marele Său plan pentru omenire, revenirea Sa şi 
împărăţia slavei - toate bazate pe moartea Sa ispăşitoare pe cruce. 

Dacă predicăm despre starea morţilor şi amintim puţin la sfârşit 
despre cruce, sau dacă facem un apel care să le stoarcă oamenilor 
câteva lacrimi, nu înseamnă neapărat că predicăm despre Hristos 
cel răstignit şi despre Evanghelia creştină. Nu aceasta înseamnă 
să-L propovăduim pe Hristos. Prieteni, nu mă interesează dacă 
oamenii sunt conştienţi sau inconştienţi după ce mor, decât dacă 
acest adevăr este strâns legat de Isus. Nu mă interesează dacă 
sâmbăta este sau nu ziua a şaptea, decât dacă ea are legătură cu 
Hristos. Altfel, nu vreau să ştiu nimic. După mine, subiectul stării 
morţilor ar trebui prezentat în mod pozitiv. Hristos este sursa de 
viaţă. 0, prieteni, subiectul acesta a fost prezentat prea mult dintr-o 
perspectivă negativă. Am nevoie să îmi adun toată credinţa, ca să 
cred că oamenii vor mai trăi după moarte. Am văzut atât de mulţi 
oameni murind; am văzut prea multe oase omeneşti; am văzut 
prea multe mumii; am văzut ruinele marilor civilizaţii. Ceea ce îmi 
doresc este să vină la mine cineva şi să-mi spună că vom trăi iarăşi, 
fiindcă Isus a murit şi a înviat; că viaţa mea este ascunsă cu Hristos 
în Dumnezeu; că atunci când El, viaţa mea, Se va arăta, mă voi arăta 
şi eu împreună cu El în slavă (Col. 3,3.4). Vreau să trăiesc, vreau să 
fiu nemuritor şi singura speranţă este în Hristos. 

După părerea mea, predicarea despre starea morţilor ar trebui 
să fie o prezentare minunată şi glorioasă a învierii lui Hristos. Sa- 
batul este ziua Domnului, o dovadă a puterii Sale creatoare. Isus 
este în Sabat şi Sabatul este în Hristos, altfel nu mă interesează 
acest subiect. Cred că putem cu toţii să ne îmbunătăţim predicarea 
despre aceste subiecte: prezentaţi-le dintr-o perspectivă pozitivă, 
din perspectiva crucii şi a învierii. Aceasta este, în opinia mea, 
Evanghelia predicată de apostoli şi Evanghelia pe care trebuie să o 
predicăm şi noi. 

Lucrul cel dintâi şi cel mai de seamă [acum citez din 
Ellen White] este acela de a topi şi supune sufletul, prezentân- 
du-L pe Domnul nostru Isus Hristos ca pe un Mântuitor 
care iartă păcatele. Niciodată, în nicio privinţă, să nu se 
ţină o predică şi să nu se dea vreo învăţătură din Biblie 
fără a îndrepta atenţia ascultătorilor la „Mielul lui Dumne- 

zeu care ridică păcatul lumii" (Ioan 1,29). Orice doctrină 
adevărată face din Hristos centrul ei, învăţătura primind 
forţă din cuvintele Sale. 

înălţaţi înaintea oamenilor crucea de pe Golgota! Arătaţi 
ce a pricinuit moartea lui Hristos, şi anume călcarea Legii. 
Păcatul să nu fie acoperit sau tratat ca fiind ceva de mică 
importanţă. El trebuie să fie prezentat ca vinovăţie îm- 
potriva Fiului lui Dumnezeu. Apoi, îndreptaţi-i pe oameni 
la Hristos, spunându-le că nemurirea se obţine numai prin 
primirea Lui ca Mântuitor personal. - Mărturii, voi. 6, edi- 
ţia 1995, pag. 59 

Ideea este cât de poate de clară. Iată ce înseamnă Evanghelia. 
Iată cum trebuie să fie predicarea noastră. Din nefericire, oamenii 
din unele locuri nu au şansa să o audă. Bărbaţii nu au această şansă 
şi nici copiii. De ce? Fiindcă nu este predicată. Se predică despre da- 
torie, despre muncă, despre activitate, despre dietă, despre podoa- 
be - toate sunt subiecte bune, dar secundare. Ele sunt frunzele care 
trebuie să crească în pomul vieţii creştinului sau rodul pe care tre- 
buie acesta să-1 dea ca răspuns la învăţătura potrivită; dar ele nu 
reprezintă Evanghelia, nu reprezintă miezul mesajului. 

în urmă cu ceva timp, am avut privilegiul dea aduce la Hristos, aşa 
cum este El descoperit în Evanghelie şi în mesajul adventist auten- 
tic, o femeie deosebită împreună cu fiica dumneaei. Amândouă erau 
creştine deosebite în biserica din care făceau parte şi îl cunoşteau 
pe Hristos ca Mântuitor personal. După ce au înţeles şi au acceptat 
marile doctrine ale adevărului advent, au început să păzească Sa- 
batul şi s-au alăturat bisericii. Fiica este căsătorită cu unul dintre 
pastorii noştri. Mama a fost 20 de ani membră a bisericii noastre 
şi participa regulat la serviciile divine. însă din nefericire, pastorii 
care au slujit în biserica de acolo au predicat din ce în ce mai puţin 
despre adevărul Evangheliei şi despre adevărul Bibliei. Uneori, nu 
aminteau niciun text din Scriptură, ci îşi compuneau toată predica 
din citate din Spiritul Profetic. Lucrul acesta este bun, dar nu este 
totuna cu Scriptura. Unul dintre pastori nu a amintit nici măcar un 
text biblic timp de peste şase luni, potrivit mărturiei unor membri 
ai comunităţii de acolo. 

După aproape 20 de ani, femeia aceasta i-a spus pastorului 
următoarele cuvinte uluitoare: 

- Părăsesc Biserica Adventistă de Ziua a Şaptea şi mă întorc în 
Biserica (biserica pe care o frecventase în copilărie). 

- De ce? a întrebat-o el. De ce aţi luat decizia aceasta amarnică? 

- Pentru că vreau să ascult predici despre Isus. Vreau să aud 
Evanghelia, mi-e dor să aud predici din Biblie. 

- A, dar nu ştiţi că biserica aceea nu are Sabatul, Spiritul Profetic 
şi toate aceste adevăruri minunate? 

- Da, a răspuns ea, ştiu. Nu vreau să renunţ la Sabat. Nu vreau 
să renunţ la aceste adevăruri minunate. Dar biserica aceea are ceva 
în plus ce aici nu găsesc. Are Evanghelia, are predici din Biblie. îmi 
este atât de dor să o ascult şi vreau să mă întorc acolo. 

- O, i-a zis pastorul, vreţi să vă prezint nişte studii biblice? 

- Nu, a zis ea. Nu cunoaşteţi Biblia. Sunteţi aici de trei sau pa- 
tru ani şi nu v-am auzit niciodată predicând din Biblie. Nu vorbiţi 
decât despre religia vechiului legământ, despre ce să facem, ce să 
nu facem, ce să nu luăm, ce să nu gustăm şi ce să nu atingem; dacă 
ne atingem de ele, pierim. Nu ştiţi decât ce se spune în cărţile Spiri- 
tului Profetic. Ne citiţi tot timpul din ele, dar de şase luni încoace 
nu aţi amintit nici măcar un text biblic. Nu înţelegeţi Biblia. Nu o 
cunoaşteţi. Nu-mi spuneţi mie despre Biblie. 

- Dar nu ştiţi că acesta este adevărul? 

- Ba da, a răspuns ea, ştiu. Voi păzi Sabatul, dar trebuie să aud 
Evanghelia. La revedere! 

Este adevărat că decizia ei a fost greşită. Mai mult ca sigur că, 
după un timp a renunţat la Sabat şi la celelalte adevăruri distinc- 
tive ale credinţei noastre. Dar probabil că ar fi trebuit să aştepte alţi 
douăzeci şi cinci sau treizeci de ani până când avea să vină în dis- 
trictul acela un pastor care să predice Evanghelia. Iar ea nu dorea să 
mai aştepte. A plecat. Am întâlnit-o după un timp. Nu am putut să o 
ajut nici eu. Luase deja hotărârea. Mi-a spus: 

- Nu, ei nu ştiu ce este Evanghelia. Am cunoscut până acum trei 
pastori, unul după altul, oameni importanţi, dar niciunul dintre ei 
nu ştie ce înseamnă Evanghelia. 

Am fost înclinat să-i dau dreptate. Nici eu nu-i auzisem vreodată 
predicând Evanghelia. 

Dragi fraţi şi surori, este bine să evităm astfel de situaţii, nu-i 
aşa? Noi cunoaştem Biblia. Cunoaştem Evanghelia şi trebuie să o 
predicăm. 

Cred în toate învăţăturile soliei adventiste, aşa cum au fost ele 
susţinute de poporul nostru de-a lungul anilor. Nimeni nu a păstrat 
acest adevăr cu mai multă credincioşie şi loialitate decât tatăl meu. 
De la el l-am aflat în copilărie. înainte să plec la colegiu, mi-a veri- 
ficat cunoştinţele despre toate învăţăturile soliei noastre, aşa cum 
sunt ele descoperite în Biblie şi susţinute de Spiritul Profetic. 

După ce a murit, am început să îi fac ordine în documente şi, 
pe măsură ce citeam scrisorile şi documentele pe care le-a păstrat, 
am fost din ce în ce mai impresionat de credinţa profundă pe care 
o avea în Biblie, în Spiritul Profetic şi în solia noastră. Cât de loial 
era faţă de biserică! Poate că se întâmpla să nu fie de acord cu ceea 
ce spuneau sau făceau unele persoane, dar dacă cineva le critica şi 
dacă această critică se răsfrângea asupra bisericii sau asupra pas- 
torilor, el le lua imediat apărarea. Vă spun lucrul acesta, pentru că 
aceasta cred că trebuie să fie şi atitudinea noastră. 

Totuşi vreau să fac şi o altă afirmaţie. Se poate întâmpla să dăm 
impresia că suntem loiali diferitelor doctrine ale soliei noastre, 
dar să nu predicăm şi să nu experimentăm în mod real Evanghe- 
lia harului lui Dumnezeu, aşa cum este ea descoperită prin Isus 
Hristos spre mântuirea lumii. Spiritul Profetic subliniază această 
idee de nenumărate ori: nevoia de a predica Evanghelia. în Sluji- 
torii Evangheliei citim: „Lumina adevărului trebuie să strălucească 
pretutindeni, pentru ca inimile să poată fi sensibilizate şi conver- 
tite." Să remarcăm că ele trebuie nu numai sensibilizate, ci şi con- 
vertite. „Evanghelia trebuie să fie propovăduită în toate ţările." Să 
remarcăm că Evanghelia este cea care trebuie propovăduită în toate 
ţările. Cum va fi ea propovăduită? Găsim răspunsul în acelaşi para- 
graf. „Păcătoşii trebuie să fie îndrumaţi la Mântuitorul cel înălţat pe 
cruce, iar invitaţia: 'Iată Mielul lui Dumnezeu care ridică păcatele 
lumii' trebuie să fie adresată de multe voci." - ediţia 2004, pag. 18 

La pagina 19 din aceeaşi carte citim: „Avertizarea sfântă şi 
solemnă trebuie să fie proclamată în zonele cele mai dificile şi în 
oraşele cele mai păcătoase, în orice loc unde lumina întreitei solii 
a Evangheliei încă nu a ajuns." Dar cum anume? Ascultaţi: „Prin 
puterea Duhului Sfânt. Când principiile... sunt prezentate cu sim- 
plitatea Evangheliei, puterea soliei se va face simţită de la sine." 

Este adevărat că însărcinarea dată apostolilor de odinioară 
ne este dată şi nouă astăzi, sau noi avem altă însărcinare? Iată 
răspunsul: „Misiunea încredinţată ucenicilor ne este încredinţată şi 
nouă. Şi astăzi, la fel ca atunci, Mântuitorul crucificat şi înviat tre- 
buie să fie înălţat înaintea tuturor celor care sunt fără Dumnezeu 
şi fără speranţă în lume... Vestea iertării prin Hristos trebuie să fie 
dusă la fiecare neam, la fiecare seminţie, la fiecare limbă şi la fie- 
care popor. Solia aceasta nu trebuie să fie vestită în cuvinte timide 
şi lipsite de viaţă, ci într-o manieră clară, hotărâtă şi răscolitoare. 
Sute de oameni aşteaptă să fie avertizaţi să-şi salveze viaţa. Lumea 
are nevoie să vadă în creştini o dovadă a puterii religiei lor." - Ibid., 
pag. 20, 21 

Misiunea noastră este să predicăm despre Mântuitorul crucifi- 
cat, să transmitem o solie clară şi înflăcărată; mai mult decât atât, 
trebuie să dăm mărturie despre puterea creştinismului. Am eu 
puterea aceasta în viaţa mea? O aveţi în viaţa voastră? Dacă nu, de 
ce nu? Cum pot să predic despre Hristos cel răstignit, dacă o astfel 
de predică nu mi-a schimbat viaţa, dacă puterea lui Dumnezeu prin 
Hristos nu este descoperită în mine? Dacă predic despre Hristos 
cel răstignit aşa cum ar trebui, ascultătorii mei vor fi convinşi de 
păcatul lor. Iată o ilustraţie: 

După ce a ţinut o predică inspirată din Biblie, care a adus 
o convingere profundă în inima unuia dintre ascultătorii 
lui, un pastor a fost întrebat: 

- Crezi cu adevărat ce ai predicat? 

- Desigur, a răspuns el. 

- Dar este cu adevărat aşa? a întrebat nerăbdător ascul- 
tătorul. 

- Desigur, a spus pastorul, în timp ce îşi căuta Biblia. 



1 58 Paşte oile Mele! 



Atunci omul a izbucnit: 

- Oh, dacă acesta este adevărul, ce trebuie să facem 
noi? 

„Ce trebuie să facem noi?" s-a gândit pastorul. „Noi?" 
Ce voia să spună omul acela? întrebarea s-a strecurat în 
sufletul lui. Pastorul s-a retras pentru a-L ruga pe Dumne- 
zeu să-i spună ce să facă. în timp ce se ruga, mintea lui a 
fost stăpânită de gândul copleşitor că trebuia să prezinte 
lumii muribunde realităţile solemne ale veşniciei. Timp de 
trei săptămâni, locul său la amvon a fost liber. El căuta un 
răspuns la întrebarea: „Ce trebuie să facem?" 

Pastorul s-a întors la datorie cu o nouă ungere de la 
Cel Sfânt. El şi-a dat seama că predicarea lui din trecut 
lăsase o impresie mică asupra ascultătorilor. Acum simţea 
povara unei responsabilităţi teribile pentru suflete. Când a 
venit la amvon, nu a fost singur. El avea de făcut o mare 
lucrare, dar ştia că Dumnezeu nu-1 va părăsi. Acest pastor 
a înălţat pe Mântuitorul şi iubirea Sa inegalabilă înaintea 
ascultătorilor. în biserica lui a avut loc o descoperire a Fi- 
ului lui Dumnezeu şi o înviorare spirituală a început să se 
răspândească în bisericile din districtele apropiate. 

Probabil că aţi auzit cu toţii această experienţă şi poate că aţi 
citit-o de multe ori, pentru că este din Slujitorii Evangheliei, pag. 24, 
ediţia 2004. Am inclus-o în această prezentare, deoarece cred că 
este importantă. Este exact ceea ce avem nevoie. 

Poate că cineva întreabă: „Atunci nu trebuie să mai predicăm 
marile profeţii care constituie temelia credinţei noastre?" Nu am 
afirmat aşa ceva. Iată cum trebuie să predicăm şi citez din nou din 
Slujitorii Evangheliei, pag. 109: 

„Pastorii ar trebui să prezinte cuvântul sigur al profeţiei ca fiind 
temelia credinţei adventiştilor de ziua a şaptea. Profeţiile din Da- 
niel şi Apocalipsa ar trebui să fie studiate cu atenţie şi, în legătură 
cu acestea, cuvintele: „Iată Mielul lui Dumnezeu care ridică păcatul 
lumii!" (Ioan 1,29) 

Prieteni, vă mărturisesc că aceste profeţii, predicate în mod 
corespunzător, au o capacitate impresionantă de a-i converti pe oa- 

meni. Ar trebui să eliminăm din cuvântările noastre temele neim- 
portante şi să prezentăm marile adevăruri care vor hotărî destinul 
oamenilor. Dacă aceste mari profeţii nu sunt completate cu Evan- 
ghelia sau dacă nu sunt predicate în lumina Evangheliei, şi dacă 
atenţia oamenilor nu este îndreptată spre Evanghelie, ar fi mai 
bine să nu mai predicăm despre ele. Orice predică din care lipseşte 
Hristos este un păcat împotriva lui Dumnezeu şi un păcat împotriva 
omenirii. Orice predică din care lipseşte sângele mântuitor al lui 
Hristos se aseamănă cu jertfa lui Cain. Dumnezeu a refuzat darul 
lui, fiindcă nu era stropit cu sângele mielului înjunghiat. Predicile 
fără Hristos nu ating inima, nu conving de păcat şi nu-i îndeamnă pe 
oameni să întrebe: „Ce trebuie să facem ca să fim mântuiţi?" 

Ar trebui să fim cei dintâi predicatori din lume care să-L înălţăm 
pe Hristos înaintea oamenilor. Trebuie să predicăm despre ma- 
rea solie întreită, despre Sabat, despre starea morţilor, dar fiecare 
dintre aceste adevăruri trebuie prezentat ca fiind învăţătura lui 
Hristos. „Dar marele centru de atracţie, Isus Hristos, să nu fie lăsat 
pe dinafară. Crucea este locul unde bunătatea şi credincioşia se 
întâlnesc, unde dreptatea şi pacea se sărută. Păcătosul trebuie să 
fie determinat să privească la Golgota şi să se încreadă în meritele 
Mântuitorului cu acea credinţă simplă a unui copilaş, acceptând 
neprihănirea Sa şi încrezându-se în mila Sa." - Ibid., ediţia 2004, 
pag. 116 

într-adevăr, cele două cărţi Slujitorii Evangheliei şi Mărturii pen- 
tru pastori sunt tot ce aveţi nevoie pentru omiletică. Am citit zeci 
de cărţi scrise de mari profesori, dar, în ceea ce priveşte principi- 
ile fundamentale pe care le-au scos la lumină şi le-au descoperit în 
experienţa lor, nu există niciun lucru care să nu se regăsească şi în 
aceste două cărţi. Toate se regăsesc. 

Sunt ispitit să citez tot capitolul „A-L predica pe Hristos" din 
Slujitorii Evangheliei, dar n-o s-o fac. Citiţi-1 singuri. Citiţi fiecare 
pagină, fiecare propoziţie, fiecare cuvânt şi nu îl veţi mai lăsa pe 
Hristos cel răstignit în afara predicării voastre. Dacă Spiritul Profe- 
tic nu ne-ar fi lăsat decât acest capitol, ar fi fost suficient. Ar fi bine 
ca fiecare predicator să îl memoreze. Atunci veţi înţelege că discur- 

şurile teoretice pot fi esenţiale pentru ca oamenii să înţeleagă lanţul 
adevărului, verigă cu verigă, dar că „nicio prelegere nu ar trebui să 
fie ţinută fără o prezentare a lui Hristos cel răstignit, care este chiar 
temelia Evangheliei". - Ibid., ed. 2004, pag. 118 

Mai mulţi oameni decât ne închipuim tânjesc să afle calea spre 
Hristos şi El trebuie înălţat ca fiind locul de adăpost al păcătosului. 
O parte din predicile noastre nu fac altceva decât să îi transforme 
pe oameni în nişte păzitori reci ai Sabatului. Oamenii înţeleg 
adevărul şi îl acceptă din punct de vedere filozofic. „Acesta tre- 
buie să fie adevărul", îşi spun ei, „pentru că aşa spune Biblia." Dar 
oamenii au nevoie de mai mult. Lucrarea pastorului nu se încheie 
până când în inima ascultătorilor lui nu are loc o schimbare. De 
aceea trebuie să înalţe crucea. „Hristos cel răstignit, Hristos cel 
înviat, Hristos cel înălţat la ceruri, Hristos cel care vine din nou" 
[Ibid., pag. 118, 119) - acesta este mesajul nostru şi este singurul 
care merită predicat. De aceea, „voi cei care îi învăţaţi pe oameni, 
înălţaţi-L pe Domnul Isus în predici, în cântări şi în rugăciune. 
Toate capacităţile voastre să aibă scopul de a conduce la 'Mielul 
lui Dumnezeu' sufletele înstrăinate, rătăcite şi încurcate." - Ibid., 
pag. 119 

Iată un alt citat: „Faceţi ca ştiinţa mântuirii să fie scopul fiecărei 
predici, subiectul fiecărui cântec. Să fie exprimată în fiecare 
rugăciune. Nu aduceţi în predicarea voastră nicio învăţătură care 
să-L completeze pe Hristos, care este înţelepciunea şi puterea lui 
Dumnezeu." - Ibid., pag. 119 

Am putea ca, în loc de prelegere, să citim acest capitol. Sunt con- 
vins că ne-ar face mai bine dacă l-am studia cu toţii şi dacă l-am 
urma din toată inima. Citiţi-1 singuri când ajungeţi acasă. 

Vă mai spun o întâmplare adevărată. Nu a fost concepută ca 
ilustraţie, ci este reală şi am avut o oarecare legătură cu ea. Nu a 
avut loc în cadrul prezentărilor mele, dar l-am cunoscut pe cel care 
a avut această experienţă. Doi tineri, predicatori zeloşi ai doctrinei 
noastre, susţineau o campanie de evanghelizare şi oamenii veneau 
într-un număr frumos. Pe parcurs, s-au alăturat un bărbat şi soţia 
lui. Ei acceptau săptămână după săptămână fiecare adevăr prezen- 

tat. Dădeau impresia că erau convinşi de faptul că exista un mesaj 
care trebuia vestit lumii în aceste zile din urmă şi că ceea ce ascul- 
tau trebuia să fie acel mesaj, întrucât totul era dovedit cu Biblia, 
într-un mod foarte logic. Nu se omitea nimic. Apoi dintr-odată nu 
au mai venit. 

Au lipsit câteva seri la rând. Evangheliştii erau îngrijoraţi, fiindcă 
se gândeau că aveau doi oameni aproape pregătiţi pentru botez şi 
iată că nu mai veneau. Nu reuşeau să îi găsească. După patru sau 
cinci seri au revenit. Feţele lor străluceau de bucurie şi erau foarte 
fericiţi. La încheierea prezentării, pastorul s-a dus la ei şi le-a zis: 

- Ne-am făcut griji din cauza dvs. Am avut impresia că sunteţi 
convinşi de adevăr şi dintr-odată nu aţi mai venit. 

- Da, aşa este, suntem convinşi. îl înţelegem foarte bine. Ştim că 
acesta este adevărul şi suntem convinşi că trebuie să ascultăm de el. 
Deja păzim Sabatul. 

- 0, atunci, aţi avut probleme de sănătate? De aceea nu aţi putut 
veni? 

- Nu, nu am avut probleme de sănătate. Nu am avut nimic. 

- Atunci, de ce nu aţi venit? 

- Uitaţi ce s-a întâmplat: am auzit aceste învăţături minunate şi 
aceste adevăruri minunate. Am înţeles că acesta este adevărul lui 
Dumnezeu şi am vrut să ne botezăm. Dar nu ne simţeam pregătiţi. 
Aveam nevoie să ne schimbăm şi să devenim creştini, de aceea ne-am 
dus la Armata Salvării ca să ne convertim, să ne pregătim pentru 
botez şi să ne bucurăm de acest adevăr minunat. 

în campania aceea, nu se spusese nimic despre convertire, de- 
spre întoarcerea la Hristos, despre schimbarea care trebuie să aibă 
loc în viaţă. Ei s-au dus la Armata Salvării, s-au convertit şi s-au 
simţit astfel pregătiţi pentru botez. De ce să nu-i pregătim noi înşine 
pentru botez? De ce să nu-i convertim noi? Oamenii nu ar trebui să 
meargă în altă parte ca să se pregătească pentru botez! 

întâmplarea aceasta este reală, nu este o poveste născocită de 
cineva pentru a ilustra o idee. Este o realitate. Oamenii aceştia nu 
auziseră Evanghelia, nu auziseră niciun apel de a-şi preda inima lui 
Hristos. Nu ascultaseră nicio predică despre Hristos cel răstignit, 

care să fie insuflată de Duhul Sfânt şi care să iasă în întâmpinarea 
nevoilor neîmplinite ale inimii omeneşti. 

Convingerea mea este că fiecare vizitator trebuie să ştie clar, 
încă din prima seară, că prelegerile sunt susţinute de un predicator 
creştin, care prezintă Evanghelia lui Hristos. Duhul Sfânt a venit să 
întărească predicarea apostolilor numai atunci când ei L-au înălţat 
pe Isus ca Mântuitor al oamenilor, răstignit pentru păcatele lor. La 
fel se va întâmpla şi cu predicarea noastră. „Când va veni Mângâie- 
torul, Duhul adevărului"... „va dovedi lumea vinovată în ce priveşte 
păcatul, neprihănirea şi judecata." (Ioan 16,13.8) 

Predicarea Cuvântului lui Dumnezeu nu va avea succes dacă 
Duhul Sfânt nu îl întipăreşte în minte, dacă nu convinge inima, 
dacă nu o cucereşte şi nu o îmblânzeşte. Fiecare dintre noi ştie să 
vorbească despre litera adevărului. Poate că suntem nişte adevăraţi 
teologi - ar fi bine! - dar cei mai mulţi dintre noi nu suntem. Ar tre- 
bui să stăpânim bine Biblia şi să ştim ce spune ea, să ne familiarizăm 
cu toate poruncile şi făgăduinţele ei. Totuşi semănarea seminţei Cu- 
vântului nu va avea succes decât dacă este udată şi adusă la viaţă de 
roua cerului, prin Duhul Sfânt. 

Ascultaţi următoarele cuvinte: „Fără cooperarea Duhului Sfânt 
al lui Dumnezeu, nicio educaţie [chiar dacă te înscrii la seminar şi 
chiar dacă obţii diplome cât de multe] şi niciun avantaj, oricât de 
mari ar fi, nu pot face pe cineva să fie un mijloc de răspândire a lu- 
minii." - Ibid., pag. 211. Nu mă înţelegeţi greşit, eu cred în educaţie; 
sfatul meu este să obţineţi cât mai multe diplome. Dar toate sunt 
inutile fără Duhul lui Dumnezeu. 

Nu uitaţi: Duhul Sfânt S-a coborât peste ucenici în rugăciune, 
mai înainte ca ei să scrie vreuna din cărţile Noului Testament şi 
mai înainte ca ei să predice Evanghelia după înălţarea lui Hristos. 
Atunci, până şi duşmanii lor au mărturisit: „Aţi umplut Ierusalimul 
cu învăţătura voastră" (Fapte 5,28). Dacă vrem să răspândim me- 
sajul acesta în New York, în Londra, în Shanghai, în Roma, în Chi- 
cago şi toate celelalte mari oraşe ale lumii, atunci va trebui să-L 
înălţăm pe Domnul Isus Hristos înaintea oamenilor, în aşa fel încât 
Duhul Sfânt să coboare peste noi, peste cuvintele noastre şi în inima 

ascultătorilor noştri. Numai atunci vom umple oraşul cu învăţătura 
noastră. 

Să ne întoarcem puţin la apostolul Pavel, predicatorul predicato- 
rilor. El a predicat aşa. Să-1 observăm ce a făcut în Tesalonic, în sina- 
goga evreilor. „Pavel, după obiceiul său, a intrat în sinagogă. Trei 
zile de Sabat a vorbit cu ei din Scripturi, dovedind şi lămurind că 
Hristosul trebuia să pătimească şi să învie din morţi. 'Şi acest Isus 
pe care vi-L vestesc eu', zicea el, 'este Hristosul.'" (Fapte 17,2.3) 

După cum observăm, Pavel era un predicator al Bibliei. Observaţi 
că el a deschis Scriptura în faţa evreilor. Ei l-au văzut citindu-şi so- 
lia din Biblie. El îi lămurea; le vorbea din Scripturi. Despre ce le 
vorbea? Despre ce îi lămurea? „Hristosul trebuia să pătimească." 
Cu alte cuvinte, le spunea că Mesia trebuia să moară, că trebuia să 
fie răstignit, că trebuia să fie înălţat pentru păcatele oamenilor şi 
că trebuia să învie din morţi. Aceasta dovedea că Isus din Nazaret, 
cel propovăduit de Pavel, era Hristosul, împlinitorul profeţiilor. 
Observăm că solia lui era profetică. Era o solie actuală, împlinită în 
istorie. Atunci trebuia să se împlinească. 

însă mai presus de toate, ea era solia Evangheliei, o solie mân- 
tuitoare, întrucât oriunde o vestea, ea provoca fie o răscoală, fie o 
redeşteptare. „Unii dintre ei... au crezut şi au trecut de partea lui 
Pavel şi a lui Sila", citim în Fapte 17,4. De fapt, „o mare mulţime" 
a crezut. Dar imediat au apărut problemele. Peste tot existau îm- 
potrivitori. întotdeauna va exista împotrivire faţă de predicarea 
creştină adevărată, fie că ea va apărea mai devreme sau mai târziu. 
Diavolului nu-i place şi nici urmaşilor lui. De aceea, versetul 5 ne 
vorbeşte despre o răscoală, despre o tulburare, sau mai bine zis de- 
spre un atac, în urma căruia câţiva creştini sunt aduşi cu forţa în 
faţa dregătorilor cetăţii, sub acuzaţia că „oamenii aceştia care au 
răscolit lumea au venit şi aici" (versetul 6). 

Vă amintiţi că Spurgeon le cerea elevilor de la şcoala lui de 
predicatori din Londra să predice în fiecare duminică. După ce 
se întorceau, îi întreba ce au făcut, încerca să îi încurajeze şi să îi 
sfătuiască. într-o zi, 1-a întrebat pe un băiat, de faţă cu colegii lui: 

- Cum ţi-a mers cu predica? 

- 0, minunat! 

- Ai produs o redeşteptare? 

- Nu, dar am avut o părtăşie minunată. 

- S-a supărat cineva? 

- A, nu, nu! 

- Atunci, a fost un eşec. Dacă nu ai reuşit nici să superi pe nimeni 
şi nici să produci o redeşteptare - măcar una din două - atunci nu 
s-a întâmplat nimic. 

Vedeţi voi, când predicaţi adevărul în mod real, cineva fie se 
va converti şi se va lăsa schimbat de el, fie îl va respinge. Oriunde 
ajungea Pavel, se producea fie o redeşteptare, fie o răscoală. Oame- 
nii reacţionau. Şi lumea se întorcea pe dos. „Au venit şi aici" - aşa 
spune raportul. Era predicarea creştină profetică, care-L înălţa pe 
Isus înaintea lumii. 

0, ce bine ar fi ca predicarea noastră să întoarcă lumea pe dos! 
Mai puţină predicare lipsită de viaţă şi moleşită, mai multă predi- 
care din Scriptură, o predicare profetică, o predicare creştină - în 
care Isus să fie înălţat înaintea lumii, Isus cel răstignit pentru 
păcatele oamenilor, Isus cel înviat ca să ne facă neprihăniţi şi fericiţi 
şi Isus cel care Se va întoarce din nou cu slavă şi putere. în multe 
biserici, se pare că predomină atitudinea de tipul: „Sst, linişte, aveţi 
grijă, nu-i treziţi pe cei adormiţi, nu predicaţi cu bucurie, cu avânt, 
cu prea mare zel! Nu se cuvine. Nu se mai face aşa acum" şi cel mai 
descurajator, „nu se face aşa!". 

Probabil că va veni timpul când predicatorii adevăraţi ai lui Dum- 
nezeu vor fi aduşi mai des înaintea dregătorilor şi vor fi trimişi la 
închisoare. Poate că atunci va veni timpul când lumea va fi întoarsă 
pe dos de solia lui Dumnezeu. 

Odată am participat la o întâlnire a lucrătorilor din Cehoslova- 
cia, într-un castel mare care aparţinuse familiei Rothchild, dar care 
trecuse în proprietatea statului. Se afla în mijlocul unei păduri de 
2.000 de hectare, unde pe vremuri împăratul obişnuia să iasă la 
vânătoare împreună cu supuşii lui. Acolo ne-am adunat ca să ne 
rugăm şi să studiem împreună. Pe scaunele din faţa mea se aflau 
preşedintele Conferinţei şi trezorierul. Când am auzit ce experienţe 

aveau aceşti oameni, am simţit că eu ar trebui să fiu cel care să mă 
aşez la picioarele lor şi să învăţ ceva despre lucrarea lui Dumnezeu, 
despre credinţă, despre cum să-L predic pe Hristos în faţa pericolu- 
lui, a persecuţiei şi chiar a ameninţării cu închisoarea. Ei fuseseră 
închişi de peste zece ori din cauză că-L predicau pe Hristos. 

Mă întreb, prieteni, dacă nu cumva am prinde cu toţii viaţă dacă 
preşedinţii şi secretarii de Conferinţă ar fi trimişi la închisoare din 
cauza Evangheliei lui Hristos. Am ieşi oare atunci să predicăm ca 
niciodată mai înainte? Ar mai rămâne lumea la fel ca mai înainte? 
De ce? Fiindcă inima noastră nu ar mai fi ca înainte! 

Să nu privim la oameni şi să nu spunem: „0, este imposibil! Nu se 
mai converteşte nimeni. Nu se întâmplă nimic." Când apostolii „ves- 
teau în Isus învierea din morţi" (Fapte 4,2), atunci autorităţile din 
Ierusalim se puneau în mişcare. Ştefan L-a propovăduit pe Hristos 
cel răstignit şi de aceea a fost ucis şi a devenit primul martir creştin. 
Când Filip L-a propovăduit pe Hristos, famenul s-a convertit. Când 
Hristos era propovăduit, fie din dragoste, fie din invidie, apostolii 
se bucurau (Fii. 1,18). Mesajul care a pus lumea în mişcare şi care a 
clădit biserica creştină a fost mesajul consemnat în 1 Timotei 3,16: 
„Cel ce a fost arătat în trup a fost dovedit neprihănit în Duhul, a fost 
văzut de îngeri, a fost propovăduit printre neamuri, a fost crezut în 
lume, a fost înălţat în slavă." 

Acesta este mesajul nostru. Aceasta este vestea pe care trebuie 
să o audă oamenii din orice generaţie. Ea trebuie să fie tema noastră 
predominantă. Nu adevărul abstract, ci adevărul descoperit prin 
Hristos. 

Dr. Dale, un mare teolog şi un mare predicator şi pastor, a 
mărturisit că ani la rând s-a gândit numai la adevărul pe care îl 
predica, şi nu la oamenii cărora le vorbea. Când a început să se 
gândească la ascultătorii lui şi la nevoia lor după mântuire, atunci 
adevărul predicat s-a întrupat în Hristos. Creştinismul este Hristos. 
Nu uitaţi aceasta atunci când predicaţi. 

Tema predicării apostolilor era persoana lui Hristos. Observaţi 
în Coloseni 1,28: „Pe EI îl propovăduim noi." Tema era Hristos Cel 
răstignit (1 Cor. 2,2), nu crucea, ci Hristos cel răstignit pe ea. Hristos 

este Domnul (2 Cor. 4,5). Tot adevărul trebuie asociat cu o persoană 
- adevărul, aşa cum este el în Isus (Efes. 4,21). Etica noastră, con- 
duita noastră morală, doctrinele noastre trebuie asociate cu El, cu 
dragostea Lui, cu harul Lui, cu Duhul Lui. 

Dragi tineri, nu avem nevoie numai de credinţă pentru a încheia 
lucrarea lui Dumnezeu pe pământ. Trebuie să avem credinţă, foarte 
adevărat, dar nu numai credinţă. într-un anumit sens, şi diavolul 
are credinţă, fiindcă el ştie care este doctrina adevărată. Dacă avem 
la fel de multă credinţă ca diavolul, atunci suntem la fel de pierduţi 
ca el. Există un lucru de care nu-1 putem acuza pe diavol. Nu-1 putem 
acuza că nu cunoaşte adevărul. Diavolul crede că Biblia este adevărată. 
0, da, el crede tot ce stă scris în ea. El ştie că Dumnezeu există. El ştie 
că Isus este Fiul divin al lui Dumnezeu. El ştie că Isus S-a născut din 
fecioară şi că a dus o viaţă fără păcat. El crede toate acestea. El cunoaşte 
toată doctrina, dar nu se încrede în Isus Hristos pentru mântuire. Nu 
îl primeşte ca Răscumpărător personal. El ştie că toate acestea sunt 
adevărate, dar nu I s-a predat Lui niciodată. El cunoaşte adevărul, însă 
i se împotriveşte cu totul şi este pierdut cu totul. 

Mulţi oameni din vremea noastră pretind că sunt credincioşi, 
dar şi ei sunt plini de împotrivire. Am întâlnit mulţi. Ce bine ştiu 
ei să demonstreze adevărul! Sunt ei credincioşi? Fără îndoială! Pot 
să numesc chiar acum pe cineva - un om care nu ţine seama de 
nicio regulă a vieţuirii creştine. Este credincios? Păi, găseşte greşeli 
la toţi predicatorii bisericii şi le spune ce greşeli fac. însă el trăieşte 
într-un păcat făţiş, în văzul lumii. Vorbeşte peste tot despre Sabat 
şi despre toate celelalte doctrine, dar nu predică niciodată Evan- 
ghelia, vă asigur de aceasta - nici măcar o parte din ea. însă dacă 
a fi credincios înseamnă a cunoaşte adevărul, înseamnă că el este 
credincios. 

Aşadar, predicarea noastră trebuie să aibă o temă dominantă şi 
o pasiune dominantă. Noi îl predicăm pe Hristos cel răstignit. Tre- 
buie să predicăm cu pasiune şi cu dragoste pentru Hristos, spre 
mântuirea oamenilor. 

La scurt timp după ce a demisionat din funcţia de pastor al unei 
biserici mari din Liverpool, Ian Maclaren a scris următoarele: „Văd 

acum limpede că fiecare propoziţie ar trebui să facă aluzie la Hris- 
tos şi că fiecare predică, chiar dacă nu a fost rostit Numele Lui şi 
chiar dacă nu au fost citate cuvintele Sale, ar trebui să-1 aducă pe 
ascultător la picioarele lui Hristos. Hristos este de o frumuseţe 
irezistibilă; fără El, s-ar putea ca predica să fie frumoasă, dar nu va 
fi înmiresmată. în Hristos, setea tuturor este satisfăcută, chiar dacă 
oamenii pot avea păreri foarte diferite în ceea ce priveşte crezul 
creştin sau tradiţiile creştine. Sufletul oricărui om tânjeşte după El 
şi numai în El se întâlnesc toate sufletele omeneşti... După cum văd 
acum lucrurile, efortul cel mai însemnat al fiecărei predici trebuie 
să fie acela de a-L descoperi pe Hristos, iar arta cea mai însemnată 
a predicatorului, aceea de a se ascunde pe el însuşi." 

Am citat din cartea lui Griffith Thomas, The Work ofthe Ministry 
[Lucrarea pastorală]. Este într-adevăr una dintre cele mai bune cărţi 
despre slujirea pastorală. Ea este adresată în primul rând predica- 
torilor din Biserica Anglicană, dar este o carte bună şi pentru noi. 
Merită să o citiţi şi să o studiaţi. Griffith Thomas a fost membru al 
Bisericii Angliei, un om credincios şi sincer. L-am auzit predicând 
în tinereţe. 

0 anumită comunitate a primit un predicator educat şi zelos care 
tocmai ieşise de pe băncile unei instituţii de învăţământ mai mult 
sau mai puţin moderniste. Deşi făcuse Facultatea de Teologie, avea 
nişte concepţii foarte liberale. El vorbea despre principii, despre 
teorii, despre filozofie şi despre multe adevăruri mari. Dar comu- 
nitatea tânjea să audă mai mult despre persoana Domnului nostru, 
într-o dimineaţă, pastorul a fost surprins să descopere pe amvon 
o bucată mică de hârtie pe care erau scrise următoarele cuvinte: 
„Domnule, am vrea să vedem pe Isus" (Ioan 12,21). La început s-a 
mâniat, dar după ce s-a gândit mai bine, şi-a dat seama că dato- 
ria, privilegiul şi înalta lui sarcină era aceea de a-L vesti oamenilor 
pe Hristos. După ce L-a căutat pe Dumnezeu în rugăciune, el şi-a 
schimbat în întregime atitudinea şi, odată cu ea, şi-a schimbat viaţa 
şi predicarea. 

După un timp, a găsit la amvon, spre bucuria lui, o altă bucată de 
hârtie de aceeaşi formă şi mărime, pe care era scris: „Ucenicii s-au 

bucurat când au văzut pe Domnul" (Ioan 20,29). Prieteni, şi voi vă 
veţi bucura atunci când îl veţi propovădui pe Hristos în felul acesta. 

Primii ucenici ai credinţei creştine le cereau oamenilor credinţă 
în Hristos ca Mesia, Cel înălţat ca Dumnezeu, şi credinţă în ideea 
că moartea Sa era o jertfa rânduită de Dumnezeu pentru păcate. 
Creştinismul era religia lui Hristos. Argumentele lor erau inspirate 
din profeţie şi din minunile şi faptele Mântuitorului nostru. Isus 
era împlinirea tuturor speranţelor cuprinse în revelaţia străveche 
a profeţilor şi nu mai trebuiau să aştepte pe altul. Aceasta era 
învăţătura lor. „în adevăr, făgăduinţele lui Dumnezeu, oricâte ar fi 
ele, toate în El sunt 'da'; de aceea şi 'Amin', pe care-1 spunem noi, 
prin El, este spre slava lui Dumnezeu." (2 Cor. 1,20} 

Isus Hristos este Fiul lui Dumnezeu. „La început era Cuvântul 
şi Cuvântul era cu Dumnezeu, şi Cuvântul era Dumnezeu... Toate 
lucrurile au fost făcute prin El şi nimic din ce a fost făcut n-a fost 
făcut fără El" (Ioan 1,1-3). El a existat mai înainte de toate lucru- 
rile şi va exista pentru totdeauna. Acum, El este Hristos cel viu. A-L 
aşeza pe acelaşi plan cu toţi ceilalţi profeţi şi fondatori de religii, 
precum Moise, Isaia, Confucius, Buddha sau Mohamed, înseamnă 
a renunţa la tot ce susţineau creştinii din Noul Testament despre 
religia creştină. 

Ca să-L propovăduim pe Hristos cu adevărat, trebuie să-L 
propovăduim ca Domn şi „singur născut". A predica ceea ce Hristos 
a predicat nu este totuna cu a-L propovădui pe Hristos, decât dacă 
această propovăduire este legată indivizibil de El şi de ceea ce a 
zis El că va face. A-L propovădui pe Hristos înseamnă a predica nu 
numai ceea ce El a predicat, ci şi ceea ce El a făcut, ceea ce El a fost 
şi este şi ceea ce va face. 

Dumnezeu este descoperit oamenilor prin Isus Hristos. El L-a 
descoperit pe Dumnezeu înaintea oamenilor prin învăţăturile Sale, 
prin faptele Sale, prin relaţia cu ceilalţi, prin suferinţele Sale, prin 
moartea şi învierea Sa. Niciunul dintre aceste evenimente nu poate 
fi omis din propovăduirea lui Hristos. 

Henry W. Grady, binecunoscutul redactor şi orator din Georgia, 
obişnuia să spună următoarele despre o anumită înmormântare: 

„Sicriul era făcut din lemn de Mâine, era prins în cuie de Pitts- 
burgh şi era căptuşit cu stofă de Baltimore. Persoana decedată 
era îmbrăcată într-un costum din New York, iar mormântul fusese 
săpat cu unelte din St. Louis. Toate aceste materiale se fabrică şi în 
Georgia, dar tot ce i-a oferit Georgia acestei înmormântări a fost 
persoana decedată şi un loc de îngropăciune." Poate că aşa şi era. 

Evanghelia completă a lui Isus Hristos conţine tot ceea ce inima 
omenească a avut, are şi va avea vreodată nevoie; însă unii predi- 
catori nu oferă altceva decât nişte trupuri neînsufleţite, iar oamenii 
lasă băncile goale, pentru ca ei să aibă unde să le depună. Am spus 
„unii" predicatori. Slavă Domnului, că nu toţi fac aşa! Imaginaţi-vă: 
nişte oameni morţi le predică altor oameni morţi. Nu este de mirare 
că nu are loc nicio înviere. 

Nu sunt teolog. Nu sunt în măsură şi nici nu doresc să vă cer 
să scrieţi o declaraţie teologică despre jertfa ispăşitoare a lui Hris- 
tos. Adventiştii de ziua a şaptea au crezut în ea dintotdeauna, au 
susţinut-o dintotdeauna, însă mulţi predicatori de-ai noştri au ne- 
voie să o înţeleagă pe deplin. Trebuie să predice despre ea tot mai 
mult. 

Cineva spunea: „Există o multitudine de teorii despre ispăşire 
şi probabil că există puţin adevăr în fiecare." Totuşi, chiar dacă 
ar mai apărea alte mii de teorii şi chiar dacă le-am pune pe toate 
laolaltă, mintea omenească nu ar putea pricepe toată splendoarea, 
frumuseţea şi slava jertfei lui Isus de pe Calvar şi a lucrării pe care o 
face El astăzi pentru noi. Pentru mine, este suficient să ştiu că Isus 
a murit pentru păcatele mele, după Scripturi. Acesta este mesajul 
pe care trebuie să-1 cunoască inima mea şi o lume întreagă. Mesajul 
acesta este slava pastorului creştin; după cum spunea apostolul: 
„Departe de mine gândul să mă laud cu altceva decât cu crucea 
Domnului nostru Isus Hristos, prin care lumea este răstignită faţă 
de mine, şi eu faţă de lume!" (Gal. 6,14). Pentru el, crucea însemna 
mântuirea oferită de Hristos prin răstignirea Sa. Crucea este sim- 
bolul cuvintelor din Ioan 3,16. 

Am vizitat odată, împreună cu pastorul Fordyce Detamore, Ma- 
cao, acel minuscul teritoriu portughez de pe coasta de sud a Chinei. 

Pe o colină frumoasă care oferea o panoramă asupra întregului oraş, 
a existat odată o catedrală mare. Astăzi, nu a mai rămas din ea decât 
faţada mare din piatră, deasupra căreia se mai vede încă o cruce 
veche. Sir John Bowring, guvernatorul oraşului Hong Kong, a trecut 
în urmă cu câţiva ani prin Macao, la scurt timp după ce un uragan a 
distrus toată catedrala, cu excepţia faţadei. Acolo, a observat crucea 
veche din fier, înălţată deasupra ruinelor. Soarele arzător, multele 
furtuni tropicale şi apoi uraganul nu au reuşit să o dărâme. Această 
scenă 1-a inspirat să scrie binecunoscutul poem care a devenit unul 
dintre marile imnuri ale bisericii. Deşi era unitarian, el aşeza crucea 
la locul ce i se cuvine. De atunci a trecut mai bine de un secol, dar 
cuvintele sale mai au încă ecou în inimile noastre. 

Mă laud cu crucea lui Hristos, 

Care se înalţă deasupra ruinelor timpului; 
Toată lumina istoriei sfinte 

Străluceşte în jurul ei. 

Urgie şi binecuvântare, durere şi bucurie 

Sunt sfinţite la cruce; 
Acolo găsim pace neîntrecută, 

Bucurii care dăinuie mereu. 

Toată lumina istoriei sfinte se adună în jurul crucii. Cel care 
propovăduieşte Evanghelia crucii nu va rămâne niciodată fără subi- 
ecte de predică. El va avea întotdeauna pregătite multe predici. El 
va fi plin de acest mesaj viu, de fiecare dată când se va ridica să 
vorbească. După cum spunea sfântul Richard Baxter: „Crucea ne 
oferă multe lucruri de spus." Apropo, citiţi The Reformed Pastor 
[Pastorul reformat], The Saints' Everlasting Rest [Odihna veşnică a 
sfinţilor] şi celelalte cărţi scrise de Baxter. El a lucrat ca pastor în 
timpul războaielor civile din Anglia şi şi-a continuat activitatea cu 
perseverenţă. A fost trimis la închisoare de câteva ori, în mai multe 
zone din ţară, însă el a predicat neîntrerupt. 

Fiecare frânghie folosită de Forţa Navală Britanică conţine un fir 
colorat, care arată că frânghia respectivă aparţine Regatului Unit, 
că a fost supusă testelor guvernamentale şi că îndeplineşte anumite 

condiţii de rezistenţă. Firul este roşu, galben sau verde, în funcţie 
de şantierul naval din care provine. în mod asemănător, fiecare 
predică trebuie să conţină un fir călăuzitor, colorat, în funcţie de 
principiul predominant, de experienţa vieţii predicatorului şi de 
mesajul transmis. în cazul predicatorului creştin adevărat, firul ar 
trebui să fie roşu, ca simbol al sângelui lui Hristos, arătând că el 
aparţine împărăţiei cerului, că în el domneşte puterea Duhului lui 
Dumnezeu. 

Se regăseşte acest fir roşu în fiecare dintre predicile noastre? Şi, 
mai întâi de toate, se regăseşte el în viaţa noastră? Poate că unii vor 
socoti că, în acest caz, predicarea ar trebui să fie dogmatică. Da, fără 
îndoială că aşa este şi aşa ar trebui să fie. „Şi dacă trâmbiţa dă un 
sunet încurcat, cine se va pregăti de luptă?" (1 Cor. 14,8). Astăzi se 
foloseşte fluierul. Pe vremea lui Pavel, se folosea trâmbiţa. Este ciu- 
dat că majoritatea oamenilor insistă asupra dogmatismul în toate, 
numai în predicare nu. A, da, ei vor dogmatism în principiile morale. 
Da, bineînţeles! Ei fac apel la dogmatism atunci când vine vorba de 
porunca a şasea, a şaptea şi a opta. Lumea comercială cere ca yardul 
să aibă 36 de inch. Nu se acceptă 35 de inch. Lumea ştiinţifică cere 
o măsurătoare exactă realizată în laborator. Negreşit că nici noi nu 
ne putem juca cu adevărul mântuitor. 

Calvarul a fost o soluţie de urgenţă. A fost o necesitate pe care 
Dumnezeu a văzut-o şi a cunoscut-o mai înainte de întemeierea lu- 
mii, şi pentru care a luat măsuri de precauţie. Profeţia despre jertfă 
se găseşte chiar în primele capitole ale Bibliei. Prima predică rostită 
pe planeta noastră a fost aceasta: Sămânţa femeii „îţi va zdrobi 
capul." (Gen. 3,15) 

Astăzi, nu vrem şi nu avem nevoie de predici serbede sau de o 
coborâre a standardului. Niciun predicator care are ochii deschişi 
nu poate să nu observe setea oamenilor după un mare subiect - 
problema păcatului. Iată marea dilemă - problema păcatului. Teo- 
logia potrivită pentru ceasul în care trăim trebuie să fie, mai presus 
de toate, o teologie despre păcat - ura lui Dumnezeu faţă de păcat, 
mila Sa faţă de păcătos, mântuirea pe care El o oferă prin răstignirea 
lui Hristos pe cruce, sentinţa aspră a lui Dumnezeu pentru păcat - 

toate acestea prezentate în lumina îndurării, a dragostei şi a jertfei 
lui Isus Hristos, Mântuitorul nostru. 

„Fără vărsare de sânge, nu este iertare" (Evr. 9,22). „în nimeni 
altul nu este mântuire: căci nu este sub cer niciun alt Nume dat oa- 
menilor, în care trebuie să fim mântuiţi" (Fapte 4,12). Astăzi, avem 
nevoie de Evanghelia pozitivă. Oamenii s-au săturat de lucruri ne- 
gative. Nu trebuie să predicăm despre îndoielile noastre, ci despre 
adevărul pe care l-am descoperit. Judecăţile lui Dumnezeu sunt pe 
pământ şi singura protecţie este cea oferită de El, iar El ne oferă 
totul prin Hristos. El a spus în vechime: „Eu voi vedea sângele şi voi 
trece pe lângă voi." (Exod 12,13) 

Frate predicator, ai tu semnul sângelui? Când predici, se vede 
acest semn deasupra amvonului? L-ai primit în inimă? Ce privilegiu 
avem să-L propovăduim pe Hristos! Nu există nimic mai minunat, 
nicio experienţă mai frumoasă, nicio bucurie mai satisfăcătoare! 
Ştiu din experienţă. Am cunoscut-o şi aş vrea să v-o împărtăşesc. 

Când locuiam în Montreal, Canada, am fost invitat să vizitez o 
mică aşezare de la marginea Vermontului, unde să botez un bărbat 
care îl găsise pe Hristos într-un mod foarte neobişnuit. Era seară 
când am ajuns acasă la el şi iată ce mi-a povestit: 

Casa în care locuia atunci era veche de 50 de ani. Acolo îşi adu- 
sese mireasa, o creştină sinceră. însă el nu-şi predase niciodată 
inima Domnului. Ea a încercat să îl aducă la Isus printr-o viaţă 
creştină plăcută. Lucrul acesta 1-a impresionat foarte mult, dar era 
încăpăţânat şi nu dorea să se schimbe. După câteva luni, ea a murit 
dintr-o cauză necunoscută. Inima lui s-a frânt nu numai pentru că 
îşi pierduse soţia la doar câteva luni după căsătorie, dar şi pentru că 
refuzase să îl primească pe Mântuitorul ei. 

Pierzându-şi interesul pentru casă, pentru slujba lui, a plecat 
în lume, ocupând mai multe poziţii importante, dar petrecându-şi 
cea mai mare parte a timpului lucrând la căile ferate şi strângând 
mulţi bani. La bătrâneţe, cu sănătatea şubredă şi neputincios, s-a 
întors în satul unde se îndrăgostise şi o pierduse pe fata visurilor 
lui. 

Era seară şi în casa care altădată fusese a lui, era lumină. Nu-1 pri- 
mise niciunul dintre săteni - oamenii nu aveau cum să-1 găzduiască. 

Neavând încotro, s-a apropiat de fosta lui casă, a bătut la uşă şi lo- 
catarii, nişte creştini, au binevoit să-1 primească la ei. 

Aceştia erau adventişti de ziua a şaptea. Bineînţeles că nu ştiau 
nimic despre acest bărbat. Nu auziseră niciodată nimic despre el. 
Casa fusese păstrată bine, era zugrăvită, bine mobilată, plăcută şi 
primitoare. L-au invitat înăuntru şi l-au făcut să se simtă ca acasă. 
Bărbatul a rămas la ei câteva luni. 

Nu a trecut mult timp şi au început să-i vorbească despre Dom- 
nul Isus Hristos, care însemna atât de mult pentru ei. Vorbind şi 
lucrând cu el cu blândeţe, ei au început să îl propovăduiască pe 
Hristos cel răstignit acestui om sărman care, după ce şi-a înche- 
iat drumurile prin lume, mai umbla încă în întuneric, în ceea ce 
priveşte lucrurile spirituale. 

în cele din urmă, spre marea lor bucurie, bătrânul a acceptat da- 
rul mântuirii vestit în Evanghelie, s-a convertit pe deplin şi a cerut 
să fie botezat. De aceea mă aflam acolo - ca să stau de vorbă cu el şi 
ca să-1 botez. în seara aceea, el mi-a spus: 

- Frate Richards, locul în care te-ai aşezat în seara aceasta, în 
firida aceea mică de unde ai ţinut studiul biblic, este locul unde am 
statîmpreună cu soţia mea când ne-am căsătorit. Acolo am aşezat-o 
în sicriu. Şi după aceşti 50 de ani, este locul unde îl văd pe Isus. De 
ce nu m-am întors la El atunci? De ce nu I-am predat inima atunci? 
De ce nu am primit solia Sa atunci când soţia mea îmi vorbea despre 
ea cu atâta bunătate şi iubire? De 50 de ani încoace, am tânjit tot 
timpul de dorul ei. Dar acum ştiu că o voi revedea. Voi fi împreună 
cu ea. O voi reîntâlni înaintea Domnului. 

A doua zi, când păşea spre apa rece a pârâului de munte ca să fie 
botezat, mi-a şoptit: 

- Te rog să numeri în gând până la 15 şi să nu mă scoţi din apă 
până atunci. Vreau să fiu botezat cu adevărat. Am întâlnit atât de 
mulţi oameni botezaţi numai în parte! 

- Frate Shepherd, i-am răspuns eu, nu este nevoie. Botezul este 
un simbol al morţii lui Isus pentru păcatele mele şi ale tale, al învie- 
rii Sale din morţi. Dă-mi voie să te ajut să intri în apă. 

- Nu, mi-a zis el, stând cât de drept putea la vârsta lui înaintată, 
am călcat cincizeci de ani pe urmele celui rău şi vreau să intru sin- 
gur în apa botezului. Vreau să urmez exemplul Domnului meu. 

- Văd că ai portmoneul în buzunar. N-ar fi mai bine să-1 scoţi din 
buzunar ca să nu se ude? 

- Nu, vreau să fie botezat şi el. 

în portmoneu avea aproape şase sute de dolari, practic toţi banii 
pe care îi deţinea în acel moment. 

Bărbatul acesta înalt a păşit singur pe drumul pietros şi a in- 
trat în apa botezului, unde l-am întâmpinat. Duhul Domnului s-a 
revărsat cu mare putere peste el. Iar când a ieşit din apă, iată care a 
fost primul lucru pe care mi 1-a spus: 

- Nu m-ai ţinut sub apă până la cincisprezece! 

- Nu, i-am răspuns eu. Nu era nevoie, te-am scufundat în apă 
cu totul. Botezul nu este altceva decât un simbol al convertirii tale. 
Viaţa ta este ascunsă acum cu Hristos în Dumnezeu, Omul vechi a 
murit, iar omul nou a ieşit la viaţă. 

Aşa l-am botezat în apele reci de munte. Când a ieşit din apă, toţi 
oamenii adunaţi pe mal erau foarte emoţionaţi. 0 tânără, îmbrăcată 
în cea mai frumoasă rochie albă pe care o avea, s-a întors la tatăl ei 
şi i-a spus: 

- Tată, te-am aşteptat şapte ani. Sunt pregătită pentru botez de 
mult timp, dar tu mi-ai spus mereu să te mai aştept, ca să mă botez 
împreună cu tine şi nu te-ai hotărât încă. Eu nu te mai aştept, dacă 
fratele pastor vrea să mă boteze. Mă duc să intru în apă, aşa cum sunt. 

A intrat în apă, prieteni, şi am botezat-o. 0, ce fericire se citea pe 
chipul ei atunci când a ieşit din apă! 

Atunci tatăl ei a izbucnit în lacrimi şi a spus: 

- De ce mai zăbovesc? Ştiu că acesta este adevărul lui Dumnezeu. 
Nu mai vreau să amân. Trebuie să intru şi eu în apă. Trebuie să-L 
urmez pe Mântuitorul meu. El a murit pentru mine. 

După ce a dat mărturie înaintea celor prezenţi, a intrat în apă şi 
l-am botezat. 

Am botezat atunci opt persoane. Erau cu toţii pregătiţi. Cunoş- 
teau adevărul, credeau adevărul aşa cum este el în Isus şi şi-au 
mărturisit credinţa în mod public. Au devenit cu toţii membri de 
nădejde în comunitatea de acolo. 

După aceea, ne-am întors acasă la fraţii noştri. în timp ce îl aju- 
tam pe fratele Shepherd să se schimbe, el mi-a arătat un mic me- 

dalion pe care îl purta la gât. Nu şi 1-a scos de la gât, dar 1-a desfăcut 
ca să mi-1 arate. 

- îl port de cincizeci de ani, mi-a spus. 

L-a deschis şi mi-a arătat fotografia soţiei lui, o tânără frumoasă. 
Apoi mi-a zis, în timp ce lacrimile i se prelingeau pe obraji: 

- Acum am s-o văd din nou. 

După aceea, mi-a dat cinci sute de dolari ca să-i pun la zecime. îl 
găsise pe Domnul cu adevărat şi la fel şi persoanele care s-au bote- 
zat împreună cu el. Pentru el şi pentru toţi ceilalţi, propovăduirea 
crucii era „puterea şi înţelepciunea lui Dumnezeu" (1 Cor. 1,24). 
Când auzeau vorbindu-se despre ea, ei puteau să cânte: 

Isus cât m-a iubit de mult, 

Murind în locul meu! 
Cum aş putea să nu-L ascult, 

Să nu-L iubesc şi eu? 

R: El m-a spălat să fiu curat, 

El m-a spălat de-al meu păcat; 
Cu sânge sfânt, nevinovat, 

El m-a spălat să fiu curat! 

Mi-e haina albă ca un crin, 

Crescut pe Golgota, 
Născut din nou, iertat deplin, 

Schimbată inima... 

Ce preţ de jertfă-a fost plătit, 

Nicicând n-o să-nţeleg, 
Dar ştiu că El mi-a pregătit 

Un cer frumos şi-ntreg. 

(imnul 400, Imnuri creştine, 2006) 

Ştiu că Evanghelia aceasta pare învechită, dar este singura Evan- 
ghelie care va schimba viaţa omului. Este Evanghelia de care lumea 
are nevoie acum şi singura Evanghelie pe care vreau să o predic. 
Este Evanghelia pe care oamenii tânjesc să o audă şi cât n-ar da să 
o audă! 

Pe 27 decembrie 1944, în revista Fortune a apărut următoarea 
declaraţie: 

Calea de scăpare este să se facă auzit un glas. Nu glasul nostru, ci 
un glas care vine de undeva din afara noastră şi a cărui existenţă nu 
o putem tăgădui. Sarcina pe care o are pastorul pe pământ este să 
audă glasul acesta, să ne facă să îl auzim şi să ne spună ce anume zice. 
Dacă el nu-1 poate auzi sau dacă nu ni-1 aduce la cunoştinţă, atunci, 
noi, laicii, suntem cu totul pierduţi... Anul se apropie de sfârşit şi 
milioane de suflete sunt conştiente de nevoia după o speranţă mai 
bună... decât tot ce i se oferă acum omenirii. De asemenea, sunt 
conştiente că speranţa aceasta nu va apărea decât dacă un glas 
nou, mai curajos şi mai înţelept va începe să vorbească... Oamenii 
disperaţi încearcă să audă acest glas. 

Prieteni, un astfel de glas se va face auzit printre popoare. Un 
astfel de glas va ajunge la inima oamenilor. Atunci, el va părea a fi un 
glas nou, un glas minunat şi uimitor pe care oamenii nu l-au cunos- 
cut până atunci. Va fi glasul lui Isus care se va face auzit prin gura 
urmaşilor Lui, a predicatorilor Lui adevăraţi care duc Evanghelia 
veşnică, solia potrivită pentru toate timpurile, care dă vindecare 
şi viaţă. Nu va fi însoţit de argumente complicate, ci de declaraţii 
simple şi concise. Va fi însoţit de „cuvinte simple", cum spune Ellen 
White, pe care să le poată înţelege şi fetele, şi băieţii. (Vezi Sfaturi 
pentru părinţi, educatori şi elevi, ediţia 1997, pag. 207) 

Acest glas se va face auzit prin gura predicatorilor sfinţiţi şi 
zeloşi care se roagă şi care predică solia Scripturii aşa cum au ex- 
perimentat-o, împuterniciţi de Duhul Sfânt. El va lumina lumea şi 
va pregăti calea pentru venirea împăratului. Este adevărat că „mulţi 
vor sta la amvoanele noastre, purtând în mâini făclia unei profeţii 
false, a cărei lumină este aprinsă din focul demonic al lui Satana. [...] 
Dumnezeu însuşi va lucra pentru Israel. Orice limbă mincinoasă 
va fi adusă la tăcere. Mâinile îngerilor vor răsturna orice strategie 
înşelătoare. Bastioanele lui Satana nu vor triumfa niciodată. Solia 
îngerului al treilea va fi însoţită de biruinţă. [...] Când Dumnezeu 
îşi va revărsa Duhul asupra oamenilor, ei vor lucra. Ei vor proclama 



Noi propovAduim pe Hristos cel răstignit" 1 77 



Cuvântul Domnului, îşi vor înălţa vocea asemenea unei trâmbiţe." - 
Mărturii pentru pastori, ediţia 2007, pag 364, 365 

Dar cine este pregătit pentru aceste lucruri? Cine poate să 
predice despre această mare temă aşa cum ar trebui? Cine o înţelege 
pe deplin şi cine o poate proclama în toată puterea ei? Cine poate 
să-i înveţe pe alţii cum să o proclame? Desigur că nu eu! Putem să 
studiem, să citim şi să ne rugăm; dar, la fel ca apostolii, vom vedea 
numai în parte, înţelegerea noastră nu va fi completă. „Acum, ve- 
dem ca într-o oglindă în chip întunecos; dar atunci, vom vedea faţă 
în faţă." (1 Cor. 13,12) 

Tineri lucrători, nu disperaţi. Faptul că îndatoririle şi privilegiile 
noastre sunt atât de mari trebuie să ne inspire curaj, întrucât ne 
aducem aminte că suntem în slujba Domnului şi că nu ne va ajunge 
toată veşnicia ca să cunoaştem toată ştiinţa şi cântarea mântuirii. 
Ne stă în faţă posibilitatea progresului nemărginit, până la o statură 
neînchipuit de înaltă. 

Avem privilegiul de a proclama Evanghelia veşnică, de a-L pro- 
povădui pe Acela a cărui cunoaştere înseamnă viaţă veşnică. Numai 
într-o viaţă asemănătoare cu viaţa lui Dumnezeu, vor începe cei 
răscumpăraţi să înţeleagă şi să preţuiască Evanghelia şi mântuirea 
veşnică. Atunci vom înţelege puţin din ceea ce a simţit Samuel Med- 
ley, în secolul al XVIII-lea, când a scris versurile: 

O, dacă aş putea să vorbesc despre preţul nemăsurat, 
Dacă aş putea să vestesc slava 

Mântuitorului meu! 
M-aş înălţa şi aş atinge coardele cereşti, 
M-aş lua la întrecere cu Gabriel 

într-un cânt aproape divin. 

Aş cânta despre sângele preţios vărsat, 
Despre scăparea mea de vina grea 

A păcatului şi de mânia divină! 
Aş cânta despre neprihănirea Sa fără pată, 
Despre veşmântul Său curat 

In care îmi va îmbrăca sufletul. 

Aş cânta despre caracterul Său 

Şi despre toată dragostea pe care mi-o arată 

Din înălţimea tronului Său; 
In cântări măreţe de laudă 
Aş vesti de-a lungul veşniciei 

Slava Sa. 

Da, va veni ziua aceea frumoasă 
Când Domnul meu mă va lua acasă 

Şi când voi vedea faţa Sa. 
Atunci, voi petrece veşnicia împreună 
Cu Mântuitorul, cu fraţii şi prietenii mei, 

Toţi biruitori prin harul Său. 

Acesta este sfârşitul, biruinţa şi punctul culminant al predicării 
noastre - Hristos, şi El răstignit. De aceea, ne alăturăm apostolului 
care vorbeşte despre această predicare şi spunem: 

„Iar Aceluia care poate să vă întărească, după Evanghelia mea şi 
propovăduirea lui Isus Hristos, potrivit cu descoperirea tainei care 
a fost ţinută ascunsă timp de veacuri, dar a fost arătată acum prin 
scrierile prorocilor şi prin porunca Dumnezeului cel veşnic, a fost 
adusă la cunoştinţa tuturor neamurilor, ca să asculte de credinţă, a 
lui Dumnezeu, care singur este înţelept, să fie slava, prin Isus Hris- 
tos, în vecii vecilor! Amin." (Rom. 16,25-27) 



Prelegerea 5 



„Paşte oile Mele!" 



„Isus i-a zis: 'Paşte oile Mele!'" (Ioan 21,17) 



Printre scrisorile interesante primite de la predicatorii adven- 
tişti, mi-a parvenit şi o scrisoare de la un pastor care lucrează 
într-una dintre cele mai mari Conferinţe ale bisericii. Iată ce 
spune el: 

„Cea mai mare nevoie a mea este să primesc Duhul Sfânt într-o 
măsură bogată, să simt tot mai viu prezenţa lui Isus şi să fiu mereu 
conştient că Isus vine foarte curând. Pentru acestea mă rog cu sin- 
ceritate." 

După aceea, el îşi exprimă următoarea temere: 

Mi-este teamă că ne paşte marele pericol de a adapta 
solia noastră la ceea ce vor oamenii să audă, şi nu la ne- 
voile lor. Ne preocupăm prea mult să avansăm şi să deve- 
nim populari. Ar trebui să ne preocupe mai mult subiectul 
credincioşiei şi datoria solemnă de a fi solii lui Dumne- 
zeu. După ce am primit scrisoarea dvs., am stat de vorbă 
cu câţiva slujbaşi ai comunităţii. Cea mai des întâlnită 
nemulţumire a lor este legată de faptul că nu se predică 
suficient solia; marile doctrine pentru care ;au venit în 
biserică par a fi neglijate. Ei vor predici consistente, bine 
pregătite, despre soliile celor trei îngeri, nu doar predici 
bune pe care le poate ţine orice pastor metodist. Mi-este 
teamă, în special, că predicatorii noştri tineri sunt prea 



180 Paşte oile Mele! 



mult înclinaţi să ţină predici textuale, în loc să predice 
despre marile adevăruri ale îngerului al treilea. 

Acest pastor spune în continuare că i-a întrebat pe mulţi mem- 
bri din mai multe comunităţi, de la un capăt la altul al ţării, de cât 
timp nu au mai ascultat o predică bine pregătită şi închegată de- 
spre subiectul sanctuarului, despre soliile celui de-al doilea şi de-al 
treilea înger şi despre alte adevăruri specifice Bisericii Adventiste 
de Ziua a Şaptea. El afirmă că astfel de predici sunt practic inexis- 
tente şi că, de ani de zile, situaţia nu s-a schimbat în bisericile în 
care a făcut investigaţia. Apoi adaugă: 

„Solia noastră, în toate aspectele ei, îl descoperă pe Hristos; iar 
dacă Hristos va locui în inima noastră, a predicatorilor, îl vom des- 
coperi pe Hristos şi vom predica despre solia specială pentru tim- 
pul prezent." 

Trebuie să mărturisesc că scrisoarea aceasta este sinceră şi 
convingătoare. Pastorul care a scris-o declară că, în opinia lui, ma- 
joritatea pastorilor noştri sunt oameni ai lui Dumnezeu - şi sunt 
de acord cu el. Vreau să vă spun, dragi colegi predicatori şi dragi 
studenţi, că scrisorile pe care le-am primit şi despre care vreau să 
vă vorbesc mai mult în seara aceasta, mi-au umplut inima cu o mare 
bucurie, dar şi cu multe preocupări. Am convingerea că lucrătorii 
noştri, în cea mai mare parte, sunt plini de marea dorinţă de a face 
voia lui Dumnezeu. 

Da, membrii noştri ard de nerăbdare să asculte marile adevăruri 
care au făcut din noi un popor special şi este bine că e aşa. Mulţi dintre 
ei au renunţat la relaţiile de familie şi la câştigurile financiare, ca să 
devină adventişti de ziua a şaptea. Ei trebuie încurajaţi şi îmbărbătaţi 
în această credinţă pentru care au făcut sacrificii, dar principiul aces- 
ta este mai vast. Ca să fim creştini în lumea aceasta, este nevoie să ne 
despărţim de lume, să ne împotrivim diavolului şi să trăim o viaţă 
nouă, care trebuie hrănită permanent, ca să nu moară. De aceea, toţi 
creştinii trebuie să primească neîncetat hrană spirituală. 

Textul nostru conţine cuvintele adresate de Isus apostolului 
Petru şi se găseşte în ultimul capitol din Ioan, unde porunca este 
repetată de trei ori: „Paşte mieluşeii Mei... Paşte oiţele Mele... Paşte 

oile Mele!" (versetele 15-17). în capitolul 21 din Evanghelia după 
Ioan citim frumoasa relatare despre reabilitarea apostolului Petru. 
El L-a tăgăduit pe Domnul de trei ori, iar Isus i-a cerut de trei ori 
să îşi afirme credinţa în El şi dragostea faţă de El. Dacă îl iubim pe 
Domnul Isus, suntem trimişi să hrănim turma, ca reprezentanţi ai 
Săi. 

- Petru, Mă iubeşti? 

- Doamne, ştii că Te iubesc. 

- Eşti sigur că Mă iubeşti? 

- Doamne, Tu le ştii pe toate; ştii că Te iubesc. 

Trimiterea aceasta se bazează pe dragostea faţă de Isus. Voi I! 
iubiţi? Atunci aţi fost trimişi să hrăniţi oile Sale. 

Nu este suficient să sădeşti în inima cuiva o credinţă puternică în 
Isus ca Răscumpărător al lumii. Credinţa aceasta trebuie alimentată, 
trebuie susţinută, trebuie hrănită. Lucrul acesta este arătat clar în 
pasajul cunoscut sub denumirea de „Marea Trimitere": Matei 28,18- 
20 „Toată puterea Mi-a fost dată în cer şi pe pământ. Duceţi-vă şi 
faceţi ucenici din toate neamurile, botezându-i în Numele Tatălui 
şi al Fiului şi al Sfântului Duh. Şi învăţaţi-i să păzească tot ce v-am 
poruncit. Şi iată că Eu sunt cu voi în toate zilele, până la sfârşitul 
veacului." 

îi învăţaţi pe oameni înainte de botez; apoi ei se botează; şi 
continuaţi să îi învăţaţi şi după botez. Ei trebuie învăţaţi şi hrăniţi 
neîncetat, chiar şi după ce intră în biserică. 

Mesagerii lui Hristos trebuie să meargă în toată lumea, să facă 
ucenici din toate neamurile, să câştige convertiţi din toate popoarele. 
După aceea, urmează botezul, dar lucrarea lor nu se sfârşeşte aici, 
cum cred unii. După botez, iată ce urmează: „învăţaţi-i să păzească 
tot ce v-am poruncit. Şi iată că Eu sunt cu voi în toate zilele." îi 
învăţăm pe oameni, îi botezăm şi iar îi învăţăm. îi învăţăm şi înainte, 
şi după botez. Această activitate de sădire a Cuvântului lui Dumne- 
zeu în mintea oamenilor trebuie să continue până la sfârşitul lumii. 
Dacă împlinim această lucrare cu credincioşie, Isus ne făgăduieşte 
că va fi cu noi. Făgăduinţa aceasta este dată în mod special celor 
care hrănesc inimile însetate din Cuvântul lui Dumnezeu. 

în Sfânta Scriptură, poporul lui Dumnezeu poartă numele de 
turmă de oi. Sunt convins că vă puteţi aminti câteva texte care vin 
în sprijinul acestei afirmaţii. Mi-am notat şi eu câteva: Psalmi 79,13 
- „Noi [suntem] poporul Tău, turma păşunii Tale"; Psalmi 95,7 - 
„Noi suntem... turma pe care o povăţuieşte mâna Lui". în Psalmul 
119,176 apare expresia „rătăcesc ca o oaie pierdută". în Ieremia 
50,6, avem următoarea declaraţie: „Poporul Meu era o turmă de oi 
pierdute." în Matei 10,16, Isus le-a spus ucenicilor că îi trimite „ca 
pe nişte oi în mijlocul lupilor". Iar în 1 Petru 2,25, avem imaginea 
impresionantă a oilor rătăcite vindecate de Păstorul sufletelor noa- 
stre, adică de Isus. Aşadar, tabloul acesta frumos cu păstorul şi oile 
Sale se regăseşte pretutindeni în Scriptură. 

Din fragedă pruncie ne amintim frumoasele cuvinte ale Psal- 
mului 23: „Domnul este Păstorul meu: nu voi duce lipsă de nimic." 
După cum ştim cu toţii, cuvântul pastor are semnificaţia de păstor. 
Isus a zis: „Eu sunt Păstorul cel bun" (Ioan 10,14). El este modelul 
tuturor pastorilor, al tuturor păstorilor. Ce face Păstorul cel Bun? 
După prezentarea identităţii păstorului, cea dintâi declaraţie din 
Psalmul 23 este următoarea: „El mă paşte în păşuni verzi şi mă duce 
la ape de odihnă." Păstorul hrăneşte oile. El le duce la păşunile bune, 
unde se pot simţi bine şi unde iarba este hrănitoare. El are grijă ca 
oile să aibă mâncare hrănitoare şi apă înviorătoare. De aceea, ele nu 
vor duce lipsă de nimic. 

Cuvântul lui Dumnezeu este hrana spirituală cu care trebuie să 
ne hrănim turma. Iov spune: „N-am părăsit poruncile buzelor Lui; 
mi-am plecat voia la cuvintele gurii Lui" [n. tr.: KJV - „am preţuit 
cuvintele gurii Lui mai mult decât hrana necesară"] (Iov 23,12). Cu- 
vântul lui Dumnezeu este asemănat cu hrana. 

Când i-a scos pe israeliţi din ţara Egiptului, Dumnezeu i-a hrănit 
cu mană. în felul acesta, El dorea să-i înveţe că în Cuvântul Său puteau 
găsi hrană spirituală adevărată: „Astfel, te-a smerit, te-a lăsat să su- 
feri de foame şi te-a hrănit cu mană, pe care nici tu n-o cunoşteai, nici 
părinţii tăi n-o cunoscuseră, ca să te înveţe că omul nu trăieşte numai 
cu pâine, ci cu orice lucru care iese din gura Domnului trăieşte omul" 
(Deut. 8,3). Isus a făcut referire la această mană a vieţii atunci când 

a declarat: „Este scris: 'Omul nu trăieşte numai cu pâine, ci cu orice 
cuvânt care iese din gura lui Dumnezeu.'" (Mat. 4,4) 

O cauză a absenţei vieţii spirituale din bisericile de astăzi este 
lipsa de hrană biblică. Cuvântul lui Dumnezeu nu le este oferit oa- 
menilor din belşug. Dacă este adevărat că omul trăieşte „cu orice 
cuvânt care iese din gura lui Dumnezeu", atunci cum poate el să-şi 
ducă viaţa în lipsa acestor cuvinte? Cuvintele lui Dumnezeu tre- 
buie să ajungă la om în mare măsură din Cuvântul scris, din Sfânta 
Scriptură. Este adevărat că Dumnezeu poate să le vorbească oame- 
nilor în mod direct, prin cuvintele altora sau prin locuirea lăuntrică 
a Duhului Sfânt. Dar rolul nostru în hrănirea turmei lui Dumnezeu 
este în mod vădit acesta: „Propovăduieşte Cuvântul, stăruie asu- 
pra lui la timp şi ne la timp" (2 Tim. 4,2). Aceasta este o parte a 
responsabilităţii noastre. Nu putem avea membri creştini fericiţi şi 
sănătoşi, care să crească neîntrerupt, dacă nu îi hrănim cu mana 
cerească adevărată. 

îmi place foarte mult declaraţia lui Ieremia pe această temă şi o 
repet în gând de multe ori când mă duc la birou. Apropo, îmi place să 
merg pe jos până la birou şi este o mare binecuvântare. Ştiţi, astăzi 
oamenii conduc maşini de trei mii de dolari ca să cumpere o papiotă 
de 10 cenţi. Dacă ar fi să vorbim de progres, atunci am putea spune 
că nu ni se îmbunătăţeşte cu nimic puterea fizică, ci că, dimpotrivă, 
ne dispar anumite capacităţi. în curând, nu vom mai fi în stare să 
mergem pe jos! De aceea, merg pe jos până la birou, adică aproape 
doi kilometri dus şi doi kilometri întors în fiecare zi. în acest timp 
meditez, lucrez la predici, citesc destul de mult şi îi calc pe nervi 
pe unii şoferi! Dar puteţi folosi acest timp ca să meditaţi. Textul 
acesta a fost o binecuvântare pentru mine. Am început să pregătesc 
o predică pe baza lui şi este aproape gata. „Când am primit [n. tr.: 
KJV - „am găsit"] cuvintele Tale, le-am înghiţit; cuvintele Tale au fost 
bucuria şi veselia inimii mele, căci după Numele Tău sunt numit, 
Doamne, Dumnezeul oştirilor!" (Ier. 15,16). Ce text extraordinar! 

Cineva trebuie să ţină o predică nemaipomenită despre acest text. 
Când ajungeţi acasă, ţineţi o predică bună pe baza lui, adresându-vă 
inimii voastre. Cele mai bune predici pe care le veţi ţine sunt cele 

pe care vi le veţi adresa vouă înşivă. Aşa procedez eu, şi ceilalţi ai 
casei vin să mă asculte. Adresaţi-vă mai întâi vouă înşivă, fiindcă vă 
cunoaşteţi inima mai bine decât o cunoaşteţi pe a altora. Dumnezeu 
ne-a dat inimi asemănătoare, aşa ne spune Biblia. De aceea, dacă vă 
veţi adresa inimii voastre, vă veţi adresa inimii omeneşti în general. 

Creştinul fericit, sănătos şi activ din punct de vedere spiritual se 
va hrăni cu cuvintele lui Dumnezeu. El le va căuta şi le va găsi. „Am 
găsit cuvintele Tale." Observaţi că trebuie să le căutăm. 

Căutăm păşunile verzi, adică dorim să studiem Biblia, să mer- 
gem acolo unde Cuvântul lui Dumnezeu este vestit şi să învăţăm de 
la cel care îl predică. „Am găsit cuvintele Tale şi le-am înghiţit" [n. 
tr.: KJV - „le-am mâncat"]. Când mâncăm, nu luăm mâncarea şi o 
înghiţim pur şi simplu - precum câinii. 0 mestecăm, o fărâmiţăm, îi 
simţim gustul şi ne bucurăm de ea. 

Dumnezeu ar fi putut să facă mâncarea fără gust. Masa ar fi de- 
venit un moment plictisitor. El ar fi putut să ne dea în loc de gură, 
o deschizătură şi o pâlnie cu care să turnăm mâncarea. Atunci, cei 
mai mulţi am muri de foame, nu am mânca niciodată. însă El ne-a 
creat în aşa fel încât să ne bucurăm de hrană. De aceea alimentele 
au gusturi atât de variate. Ce gust plăcut are un fruct de mango bine 
copt! Stă scris că pomul vieţii face douăsprezece feluri de fructe şi 
eu cred că vor fi douăsprezece feluri de fructe de mango. Aceasta 
este teologia mea personală - dar văd pe cineva în sală care este de 
acord cu mine. 

Când mâncăm, simţim gustul hranei şi o mestecăm. Când ne 
hrănim din Cuvântul lui Dumnezeu, îl citim, dar nu ne oprim aici, 
ci ne hrănim cu el, îl mestecăm, îi sorbim seva, fărâmiţăm părţile 
mai tari şi solide - medităm la el. în felul acesta simţim aromele lui 
diferite şi extraordinare, obţinem vitamine, proteine spirituale şi 
toate celelalte. „Când am primit cuvintele Tale, le-am înghiţit; cuvin- 
tele Tale au fost bucuria şi veselia inimii mele." Aceasta înseamnă să 
ne hrănim din Cuvântul lui Dumnezeu. 

Mulţi oameni se plâng că au o credinţă slabă, dar trebuie să îi 
încurajăm cu următorul text: „Credinţa vine în urma auzirii, iar 
auzirea vine prin Cuvântul lui Hristos" (Rom. 10,17). Auzirea la 

care se referă apostolul vine prin Cuvântul lui Dumnezeu. De aici, 
înţelegem cât de important este să predicăm Cuvântului lui Dumne- 
zeu, să-1 facem accesibil - comestibil, dacă vreţi - să umplem fiecare 
predică, de la început şi până la sfârşit, cu acele cuvinte ale Domnu- 
lui. Atunci când Cuvântul lui Dumnezeu este asimilat de om şi când 
se transformă în credinţă - la fel cum hrana obişnuită este asimilată 
şi transformată în energie, putere şi viaţă - atunci hrănirea din el şi 
punerea lui la dispoziţia altora nu devine o activitate de importanţă 
supremă? Răspunsul nu poate fi decât unul afirmativ. Dacă fără 
credinţă este cu neputinţă să fim plăcuţi lui Dumnezeu, atunci 
gândiţi-vă la responsabilitatea pe care o avem, ca pastori, de a le 
oferi oamenilor această hrană. 

Partea următoare a studiului nostru este importantă. Ideea ei 
centrală este aceasta: Isus însuşi este Cuvântul viu. „Şi Cuvântul S-a 
făcut trup şi a locuit printre noi" (Ioan 1,14). Isus este Cuvântul în- 
trupat. Tot adevărul, toată viaţa, toată lumina din Sfânta Scriptură 
s-au întrupat în Isus Hristos şi se găsesc acum în Hristos. El este nu- 
mit „Cuvântul". „La început era Cuvântul şi Cuvântul era cu Dumne- 
zeu, şi Cuvântul era Dumnezeu" (Ioan 1,1). în Apocalipsa 19,13 stă 
scris: „Numele Lui este: 'Cuvântul lui Dumnezeu.'" „în El era viaţa, 
şi viaţa era lumina oamenilor" (Ioan 1,4). Apostolul Ioan a subli- 
niat acest mare adevăr. El a scris: „Ce era de la început, ce am auzit, 
ce am văzut cu ochii noştri, ce am privit şi ce am pipăit cu mâinile 
noastre cu privire la Cuvântul vieţii" (1 Ioan 1,1). Isus este Cuvântul 
întrupat. Ucenicii L-au atins cu mâinile lor, L-au văzut şi L-au auzit 
vorbind. 

Dacă Isus este Cuvântul întrupat, atunci El este pâinea ceru- 
lui, după cum Cuvântul însuşi este pâinea lui Dumnezeu. A afirmat 
El vreodată lucrul acesta? Da, după cum citim în Ioan 6,35: „Isus 
le-a zis: 'Eu sunt Pâinea vieţii. Cine vine la Mine nu va flămânzi 
niciodată; şi cine crede în Mine nu va înseta niciodată.'" înţelegem 
de aici că Isus este nu numai Păstorul cel bun, Pastorul cel bun, ci 
şi hrana cu care trebuie să se hrănească oile. El este Pâinea vieţii; 
El este hrana vieţii; El este Cuvântul lui Dumnezeu descoperit 
printr-o viaţă de om; după cum spune Ioan, noi nu numai că am 

auzit cu urechile noastre, dar am văzut cu ochii noştri şi am pipăit 
cu mâinile noastre. 

Ducând mai departe această metaforă, Isus a zis: „După cum 
Tatăl, care este viu, M-a trimis pe Mine şi Eu trăiesc prin Tatăl, tot 
aşa, cine Mă mănâncă pe Mine va trăi şi el prin Mine. Astfel este 
pâinea care s-a coborât din cer, nu ca mana pe care au mâncat-o 
părinţii voştri şi totuşi au murit: cine mănâncă pâinea aceasta va 
trăi în veac" (Ioan 6,57.58). S-a referit Isus aici doar la trupul Său? 
Bineînţeles că ascultătorii Lui şi-au pus această întrebare. La ce 
S-a referit atunci când a spus că aceia care mănâncă trupul Lui nu 
vor muri niciodată şi că trupul Său a fost dat pentru ca oamenii să 
trăiască? Ascultătorii au luat cuvintele Lui în sensul lor propriu. Te- 
ologii de astăzi interpretează cuvintele Sale în sens materialist, la 
fel de ilogic ca şi ascultătorii din vremea lui Isus. însă El a arătat în 
acelaşi capitol ce a vrut să spună: „Duhul este acela care dă viaţa, 
carnea nu foloseşte la nimic: cuvintele pe care vi le-am spus Eu sunt 
duh şi viaţă." (versetul 63) 

Iată în continuare un comentariu făcut de o persoană care a iubit 
Sfânta Scriptură şi pe Domnul Isus Hristos şi care poate exprima 
ideile mai bine decât mine: 

Se afirmă că primirea Cuvântului, pâinea din cer, în- 
seamnă primirea lui Hristos însuşi. Pe măsură ce primim 
în suflet Cuvântul lui Dumnezeu, ne împărtăşim cu tru- 
pul şi sângele Fiului lui Dumnezeu. Pe măsură ce el ne 
luminează mintea, inima se deschide şi mai mult ca să 
primească Cuvântul sădit în noi, ca să creştem prin el. 
Omul este chemat să mănânce şi să mestece Cuvântul; 
dar dacă inima lui nu este deschisă ca să primească acest 
Cuvânt, dacă el nu bea din Cuvânt, dacă nu este învăţat 
de Dumnezeu, îşi va forma o concepţie greşită despre Cu- 
vânt, îl va aplica greşit şi îl va interpreta greşit. 

După cum sângele se formează din hrana consumată, în 
acelaşi fel chipul lui Hristos se formează în sufletul nostru 
prin hrănirea din Cuvântul lui Dumnezeu, care este trupul 
şi sângele Său. Hristos, nădejdea slavei, ia chip în cel care 

se hrăneşte cu acest Cuvânt. Cuvântul scris îi vorbeşte 
cititorului despre trupul şi sângele Fiului lui Dumnezeu; 
iar, prin ascultarea de Cuvânt, el devine părtaş al naturii 
divine. După cum nu putem mânca numai o singură dată 
în viaţă ca să ne satisfacem nevoia de a ne hrăni, tot astfel 
trebuie să ne hrănim zilnic din Cuvântul lui Dumnezeu ca 
să ne satisfacem nevoile spirituale... 

Datorită consumului şi pierderilor, trupul trebuie să 
producă sânge proaspăt din hrana zilnică pe care o pri- 
meşte. Tot la fel avem nevoie să ne hrănim constant din 
Cuvântul acesta, a cărui cunoaştere însemnă viaţă veşnică. 
Cuvântul trebuie să fie hrana şi băutura noastră. Sufletul 
nostru va găsi numai în el hrană şi viaţă. Trebuie să ne 
înfruptăm din învăţăturile lui preţioase, pentru ca spiritul 
minţii noastre să fie împrospătat şi ca să creştem în Hris- 
tos, Căpetenia noastră. Când Cuvântul Său rămâne în su- 
fletul nostru, devenim una cu Hristos; avem o comuniune 
vie cu El; avem în suflet o dragoste neschimbătoare, care 
este dovada clară a privilegiului nostru nelimitat. 

Sufletul fără Hristos este ca trupul fără sânge; este 
mort. Poate că dă impresia că trăieşte din punct de vedere 
spiritual; poate că îndeplineşte anumite ritualuri religioase, 
precum un robot; dar aceasta nu înseamnă că este viu din 
punct de vedere spiritual. Tot la fel, auzirea Cuvântului lui 
Dumnezeu nu este suficientă. Dacă nu ne lăsăm învăţaţi de 
Dumnezeu, nu vom primi adevărul care duce la mântuirea 
sufletelor noastre. El trebuie transpus în practică. 

Când II primeşte pe Hristos, omul primeşte neprihănirea 
Sa. El trăieşte viaţa lui Hristos. Pe măsură ce se deprinde 
să privească la Hristos, să studieze viaţa Sa şi să manifeste 
trăsăturile Sale, el mănâncă din trupul şi bea din sângele 
Fiului lui Dumnezeu. Când face această experienţă, el poate 
să spună împreună cu apostolul Pavel: „Am fost răstignit 
împreună cu Hristos şi trăiesc... dar nu mai trăiesc eu, ci 
Hristos trăieşte în mine. Şi viaţa pe care o trăiesc acum în 
trup, o trăiesc în credinţa în Fiul lui Dumnezeu, care m-a 

iubit şi S-a dat pe Sine însuşi pentru mine." - Ellen G. 
White, Review and Herald, 23 nov. 1897 

înţelegem aşadar că a mânca trupul Fiului lui Dumnezeu în- 
seamnă a ne hrăni cu cuvintele Sale, a auzi cuvintele Sale, a crede 
cuvintele Sale, a asculta de cuvintele Sale, după cum spunea unul 
dintre copiii lui Dumnezeu: „Cel ce primeşte Cuvântul prin credinţă 
primeşte însăşi viaţa şi caracterul lui Dumnezeu." - Parabolele 
Domnului Hristos, ediţia 2006, pag. 19 

în dreptul tuturor creştinilor adevăraţi se poate spune că „au 
gustat Cuvântul cel bun al lui Dumnezeu" (Evrei 6,5). Acesta este 
privilegiul tuturor oilor din păşunea lui Dumnezeu. Lor li se oferă 
hrană spirituală şi invitaţia călduroasă: „Gustaţi şi vedeţi ce bun 
este Domnul!" (Ps. 34,8) 

De aceea, este de datoria noastră, ca predicatori, să-i ajutăm 
pe oameni să guste Cuvântul cel bun al lui Dumnezeu şi să se hră- 
nească cu mana cerească. Este de datoria noastră să predicăm Cu- 
vântul lui Dumnezeu în aşa fel încât Cuvântul viu să fie prezent 
într-o aşa măsură încât oamenii să se hrănească cu El. Acesta este 
ospăţul nostru, iar rugăciunile noastre zilnice trebuie să fie: „Pâinea 
noastră cea de toate zilele, dă-ne-o nouă astăzi" (Mat. 6,11). Numai 
atunci vom trăi, întrucât „cine are pe Fiul are viaţa, cine n-are pe 
Fiul lui Dumnezeu n-are viaţa" (1 Ioan 5,12) şi „mânia lui Dumne- 
zeu rămâne peste el" (Ioan 3,36). 

Ar fi bine pentru mulţi dintre noi să ţinem predici în urma cărora 
să avem acea experienţă pe care a avut-o odată renumitul predicator 
dr. Van Osdel. La încheierea serviciului divin, a venit la el un bărbat 
care 1-a acuzat că a copiat predica dintr-o carte pe care o avea acasă. 
Dr. Van Osdel a avut suficientă înţelepciune şi şi-a păstrat calmul. 
I-a dat un răspuns foarte blând şi 1-a întrebat ce vroia să spună. în 
final, predicatorul i-a spus: 

- Vreţi să aduceţi cartea săptămâna viitoare? Aş vrea să o văd! 

Săptămâna următoare, acel membru a înaintat pe culoarul bise- 
ricii, în văzul tuturor, ţinând în braţe o carte voluminoasă pe coper- 
ta căreia se putea vedea titlul scris cu litere aurii „Sfânta Scriptură". 

Este bine să predici din Carte, nu-i aşa? Este mult mai bine decât 
să fii în situaţia unui predicator căruia Mark Twain i-a spus într-o 
duminică: 

- Toate cuvintele din predica dvs. se găsesc într-o carte pe care 
o am acasă. 

- Este imposibil, i-a zis pastorul, este o predică originală. 

- îmi pare rău, dar am acasă o carte în care se găsesc toate cuvin- 
tele acestei predici. 

- Aduceţi-o s-o văd. 

Săptămâna următoare, Mark Twain a adus cartea. Titlul ei era 
„Dicţionarul Webster"! 

Isus i-a dat lui Petru trei porunci: „Paşte mieluşeii Mei... Paşte 
oiţele Mele... Paşte oile Mele!" Aceasta este datoria predicatorului 
adevărat, aceasta este datoria noastră. Unii dintre membrii noştri 
socotesc că se practică prea des „tunderea" sărmanelor oi flămânde. 

Am primit o scrisoare de la o soră care locuieşte într-o locali- 
tate izolată. Este o femeie credincioasă, cu o experienţă îndelungată 
în lucrarea lui Dumnezeu, care îl cunoaşte pe Domnul Isus Hristos 
şi care preţuieşte Evanghelia. Nu are ocazia să asculte o predică 
decât o dată la câteva luni. Trebuie să-şi asigure hrana spirituală 
prin citirea Cuvântului lui Dumnezeu, prin studierea lecţiunii şi 
prin comuniunea cu Domnul prin rugăciune. Câteodată, reuşeşte să 
ajungă la bisericuţa aflată la câţiva kilometri de casa ei. Aşteaptă 
nerăbdătoare să ajungă acolo şi să primească hrana potrivită care 
să o ajute să crească în credinţă. Dar spune că, de multe ori, rămâne 
dezamăgită fiindcă vorbitorul, un angajat al Conferinţei - respon- 
sabilul vreunui departament sau chiar preşedintele Conferinţei - 
nu trece pe acolo decât dacă este un eveniment special, însoţit de o 
colectă pentru diverse proiecte - Sărbătoarea Secerişului, progra- 
mul Faithfor Today sau Voice of Prophecy, toate lucruri bune de alt- 
fel. De obicei, vorbitorul nu rămâne decât la un serviciu divin şi apoi 
pleacă grăbit în altă comunitate. Sora noastră propune să se ţină 
două servicii divine, unul în care să aibă loc programul special şi al- 
tul în care să se ofere hrană consistentă din Cuvântul lui Dumnezeu. 

Eu cred că fiecare mesaj ar trebui să conţină hrană spirituală. 
Putem predica Evanghelia măreaţă a bunului Dumnezeu şi putem 
să facem o colectă în cadrul aceluiaşi serviciu divin. Nu văd niciun 
motiv pentru care nu s-ar putea proceda aşa. Poate că unii dintre 
noi nu pot. Totuşi oamenii trebuie să primească hrană. 

în scrisoarea ei, sora aceasta ne spune că se întreabă dacă este 
drept ca sărmanele oi flămânde să fie „tunse" necontenit. Cuvinte 
cam dure, nu-i aşa? Putem argumenta că nu se întâmplă aşa tot- 
deauna, dar avem vreo certitudine în acest sens? Nu e aşa de grav 
dacă se întâmplă numai o dată! Oare aşa să fie? Avem dreptul să fa- 
cem aşa ceva? Am fost rânduiţi să predicăm Cuvântul la timp şi ne la 
timp. Am fost oare rânduiţi să facem altceva? Dacă atitudinea aceas- 
ta se va generaliza sau dacă se va transforma într-o politică a biseri- 
cii noastre, va trebui să scriem „I-Cabod" deasupra uşii speranţelor 
noastre şi a lucrării noastre. Cea dintâi şi cea mai însemnată sarcină 
a noastră este să le împărţim Cuvântul lui Dumnezeu sufletelor 
flămânde. 

Trebuie să precizez că nu am abordat acest subiect ca să-i 
condamn pe lucrătorii noştri sinceri, credincioşi şi consacraţi care 
au sarcina dificilă de a strânge fonduri pentru biserică şi de a susţine 
lucrarea misionară la nivel mondial. I-am trimis pe fraţii şi pe suro- 
rile noastre, pe băieţii şi pe fetele noastre în zone îndepărtate. Am 
promis că îi vom susţine pe misionarii de acasă şi de peste hotare. 
Ne-am angajat solemn înaintea lui Dumnezeu ca ispravnici şi fraţi 
creştini. Dacă i-am ajutat să coboare în necunoscut şi dacă am pro- 
mis că nu vom scăpa din mâini frânghia care îi susţine, atunci să 
ne ţinem de cuvânt. Am vizitat câmpurile misionare şi când m-am 
întors acasă am simţit imboldul de a da tot ce am pentru această 
lucrare. 

Totuşi turma de acasă trebuie hrănită la fel ca şi cea din afară. 
Trebuie îmbărbătată; trebuie hrănită din Cuvântul lui Dumnezeu. 
Sarcina noastră este să le oferim hrană. Predicile care nu hrănesc 
turma nu trebuie ţinute niciodată - da, niciodată. Fiecare predică 
- fie ea de promovare a unui proiect, fie de susţinere a unor princi- 
pii morale, fie de redeşteptare - fiecare predică trebuie să fie ca un 



„Paşte oile Mele!" 191 



ospăţ pentru sufletele flămânde ale celor prezenţi. Deci ce facem: 
„tundem" oile flămânde sau le hrănim? 

îndemnul pe care l-am primit la hirotonirea noastră este 
următorul: „Te rog fierbinte, înaintea lui Dumnezeu şi înaintea 
lui Hristos Isus, care are să judece viii şi morţii şi pentru arătarea 
şi împărăţia Sa: propovăduieşte Cuvântul, stăruie asupra lui la 
timp şi ne la timp; mustră, ceartă, îndeamnă cu toată blândeţea 
şi învăţătura" [2 Tim. 4,1.2). Sunt cuvinte solemne adresate nouă, 
predicatorilor. Niciunul dintre noi nu ar trebui să se numere printre 
aceia care „tund" oile. Trebuie să ne aducem aminte că banii dăruiţi 
de credincioşii de pretutindeni nu ne aparţin. Dumnezeu le-a dat 
aceşti bani copiilor Săi, iar noi nu trebuie decât să-i administrăm, 
să-i trimitem acolo unde doresc ei să fie folosiţi. 

Ascultaţi cuvintele apostolului Petru adresate prezbiterilor: 
„Sfătuiesc pe prezbiterii dintre voi, eu, care sunt un prezbiter ca şi 
ei, un martor al patimilor lui Hristos şi părtaş al slavei care va fi 
descoperită: păstoriţi turma lui Dumnezeu" (1 Petru 5,1.2). Ce ne 
spune el aici? „Păstoriţi turma lui Dumnezeu" - hrăniţi-o! Mai de- 
parte, el ne spune cum să facem aceasta şi ce vom primi ca răsplată 
pentru această lucrare. 

Aşadar, aceasta este porunca solemnă pe care am primit-o cu 
toţii: „Păstoriţi turma!" Când facem apel pentru bani, lucru care 
trebuie făcut de nenumărate ori, iată cum trebuie să-1 facem: să îi 
îndemnăm pe oameni să îşi împlinească înalta îndatorire de a dărui 
pentru lucrarea Evangheliei; dar noi trebuie să îi hrănim spiritual. E 
nevoie de timp şi ar trebui să ne luăm timp. Nu poţi hrăni credincioşii 
în cinci minute. Trebuie să pregătim hrană din Cuvânt, şi apoi să 
le-o oferim. Trebuie să îi vizităm pe cei descurajaţi şi abătuţi şi să le 
predicăm. Aceasta este o parte a lucrării noastre şi o pregătire pen- 
tru predicare. Apostolul Pavel spunea că el propovăduia Cuvântul 
nu numai în public, ci şi „în case" (Fapte 20,20). Nu putem hrăni tur- 
ma aşa cum se cuvine dacă nu vizităm oile şi dacă nu le cunoaştem. 
Intraţi în staul şi amestecaţi-vă printre ele. 

Mulţi sunt convinşi că, dacă oile sunt hrănite corespunzător, vor 
obţine mai multă lână şi că tunsul lor nu se va mai face cu atâta difi- 

cultate. Bucurându-se de har, energie şi vigoare spirituală, ele vor fi 
dispuse să dăruiască iar şi iar pentru lucrarea Evangheliei. 

Se pare că noi inversăm porunca divină. în loc să predicăm 
Evanghelia lui Hristos şi să-i hrănim bine pe oameni din Cuvântul 
Sfânt al lui Dumnezeu, cu marile învăţături ale Sfintei Scripturi şi 
cu solia specială care ne-a format ca popor, noi încercăm să produ- 
cem roade prin metode şi planuri omeneşti, prin apeluri insistente 
pentru strângerea de fonduri mai numeroase, până când oamenii 
se descurajează şi până când noi înşine ne descurajăm şi rămânem 
fără putere spirituală. 

Cred din toată inima că, dacă le dăm hrană la vreme potrivită şi 
dacă manifestăm un interes real faţă de mântuirea sufletelor lor, 
strângerea de fonduri se va realiza cu minimul de timp, efort şi e- 
nergie, iar roadele frumoase ale slujirii spirituale se vor revărsa în 
vistieria lui Dumnezeu. 

Există printre noi mii de bărbaţi şi femei care ar trebui să renunţe 
la iubirea de lume, la iubirea de bogăţii. Se cheltuiesc - mai bine 
spus, se risipesc - milioane şi milioane de dolari pentru plăceri, 
bani care ar trebui aduşi pe altarul de jertfă pentru ca lucrarea lui 
Dumnezeu să fie încheiată. Din ce motiv se întâmplă acest lucru? 
Pentru că noi nu i-am hrănit şi pentru că ei nu au o viaţă spirituală. 
De aceea, suntem nevoiţi să mergem şi să cerşim cu lacrimi câţiva 
bănuţi. Este ridicol! Acţionăm exact invers şi ne este mai dificil să 
răzbim. De ce nu renunţăm la această metodă şi de ce nu hrănim 
turma? Dacă am începe să hrănim turma şi dacă am înceta să mai 
facem pe placul caprelor, situaţia ar sta cu totul altfel. 

Pentru apostolul Pavel, dărnicia era un „har" (2 Cor. 8,1). El 
strângea ajutoare pentru sfinţi şi spunea că aceasta era un har. Iar 
harul domneşte în inima omenească numai atunci când inima este 
consacrată lui Dumnezeu, când copilul lui Dumnezeu s-a hrănit din 
Cuvântul lui Dumnezeu şi cunoaşte din experienţă viaţa spirituală 
împreună cu Marele Păstor. Lucrarea de strângere a banilor poate 
să devină un har creştin. Problema nu este că vorbim prea mult de- 
spre bani, ci că vorbim despre ei într-un mod greşit şi pornim de la 
premise greşite. 



„Paşte oile Mele!" 1 93 

Păstorul are sarcina de a îngriji, hrăni şi ocroti oile. El este un 
păstor adevărat numai atunci când îşi iubeşte oile şi le duce la pajişti 
verzi şi la ape de odihnă. Isus vorbeşte despre anumiţi păstori 
care sunt plătiţi - adică lucrează numai pentru bani, şi nu fiindcă 
iubesc oile sau fiindcă îl iubesc pe Marele Păstor care i-a angajat. 
Un astfel de pastor, un astfel de păstor fuge la vreme de necaz. Când 
vine lupul, el fuge şi se pune la adăpost. El rămâne atâta timp cât 
este mulţumit de salariu. Dar pleacă dacă nu este mulţumit, dacă 
apar probleme, greutăţi, dacă trebuie să păzească turma în nopţile 
răcoroase şi în zilele călduroase, dacă trebuie să se ocupe de cele 
însetate, flămânde, necăjite şi bolnave; şi multe dintre ele pier. 

Cu ceva timp în urmă, am auzit despre un predicator care îşi 
dedica toată energia combaterii unor persoane care tulburau tur- 
ma. Cineva 1-a abordat şi i-a zis: 

- Dumneavoastră trebuie să fiţi păstor. Nu ar trebui să vă exte- 
nuaţi cu astfel de lucruri. 

- Da, a răspuns el, sunt păstor şi vreau să alung lupul. 
Pastorul acesta avea dreptate. Păstorul trebuie să ocrotească oile 

şi totodată să le hrănească, dar să fie atent să nu rănească vreo oaie. 

Mi-am petrecut copilăria în Colorado şi aveam obiceiul să mă 
joc împreună cu un prieten de-al meu în preajma unei barăci mari, 
unde erau hrănite oile atunci când bătea vântul rece dinspre Munţii 
Stâncoşi. Oile îşi scoteau capetele printre stinghiile barăcii, ca să 
ia lucernă. într-o zi, s-a stârnit un vânt puternic care a răsturnat 
baraca cu susul în jos. Din fericire, noi nu ne aflam acolo în mo- 
mentul acela. Câteva oi au fost ridicate în aer, şi-au rupt gâtul şi au 
murit, iar celelalte au fost prinse una lângă alta sub temelia solidă 
a barăcii care cântărea câteva tone. S-a lucrat mult ca baraca să 
fie îndepărtată, dar când a fost dată deoparte, oile au ieşit de sub 
dărâmături nevătămate. Erau bine hrănite şi aveau lâna groasă! 
Lâna le-a protejat şi au scăpat toate de pericol, în afară de cele 
care şi-au rupt gâtul. Dacă ar fi fost slabe şi subnutrite, ele ar fi fost 
strivite sub greutatea barăcii. 

Isus este Păstorul cel bun, iar din cuvintele Sale din Ioan capi- 
tolul 10, înţelegem cum trebuie să fie un păstor bun: să cunoască 

oile, să aibă grijă de ele, să le adăpostească în staul, să caute păşune 
şi chiar să îşi dea viaţa pentru ca ele să aibă viaţă din belşug. Ce 
privilegiu uimitor şi copleşitor, minunat şi măreţ este să fii ajutor 
de păstor şi să contribui la păstorirea oilor! 

Unii păstori nu hrănesc oile deloc, ci se hrănesc cu ele. „'Vai de 
păstorii care nimicesc şi risipesc turma păşunii Mele', zice Dom- 
nul... 'Pentru că Mi-aţi risipit oile, le-aţi izgonit şi nu v-aţi îngrijit 
de ele'" (Ier. 23,1.2). Dar Dumnezeu va avea grijă ca oile Lui să 
aibă păstori potriviţi. Versetul 4: „'Voi pune peste ele păstori care 
le vor paşte, nu le va mai fi teamă, nici groază şi nu va mai lipsi 
niciuna dintre ele', zice Domnul." Dumnezeu îşi va hrăni poporul. 
Dacă noi nu le hrănim, atunci El va trimite pe altcineva care le 
va hrăni. 

în cartea Numeri ne sunt înfăţişate îndatoririle păstorului 
adevărat. „Moise a vorbit Domnului şi a zis: 'Domnul, Dumnezeul 
duhurilor oricărui trup să rânduiască peste adunare un om care să 
iasă înaintea lor şi să intre înaintea lor, care să-i scoată afară şi să-i 
vâre înăuntru, pentru ca adunarea Domnului să nu fie ca nişte oi 
care n-au păstor.'" (Numeri 27,15-17) 

Unul dintre cele mai mari păcate ale păstorilor vechiului Israel 
era acela că ei nu aveau grijă de oi, nu le dădeau hrana cuvenită. „Nu 
întăriţi pe cele slabe, nu vindecaţi pe cea bolnavă, nu legaţi pe cea 
rănită, n-aduceţi înapoi pe cea rătăcită, nu căutaţi pe cea pierdută, ci 
le stăpâniţi cu asuprire şi cu asprime! Astfel, ele s-au risipit, pentru 
că n-aveau păstor. Au ajuns prada tuturor fiarelor câmpului şi s-au 
risipit. Turma Mea rătăceşte pe toţi munţii şi pe toate dealurile înal- 
te; oile Mele sunt risipite pe toată faţa ţării şi nimeni nu îngrijeşte 
de ele, nici nu le caută!" (Ezech. 34,4-6) 

Câtă delicateţe, câtă ardoare, câtă credincioşie, câte rugăciuni, 
câte lacrimi, câtă iubire divină pentru suflete! Avem nevoie de 
o lucrare pastorală în care cei rătăciţi să fie căutaţi, cei bolnavi şi 
răniţi să fie vindecaţi şi în care poporul să fie hrănit din Cuvântul 
lui Dumnezeu. Uneori este mustrată întreaga comunitate din cauza 
păcatului sau a rătăcirii unei singure oi. Uneori, oile trebuie hrănite 
atât personal, cât şi în public, la fel cum, la spital, bolnavii primesc o 

tavă încărcată cu mâncare la pat, ca să fie încurajaţi să mănânce. Ce 
mare nevoie au oile să fie hrănite! Ce mare nevoie avem să învăţăm 
metode mai bune! Câtă atenţie şi rugăciune trebuie acordată 
pregătirii hranei pentru cei bolnavi şi pentru cei sănătoşi, pentru 
cei răniţi, pentru tineri şi bătrâni, pentru cei slabi şi pentru cei pu- 
ternici! Oile sunt neputincioase şi depind de păstor. Dragi tineri, 
învăţaţi acum în şcoală cât mai mult: cum să predicaţi bine şi mai 
clar; cum să prezentaţi Cuvântul lui Dumnezeu în mod concis şi efi- 
cient; cum să hrăniţi oile lui Dumnezeu. 

Dacă vrem într-adevăr să hrănim turma lui Dumnezeu, trebuie 
să luăm seama nu numai la turmă, ci şi la noi înşine. Avem nevoie 
de pastori educaţi, buni cunoscători nu numai ai cărţilor, ci şi ai 
Cărţii. Am întâlnit tineri care aveau diplomă de absolvire - tineri 
cu care am avut privilegiul să lucrez - dar care nu ştiau nimic de- 
spre Biblie. Erau ignoranţi în această privinţă. Totuşi erau teologi în 
alte privinţe. Ştiau bineînţeles foarte multe lucruri pe care eu nu le 
ştiam. Sau cel puţin aşa lăsau să se înţeleagă! 

Trebuie să ajungem să cunoaştem Biblia foarte bine şi să ştim 
ce spune ea. Am întâlnit oameni care vor să predice, dar care nu au 
citit Biblia nici măcar o dată în întregime, din scoarţă în scoarţă. Ei 
nu înţeleg profeţiile din Vechiul Testament şi legătura acestora cu 
Noul Testament. 0, prieteni, să ne umplem mintea cu gânduri din 
Cuvântul lui Dumnezeu, să îl citim iar şi iar, să medităm la el, să fim 
buni cunoscători ai Cărţii şi buni cunoscători ai cărţilor, în general! 

De asemenea, trebuie să ne cunoaştem bine responsabilitatea, 
atitudinea faţă de Dumnezeu şi faţă de oameni. „Luaţi seama dar, 
la voi înşivă şi la toată turma peste care v-a pus Duhul Sfânt epis- 
copi, ca să păstoriţi Biserica Domnului, pe care a câştigat-o cu însuşi 
sângele Său" (Fapte 20,28). De aceea, va trebui să luăm bine seama 
la noi înşine, dacă vrem să hrănim cum se cuvinte biserica lui Dum- 
nezeu, turma lui Dumnezeu, pe care a câştigat-o cu însuşi sângele 
Său. După părerea mea, atunci când avem această concepţie despre 
turma lui Dumnezeu, şi anume că ea a fost câştigată cu sângele lui 
Hristos, care este sângele lui Dumnezeu, privim la ea altfel - nu cu 
descurajare, chiar dacă oile rătăcesc; nu cu egoism, ci cu multă dra- 

goste, cu mult respect şi cu multă responsabilitate. Dragi colegi, să 
luăm seama la noi înşine. Nu vom putea niciodată să hrănim turma 
lui Dumnezeu dacă nu vom face acest lucru. 

După aceea, apostolul ne avertizează că „se vor vârî între voi lupi 
răpitori care nu vor cruţa turma" (versetul 29). Vor fi lupi chiar şi în 
mijlocul păstorilor. „Şi se vor scula din mijlocul vostru oameni care 
vor învăţa lucruri stricăcioase, ca să tragă pe ucenici de partea lor" 
(versetul 30). Mândria, învăţăturile mincinoase, egoismul, acest 
spirit al lupului se vor strecura în lucrarea pastorală pentru a dis- 
truge turma. 

Da, trebuie să arătăm faţă de turmă o grijă mai mare ca niciodată, 
dar în primul rând trebuie să avem grijă de păzitor. Trebuie să luăm 
seama la noi înşine. 

Hrănirea turmei este atât de importantă, încât Isus menţionează 
că acesta este singurul lucru care trebuie să ocupe timpul şi atenţia 
ispravnicului credincios la a doua Sa venire - singurul lucru. 
Deschideţi la capitolul 12 din Luca şi citiţi: „Şi Domnul a zis: 'Cine 
este ispravnicul credincios şi înţelept pe care-1 va pune stăpânul 
său peste slugile sale, ca să le dea partea lor de hrană la vremea 
potrivită? Ferice de robul acela, pe care stăpânul, la venirea lui, îl 
va găsi făcând aşa!'" (Luca 12,42.43). „Hrană la vreme potrivită" - 
aceasta este porunca Marelui Păstor. 

Mesajul lui Dumnezeu trebuie să fie potrivit cu timpul în care 
este transmis. Marile adevăruri ale Evangheliei sunt întotdeauna 
actuale, valabile şi potrivite, însă sunt anumite contexte în care ele 
se potrivesc şi în care profeţiile se împlinesc. „Pregătiţi-vă pentru 
potop!" era hrana la vreme potrivită pentru zilele lui Noe. „Pregătiţi- 
vă pentru venirea lui Mesia!" era hrana la vreme potrivită pentru 
zilele lui Ioan Botezătorul. Reformatorii le-au dat oamenilor hrană 
la vreme potrivită pentru zilele lor. în zilele de pe urmă, Dumnezeu 
va avea un popor care va striga: „Iată că El vine! Şi orice ochi îl va 
vedea. Pregătiţi-vă să-L întâmpinaţi pe împăratul!" 

Dacă citim cuvintele care preced ultimul text amintit, desco- 
perim că există trei lucruri pe care trebuie să le facă predicatorii 
în zilele acestea. Ascultaţi: „Mijlocul să vă fie încins şi făcliile, 

aprinse. Şi să fiţi ca nişte oameni care aşteaptă ca stăpânul lor să 
se întoarcă de la nuntă, ca să-i deschidă îndată când va veni şi va 
bate la uşă. Ferice de robii aceia pe care stăpânul îi va găsi veghind 
la venirea lui! Adevărat vă spun, că el se va încinge, îi va pune să 
şadă la masă şi se va apropia să le slujească. Fie că vine la a doua 
strajă din noapte, fie că vine la a treia strajă, ferice de robii aceia, 
dacă-i va găsi veghind!... Şi voi dar, fiţi gata, căci Fiul omului va veni 
în ceasul în care nu vă gândiţi" (Luca 12,35-40). Predicatorul din 
vremea noastră trebuie să vegheze, trebuie să fie gata şi trebuie să 
hrănească turma - iată cele trei lucruri. 

Nimeni nu poate oferi hrană la vreme potrivită dacă nu veghează. 
El trebuie să observe împlinirea profeţiei. El trebuie să vadă Cuvân- 
tul lui Dumnezeu şi lucrarea acestuia în lume. El trebuie să observe 
nevoile lucrării, nevoile bisericii, nevoile inimii lui şi trebuie să fie 
gata. în sufletul lui trebuie să aibă loc o lucrare de pregătire pentru 
îndatoririle lui şi pentru ziua lui Dumnezeu. El trebuie să hrănească 
turma lui Dumnezeu în timp ce veghează şi în timp ce se pregăteşte, 
pentru ca şi turma să vegheze şi să fie pregătită. 

Facem noi aşa? în parte, da. Desigur că, dacă hrănim turma lui 
Dumnezeu în mod acceptabil, în noi trebuie să aibă loc schimbări 
mari. Trebuie să avem hrană spirituală ca să-i putem hrăni pe oa- 
meni şi aceasta înseamnă că trebuie să studiem mai mult Cuvântul 
lui Dumnezeu. Trebuie să ne rugăm mai mult. Comuniunea noastră 
cu Domnul trebuie să fie neîntreruptă. Trebuie să fim oameni spiri- 
tuali, altfel nu vom avea o influenţă spirituală asupra altora. Tre- 
buie să ştim tot ce se poate cu privire la metodele cele mai bune de 
transmitere a adevărului. Trebuie să devenim vorbitori mai buni, 
predicatori mai buni, cititori mai buni. Apostolul spune că trebuie 
să luăm seama la noi înşine şi, totodată, la turma noastră. Trebuie 
să avem mărturia Duhului în viaţa noastră, care să confirme că 
suntem fiii lui Dumnezeu (Rom. 8,16). Trebuie să avem o religie 
bazată pe experienţă personală. Trebuie să ne naştem din nou, nu 
din voia omului sau a firii pământeşti, ci „prin Cuvântul lui Dum- 
nezeu, care este viu şi care rămâne în veac" (1 Petru 1,23). în cazul 
în care nu ştiţi dacă v-aţi născut din nou sau nu, dacă v-aţi conver- 

tit sau nu, nu mai ţineţi nicio predică. Ellen White ne spune aşa. Nu 
mai predicaţi! 

Vom descoperi că noi nu putem folosi Duhul Sfânt, ci că Duhul 
Sfânt trebuie să ne folosească pe noi. Dacă vom accepta să fim 
conduşi de Duhul, vom afla că El ne va călăuzi în tot adevărul. 
Atunci, vom fi capabili să înţelegem Cuvântul lui Dumnezeu ca să-1 
putem predica şi altora. „Şi noi n-am primit duhul lumii, ci Duhul 
care vine de la Dumnezeu, ca să putem cunoaşte lucrurile pe care ni 
le-a dat Dumnezeu prin harul Său" (1 Cor. 2,12). Atunci vom şti că 
vorbele noastre vor aduce rod numai prin puterea Duhului Sfânt, că 
„iubirea lui Hristos este puterea fiecărei mărturii pentru Dumnezeu 
care a fost rostită vreodată de buzele omeneşti." - Slujitorii Evan- 
gheliei, ediţia 2004, pag. 214 

Sunt multe citate pe această temă în Slujitorii Evangheliei. Iată o 
expresie care îmi place: „generozitate nobilă". Ce bine ar fi dacă ea 
ne-ar caracteriza! Noi studiem nu numai Cuvântul lui Dumnezeu, ci 
şi modul în care lucrează mintea, ca să ne adaptăm învăţăturile la 
nivelul intelectual al ascultătorilor noştri şi vom dobândi „acea gene- 
rozitate nobilă pe care o au numai aceia care studiază îndeaproape 
natura şi nevoile oamenilor." - Ibid., pag. 142 „Acea generozitate 
nobilă" - ce cuvinte minunate! 0> prieteni, vă spun că dacă hrănim 
turma, nu ne vom plânge de ea, nu o vom vorbi de rău, nu o vom 
dispreţui. Avem nevoie de această „generozitate nobilă". Vom şti 
că păstorul adevărat, pastorul adevărat, se va asemăna cu Păstorul 
cel bun, fiindcă, după cum spunea Isus, „Fiul omului n-a venit să I 
se slujească, ci El să slujească şi să-Şi dea viaţa ca răscumpărare 
pentru mulţi" (Mat. 20,28). Noi nu vom putea să ne dăm viaţa ca 
răscumpărare pentru lume, aşa cum Şi-a dat-o Isus, dar putem să o 
consacrăm în slujba altora. „Adevărat, adevărat vă spun, că robul nu 
este mai mare decât domnul său, nici apostolul mai mare decât cel 
ce 1-a trimis." (Ioan 13,16) 

Nu va exista mândrie, un spirit de superioritate, o mare separa- 
re, o mare prăpastie între „clerici" şi „laici", aceşti termeni inventaţi. 
Se găsesc termenii aceştia în Biblie? Cuvântul „laic" provine dintr-un 
cuvânt grecesc care înseamnă „om". Pastorii nu sunt tot oameni? 

Clerici şi laici! De aceea S-a îmbrăcat Isus exact ca oamenii. Erau 
cu toţii la fel. El nu a purtat un veşmânt preoţesc. El Se îmbrăca 
la fel ca toţi oamenii; era de-al lor. Iar în Biserica lui Dumnezeu 
din aceste zile de pe urmă, nu există clerici. Suntem cu toţii una în 
Hristos Isus. Este adevărat că unii dintre noi ne-am angajat total în 
slujirea Cuvântului, în timp ce alţi credincioşi nu pot să facă acest 
lucru - aceasta este singura diferenţă. Suntem o preoţie universală 
de credincioşi. 

Să nu uităm că Hristos „S-a dezbrăcat pe Sine însuşi şi a luat un 
chip de rob, făcându-Se asemenea oamenilor" (Fii, 2,7) şi că „noi, 
care suntem tari, suntem datori să răbdăm slăbiciunile celor slabi 
şi să nu ne plăcem nouă înşine." (Rom. 15,1) 

Pentru ca să hrănească mieii şi oile, predicatorul adevărat se va 
deprinde să folosească un limbaj simplu. Să nu uităm că Hristos i-a 
abordat pe oameni la nivelul lor. Şi noi trebuie să facem la fel. El a 
prezentat adevărurile curate în limbajul cel mai simplu şi, totodată, 
cel mai convingător. Este mult mai dificil să foloseşti cuvinte simple 
şi scurte decât cuvinte lungi. Renunţaţi la termenii teologici când 
vă ridicaţi să vorbiţi. Nimeni nu îi înţelege - nici măcar teologii, în 
majoritatea cazurilor. Luaţi ca exemplu Evanghelia lui Ioan. Cuvinte 
simple; aşa cum am menţionat în altă prelegere, acesta este motivul 
pentru care cursul de greacă începe cu această Evanghelie. Cuvin- 
tele din ea sunt scurte şi simple - „dragoste", „Dumnezeu", „casă", 
„adevăr". 

Ar fi bine ca fiecare predicator să citească Călătoria pelerinului 
de mai multe ori. Se spune că Spurgeon a citit-o de 87 de ori. Nu 
este de mirare că a reuşit să scrie Cuvântările plugarului John după 
ce şi-a umplut sufletul cu această carte, Călătoria pelerinului. Nu 
este de mirare că mulţimile se adunau să-1 asculte. Oamenii puteau 
să-1 înţeleagă. 

Isus vorbea în limbajul uzual al vremii Sale, în limba Noului Tes- 
tament. Ascultaţi citatul următor din Slujitorii Evangheliei, (ediţia 
2004, pag. 35): „Săracii umili şi oamenii cei mai neînvăţaţi puteau 
înţelege adevărurile cele mai înalte. Nimeni nu avea nevoie să con- 
sulte un doctor învăţat pentru a le explica semnificaţia cuvintelor 

Sale. El nu-i încurca pe cei neînvăţaţi cu raţionamente ciudate şi nici 
nu folosea cuvinte neobişnuite şi elevate, pe care ascultătorii Săi nu 
le cunoşteau. Cel mai mare învăţător pe care L-a cunoscut lumea 
vreodată a avut un mod de prezentare cât se poate de concret, sim- 
plu şi practic." 

în revista Literary Digest din 6 octombrie 1923 este redată o 
poveste adevărată, preluată din Homiletic Review, aşa cum a fost ea 
consemnată de cei care atestă autenticitatea ei, Levi T. Pennington 
preşedinte la Pacific College, din Newberg, Oregon. Povestirea arată 
că predicatorul se poate avânta pe cărările educaţiei superioare şi 
poate ajunge să se hrănească cu lăstarii de pe ramurile cele mai 
înalte ale dezbaterii teologice şi că, dacă nu este atent, îi va fi destul 
de dificil să aducă această hrană înaintea oamenilor în aşa fel încât 
ei să o înţeleagă, să o digere. Atunci, va constata că oamenii se plicti- 
sesc, se afundă în bănci şi adorm. Ei nu pot să-şi întindă „gâtul" până 
acolo unde doctorul în filozofie ajunge cu uşurinţă. Cu alte cuvinte, 
ei preferă să „pască" hrana spirituală pe care o au la îndemână şi pe 
care mintea lor poate să o „digere" cu uşurinţă. 

Acesta este îndemnul unui fermier care, într-o vacanţă, a dat 
din întâmplare peste o adunare a quakerilor, la care fuseseră in- 
vitaţi să vorbească doi predicatori erudiţi. Amândoi erau oameni 
importanţi. Unul era profesor de greacă la o universitate mare, 
iar celălalt avea mai multe diplome decât toţi ceilalţi membri ai 
bisericii lui la un loc. Bineînţeles că este bine să studiem greaca 
şi să obţinem diplome bune la universităţi bune. Mai departe, se 
povesteşte că fiecare dintre ei a susţinut câte o cuvântare extra- 
ordinară, dar fermierul a mărturisit că nu a înţeles-o în întregime 
şi că, probabil, jumătate dintre ascultători au reuşit să înţeleagă 
mai puţin decât el. Iată ce a spus el: „Chiar pe rândul din faţă 
stătea o doamnă în vârstă care, după cum aflasem deja, avea cura- 
jul convingerilor sale, avea o înţelepciune deosebită şi o voce mai 
degrabă supărătoare decât plăcută. Imediat după ce a luat loc al 
doilea vorbitor talentat, doamna aceasta s-a ridicat în picioare şi, în 
liniştea mormântală care a urmat, a rostit următoarea sentinţă, cu 
o voce care a străpuns atmosfera ca un cuţit: 'Isus a zis: «Paşte oile 
Mele», nu girafele Mele.'" 

„Deci, părinte", spunea fermierul în scrisoarea adresată pas- 
torului, în care îi povesteşte această experienţă, „aţi auzit despre 
simţăminte contradictorii. Atunci am avut astfel de simţăminte. 
Doamna în vârstă a luat loc, ţeapănă şi cruntă ca un judecător. Pre- 
dicatorii arătau de parcă şi-ar fi dorit ca pământul să se despice şi 
să-i înghită, iar eu mă luptam cu două simţăminte: pe de o parte, 
îi compătimeam pe acei predicatori şi îmi venea să îi dau o palmă 
bătrânei, iar pe de altă parte, simţeam că ea avea dreptate să-i cri- 
tice şi îmi venea să râd fără oprire." 

După adunare, fermierul a căzut pe gânduri şi şi-a dat seama că 
îndemnul bătrânei era destul de valoros şi că putea fi util pentru 
predicatorii cărora le plăcea să rumege lăstarii din vârful pomilor. 

Bărbatul acesta a adăugat următorul comentariu în scrisoa- 
rea lui către preot: „Părinte, de obicei ne daţi 'hrană potrivită', dar 
acum trei săptămâni, când aţi predicat despre 'Elementele proble- 
mei sinoptice', nu mi-am putut înăbuşi simţământul că 90% dintre 
ascultători nu v-au înţeles. Poate că girafele ar fi putut să-şi întindă 
gâtul până acolo, dar mi-e teamă că mieluşeii nu au apucat nici 
măcar o îmbucătură." în continuare, el îi propune preotului să ţină 
minte trei lucruri. Le amintesc pe scurt: 

în primul rând, în turma lui Dumnezeu sunt cu mult mai multe 
oi decât girafe. 

în al doilea rând, girafele pot să se aplece să pască iarbă, chiar 
dacă le este mai greu; dacă hrana este aşezată într-o iesle înaltă, 
girafele vor mânca, dar oile vor muri de foame. 

în al treilea rând, dacă este necesar ca girafele să fie hrănite din- 
tr-o iesle înaltă, atunci trebuie să fie luate măsuri speciale pentru 
hrănirea oilor; ori şi mai bine ar fi ca hrana obişnuită să fie aşezată 
într-o iesle joasă, iar hrana specială într-o iesle specială pentru gi- 
rafe. 

Mai departe, fermierul scrie: „La urma urmei, mă întreb dacă 
există totuşi girafe în turma lui Dumnezeu. Cei mai înţelepţi, mai 
cu vază şi mai bogaţi dintre copiii lui Dumnezeu sunt umili. Ei ştiu 
că, în comparaţie cu Dumnezeu, înţelepciunea lor nu este decât 
nebunie, puterea lor, doar... slăbiciune, iar neprihănirea lor, doar 

nişte zdrenţe." Apoi îl felicită pe preot că îşi hrăneşte turma bine 
şi că numai câţiva enoriaşi pleacă flămânzi. Dar adăugă: „Totuşi vă 
va prinde bine să vă amintiţi ce a spus doamna aceea în vârstă cu 
vocea ei tăioasă." Nouă ne va prinde bine? 

Dacă dorim caînSabatsă-i hrănim pe membri cu predicile noas- 
tre, atunci ei trebuie să înţeleagă ceea ce spunem. Mesajul trebuie să 
le ajungă la suflet. Atunci, vom avea o atmosferă veselă în biserică, 
în fiecare săptămână, mii de oameni le spun pastorilor lor după 
serviciul divin: „Mi-a plăcut predica dvs. foarte mult" şi este foarte 
bine ca oamenilor să le placă predica. Totuşi să nu uităm cuvintele 
reverendului Robert E. Woods, un predicator cu experienţă de la 
Catedrala St. Patrick din Manhattan: „Predicile nu sunt ţinute ca să 
placă, ci ca să instruiască, să inspire, să te facă să te simţi inconfor- 
tabil cu tine însuţi. Orice cuvântare care nu face acest lucru nu îşi 
atinge ţinta." 

în capitolul 8 din Neemia, găsim o cuvântare care a durat de 
dimineaţă până la prânz. Este vorba despre o predică expozitivă 
lungă. Ascultătorii erau foarte tulburaţi; nu le-a plăcut predica, dar 
i-a impresionat foarte tare. 

în expunerea şi în predica aceasta, au existat multe motive care 
să-i determine pe oameni să se simtă inconfortabil, „căci tot poporul 
plângea când a auzit cuvintele Legii" (versetul 9). Apoi predicatorul 
a zis: „Ziua aceasta este închinată Domnului, Dumnezeului vostru; 
să nu vă bociţi şi să nu plângeţi!... Duceţi-vă de mâncaţi cărnuri 
grase şi beţi băuturi dulci, şi trimiteţi câte o parte şi celor ce n-au 
nimic pregătit, căci ziua aceasta este închinată Domnului nostru; nu 
vă mâhniţi, căci bucuria Domnului va fi tăria voastră... Şi tot poporul 
s-a dus să mănânce şi să bea. Şi au trimis câte o parte şi altora şi 
s-au veselit mult. Căci înţeleseseră cuvintele care li se tâlcuiseră." 
(versetele 9-12) 

Numai aşa putem avea o biserică veselă. Când înţeleg Cuvân- 
tul, oamenii se bucură, chiar şi cei care au fost condamnaţi de el. 
Da, prieteni, noi trebuie să hrănim oile, nu să încercăm să amuzăm 
caprele. Credincioşia unei biserici şi puterea ei de la Duhul Sfânt 
sunt pe măsura cunoştinţelor din Scriptură; ea se îndepărtează mai 

repede de Dumnezeu pe măsură ce se simte nevoia să se organizeze 
mai multe activităţi, agenţii, mese festive şi ocazii de divertisment 
pentru funcţionarea ei. 

Mi-ar fi plăcut să ne luăm timp să citim tot ce s-a scris pe 
această temă în Slujitorii Evangheliei şi în Mărturii pentru pastori. 
învăţăturile din aceste cărţi sunt atât de bune, încât suntem ispitiţi 
să le cităm pagină după pagină, paragraf după paragraf, rând după 
rând. Când m-am pregătit pentru aceste prelegeri am citit multe 
cărţi. Totuşi în micul volum Slujitorii Evangheliei am găsit practic 
toate principiile prezentate de marii predicatori, care şi-au adunat 
crema cunoştinţelor şi învăţăturilor lor din toată lumea. Ascultaţi 
următorul pasaj: 

Să-L roage pe Dumnezeu... să-i facă în stare să-L înalţe 
pe Hristos ca fiind singura speranţă a păcătosului... Ac- 
ceptarea Evangheliei nu depinde de mărturiile erudite, de 
discursurile elocvente sau de argumentele profunde, ci de 
simplitatea ei, de modul în care răspunde la nevoile celor 
care înfometează după Pâinea vieţii. - Slujitorii Evanghe- 
liei, ediţia 2004, pag. 114 

Pastorii noştri trebuie să predice în aşa fel încât să-i 
ajute pe oameni să înţeleagă adevărul vital. Fraţii mei, nu 
plutiţi în sfere în care oamenii obişnuiţi nu vă pot urma şi, 
chiar dacă ar putea să vă urmeze, nu ar avea niciun bene- 
ficiu şi nici nu ar fi binecuvântaţi. învăţaţi-i lecţiile simple 
pe care le-a prezentat Domnul Hristos. Vorbiţi-le despre 
istoria vieţii Sale de sacrificiu şi de renunţare la Sine, de- 
spre umilinţa şi moartea Sa, despre învierea şi înălţarea Sa 
la ceruri, despre lucrarea Sa de mijlocire pentru păcătoşi, 
care se desfăşoară în curţile cereşti. în fiecare biserică sunt 
suflete pe care Duhul Domnului le impresionează. Ajutaţi-le 
să înţeleagă adevărul, împărţiţi-le Pâinea vieţii, atrageţi-le 
atenţia asupra problemelor vitale. 

[...] Vocea voastră trebuie să susţină adevărul. Prezentaţi 
subiecte care să fie ca nişte păşuni verzi pentru turma 
lui Dumnezeu. Nu-i duceţi pe ascultătorii voştri în păşuni 
aride, unde vor fi mai departe de Izvorul de apă vie decât 

înainte de a vă auzi pe voi. Prezentaţi-le adevărul aşa cum 
este el în Isus, explicându-le cu claritate cerinţele Legii şi 
ale Evangheliei. Prezentaţi-L pe Hristos, Calea, Adevărul şi 
Viaţa, şi vorbiţi-le despre puterea Sa de a-i mântui pe toţi 
cei ce vin la El. - Ibid., pag. 114, 115 

Aţi citit vreodată altceva mai bun de-atât? Eu unul, nu. Am putea 
continua să citim astfel pagină după pagină. 

Când hrănim turma lui Dumnezeu, trebuie să nu uităm că mulţi 
oameni nu cunosc nici cele mai simple adevăruri ale Bibliei, şi nici 
cerinţele lui Dumnezeu. Ei au nevoie să cunoască, în cuvinte simple 
pe care să le poată înţelege şi un copil, cum să devină creştini, cum 
să creadă, cum să se pocăiască, cum să-L mărturisească pe Hristos, 
cum să asculte, cum să crească hrănindu-se din Cuvântul lui Dum- 
nezeu, cum să lucreze pentru alţii, cum să ceară ajutor în rugăciune. 
Uneori, presupunem că ei cunosc mai mult. Presupunem că ei cu- 
nosc Evanghelia. Să nu uităm că trăim într-o generaţie de ignoranţi 
în domeniul spiritual, în care milioane de oameni cunosc tot atât 
de puţin despre Evanghelie şi despre Biblie, despre povestirile din 
Vechiul şi Noul Testament, despre evenimentele din viaţa lui Hris- 
tos, despre Planul de Mântuire şi despre Omul mântuirii, ca şi oa- 
menii din Asia Mică în zilele apostolului Pavel. De aceea, este nece- 
sar să le explicăm clar mesajul Scripturii şi să le repetăm povestea 
ei iar şi iar. 

în ultimul timp, am vizitat câteva colegii şi mulţi studenţi de 
acolo - membri ai bisericii - nu ştiau dacă sunt mântuiţi sau nu; ei 
nu ştiau cum să trăiască viaţa creştină. Ei nu cunoşteau nici paşii 
cei mai simpli. Noi trebuie să fim în stare să le explicăm lucrurile 
acestea. Fără îndoială că trebuie să le cunoaşteţi voi mai întâi ca să 
le puteţi explica altcuiva. Ar trebui ca, într-o discuţie cu o persoană, 
să fiţi capabili să-i arătaţi concret ce paşi poate face pentru a deveni 
creştin. 

Nu sunt în măsură să iau locul profesorilor voştri de omiletică de 
la colegiu şi de la seminar, care vă predau nişte cursuri atât de bune. 
Ei au capacitatea, timpul şi responsabilitatea necesare pentru a vă 
îndruma în această privinţă. Dacă hrăniţi oile în mod corespunzător, 

veţi descoperi că ele vor să afle despre marile teme. Nu uitaţi: oa- 
menii aşezaţi în bănci au o gândire la fel de profundă ca şi voi. Mulţi 
dintre ei cunosc ştirile internaţionale la fel de bine ca şi voi. Unii 
dintre ei înţeleg Biblia la fel de bine ca voi. Dar, deşi au nevoie să 
audă mesajul în cuvinte clare şi simple, ei au nevoie totuşi să le fie 
prezentate continuu marile teme. Ei au nevoie să ştie că mesajul 
glorios despre Hristos face parte din domeniul marilor idei. 

Enunţarea marilor adevăruri - a celor mai mari adevăruri - este 
deosebit de importantă pentru eficienţa predicării. Confruntaţi-1 
pe ascultător şi vorbiţi-i neîncetat despre veşnicie, despre Dum- 
nezeu, despre Hristos, despre mântuirea prin credinţă, despre 
ispăşire, despre divinitatea lui Hristos, despre personalitatea şi 
puterea Duhului Sfânt, despre adevărul absolut aşa cum este el des- 
coperit în Legea lui Dumnezeu şi despre responsabilitatea noastră 
personală faţă de El, despre libertatea sufletului, despre puterea ha- 
rului şi a dragostei lui Dumnezeu asupra mediului, despre păcatul 
şi decăderea oamenilor, despre ridicarea omului prin Evanghelie, 
despre biruinţa finală a adevărului prin Hristos la a doua Sa venire, 
despre împărăţia glorioasă şi veşnică a lui Dumnezeu - şi în toate, 
descoperirea lui Hristos în calitate de Creator, Răscumpărător şi 
împărat. Prezentaţi-le neîncetat aceste adevăruri mari dacă doriţi 
ca bisericile voastre să aibă parte de o predicare de excepţie. 

Episcopul Quayle ne aduce aminte că „viaţa remarcabilă, rostirea 
unui adevăr remarcabil trebuie să-1 definească pe fiecare predicator 
şi mesajul lui." într-adevăr, predica vorbeşte, de fapt, despre predi- 
cator; este exteriorizarea sufletului lui. Predica este în fapt o ţinere 
la curent a oamenilor cu viaţa predicatorului. Nimeni nu poate să 
spună mai mult decât ceea ce este. Am deseori impresia că predica- 
torul adevărat îşi predică lui însuşi şi că oamenii doar i se alătură ca 
să-1 asculte. Eu cred că doar aşa trebuie să predicăm. Predicatorul 
este un om, iar mesajul lui trebuie să fie potrivit mai întâi pentru 
sufletul lui, dacă doreşte să fie potrivit şi pentru sufletul altora. 

Trebuie să ţinem cont de trei lucruri dacă dorim să fim predi- 
catori eficienţi şi să împlinim scopul principal al predicării, adică 
hrănirea turmei lui Dumnezeu. în primul rând, trebuie să ţinem 

cont de predicator, adică de noi înşine; în al doilea rând de mesaj; 
iar în al treilea rând, de metoda pe care o folosim. Predicatorul tre- 
buie să fie născut din nou, consacrat, convins şi un creştin aflat în 
continuă creştere. El trebuie să se hrănească din Cuvântul lui Dum- 
nezeu. Trebuie să îşi însuşească toate cunoştinţele pe care le poate 
dobândi. 

Mesajul trebuie să fie din Cuvântul lui Dumnezeu. El trebuie să 
fie important, vital, biblic, o descoperire a lui Hristos, o veste bună 
adevărată şi veşnică, în toată plinătatea ei; şi dacă dorim ca acest 
mesaj, proclamat de acest predicator sincer al lui Dumnezeu, să 
fie eficient, trebuie să căutăm neîncetat metode de prezentare mai 
bune şi mai eficiente. Este adevărat că, aşa cum afirma Henry Ward 
Beecher în Prelegerile sale de la Yale, „nicio cunoaştere nu este cu 
adevărat cunoaştere dacă nu o putem folosi fără să o cunoaştem". 
Totuşi trebuie să încercăm să progresăm fără întrerupere. 

De aceea, vă încurajez, dragi tineri, să vă daţi silinţele la toate cur- 
surile, ca să vă pregătiţi pentru slujirea pastorală creştină. Dobândiţi 
cât mai multe cunoştinţe în colegiu, în seminar sau în altă şcoală 
pe care o urmaţi. Ascultaţi pe cât posibil toate predicile bune şi 
străduiţi-vă să aflaţi ce tip de prezentare publică, ce tip de vorbire 
agreează oamenii astăzi, ţinând seama că preferinţele lor variază de 
la o ţară la alta, de la un oraş la altul, de la o zonă la alta, de la o co- 
munitate la alta. Enunţaţi cu o fermă convingere, încă de la începutul 
cuvântării, adevărurile principale. Trăim într-o generaţie neliniştită. 
Aduceţi-i imediat pe ascultătorii voştri faţă în faţă cu marile realităţi. 
Prezentaţi argument după argument, dovadă după dovadă, text după 
text, subliniind ideea principală. Folosiţi ilustraţii, explicaţi ideile pe 
înţeles şi luaţi loc în momentul în care ascultătorii mai manifestă 
încă interes. Fiţi pozitivi! Proclamaţi adevărul, anunţaţi adevărul, 
declaraţi adevărul, ilustraţi adevărul, puneţi în lumină adevărul! 
Nu vă îngrijoraţi nici măcar o secundă dacă ceilalţi pastori vă vor 
lua drept mari teologi, ci interesul vostru suprem să fie acela de a 
prezenta ideile clar, convingător şi captivant pentru ascultători. 

Ce are militantul comunist şi noi nu avem? Ce are el în plus faţă 
de atât de mulţi predicatori? El este total convins de mesajul lui. El 

crede că aşa va arăta viitorul. El este gata să sacrifice şi să se sacri- 
fice pentru el, să lucreze pentru el, să jertfească pentru el, să sufere 
pentru el - chiar să moară pentru el. Iar noi, predicatorii creştini, 
nu trebuie oare să fim la fel de convinşi de misiunea noastră şi să 
avem o convingere la fel de înflăcărată ca şi aceşti militanţi politici 
şi, totodată, să transmitem mesajul cu umilinţă şi zel creştin? 

Ascultaţi provocarea lansată lucrătorilor şi credincioşilor 
creştini de către un redactor comunist. Este vorba de un editorial 
cu titlul „Evanghelia lui Isus Hristos şi manifestul comunist", apărut 
în Paixet Liberte, un ziar comunist francez, care a fost tradus şi citat 
de Misiunea Marea Europă, strada South Dearborn 542, Chicago 5, 
Illinois. Nu am văzut articolul original, dar a fost citat în mai multe 
ziare şi nu am motive să mă îndoiesc de autenticitatea lui. Ascultaţi 
ce se spune în el: 

„Evanghelia este o armă cu mult mai puternică în reformarea 
societăţii decât filozofia noastră marxistă." Nu-i aşa că este ciudat 
să auzim aceste cuvinte din gura unui comunist? „Evanghelia este o 
armă cu mult mai puternică în reformarea societăţii decât filozofia 
noastră marxistă. Cu toate acestea, noi vă vom învinge. Noi suntem 
numai o mână de oameni, pe când voi, creştinii, sunteţi câteva mili- 
oane. Dar dacă vă amintiţi istoria lui Ghedeon şi a celor trei sute de 
ostaşi, veţi înţelege că am dreptate. Noi, comuniştii, nu ne jucăm 
cu vorbele." 0, prietenii mei, prea mulţi dintre noi, predicatorii, ne 
jucăm cu vorbele, le transformăm în clişee! Repetăm la infinit anu- 
mite cuvinte, până când le golim de sens. Scoatem nişte sunete fără 
înţeles. 

Articolul comunist continuă astfel: 

„Noi suntem realişti şi, văzând că suntem hotărâţi să ne atingem 
scopul, ştim cum să obţinem mijloacele necesare." Cum obţin ei mij- 
loacele, cum reuşesc ei să strângă bani? Prieteni, dacă veţi întâlni 
vreodată oameni la fel de hotărâţi şi de entuziasmaţi ca ei, atunci 
veţi strânge bani. Nu vă pierdeţi vremea cu stabilirea de ţinte şi cu 
elaborarea de planuri, pentru ca apoi să ieşiţi şi să cerşiţi bani. Re- 
dactorul continuă: „Nu păstrăm din salariile şi lefurile noastre decât 
strictul necesar; restul îl oferim pentru activităţile de propagandă. 

[Cât din salariul nostru oferim pentru lucrare?] De asemenea, 
oferim pentru această propagandă tot timpul liber şi o parte din 
vacanţe. [Noi facem aşa?] Voi, însă, investiţi foarte puţin timp şi foarte 
puţini bani în răspândirea Evangheliei lui Hristos. Cum poate ci- 
neva să creadă în valoarea supremă a acestei evanghelii, dacă nu 
o trăiţi? Dacă nu o răspândiţi? Dacă nu sacrificaţi din timpul şi din 
banii voştri pentru ea? Credeţi-mă, noi vom triumfa, pentru că noi 
credem în mesajul nostru comunist şi suntem gata să sacrificăm 
totul, chiar şi viaţa, pentru ca dreptatea socială să învingă. Dar vouă 
vă este teamă să vă murdăriţi mâinile." 

Sunt cuvinte tari, dar sunt adevărate. 0, Domnul să ne ajute să 
devenim la fel de zeloşi! Ce spuneţi? 

Ce provocare avem aici cu toţii! Uneori, vorbim despre marea 
noastră organizaţie. Uneori, mă întreb dacă este cea mai bună pen- 
tru noi, ca predicatori. Lucrurile au devenit prea simple pentru noi. 
Ce sacrificii trebuie să facem? Poate că unii prezenţi aici au făcut 
sacrificii - vă rog să nu mă înţelegeţi greşit - dar cei mai mulţi din- 
tre noi nu facem sacrificii mari. Primim salariul regulat. Adminis- 
tratorii lucrează zi şi noapte, pentru ca noi să nu ducem lipsă - şi nu 
îi criticăm. Deşi sarcina lor este dificilă, ei reuşesc să strângă bani 
pentru ca noi să îi primim. Ce sacrificii facem? Mulţi dintre noi nu 
sacrificăm prea mult. 

Ne-a fost dată marea ocazie de a studia, de a lucra şi de a căuta 
ajutor la Dumnezeu. Mulţi dintre noi nu profită de această ocazie. 
Nu ne străduim să ne îmbunătăţim metodele şi să devenim vor- 
bitori mai buni, cercetători mai buni ai Cuvântului lui Dumnezeu. 
Nu studiem foarte mult. Este adevărat că Domnul poate să ia nişte 
oameni neştiutori, cum i-a luat Isus pe acei pescari de pe ţărmul 
Mării Galileea, şi poate să-i transforme în predicatori puternici ai 
Cuvântului Său. Dar tot la fel de adevărat este că ucenicii au învăţat 
trei ani şi jumătate în şcoala lui Hristos, în şcoala experienţei. Acolo 
au învăţat cum să predice, cum să lucreze cu sufletele. Cineva poate 
să lucreze pentru Hristos chiar dacă nu are studii, dar dacă are o 
educaţie bună şi dacă este dedicat lui Dumnezeu în aceeaşi măsură, 
eforturile lui vor avea o influenţă şi o eficienţă cu mult mai mare. 

Dar Dumnezeu nu poate să facă prea multe cu un om care nu este 
interesat să progreseze. Putem lupta şi cu o măciucă, dar suntem 
mai eficienţi cu o sabie bine ascuţită. Putem să ne apărăm cu un arc 
şi cu o săgeată, dar suntem mai eficienţi cu o mitralieră. 

Este evident că, atunci când Dumnezeu a ales conducători mari, a 
luat oameni precum Pavel, Luther, Calvin şi Wesley - toţi absolvenţi 
de colegiu sau universitate. Nu pregătirea lor academică i-a făcut 
mari conducători ai lucrării lui Dumnezeu, dar tot ce au învăţat le-a 
fost de folos în lucrare. Orice metodă, orice informaţie, orice talent 
pe care îl aveţi sau îl puteţi dobândi, se va dovedi util la un moment 
dat, chiar şi numai pentru a vă împrieteni cu cineva care altmin- 
teri v-ar trata cu antipatie. Este bine să obţineţi o educaţie bună, să 
citiţi mult şi, dacă este posibil, să călătoriţi mult. însă mai presus de 
toate, trebuie să cunoaşteţi inima omenească şi să simţiţi împreună 
cu oamenii, în general. Nu veţi putea niciodată să-i hrăniţi din Cu- 
vântul lui Dumnezeu dacă nu simţiţi împreună cu ei, dacă nu vă plac 
oamenii. Nu puteţi fi predicatori buni dacă nu vă plac oamenii sau 
dacă sunteţi indiferenţi la durerile lor. 

Nimeni nu trebuie să fie dependent de un anumit tip de predi- 
care - tematică, textuală, expozitivă sau de orice alt tip. Se pare că 
acum predicarea tematică este cea mai populară metodă. Ea are 
într-adevăr multe avantaje, dar cu siguranţă că predicatorul tânăr 
nu trebuie să devină dependent de acest tip de predicare. El trebuie 
să ţină câteva predici textuale, care ar trebui să fie tematice. Ar tre- 
bui să ştie exact ce învaţă textul şi apoi să predice ce învaţă el. După 
aceea, pe măsură ce se deprinde cu predicarea, el ar trebui să treacă 
la predicarea expozitivă, care este fără îndoială mai dificilă, dar mai 
roditoare. Sau poate combina aceste două forme de predicare. în 
orice caz, predicarea care are scopul de a hrăni oile trebuie să fie 
biblică, centrată pe Hristos. 

Predicatorul ar trebui să dedice orele preţioase ale dimineţii 
studiului şi meditaţiei. Cel care pune deoparte în fiecare dimineaţă 
câteva ore pentru Biblie, comentarii, dicţionare biblice, Spiritul Pro- 
fetic, pentru rugăciune şi meditaţie va deveni un predicator puter- 
nic. Fără acestea, el nu va deveni un predicator puternic. Poate că 



210 Paşte oile Mele! 

ziceţi: „Cum să-mi fac timp?" Tot aşa cum îşi face timp muncitorul 
sau funcţionarul. Sunt 24 de ore într-o zi şi toate sunt ale voastre. 
Sarcina aceasta face parte din activitatea voastră. De ce nu o înde- 
pliniţi? Ce drept aveţi să-1 întrerupeţi pe om din treaba lui şi să-i 
cereţi să vă asculte predica, dacă nu aţi investit tot atâta efort şi 
timp în activitatea voastră cât a investit el în activitatea lui? 

Nu uitaţi, orele de dimineaţă sunt potrivite pentru munca de 
creaţie. Atunci sunteţi refăcuţi după odihna nopţii şi atenţia nu vă 
este distrasă de treburile zilei. Atunci este momentul să deschideţi 
marea Carte şi să aveţi comuniune cu Dumnezeu, să aflaţi ce vrea 
El să spună, care este mesajul Său pentru lume, dar mai ales pen- 
tru sufletul vostru şi pentru turma voastră. Eu nu mă apuc de scris 
discursurile de la radio după-amiaza. Atunci scriu scrisori şi citesc. 
Dimineaţa este timpul potrivit pentru munca de creaţie. Din cauza 
lipsei studiului şi a meditaţiei asupra Cuvântului, destul de multe 
predici sunt mai degrabă o şarlatanie decât o expunere, cum scrie 
un autor în Chhstianity Today. Unii nu studiază nici o jumătate de 
oră pe zi, nici măcar cincisprezece minute pe zi. 

Fiecare predicator ar trebui să fie familiarizat cu literatura cea 
mai valoroasă din ţara lui. El ar trebui să fie în stare să stea de vorbă 
cu oamenii la nivelul lor. Dacă cineva citează dintr-un poet mare, el 
ar trebui să ştie care este autorul şi dacă îl citează corect sau nu. 

în urmă cu câteva săptămâni, am intrat într-o librărie ca să 
cumpăr o carte de poezii şi am spus: „Vreau o carte de poezii scrise 
de autorul care a zis: 'Insulele Greciei, insulele Greciei! Unde Sap- 
pho cea înflăcărată a iubit şi a cântat.'" Bărbatul care răspundea de 
raionul respectiv mi-a spus un singur cuvânt, „cântase". „Sunteţi 
sigur?" l-am întrebat. El mi-a răspuns „Sigur!" Apoi mi-a dovedit 
recitând restul strofei, pe care ar fi trebuit să o ştiu şi eu (acum o 
ştiu!). Am aflat mai târziu că Byron a scris „cântase", pentru ca să 
rimeze cu „răsărise". 

Aşadar, ce veţi face în orele dimineţii? Veţi studia sau nu? Dar 
poate că spuneţi: „0, dar nu pot!" Cred că îi datorăm lucrul aces- 
ta lui Dumnezeu, întrucât nu vom hrăni oile niciodată dacă nu ne 
hrănim pe noi înşine. Vatrebui să facem acestlucru. Sunt convins că 

orice preşedinte de colegiu care are o viziune largă îi va încuraja pe 
oamenii lui să facă această lucrare. El trebuie să-şi ia un timp - cel 
puţin o oră - pentru studiu. Este necesar. 

Fiului meu i-am spus: „Intră în camera ta de studiu şi roag-o pe 
soţia ta să păzească uşa ca o leoaică. Spune-le băieţilor tăi, cărora 
le place să fie cu tine tot timpul, care îşi iubesc tatăl şi le place să 
i se urce în cap - spune-le că tati s-a dus în cameră ca să stea de 
vorbă cu Dumnezeu. învaţă-i să ştie că te afli acolo pentru a avea o 
convorbire sfântă cu Isus, pe care şi ei îl iubesc. Băieţii vor învăţa 
repede să nu-1 deranjeze pe tata când stă în camera aceea, singur 
cu Dumnezeu, fără soţia şi copiii lui." Predicatorul trebuie să se roa- 
ge împreună cu soţia şi copiii lui, dar trebuie să petreacă o oră, în 
fiecare zi, singur cu Dumnezeu. Trebuie să aibă părtăşie singur cu 
Dumnezeu. Chiar dacă nu face nimic altceva, ci doar stă pe un scaun 
şi se gândeşte timp de o oră, tot va avea un beneficiu; dar cel mai 
bine este să petreacă acest timp în rugăciune şi în meditaţie. 

în urmă cu ceva timp, un om a murit şi i-a lăsat fiului său o avere 
de câteva milioane de dolari. Băiatul era nesupus şi fluşturatic, sau 
neserios cum spunem noi. Mama murise mai de mult şi băiatul era 
singurul moştenitor. însă putea intra în posesia averii numai cu 
condiţia ca, timp de un an de zile, să intre într-o cameră goală, cu 
jaluzelele trase şi să stea acolo timp de o jumătate de oră pe zi sin- 
gur, pe un scaun - singurul obiect din cameră, fără ziare sau cărţi. 
După trei luni de zile, băiatul a ieşit de acolo schimbat şi a primit 
banii. 

Nimeni nu poate să stea într-un scaun timp de o jumătate de oră 
singur, fără muzică, radio, o carte, fără un material tipărit - cu abso- 
lut nimic - şi să nu se gândească la marile întrebări: Cine sunt? Ce 
rost am? Ce este viaţa? Ce pot să fac? 

Prieteni, a sosit timpul să luăm această hotărâre în numele lui 
Dumnezeu şi să începem să studiem Biblia dimineaţa. într-o zi, 
Dumnezeu ne va întreba: „Ce ai făcut în această privinţă? Te-ai 
înfăţişat înaintea oamenilor, dar nu ai studiat deloc. Nu te-ai hrănit 
din Cuvântul Meu. Tu eşti cauza indiferenţei lor; tu eşti cauza pen- 
tru care oile nu sunt aici." 

Poate că îi vom spune: „Dar, Doamne, am predicat. Am luat 
câteva paragrafe din cărţile lui Bonnell, le-am adaptat şi am ţinut 
o predică." 

„Dar nu ai studiat personal Cuvântul Meu." 

Aşadar, vă îndemn să începeţi să vă luaţi timp pentru devoţiune, 
colegi predicatori care aveţi deja un district. Nu veţi creşte niciodată 
dacă nu vă veţi lua timp, ci veţi descreşte. Atunci vă vor muta din- 
tr-o Conferinţă în alta şi se vor întreba: „Ce să mai facem cu el? Nu 
prea mai are nimic de zis. Nu mai are decât vreo cinci predici bune. 
Mutaţi-1 în altă parte; trimiteţi-1 în alt loc!" 

Insistaţi asupra marilor teme, iar ele vă vor ajuta să aveţi o predică 
de excepţie şi să deveniţi mari predicatori. Noi slujim unei cauze 
mari, unei solii mari, unui mare învăţător. George Bernard Shaw i-a 
scris arhiepiscopului de Canterbury următoarele cuvinte: „Nu eva- 
luez un om sau o biserică în funcţie de argumentele pe care le aduce 
în favoarea unor idei, ci după ideile pentru care aduce argumente." 
Cred că avea multă dreptate. Dacă un om sceptic a putut să scrie aşa 
ceva, fără îndoială că sunt mulţi oameni care gândesc la fel. 

Când predicaţi din preaplinul inimii, cu această convingere că 
mântuirea, destinul etern al oamenilor, depinde de predicarea 
voastră, oamenii vă vor asculta. Predicile voastre vor fi ca sune- 
tul unui telefon sau ca un ciocănit la uşă în mijlocul nopţii. Dacă 
ciocănitul nu încetează, dacă telefonul nu se opreşte din sunat, 
înseamnă că e ceva important, nu-i aşa? Cineva vrea să-ţi spună 
ceva, are nevoie de tine. Cine este? Ce veste aduce? Trebuie să 
aflăm. Trebuie să vedem. Din acest motiv, predicile lui Luther, ale lui 
George Whitefield sau, în zilele noastre, ale lui Billy Graham au avut 
atât de multă putere. Poate că nu credem toate doctrinele susţinute 
de aceşti bărbaţi, poate că nu suntem de acord cu metodele lor, 
dar trebuie să existe un motiv pentru care au avut succes. Bărbaţii 
aceştia au venit cu toţii înaintea ascultătorilor lor cu dorinţa fermă 
de a li se acorda atenţie. Oamenii doresc să asculte un om care are 
ceva de spus. 

Se povesteşte că un sceptic renumit mergea deseori să-1 as- 
culte pe George Whitefield predicând. Unul dintre prietenii lui 
necredincioşi i-a reproşat acest lucru: 

- De ce te duci să-1 asculţi pe predicatorul acela? Nu crezi nimic 
din ceea ce spune, nu-i aşa? De ce te duci să-1 asculţi? 

Scepticul i-a răspuns: 

- Da, eu nu cred, dar el crede. 

Asiguraţi-vă că folosiţi pasajele biblice în contextul potrivit. Un 
pasaj adeseori interpretat greşit este Coloseni 2,21: „Nu lua, nu gus- 
ta, nu atinge cutare lucru!" Susţinătorii temperanţei declară, une- 
ori, că textul acesta interzice consumul de alcool şi că porunceşte 
abstinenţa. Atunci de ce apostolul Pavel condamnă acest îndemn 
prin cuvintele: „De ce, ca şi cum aţi trăi încă în lume, vă supuneţi 
la porunci ca acestea"; „Toate aceste lucruri... pier odată cu între- 
buinţarea lor"? Să fim sinceri cu noi înşine şi cu realitatea şi, mai 
presus de toate, cu Dumnezeu şi cu oamenii. Să privim pasajul din 
Scriptură sau subiectul abordat, aşa cum îl susţine Scriptura şi cum 
îl dovedeşte Scriptura, cum spunea cineva „golindu-ne de gându- 
rile noastre legate de acel subiect, exprimându-ne clar, rugându-ne 
deplin." Atunci vom fi pregătiţi să ne înfăţişăm înaintea oamenilor cu 
un mesaj din cer. Să nu folosim textele ca simple pretexte sau ca slo- 
ganuri. Nu avem nevoie de întrebări sau de subiecte capcană, ci de 
subiecte simple, clare care să arate că predicatorul este un om cinstit. 

Unul dintre predicatorii contemporani cei mai de succes din 
America de Nord - nu este de-al nostru, dar atrage mari mulţimi, 
inclusiv din rândul studenţilor şi are biserica plină aproape în fie- 
care săptămână - Dr. C. Andrew Lawson - anunţă astfel de titluri 
de predici: „împărăţia lui Dumnezeu", „Principiile de bază ale lui 
Hristos", „Are Dumnezeu un plan?" „Trinitatea". Nu există subiecte- 
capcană şi nici expresii atrăgătoare. Care este rezultatul? Sute de 
oameni vin să-1 asculte. El spune: „Noi încercăm să luăm lucrurile 
cele mai importante şi uşor de înţeles, recunoscând că putem pri- 
cepe numai o parte infimă a lor. încercăm să le prezentăm în cuvinte 
simple, ca în Evanghelii. Ascultătorii par a prefera această metodă, 
şi nu expunerea completă a unei singure idei care nu se aplică la 
aspectele mai profunde ale vieţii lor religioase şi ale credinţei. Noi 
presupunem că, dacă nu putem să urcăm până în vârful munte- 
lui, putem măcar să ajungem până la jumătatea versantului şi să 
obţinem o privelişte inspiratoare." Dr. Lawson a constatat că trans- 

miterea în direct a serviciilor divine obişnuite săptămânale a aju- 
tat la consolidarea comunităţii. Lucrul acesta a început în 1924 şi 
demonstrează că, în oraşele mari, transmiterea regulată a servici- 
ilor divine ajută în multe feluri. 

Cu ceva timp în urmă, am fost într-o vizită de o zi la Universita- 
tea Princeton împreună cu fratele John Osborn. Am privit cu emoţie 
clădirile vechi, în special clădirea principală, care a fost, pentru o 
scurtă perioadă, un fel de bastion al britanicilor care se retrăseseră 
aici în urma bătăliei de la Princeton. Am vizitat sala unde aveau loc 
şedinţele consiliului şcolii, sala aceea în care George Washington 
şi-a depus demisia în faţa Congresului Continental. Totul mi s-a 
părut interesant, dar cel mai interesant era faptul că ne aflam în 
ţinutul lui Whitefield, în oraşul lui Whitefield. 

Aici, la Princeton, s-a întâmplat ca Whitefield să observe că un 
ascultător dormea profund în timpul uneia dintre predicile lui. 
Oprind cuvântarea lui tumultoasă, el a rostit următoarele cuvinte 
solemn şi rar: „Dacă aş fi venit să vorbesc în numele meu, pro- 
babil că mi-aţi pune la îndoială dreptul de a vă întrerupe odihna 
nepăsătoare, dar am venit în numele Domnului oştirilor şi", a con- 
tinuat el cu glas ca de tunet, de s-a cutremurat sala, „trebuie să fiu 
ascultat şi voi fi ascultat!" De aceea spunem: Dumnezeu să ne dea 
predicatori care trebuie să fie ascultaţi şi care vor fi ascultaţi - oa- 
meni care să creadă că ei vorbesc în numele Domnului oştirilor, oa- 
meni cu glas de tunet. Prea mulţi dintre noi vorbesc în şoaptă şi 
tremurând. Nu e de mirare că oamenii adorm la predicile noastre. 
Nu îi tulburăm. Daţi-ne mai mulţi predicatori ca George Whitefield, 
care să strige: „Am venit aici în numele Domnului oştirilor, deci tre- 
buie să fiu ascultat şi voi fi ascultat!" Nici nu trebuie să mai amin- 
tesc că omul 1-a auzit. 

Prieteni, dacă venim în numele Dumnezeului lui Israel, fie că 
avem o voce puternică sau nu, vom vorbi în aşa fel încât glasul nos- 
tru să fie ca un tunet pentru inima oamenilor. „Trebuie să fiu ascul- 
tat şi voi fi ascultat! Am să-ţi transmit un mesaj din partea lui Dum- 
nezeu." Aceasta va fi forţa noastră motivatoare. Predicarea noastră 
va fi directă, de la om la om. 

- Mamă, a şoptit un băieţel în mijlocul unei predici ţinute de 
Spurgeon, de ce îmi vorbeşte predicatorul numai mie? 

Acesta este tipul ideal de predicare: chiar şi copiii cred că le 
predicăm lor. 

Iese predicarea mea în întâmpinarea nevoilor membrilor mei? 
Iată întrebarea pe care trebuie să ne-o punem fiecare. 

Se spune că o biserică avea nevoie de un pastor nou. Enoriaşii 
i-au scris episcopului, iar el le-a trimis un bărbat în vârstă şi un me- 
saj: „V-am trimis un predicator cu un trecut măreţ. El a făcut lucruri 
mari." Bărbatul acesta a rămas o vreme la ei şi a realizat destul de 
multe. Dar lucrurile nu se mişcau aşa cum şi-ar fi dorit membrii şi, 
după un timp, au cerut un alt predicator. 

De data aceasta, episcopul le-a trimis un tânăr şi un alt mesaj: 
„V-am trimis un predicator cu un viitor măreţ. El va face lucruri mi- 
nunate în perioada care va urma." Tânărul acesta a stat aproape un 
an şi a făcut unele lucruri bune, dar după o vreme a fost nevoit să 
se mute. Biserica i-a scris din nou episcopului: „Trimiteţi-ne un alt 
fel de predicator." 

Episcopul le-a răspuns: „V-am trimis un predicator în vârstă şi 
un predicator tânăr. Ce fel de predicator vreţi?" Comitetul bisericii 
a răspuns astfel: „Ne-aţi trimis un predicator cu un trecut măreţ şi 
un predicator cu un viitor măreţ. Acum trimiteţi-ne ceea ce avem 
nevoie, un predicator care poate să facă ceva acum." 

Aceasta este nevoia bisericii - de predicatori care pot să facă 
lucrarea astăzi, în această generaţie, anul acesta, luna aceasta, 
săptămâna aceasta, astăzi, în ceasul acesta! 

într-o zi, Isus era înconjurat de mii de oameni înfometaţi. El le-a 
poruncit să se aşeze pe iarbă. Apoi, a luat pâinea şi peştii aduşi de 
un băiat care a venit să-L asculte. Privind spre ceruri, El le-a binecu- 
vântat, le-a frânt şi le-a cerut ucenicilor să le ofere mulţimii. Toţi au 
mâncat, s-au săturat şi au prins puteri. Au avut cu toţii din belşug. 
Iar la sfârşit, ce au făcut? Au adunat douăsprezece coşuri cu pâinea 
din cer care a mai rămas. La sfârşitul zilei, au strâns mai mult decât 
avuseseră la început. 

Când vă hrăniţi din Cuvântul lui Dumnezeu, când priviţi spre cer 
şi împărţiţi pâinea şi peştii, când luaţi studiul personal, meditaţia 

personală şi rugăciunile personale şi veniţi înaintea oamenilor, 
când vă ridicaţi privirea spre cer şi împărţiţi hrana aceasta în nu- 
mele lui Dumnezeu, când o daţi comunităţii flămânde, fiecăruia în 
parte, vă va rămâne mai multă hrană decât aţi avut la început. La 
sfârşit, veţi constata că aveţi mai multă pâine decât la început, că 
aveţi mai mult de predicat. Nu veţi mai spune niciodată: „Nu ştiu 
despre ce să predic." Ci veţi spune: „Când voi avea timp să predic de- 
spre toate subiectele acestea care îmi vin în minte?" Când le faceţi 
vizite oamenilor şi când observaţi nevoile lor, când citiţi din Cartea 
lui Dumnezeu, când predicaţi în Sabat, vă vor veni în minte noi subi- 
ecte care vă vor chema: „Predică despre mine, predică despre mine, 
predică despre mine!" Atunci veţi creşte în harul şi în cunoştinţa 
Domnului. Hrăniţi-vă din Pâinea vieţii şi veţi fi în stare să-i hrăniţi 
pe alţii. Atunci vă veţi ruga împreună cu Mary Lathbury: 

Frânge-mi pâinea vieţii, 

Scump Isus, 
Cum ai frânt-o cândva 

Pe ţărmul mării; 
Dincolo de pagina sfântă 

Te caut pe Tine, Doamne; 
Sufletul meu tânjeşte după Tine, 

Tu eşti Cuvântul viu! 

Binecuvântează Tu adevărul 

Pe care mi l-ai descoperit astăzi, 
Cum ai binecuvântat pâinea 

în Galileea; 
Atunci va înceta orice robie, 

Lanţurile se vor rupe; 
Şi voi găsi în Tine 

Tot ce îmi doresc! 

Cuvintele Tale 

Sunt duh şi viaţă; 
Mă grăbesc să le ascult, 

Dar sunt slab; 
Tu eşti singurul meu ajutor, 

Tu eşti viaţa mea; 
Mă supun Cuvântului Sfânt 

Şi sunt biruitor. 

Dumnezeu să vă binecuvânteze pe fiecare dintre voi şi să vă ajute 
să cunoaşteţi călăuzirea Sa. 



Prelegerea 6 



Răspunsul 
predicatorilor 

„Eclesiastul a căutat să afle cuvinte plăcute 
şi să scrie întocmai cuvintele adevărului." 
(Eclesiastul 12,10) 



Mi se pare potrivit ca în această ocazie să descoperim câteva 
aspecte legate de starea predicării sau, mai bine zis, de sta- 
rea predicatorului. Creştinismul însuşi a început cu predi- 
carea, iar mişcarea adventistă de ziua a şaptea a începutîndeosebi ca 
o mişcare a predicării. Care este astăzi starea predicării în biserica 
noastră, potrivit mărturiei date de predicatori, lideri de Conferinţă 
şi laici? întrebarea aceasta trebuie să primească un răspuns com- 
plet. Nu pretind că voi răspunde în întregime la ea în prezentarea de 
astăzi, dar am aflat câteva lucruri despre starea actuală şi vreau să vi 
le aduc la cunoştinţă. 

Nu este nevoie să subliniem că predicarea are o importanţă 
covârşitoare pentru toţi creştinii, şi în special pentru adventiştii 
de ziua a şaptea. Apostolul Pavel pune întrebarea: „Şi cum vor auzi 
despre El fără propovăduitor?" (Rom. 10,14). Deşi este adevărat că 
Dumnezeu le predică inimilor oamenilor prin intermediul creaţiunii 
şi direct prin Duhul Său, în înţelepciunea Sa, El a ales să rânduiască 
oameni care să-şi dedice toată viaţa predicării soliei cereşti. 

Isus însuşi a fost predicator (Mat. 4,17). El a rânduit ucenici „ca 
să-i aibă cu Sine şi să-i trimită să propovăduiască" (Marcu 3,14). Ei 

trebuiau să propovăduiască „robilor de război slobozirea şi orbilor 
căpătarea vederii" (Luca 4,18). Ei trebuiau să meargă şi să predice 
despre împărăţia lui Dumnezeu. Predicatorii creştini sunt predica- 
tori ai Cuvântului sau, aşa cum îl numeşte apostolul, al „cuvântului 
credinţei, pe care-1 propovăduim noi" (Rom. 10,8). Prin predicarea 
Cuvântului, ei predicau despre Cuvântul viu, despre Isus Hristos ca 
Mântuitor al oamenilor şi ca împărat şi Domn care vine. „Căci noi nu 
ne propovăduim pe noi înşine, ci pe Domnul Hristos Isus." (2 Cor. 4,5) 

întrucât împărăţia lui Hristos este acum prezentă ca împărăţie 
a harului şi se va instala în cele din urmă ca împărăţie a slavei, în 
care toţi cei răscumpăraţi vor avea un cămin veşnic, oricine predică 
despre Hristos ca Răscumpărător şi Domn predică totodată despre 
împărăţia lui Dumnezeu de aici şi din lumea viitoare. Şi întrucât 
autoritatea predicării creştine se găseşte în Cuvântul lui Dumne- 
zeu, predicarea creştină este în primul rând predicarea Cuvântului 
Domnului (Fapte 8,25) sau a Cuvântului lui Dumnezeu (Fapte 13,5). 

Chiar şi în zilele apostolilor au fost unii care au început să 
modifice predicarea originară. Mulţi au venit la credinţa creştină 
contaminaţi de filozofia greacă; aceasta a început să fie introdusă 
treptat în biserică şi, în scurt timp, au început să predice despre un 
alt Hristos care nu era Cel din Biblie, despre un Hristos uman, filo- 
zofic. Apostolul Pavel a avertizat împotriva acestui tip de predicare 
şi a spus că adepţii ei se aflau sub blestem (Gal. 1,8; 2 Cor. 11,4). 

Predicarea Evangheliei lui Hristos - propovăduirea Cuvântului 
aşa cum a fost iniţiată şi autorizată de Isus Hristos şi continuată 
de apostoli - era un atac puternic împotriva împărăţiei lui Satana, 
iar diavolul i s-a opus dintotdeauna. Potrivit spuselor apostolu- 
lui, predicarea a întâmpinat o mare opoziţie (2 Tim, 4,15). Lucrul 
acesta a fost adevărat în toate veacurile şi este adevărat şi acum. 
Dacă diavolul nu se poate împotrivi predicării soliei printr-o 
metodă, el încearcă altă metodă; dacă nu o poate împiedica prin 
reprimare directă, el va reuşi prin infiltrare, prin contaminare, prin 
schimbarea atmosferei ei, a subiectului ei, a obiectului ei, a tehnicii 
ei - va încerca orice pentru a împiedica efectul ei dezastruos asu- 
pra împărăţiei lui şi efectul ei înălţător asupra zidirii împărăţiei 



220 Paşte oile Mele! 



lui Dumnezeu. Apostolul declară limpede că voia lui Dumnezeu şi 
planul Său era să-Şi descopere Cuvântul prin predicare (Tit 1,3). 

Am găsit practic toate ideile valoroase despre predicare enunţate 
până acum de marii predicatori sau de formatorii de predicatori, în 
Mărturii pentru pastori şi slujitorii Evangheliei, de Ellen White, unde 
acestea sunt exprimate într-un stil concis şi la subiect. Vă recomand 
să citiţi această carte, să o subliniaţi, să o studiaţi, să vă rugaţi cu 
privire la ea şi da, dacă este necesar, să plângeţi. Atunci veţi vedea 
o mare schimbare şi binecuvântare în lucrarea personală de predi- 
care. O mare parte dintre aceste idei se regăsesc în Slujitorii Evan- 
gheliei şi în alte cărţi ale acestei autoare. 

Ca parte a pregătirii pentru prezentarea de astăzi, am trimis în 
urmă cu câteva săptămâni câte o scrisoare la mai mulţi predicatori 
de-ai noştri. Din cauza costurilor, am trimis numai în jur de 500, dar 
mi-ar fi plăcut să le pot trimite câte o scrisoare tuturor predicatorilor 
adventişti de ziua a şaptea din lume. Sper ca lucrul acesta să poată 
fi realizat într-o zi, pentru a obţine o imagine mai amplă asupra opi- 
niilor lucrătorilor noştri şi pentru a ne ajuta să concepem împreună 
planuri de formare a predicatorilor Cuvântului din vremea noastră. 
Nu există pe pământ niciun grup de oameni mai important, precum 
aceşti predicatori zeloşi cărora le-am trimis scrisoarea. 

Nu i-am oferit secretarei mele o listă gata pregătită cu pastorii 
care-mi sunt prieteni, ci i-am spus aşa: „Trimite această scrisoare 
la fiecare al treilea pastor activ din America de Nord, la fiecare 
preşedinte de Conferinţă din America de Nord, la câţiva lucrători de 
peste ocean şi la câteva zeci de laici." Ar trebui să le scriem la câteva 
mii de laici şi, vă asigur, am avea cu adevărat la ce să ne gândim când 
vom primi scrisorile lor! 

Iată conţinutul scrisorii: 

DRAGĂ FRATE ÎN HRISTOS: 

Vă adresez scrisoarea aceasta în nume personal, nu în 
numele bisericii. Am fost solicitat să pregătesc şapte sau 
opt prezentări despre predicarea în Biserica Adventistă de 
Ziua Şaptea - despre predicarea regulată, săptămânală din 
biserici - prelegeri care vor fi susţinute în aprilie sau mai 
la Colegiul Misionar Washington. 

Aceasta va fi prima parte dintr-o serie de Prelegeri despre 
predicare care va fi iniţiată acolo. Am înţeles că pot par- 
ticipa numai studenţii de la pastoraţie şi pastorii autorizaţi 
şi hirotoniţi. Nu va fi o prezentare dedicată publicului larg. 

Pentru ca prelegerile să fie cu adevărat valoroase, am 
nevoie de ajutorul dvs. Nu am posibilitatea să le scriu tu- 
turor lucrătorilor noştri, dar trimit această scrisoare numai 
câtorva dintre ei şi iată care este rugămintea mea pentru 
dvs.: 

Vă rog să-mi trimiteţi o scrisoare până la sfârşitul lui 
februarie, dacă este posibil, în care să vă exprimaţi liber 
părerea cu privire la predicarea în Biserica Adventistă de 
Ziua a Şaptea. Care sunt aspectele pozitive şi care sunt 
aspectele negative? Este ea bună, în condiţiile actuale? Ce 
îmbunătăţiri pot fi aduse? Ce schimbări credeţi că ar tre- 
bui adoptate? Ar trebui să schimbăm predicarea? Ar trebui 
schimbate condiţiile? Ce loc ocupă în gândirea dvs. predi- 
carea care are loc în Biserica Adventistă de Ziua a Şaptea? 
A crescut ea în importanţă sau nu? Ar trebui ea înlocuită 
cu altceva? 

Vă rog să vă exprimaţi liber opinia. Răspunsul dvs. va 
fi păstrat strict confidenţial, dacă aceasta este şi dorinţa 
dvs. Prezentările acestea sunt concepute pentru a veni în 
sprijinul lucrătorilor noştri şi am nevoie de ajutorul dvs. 
pentru a atinge acest scop. E posibil ca ele să fie tipărite 
- dar nu ştiu sigur. 

Scrisoarea poate să fie oricât de lungă doriţi. Le voi citi 
cu atenţie şi mă voi gândi la fiecare dintre ele, pentru că 
îmi doresc să le valorific în pregătirea prezentărilor. 

Vă rog să mă ajutaţi, exprimându-vă în mod sincer 
convingerile pentru care vă voi fi recunoscător. 

Prietenul şi colegul dvs. în slujba lui Hristos, 

H. M. S. Richards 

N. B. Se va respecta confidenţialitatea tuturor scriso- 
rilor în care s-a menţionat acest lucru. 
După ce am trimis cele peste cinci sute de scrisori, mă aşteptam 

să primesc douăzeci şi cinci sau treizeci de răspunsuri. Fratele Gil- 
lis, managerul postului The Voice of Prophecy se gândea că nu voi 
primi mai mult de zece, doisprezece răspunsuri, dar vreau să vă 
spun că am avut plăcuta surpriză să primesc peste două sute; şi 
sunt convins că, dacă nu aş fi cerut un termen atât de scurt pentru 
trimiterea lor, dacă aş fi lăsat la dispoziţie încă aproape o lună, aş fi 
primit mai multe răspunsuri. 

însă unul dintre lucrurile cele mai surprinzătoare legate de acest 
sondaj este acela că răspunsul preşedinţilor de Conferinţă a contat 
cel mai mult din punct de vedere numeric. Din cei aproximativ 
cincizeci de preşedinţi, au răspuns treizeci şi trei. Este un procentaj 
foarte bun, dacă avem în vedere termenul scurt pe care l-au avut 
la dispoziţie. Dacă le-aş fi acordat mai mult timp, aş fi primit mai 
multe scrisori, întrucât unii dintre preşedinţi se aflau în deplasare, 
iar alţii erau ocupaţi cu alte probleme şi nu au putut să răspundă la 
timp. 

Un alt aspect este acela că răspunsurile preşedinţilor concordă 
100% cu răspunsurile lucrătorilor de pe teren la aproape toate 
întrebările. Aşadar, potrivit mărturiei date de predicatori, preşe- 
dinţi de Conferinţă şi laici, care este starea actuală a predicării în 
biserica noastră? Trebuie să răspundem la întrebarea aceasta cât 
mai repede şi cât mai complet. Nu pretind că voi reuşi să fac lucrul 
acesta în prezentarea din seara aceasta, dar întrebarea trebuie să 
primească răspuns cât mai repede. 

Pregătirea acestei prelegeri a fost pentru mine o mare experienţă 
spirituală. în opinia mea, în momentul acesta am o imagine mai clară 
ca oricine cu privire la ceea ce cred predicatorii adventişti din ţara 
noastră cu privire la acest subiect, datorită faptului că în ultimele 
săptămâni am intrat în posesia acestor sute de scrisori. Am avut ne- 
voie de câteva zile numai ca să le citesc. Recunosc că, în timpul scurt 
pe care l-am avut la dispoziţie, nu am reuşit să le studiez - şi nu ştiu 
dacă am metoda necesară - astfel încât să le fructific într-o lucrare 
de disertaţie. Totuşi mi-am format o imagine generală despre opi- 
niile lucrătorilor noştri; aceasta a fost una dintre experienţele cele 
mai instructive şi, după părerea mea, una dintre cele mai încuraja- 

toare pe care le-am avut până acum. Mă consider foarte privilegiat 
să iau parte la această lucrare pastorală extraordinară. în marea lor 
majoritate, lucrătorii noştri sunt oameni ai lui Dumnezeu, oameni 
zeloşi, oameni pe care mă bucur să-i cunosc şi cu care sunt mândru 
să colaborez. 

Am îndepărtat semnăturile şi adresele notate pe aceste scrisori 
pentru ca, dacă le va găsi cineva, să nu poată afla cine le-a scris. 
Le-am numerotat, iar când le voi cita, voi aminti doar numărul de- 
semnat fiecăreia. 

în răspunsurile lor, peste jumătate dintre pastori s-au plâns de fap- 
tul că au rareori şansa de a-i asculta pe alţi pastori predicând. Ei tre- 
buie să predice în fiecare Sabat, uneori cel puţin o predică şi nu reuşesc 
să mai asculte şi pe altcineva, decât cu ocazia programelor speciale. în 
aceste ocazii, vorbitorii sunt de regulă conducătorii de la Uniune, de la 
Diviziune sau de la Conferinţa Generală şi, de aceea, nu au posibilitatea 
să-i asculte predicând pe colegii lor. Prin urmare, am tras concluzia că 
ar fi bine ca pastorii noştri să-i asculte mai des pe colegii lor. 

Există vreo soluţie prin care putem realiza acest lucru? în unele 
Conferinţe, un pastor dintr-un district vizitează alt district şi susţine 
prezentări în bisericile de acolo, timp de o săptămână, iar pastorul 
local vizitează districtul acestuia şi predică timp de o săptămână, 
în felul acesta, are ocazia de a-1 asculta pe colegul lui predicând. Ar 
fi bine să ne putem asculta mai des unii pe alţii. Ajungem într-un 
district, stăm acolo câţiva ani şi ne auzim numai pe noi înşine până 
când ne plictisim. Metoda aceasta ne poate ajuta să aducem suflete 
la Hristos, să le dăm enoriaşilor ocazia de a auzi şi pe altcineva, iar 
predicatorul are şansa de a se odihni şi de a-şi asculta colegul. 

Un alt lucru pe care îl deplâng pastorii este faptul că nu li se oferă 
ocazia să predice la adunările de tabără. Se pare că, dacă ar avea 
şansa aceasta, ar aştepta cu nerăbdare aceste adunări. 0 parte din 
predicile bune pe care le-au conceput de-a lungul unui an şi care 
au fost binecuvântate de Dumnezeu ar putea fi ţinute la adunările 
de tabără spre binecuvântarea ascultătorilor. Participanţii la aceste 
întâlniri ar fi bucuroşi să-i audă pe pastorii lor predicând înaintea 
mulţimilor. Cred că se poate aranja ca pastorii noştri să predice mai 
des la adunările de tabără din fiecare Conferinţă. 

Dar este numai o propunere. însă în scrisorile lor, cei mai mulţi 
spun astfel: „Nu am decât rareori ocazia să-i ascult pe alţii pre- 
dicând." De aceea, ei sunt de părere că nu pot comenta despre predi- 
carea adventistă în general. Vă citesc dintr-o astfel de scrisoare, nu- 
mai un fragment important. Aproape tot ce voi spune în continuare 
sunt citate din scrisori şi vă rog să mă suportaţi! 

„Printre aspectele pozitive ale predicării noastre", ne spune ci- 
neva, „este acela că ea se bazează pe Biblie şi probabil că predicarea 
noastră este, în general, mai bună decât predicarea obişnuită din 
celelalte biserici." 

Bineînţeles că simţim aşa fiindcă iubim foarte mult credinţa 
aceasta şi o privim în mod subiectiv, cum este şi firesc, la fel ca fie- 
care mamă, care crede că pruncul ei este cel mai frumos din lume. 
Ştiţi, părerea noastră despre o persoană apropiată sau despre o 
persoană pe care o apreciem este diferită de cea a altor persoane. 

în timp ce se plimbau prin Parcul Pheonix din Dublin, două fe- 
mei văd un bătrân care se juca cu un câine vagabond. Una dintre ele 
zice: 

- Uite-te la bătrânul acela caraghios care se joacă cu câinele! 
Femeia se uită cu atenţie la el şi îi spune prietenei: 

- 0, draga mea, este episcopul de Dublin! 

- Vai, ce simpatic este! exclamă prima femeie. 

Vedeţi, depinde despre ce persoană este vorba. Presupun că aces- 
ta este motivul pentru care privim la oamenii noştri şi considerăm 
că sunt destul de buni - pentru că sunt ai noştri. 

Cred că aproape patru cincimi din totalul scrisorilor susţin că 
predicarea adventistă este, în general, la fel de bună sau mai bună 
decât predicarea obişnuită, în ceea ce priveşte mărimea biseri- 
cilor şi capacitatea predicatorilor care se ocupă de ele. De aseme- 
nea, susţin că pastorii noştri predică din Biblie mai mult, iar în ce 
priveşte ataşamentul faţă de marea solie definitorie pentru noi, ca 
adventişti, şi măsura în care aderă la ea, predicarea este superioară 
predicării din orice altă zonă a lumii. Aceasta este reacţia generală 
exprimată în scrisorile primite. 

Unul dintre cei care mi-au scris spune că o trăsătură negativă a 
predicării noastre este aceea că predicatorii şi invitaţii noştri susţin 

programe promoţionale şi nu transmit un mesaj biblic. Vă citez din 
scrisoarea lui: „Consider că una dintre bolile noastre este aceea că 
prezentăm de prea multe ori tot felul de rapoarte pentru dezvolta- 
rea unui anumit departament, fără ca să le legăm de un mesaj spiri- 
tual. Unii transformă aceste activităţi într-o ocazie de transmitere a 
unui mesaj spiritual, lucru care este bun." El aminteşte câţiva pro- 
motori de seamă de la Pacific Press şi îi laudă pentru prezentările 
lor promoţionale, care au un mesaj spiritual. 

Apoi continuă: „în toate activităţile noastre promoţionale, tre- 
buie să păstrăm organizaţia în plan secund şi mesajul nostru în 
prim-plan." El spune că preşedintele Conferinţei lor face exact 
acest lucru şi transmite un mesaj spiritual indiferent de proiectul 
promoţional susţinut. îl cunosc pe acest preşedinte, ştiu că înainte 
de a sluji ca preşedinte a fost evanghelist şi sunt convins că această 
Conferinţă este foarte binecuvântată să-1 aibă ca lider. 

în continuare, autorul scrisorii afirmă că, după părerea lui, predi- 
carea noastră nu este atât de bună pe cât ar trebui. El consideră că 
introducerea celui de-al cincilea an de practică la seminar este un 
pas în direcţia cea bună, dar că lucrarea ar cunoaşte mari progrese 
dacă predicatorii ar studia la seminar timp de trei sau şase luni, la 
fiecare patru sau şapte ani. în felul acesta, instruirea lor ar căpăta 
aspecte practice. 

Acum urmează ceva foarte important şi este, într-adevăr, un su- 
biect sensibil, dar trebuie scos la lumina zilei. Citez iar: „Cred că eroa- 
rea fundamentală pe care o facem la nivel de organizaţie este faptul 
că răsplătim succesul unui om, oferindu-i o promovare aşa-numită 
departamentală sau administrativă. Nevoia urgentă a organizaţiei 
noastre este după o predicare bună, puternică, pastorală şi evanghe- 
listică. Problema este că, dacă un om are succes ca pastor sau evan- 
ghelist, atunci este promovat... Uneori alţii sunt mai calificaţi decât el 
pentru o funcţie administrativă. Pastoraţia este un dar. Evanghelizarea 
este un dar. Să-i folosim pe oameni în domeniul în care sunt înzestraţi... 
Să renunţăm, ca organizaţie, la recompensa pentru succes." 

Cuvintele acestea sunt din scrisoarea numărul 1. M-am gândit să 
vă ofer un fragment din această scrisoare, pentru că multe alte seri- 

sori urmează aceeaşi linie de gândire. Unii sunt de părere că, deşi 
predicile noastre sunt aproape la fel de bune ca şi cele obişnuite, 
foarte mulţi dintre lucrătorii noştri ţin predici care nu urmăresc un 
anumit scop. Ei spun tot ce se poate spune despre o idee, dar fără să 
ajungă undeva. Predica ar trebui să urmărească un anumit fir logic. 
De asemenea, ar trebui să avem mai multe predici expozitive. Se ştie 
că predicile expozitive sunt printre cele mai dificile de ţinut, dar de 
ce să le evităm? Unii dintre lucrătorii noştri reuşesc acest lucru. 0 
bună expunere a unui text, a unui capitol sau chiar a unei cărţi din 
Biblie va fi o mare binecuvântare pentru ascultători. Autorul acestei 
scrisori spune că avem nevoie de predici care să ne „scuture", să ne 
trezească din letargia noastră spirituală. Trebuie să fim provocaţi, 
treziţi şi inspiraţi. Avem nevoie de o mărturie directă, nu ca din 
partea unui judecător, ci ca din partea unuia care este mâhnit de 
nepăsarea poporului lui Dumnezeu. 

Mergem mai departe. Am aici o scrisoare care mi-a mişcat inima: 
„Punctele tari ale predicării noastre", ne spune autorul ei, „sunt: ea 
se întemeiază pe Scriptură şi îşi susţine doctrinele profund şi clar, 
dar există şi puncte slabe. Predicarea nu este suficient de bună pen- 
tru timpurile în care trăim. Le spunem oamenilor ce să facă, dar în 
cele mai multe cazuri nu le spunem cum să facă. Vorbim adeseori 
dintr-o perspectivă negativă. încercăm să dovedim totul... ca în 
abordarea de tip polemic. Trebuie să vestim Evanghelia şi să avem 
mai multă putere de la Duhul Sfânt. 

Multe predici sunt ca o înregistrare audio - vorbitorul îşi scoate 
notiţele, aruncă în grabă o privire peste ele şi apoi le redă întoc- 
mai. Predicile noastre nu mişcă inima şi sufletul, fiindcă predicarea 
autentică despre Isus Hristos este atât de rară. Nu vorbim despre 
crucea Lui. Nu-L înălţăm pe Mântuitorul înaintea omenirii pierdute. 
Arătăm spre standardele desăvârşirii. Predicăm despre condamnare şi 
zicem 'Ieşiţi', dar nu le întindem oamenilor o mână caldă ca să-i înălţăm 
la Isus. Predicile noastre sunt de multe ori o critică adusă convingerilor 
altora... Ele îi avertizează pe oameni, dar nu-i duc la mântuire." 

După aceea, autorul scrisorii îşi prezintă experienţa personală: 
„Odată, un pastor al Bisericii lui Hristos m-a invitat să particip la o 
discuţie în contradictoriu. Nu am acceptat, dar am fost de acord să 

avem o discuţie deschisă despre convingerile noastre într-o seară, 
în biserica lui. Nu aveam să intrăm în contraziceri, dar discuţia urma 
să se încheie cu întrebări din sală. Datorită unor imprudenţe ale 
unui membru al bisericii, m-am angajat în nişte discuţii nesfârşite 
care au durat 14 săptămâni, în fiecare vineri seara. în acest timp, 
l-am pus la colţ pe pastor cu doctrinele şi profeţiile noastre. 

După opt sau zece întâlniri, i-am făcut o vizită unui membru al 
comunităţii lui. Bărbatul acesta era foarte amabil, politicos şi dure- 
ros de sincer. El mi-a zis: 'Frate , în toate aceste întâlniri nu ne-aţi 

spus nici măcar o dată cum să fim mântuiţi, pe când predicatorul 
nostru ne vorbeşte despre aceasta de fiecare dată când predică.' 
Frate Richards, cuvintele lui au fost o binecuvântare, chiar dacă la 
momentul respectiv m-au doborât. De atunci înainte, m-am rugat şi 
am încercat să predic solia mântuirii. 

De curând, am avut privilegiul să conduc trei Săptămâni de 
Rugăciune în academia noastră. Tinerii de aici au ascultat predici ad- 
ventiste aproape toată viaţa lor, dar întrebarea lor permanentă este: 
'Ce să fac ca să fiu mântuit?' Ei au făcut greşeli şi sunt descurajaţi. Ei 
au nevoie să ştie cum să trăiască după convertire. Iată la ce mă refer. 

Nu avem suficiente predici adventiste. Nimic nu ar trebui să-i ia 
locul. Predicarea noastră are nevoie de puterea Cincizecimii, pen- 
tru ca mesajul ei să aducă mântuire şi creştere. Ea trebuie să fie 
pozitivă, plină de Hristos, centrată pe Hristos şi împuternicită de 
Duhul Sfânt, altfel vom mai rămâne aici încă o mie de ani - ferească 
Dumnezeu!" Sunt de acord cu el sută la sută. 

Voi prezenta acum două dintre subiectele abordate în aceste 
scrisori care au fost cel mai bine documentate. Primul subiect 
este că ar trebui să avem mai multe predici cu specific adventist. 
Al doilea subiect este că predicatorii noştri sunt atât de absorbiţi 
de activităţile organizatorice ale comunităţilor, încât le mai rămâne 
prea puţin timp pentru studiu, meditaţie şi rugăciune: în consecinţă, 
predicile lor nu pot să atingă un nivel mai înalt în condiţiile actuale. 
Acestea sunt ideile cele mai importante din scrisorile primite. 

Vă dau un exemplu dintr-o scrisoare: „Am impresia că ne-am 
îndepărtat de proclamarea mesajului nostru distinctiv... Mă îndo- 



228 Paşte oile Mele! 



iese că este timpul să reexaminăm fundamentele mesajului nostru. 
Trebuie mai degrabă să ne întoarcem la temelia adevărului, din care 
nu trebuie să îndepărtăm nici măcar o iotă. Ne-a fost încredinţat un 
mesaj distinctiv. Trebuie să predicăm cu glas tare, fiindcă timpul 
este foarte, foarte scurt." 

Alt exemplu: „De câţiva ani suntem criticaţi că predicile nGastre 
nu mai sunt la fel ca odinioară. în urmă cu câţiva ani, am auzit un 
conducător care critica un predicator tânăr [nu se precizează nu- 
mele lui], pentru că folosea Scriptura din abundenţă şi îl îndemna 
să ţină o predică pe baza unui singur text. Mai târziu am ascultat 
o predică ţinută de acest conducător; toată predica lui putea fi 
condensată în zece fraze." 

Un alt exemplu: „Să rămânem la metoda folosită de Hristos şi 
de apostoli, care citau din abundenţă din Scriptura Vechiului Tes- 
tament ca dovadă a învăţăturilor credinţei lor... îndemnul dat de 
Pavel lui Timotei [2 Tim. 4,2), 'propovăduieşte Cuvântul, stăruie 
asupra lui la timp şi ne la timp; mustră, ceartă, îndeamnă cu toată 
blândeţea şi învăţătura', este valabil şi pentru noi. în contactul pe 
care l-am avut cu neadventiştii, chiar înainte de a deveni adventist, 
am aflat că aproape singurul lucru pe care îl ştiu cei mai mulţi oa- 
meni despre noi este că nu mâncăm carne de porc, nu fumăm, nu 
bem cafea şi ceai şi că mergem la biserică sâmbăta." Aceasta este re- 
alitatea - acestea sunt lucrurile pe care le ştiu oamenii despre noi; 
şi, din nefericire, tot atât ştiu şi cei mai mulţi dintre membrii noştri. 

Acest predicator continuă: „Deşi doctrinele acestea sunt impor- 
tante, sper să reuşim să punem stavilă acestui curent şi să convin- 
gem publicul că noi îl propovăduim, în primul rând, pe Hristos 
ca Răscumpărător şi Mântuitor al nostru, că îndreptăţirea prin 
credinţă este esenţială în viaţa noastră, că Hristos Se află în cen- 
trul convingerilor noastre şi că toate celelalte doctrine se adună în 
jurul acesteia... Un creştin născut din nou este mai dornic să as- 
culte de porunca lui Dumnezeu privitoare la ziua Sa de Sabat şi să-şi 
îndeplinească îndatoririle celelalte." 

Altcineva îşi exprimă convingerea că „se face tot mai simţită 
tendinţa de a prezenta Evanghelia populară în loc de a prezenta 

clar aspectele distinctive ale credinţei Bisericii Adventiste de Ziua a 
Şaptea. De aceea, în biserica noastră studiem la orele de rugăciune 
şi la serviciile divine din Sabat despre aceste aspecte distinctive ale 
credinţei, precum sanctuarul, cele trei solii îngereşti şi adevărurile 
legate de acestea, lucrarea lui Hristos din Sanctuarul ceresc şi 
adevărurile practice şi doctrinare susţinute în special de biserica 
rămăşiţei, şi nu am folosit abordarea psihologică modernă. în opinia 
mea, îndemnul dat de Spiritul Profetic în ceea ce priveşte prezen- 
tarea practică a soliei din zilele de pe urmă poate fi aplicat, în mod 
efectiv, în timp ce păstrăm ca structură a soliei noastre acei stâlpi 
puternici şi neclintiţi ai credinţei care i-au fost încredinţaţi acestui 
popor şi care au fost cunoscuţi şi confirmaţi în vremea în care mulţi 
dintre pionierii noştri, inclusiv Ellen White, erau încă în viaţă." 

Scrisoare după scrisoare exprimă această convingere: noi nu 
predicăm suficient de mult mesajul nostru distinctiv la servici- 
ile divine din Sabat dimineaţă. Ele ne atrag atenţia că se ridică o 
generaţie tânără care nu a participat niciodată la o serie mai lungă de 
prezentări despre doctrinele credinţei noastre. Nu mai organizăm 
activităţi pentru comunitate sau întâlniri în corturi. Tinerii aceştia 
nu au auzit niciodată argumentele în favoarea acestor doctrine, nu 
au auzit niciodată marea solie, solia profetică. Aproape tot ce ştiu ei 
este că merg la biserică sâmbăta şi că nu mănâncă anumite alimente. 
Aceasta este tot ce ştiu despre mesajul specific adventiştilor. Tinerii 
noştri trebuie să audă care sunt motivaţiile predicării adventiste 
de ziua a şaptea, motivaţia existenţei bisericii şi a convingerilor lor 
proprii. De unde să obţină aceste informaţii dacă nu de la servici- 
ile divine din Sabat dimineaţă? Mulţi dintre ei locuiesc departe de 
biserică şi nu pot veni decât o dată pe săptămână, numai în Sabat. 

în trecut, predicatorii noştri tineri erau instruiţi în cadrul 
campaniilor de evanghelizare. Pastorii tineri nu primeau un dis- 
trict până când nu dobândeau multă experienţă în convertirea 
neadventiştilor. într-o scrisoare, cineva propune ca pastorii tineri 
să plece în lucrare şi să nu aibă în responsabilitate biserici deja 
înfiinţate, unde există membri care ştiu mult mai mult decât ei de- 
spre adevăr şi despre viaţa creştină. Ei ar trebui să fie trimişi în 

locuri în care să lucreze pentru oamenii care nu ştiu nimic despre 
adevărul nostru. în felul acesta, vor dobândi experienţă şi se vor 
întări în solia noastră. Mai târziu, li se poate încredinţa un district, 
aşa cum se făcea în trecut. Ei ar trebui învăţaţi cum să le predice în 
primul rând neadventiştilor. Faptul că li se dă mai întâi un district, 
că sunt numiţi asistenţii unui pastor care are comunităţi în oraş, 
este o metodă greşită." 

Predicatorul numărul 53 scrie: „Cred că predicarea noastră ar fi 
îmbunătăţită dacă am ţine în Sabat predici aşa-zis de evanghelizare. 
Mulţi dintre membrii noştri nu participă la campaniile de evan- 
ghelizare. Recent, o soră care este lider în comunitatea noastră, a 
participat la o campanie de evanghelizare. La încheierea serviciului 
divin, mi-a spus: 'Este prima predică despre Sabat pe care am auzit-o 
în ultimii 25 de ani.' Trebuie să avem mai multe astfel de predici la 
serviciile divine din Sabat." 

Pe lângă această dorinţă aproape unanimă (ca adevărurile şi 
învăţăturile Scripturii să fie predicate în Sabat dimineaţă, inclusiv 
despre a doua venire a lui Hristos, despre viaţa numai prin credinţa 
în Răscumpărătorul nostru, despre Sabat, despre cerinţele obliga- 
torii ale Legii lui Dumnezeu), autorii acestor scrisori au repetat iar 
şi iar ideea că ar trebui să punem accent pe marile doctrine funda- 
mentale ale mântuirii. 

Autorul scrisorii numărul 79 declară: „Am neglijat elementele 
de bază ale religiei practice - spre exemplu temele din Calea către 
Hristos: nevoia păcătosului după Hristos, convertirea, pocăinţa, 
mărturisirea, credinţa etc." Părerea lui şi a altora (lor mă alătur şi 
eu) este că se vorbeşte prea mult despre ameninţarea cu distrugerea 
printr-un război atomic şi prea puţin despre încurajare şi credinţă. 
Cineva mi-a spus: „Dacă mai văd vreo reclamă cu imaginea unei 
bombe atomice, cred că îmi pierd cumpătul. Sperietoarea aceasta 
cu bomba atomică îi enervează pe unii oameni. Ne-am săturat să 
ne gândim la bombele atomice şi la distrugerea în masă. 'Mângâiaţi, 
mângâiaţi pe poporul Meu, zice Dumnezeul vostru. Vorbiţi bine 
Ierusalimului şi strigaţi-i că... nelegiuirea lui este ispăşită', fiindcă 
Dumnezeu 1-a izbăvit de toate păcatele lui (Is. 40,1.2). Oamenii au 
nevoie de mângâiere." 

După cum ştiţi, în urmă cu ceva timp, în Statele Unite s-a realizat 
un sondaj în care s-a pus următoarea întrebare: „Despre ce subi- 
ect preferaţi să vă vorbească predicatorul dvs.?" Subiectul preferat 
de oameni nu a fost bomba atomică sau distrugerea în masă; nici 
scufundarea continentului şi ridicarea la suprafaţă a Atlantidei 
sau alte lucruri înfricoşătoare de acest gen. Care credeţi că a fost 
subiectul preferat? Pe primul loc a fost „Cum să primesc răspuns la 
rugăciune?" Pe locul al doilea a fost „Cum să fim fericiţi în familie; 
cum să soluţionăm problemele apărute în cămin?" 

Autorul scrisorii numărul 123 ne aminteşte că „mulţi dintre 
membrii noştri au venit la adevăr prin intermediul campaniilor de 
evanghelizare, în care s-a pus accent pe doctrinele importante ale 
credinţei noastre. Ei au fost convinşi de obligativitatea Legii morale 
şi au aflat, din profeţie, în ce perioadă ne aflăm pe axa istoriei lumii, 
dar când evanghelizarea se termină, situaţia se schimbă. Pastorul 
bisericii ar trebui să predice despre aşa-numitele adevăruri prac- 
tice ale Bibliei, cum ar fi: îndreptăţirea prin credinţă, creşterea în 
har, atitudinea faţă de îndoială, legămintele etc. Bineînţeles că toate 
aceste subiecte ar fi trebuit dezbătute deja în timpul campaniei de 
evanghelizare. 

Cum poate cineva să vină înaintea oamenilor cu marile doctrine 
ale credinţei noastre până nu au primit cu toţii, din plin, harul lui 
Dumnezeu prin Hristos? De ce să convingem pe cineva să ţină altă 
zi? Contează dacă ţine Sabatul sau duminica, atâta timp cât nu este 
un creştin convertit, născut din nou? Acestea sunt marile întrebări 
pe care trebuie să ni le punem cu toţii." 

Acest autor declară: „După încheierea efortului evanghelistic, 
am constatat că aveam sarcina destul de dificilă de a continua apro- 
fundarea cunoştinţelor membrilor noi. Sabat de Sabat am predicat 
despre subiectele amintite mai sus." 

Oamenii sinceri care mi-au trimis scrisorile acestea nu sunt de 
acord unii cu alţii în toate detaliile - nicidecum. Dar sunt de acord 
în aspectele principale ale lucrării de slujire a Evangheliei şi, în 
special, în privinţa acestei idei exprimate de autorul numărul 67: 
„Avem prea multe predici despre teorii fantastice, care subminează 

credinţa deja existentă şi care îi derutează pe membrii noştri. Une- 
ori, membrii cer să audă mesajul adventist de altădată. Conducătorii 
bisericii şi laicii îmi cer tot timpul să predic aşa cum se predica 
odinioară în adventism. Ei se plâng că nu mai aud prea des astfel 
de predici." 

Vreau să le aduc aminte tuturor celor prezenţi aici că nu am pus 
în discuţie organizaţia bisericii sau conţinutul doctrinei noastre. 
Discutăm despre predicarea adventistă. însă predicarea adventistă, 
stând la temelia acestora, le aduce în discuţie în mod natural. 
Discutăm în primul rând despre predicarea obişnuită din Sabat. 

Predicatorul numărul 61 spune: „Prea mulţi dintre pastorii 
noştri adventişti de ziua a şaptea se mulţumesc cu predici super- 
ficiale. Avem nevoie de mai mulţi cercetători serioşi ai Bibliei, că- 
lăuziţi de Duhul Sfânt, care să vină în faţa comunităţilor lor cu me- 
saje puternice din Cartea veche. Cum i-a spus o soră unui predicator 
tânăr care a vorbit despre 'Argumentele ontologice pentru dovedi- 
rea existenţei lui Dumnezeu': 'Fiule, nu avem nevoie de atâta te- 
ologie, filozofie şi psihologie; vorbeşte-ne despre noi, pământenii. 
Vorbeşte-ne despre lucrurile pe care le ştim. Ajută-ne să le trăim.'" 

Autorul acesta subliniază esenţialul: „Nu predicarea adventistă 
trebuie schimbată, ci predicatorul, întrucât el este una cu predica- 
rea. Ar trebui să ne luăm mai mult timp pentru studiul biblic per- 
sonal. Atunci nu se va spune despre noi aşa cum s-a spus despre un 
predicator: 'El a vorbit despre lucruri mari şi le-a transformat în 
lucruri mărunte; a vorbit despre lucruri sfinte şi le-a transformat în 
lucruri obişnuite; a vorbit despre Dumnezeu şi L-a transformat în 
ceva fără valoare.'" 

Scrisorile acestea vorbesc foarte amplu despre tema predicării 
adventiste distinctive în bisericile adventiste înaintea membrilor 
adventişti. Predicatorul numărul 67 scrie: „Suntem poporul pro- 
feţiei. Dumnezeu ne-a chemat să îi transmitem lumii o solie şi mem- 
brii noştri trebuie să audă predici despre aceste învăţături Sabat de 
Sabat. S-ar putea ca, în curând, unii dintre ei să fie chemaţi înaintea 
judecătorilor, unde minţile cele mai subtile din lume îi vor acuza 
şi le vor ataca credinţa. Ei trebuie să fie pregătiţi să îi întâmpine 

pe acuzatorii lor şi să răspundă la argumentele lor false. E posibil 
ca destinul veşnic al judecătorului sau al juraţilor să se decidă cu 
ocazia procesului. Eu cred că Dumnezeu ne va cere nouă, predicato- 
rilor, socoteală de succesul sau de eşecul lor la judecată. S-ar putea 
ca ei să fie nevoiţi să răspundă pentru credinţa lor fără ajutorul pas- 
torilor noştri. Acum este timpul să îi instruim în doctrinele noastre." 

Citesc mai departe din această scrisoare: 

„însă toate predicile noastre doctrinare trebuie să îl aibă în 
centru pe Hristos. Consider că tinerii noştri trebuie să înveţe, încă 
de la începutul slujirii lor, să-L propovăduiască pe Hristos şi calea 
mântuirii în fiecare cuvântare. Să nu uităm că printre ascultătorii 
noştri s-ar putea să fie cineva care să aibă o singură ocazie de a auzi 
cum poate fi mântuit. Dacă aş şti că persoana respectivă are această 
ultimă şansă, că speranţa primirii vieţii veşnice depinde de predica 
mea, despre ce aş predica? 

Predicatorii noştri tineri ar trebui să fie bine înrădăcinaţi în 
adevăr şi nu ar trebui să se lase abătuţi cu uşurinţă de la el. Unul 
dintre pastorii noştri a plecat în Anglia ca misionar, şi-a pierdut 
credinţa în doctrina sanctuarului şi s-a întors în Statele Unite ca 
să predice împotriva adevărului nostru. Predicatorii noştri trebuie 
să cunoască foarte bine doctrina şi trebuie să aibă grijă ca fiecare 
persoană convertită să le cunoască şi să i le reamintească neîncetat 
în predicile sale din fiecare Sabat. Dacă Hristos este tema centrală 
a fiecărei cuvântări, nu va fi necesar ca predicile să fie repetate în 
biserici." 

Autorul acestei scrisori îşi exprimă în continuare temerea că ati- 
tudinea unora de a pune la îndoială diferite doctrine şi de a trata 
cu neseriozitate anumite cărţi, care au fost considerate ani la rând 
cărţi bune de doctrină, este periculoasă. „Se pare că nimeni nu 
poate predica cu autoritate dacă are în mintea lui prea multe îndo- 
ieli. Dacă este un om al îndoielii, nu va avea o mare influenţă asupra 
altora." 

Aş vrea să spun că, personal, nu susţin că vreuna dintre cărţile 
noastre despre profeţie ar fi inspirate de Dumnezeu cuvânt cu cu- 
vânt, dar sunt convins că în liniile mari ale abordării şi în apli- 

caţiile generale, timpul a dovedit că interpretarea noastră este 
adevărată. Când susţineam campanii de evanghelizare, obişnuiam 
să citesc unele dintre aceste cărţi în întregime de fiecare dată, 
în special Daniel şi Apocalipsa, şi consider că toţi pastorii noştri 
tineri ar trebui să facă la fel. Aceia care pot predica despre toate 
profeţiile din Daniel şi Apocalipsa fără notiţe, doar cu textul 
profetic în faţă, au mari şanse să ajungă predicatori puternici ai 
adevărului prezent. De ce nu suntem în stare să luăm cartea lui 
Daniel şi cartea Apocalipsa, fără notiţe sau comentarii, şi să ţinem 
predici convingătoare despre toate profeţiile din ele? Eu cred că 
ar trebui să ne pregătim pentru aceasta. Predicaţi despre profeţie 
din toată inima şi din tot sufletul. S-ar putea să întâlniţi unele 
păreri împărţite în anumite privinţe, dar nu în ideile principale, 
decât dacă nu sunteţi bine întemeiaţi în credinţă. Vă mărturisesc 
că oamenii vor răspunde pozitiv la predicile despre aceste profeţii 
şi Dumnezeu va fi de faţă. 

Nu citesc scrisorile acestea în ideea de a vă determina să fiţi de 
acord cu toţi autorii lor sau cu mine. în unele dintre ele, există câte- 
va idei cu care nu sunt întru totul de acord, dar un lucru este cert: 
dacă dorim să fim predicatori adventişti de ziua a şaptea va tre- 
bui să predicăm în stilul adventist. Fără îndoială că orice om serios 
se aşteaptă să predicăm aşa. Nu e numai normal? Dacă nu suntem 
convinşi de mesajul adventist, să plecăm şi să-i lăsăm pe alţii care 
sunt convinşi. Dacă am avansat atât de mult încât nu mai putem ţine 
pasul cu ceilalţi, să fim sinceri şi să demisionăm. 

Am putea să citim scrisorile acestea în întregime, dar nu vreau 
să subliniez decât câteva idei principale. 

Un alt aspect întâlnit în mod repetat în aceste scrisori este predi- 
carea Cuvântului, nu a concepţiilor şi ideilor noastre sau ale altora, 
ci predicarea Cuvântului lui Dumnezeu. 

Autorul numărul 111 spune: „Faptul minunat că Scriptura se 
interpretează singură şi principiul 'învăţătură peste învăţătură, po- 
runcă peste poruncă ... puţin aici, puţin acolo' au rămas până azi cele 
mai impresionante descoperiri din viaţa mea. îmi amintesc ziua 
în care am auzit pentru prima dată adevărul despre cele trei solii 

îngereşti şi, de atunci încoace, nu mi-a trecut prin minte că el ar 
fi specific predicării adventiste de ziua a şaptea, deşi lucrul acesta 
este adevărat în general. însă eu l-am considerat dintotdeauna a fi o 
proclamare a adevărurilor biblice uitate de multe secole, împreună 
cu lumina adevărului profetic pentru vremea în care trăim. Negli- 
jarea interpretării scripturistice pure, în care se explică textele în 
lumina altor texte, pentru a demonstra frumoasa armonie a Scrip- 
turii, este cauza declinului religios din orice epocă. 

Creştinismul protestant modern este în declin din cauza criticii 
textuale greşite şi din cauza încercărilor teologilor de a obţine ceea 
ce ei numesc o interpretare adevărată a anumitor texte. Dezbate- 
rile lor legate de traducerile corecte, pe care le-au realizat ei înşişi, 
ridică îndoieli serioase în privinţa inspiraţiei divine a Scripturii. Nu 
sunt un obscurantist, cum ar spune unii, dar părerea mea este că 
greşim dacă punem accent pe lucrurile care se dovedesc a dăuna 
bunăstării religioase. Deşi nu există un ghid omenesc infailibil pen- 
tru interpretarea Scripturii, care să se fi păstrat până azi în mod mi- 
raculos, ideea fundamentală a concepţiei reformatorilor era aceea 
că 'descoperirea cuvintelor Tale dă lumină, dă pricepere celor fără 
răutate.' (Psalmi 119,130)" 

Autorul acestei scrisori continuă cu următoarea afirmaţie pe 
care o consider extraordinară: „Credinţa noastră adventistă de ziua 
a şaptea ar trebui să fie pe măsura cunoştinţelor noastre. Cu cât 
avem un orizont mai larg de cunoştinţe, cu atât avem o viziune mai 
clară asupra aplicaţiei celor trei solii îngereşti şi, îndeosebi, în ceea 
ce priveşte forţele care se aliază în prezent împotriva adevărului." 

Autorul acestei scrisori rezumă următoarele cinci idei: „(1) con- 
ştientizarea la nivel intelectual a timpului pe care îl trăim; (2) dovada 
autentică a Duhului Sfânt; (3) problema declinului standardelor bise- 
ricii; (4) lecţiile spirituale din viaţa lui Hristos; (5) valoarea terapeutică 
a citirii Bibliei şi a meditaţiei pentru igiena mentală individuală." 

Autorul scrisorii numărul 149 afirmă că este îndurerat de gândul 
că mulţi pastori nu cunosc Cuvântul aşa cum ar trebui şi prezintă 
studii în care argumentele principale sunt slabe sau aproape inexis- 
tente. „Per ansamblu", continuă el, „predicile lor evanghelistice din 
Sabat urmează trei sau patru modele de bază: Schuler, Vandeman 

sau alţii." Eu cred că unii predicatori ar face bine să urmeze exem- 
plul dat de aceşti oameni cu mare experienţă. 

Acest autor consideră că predicile invitaţilor speciali transmit 
uneori idei care împiedică derularea planificării anuale bine pre- 
gătite. Mă bucur că fratele John Osborn ne va da câteva sugestii de 
alcătuire a planificării anuale, pentru că am amintit de ea în prelege- 
rea de astăzi şi o voi aminti şi mâine - este vorba de un exemplu de 
planificare anuală a predicării biblice. 

Un alt punct subliniat foarte mult în aceste scrisori este acela 
că trăim într-o vreme în care oamenii nu cunosc Biblia. în urmă cu 
o sută de ani, practic fiecare familie creştină citea Biblia şi făcea 
altarul familial. însă acum câte familii adventiste de ziua a şaptea 
fac altarul în fiecare zi? Numai foarte puţine - ştim cu toţii. Câţi 
americani citesc Cuvântul lui Dumnezeu în fiecare zi? Nu mulţi. De 
aceea, cunoştinţele efective legate de relatarea biblică sunt aproape 
inexistente. Acum le vorbim unor oameni complet străini de Biblie, 
însă se pare că lucrătorii noştri uită acest aspect şi vorbesc de parcă 
toţi ştiu ce a făcut Avraam sau Moise. Când predicăm din Cuvânt, 
trebuie să explicăm lucrurile cele mai simple. Trebuie să explicăm, 
în mod concis, aproape toate istorisirile biblice, altminteri mulţi nu 
vor şti la ce ne referim. 

Pastorul care a scris scrisoarea numărul 170 spune că odată a 
vorbit despre legea lui Moise şi că la sfârşit a venit la el o femeie 
care 1-a întrebat: „Cine a fost Moise?" Este un caz izolat, e adevărat, 
dar iată că ea nu-1 cunoştea. Ar fi bine să explicăm cine a fost Moise, 
şi apoi să continuăm să vorbim despre legea lui Moise. 

Trebuie să le arătăm oamenilor cum pot fi mântuiţi, cum să 
creadă în Isus şi cum să aducă argumente pentru fiecare dintre doc- 
trinele noastre. 

„Nu cu mult timp în urmă", ne povesteşte acest pastor sincer, „am 
vizitat o femeie care era pe moarte. Se sforţa să-mi spună ceva, iar 
asistenta i-a zis: 'Spune-i pastorului ce vrei.' Iar ea mi-a spus cu vo- 
cea slăbită: 'îl vreau pe Isus.'" 

Prieteni, vom fi noi în stare să le oferim acestor oameni ceea ce 
ei îşi doresc şi au nevoie, dacă noi înşine nu îl avem pe Hristos în 

inimă? Predicatorul acesta este de părere că aceasta este cea mai 
mare nevoie a lucrării sale personale. 

Acest autor a participat la prezentările lui Billy Graham de la 
Universitatea McGill din Montreal. El spune că acest mare evan- 
ghelist ţinea nişte prezentări foarte simple. Uneori, o prezentare 
dura numai patruzeci şi cinci de minute şi era urmată de o întâl- 
nire de cincisprezece minute. Aş putea rezuma scrisoarea lui în 
următoarele idei: (1) Pregăteşte predici simple; (2) Spune-le oa- 
menilor cum pot să fie mântuiţi; (3) Vorbeşte simplu şi clar; (4) 
Renunţă la lucrurile neesenţiale. Oamenii nu vin la biserică pentru 
premii sau pentru distracţie. Noi vrem să le respectăm timpul şi să 
le mântuim sufletele. 

Dacă este să dăm crezare acestor scrisori trimise din toate 
zonele ţării, atunci trebuie să fie adevărat că, în ceea ce priveşte 
cunoştinţele din Scriptură, lumea alunecă rapid într-un păgânism 
asemănător cu cel din vremea apostolului Pavel. Trebuie să învăţăm 
mereu şi mereu cum să predicăm unei lumi care este, în esenţă, 
păgână. 

„Da, predicarea adventistă de ziua a şaptea autentică este bună", 
ni se spune în scrisoarea 122. „Ea este hrana de care au nevoie sufle- 
tele flămânde, iar predicarea adventistă de ziua a şaptea autentică 
se aseamănă cu alimentaţia echilibrată. De aceea, planul anual de 
predicare adventistă ar trebui să ne ofere o alimentaţie spirituală 
echilibrată." Acest autor consideră că alţii întâmpină aceeaşi 
problemă; că în unele cazuri bisericile suferă de malnutriţie. El 
crede că planificarea anuală ar trebui să cuprindă predici despre 
toate marile adevăruri ale credinţei noastre - toate adevărurile 
sacre ale credinţei creştine însoţite de punctele speciale ale soliei 
advente. El propune ca Departamentul Asociaţiei Pastorale de la 
Conferinţa Generală să le pună pastorilor la dispoziţie liste cu subi- 
ecte posibile, astfel ca întregul mesaj al Bibliei să fie prezentat bi- 
sericilor în cursul unui an sau a doi ani. 

Acest autor nu crede că este nevoie să schimbăm predicarea ad- 
ventistă veche, tot la fel cum nu este nevoie să rescriem Biblia, dar 
că trebuie să studiem Biblia mai mult şi să predicăm solia cu mai 
multă credincioşie. El scrie: 

„în urmă cu puţin timp, tatăl meu şi-a cumpărat o Biblie nouă şi 
am observat că Biblia veche pe care o folosise în pastoraţie mai mulţi 
ani, o păstra pe un raft aparte; i-am cerut voie să o folosesc, proba- 
bil din motive sentimentale. De prima pagină era lipit următorul 
paragraf preluat dintr-un articol scris de E. H. Sockwell în Review: 

'Când îmi pregătesc predicile, m-am obişnuit să îmi pun 
următoarele întrebări: De ce am ales subiectul acesta? Va împlini 
cuvântarea aceasta nevoile spirituale ale ascultătorilor? Poate că 
voi fi ascultat de o persoană care este pe punctul de a-L părăsi pe 
Mântuitorul. Va reuşi predica aceasta să îi încălzească inima şi să-1 
ajute să se răzgândească? Va reuşi predica mea să îi aducă înapoi 
pe cei fascinaţi de vanităţile şi nebuniile lumii? Sunt eu pregătit să 
rostesc acele cuvinte prin care Dumnezeu să-i cheme înapoi pe cei 
pierduţi care vor fi de faţă? Sunt pregătit să rostesc acele cuvinte 
care să îi mângâie pe cei îndureraţi? Am eu dorinţa sinceră de a-i 
alina şi de a-i încuraja pe cei care se simt părăsiţi de Dumnezeu?'" 

Ne vor ajuta aceste întrebări să alegem subiecte mai bune şi să 
ţinem predici mai bune? Sunt convins că ne vor ajuta şi mă bucur că 
prietenul meu a inclus aceste întrebări provocatoare în scrisoarea 
lui. 

Cum arată o predică adventistă de ziua a şaptea? Răspunsul la 
această întrebare ne este oferit de un predicator puternic, care este 
totodată şi un scriitor foarte iscusit. El ne oferă o imagine cât se 
poate de reală. Am deschis scrisoarea lui, pe care mi-a adresat-o per- 
sonal, fiindcă am crescut aproape împreună, şi am citit următoarele 
cuvinte: „Predica adventistă este un mesaj clădit pe Biblie, pe toată 
Biblia; un mesaj care radiază în jur adevărul scripturistic; un mesaj 
în care scânteiază perlele Bibliei. Este un mesaj care proclamă mân- 
tuirea prin sângele Răscumpărătorului nostru iubit. Este un mesaj 
care arată păcatul prin înălţarea legii lui Dumnezeu. Este un mesaj 
care subliniază iar şi iar venirea în curând a Domnului nostru. Este 
un mesaj de speranţă care aduce pace şi bucurie în inima tulburată. 
Este un mesaj care îi determină pe oameni să strige: 'Ce trebuie 
să fac ca să fiu mântuit?' (Fapte 16,30). Ucenicii spuneau: 'Nu ne 
ardea inima în noi când... ne deschidea Scripturile?' (Luca 24,32) 



Răspunsul predicatorilor 239 



Din când în când, nu prea des, ne arde inima în noi când ascultăm 
predici din Cuvânt. 

Unii pastori şi chiar unii dintre conducătorii noştri îşi citesc 
predicile - ba chiar şi rugăciunile. Pot astfel de predici să fie puter- 
nice? De multe ori plecăm din casa Domnului descumpăniţi şi 
descurajaţi. Nu avem nevoie de abordarea psihologică. Nu avem 
nevoie de imitaţiile slabe ale lui Norman Vincent Peale sau ale lui 
Harry Emerson Fosdick. Nu vrem să ni se ţină de la amvon cursuri 
de dezvoltare personală. Nu avem nevoie de predici speculative. Nu 
dorim să fim mustraţi dintr-un spirit al 'corectitudinii'. Sesizăm cu 
uşurinţă superficialitatea şi nesinceritatea. Ne ferim de fanatism, 
dar şi de formalism. Nu ne plac predicuţele, predicile scurtate din 
cauza prea multelor imnuri, colecte sau campanii. Vrem să auzim 
solia Evangheliei de altădată în plinătatea ei!" La aceasta putem 
spune: „Amin şi iar amin!" 

„La astfel de predici", continuă acest autor, „nu ajungem în urma 
unei hotărâri. Pastorul însuşi trebuie să fie plin de ardoare dacă 
doreşte ca mesajul lui să-i facă pe oameni să simtă că arde inima în 
ei. Câteva dintre cele mai bune predici pe care le-am ascultat au fost 
susţinute de oameni cu limba încurcată. Zelul lor aprins, consacra- 
rea lor deplină, dedicarea lor faţă de această sarcină, au compensat 
lipsa capacităţii lor de a vorbi. Predica este o reflectare a vieţii. 

Lucrurile la care medităm, ceea ce ascultăm şi citim, devin o par- 
te din noi şi se reflectă în predicile noastre. Adevărul este că marile 
predici nu se construiesc într-o zi, într-o săptămână sau într-un 
an. Ele sunt rodul lucrării de-o viaţă. Cel care umblă din loc în loc, 
făcând bine, cel care se roagă lângă patul bolnavilor şi în casele ce- 
lor descurajaţi, cel care sapă adânc în Cuvânt, ca să găsească perlele 
adevărului, cel care nu are timp să studieze tot potopul de cărţi care 
se găseşte astăzi pe piaţă, ci numai operele marilor oameni care au 
crezut în Biblie, cel care îi iubeşte pe semenii lui şi care le vorbeşte 
oamenilor din comunitate ca unuia singur, cel care se uită pe sine 
însuşi şi îl vede numai pe Isus, omul Cărţii - acest om va ţine predici 
mari, predici adventiste! Avem astfel de oameni. Ei câştigă suflete. 
Bisericile lor sunt prospere şi membrii lor îi urmează pe cărarea 

slujirii din dragoste. Ce bine ar fi să avem mai mulţi lucrători de 
acest fel! Dumnezeu să ne ajute să ne vedem pe noi înşine aşa cum 
ne văd oamenii, aşa cum ne vede Dumnezeu!" 

Dragi tineri, toate cuvintele acestea sunt adevărate. 

Am aici o scrisoare care conţine experienţa personală a unui 
membru dintr-o comunitate mare de oraş. Pastorul lui era profesor 
la un colegiu şi se putea lăuda cu multe diplome, iar pastorul care-1 
precedase era un mare învăţat al lumii protestante. Omul acesta şi 
familia lui - la vremea aceea era tânăr - au descoperit uimitoarea 
solie adventistă cu ocazia unei evanghelizări. „Era altceva; predi- 
cile aveau în centru Biblia", spunea el; „ei înălţau Cuvântul lui Dum- 
nezeu în plinătatea lui. Am devenit adventist de ziua a şaptea. Am 
avut privilegiul să particip la adunările de tabără şi să-i ascult cu 
emoţie pe oameni ca Emerson, G. B. Thompson, Daniells, Russell, 
Underwood, Salisbury, Spicer. Ei erau uriaşii acelor zile." Cei care 
i-aţi auzit predicând puteţi confirma. 

Mai departe, bărbatul acesta ne mărturiseşte că priveşte cu în- 
grijorare schimbarea radicală care a avut loc în ultimii ani în ma- 
niera de a predica. „Multe dintre predicile noastre", ne spune el, „în 
special cele ţinute de unii pastori tineri, sunt foarte asemănătoare 

cu cele pe care le-am ascultat în Biserica . Acolo eram 

obişnuit cu predici formale, cu ritualuri, imnuri şi cu foarte puţină 
Biblie. Cât de înviorătoare erau cântările şi predicile din Evan- 
ghelie şi serviciile divine simple din Biserica Adventistă! Acum, 
predicile, cântările şi serviciile noastre divine se aseamănă foarte 
mult cu ceea ce eram obişnuit să ascult acolo. Singura diferenţă 
este că acelea erau mai bune... Cei din bisericile noastre au ajuns 
să-i imite pe alţii atât de mult, încât au separat amvonul de cruce. 
Dacă pastorii noştri ar purta veşminte preoţeşti şi dacă membrii 
ar sărbători Paştele, Vinerea Mare şi dacă ar ţine postul, tranziţia 
ar fi completă. 

Mulţi dintre membrii noştri flămânzesc după hrană spirituală. Ei 
pleacă flămânzi din casa de rugăciune. Şi oamenii din alte biserici 
tânjesc după predici centrate pe Biblie. în urmă cu câţiva ani, unul 
dintre pastorii noştri, un vorbitor strălucit, ţinea nişte predici atât 

de moderniste, încât s-a gândit să ia legătura cu altă confesiune şi 
să devină pastor acolo. O comunitate mare de oraş nu avea pastor şi 
era în căutarea unui om potrivit. S-a întâmplat ca, într-o duminică, 
un lucrător de-al nostru să meargă la această biserică şi să citească 
în buletin că acest fost pastor adventist susţinuse predica din 
săptămâna anterioară. Titlul predicii era 'Cuie nelegiuite'. La ieşirea 
din biserică, lucrătorul nostru i-a spus unuia dintre diaconi: 'Am 
văzut că săptămâna trecută l-aţi avut ca vorbitor pe fratele X. Cum 
vi s-a părut predica lui?' Iar diaconul a răspuns: 'Noi căutăm un om 
care să predice din Biblie. Nu ne-a interesat stilul lui de predicare.'" 

Prieteni, aş vrea ca înainte să trec mai departe, să comentez 
puţin acest paragraf din această scrisoare impresionantă: numai 
predicarea adventistă ne va face adventişti şi numai predicarea 
adventistă ne va ajuta să rămânem adventişti. Să cădem de acord 
cu prietenii noştri din alte biserici în tot ce este posibil să fim de 
acord, dar să proclamăm punctele soliei noastre speciale cu avânt 
şi să creştem în credinţă, iar Dumnezeu va fi cu noi. 

Aş vrea să mai citesc puţin din această scrisoare, înainte dea trece 
mai departe: „în zilele acestea se vorbeşte mult despre predicarea 
centrată pe Hristos şi noi credem în acest fel de predicare. Totuşi 
expresia aceasta este de multe ori înţeleasă greşit, socotindu-se că 
ea înseamnă predicarea nedoctrinară, adică absenţa predicării doc- 
trinare. John Wesley a fost metodist, dar niciun adventist nu a ţinut 
vreodată predici mai convingătoare despre Cele Zece Porunci decât 
el. El îl înălţa pe Hristos în timp ce înălţa Legea. Domnul Isus Hris- 
tos este prezent în toată Scriptura. Ea este o descoperire a Lui. A-L 
predica pe Hristos şi a-L înfăţişa pe Hristos aşa cum îl înfăţişează 
Biblia este singura predicare centrată pe Hristos care merită 
să poarte acest nume. Cu alte cuvinte, mesajul centrat pe Hristos 
este un mesaj centrat pe Biblie. De ce nu auzim mai multe mesaje 
centrate pe Biblie în predicile din Sabat dimineaţă? Atât de multe 
teme mari aşteaptă să le studiem şi să le prezentăm - Evanghelia 
din Geneza şi din alte cărţi ale Vechiului Testament, versetele fasci- 
nante ale profeţiei care arată spre Mesia, solia împărăţiei Domnului 
nostru, profeţiile privitoare la Israel şi împlinirea lor consemnată în 

cartea Faptelor şi în alte cărţi din Noul Testament şi solia mântuirii 
care a ajuns până la capătul pământului. Toate teologiile false con- 
temporane conţin o învăţătură falsă cu privire la împărăţie." 

Mă opresc aici cu scrisoarea aceasta, pe al cărei autor îl admiraţi 
foarte mult atât din punct de vedere intelectual, cât şi spiritual. 

Aşadar, prieteni, pentru mine a fost o experienţă deosebită să 
citesc aceste scrisori, o experienţă de neuitat. Aproape toate scri- 
sorile îi îndeamnă pe predicatorii adventişti de ziua a şaptea să 
predice Cuvântul, să fie predicatori ai Bibliei, să folosească mult 
Biblia, să se scufunde în Sfânta Scriptură. 

Uneori, tinerii vin la mine şi îmi spun: „Mi-aş dori tare mult să 
găsesc mai multe predici. Unde pot să găsesc mai multe predici?" 
Ei cumpără un teanc întreg de cărţi cu predicile lui Bonnell sau ale 
altcuiva. Eu spun: „Vai de ei!" Iată ce spune un pastor tânăr şi ştiu 
că este sincer, fiindcă îl cunosc şi ştiu cum predică. „Nu-mi este greu 
să găsesc subiecte biblice. Am la dispoziţie o săptămână întreagă 
în care să fac vizite, să mă gândesc, să mă rog şi să citesc Cuvântul 
lui Dumnezeu şi apoi, când vine Sabatul, sunt încărcat cu subiecte 
şi am multe teme, dar nu pot să vorbesc decât despre una singură. 
Orice om care sapă adânc în Biblie, care trăieşte cu Biblia şi între 
oameni, va avea multe subiecte, o mulţime de subiecte cu care să 
iasă în întâmpinarea nevoilor oamenilor. 

0 treime din scrisorile primite de la pastorii noştri vorbesc 
despre întrebuinţarea greşită a Spiritului Profetic în predicarea 
publică; Spiritul Profetic este prea valoros ca să-1 folosim greşit. 
Din economie de timp, nu voi lua scrisorile rând pe rând, ci le voi 
grupa în funcţie de acest subiect al întrebuinţării Spiritului Profetic 
în predicarea publică. 

Un predicator scrie: „La întrunirile unde sunt mai mulţi oponenţi, 
vorbitorul ar putea foarte bine să prezinte ideea direct din Biblie, 
evitând astfel acuzaţia că el sau noi, ca biserică, aşezăm Spiritul 
Profetic deasupra Bibliei. Am auzit că, într-o dimineaţă de Sabat, 
un vorbitor a citit toată predica din Spiritul Profetic, fără să facă 
niciun comentariu personal şi fără să amintească vreun text biblic, 
cu excepţia celor amintite în Spiritul Profetic. Şi aceasta în faţa unei 
comunităţi de 700 de persoane." 

Minunatele cărţi ale Spiritului Profetic sunt transformate într-o 
cârjă pentru predicatorul leneş. Toată săptămâna a fost foarte ocu- 
pat - foarte ocupat, într-adevăr, dar nu cu studierea Cuvântului lui 
Dumnezeu - şi vineri seara sau sâmbătă dimineaţa, se duce în grabă 
la biblioteca personală, alege una dintre cărţile Spiritului Profetic, 
o răsfoieşte, pune câteva semne ici şi acolo - ştiţi cum este, pentru 
că toţi am făcut aşa - şi le prezintă oamenilor o predică, pornind 
de la unul sau două versete şi continuând cu o lungă listă cu citate 
din Spiritul Profetic. Dar aceasta nu este o predică. Aceasta nu este 
totuna cu predicarea Cuvântului. Este una dintre cele mai eficiente 
metode din lume prin care îi facem pe oameni să-şi piardă intere- 
sul şi prin care le distrugem respectul faţă de Spiritul Profetic. Nu 
acesta este scopul existenţei lui. 

Potrivit lui Ellen White, pregătirea predicii constă în studierea 
Cuvântului lui Dumnezeu din toate punctele de vedere, studierea 
lui cu rugăciune, cu credincioşie, în mod exhaustiv, cu bucurie şi 
apoi citirea ideilor din Spiritul Profetic legate de tema respectivă. 
După aceea, pastorul poate veni înaintea oamenilor şi poate să le 
predice din Biblie cu puterea Duhului Sfânt trimis din cer. Aceasta 
este predicarea! 

0 femeie s-a plâns unui pastor de faptul că el le citea tot timpul 
pasaje lungi din Spiritul Profetic şi că le comenta prea puţin. Pas- 
torul care ne povesteşte acest incident, ne scrie: „Nu e nimic greşit 
să aducem citate din Spiritul Profetic şi există situaţii când me- 
sajul poate fi desprins în mod corespunzător din el, dar nu încape 
îndoială că trebuie să ne luăm timp să îl copiem şi să îl prezentăm 
din toată inima şi cu zel. De obicei, în comunităţile noastre vin în- 
totdeauna neadventişti. Duşmanii noştri ne-au acuzat deja că avem 
două Biblii, că ne asemănăm cu mormonii, cu creştinii scientişti, cu 
teosofii şi cu alţii. 'Voi aveţi o profetesă ale cărei cărţi sunt socotite 
a fi mai importante decât Biblia', ne acuză ei; şi merităm această 
acuzaţie dacă facem aşa. întrebuinţarea aceasta este greşită; este 
contrară bunăstării bisericii şi bunului nostru nume - chiar şi nu- 
mai gândul acesta ar trebui să ne determine să renunţăm la ea. 

Noi nu credem că avem două Biblii; noi nu avem două Biblii. 
Spiritul Profetic a fost dat pentru a-i conduce pe oameni la Biblie 
şi nu pentru a-i îndepărta de ea. Eu cred că Dumnezeu a vorbit şi 
prin bărbaţi, şi prin femei înzestrate cu darul profeţiei, dar noi, ca 
denominaţiune, nu aşezăm Spiritul Profetic mai presus de Biblie. 
Dacă anumiţi indivizi fac lucrul acesta, atunci ei îl fac fără să aibă 
autoritatea de predicatori adventişti de ziua a şaptea şi se află în 
contradicţie cu învăţăturile bisericii în ansamblu." 

Autorii scrisorilor revin mereu asupra necesităţii de a hrăni tur- 
ma. Un expeditor ne povesteşte că la scurt timp după convertire, a 
participat timp de nouă luni la cursurile uneia dintre şcolile bisericii 
noastre. Mergea la biserică Sabat de Sabat şi asculta o mulţime de 
rapoarte şi prezentări de proiecte. „îmi amintesc numai două predici 
care mi-au mişcat inima cu adevărat", ne spune el. „în vremea aceea, 
pastorul ţinea o singură predică şi devenise atât de arid din cauza 
rapoartelor departamentale, încât predica lui despre cer a fost la fel 
de lipsită de viaţă ca valea oaselor şi tot atât de neimpresionantă ca 
tabla înmulţirii." Cuvinte tari, nu-i aşa? Dar sunt adevărate, evident. 

Un alt tip de predică ce duce la scăderea spiritualităţii este predi- 
ca prin comparaţie. După cum scrie într-o scrisoare: „Ideea aceasta 
este ilustrată de o predică despre semnele timpului pe care a ţinut-o 
un lucrător de-al nostru, care acum este secretarul Misiunii interne. 
După ce a citit 2 Timotei 3,1-5, el a arătat cât de răi erau oamenii şi 
cât de lipsite de putere spirituală erau celelalte biserici protestante. 
Nu a amintit nici măcar o dată despre pericolul ca membrii noştri 
să împlinească această profeţie. Predicile noastre nu trebuie să-i 
trimită pe oameni acasă cu gândul acesta: 'Doamne, îţi mulţumesc 
că nu sunt ca ceilalţi oameni.' Nu avem nevoie să ne comparăm cu 
ceilalţi oameni, fiindcă suntem ispitiţi să ne comparăm cu alţii toată 
săptămâna. Ca biserică, noi trebuie să privim la Isus - la dorinţa lui 
Dumnezeu de a ne ierta şi la puterea lui Hristos de a ne mântui." 

Apoi, al treilea tip de predică ce demască lipsa noastră spirituală 
este predica prin definiţie. Auzim deseori astfel de predici. Spre ex- 
emplu, o predică despre neprihănirea prin credinţă. Bineînţeles că 
avem nevoie să auzim mai des predici pe această temă, întrucât nu 

există o altă sursă de putere care să ne pregătească pentru cer. De 
fapt, nu există o altă neprihănire decât neprihănirea prin credinţă. 
Este singura pe care o putem avea. însă multe dintre predicile noas- 
tre despre neprihănirea prin credinţă nu sunt altceva decât o încer- 
care de a explica şi de a defini termenul. 

Autorul unei scrisori aminteşte despre lucrarea eficientă reali- 
zată de fratele Minchin într-o anumită instituţie, cu ocazia Săptă- 
mânii de Rugăciune, unde a vorbit despre evlavia practică, fără să 
menţioneze vreodată termenul de neprihănire prin credinţă, ci 
predicând despre ea şi explicând-o cu o mare putere. 

După aceea, în altă sală, unde se ţinea un curs, vorbitorul a spus, 
pe un ton foarte critic, că adventiştii de ziua a şaptea au predicat de- 
spre lege până când subiectul acesta a ajuns mai arid decât Muntele 
Ghilboa, un fapt pe care îl considerăm adevărat în multe cazuri. El 
a subliniat că avem nevoie să predicăm despre neprihănirea prin 
credinţă, dar că cel puţin două dintre prezentările susţinute aco- 
lo au fost lipsite de dragoste, de bucurie şi de viaţă. Neprihănirea 
prin credinţă nu este un subiect care trebuie doar explicat, ci şi ex- 
perimentat. Nu trebuie doar definit, ci şi demonstrat. Nimeni nu îl 
poate prezenta doar ca pe o teorie. El trebuie prezentat ca o reali- 
tate, trebuie primit de la Dumnezeu. Duhul trebuie să adeverească 
şi să mărturisească împreună cu duhul nostru că suntem copiii lui 
Dumnezeu. 

Atunci, potrivit acestui autor, care este nevoia noastră? Nevoia 
noastră este să-L cunoaştem mai bine pe Isus. El spune: „Eu nu sunt 
un mare savant sau un mare conducător. Sunt cel mai slab dintre 
cei mai slabi. Dar am gustat destul de mult din adevăr, ca să nu-mi 
mai doresc nimic altceva decât adevărul. Ştiu că fiecare licărire a 
chipului lui Isus pe care am primit-o, le-am împărtăşit-o oamenilor 
şi lucrul acesta i-a ajutat. Ştiu că avem nevoie de tot ajutorul posibil, 
pentru a ne sistematiza şi înfrumuseţa predicile, dar nevoia noastră 
cea mai mare este să prezentăm mesaje proaspete, plămădite în 
comuniunea noastră cu Cerul. Avem nevoie de puterea unei vieţi 
mai înalte, mai curate şi mai nobile ca să îi conducem pe oameni la 
Cincizecime. Nevoia noastră, a predicatorilor, este să ne rugăm cum 

trebuie, să studiem cum trebuie, să trăim cum trebuie şi să iubim 
cum trebuie. Atunci vom predica cum trebuie." 

Prieteni, părerea mea este că scrisoarea aceasta este minunată, 
Mie mi-a mişcat inima. 

Acum urmează o dorinţă generală, exprimată aproape în toate 
scrisorile venite din partea pastorilor noştri şi din partea preşe- 
dinţilor de Conferinţă. Pare a fi o recunoaştere unanimă a unui rău 
universal. în primul rând, vreau să vă spun că, în aceste scrisori, 
nimeni nu este învinuit. Nu putem acuza pe nimeni. Suntem cu toţii 
vinovaţi. Lucrăm cu toţii într-un sistem. Am intrat într-o rutină 
şi ne este teamă să ieşim din ea, ca nu cumva să stricăm ceva. Am 
ajuns într-o înfundătură. Cum să ieşim de aici? în aceste scrisori, 
am primit câteva sugestii din partea unor oameni de bună credinţă, 
sugestii care, după părerea mea, ne vor ajuta să ieşim din această 
rutină. Unele scrisori folosesc cuvinte mai dure, dar toate sunt 
scrise cu dragoste - fiecare dintre ele. 

Să începem cu pastorul numărul 29: „în opinia mea, cele două 
mari slăbiciuni ale noastre sunt rezultatele faptului că ne luăm prea 
puţin timp pentru studiu şi pentru câştigarea efectivă de suflete. Cea 
mai bună introducere pentru predica mea de sâmbătă dimineaţă 
este relatarea unei experienţe pe care am avut-o când am ajutat un 
suflet necăjit. Experienţa personală este mai valoroasă decât zece 
experienţe luate din cărţi." 

Dacă trăiţi în mijlocul oamenilor, veţi avea astfel de experienţe şi, 
datorită lor, predicile voastre din Sabat vor deveni mai interesante. 

Observaţi că el vorbeşte aici despre „prea puţin timp pentru 
studiu şi pentru câştigarea efectivă de suflete". Acesta este marele 
strigăt care se aude pretutindeni: „Nu ne luăm timp pentru predi- 
carea Evangheliei şi nici pentru studiu." De ce spun lucrătorii aceştia 
că au prea puţin timp? Multele activităţi ne absorb timpul cu totul. 

Iată o altă scrisoare, numărul 94: „Când am lucrat ca pastor în 

biserica din , m-am apucat într-o zi să alcătuiesc un program 

pentru predicile din Sabat. Am descoperit cu uimire că, într-un an, 
îmi rămâneau foarte puţine zile libere pentru predicarea generală. 
Dacă am respecta programul propus de conferinţă, iată cum ar trebui 
să arate programul personal pentru un an: patru Sabate pentru Cina 



Raspunsulpredicatorilor 247 

Domnului, unul pentru libertatea religioasă, unul pentru lucrarea 
misionară, unul pentru Şcoala de Sabat, unul pentru temperanţă, unul 
pentru sănătate, şase pentru sărbători (Paşte, Ziua Recunoştinţei, 
Crăciun, Anul Nou, Ziua Tatălui, Ziua Mamei), două pentru Săptămâna 
de Rugăciune, patru pentru Sărbătoarea Secerişului, două pen- 
tru adunările de tabără şi două de concediu. Mai rămâneau numai 
douăzeci şi cinci de Sabate. Pe parcursul unui an, primim în medie 
vizita a doisprezece de pastori care nu pot fi ignoraţi. Mai rămân tre- 
isprezece Sabate pe an în care putem să hrănim turma." 

Dar scrisoare după scrisoare arată că mulţi dintre pastorii noştri 
au între trei şi şase comunităţi. Astfel, dacă împărţim aceste trei- 
sprezece Sabate la şase, vedem că avem o problemă. V-ar plăcea să 
fiţi în locul acestor pastori? 

„Sunt atât de aglomerat cu programele promoţionale venite de 
la Conferinţa locală sau de la Uniune, încât pentru a le îndeplini şi 
pentru a mă bucura de ele, ar trebui să ajung un sclav, un robot sau 
un automat. Pe de o parte, îmi doresc să excelez în predicare, în vi- 
zitele de evanghelizare şi în câştigarea de suflete; dar pe de altă par- 
te, mi-ar plăcea să aplic sugestiile bine gândite de fraţii de la diferite 
departamente. Dacă aş face tot ce este scris în scrisorile lor, mi-aş 
consuma tot timpul cu şedinţele de comitet şi cu şedinţele consiliu- 
lui şcolii. Am trei comunităţi, deci înmulţiţi cu trei fiecare dintre 
următoarele activităţi: Şcoala de Sabat, lucrarea cu exploratorii, 
lucrarea cu tinerii, programele pentru familie şi educaţie, ora de 
rugăciune, proiectele de binefacere, activităţile sociale, construcţia 
bisericii, întâlnirea cu pastorii, protecţia civilă, cursul instructorilor 
Crucii Roşii, şcoala comunităţii etc. şi tot aşa la infinit. Apoi, mai 
sunt tot felul de programe speciale şi colecte pe care trebuie să le 
susţinem, începând cu A de la ADRA, B de la binefacere, C de la co- 
lecta pentru colportori şi construcţia de biserici, D de la dedicarea 
copiilor şi tot aşa, până la ultima literă din alfabet. M-am implicat în 
multe dintre ele. Mi se spune: 'Haide, că tot nu ai nimic altceva de 
făcut!' Este o oportunitate minunată de a albi frumos. 

Pe deasupra, mai este şi activitatea de reparaţie şi întreţinere 
generală - pastorul este instalator, electrician, zugrav, operator 

şapirograf, arhitect; predicatorul se transformă într-un om bun la 
toate şi într-un slujitor bun de nimic. 

într-un anumit sens, toată această activitate mă face să mă 
simt bine. îmi dă impresia că sunt într-adevăr cineva, chiar dacă 
nu sunt decât una dintre micile spiţe ale unei roţi mari. Totuşi ea 
se transformă într-un fel de monstru zgomotos de tinichea, intr-o 
'aramă sunătoare sau un chimval zăngănitor', în loc să fie trupul 
puternic, viu şi sfânt al lui Hristos." 

Iată o imagine tulburătoare! Cuvinte tari, nu-i aşa? Dar scrisoa- 
rea nu se încheie aici. Ascultaţi: 

„Aţi întrebat despre predicarea adventistă. Aceasta este într-adevăr 
ceva ce ne lipseşte - predicarea adventistă reală; predici simple, 
zeloase, profetice, evanghelistice. Bisericile în care am slujit şi-au 
îndeplinit obiectivele, chiar dacă nu-L promovez decât pe Hristos, 
şi pe El răstignit. Dvs. întrebaţi: Ar trebui înlocuită predicarea cu 
alte activităţi?' Frate, ce vreţi să spuneţi? Lucrul acesta are loc deja 
prea des. Este adevărat că unii sunt învăţători, alţii pastori, alţii 
administratori; dar apostolul şi evanghelistul mai are încă datoria 
de a propovădui. Şi, fie că ceilalţi vor sau nu vor să-1 asculte, oile 
pierdute şi rănite tânjesc încă după solia lor. Unde este Ietro? Unde 
este omul acela care să vină cu un plan pentru rezolvarea acestei 
situaţii?" 

El îl aşteaptă pe Ietro! Unde este Ietro care să-i arate lui Moise ce 
să facă? Vă amintiţi că el i-a propus să aleagă câte o căpetenie peste 
zece. Poate că ar trebui să facem şi noi ceva asemănător. 

Trec la următoarea scrisoare. „Din nefericire", spune autorul 
acesteia, „trebuie să vă dau veşti triste. După umila mea părere, 
predicarea în această denominaţiune este jalnică. Totuşi nu cred 
că predicatorul poartă toată vina. Este mai degrabă vina sistemu- 
lui. Partea predicării din activitatea pastorului este descurajată 
aproape cu totul. Suntem continuu îndemnaţi să fim administratori 
mai buni, să avem grijă de obiective şi de finanţe. Predicatorul este 
ocupat cu atât de multe comitete şi colecte, încât neglijează tim- 
pul pentru studiu şi pentru pregătirea predicii. Iar şi iar constatăm 

că amvoanele importante din Conferinţe sunt ocupate de pastori 
pricepuţi la programe de promovare şi finanţare." 

Altcineva spune: „Personal, sunt în lucrare de unsprezece ani, 
m-am aflat sub conducerea a patru preşedinţi de Conferinţă şi nu- 
mai o singură dată am fost ascultat predicând de către preşedintele 
Conferinţei; cred că aşa se întâmplă peste tot. însă când este vorba 
de rapoarte financiare, preşedinţii noştri vor să dăm câte un raport 
în fiecare lună. După cum mi-au spus numeroşi predicatori, acesta 
este motivul pentru care nu sunt entuziasmaţi de predicare. Ei re- 
cunosc că în situaţia actuală de descurajare a predicării, aceasta a 
devenit sarcina cea mai puţin importantă din agenda predicatoru- 
lui." Acestea sunt cuvintele unui predicator adventist. 

„îmi pare rău pentru această opinie critică", continuă el, „dar 
mi-aţi cerut să fiu sincer. Membrii s-au săturat de predicile noas- 
tre slabe. Avem membri credincioşi care plătesc cheltuielile şi care 
nu primesc nimic în schimb. Personal, cred că aceasta este cauza 
cea mai importantă pentru care lucrarea lui Dumnezeu de astăzi nu 
înaintează - membrii noştri nu sunt puşi la lucru printr-o predicare 
puternică. în opinia mea, fiecare pastor ar trebui să fie în primul 
şi în primul rând un predicator al Evangheliei puternic şi plin de 
Duhul Sfânt." 

Iată cuvintele unui predicator! Acestea sunt răspunsurile predi- 
catorilor! 

La scrisoarea pe care am trimis-o, am primit două sute de răspun- 
suri din America de Nord şi consider că numărul acesta este reprezen- 
tativ pentru opiniile predicatorilor noştri. în toate scrisorile se 
accentuează această idee. Poate că cei trei sute care nu au răspuns 
nu sunt de acord cu aceşti două sute. Dar din moment ce opinia celor 
treizeci şi trei de preşedinţi de Conferinţă concordă aproape în între- 
gime cu a lucrătorilor de pe teren, consider că avem o imagine corectă 
despre opiniile pastorilor noştri. Este un rezultat semnificativ. 

„Mă tem că lucrarea nu se va încheia niciodată", spune predica- 
torul numărul 47, „dacă încercările şi metodele noastre omeneşti 
nu vor fi abandonate cu totul. în prezent, suntem atât de dependenţi 
de sfaturile omeneşti, încât nu mai rămâne prea mult loc pentru 

sfaturile lui Dumnezeu. Cred că există mult adevăr în afirmaţia că 
predicarea noastră este cât se poate de bună în condiţiile actuale. 
Cred că predicarea noastră va fi bună şi că eforturile noastre vor fi 
binecuvântate, dacă ne vom găsi mai mult timp pentru a ne îndepli- 
ni îndatoririle la care am fost rânduiţi. 

Activitatea departamentelor ne acaparează lucrarea cu totul 
şi, într-un anumit sens, ne-a deformat lucrarea, dând impresia că 
pastoraţia şi pastorii contează cel mai mult. Nu trebuie să uităm că 
biserica şi membrii bisericii contează cel mai mult. Este de dato- 
ria noastră să-i ajutăm pe membrii trupului să îşi păstreze legătura 
cu Cerul. Redeşteptarea spirituală este singura soluţie în această 
situaţie." 

Iată o opinie înviorătoare! îmi place să văd că oamenii îşi exprimă 
părerea şi că spun ceea ce gândesc. Acestea sunt lucrurile pe care şi 
le spun când se întâlnesc, dar nu le exprimă des la întâlnirile noas- 
tre publice. De aceea le amintesc aici. Lucrătorii de pe teren au scris 
aceste scrisori, iar eu am devenit portavocea lor. 

Iată scrisoarea numărul 22: „Pastorii şi lucrătorii din districte, 
pe care îi cunosc personal şi îndeaproape, sunt ocupaţi cu multe 
lucruri şi la fel sunt şi eu. Lucrarea noastră are atât de multe aspecte 
şi faţete, încât ajungem să fim oameni buni la toate şi slujitori buni 
de nimic. Nu am soluţia la această problemă şi, dacă aş crede că o 
am, aş fi nerăbdător să o supun atenţiei fraţilor mei. Toate ramurile 
programului nostru complex par a fi absolut necesare. Ne trezim 
că alergăm de colo până colo şi că ne mai rămâne prea puţin timp 
pentru chemarea noastră, pentru predicarea Cuvântului în duhul 
şi puterea care mişcă inimile membrilor noştri. Prea puţini dintre 
noi au sau îşi iau mai mult de câteva minute pe zi pentru studiu 
devoţional profund, timp care ştiu că este necesar pentru a trans- 
mite mesaje mişcătoare de la amvon. Cred că lucrarea personală 
de câştigare de suflete este partea esenţială a chemării noastre. Eu 
recunosc această chemare, dar probabil că un paragraf din Istoria 
mântuirii, de la paginile 260, 261, exprimă mai bine ceea ce vreau 
să spun. Ascultaţi aceste cuvinte minunate din Spiritul Profetic: 

Aceia care au fost aleşi de Dumnezeu pentru a fi conducătorii 
lucrării Sale, supraveghind binele spiritual general al bisericii, 

trebuie să fie eliberaţi cât mai mult cu putinţă de grijile şi de pro- 
blemele trecătoare. Cei pe care Dumnezeu i-a chemat să slujească 
prin cuvânt şi învăţătură trebuie să aibă timp pentru meditaţie, 
rugăciune şi studiul Scripturilor. [Observaţi: „t/mp pentru meditaţie, 
rugăciune şi studiul Scripturilor."] Dacă se ocupă cu detaliile mai 
mici ale administrării şi cu tratarea diferitelor temperamente ale 
celor din biserică, discernământul lor spiritual va scădea.' 

Prieteni, dacă aceste cuvinte din Spiritul Profetic sunt adevărate, 
de ce nu ascultăm de ele? De ce nu putem învăţa de la biserica 
apostolică în care cei care conduceau lucrarea, cei care predicau Cu- 
vântul, cei care slujeau în cuvânt şi în învăţătură au rânduit oameni 
care să se ocupe de treburile bisericii şi au spus: 'noi vom stărui 
necurmat în rugăciune şi în propovăduirea Cuvântului!' (Fapte 6,4). 
Atunci Cuvântul se răspândea, solia avea succes şi biserica a crescut 
foarte mult. 

Ar trebui să rânduim un nou tip de slujbaşi în lucrarea noastră: di- 
aconii - oameni angajaţi cu normă întreagă şi plătiţi de Conferinţă la 
fel ca predicatorii noştri, asemenea diaconilor din biserica primară 
care uneori predicau, este adevărat, şi făceau lucrare personală, dar 
a căror sarcină principală era să aibă grijă de treburile bisericii. Să-i 
lăsăm pe aceşti oameni să poarte de grijă bisericii, să se îngrijească 
de bunurile bisericii, să aibă grijă ca totul să meargă bine şi să-i 
lăsăm pe predicatori să predice. 0, ce zi vom trăi atunci! 

Cred că se ţin prea multe programe promoţionale în Sabat, în 
loc să fie hrăniţi oamenii. în ultimele patru luni, atunci când încer- 
cam, în maniera cea mai spirituală posibilă, să prezentăm o primă 
parte dintr-un astfel de program, trei persoane - neadventiste - 
au plecat de la serviciile noastre divine de dimineaţă. 0 doamnă 
neadventistă a părăsit biserica în timpul serviciului divin şi a spus: 
'înţeleg că trebuie să se facă şi acest fel de lucrare, dar sunt foarte 
dezamăgită că nu am putut să ascult o predică bună.' Bineînţeles 
că trebuie să se facă unele anunţuri în Sabat, când oamenii sunt 
adunaţi laolaltă, şi că este posibil ca Hristos să se afle în centrul 
programului promoţional. Dar sunt atât de multe lucruri de făcut 

în aceste campanii şi ni se cere să susţinem atât de multe programe 
speciale, încât uneori ne întrebăm la care dintre ele putem renunţa. 

Categoric că programele sunt importante pentru ca membrii 
noştri să continue să-i pregătească pe alţii şi să se pregătească pe 
ei înşişi pentru împărăţie, dar ele nu trebuie să înlocuiască predi- 
carea. Eu cred că programele, ca să fie bune, trebuie să fie legate de 
viaţa creştină practică şi de câştigarea de suflete." 

în continuare, autorul acestei scrisori propune o soluţie pe care 
unii o vor găsi bună. El citează din experienţa lui Enoh din Patriarhi 
şi profeţi, (ediţia 2006), pag. 79: 

în mijlocul unei vieţi de muncă activă, Enoh a menţinut 
cu stăruinţă comuniunea sa cu Dumnezeu. Cu cât era 
mai mare şi mai presantă lucrarea, cu atât mai continue 
şi mai fierbinţi erau rugăciunile. La anumite intervale 
de timp, el continua să se retragă din societate. După ce 
rămânea un timp între oameni, în mijlocul societăţii, lu- 
crând în favoarea lor prin sfat şi exemplu, el se retrăgea 
pentru a petrece un timp în singurătate, flămânzind şi 
însetând după cunoştinţa divină pe care numai singur 
Dumnezeu o poate da. 

„Propun cu umilinţă", spune acest pastor mai departe, „ca pasto- 
rii noştri să încerce să-şi ia aceste 'intervale de timp'. Eu am încercat 
sporadic în ultimele luni, dar acum intenţionez să stabilesc o anumită 
zi în fiecare lună, în care să mă retrag cu totul din societate." 

întrebarea mea este: Este suficientă o zi pe lună? Nu cred. Cred 
că mai degrabă ar trebui să fie o zi pe săptămână, în care să petre- 
cem timpul numai cu Dumnezeu, cu Biblia şi cu sufletul nostru. Ştiu 
că unul dintre evangheliştii noştri, un om foarte ocupat, şi-a pus 
deoparte ziua de joi după-amiază şi se retrage complet într-un loc 
unde nu sună niciun telefon. 

Am aici o scrisoare trimisă de unul dintre pastorii noştri de suc- 
ces (numărul 73), care ne spune că a acceptat adevărul la optspreze- 
ce ani şi că şi-a dorit foarte mult să îl aducă şi pe tatăl lui la credinţă. 
După multe rugăminţi şi stăruinţe, a reuşit să-1 aducă la biserică 

doar de două ori, însă în ambele ocazii a fost un program pentru o 
colectă specială, fără predică. Iar tatăl i-a zis: „Toţi fraţii din biserica 
ta nu vor altceva decât bani. Să nu mă mai chemi niciodată." Şi nu 
a mai reuşit să-1 aducă vreodată. Nu a acceptat credinţa niciodată. 
Pastorul acelei comunităţi ar fi trebuit să includă în programul spe- 
cial un mesaj din partea lui Dumnezeu pentru păcătoşi. 

„Motivul pentru care predicarea noastră este precară", ni se 
spune în scrisoarea numărul 53, „este acela că nu ne luăm timp 
să pregătim predicile aşa cum ar trebui. Cred că acest obicei 
prost îşi are începuturile în primii ani ai lucrării de pastoraţie. în 
loc să ne luăm timp să planificăm şi să concepem un program de 
studiu consistent, ne ocupăm cu susţinerea a tot felul de campanii 
promoţionale, pentru că ele ne sunt date de-a gata. 

Un alt punct slab al predicării noastre este faptul că ni se impune 
să promovăm prea multe programe, când ar trebui să predicăm 
Cuvântul lui Dumnezeu. Oricât de bine este pregătită o predică 
promoţională, ea are totuşi un efect contrar asupra neadventiştilor 
prezenţi şi, totodată, asupra propriilor noştri membri care vin să 
asculte Cuvântul." 

în scrisoarea numărul 67 ni se spune: „De curând, într-un Sabat, 
în timpul unui program de redeşteptare la care participau pentru 
prima dată câţiva prieteni de adevăr, stăteam în scaun şi tremu- 
ram pentru ei, fiindcă timp de treizeci de minute a fost prezentată 
invitaţia ca membrii să meargă să cânte colinde şi s-a stabilit cine, 
când şi cu ce maşină să meargă. Fireşte că am fost nevoit să scurtez 
predica, pentru ca să nu depăşesc timpul. Apelul prelungit pentru 
colectă, făcut în timpul serviciului divin din Sabat, nu pregăteşte 
atmosfera pentru predică. Vizitatorii care asistă la astfel de lucruri, 
cu siguranţă că nu sunt atraşi de biserică." 

într-o altă scrisoare ni se spune: „Suntem împovăraţi cu multe 
campanii, cu mobilizări şi cu materiale departamentale - toate 
bune, de altfel -, cu materiale pentru zilele speciale, dar pregătite 
de persoane care nu au nicio idee despre nevoile membrilor. Ast- 
fel, păstorului turmei nu-i rămâne decât să-şi hrănească oile puţin 
câte puţin, ca într-un regim de înfometare. Sper ca, într-o zi, pas- 

torul local să-şi poată dedica timpul celor care i-au fost daţi în grijă 
- să-i hrănească, să îi încurajeze spiritual şi să pregătească astfel 
un popor care să-L întâmpine pe Dumnezeul lui. Deseori, suntem 
presaţi să participăm la diverse proiecte în timpul lunilor de iarnă, 
când ar trebui să investim timp şi energie în câştigarea de suflete. 
Poate că acest lucru este irelevant pentru predicarea adventistă, 
însă tot ce are de-a face cu predicatorul îi influenţează predicarea." 

Comentariile continuă astfel scrisoare după scrisoare, predica- 
tor după predicator, mărturie după mărturie. Şi, spre marea mea 
surprindere, aproape tot atâţia preşedinţi de Conferinţe şi adminis- 
tratori au scris la fel pe această temă. 

Numărul 34 spune: „Predicile din Sabat să fie mai puţin cen- 
trate pe campanii şi mai mult centrate pe Hristos. Activităţile nu 
trebuie să ia locul consacrării. Este nevoie de mai multă pregătire 
personală a predicii. Prea multe predici sunt pregătite în pripă sau 
sunt pregătite prea slab. Pastorul poate avea putere spirituală în 
predicare numai atunci când îşi ia mai mult timp pentru studiu per- 
sonal, rugăciune şi meditaţie pentru predica din Sabat." 

Trei preşedinţi au propus să se depună mai mult efort pentru a 
transforma orice tip de program într-un program de câştigare de 
suflete. Campania pentru Semne, de exemplu, devine un program de 
continuare a lucrării cu prietenii de adevăr sau un mijloc de evan- 
ghelizare pentru găsirea de noi prieteni de adevăr. Sărbătoarea 
Secerişului devine o lucrare de găsire a sufletelor, dar şi o campanie 
de strângere de fonduri. Astfel, predicarea poate să însoţească 
diferite programe. Unii fac ceva în privinţa aceasta, dar toţi admit 
că este nevoie de o schimbare. 

„Preocuparea mea", spune unul dintre preşedinţi, „este faţă de 
predicatorul obişnuit, faţă de cel care trebuie să păstorească trei, 
patru sau cinci biserici mai mici; sau, dacă este privilegiat, ca de ex- 
emplu pastorul nostru din acest oraş, el trebuie să aibă grijă de cel 
puţin o grupă mică. Aceşti oameni ajung să-şi viziteze turma de cel 
mult două ori pe lună, în cele mai fericite cazuri. într-o singură oră, 
ei trebuie să prezinte toate programele promoţionale şi să aibă grijă 
de multele treburi ale bisericii. De aceea, o mare parte a predicării 

lasă de dorit. Nu mai rămâne prea mult loc pentru predicarea plină 
de Duhul Sfânt, atunci când trebuie să încheiem predica cu un apel 
de a oferi bani pentru o centrală nouă sau pentru un abonament 
la o revistă bună. Povara aceasta apasă greu pe umerii lucrătorilor 
noştri. Ei resimt această presiune. în urmă cu câţiva ani, i-am rugat 
pe lucrătorii noştri să completeze un chestionar despre predicare şi 
am constatat că aceasta era marea lor îngrijorare. Dorinţa lor era să 
nu mai fie atât de presaţi cu campaniile de promovare, ca să dedice 
mai multă atenţie salvării sufletelor şi predicării." 

Un alt preşedinte propune ca lucrătorii noştri, mai ales cei care 
au o singură comunitate mare, să facă din fiecare al doilea Sabat 
un Sabat strict evanghelistic. în ziua aceea, să nu se facă nicio cam- 
panie de promovare. Desigur, soluţia aceasta nu poate fi aplicată de 
pastorii care au mai mult de o biserică. 

Preşedintele numărul 40 ne spune: „O, cât de multă nevoie au 
membrii noştri dragi să audă în fiecare Sabat predici bune şi so- 
lide din Biblie şi cât de mult tânjesc ei după ele! Unii dintre pastorii 
noştri recurg la filozofie, trecând cu vederea soliile uluitoare rostite 
de Ioan Botezătorul, de Ilie sau pe cele din Matei 24 şi Apocalipsa 
14. Predicăm noi despre profeţiile din Daniel şi Apocalipsa cu tot 
atâta elan şi entuziasm sau vorbim despre întrebările ingenioase 
puse de vreun profesor de Biblie şi despre interpretarea profeţiilor 
dată de el?" 

Un alt preşedinte, numărul 50, spune că există o Conferinţă în 
care toţi lucrătorii îşi iau cel puţin trei luni pe an pentru Sărbătoarea 
Secerişului. Este evident că pastorul, copleşit de toate aceste înda- 
toriri, nu mai are timp să studieze profund pentru a veni la amvon 
în Sabat dimineaţă cu mintea concentrată asupra mesajului pe 
care vrea să-1 transmită. Preşedintele acesta ne spune: „Nu avem 
tot atâta timp pentru studiu şi meditaţie cât au pastorii din alte 
denominaţiuni." 

Aşadar, observăm că preşedinţii sunt, în general, de acord cu 
pastorii. Unul dintre lucrătorii noştri merge atât de departe, încât 
afirmă că, dacă se înşală, dacă predicarea directă a Cuvântului în 
fiecare Sabat nu este planul lui Dumnezeu pentru hrănirea turmei, 

pentru întărirea ei şi pentru încheierea lucrării lui Dumnezeu pe 
pământ, atunci să fie anunţat. „Dacă planul actual, care pune accen- 
tul pe programele promoţionale, pe activităţile instituţionale mai 
mult decât pe predicare, este cel corect, dacă prin această metodă 
indirectă se va putea încheia lucrarea, de ce nu recunoaştem lucrul 
acesta şi de ce nu schimbăm cursurile predate în colegiile noastre, 
ca să-i instruim pe tinerii noştri cum să facă reclamă şi cum să facă 
această lucrare promoţională?" 

Până la urmă, aceasta este o sugestie destul de bună, nu-i aşa? 
în condiţiile în care studenţilor noştri li se va cere să facă această 
lucrare, atunci negreşit că ar trebui să fie instruiţi cum să o facă, 
întrucât în prezent nu au asemenea cursuri. Ei sunt învăţaţi cum 
să predice şi cum să ţină studii biblice. Apoi, merg în district şi 
constată că se aşteaptă din partea lor cu totul altceva. 

în răspunsurile lor, predicatorii spun: „Ca să predicăm, noi tre- 
buie să ne rugăm, să studiem şi să-i vizităm pe oameni. Aceasta este 
sursa predicilor noastre. Nu putem urca la amvon storşi de puteri şi 
obosiţi de multa alergătură, trudă şi îngrijorare de peste săptămână 
şi să mai fim în stare să-i hrănim pe oameni. Oile aşteaptă hrană în 
zadar." 

Credem sau nu credem, ne convine sau nu ne convine, totuşi 
acesta este cuprinsul scrisorilor. Am citit pagină cu pagină, ceasuri 
întregi şi am simţit împreună cu autorii lor. I-am însoţit cu sufle- 
tul în districtele lor, i-am vizitat pe bolnavi, am reparat centrala 
termică, am rezolvat problemele apărute în şcoala comunităţii, am 
strâns bani, am scris articole, i-am convins pe oameni să meargă 
să colinde seară de seară, am lucrat din casă în casă, am organi- 
zat colecte speciale şi am ţinut predici în care am promovat Sabat 
de Sabat Semnele Timpului şi alte reviste, Săptămâna Temperanţei, 
Sărbătoarea Secerişului, postul nostru de televiziune şi postul nos- 
tru de radio şi alte cauze bune. Iată ce ne spun predicatorii noştri! 
I-am văzut pe tineri că stau treji până noaptea târziu. I-am văzut 
plângând, m-am rugat împreună cu ei şi am încercat să-i împiedic să 
se descurajeze şi să se apuce de altceva. I-am simţit foarte aproape 
de sufletul meu. Tinerii aceştia au nevoie de încurajare. Ei au nevoie 
să creadă că predicarea este cel mai frumos lucru din lume. 

Deci ce putem face noi în această privinţă? Lucrătorii noştri spun 
că soluţia ar fi ca fiecare să înţeleagă că este răspunzător înainte de 
toate în faţa lui Dumnezeu. Trebuie să încercaţi să vă integraţi în 
tipul potrivit de program, în ciuda mediului neprietenos în care vă 
aflaţi. Trebuie să vă daţi toate silinţele acolo unde vă aflaţi - într-un 
context dificil, unde riscaţi să fiţi înţeleşi greşit. Trebuie să încercaţi 
treptat să vă integraţi într-un program în care puteţi să-I slujiţi 
Domnului mai deplin, aplicând spiritual unele dintre aceste lucruri 
şi predicând mai mult din Biblie, până când tot mai mulţi dintre 
noi vor face ceea ce trebuie. Toţi suntem răspunzători şi toţi sun- 
tem vinovaţi, pentru că suntem o echipă. Vina nu o poartă numai o 
anumită persoană - toţi suntem răspunzători. 

Sper că voi, studenţii de la seminar, veţi înfrunta această reali- 
tate şi că o veţi accepta. Sper că veţi înţelege că, orice se va întâm- 
pla şi orice poveri veţi purta, nu veţi ajunge predicatori eficienţi, 
predicatori buni, predicatori plăcuţi în ochii Domnului dacă nu 
studiaţi Biblia, dacă nu citiţi Spiritul Profetic şi dacă nu vă luaţi timp 
să citiţi şi alte cărţi; dar, în mod special, dacă nu vă rugaţi şi nu-i 
vizitaţi pe oameni acasă la ei, dacă nu le observaţi nevoile, dacă nu 
vă inspiraţi predicile din realităţile vieţii şi din starea lumii şi dacă 
nu proclamaţi Cuvântul lui Dumnezeu. 

Preşedinţii sunt de acord aproape în totalitate cu lucrătorii în 
ceea ce priveşte nevoia de a predica din Biblie, nevoia de a predica 
solia de odinioară. Cineva spune: „Dacă mişcarea aceasta se adap- 
tează la predicarea modernă şi la gândirea modernă, atunci sun- 
tem terminaţi, iar Dumnezeu va trebui să ridice pe cineva care să 
facă lucrarea bisericii rămăşiţei. Se pare că a apărut moda de a ţine 
predici psihologice sau predici după modelul lui Norman Vincent 
Peale. Se vorbeşte că evanghelizarea este demodată. Unii ţin predici 
înflorite, fără să citească prea mult din Biblie, cel mult un text! 

Unii ne spun că am intrat într-o altă epocă. Trebuie să admitem 
că lumea s-a schimbat. Personal sunt emoţionat şi entuziasmat 
când mă gândesc că profeţia Bibliei şi prezicerile Spiritului Profetic 
se împlinesc în timpul vieţii mele. în copilărie, îmi era greu să cred 
că vor veni peste noi atât de repede evenimentele prezise în Biblie 

şi în Spiritul Profetic, dar am ajuns să văd împlinindu-se mai multe 
profeţii decât au îndrăznit să prevadă predicatorii pe care i-am as- 
cultat atunci. Cred că, dacă există vreo soluţie, atunci trebuie să o 
aplicăm cât mai repede. Principiile fundamentale ale soliei noastre 
nu au fost niciodată atât de solide şi de sigure ca în prezent." 

Printre scrisorile cele mai bune pe care le-am primit, s-2u nu- 
mărat şi cele de la fraţii noştri de peste ocean care au funcţii admi- 
nistrative. Citez dintr-una din aceste scrisori: 

„Singura mare îmbunătăţire pe care noi, predicatorii adventişti, 
putem să o aducem este să predicăm mai mult din Biblie decât de- 
spre filozofia şi experienţele noastre. Eu cred în ilustraţii şi sunt 
convins că predicile noastre trebuie să fie interesante, însă un vorbi- 
tor public necreştin ne depăşeşte cu mult în privinţa susţinerii unor 
discursuri interesante. Arma noastră, tăria noastră este predicarea 
Cuvântului lui Dumnezeu." Prieteni, la aceste cuvinte nu pot să spun 
decât „Amin şi iar amin!" Expeditorul acestei scrisori continuă: 

„Dacă predicarea în Biserica Adventistă de Ziua a Şaptea îşi pierde 
importanţa pe zi ce trece, acest lucru se datorează faptului că am 
părăsit drumul principal al predicării Bibliei şi ne-am rătăcit printre 
buruienile şi pădurile filozofiei şi ale preocupărilor omeneşti. Pri- 
vind înapoi la experienţa mea, sunt cu totul ruşinat de unele aşa-zise 
predici pe care le-am ţinut înaintea oamenilor. Dorinţa mea sinceră 
este ca, prin harul lui Dumnezeu, să predic mai mult din Cuvântul Său 
minunat şi să mă familiarizez cu el neîncetat." 

Bărbatul acesta declară: „Am părăsit drumul principal al predi- 
cării Bibliei şi ne-am rătăcit printre buruienile şi pădurile filozofiei 
şi preocupărilor omeneşti." Atunci ar trebui să ne întoarcem înapoi, 
nu-i aşa? 

Şi iată aici un lucru care mă interesează foarte mult, fiindcă am 
stat de vorbă cu acest bărbat înainte ca el să plece peste ocean: 
„Probabil că eşti interesat să afli", scrie el, „că după mica noastră 

discuţie pe care am avut-o în , mi-am procurat imediat discurile 

cu Biblia şi am instalat în casă un sistem unic de boxe. Am o boxă 
în baie, una în dormitor şi una în sufragerie. Pe parcursul a şase 
luni, am ascultat de două ori tot Noul Testament şi o dată aproape 

tot Vechiul Testament, şi aceasta numai în timp ce mă bărbieream. 
Mă străduiesc să îmi umplu mereu mintea cu ceea ce se găseşte în 
Cuvântul lui Dumnezeu." 

Pot afirma că omul acesta se dezvoltă permanent. El va deveni 
negreşit un predicator puternic, fiindcă îşi umple inima şi mintea cu 
cele scrise în Cuvântul sacru al lui Dumnezeu. 

Unul dintre conducătorii noştri din India spune: „Se pare că la 
toţi ne este uşor să ne luăm timp pentru orice altceva numai pen- 
tru predicare nu. De ce? Ar trebui ea înlocuită cu altceva? Catego- 
ric că nu! Ar trebui să se schimbe? Nu, predicarea nu trebuie să se 
schimbe. Numai predicatorul trebuie să se schimbe, iar schimbarea 
aceasta să fie una interioară, nu exterioară." îi dau dreptate. 

Un preşedinte de Conferinţă declară că îşi simte sufletul apăsat 
când descoperă că mulţi lucrători sinceri s-au lăsat cuprinşi de 
simţământul inutilităţii. „Unii dintre fraţii noştri mai în vârstă au 
devenit cinici şi deprimaţi", ne spune el. „Avertizarea Domnului ne 
stă în faţă neîncetat: 'Mulţi îmi vor zice în ziua aceea: «Doamne, 
Doamne! N-am făcut noi cutare şi cutare lucru pentru Tine?»' 
în ciuda tuturor eforturilor lor, Domnul va fi nevoit să le zică: 
'Niciodată nu v-am cunoscut; depărtaţi-vă de la Mine, voi, toţi care 
lucraţi fărădelegea' (Matei 7,23). Trebuie să-i determinăm pe oa- 
meni să se încreadă în Dumnezeu şi nu în altceva." 

Un predicator foarte bun trimite următoarele cuvinte din Africa 
de Sud: „Cred că, în general, predicarea în rândul adventiştilor de 
ziua a şaptea de astăzi este în declin faţă de predicarea obişnuită 
din urmă cu câţiva ani... în vremea aceea, erau 'uriaşi' în ţară." 
Predicatorul acesta povesteşte despre călătoriile pe care le-a făcut 
în Statele Unite şi spune că unele predici pe care le-a ascultat erau 
alcătuite, în principal, dintr-un şir de citate şi dădeau dovadă de 
prea puţină originalitate. Speranţa lui este că ne vom strădui să ne 
întoarcem la predicarea biblică, centrată pe Hristos, la predicarea 
evanghelică solidă, care să aibă acea notă de autoritate absentă în 
aceste zile, din nefericire. 

Unul dintre conducătorii noştri din Europa, care este un predi- 
cator adevărat, afirmă că „activităţile pe care le presupuneau 

diferitele poziţii oficiale pe care le-a avut în ultimii ani i-au distras 
atenţia de la subiectul captivant al predicării." Acest gânditor lucid 
spune că avem nevoie de o lucrare de predicare consacrată mai 
mult ca oricând, că acum există o tendinţă continuă de a ne abate 
atenţia de la aceste scopuri şi obiective. Spre exemplu: „Ţinând cont 
de accentul tot mai mare pus pe necesitatea de a atinge anumite 
obiective şi de numărul crescut de campanii ale bisericii, ţinând 
cont de tendinţa administratorilor Conferinţelor de a plasa respon- 
sabilitatea finală asupra pastorului local, tentaţia continuă a aces- 
tuia este de a-şi abate predicarea spre ceea ce constituie, până la 
urmă, nişte obiective mai mărunte. Scopul suprem al predicii de 
Sabat dimineaţă este fără îndoială acela de a-i ajuta pe membri să-L 
cunoască mai bine pe Dumnezeu, să cunoască responsabilitatea 
faţă de El şi voia Sa pentru ei." 

Mai departe, el aminteşte cuvintele lui Pavel care a declarat că nouă 
ni s-a încredinţat propovăduirea împăcării (2 Cor. 5,19). „Ceea ce vreau 
să spun", continuă el, „este că pastorul nu-şi poate permite să se abată 
în predicarea sa de la această misiune rânduită de cer şi că, dacă s-a 
specializat în interpretarea profeţiilor sau în aşa-numita predicare 
promoţională, această specializare ar trebui supusă sau subordonată 
obiectivului împăcării." Aceasta este adevărata lucrare de pastoraţie: 
a-i aduce pe oameni înapoi la Dumnezeu fie prin predicarea despre 
profeţii, fie prin activităţile promoţionale sau de oricare alt tip. 

Scrisoarea continuă: „în ceea ce priveşte chestiunea schimbării 
condiţiilor în anumite aspecte, răspunsul trebuie să fie un ca- 
tegoric DA, însă predicatorul însuşi trebuie să se schimbe într-o 
anumită măsură. în definitiv, el este răspunzător, în primul rând, 
înaintea lui Dumnezeu, iar pastorul adevărat este dator să-şi res- 
pecte propria conştiinţă şi propria datorie faţă de Dumnezeu, care 
1-a chemat." 

După aceea, autorul acestei scrisori, un foarte bun prieten de-al 
meu şi un slujitor sincer al lui Dumnezeu, care lucrează ca admi- 
nistrator şi totodată ca predicator, spune: „Nu trebuie să ne lăsăm 
stăpâniţi de împrejurări." Şi dă ca exemplu trei bărbaţi, neadventişti, 
care nu s-au lăsat dominaţi de împrejurări: G. Campbell Morgan, 

Dinsdale T. Young şi dr. Martin Lloyd Jones din Anglia. El vorbeşte 
mai ales despre acesta din urmă, care a intrat în lucrare într-o vreme 
a cinismului, a modernismului şi a îndoielii şi când doar puţini oa- 
meni veneau la biserică; însă biserica lui era tot timpul plină de 
ascultători dornici, în mare parte tineri. El a vorbit neîncetat de- 
spre semnificaţiile fundamentale ale Cuvântului lui Dumnezeu. Dr. 
Jones era cadru medical şi slujea într-o comunitate mică de pro- 
vincie din sudul Ţării Galilor, însă prin puterea predicării lui, într-o 
ţară renumită pentru predicatorii ei puternici, el a avut un impact 
atât de mare, încât a devenit unul dintre oamenii cei mai influenţi ai 
ţării. Mai târziu, a fost chemat ca asistent al lui G. Campbell Morgan 
în Londra şi, deşi pare ciudat, chiar 1-a depăşit pe acesta. Morgan 
era în vremea aceea înaintat în vârstă. 

Scrisoarea se încheie cu următoarele cuvinte: „Nu putem decât 
să ne exprimăm convingerea că mesajul acesta puternic, pe care 
l-am primit ca pastori, trebuie să se facă simţit cumva în predicarea 
noastră. Ne întrebăm, uneori, dacă e posibil ca accentul exagerat 
pus pe organizaţie şi pe abilităţi să ne împiedice să ne evaluăm co- 
rect darul predicării. 

în final, socotesc că predica din Sabat dimineaţă trebuie dedicată 
exclusiv închinării şi, dacă este necesar să fie prezentate bisericii 
diverse probleme, precum anunţuri şi activităţi promoţionale, ele 
trebuie să fie făcute separat de predică; pastorul trebuie lăsat sub 
călăuzirea Duhului Sfânt pentru a-şi exercita darul, netulburat de 
aceste activităţi. Părerea mea este că, numai în felul acesta, predi- 
carea poate să-şi îndeplinească funcţia legitimă." 

Mă opresc acum din citirea acestor scrisori. Au mai rămas 
necitite foarte multe, dar şi ele sunt la fel de importante şi de ur- 
gente. Multe dintre ele vorbesc despre nevoia ca predicile noastre 
să fie pline de elan, de nevoia ca oamenii să ştie că sunt chemaţi de 
Dumnezeu şi să fie mai bine instruiţi decât până acum. Mulţi spun 
că nu reuşim să captăm atenţia membrilor noştri mai bine decât 
în trecut - de fapt, nu în toate zonele. Mulţi se tem de pericolul 
dependenţei de tehnologie în loc de Cuvântul viu al lui Dumnezeu 
- filme, diapozitive, lumină ultravioletă, diagrame. Toate îşi au locul 

lor şi sunt utile. însă unii predicatori se lasă stăpâniţi de ele şi nu 
devin niciodată predicatori de prim rang, pentru că depind de ele 
prea mult. 

Mulţi cred că predicatorii noştri ar trebui, în primul rând, să predice 
şi apoi să susţină activităţi promoţionale, că sute de comunităţi suferă 
de malnutriţie, că mulţi dintre predicatorii noştri itineranţi în loc să 
ţină predici, vorbesc despre jurnalul lor de călătorie şi despre excur- 
siile lor cu avionul, spun de câte ori au traversat ecuatorul sau de câte 
ori au trecut cu avionul pe deasupra Polului Nord. 

Preşedinţii noştri ne îndeamnă să proclamăm dragostea lui 
Dumnezeu faţă de omul păcătos, să le spunem oamenilor că, fără 
Hristos, păcătosul este pierdut şi fără speranţă, că are nevoie de un 
Mântuitor, să le vorbim despre dragostea lui Dumnezeu şi despre 
planul Său pentru păcătos şi pentru oamenii pierduţi de pretutin- 
deni, să le spunem că planul lui Dumnezeu pentru cei răscumpăraţi 
este sigur şi cert, că mesajul nostru este întotdeauna actual atunci 
când îl prezentăm pe Isus, ajutorul omului pierdut, întrucât păcatul 
este întotdeauna tot atât de modern ca şi epoca în care el apare - şi 
tot la fel este şi Evanghelia care vine în întâmpinarea lui. 

Preşedinţii noştri ne spun că predicarea adventistă de ziua a 
şaptea este întotdeauna bună, atâta timp cât rămâne adventistă, 
atâta timp cât vorbeşte despre Biblie şi despre Isus Hristos, singu- 
rul Mântuitor al oamenilor. Ei ne aduc aminte că esenţa predicării 
noastre trebuie să fie cele trei solii îngereşti din Apocalipsa 14, în- 
trucât ele conţin motivul existenţei noastre ca denominaţiune, că 
ar trebui să ştim care este semnificaţia teologică a celor trei solii 
îngereşti, iar dacă nu ştim, atunci ar trebui să le îngăduim fraţilor 
de la Seminar să ne ofere ajutor în această privinţă. Ei ne spun că 
predicarea adventistă este întotdeauna rea, atunci când este diluată, 
amestecată şi inspirată din neo-ortodoxia actuală. Prin cuvântul 
„neo-ortodoxie" ei se referă la curentul care susţine că soluţia la 
relele existente în lumea noastră va fi obţinută în timp, că natura 
umană poate fi recuperată şi îmbunătăţită printr-o gândire corectă, 
prin sfaturi bune, prin educaţie şi printr-un mediu corespunzător, 
făcându-se abstracţie de cerinţele Bibliei, şi anume pocăinţa, măr- 
turisirea, naşterea din nou şi sfinţirea. 

Unii sunt de părere că avem prea mulţi angajaţi: prea mulţi 
secretari de departament, prea mulţi administratori, prea mulţi 
funcţionari; că avem prea puţini predicatori puternici; că avem 
un mesaj, dar că avem nevoie disperată de oameni care să îl poată 
prezenta în mod clar şi convingător. 

„Poate că sună exagerat", spune o persoană oficială importantă 
a confesiunii noastre, „dar staţi de vorbă cu administratorii 
Conferinţelor şi ai Uniunii şi veţi constata că este adevărat. Un alt 
lucru deplorabil este faptul că tinerii noştri se străduiesc să-i imite 
pe predicatorii protestanţi contemporani, al căror rol s-a redus la 
acela de părinte-duhovnic. Este aproape ridicol să îi vezi pe tine- 
rii noştri, nefamiliarizaţi încă pe deplin cu realităţile vieţii, cum se 
străduiesc să le dea altora sfaturi cu privire la lucruri despre care 
nu ştiu nimic, în loc să-şi îmbunătăţească lucrarea de predicare." 

Pentru ca să nu se înţeleagă că autorul acesta dă o lovitură ro- 
lului de consilier al pastorului creştin, permiteţi-mi să adaug că în- 
totdeauna vom avea nevoie de consiliere creştină, dar că această 
funcţie a pastoraţiei creştine trebuie îndeplinită de oameni cu 
experienţă solidă. Vârstnicii să sfătuiască, iar tinerii să meargă în 
linia întâi. Acesta este planul Bibliei. 

în colegiile noastre, la seminar şi în Conferinţe, să ne străduim 
să formăm predicatori mari, oameni consacraţi şi evlavioşi, oameni 
care să predice adevărul. 

în concluzie, membrii noştri vor trece cu vederea aproape toate 
defectele unui pastor, dar nu vor trece cu vederea predicile slabe. 
„Doamne, dă-ne slujitori capabili ai Cuvântului", este cererea lor. 

Ni se aminteşte că „atunci când lăsăm neascuţită sabia Duhului 
prin predici din ce în ce mai rare şi prin programe promoţionale tot 
mai dese, neglijăm de fapt ceea ce duce la mântuirea sufletelor alto- 
ra şi a sufletelor noastre. 'Vai de mine dacă nu vestesc Evanghelia!'" 

Iată care au fost răspunsurile predicatorilor! Iar preşedinţii de 
Conferinţă au exprimat opinii asemănătoare. Am primit sute de 
pagini de la aceşti oameni sinceri ai lui Dumnezeu. Ei spun că oa- 
menii au foarte multă nevoie de Biblie - că flămânzesc după ea. Oa- 
menilor nu le place să fie criticaţi. Ei nu vor să audă tot timpul citate 

după citate din Spiritul Profetic sau din altă parte. Ei vor să audă 
predici biblice în armonie cu Spiritul Profetic. Ei vor să asculte oa- 
meni care ştiu că au fost chemaţi prin Duhul Sfânt şi care îşi dedică 
timpul lucrării adevărate. Cuvintele care vin de la Dumnezeu nu pot 
fi înlocuite cu nimic altceva. 

în opinia mea, toate aceste scrisori sunt vrednice de atenţia 
noastră şi ar putea alcătui o carte valoroasă. Poate că unii dintre 
noi o vor dezaproba. Poate că unii îşi vor exprima nemulţumirea 
când vor citi anumite părţi din ea. Poate că vom respinge anumite 
părţi şi vom considera că ele exprimă adevărul numai în parte. însă 
în ansamblu, ea ne-ar oferi un tablou real. Ne-ar pune pe gânduri şi 
cred că ne-ar determina să ne rugăm. Simplul fapt că am citit aceste 
scrisori m-a determinat să mă rog şi să îmi examinez viaţa şi lu- 
crarea personală. Scrisorile acestea m-au făcut să mă simt foarte 
umil. Aş vrea să pot vorbi în numele acestor oameni. Aş vrea să fiu 
cu adevărat o portavoce pentru gândurile şi simţămintele lor. Mă 
mândresc cu oamenii care au scris aceste scrisori. Sunt oameni ai 
lui Dumnezeu. Toţi sunt credincioşi, sunt loiali şi fac tot ce pot în 
sistemul pe care îl avem. Sunt credincioşi. îşi iubesc semenii. 

Pe zi ce trece, sunt tot mai fericit că fac parte din corpul pasto- 
ral al Bisericii Adventiste de Ziua a Şaptea, care este alcătuit, în cea 
mai mare parte, din oameni gata de sacrificiu, consacraţi, sinceri şi 
evlavioşi. Ce armată de lucrători avem! Putem transcrie toate regu- 
lile şi principiile predicării la care ne putem gândi şi putem dobândi 
cea mai bună instruire practică posibilă din lume; putem aranja să 
avem condiţiile cele mai bune din punct de vedere omenesc; dar 
dacă ne lipseşte acel singur lucru, dacă nu suntem creştini convertiţi 
cu adevărat, născuţi din nou, plini de Duhul Sfânt, gata să dăm 
mărturie, lucrarea noastră pastorală nu va fi niciodată adevărată. 

Ascultaţi următoarele întrebări din Spiritul Profetic care ne stră- 
pung sufletul ca nişte săgeţi ascuţite: 

A fost schimbat caracterul vostru? A fost înlocuit în- 
tunericul cu lumina, dragostea de păcat cu dragostea de 
sfinţire şi curăţie? Aţi fost convertiţi voi, cei care sunteţi 
angajaţi în lucrarea de a-i învăţa adevărul pe alţii? S-a 

produs în voi o schimbare deplină şi radicală? A fost Dom- 
nul Hristos întreţesut în caracterul vostru? Nu aveţi voie 
să fiţi nesiguri în această privinţă! Luminează Soarele 
Neprihănirii în sufletul vostru? Dacă este aşa, voi ştiţi, iar 
dacă nu sunteţi siguri că aţi fost sau nu convertiţi, nu-i 
predicaţi nimănui de la amvon. Cum puteţi voi să călăuziţi 
sufletele la un izvor de viaţă din care voi înşivă încă nu 
aţi băut? Sunteţi voi cu adevărat fiii lui Dumnezeu sau 
sunteţi nişte impostori? îi slujiţi voi lui Dumnezeu sau le 
slujiţi idolilor? Sunteţi voi schimbaţi de Duhul lui Dum- 
nezeu sau sunteţi morţi în păcatele şi nelegiuirile voas- 
tre? Pentru a ajunge fiii lui Dumnezeu este necesar mai 
mult decât să visezi lucrul acesta. Oamenii sunt cântăriţi 
în balanţă şi găsiţi prea uşori când trăiesc într-un păcat 
cunoscut. Fiecare copil al lui Dumnezeu are privilegiul de a 
fi un creştin adevărat clipă de clipă, prin urmare, tot cerul 
se află de partea lui. El II are pe Domnul Hristos în inima 
lui prin credinţă. - Mărturii pentru pastori, ediţia 2007, 
pag. 390 

Iată, prieteni, provocarea pentru orice predicator, pentru orice 
student la teologie, pentru orice student în practică, pentru orice 
om care-şi îndreaptă faţa către Ierusalim. Aţi fost convertiţi, voi 
care îi învăţaţi pe oameni? Nu avem voie să fim nesiguri în această 
privinţă. Prietene, poate că ai o religie bazată pe experienţă. Atun- 
ci toate aceste probleme pe care le-am amintit nu vor sta în calea 
unui om care îl slujeşte cu adevărat pe Dumnezeu. El ia decizia de 
a-L urma oriunde pe Domnul Isus Hristos şi de a asculta de El şi 
de Marea Trimitere. Adevereşte Duhul Sfânt împreună cu duhul 
tău că eşti un fiu al lui Dumnezeu? Dacă nu eşti sigur că ai fost 
convertit, nu mai predica până nu dobândeşti această certitudine. 

Iată care este mesajul meu pentru dvs. Am aici, în faţa mea, zeci 
şi zeci de citate - pagini după pagini de materiale minunate. Dar 
mă opresc aici. Dacă nu suntem convertiţi, nu putem face nimic, in- 
diferent cât timp ne luăm sau în ce sistem lucrăm. Dar putem să ne 
predăm inima lui Isus. 

Părerea mea este că ar trebui să ne rugăm aşa: „Te rog, Doamne, să 
trimiţi acum redeşteptarea şi să începi cu mine - o redeşteptare care 
să îmi dea putere să trec peste greutăţi. Dă-mi harul, îndrăzneala, 
curajul, înţelepciunea, bunătatea, tactul, dragostea, consacrarea, 
viziunea - tot ce am nevoie - pentru a predica Evanghelia cu putere 
şi discernământ. Trimite redeşteptarea care să îmi dea o viaţă nouă 
în Hristos, ca să am o experienţă de povestit, o mărturie de proc- 
lamat, ca să pot zice: 'Ştiu că Isus îi mântuieşte pe cei păcătoşi, pen- 
tru că El m-a mântuit pe mine. Ştiu că El poate da putere asupra 
păcatului, pentru că El îmi dă această putere. Ştiu că El izbăveşte de 
sub puterea păcatului tăinuit şi îl eliberează pe păcătos, pentru că 
El a făcut lucrul acesta pentru mine. Ştiu că El poate înfrânge orice 
obicei mărturisit înaintea Sa. El a făcut lucrul acesta pentru mine.'" 
Iată rugăciunea şi predicarea de care avem nevoie. 

Dacă s-ar produce astăzi şi aici o redeşteptare, viaţa noastră s-ar 
schimba şi predicile noastre ar fi eficiente, chiar şi în circumstanţe 
neprielnice. în comunităţile noastre, în inimile noastre, în toată bi- 
serica noastră s-ar aprinde un foc care ar schimba totul. Numai aşa 
se va realiza schimbarea - printr-un foc aprins în inimile oamenilor. 
Mai întâi în inimile noastre, apoi în inimile celor de lângă noi. 0 ast- 
fel de redeşteptare ar însemna mai mult decât toate prelegerile şi 
decât toate informaţiile pe care le-am putea obţine. 

într-o iarnă, tata a participat la un curs special pentru predica- 
tori care a fost ţinut la Battle Creek. I-a avut ca profesori pe fraţii 
Jones, Waggoner, Uriah Smith, W. W. Prescott şi pe Ellen White. Sin- 
gurul lor manual era Biblia. Au avut un curs despre Romani şi unul 
despre Galateni. Tata mi-a povestit că începeau, de obicei, cu Ro- 
mani şi că studiau zilnic două sau trei versete, alteori un verset sau 
o jumătate de verset. Uneori, Duhul Domnului cobora în clasă, erau 
cuprinşi de spiritul redeşteptării chiar acolo în clasă şi nu-şi mai 
doreau să plece când suna clopoţelul. Stăteau toată dimineaţa şi, 
uneori, toată după-amiaza. Studenţii se aşezau în bănci şi îl găseau 
pe Hristos în timp ce studiau Cuvântul, se ridicau şi îşi mărturiseau 
păcatele. Acesta este tipul de studiu de care avem nevoie astăzi. 
Aceasta este intervenţia Cerului care va da la o parte barierele şi 

va lăsa şuvoiul să curgă: studiul personal al Cuvântului până când 
Duhul coboară peste noi şi ne vorbeşte prin Epistola către Romani. 
Atunci vom simţi că inimile ard în noi. Nu lăsaţi pe nimeni să vă 
spună că aceasta nu înseamnă nimic. 

Când cineva vă întreabă: „Te-ai convertit? Eşti mântuit?", dacă 
foloseşte cuvântul „mântuit" în sensul cel mai răspândit, adică „în- 
dreptăţit", „răscumpărat", atunci puteţi răspunde „Da" din toată 
inima; „Sunt un copil al lui Dumnezeu". Nu uitaţi că inima omului 
este ca o cetate. John Bunyan a comparat inima cu o cetate care are 
mai multe porţi: Poarta ochiului, Poarta urechii, Poarta sentimen- 
telor etc. Dumnezeu ne vorbeşte în multe feluri, prin ceea ce vedem, 
auzim şi gândim, prin intelect şi prin emoţii. Dumnezeu le vorbeşte 
oamenilor în multe feluri, în funcţie de caracterul lor şi de mediul în 
care trăiesc. Iar când Dumnezeu ne vorbeşte, să îl ascultăm negreşit 
şi să răspundem ca Samuel din vechime: „Vorbeşte, Doamne, căci 
robul Tău ascultă" (1 Samuel 3,9). Să răspundem ca profetul Isaia: 
„Iată-mă, trimite-mă!" (Is. 6,8) 

Dacă până acum am fost predicator pe jumătate în loc să fiu 
pre-dicator deplin, Dumnezeu să mă ierte şi să mă transforme. 
„Schimbă-mi viaţa, Doamne, şi schimbă viaţa celor care mă ascultă!" 
Aceasta este rugăciunea mea, în numele lui Hristos. 



Prelegerea 7 



Lectura predicatorilor 



„S-o citească în toate zilele vieţii lui." (Deu- 
teronom 17,19) 




e povesteşte că, la încheierea unei cuvântări puternice, atât 
Lyman Beecher, cât şi fiul lui, Henry Ward Beecher, au fost 
întrebaţi: 



- De cât timp aţi avut nevoie ca să pregătiţi predica din dimineaţa 
aceasta? 

- De patruzeci de ani, a venit răspunsul. 

Orice predică este bine pregătită numai atâta timp cât îşi trage 
seva dintr-o viaţă rodnică. Unii îşi pregătesc predicile; alţii se 
pregătesc pe ei înşişi. Pregătirea pentru predică este însăşi viaţa 
predicatorului. Pregătirea pentru predicare - din punct de vedere 
intelectual, fizic şi spiritual - înseamnă pregătirea predicatorului 
însuşi. Studiul şi meditaţia, însoţite de rugăciune serioasă, consti- 
tuie o parte importantă a pregătirii noastre pentru predicare. 

Cel care vrea să predice cu adevărat trebuie să aibă ceva de spus. 
El trebuie să aibă un mesaj, iar mesajul trebuie să vină de la Dumne- 
zeu. Revelaţia lui Dumnezeu a fost dată lumii nu numai prin natură 
şi în mod direct în inima omului, ci şi în formă scrisă. întrucât 
mărturia scrisă este mai eficientă decât mărturia orală, Dumnezeu 
a oferit mărturia Sa cu privire la adevăr în formă scrisă, pe paginile 
Sfintei Scripturi - pe scurt, în Biblie. Prin urmare, ca să cunoaştem 
voia lui Dumnezeu pentru omenire şi ca să fim în stare să le vestim 

oamenilor voia Sa, este necesar să fim foarte bine familiarizaţi cu 
această mărturie. Atât cât depinde de noi, trebuie s-o cunoaştem şi 
s-o integrăm în viaţa noastră. 

Pe vremea lui Israel, Dumnezeu a poruncit ca fiecare împărat să-şi 
facă o copie personală după Legea Domnului. Nu ştiu exact cât din 
Sfânta Scriptură era cuprinsă în ea, dar se numea „Legea Domnului", 
împăratul trebuia să o transcrie cu mâna lui, pentru ca adevărul ei 
să i se imprime adânc în minte. în Deuteronom 17,19.20 stă scris 
astfel: „Va trebui s-o aibă cu el şi s-o citească în toate zilele vieţii lui, 
ca să înveţe să se teamă de Domnul Dumnezeul lui, să păzească şi 
să împlinească toate cuvintele din legea aceasta şi toate poruncile 
acestea, pentru ca inima lui să nu se înalţe mai presus de fraţii lui şi 
să nu se abată de la poruncile acestea nici la dreapta, nici la stânga 
şi să aibă astfel multe zile în împărăţia lui, el şi copiii lui, în mijlocul 
lui Israel." 

Să observăm motivele pentru care împăratul trebuia să o tran- 
scrie cu mâna lui şi să o citească în toate zilele vieţii lui. Raportul 
spune: „Va trebui s-o aibă cu el" - trebuia să poarte această copie 
peste tot. Nu avea voie să o piardă, să o uite pe vreun raft unde 
să o acopere praful, ci trebuia să o poarte cu el. Observaţi că sunt 
prezentate şapte motive pentru care trebuia să o citească zilnic: 
(1) „ca să înveţe să se teamă de Domnul Dumnezeul lui"; (2) ca „să 
păzească... toate cuvintele din legea aceasta"; (3) ca să le „împli- 
nească"; (4) „pentru ca inima lui să nu se înalţe mai presus de fraţii 
lui" - adică să nu uite că este om şi că are nevoie de ajutor; (5) ca să 
nu se abată de la poruncile lui Dumnezeu - adică să nu apostazieze 
şi să nu părăsească adevărul - „nici la dreapta, nici la stânga" (el 
trebuia să păstreze calea de mijloc); (6) pentru ca să aibă multe zile 
în împărăţia lui şi ca domnia lui să fie atât de lungă cât dorea Dum- 
nezeu; şi (7) copiii lui să aibă zile multe - altfel spus, ca dinastia 
să nu fie întreruptă. Aşadar, era important ca împăratul să citească 
Legea Domnului, să o citească mereu, să o poarte cu el şi să aibă o 
copie personală a ei. 

Dacă acest lucru era necesar pentru împăratul lui Israel, cu cât 
este el mai important pentru pastorul creştin care lucrează pen- 

tru destinul veşnic al oamenilor, care răspunde de credincioşii lui 
şi care ştie că bunăstarea spirituală a lor depinde în mare măsură 
de el. Cât de important trebuie să fie pentru el să aibă o copie a 
Legii Domnului, a întregii revelaţii a Sfintelor Scripturi! La fel ca 
împăratul, el trebuie să o poarte cu el, s-o aibă cu el, să fie cartea lui 
şi „s-o citească în toate zilele vieţii lui". Totuşi, după cum am amintit 
în prelegerea anterioară, mai sunt încă printre noi mulţi oameni 
care nu au citit încă toată Biblia. Vă vine să credeţi? 

Pare imposibil, dar aşa este, ştiu sigur că există printre noi pas- 
tori - şi nu puţini - care nu au citit niciodată toată Scriptura de la 
Geneza la Apocalipsa. Personal, cred că aceia care nu au citit Biblia 
de la început la sfârşit nu ar trebui hirotoniţi şi că tinerii care nu au 
citit-o în întregime cel puţin o dată nu ar trebui autorizaţi să predice. 
Aceasta cred că ar trebui să fie una dintre întrebările adresate ce- 
lor care urmează a fi hirotoniţi. Citirea în întregime a Scripturii ar 
trebui să constituie o parte a pregătirii pe care o primim la Seminar, 
la fel ca şi studierea ei pe porţiuni. Una dintre cauzele pentru care 
atât de mulţi tineri au concepţii foarte neclare asupra învăţăturii 
Bibliei este aceea că ei nu recunosc şi nu înţeleg relaţia dintre diferi- 
tele părţi ale ei. Cum poate cineva să înţeleagă Evanghelia, aşa cum 
este ea descoperită în Noul Testament, dacă nu cunoaşte temeliile 
ei însângerate puse în cărţile lui Moise şi ale profeţilor, în sanctuar 
şi în serviciile din templul Israelului antic? îndemnul meu este să o 
citiţi iar şi iar, nu doar o singură dată. Eu cred că pastorul de astăzi, 
asemenea împăratului de odinioară, ar trebui să poarte Scriptura cu 
el peste tot şi ar trebui „s-o citească în toate zilele vieţii lui". 

Deunăzi, în timp ce schimbam avionul în Cleveland, am văzut un 
preot catolic care stătea şi citea liturghierul în ciuda agitaţiei din 
jur - unii veneau, alţii plecau, alţii strigau. însă el nu lua seama la 
toate acestea. Preotul catolic trebuie să citească în fiecare zi slujba 
preoţească şi toţi preoţii buni fac acest lucru. Este posibil ca pas- 
torul adventist de ziua a şaptea să facă atât de rar referire la Cu- 
vântul Sfânt, pe care îl consideră a fi sursa tuturor mesajelor sale şi 
Cuvântul lui Dumnezeu venit din cer? Este posibil să nu îl citim în 
toate zilele vieţii noastre? 

Unii oameni citesc repede, alţii încet; probabil că toţi ar tre- 
bui să citim nici prea repede, nici prea încet, nu numai ca să ne 
bucurăm de Cuvânt, ci şi ca să-1 înţelegem. Este bine ca, din când 
în când, să privim Scriptura ca „din avion". Când călătorim cu avi- 
onul, vedem pământul dintr-o altă perspectivă. Privit de sus, din 
aer, el pare o hartă uriaşă pe care putem observa râurile, munţii, 
pădurile, oraşele. Obţinem o perspectivă generală asupra ţării, ceea 
ce nu putem vedea dintr-un mijloc de transport terestru sau din lo- 
calitatea în care locuim. De aceea, am zis că din când în când ar tre- 
bui să privim Scriptura ca „din avion". Ar trebui să o citim de la un 
capăt la altul o dată sau de două ori pe an - adică să o citim într-un 
ritm destul de rapid, ca să surprindem măreţia, unitatea, puterea 
ei şi, totodată, ca să revedem dintr-o singură privire marea istorie 
a mântuirii, care începe în Geneza şi atinge punctul culminant în 
Apocalipsa. 

în urmă cu câţiva ani, am citit experienţa unui pastor metodist 
care pe 1 ianuarie în fiecare an, lăsa deoparte orice altă carte şi 
citea numai Biblia, începând cu Geneza şi terminând cu Apocalipsa. 
Lăsa deoparte ziarul bisericii lui. Nu se mai uita pe niciun ziar. Nu 
mai citea absolut nimic în afară de Biblie. Luându-şi aproape o oră 
şi jumătate pe zi, el reuşea să citească toată Scriptura într-o lună. 

El spunea că metoda acesta îl ridica spiritual foarte mult şi că era 
o mare binecuvântare pentru predicarea lui. Era atât de încărcat de 
Biblie, încât forţa inspiraţiei ei îl susţinea pe tot parcursul anului 
respectiv. Bineînţeles că după 31 ianuarie citea în fiecare zi câte o 
porţiune din Biblie. Asemenea împăratului din vechime, el o citea 
„în toate zilele vieţii lui", însă o dată pe an îşi administra o „injecţie" 
de Biblie în soluţie concentrată. 

Am aplicat şi eu, uneori, această metodă şi mărturisesc că este 
o experienţă extraordinară. încercaţi-o şi voi! Unii mi-au povestit 
experienţa lor în această privinţă. Cine poate să spună că este prea 
mult să citim toată Scriptura o dată pe an după această metodă? 
Fireşte că pastorul trebuie să fie înaintea membrilor săi în ceea ce 
priveşte citirea Bibliei. în unele boli trebuie administrate doze con- 
centrate de vitamine sau de medicamente, iar secularizarea, super- 

finalitatea şi ceaţa spiritului lumesc sunt nişte boli care ne învăluie 
cu uşurinţă. Prin urmare, avem nevoie din când în când de aceste 
doze concentrate de Biblie. încercaţi metoda aceasta şi veţi observa 
că veţi fi mult binecuvântaţi şi că vă veţi forma o nouă imagine de- 
spre Cuvântul lui Dumnezeu. 

Aş vrea să vă mai dau o sugestie: oferiţi-vă plăcerea de a citi 
o carte din Biblie în întregime într-o singură ocazie. Luaţi-vă un 
scaun confortabil, aşezaţi-vă şi citiţi toată cartea lui Matei, fără să 
vă ridicaţi. Sunt douăzeci şi opt de capitole şi pot fi citite în aproape 
o oră sau o oră şi jumătate. Se va petrece o schimbare în voi când 
veţi vedea viaţa lui Isus, lucrarea şi învăţăturile Sale şi când o veţi 
primi ca pe un mesaj concentrat din partea lui Dumnezeu. Dacă veţi 
citi cartea lui Matei (sau oricare dintre cele patru Evanghelii) în în- 
tregime, într-o singură ocazie, vă veţi forma o nouă imagine despre 
Isus şi despre lucrarea Sa. Veţi avea o experienţă pe care nu o veţi 
uita uşor şi din care veţi extrage, cu siguranţă, predici noi. 

învăţaţi să citiţi rapid. Nu este greu. Poate că cineva spune: „Eu 
citesc greu." Atunci, învaţă să citeşti repede! Există cărţi utile şi 
uşor de procurat care prezintă metode de citire rapidă sau puteţi 
participa la un curs de acest gen. Oricine poate învăţa să citească 
mai repede şi mai eficient. Un lucru este cert: cu cât citim mai re- 
pede (şi dacă citim cum trebuie), cu atât avem mai multe avantaje. 
Mintea noastră gândeşte cu o viteză mult mai mare decât reuşim 
să citim. De altfel, mintea noastră hoinăreşte din cauză că citim 
prea încet. Mintea lucrează cu viteza luminii, iar noi rostim cuvin- 
tele tărăgănat - nu aşa se citeşte! Metoda de a citi cu voce tare este 
foarte ineficientă. învăţaţi să citiţi în gând. Parcurgeţi rândurile cu 
privirea şi nu cu gura. 

Este nevoie să citim şi cu voce tare şi voi vorbi despre aceasta 
mai târziu. însă am putea realiza cu mult mai mult dacă am citi de 
două ori mai repede. Am putea citi de două ori mai multîntr-o viaţă 
- şi ne-am aminti mai mult, dacă am învăţa să citim repede şi efi- 
cient. Mi-aş dori să am ochi buni, cum aveţi cei mai mulţi dintre voi. 
Cu un ochi nu văd atât de bine şi de aceea citesc mai încet; dar voi, 
cei care aveţi ochii buni, sunteţi bogaţi cu adevărat! 

Aşadar, să citim Scriptura ca niciodată până acum şi fără îndoială 
că o vom privi dintr-o perspectivă nouă, pe măsură ce vom auzi gla- 
sul lui Dumnezeu, uneori într-un mod care ne va surprinde. Există 
pe paginile Cuvântului Său minuni care au rămas neexplorate. 

Acum vă voi spune ceva şi sper să nu vi se pară amuzant: Aţi 
citit vreodată o carte din Biblie de la coadă la cap? Sau toată Bi- 
blia de la coadă la cap? Adică, aţi început vreodată cu ultimul verset 
din Apocalipsa, aţi trecut apoi la penultimul verset, apoi la ante- 
penultimul şi tot aşa, până la primul verset al capitolului, pentru ca 
apoi să treceţi la capitolul următor? Poate că vă întrebaţi: „Ce rost 
are să citesc aşa?" Are mult rost, mai ales dacă suntem foarte bine 
familiarizaţi cu Scriptura. Ne pomenim că citim capitole întregi fără 
să luăm seama la ceea ce citim. Mintea rătăceşte departe, iar cuvin- 
tele inspirate trec prin faţa ochilor fără să ne gândim la ele sau la 
mesajul minunat pe care îl poartă. Aceasta se întâmplă, pentru că 
ştim ce urmează. începem să citim Ioan 3,16 „Fiindcă atât de mult 
a iubit Dumnezeu lumea" şi aşa mai departe, dar ne gândim la alt- 
ceva, însă dacă citim versetele în sens invers, nu ştim ce urmează 
şi trebuie să ne gândim la fiecare verset în parte. întrerupând în 
felul acesta cursul obişnuit al versetelor, surprindem semnificaţii 
nebănuite. Vă spun un lucru: dacă veţi folosi metoda aceasta, veţi 
descoperi sute şi chiar mii de versete despre care nici nu ştiaţi că se 
află în Biblie. Am încercat-o deseori şi ştiu că aşa este. 

Nu voi uita niciodată că, într-un moment de mare suferinţă şi 
boală, am început să citesc ultimul capitol din Tesaloniceni în felul 
acesta. Am citit ultimul verset, apoi penultimul, apoi antepenulti- 
mul verset. Ascultaţi: „însuşi Domnul păcii să vă dea totdeauna pa- 
cea în orice fel. Domnul să fie cu voi cu toţi!" Cuvintele acestea au 
avut alt sens pentru mine. „Domnul păcii" - ce nume minunat şi cât 
de mult m-am bucurat că El purta acest nume! Treceam printr-o 
mare suferinţă, dar Domnul meu este Domnul păcii. „însuşi Domnul 
păcii să vă dea totdeauna pacea" şi tocmai aceasta era nevoia mea 
în momentul acela - mângâiere, pace, încurajare. „însuşi Domnul 
păcii să vă dea totdeauna pacea" - chiar acum, în acest moment de 
suferinţă, când de-abia pot să mai răsuflu; chiar acum, când firul 

vieţii mele pare a fi gata să se curme. „Totdeauna", Doamne? Aşa ai 
spus? Da, aşa este - totdeauna. „însuşi Domnul păcii să vă dea tot- 
deauna pacea în orice fel." Gândiţi-vă: primim pace nu numai în zilele 
senine, când suntem înconjuraţi de prieteni şi când împrejurările 
sunt favorabile, ci şi în suferinţă, da, chiar şi în descurajare - în 
orice situaţie. 

Credeţi-mă, dragi colegi, că textul acesta este nemaipomenit. Mi-ar 
plăcea să ascult într-o zi o predică grozavă din acest text, ţinută de 
cineva care a suferit, de cineva care ştie ce e necazul, de cineva care 
a privit în faţă umbra aceea de temut. Da, însuşi Domnul păcii - nu 
un înger - să vă dea totdeauna pacea în orice fel. Fie ca aceasta să fie 
o profeţie, dar şi o făgăduinţă pentru fiecare dintre noi. 

Deci, încercaţi odată să citiţi de la coadă la cap una dintre cărţile 
mai scurte ale Bibliei. Vă asigur că veţi găsi suficiente versete din 
care să predicaţi. 

Vă mai fac o propunere: folosiţi metode variate de citire a Bibliei. 
Citiţi-o de la început la sfârşit. Citiţi-o în doze concentrate. Şi apoi, 
ar trebui să o studiaţi zilnic. Citiţi carte cu carte, studiaţi-o pe teme, 
pe porţiuni, text cu text, cuvânt cu cuvânt. Studiul constant, stator- 
nic, serios, veritabil şi stăruitor al Cuvântului lui Dumnezeu se va 
dovedi a fi foarte folositor. 

în Călătoria pelerinului de Bunyan - apropo, ar trebui să o citiţi 
adesea - creştinul este descris ca având în mână „Cartea cea mai 
bună". Negreşit că slujitorul Evangheliei trebuie să aibă în adâncul 
sufletului convingerea şi certitudinea că Biblia este cea mai bună 
carte. Este cea mai bună, pentru că vine de la Dumnezeu. Dacă nu 
are această convingere, Cartea nu va face nimic pentru el, iar el nu 
va face nimic cu ea şi nu ar trebui să fie pastor creştin. Ea este cea 
mai bună carte pentru că îl descoperă pe Hristos. El este începutul 
şi sfârşitul, „Alfa şi Omega", chintesenţa Sfintelor Scripturi. Putem 
vedea faţa Sa încă din primul capitol din Geneza şi putem privi slava 
cununii Sale în ultimul capitol din Apocalipsa. Fără Isus, Biblia nu 
este diferită de alte cărţi. 

Valoarea supremă a Sfintelor Scripturi stă în faptul că „ele 
mărturisesc despre Mine", cum a spus Isus în Ioan 5,39. Dacă predi- 

catorul nu-L vede pe Hristos în Biblie şi dacă nu predică despre 
Hristos cel înfăţişat în Biblie - în toată Biblia - şi dacă nu face din 
Hristos chintesenţa mesajului său, atunci înseamnă că nu are nicio 
legătură cu Hristos, cu Biblia sau cu pastoraţia creştină. Biblia este 
cartea cea mai bună datorită efectului pe care îl are asupra noastră. 
Ea ne schimbă viaţa, ne aduce mântuire, ne aduce răscumpărare, ne 
arată calea spre Dumnezeu. Ea ne aduce iertare de trecut, putere 
pentru prezent şi slavă pentru viitor - şi toate acestea sunt însoţite 
de o pace care întrece orice închipuire omenească. 

Predicatorul trebuie să stea înaintea oamenilor cu această Carte 
în mână şi în inimă şi să zică: „Vouă v-a fost trimis Cuvântul acestei 
mântuiri" (Fapte 13,26). Apostolii s-au dedicat propovăduirii Cu- 
vântului (Fapte 6,4). Ei „mergeau din loc în loc şi propovăduiau Cu- 
vântul" (Fapte 8,4). Prin această propovăduire, ei doreau să aducă 
neamurile la ascultarea de Cuvânt (Rom. 15,18). Ei propovăduiau 
Cuvântul credinţei (Rom. 10,17). Ei mergeau (şi noi ar trebui să fa- 
cem la fel) „ţinând sus Cuvântul vieţii" (Fii. 2,16). Dacă nu reuşim să 
facem la fel, dacă nu putem accepta Biblia din toată inima, nu vom 
fi niciodată predicatori creştini puternici şi nici nu ar trebui să ne 
numim predicatori. 

Toţi uriaşii amvoanelor din vremurile biblice, din vremea bise- 
ricii primare şi până la John Wesley îndeosebi, şi-au bazat autori- 
tatea pe Scriptură. Primii predicatori adventişti predicau din Biblie; 
mişcarea aceasta a fost pornită de oameni care credeau în ea şi care 
o înţelegeau. Mulţi dintre ei nu mai citeau şi nu mai studiau aproape 
nicio carte în afară de Biblie. 

Billy Graham ne povesteşte o experienţă pe care a avut-o în 
1949, când a venit în Los Angeles ca să susţină o serie de prele- 
geri într-un cort mare - prima lui campanie de proporţii. El socotea 
că în Scriptură existau contradicţii. După cum mărturisea chiar 
el, concepţia lui despre Dumnezeu era îngustă şi nu putea să îm- 
pace unele afirmaţii pe care le citea în Cuvântul lui Dumnezeu. în 
consecinţă, predicarea lui nu avea acea autoritate caracteristică tu- 
turor marilor predicatori. în articolul său, publicat în The Ministry 
(aprilie 1957, pag. 4-7), el descrie lupta psihologică pe care o du- 

cea în vremea aceea. în luna august a acelui an, s-a retras în Forest 
Home, în munţii din California. Acolo a cutreierat cărările de munte 
din inima pădurilor şi s-a luptat cu îndoielile. Iată ce ne povesteşte 
chiar el: 

„într-un final, doborât de disperare, mi-am predat voinţa viului 
Dumnezeu descoperit în Scriptură. Am îngenuncheat înaintea Bi- 
bliei deschise şi am zis: 'Doamne, sunt multe lucruri din această 
carte pe care nu le înţeleg. Dar Tu ai zis că «cel neprihănit va trăi 
prin credinţă». Tot ce am primit de la Tine, am primit prin credinţă. 
Aici şi acum, accept prin credinţă că Biblia este Cuvântul Tău. îl ac- 
cept în întregime şi fără rezerve. Acolo unde sunt lucruri pe care 
nu le înţeleg, nu voi trage o concluzie până când nu voi primi mai 
multă lumină. Dacă este voia Ta, Te rog, dă-mi autoritatea de a vesti 
Cuvântul Tău şi, prin această autoritate, dă-mi convingerea de păcat 
şi întoarce-i pe cei păcătoşi la Mântuitorul.'" 

El a încetat să mai dovedească în predicile lui că Biblia era 
adevărată. în mintea lui, adevărul acesta era clar stabilit. Şi a con- 
statat că repeta iar şi iar cuvintele: „Biblia spune, Biblia spune, Bi- 
blia spune." Ştiţi că aşa predică Billy Graham: „Biblia spune". Şi ţinea 
Biblia în mână, după vechiul obicei al predicatorilor scoţieni şi după 
bunul obicei al predicatorilor adventişti. Oamenii să vadă că ţineţi 
Biblia în mână şi să vă audă zicând: „Biblia spune." 

Acesta a fost începutul marelui succes al lui Billy Graham. Pute- 
rea lui Dumnezeu s-a revărsat peste el şi a început să predice cu au- 
toritate. Ştiu aceasta pentru că l-am ascultat. într-o singură predică, 
el a vorbit din Biblie mai mult decât mulţi adventişti pe care i-am 
ascultat. Era ca în predicile adventiste de odinioară - „Biblia spune" 
şi cita din ea. Folosea puţine ilustraţii, cele mai multe din Biblie - 
„Biblia spune". în mâna lui, Cuvântul lui Dumnezeu era ca o sabie 
puternică, „mai tăietor decât orice sabie cu două tăişuri: pătrunde 
până acolo că desparte sufletul şi duhul, încheieturile şi măduva" 
(Evrei 4,12). în vechime, când mergeau la luptă, oamenii foloseau 
săbii bine ascuţite care să taie şi să spintece încheieturile uşor. 

Aşadar, prieteni, putem să ne întoarcem la acest tip de predicare? 
Ştiţi ce a însemnat ea pentru Billy Graham. El nu are tot adevărul pe 

care îl avem noi, dar predică cu autoritatea Cuvântului în subiectele 
principale despre care vorbeşte. „Ascultaţi cuvântul Domnului!" aşa 
spuneau profeţii din vechime. Dumnezeu a spus aşa şi eu cred; şi 
este suficient pentru mine. 

Mai târziu, Graham a plecat la Londra. Şi acolo, lucrurile s-au 
schimbat tot datorită predicării Cuvântului. Revista Intelligence Di- 
gest care apare în Londra - şi care, apropo, este o bună sursă de 
informaţii despre evenimentele mondiale - amintea, la încheierea 
cuvântării pe care a ţinut-o în Harringay Arena, că predica lui i-a 
uimit pe conducătorii religioşi din acea ţară. La scurt timp după so- 
sirea lui, unii dintre ei spuseseră: „Billy Graham nu va avea succes 
aici. Teologia lui este rămasă în urmă cu 80 de ani. El încă mai crede 
că Biblia este inspirată. Nu va face nimic aici. Astăzi, oamenii tre- 
buie să afle care sunt ultimele concepţii apărute în critica Bibliei, 
iar predominantă trebuie să fie atitudinea filozofică şi ştiinţifică." 

Cu toţii ştim care au fost rezultatele prelegerilor lui. în continu- 
are, Intelligence Digest aminteşte că ceea ce a predicat Billy Graham 
a fost exact ceea ce doreau oamenii să audă şi ceea ce aveau ne- 
voie, ceea ce tânjeau să audă. Despre ce a predicat? A prezentat, pur 
şi simplu, mesajul Bibliei. Iată subiectele abordate de el, aşa cum 
au fost ele consemnate în această publicaţie: „Dumnezeu există. 
Dumnezeu are o împărăţie. împărăţia Lui are o lege. Cele Zece Po- 
runci reprezintă această Lege. încălcarea acesteia este păcat. Pla- 
ta păcatului este moartea. Toţi au păcătuit; de aceea, toţi trebuie 
să primească această pedeapsă. Dar există vreo speranţă? Da, o 
speranţă frumoasă, fiindcă 'atât de mult a iubit Dumnezeu lumea, că 
a dat pe singurul Lui Fiu, pentru ca oricine crede în El să nu piară, ci 
să aibă viaţa veşnică' - fiindcă Isus a murit pentru păcatele noastre 
potrivit Scripturii." Acesta este mesajul transmis de Billy Graham, 
care a redeşteptat Anglia, spre surpriza teologilor neîncrezători. 

în articolul amintit mai sus, autorul povesteşte despre o tânără 
comunistă inteligentă, studentă la Royal Academy of Drama and 
Arts, o actriţă celebră, care se înscrisese în Liga Tinerilor Comunişti, 
deoarece i s-a părut că filozofia comunistă răspundea la problemele 
vieţii. Din curiozitate, a venit împreună cu câteva colege ale ei la 

prelegerile din Harringay Arena, ca să vadă cum este. Mai târziu, ea 
a mărturisit cu câtă uimire a ascultat nu o prelegere de sociologie, 
politică, psihologie sau filozofie, ci o poveste simplă despre cruce. 
Lucrul acesta a fascinat-o pe ea şi pe colegele ei. Au participat la 
toate prelegerile, până când Cuvântul lui Dumnezeu şi-a făcut lu- 
crarea. Inimile lor au fost cucerite şi şi-au predat viaţa lui Isus. 

Marele evanghelist ne reaminteşte că aceasta nu este bibliolatrie, 
închinare la Biblie, ci închinare la Dumnezeul Bibliei şi la adevărul 
revelat în Biblie. Este predicarea centrată pe Biblie, adică predica- 
rea centrată pe Hristos, o prezentare a Evangheliei care spune fără 
să-şi ceară scuze: „Biblia spune", „Aşa zice Domnul". 

Şi, la urma urmei, nu aşa a predicat Isus? Predicarea Lui era 
atât de diferită de explicaţiile date de cărturari şi farisei, încât 
învăţăturile Sale captau atenţia oamenilor. Rabinii puneau accent 
pe tradiţiile omeneşti, pe teorii, pe speculaţii. Ei reproduceau ceea 
ce spuneau alţii despre Scriptură - „Rabinul cutare spune că..." - 
teorii şi speculaţii bazate pe afirmaţiile rabinilor, pe spusele oa- 
menilor cu o mare reputaţie. La fel se întâmplă în vremea noastră 
cu tradiţiile părinţilor bisericii! Nu se pune întrebarea „Ce spune 
Biblia?" ci „Cine este omul care a spus aşa? La ce universitate a stu- 
diat?" 

Isus a predicat numai din Scriptură. El a întâmpinat toate marile 
întrebări care tulbură mintea oamenilor cu „Stă scris", „Ce zice 
Scriptura?" „Cum citeşti în ea?" „în orice ocazie favorabilă, când 
un prieten sau un duşman stârnea interesul ascultătorilor, Dom- 
nul prezenta Cuvântul. El a predicat solia Evangheliei cu claritate 
şi putere. Cuvintele Sale răspândeau un potop de lumină asupra 
învăţăturilor patriarhilor şi profeţilor, iar Scripturile erau ascultate 
de oameni ca şi când ar fi fost o descoperire nouă. Ascultătorii Săi 
nu mai percepuseră o semnificaţie atât de profundă niciodată în Cu- 
vântul lui Dumnezeu." - Slujitorii Evangheliei, ediţia 2004, pag. 31 

Ştim noi mai bine decât El cum ar trebui să predicăm? Dacă tre- 
buie să transmitem un mesaj centrat pe Hristos, bazat pe Scriptură, 
da, din Scriptură, în Scriptură şi prin Scriptură, atunci trebuie să 
cunoaştem Scriptura; trebuie să citim Scriptura. Datoria noastră 

precisă este să citim Biblia regulat, zilnic. Trebuie să stăm singuri 
cu Dumnezeu şi cu al Său Cuvânt în fiecare zi. Nu mă refer la pasajul 
pe care îl citim la altarul familial, ci la studiul individual. 

Aşadar, Biblia capătă o importanţă supremă şi vie pentru fiecare 
slujitor al lui Dumnezeu. Toate virtuţile, toate binecuvântările, toată 
lumina, toată forţa predicării vine prin intermediul acestui mijloc al 
revelaţiei divine. 

Trebuie să primim putere direct din Biblie şi nu doar din scrie- 
rile altora. Au apărut mii şi mii, zeci de mii de cărţi despre Biblie. De 
ce să nu mergem la aceeaşi sursă din care şi-au extras adevărurile 
autorii lor? Mergeţi la marea resursă a comorilor cereşti! Deşi oa- 
menii sapă în ea de mii de ani, bogăţiile ei sunt inepuizabile. De ce 
să nu mergem şi noi direct la sursa adevărului lui Dumnezeu? 

Unii au găsit util sfatul de a păstra o Biblie numai pentru stu- 
diul devoţional şi sugestia lor este să nu o subliniem şi să nu facem 
însemnări pe ea, pentru ca pasajele familiare să nu fie încătuşate de 
idei învechite pentru a primi astfel zilnic hrană proaspătă pentru 
trebuinţele noastre şi putere pentru nevoile prezente. 

Ar trebui să ne apropiem de acest Cuvânt pentru nevoile perso- 
nale, ca să găsim ajutor practic. Ispita noastră neîntreruptă este să 
studiem Biblia pentru alţii: pentru turma noastră sau pentru pri- 
etenii noştri pastori. Când ne apropiem zilnic în taină de Cuvânt, ar 
trebui să întrebăm: „Ce îi spune Domnul slujitorului Său?" Cuvân- 
tul lui Dumnezeu trebuie să ne judece (Evrei 4,12). Prin meditaţia 
personală zilnică asupra Cuvântului, devenim puternici în Domnul, 
ca să trăim Cuvântul şi să creştem în slujire. în portretul profetu- 
lui adevărat dat de Maleahi, ni se spune: „Legea adevărului era în 
gura lui şi nu s-a găsit nimic nelegiuit pe buzele lui" (Mal. 2,6). Gura 
predicatorului trebuie să fie plină de Scriptură, întrucât inima lui 
este plină de ea. 

Nu cu mult timp în urmă, unul dintre predicatorii de seamă din 
New York a mărturisit că, în copilărie, mergea la biserică regulat cu 
părinţii lui şi că a crescut în părtăşia unei biserici mici din Newjer- 
sey. Pastorul bătrân care slujea în biserica aceea de mulţi ani, nu era 
un predicator înzestrat. Avea memoria foarte slabă, pierdea adesea 

firul cuvântării şi uita cu totul despre ce se apucase să predice. Dar 
bătrânul avea o calitate deosebită. El memorase pasajele impor- 
tante din Scriptură şi putea reda din memorie capitol după capitol. 
De aceea, când pierdea firul predicii, începea să spună pe de rost 
aceste pasaje importante - Psalmul 104, Psalmul 91, Psalmul 23, 
Isaia 53 sau Apocalipsa 21. Se entuziasma şi continua să repete ver- 
setele minunate din Cuvântul lui Dumnezeu, până se încheia tim- 
pul pentru predică. De obicei, pasajele nu aveau nicio legătură cu 
predica. Dar ce conta? Ele erau mai preţioase decât predica. 

Predicatorul din New York povestea că, în copilărie, verse- 
tele acestea i-au influenţat viaţa în cea mai mare măsură. Nu-şi 
mai amintea predicile bătrânului predicator, dar nu a putut uita 
niciodată cuvintele frumoase din Cartea lui Dumnezeu. întrucât 
le-a ascultat de atâtea ori, ele i-au rămas întipărite în minte şi l-au 
urmărit. A fost convins de puterea lor şi, pe baza mărturiei lor, s-a 
convertit, iar mai târziu a devenit pastor creştin. 

Prin urmare, cu toţii avem nevoie să ne umplem mintea cu Scrip- 
tura, să o citim şi să o recitim până când vom ajunge să o cunoaştem 
din scoarţă în scoarţă. Nu spun că ar trebui să o ştim pe toată pe 
de rost. Este o sarcină uriaşă! Dar unii au reuşit să o memoreze 
pe toată. E adevărat totuşi că unii memorează mai uşor decât alţii. 
Noi însă trebuie să fim în stare să găsim versetele din Scriptură, 
atunci când cineva le citează. Iar când un pasaj important este re- 
produs sau citit incorect, noi ar trebui să fim în stare să observăm 
inexactităţile. 

Aş dori să le propun în special tinerilor să memoreze nu numai 
câteva texte, ci pasajele importante din Cartea Sfântă. Gândiţi-vă 
cât de mult vă va ajuta acest lucru în predicare şi cât de mult vă 
va îmbogăţi viaţa. Vă propun să memoraţi capitolele pe care le-am 
amintit deja. Bineînţeles că veţi şti pe de rost Psalmul 23, Cele Zece 
Porunci şi Fericirile. 

Dar ce ziceţi de Isaia 53? „El era străpuns pentru păcatele noas- 
tre, zdrobit pentru fărădelegile noastre. Pedeapsa care ne dă pa- 
cea a căzut peste El şi prin rănile Lui suntem tămăduiţi." Apropo, 
versetul acesta este punctul central al unui pasaj format din nouă 

versete. Dacă facem abstracţie de împărţirea pe capitole, pasajul 
acesta de nouă versete este punctul central al unui pasaj mai 
mare de douăzeci şi şapte de versete. Există nouă capitole care 
alcătuiesc o frumoasă cântare, în care capitolul 53 este capitolul 
ei central, iar versetul 5, punctul central. Este un fel de vitraliu în 
formă de rozetă aflat într-o catedrală somptuoasă: versetul acesta 
se află în centru, iar pasajul începe şi se încheie cu „'Cei răi n-au 
pace', zice Domnul" (Is. 48,22; 57,2 1). Accentul cade pe acest ver- 
set: „El era străpuns pentru păcatele noastre." Este formidabil! 
învăţaţi aceste capitole. 

După aceea, învăţaţi Psalmul 37. Mama mea, care se află acum 
în sală, ne-a învăţat pe mine şi pe fratele meu să memorăm acest 
psalm şi pot să-1 spun pe de rost cuvânt cu cuvânt, chiar dacă nu 
verset după verset, pentru că nu sunt în legătură unele cu altele 
- este un tip de text foarte greu de memorat. Nu le-am studiat su- 
ficient de mult ca să le învăţ în ordine, dar dacă îmi spune cineva 
cuvântul de început, pot să spun tot versetul. 

Psalmul 8 este un psalm atât de frumos! „Doamne, Dumnezeul 
nostru, cât de minunat este Numele Tău pe tot pământul!" Putem 
începe rugăciunea cu aceste cuvinte - cu adorarea lui Dumnezeu şi 
consacrarea noastră. 

Psalmii 19, 91, 103 şi, bineînţeles, o mare parte din Ioan 1, o 
parte din Ioan 14, din 1 Corinteni 13, ultimele două capitole din 
Apocalipsa - toate sunt pasaje frumoase pe care le putem memora. 

Unii dintre vechii predicatori memorau pasaje mai mult decât 
noi. în ciuda a tot ce se spune despre primii părinţi ai bisericii, în 
dreptul lor putem spune un lucru pe care nu-1 putem spune şi de- 
spre predicatorii moderni: ei cunoşteau Scriptura aproape pe de 
rost. S-a spus că, dacă toate manuscrisele Bibliei s-ar pierde, din 
scrierile lor ar putea fi reprodusă toată Scriptura, cu excepţia câ- 
torva versete. Faptul că nu le-au reprodus întotdeauna cu exactitate 
dovedeşte că le-au citat din memorie, dar şi că au reuşit să înveţe şi 
să redea din memorie incredibil de multe pasaje din Scriptură. 

Şi primii predicatori puritani obişnuiau să memoreze părţi mari 
din Scriptură. în epitaful scris de Benjamin Woodbridge despre dr. 

John Cotton, găsim următoarele cuvinte care, deşi sunt citate de- 
seori, nu îşi pierd frumuseţea: 

El a fost Biblia vie în carne şi oase; tablele pe care 

Erau înscrise cu litere mari cele două Legăminte. 

Evanghelie şi Lege, fiecare avea locul ei în inima lui; 

Capul lui era indexul Cărţii Sfinte; 

Iar numele lui, prima pagină; şi, apoi, 

Viaţa lui, un comentariu asupra textului. 

0, ce monument plin de slavă va fi 

când va reveni la viaţă, într-o nouă ediţie! 

Dar ne putem aştepta să nu existe erată 

în paginile şi între coperţile veşniciei! 

Nu-i aşa că e un epitaf frumos? Viaţa predicatorului trebuie să 
fie un comentariu asupra textului, nu-i aşa? Este un epitaf de modă 
veche, dar înfăţişează portretul adevărat al predicatorului, care 
este o Biblie vie. Să dea Dumnezeu ca epitaful acesta să fie valabil şi 
în dreptul nostru! 

în Sfintele Scripturi se găsesc patru nume date creştinilor, care 
reprezintă cele patru virtuţi fundamentale, atât de esenţiale pentru 
mântuirea omului. Iată-le: 

Creştinii sunt numiţi sfinţi datorită sfinţeniei lor, credincioşi 
datorită credinţei lor, fraţi datorită dragostei lor şi ucenici datorită 
cunoştinţelor lor. Dar cum putem avea sfinţenie, credinţă, dragoste 
sau cunoştinţe dacă nu ne hrănim din Cuvântul lui Dumnezeu? 

Nu am uitat niciodată cuvintele lui Henry van Dyke, pe care le-am 
învăţat în colegiu - frumosul elogiu pe care îl aduce Sfintelor Scrip- 
turi. Sper că îl veţi memora şi voi: 

Născută în Răsărit şi îmbrăcată în forme şi imagini ori- 
entale, Biblia trece pe toate cărările lumii cu pas cunoscut 
şi străbate toate ţările ca să-i găsească pe ai săi. Ea a învă- 
ţat să-i vorbească inimii omeneşti în sute de limbi. Ea intră 
în palat, ca să-i spună monarhului că el este slujitorul Celui 
Preaînalt şi intră în colibă ca să-1 asigure pe ţăran că el 
este fiul lui Dumnezeu. 

Copiii ascultă povestirile ei cu uimire şi încântare, iar 
înţelepţii cugetă la ele, ca la nişte parabole ale vieţii. Ea 
are un cuvânt de pace pentru vremea necazului, un cuvânt 
de mângâiere pentru ziua nenorocirii, un cuvânt de lumină 
pentru ceasul întunecat. Profeţiile ei sunt repetate în adu- 
narea poporului şi sfaturile ei sunt şoptite la urechea celor 
singuratici. Cei nelegiuiţi şi cei mândri tremură la mus- 
trarea ei, însă celui rănit şi pocăit le vorbeşte ca o mamă. 
Pustiul şi locurile neumblate tresaltă de bucurie datorită 
ei, iar focul de cărbuni aprinşi luminează citirea paginilor 
ei străvechi. 

Ea a pătruns în sentimentele noastre cele mai adânci şi 
a dat culoare viselor noastre cele mai dragi; astfel că dra- 
gostea şi prietenia, compasiunea şi consacrarea, amintirile 
şi speranţa se îmbracă cu veşmintele frumoase ale cuvinte- 
lor ei preţioase, mirosind a tămâie şi a mir. 

Cuvintele ei vin nepoftite deasupra leagănului şi lângă 
mormânt. Ele ne umplu rugăciunile cu o putere mai mare 
decât putem cuprinde, şi frumuseţea lor ne răsună în ure- 
che cu mult după ce am dat uitării predicile în care le-am 
auzit. Ele se întorc la noi iute şi pe tăcute, ca nişte porum- 
bei din depărtare. Ele ne iau prin surprindere cu înţelesuri 
noi, ca nişte izvoare de apă care ţâşnesc din stâncă lângă 
o cărare mult bătătorită. Ele devin mai valoroase ca nişte 
perle care sunt purtate în dreptul inimii. 

Cine are această comoară nu este nici sărac şi nici sin- 
gur. Când cerul se întunecă şi când pelerinul ajunge în va- 
lea numită „a umbrei", el nu se teme să coboare în ea: el ia 
în mână toiagul şi nuiaua Scripturii; le spune prietenilor şi 
tovarăşilor săi: „La revedere, ne vom revedea"; şi, încurajat 
de sprijinul acesta, înaintează spre strâmtoarea pustie ca 
unul care trece de la întuneric la lumină. 

Mi-ar plăcea să scriu astfel de cuvinte! Dar mi-e mai uşor să le 
memorez când le scrie altcineva. Puteţi să le memoraţi şi voi. Este 
un elogiu minunat adus Sfintelor Scripturi. 

Categoric că trebuie să ne hrănim zilnic din Cuvântul lui Dum- 
nezeu. Trebuie să ne însuşim această comoară şi, cu trecerea anilor, 
o vom preţui tot mai mult. Numai în felul acesta, lucrarea noastră 
va deveni mai puternică, iar noi vom fi predicatori tot mai buni. 
Ascultaţi citatul următor din Mărturii, volumul 4, ediţia 1999, pag. 
432: 

Pastorii trebuie să consacre timp pentru citit, pentru 
studiu, pentru meditaţie şi rugăciune. Ei trebuie să adune 
cunoştinţe folositoare, memorând părţi din Scriptură, 
schiţând împlinirea profeţiilor şi învăţând lecţiile pe care 
le-a dat Hristos ucenicilor. Luaţi cu voi o carte pentru citit 
când călătoriţi cu trenul sau aşteptaţi la gară. Folosiţi orice 
moment disponibil făcând ceva. în felul acesta, va fi închisă 
o uşă eficientă împotriva a mii de ispite. 

Citiţi tot acest capitol, intitulat „Pastori ai Evangheliei". Dacă 
nu produce o frământare în sufletul vostru, o tulburare în mintea 
voastră, o dorinţă de a fi un om intelectual uriaş pentru Hristos şi 
de a cunoaşte Scripturile, atunci aveţi o problemă. Ascultaţi şi acest 
citat: „Dar unii care au fost angajaţi în lucrarea de predicare de ani 
de zile sunt mulţumiţi să se limiteze la câteva subiecte, fiind prea 
leneşi să cerceteze Scripturile cu atenţie şi rugăciune, ca să poată 
ajunge uriaşi în înţelegerea doctrinelor biblice şi a învăţăturilor 
practice ale lui Hristos." - Ibid., pag. 435. Iată de unde am luat cu- 
vântul - „uriaşi". Cum putem deveni nişte uriaşi? Da, dacă cercetăm 
Scripturile zilnic, dacă le purtăm cu noi şi dacă le memorăm. 

Gândirea noastră este pipernicită şi neputincioasă dacă nu o 
dezvoltăm continuu. Citesc din nou de pe aceeaşi pagină: 

Mintea tuturor trebuie să fie aprovizionată cu acea 
cunoaştere a adevărurilor Cuvântului lui Dumnezeu, ca să 
poată fi pregătiţi, în orice moment, să prezinte din vistierie 
lucruri noi şi vechi. Minţile au fost mutilate şi pipernicite 
din lipsă de zel şi de disciplină serioasă şi severă. A venit 
timpul când Dumnezeu spune: „Du-te înainte şi cultivă ap- 
titudinile pe care ţi le-am dat." Ibid 

Colegi predicatori, înţelegem noi că suntem răspunzători pentru 
binele pe care am fi putut să-1 facem, dar pe care nu l-am făcut din 
cauză că suntem prea leneşi ca să ne dezvoltăm? 

Acum vreau să revin asupra temei amintite în prelegerea ante- 
rioară - timpul. Orele de dimineaţă sunt potrivite pentru studiu. 
Ar trebui să ne luăm timp pentru studiu, pentru citit, pentru Cu- 
vântul lui Dumnezeu, pentru memorarea pasajelor din Scriptură şi 
a altor texte - poezii etc. Când călătorim, ar trebui să luăm cu noi 
o carte. „Cum să-mi fac timp pentru studiu?" mă întrebaţi. Faceţi- 
vă timp, pur şi simplu! De obicei, vă faceţi timp să luaţi masa de 
dimineaţă, de prânz şi de seară, nu-i aşa? Vă luaţi timp să dormiţi. 
Cum anume? Pur şi simplu. Sunteţi atât de obosiţi, încât indiferent 
ce trebuie să faceţi, chiar dacă trebuie să mai lucraţi la planurile 
pentru Sărbătoarea Secerişului, vă duceţi la culcare şi dormiţi. Vi se 
face atât de foame, încât mâncaţi, indiferent cât de ocupaţi sunteţi. 

Când veţi respecta hotărârea de a studia, de a memora Scriptura, 
de a medita şi de a vă ruga, cu tot atâta fermitate ca şi hotărârea de 
a dormi, de a mânca, de a face o impresie bună asupra oamenilor 
prin atingerea ţintelor şi împlinirea tuturor sarcinilor pe care se 
aşteaptă să le împliniţi, vă veţi face timp. Când veţi flămânzi după 
Cuvântul lui Dumnezeu totatât de mult ca după masa de dimineaţă, 
de prânz şi de seară, vă veţi hrăni din Cuvântul lui Dumnezeu. 

Cum să-mi fac timp? Exact aşa cum îşi fac timp ceilalţi oameni 
pentru activităţile lor. Trebuie să vă faceţi timp. 0 zi are numai 24 
de ore şi toţi dispunem de acelaşi timp. Progresul şi succesul nos- 
tru ca pastori în lucrarea lui Dumnezeu depind de modul în care 
folosim timpul. 

Nu vreau să stabilesc un timp pe care fiecare să-1 pună deoparte 
pentru studiu şi rugăciune. Nu ştiu cât ar trebui. Fiecare trebuie să-1 
stabilească personal împreună cu Dumnezeu. Cei mai isteţi dintre 
noi nu vor avea nevoie de atât de mult timp ca noi, ceilalţi. 

Cineva mi-a cerut numele autorului cărţii pe care am amin- 
tit-o aici: The Secret of Pulpit Power Through Thematic Christian 
Preaching [Secretul succesului la amvon prin predicarea creştină 
tematică]. Autorul este dr. Simon Blocker şi este publicată la Editu- 

ra Eerdman's. La pagina 29, el spune: „Este un păcat al încumetării 
ca pastorul să lucreze şapte zile pe săptămână. Niciun pastor nu va 
scăpa nepedepsit. Nu întinde coarda prea mult, că se rupe." Apoi el 
îndeamnă la odihnă adecvată, dar insistă ca dimineţile să fie dedi- 
cate studiului, spunând: „Predicatorul creştin nu va reuşi să ţină 
predici tematice dacă studiază mai puţin de patru ore pe zi." Nu ştiu 
dacă afirmaţia aceasta este corectă sau nu, dar aşa spune el. Cât 
studiaţi în fiecare zi: o oră? Treizeci de minute? Cincisprezece mi- 
nute? 

Dr. Blocker continuă: 

„Predicatorul care studiază patru ore pe zi se dezvoltă perma- 
nent. Efectele se acumulează... Pune-ţi deoparte cele patru ore 
preţioase ale dimineţii pentru Biblie, comentarii şi dicţionare bi- 
blice, în aceste patru ore, lucrează la predicile pe care le vei ţine în 
viitorul apropiat sau mai îndepărtat. Cum vei reuşi să îţi iei patru 
ore pentru studiu în fiecare dimineaţă? Aşa cum îşi iau fermierii, 
muncitorii şi negustorii. Ţine pasul cu oamenii care pleacă la ser- 
viciu. Trezeşte-te la o oră potrivită!" 

Poate că cineva va exclama descumpănit: „Patru ore! De unde 
să iau patru ore?" Maşina te aşteaptă în faţa casei, ca să te duci în 
diferite locuri. Eşti în plină campanie de evanghelizare, trebuie să 
faci cutare şi cutare lucru. Poate că patru ore este prea mult pentru 
predicatorul adventist obişnuit de astăzi, dar ce spuneţi de două 
ore? Dar o oră? 0 jumătate de oră? Cincisprezece minute? Ştim cu 
toţii că mulţi predicatori de astăzi nu investesc în fiecare zi, regu- 
lat, atât de mult timp în lucrarea de predicare - în activitatea lor 
primordială. Aceste ore preţioase ale dimineţii sunt irosite sau 
umplute cu alte activităţi. Stăm la telefon, ne ocupăm cu de toate, 
dar cu nimic important. După-amiaza este potrivită pentru vizite. 
Puteţi scrie scrisori, puteţi sta de vorbă cu oamenii; atunci e mo- 
mentul să vă ocupaţi de activităţi; dar dimineaţa este pentru munca 
de creaţie. 

Aici soţia pastorului poate fi de ajutor - căci cine poate fi un pas- 
tor bun, dacă nu are o soţie bună? Cereţi-i să fie secretarea voastră 
şi lăsaţi-o să răspundă la telefon. La noi în casă, soţia răspunde la 

telefon deşi am în biroul meu un telefon cuplat. Telefonul sună - eu 
ridic receptorul, o aud vorbind şi îmi dau seama dacă este cineva 
cu care vreau să vorbesc. Dacă nu, pun receptorul înapoi. Uneori, ei 
nu îi place - consideră că ar trebui să preiau discuţia. Păi, dacă aş 
răspunde la telefon tot timpul, dacă aş sta de vorbă cu toţi şi dacă 
aş vorbi la nesfârşit, nu aş termina de pregătit nici emisiunile pen- 
tru radio, nici nimic altceva. Nu aş fi reuşit niciodată să pregătesc 
prelegerile acestea. Dacă cineva vrea să stea de vorbă cu mine şi 
dacă nu este o chestiune de viaţă şi de moarte, atunci soţia mea îi 
spune: „îmi pare rău; nu este disponibil acum. Dar puteţi să reveniţi 
la ora cutare." Nu este necesar să precizeze unde sunt şi ce fac. Lu- 
crez pentru Domnul şi atât. 

Deci lăsaţi-le pe soţiile voastre să răspundă la telefon şi să preia 
mesajele dacă nu este o chestiune de viaţă şi de moarte sau un tele- 
fon de la mare distanţă la care trebuie neapărat să răspundeţi. Bu- 
nul simţ vă va spune când trebuie săîntrerupeţi studiul şi meditaţia. 
Bunul simţ, bunătatea şi politeţea creştină vă pot ajuta să discerneţi 
fiecare situaţie, acolo unde există hotărâre, prin harul lui Dumne- 
zeu, chiar dacă uneori vom fi nevoiţi să le dăm explicaţii celor care 
nu s-au gândit niciodată că pastorul trebuie să studieze, ca să aibă 
ce să spună la amvon. 

Apoi mai este şi problema copiilor. Doi copilaşi care-şi iubesc 
tatăl pot distruge mai multe predici decât ne putem închipui, dar, 
dacă sunt educaţi corespunzător, ei vor înţelege repede cât de im- 
portant este ca tatăl lor să petreacă o oră singur cu Dumnezeu. Da, 
pastorul trebuie să se roage împreună cu familia lui, cu copiii, cu 
soţia, dimineaţa, seara şi probabil în alte ocazii; dar trebuie să se 
roage şi singur. 

Am amintit aseară cum vă pot ajuta soţiile voastre. Unele soţii 
îşi irosesc timpul stând de vorbă la nesfârşit cu soţii lor, în loc să-i 
îndemne să meargă la studiu. Poate că nu aveţi decât un colţ de 
cameră sau un colţ de garaj unde să studiaţi; dar căutaţi un loc unde 
să fiţi singuri. „Intră în odăiţa ta, încuie-ţi uşa şi roagă-te Tatălui tău, 
care este în ascuns şi... îţi va răsplăti" (Mat. 6,6). Cereţi-le soţiilor 
să păzească uşa ca nişte leoaice, dacă este nevoie. Ele să le spună 

copiilor: „Tati stă de vorbă cu Dumnezeu. Nimeni nu are voie să-1 
deranjeze." 

Predicatorul trebuie să-L caute pe Dumnezeu pentru acea co- 
muniune sfântă în care primeşte planul pentru ziua respectivă şi 
pentru veşnicie. Este bine ca el să aibă în fiecare dimineaţă această 
perioadă de creştere, acest ceas împreună cu Dumnezeu. Chiar dacă 
este numai o jumătate de oră, schimbarea se va vedea în viaţa lui în 
numai câţiva ani. Oamenii vor observa progresele lui, vor observa 
schimbările făcute şi îi vor cere să predice în diferite locuri. îl vor 
solicita, pentru că progresează permanent. Atunci, vor fi mai puţini 
predicatori care să fie mutaţi după numai câteva luni. Se vor econo- 
misi milioane de dolari pentru lucrare. în opinia mea, conducătorii 
noştri ar trebui să se gândească la aceste lucruri. Avem astăzi sute 
de biserici care au nevoie de predicatori noi. Nu de alţi predicatori, 
ci de predicatori noi - de oameni care cresc mereu şi care se înno- 
iesc tot timpul. Nu este nicio problemă cu predicatorii noştri, atâta 
timp cât ei progresează continuu. Ei trebuie să crească şi să se dez- 
volte neîncetat. 

Milioane de dolari ar fi economisiţi pentru lucrare dacă oamenii 
ar creşte, dacă ar fructifica zilnic această oră, dacă ar face ceea ce 
le dictează bunul simţ, ceea ce le spune Spiritul Profetic şi ceea ce 
fiecare ştie că are de făcut. Atunci ei ar predica cu mai multă putere, 
subiectele de predici s-ar înmulţi şi ar ieşi la iveală de pe fiecare 
pagină a Bibliei, chemându-i: „Predică despre mine! Predică despre 
mine!" 

De ce unii predicatori prezbiterieni sau din alte denominaţiuni 
pot locui în acelaşi loc 35 sau 40 de ani, pot progresa mereu, pot de- 
veni predicatori mai buni, pot scrie cărţi, pot susţine prelegeri, iar 
comunităţile lor pot să crească mereu? De ce? Fiindcă ei studiază şi 
progresează mereu. îşi iau concediu, călătoresc, se duc să îi asculte 
pe alţi predicatori şi slujirea lor pastorală se consolidează. Chiar şi 
cincisprezece minute de citit pe zi pot să ne schimbe viaţa. 

Dr. William Osler, numit adesea „Părintele medicinii americane", 
era un om foarte ocupat. Fără îndoială că niciunul dintre predica- 
torii noştri nu a fost vreodată mai ocupat decât dr. Osler. Muncea 

din greu în Baltimore. Pe lângă aceasta, era profesor de medicină 
la Universitatea Johns Hopkins, o sarcină importantă, fără îndoială. 
Totodată, scria manuale de medicină, o altă sarcină importantă. 
Muncea efectiv zi şi noapte, de dimineaţă devreme şi până noaptea 
târziu. într-o zi, şi-a dat seama că nu reuşise să citească multe dintre 
cărţile pe care-şi dorise dintotdeauna să le citească. Timpul zbura 
şi se părea că nu va avea niciodată timp să-şi împlinească dorinţa 
şi probabil că aşa s-ar fi întâmplat dacă ar fi aşteptat să vină ziua în 
care să zică: „Acum am timp să le citesc." Aceasta este cea mai mare 
greşeală pe care o fac oamenii. Nu vor avea niciodată timp; timpul 
acela nu va veni niciodată. Viaţa nu este aşa. 

Aşadar, dr. Osler s-a hotărât să-şi facă timp. După câteva zile de 
chibzuială, a ajuns la concluzia că nu putea să citească decât noaptea, 
după ce intra în pat, adică înainte de a adormi. Citea numai cinci- 
sprezece minute - dacă stătea mai mult, îl lua somnul; dar nu mai 
puţin, pentru că numai în cel puţin cincisprezece minute se putea 
observa un progres. Aşadar, a făcut rost de cărţile dorite şi le-a pus 
pe noptieră şi în fiecare noapte, după ce intra în pat, citea exact cin- 
cisprezece minute, pe ceas. 

Dr. Osler a continuat să citească aşa timp de opt ani, până în 
ziua morţii; lista lungă de cărţi pe care le-a citit, cărţi monumen- 
tale, marile cărţi ale omenirii, este uluitoare - zeci şi zeci de cărţi. 
După câteva luni, a constatat că nu îl lua somnul decât după cele 
cincisprezece minute de lectură. îşi făcuse deja un obicei. Noaptea 
nu este timpul cel mai bun pentru meditaţie, studiu şi muncă de 
creaţie, dar este un timp bun pentru citirea unor cărţi bune, care 
trebuie citite. Există totuşi pericolul ca, dacă am amânat să facem 
anumite lucruri dimineaţa, să citim prea mult noaptea, să ne distru- 
gem sănătatea şi, în cele din urmă, să fim constrânşi să punem capăt 
acestui obicei. însă lectura unei cărţi bune în fiecare seară, timp de 
cincisprezece minute, nu este un obicei dăunător. încercaţi şi voi? 

Dragi prieteni, ce se întâmplă cu noi? Credeţi că vom putea con- 
tinua să lucrăm în acest ritm agitat şi febril, făcând mult zgomot 
pentru nimic, cum spunea Shakespeare, şi să mai purtăm numele 
de predicatori ai Cuvântului? Un lucru este sigur: nimeni nu va citi 

şi nu va studia în locul nostru. Nimeni nu se va ruga în locul nos- 
tru. Este datoria noastră! Şi, sincer, dacă nu ne luăm timp, timpul va 
trece pe lângă noi. Nu este nicio îndoială. 

Trebuie să scoatem din vistieria Cuvântului lui Dumnezeu lu- 
cruri noi şi lucruri vechi. 

Veghetorii lui Dumnezeu n-ar trebui să caute cum să 
placă oamenilor şi nici să asculte cuvintele lor şi apoi să 
le rostească [aceasta va fi tendinţa noastră dacă nu vom 
petrece mult timp cu studiul Cuvântului lui Dumnezeu]; 
ci trebuie să asculte ce spune Domnul, care este Cuvântul 
Său pentru popor. Dacă se sprijină pe vorbiri pregătite cu 
ani în urmă, ei nu vor satisface nevoile ocaziei respective. 
Inimile lor trebuie să fie deschise, astfel încât Domnul să 
le poată impresiona mintea şi numai după aceea vor fi în 
stare să le dea oamenilor căldura adevărului preţios al Ce- 
rului. Lui Dumnezeu nu-I plac slujitorii aceia înguşti, care 
consacră puterile date lor de Dumnezeu pentru lucruri de 
mică importanţă şi dau greş în a creşte în cunoaşterea 
divină până la înălţimea staturii plinătăţii lui Isus Hristos. 
- Mărturii, voi. 5, ediţia 1998, pag. 262. 

Cred că dr. William Magee a fost cel care a spus că există nu- 
mai trei tipuri de predicatori: cei pe care nu-i poţi asculta, cei pe 
care îi poţi asculta şi cei pe care trebuie să-i asculţi. Trebuie să luăm 
hotărârea ca, prin harul lui Dumnezeu, să facem parte din ultima 
categorie - din categoria predicatorilor pe care oamenii trebuie să-i 
asculte, pentru că ei au ceva de spus. Dar ca să fim aşa, trebuie să 
avem într-adevăr ceva de spus. Trebuie să vorbim cu autoritatea 
pe care ne-o dau cunoaşterea adevărată şi revelaţia Cuvântului lui 
Dumnezeu. Iar aceasta se obţine numai printr-un efort necontenit. 
Predicarea autentică se bazează pe studiu autentic, pe meditaţie 
autentică şi pe rugăciune autentică. 

Există astăzi oameni care stau la amvon ca păstori şi care declară 
că hrănesc turma, în vreme ce oile mor de foame chiar acolo, în faţa 
lor - ele aşteaptă, dar nu primesc hrană. Aceşti oameni nu au cules 
niciodată grâul, nu l-au măcinat, nu l-au cernut, nu au frământat 

aluatul cum trebuie, nu l-au pus în cuptor şi nu l-au copt niciodată; 
nu au scos pâinea din cuptor niciodată, nu au frânt-o şi nu au dat-o 
comunităţii nerăbdătoare. „Hrana oferită poporului este foarte 
ieftină." - Mărturii pentru pastori, ediţia 2007, pag. 302. Cine nu 
studiază nu poate să predice despre Hristos aşa cum se cuvine. 

Dacă vrem să ţinem predici bune despre marile teme, despre 
marile subiecte, atunci trebuie să cercetăm, trebuie să muncim. 
Ellen White ne arată care sunt aceste mari teme: 

Iată care sunt subiectele noastre: Hristos cel răstignit 
pentru păcatele noastre, Hristos cel înviat, Hristos - Mijlo- 
citorul nostru înaintea lui Dumnezeu. Strâns legate de 
acestea sunt subiectele despre lucrarea Duhului Sfânt, re- 
prezentantul lui Hristos. - Evanghelizare, ediţia 2008, pag. 
149. 

Preexistenţa lui Hristos, a doua venire a Domnului Hris- 
tos cu putere şi slavă, demnitatea Sa, Legea Sa sfântă şi 
înaltă, acestea sunt subiectele asupra cărora trebuie să stă- 
ruim cu simplitate şi convingere. - Ibid. 

Cum putem să predicăm despre aceste teme dacă nu studiem? 
Trebuie să transmitem un mesaj pozitiv, înălţând crucea lui Hristos. 
Trebuie să adunăm „declaraţiile pozitive cele mai convingătoare cu 
privire la ispăşirea săvârşită de Domnul Hristos pentru păcatele lu- 
mii." - Ibid., pag 149, 150. Trebuie să adunăm „toate declaraţiile şi 
dovezile care fac ca Evanghelia să fie vestea cea bună a mântuirii 
pentru toţi aceia care îl primesc pe Hristos şi cred în El ca Mântu- 
itor personal." - Ibid., pag 150. Mesajul nostru să fie unul pozitiv! 

Pentru aceasta, trebuie să studiem. Trebuie să ştim unde se 
găsesc aceste declaraţii. Unii susţin cuvântări lungi alcătuite în 
mare parte din anecdote; dar pentru aceasta nu a fost nevoie 
de mult studiu, de cercetare a sufletului, de înţelegere a Cuvân- 
tului. Obiectivul predicării nu este acela de a amuza, de a distra, 
de a stârni interesul şi nici măcar acela de a transmite informaţii 
sau de a convinge la nivel intelectual. „Proclamarea Cuvântului 
trebuie să se adreseze intelectului şi să ofere cunoaştere, dar ea 
cuprinde mai mult decât atât. Inima pastorului trebuie să atingă 

inima ascultătorilor." - Ibid., 167. Pentru a adresa un astfel de apel 
care să mişte sufletul oamenilor, trebuie să ne rugăm, să studiem şi 
să medităm. 

Am putea să vorbim ore în şir despre necesitatea studierii Bibli- 
ei, despre citirea Scripturilor, dar nu avem atâta timp la dispoziţie. 
Cred că fiecare pastor ar trebui să îşi procure toate traducerile Bibliei 
disponibile în limba lui şi să le studieze. Eu am treizeci sau patruzeci 
de versiuni. Pastorul va găsi în multe dintre aceste traduceri mai noi 
clarificări uimitoare asupra textelor oferite în limba contemporană 
şi informaţii suplimentare aduse de multele descoperiri făcute în 
lingvistică, arheologie şi alte domenii. El ar trebui să studieze cât mai 
multe traduceri posibil. De asemenea, trebuie să aibă Biblia în origi- 
nal şi să ştie să o citească în studiul devoţional. La predică însă cred 
că ar trebui să folosească versiunea King James, acel „izvor curat al 
limbii engleze", întrucât engleza ei anglo-saxonă, bogată şi frumoasă 
este de neasemuit. Citiţi ce a spus John Ruskin despre ea în Sesame 
and Lilies [Susan şi crini]; sau Sir Arthur Quiller-Couch în comentari- 
ile sale intitulate On the Art ofReading [Despre arta de a citi]. Dacă 
există în această versiune anumite texte care trebuie lămurite cu aju- 
torul altor versiuni, desigur că lucrul acesta se poate face. 

Citirea acestei Cărţi şi citirea ei cu voce tare se vor dovedi a fi 
un beneficiu pentru stilul de predicare - şi stilul este important. 
Care sunt capodoperele care au pus în valoare expresivitatea lim- 
bii engleze? în afară de versiunea King James, amintesc operele 
lui Shakespeare, Milton, Tennyson, John Ruskin, Matthew Arnold, 
James Anthony Froude, John Henry Newman şi alţii. „Staţi în preaj- 
ma lor", ne spune dr. Charles Reynolds Brown, „până când veţi fi 
brusc dezgustaţi de stilul neconvingător, necioplit, murdar." 

Ca să vă ofer un exemplu: traducerea lui Moffatt a Psalmului 23 
vorbeşte despre „o strâmtoare întunecată". Comparaţi această ex- 
presie cu „valea umbrei morţii". 0, prieteni, asiguraţi-vă că sunteţi 
bine familiarizaţi cu frumoasa limbă engleză a acestei versiuni. De 
aceea spun, citiţi cu voce tare versiunea King James! Citiţi cu voce 
tare poezii bune! Unii dintre noi suntem auditivi, dar şi vizuali. Dr. 
Brown, decanul Şcolii Teologice de la Yale, spune: 

Engleza împăratului trebuie să fie ca şi faţa împăratului, 
„plină de strălucire"; ea trebuie să îmbrace ideile tale 
într-o „haină ţesută cu aur"; ea trebuie să fie ca nişte 
săgeţi „ascuţite" care să străpungă „inima vrăjmaşilor 
împăratului"; ea trebuie să fie încinsă cu slavă şi biruinţă, 
datorită adevărului şi neprihănirii pe care o conţine. „Ha- 
rul este turnat pe buzele" ei, de aceea Dumnezeu a binecu- 
vântai pe vecie pentru marea misiune pentru care a fost 
trimisă. Dacă te vei strădui să vorbeşti aşa, stilul tău va fi 
caracterizat de claritate, forţă şi frumuseţe, care vor spori 
puterea cuvântului rostit de tine, uneori de treizeci de ori, 
alteori de şaizeci de ori, iar alteori chiar de o sută de ori. 
- The Art of Preaching (New York: MacMillan), pag. 186 

Acum voi vorbi puţin despre lectura generală a pastorului, în 
comparaţie cu lectura cărţilor de specialitate. Sunt de părere că 
predicatorul ar trebui să se familiarizeze cu marile opere ale omeni- 
rii. El nu poate citi cărţile bune şi nici măcar pe cele foarte bune; dar 
poate citi cele mai bune cărţi din toate timpurile. 

Când studiam la colegiul acesta, m-am întrebat de cât timp 
ar avea nevoie cineva ca să citească toate cărţile din Biblioteca 
Congresului. Bibliotecarul m-a informat că, numai pentru a citi 
cărţile aflate într-unui din alcovurile mici care înconjoară rotonda 
principală, este nevoie de 80 de ani! Astfel că am abandonat ideea 
de a le citi pe toate! Cu toate acestea, este bine să ne amintim cuvin- 
tele lui Benjamin Franklin: „îţi place viaţa? Atunci nu irosi timpul, 
pentru că viaţa înseamnă timp." Consider că suntem mai săraci 
dacă pierdem vuietul făcut de cotropitori pe ţărmurile Mării Egee, 
pe care cititorul pare a-1 auzi când citeşte lliada şi Odiseea, sau să 
nu vedem călătoria lui Bunyan în nemuritoarea lui carte Călătoria 
pelerinului, sau dacă nu privim, ca printr-o fereastră curată, chiar în 
inima creştinului descris în scrisorile lui Samuel Rutherford. 

Vă sfătuiesc să cumpăraţi ediţia revizuită a ghidului pentru 
lectură, / Love Books [Iubesc cărţile] de John Snider, şi să începeţi să 
iubiţi cărţile! Citiţi biografia unui om mare sau a unui predicator - 
precum Wesley, Luther, Spurgeon, Calvin, Augustin - şi cunoaşteţi-i 

viaţa în mod temeinic! Viaţa voastră şi viaţa celor din jur va deveni 
mai frumoasă. Sau studiaţi în detaliu scrierile unui om mare. Bacon 
spunea: „Cititul îl face pe om complet"; unii dintre noi suntem cam 
incompleţi. 

Pastorul ar trebui să fie familiarizat cu lectura şi să o îndrăgească. 
Ar trebui să aibă cărţi, nu multe, dar câteva. Fiecare pastor af tre- 
bui să înceapă să-şi facă o mică bibliotecă. Nu este nimic mai 
preţios decât să deţii câteva cărţi, să le subliniezi, să le citeşti şi să 
le îndrăgeşti. Predicatorul adventist de ziua a şaptea îşi va dori, în 
mod firesc, să aibă toate cărţile noastre şi nu vreau să le mai amin- 
tesc, pentru că şi le poate procura oricând - în special scrierile Spi- 
ritului Profetic. însă propun ca biblioteca lui specială de religie să 
fie construită în jurul Bibliei. Veţi găsi câteva sugestii bune în cartea 
Profitable Bible Study [Studiul biblic fructuos] de Wilbur M. Smith, 
publicată de W. A. Wilde Company, în Boston, Massachusetts. Au- 
torul oferă câteva metode simple de studiere a Bibliei şi o listă cu 
primele o sută cele mai bune cărţi (alese de el) care ar trebui să se 
găsească în biblioteca cercetătorului Bibliei. Mai există o altă carte 
bună, The Pastor and His Library [Pastorul şi biblioteca lui], de Elgin 
S. Moyer, publicată de Moody Press, în Chicago, Illinois. 

Ce vreau să spun prin construirea bibliotecii de studiu în jurul 
Bibliei? Cumpăraţi un comentariu bun al întregii Biblii (dacă se 
poate, cel puţin unul), apoi cel puţin o carte despre Geneza, Exod, 
Levitic etc, despre toate cărţile Bibliei; un dicţionar biblic bun; un 
atlas biblic bun; Concordanţa exhaustivă Strong sau/şi Concordanţa 
analitică Young. Dacă am nevoie să găsesc uşor un text, prefer 
Concordanţa Walker, deşi ediţia revizuită a Concordanţei Cruden 
este mult îmbunătăţită. 

După aceea, ar fi bine ca tinerii să înceapă să îndosarieze mate- 
rialele - în special articole din ziare şi notiţele importante. Nu tre- 
buie să cumpăraţi o cartotecă scumpă chiar de la început. Majori- 
tatea dintre noi am început cu o cutie din lemn de mărime potrivită 
sau cu o cutie din carton (eu am preferat a doua variantă). Ceea 
ce contează este ce faci cu materialele. Nu cred că Socrate, Platon 
sau Aristotel aveau cartoteci din metal, dar probabil că ne amin- 

tim de ei şi de operele lor mai bine decât de unii oameni care au la 
dispoziţie cel mai modern echipament de îndosariere. La început 
este suficientă o cartotecă alfabetică simplă: A, B, C şi aşa mai de- 
parte, în dreptul fiecărei litere puteţi introduce subiecte precum 
Adventismul, Botezul, Creştinismul etc, ca să găsiţi materialele cu 
uşurinţă. 

Nu lăsaţi ca publicaţiile noastre denominaţionale sau alte 
publicaţii să fie trimise la incinerator fără să decupaţi articole 
din ele. Dacă găsiţi un articol bun semnat de Taylor G. Bunch în 
The Review and Herald, decupaţi-1 şi aşezaţi-1 în dreptul literei 
corespunzătoare; sau dacă găsiţi o cuvântare ţinută de dr. C. E. We- 
niger, puneţi-o la locul potrivit ca s-o găsiţi când aveţi nevoie. Pro- 
blema este că cel mai adesea dăm peste multe lucruri bune, dar mai 
târziu, când avem nevoie de ele, nu ştim unde le-am pus. 

Vă sugerez să faceţi un dosar cu acele comentarii şi articole ex- 
plicative ale Scripturii. Ce bine ar fi fost dacă aş fi avut un astfel de 
dosar încă de la începutul activităţii mele ca pastor! în acest dosar 
trebuie să aveţi câte o folie pentru fiecare capitol din Biblie sau, cel 
puţin, pentru capitolele cele mai importante din Biblie. Unele părţi 
din Scriptură nu necesită o folie pentru fiecare capitol şi de aceea 
puteţi include mai multe capitole într-una singură. însă, în cazul 
Noului Testament, este bine să aveţi câte o folie pentru fiecare capi- 
tol. După aceea, de fiecare dată când găsiţi în publicaţiile noastre 
- de exemplu, la rubrica „întrebări şi răspunsuri" - ceva despre un 
text important, decupaţi-1 şi aşezaţi-1 în folia corespunzătoare capi- 
tolului din care face parte textul respectiv. în felul acesta, veţi adu- 
na un comentariu tot mai amplu asupra Cuvântului şi un tezaur cu 
multe materiale bune, pe care altminteri le-aţi pierde când aruncaţi 
revistele şi ziarele. Acesta este unul dintre cele mai valoroase lu- 
cruri pe care le deţin; valoarea este dată de utilitatea lui. 

îndosarierea ilustraţiilor a fost dintotdeauna una dintre sarcini- 
le cele mai complicate şi mai dificile pentru majoritatea pastorilor. 
Eu le-am aşezat într-o anumită ordine în mintea mea, dar am des- 
coperit de curând un sistem bun, mulţumită fratelui John Osborn. 
El mi-a împrumutat o carte intitulată The IHustration in Sermon, 

Address, Conversation and Teaching [Ilustraţia în predici, cuvântări, 
discuţii şi lecţii], de Lester B. Mathewson, în care am găsit un capi- 
tol despre îndosarierea ilustraţiilor. Metoda poartă denumirea de 
„sistem util de îndosariere" şi este cea mai bună metodă de îndosa- 
riere pe care am întâlnit-o vreodată. Este greu să gândeşti un sistem 
de îndosariere, dar iată că cineva a găsit o soluţie. Este simplă şi 
bună. Cred că este bine să multiplicăm acest capitol şi să-1 punem la 
dispoziţia lucrătorilor noştri, pentru că, din câte ştiu, cartea nu se 
mai tipăreşte. 

Robert J. McCracken afirmă că putem să ne dăm seama de cali- 
brul unui pastor după biblioteca pe care acesta o deţine, nu neapărat 
după mărimea ei, ci după cărţile din ea, fie că sunt multe sau puţine. 
El spune următoarele: „Cu excepţia rugăciunilor lui publice, nimic 
altceva nu are o putere mai mare de dezvăluire de sine." Să nu uităm 
cuvintele acestea. Am auzit o întâmplare despre un membru al unui 
comitet pastoral care trebuia să examineze un predicator în deveni- 
re. Acesta 1-a invitat să ia masa acasă la el. Vizitatorul a fost neplăcut 
surprins de locul şi de mărimea biroului, pentru că era o cameră 
foarte mică. Pe rafturi erau mai puţin de 200 de cărţi, iar cărţile 
religioase erau în principal cărţi de predici. 

Există extreme şi în privinţa cititului. Sunt oameni care ştiu mai 
mult despre literatură decât despre viaţă. Ar trebui să le cunoaştem 
pe amândouă. în dreptul unora, putem să punem întrebarea: „De la 
tine însuţi zici lucrul acesta sau ţi l-au spus alţii despre Mine?" (Ioan 
18,34). Predicile nu ar trebui să fie pline cu citate ale altor oameni, 
ci cu citate din Sfânta Scriptură. 

Charles Spurgeon călătorea în nordul Angliei şi s-a oprit peste 
noapte într-unui din hanurile vechi englezeşti. Ştiţi cum este acolo 
- găzduirea şi masa au acelaşi preţ. Este o idee bună. Când dl Spur- 
geon a coborât la masă, a observat o carte foarte veche pe o poliţă 
de deasupra mesei, foarte aproape de tavanul camerei scunde. 
Fiind totdeauna interesat de cărţi, a întins mâna să ia cartea. Era 
o Biblie mâncată de molii. Moliile de cărţi o devorau, iar una mai 
ageră reuşise să facă o gaură transversală de la o copertă la alta, 
astfel încât lumina trecea prin ea. Atunci Spurgeon a zis: „Aşa tre- 

buie să fie creştinii, precum moliile acestea. Ei trebuie să înceapă 
cu Geneza şi să-şi croiască drum, ronţăind carte după carte, până la 
Apocalipsa." Fireşte că aşa trebuie să facem şi noi cu Biblia, Cartea 
lui Dumnezeu. De asemenea, trebuie să fim familiarizaţi şi cu alte 
cărţi mari, în special cu literatura bună scrisă în limba natală. 

Unii predicatori citesc multe lucrări care nu valorează nimic - 
foarte multe ziare şi reviste - dar nu citesc într-un an o carte mare, 
fundamentală. Dragi tineri predicatori, feriţi-vă să vă ocupaţi orele 
dimineţii cu citirea ziarelor şi a revistelor. Puteţi să aruncaţi o pri- 
vire, dar nu mai mult. Dimineaţa trebuie să citim o carte care să 
ne capteze atenţia şi care să ne provoace să gândim. Nu este nimic 
mai neinteresant decât ziarul cu ştirile de ieri. V-aţi gândit vreodată 
că, dacă aţi renunţa să cumpăraţi zilnic ziarul, lumea ar merge 
mai departe tot la fel ca atunci când citiţi ziarul regulat, în fiecare 
dimineaţă? Bineînţeles că aşa ar fi. Veţi obţine tot atâtea informaţii 
dintr-un ziar sau dintr-o revistă săptămânală şi veţi economisi timp. 

Este o idee bună să citiţi câteva cărţi simultan - cărţi cu tematică 
diferită, cărţi excelente despre subiecte biblice, cărţi care vă 
provoacă să gândiţi profund. Faceţi însemnări pe cărţi, iar pe o 
bucată de hârtie alcătuiţi un fel de index personal. Citiţi cărţi de 
istorie, de poezie, de călătorie, de ştiinţă, dar mai presus de toate 
citiţi biografii. Biografiile vă vor ajuta să cunoaşteţi istoria mai mult 
decât oricare alte cărţi. Ele reprezintă istoria personalizată. Acestea 
vă ajută să intraţi în spiritul vremii. 

Cum puteţi înţelege istoria Angliei din secolul al XVIII-lea dacă 
nu citiţi The Life of Samuel Johnson [Viaţa lui Samuel Johnson] de 
Boswell? Apropo, aceasta a fost prima mare biografie modernă 
din istorie - un scoţian scrie biografia unui englez care i-a urât 
pe scoţieni! După cum ştim, prestigiosul dicţionar al lui Johnson a 
fost primul mare dicţionar englez. Ştiţi ce a scris el când a ajuns la 
cuvântul ovăz? „Cereală care în Anglia este folosită ca hrană pen- 
tru animale, iar în Scoţia, ca hrană pentru oameni." Scoţienii au 
ripostat: „Da, aşa este; şi unde altundeva găseşti cai mai frumoşi 
decât în Anglia şi oameni mai frumoşi decât în Scoţia?" Johnson a 
spus odată: „Priveliştea cea mai frumoasă pe care o poate vedea 

vreodată un scoţian este la ieşirea din Scoţia." Vă puteţi imagina 
ce înseamnă aceasta? Cu toate acestea, Boswell, un scoţian, 1-a 
preţuit atât de mult pe Johnson, încât a scris o carte despre viaţa lui. 
Citiţi-o; este plină de ilustraţii. Din biografii puteţi extrage cele mai 
bune ilustraţii. Pentru că sunt ilustraţii din viaţa reală a oamenilor. 
Numele sunt cuvintele cele mai interesante din lume, iar cuvântul 
cel mai interesant pe care îl auzim în limba maternă este numele 
nostru. Ştim asta! De aceea, cunoaşteţi-i pe oameni pe nume, aflaţi 
cum a fost viaţa lor. 

Aţi putea înţelege istoria secolului al XVIII-lea dacă nu aţi citi 
Wesley's Journal [Jurnalul lui Wesley]? Nu mă refer la jurnalul acela 
scurtat, ciuntit şi fărâmiţat apărut într-un singur volum. Mă refer la 
jurnalul autentic, necenzurat, integral, apărut în patru volume. Este 
disponibil chiar acum într-o ediţie nouă, într-o anumită librărie, iar 
eu plâng după el, mi-1 doresc atât de mult - dar este prea scump. 
Toate scrisorile lui John Wesley sunt disponibile la un anumit preţ. 
Aşa veţi ajunge - veţi dori atât de mult să aveţi o carte, încât veţi 
pleca pe furiş din casă, când soţia nu vă poate observa, şi o veţi 
cumpăra. După aceea, când faptul este consumat, ea vă va ierta! 

Apoi, citiţi Life and Times of John Wesley [Viaţa lui John Wes- 
ley şi vremea în care el a trăit] de Luke Tyerman. Cele mai bune 
ilustraţii se găsesc în biografii, dar lectura biografică trebuie să fie 
cuprinzătoare şi neîntreruptă. Cum să-mi fac timp să citesc? Luaţi- 
vă puţin timp de ici, puţin timp de acolo, în loc să irosiţi timpul 
pălăvrăgind sau făcând altceva. Eu citesc în drum spre serviciu. 

După cutremurul din Long Beach, am susţinut o evanghelizare 
în South Gate, care a fost epicentrul cutremurului. Pe trotuare, erau 
grămezi mari de moloz şi cărămizi şi multe clădiri erau susţinute 
de nişte grinzi de lemn care ajungeau până în stradă. în drum spre 
locaşul de închinare, citeam, bineînţeles, dar păşeam peste aceste 
grinzi şi ocoleam grămezile de cărămizi. Nu era greu, pentru că le 
vedeam cu coada ochiului. 

într-o zi, o femeie m-a sunat şi mi-a zis: „Sunteţi domnul Rich- 
ards, predicatorul acela?" Am confirmat şi apoi ea a continuat: „Vă 
urmăresc în fiecare zi cum treceţi pe trotuarul acela plin de grămezi 

de moloz spre biserica dvs. şi sunt sigură că o să cădeţi la următorul 
pas. Nu mai suport, mă călcaţi pe nervi! Vă rog să nu mai citiţi în 
timp ce mergeţi; fiţi atent pe unde călcaţi!" Am asigurat-o că eram 
atent la drum şi am rugat-o să nu se mai îngrijoreze pentru mine. 
Dacă veţi purta o carte cu voi, vă veţi obişnui să o scoateţi şi să o 
citiţi chiar dacă aveţi la dispoziţie numai două, trei, cinci sau zece 
minute. Veţi fi surprinşi să descoperiţi cât de mult veţi reuşi să citiţi, 
fructificând clipele libere, pe care altminteri le irosim. Bineînţeles 
că nu puteţi citi la volan; dar dacă este altcineva la volan, puteţi să 
vă deprindeţi să citiţi chiar dacă maşina merge cu viteză. Din ferici- 
re pentru mine, eu nu mai conduc. Am condus în urmă cu câţiva 
ani, dar acum nu. De aceea, în timp ce şoferul se luptă cu traficul, eu 
citesc. Voi citi foarte mult în timpul călătoriilor pe care le voi face 
vara aceasta împreună cu cvartetul. De obicei, în călătorie citesc 
şapte sau opt ore pe zi. Atât Edwards, cât şi eu luăm cu noi câteva 
cărţi şi în timp ce unul dintre colegi conduce, noi citim cu multă 
plăcere. Deci, dacă puteţi lăsa condusul în seama altcuiva, nu ezitaţi 
să o faceţi! Şi citiţi. 

De ce să luăm cu noi o carte? „Eu sunt un iubitor de carte", spu- 
nea Lowell. Fiecare predicator ar trebui să fie un iubitor de carte. 
Episcopul William Quayle declară următoarele: „Cărţile sunt sucul 
stors din ciorchinele veacurilor. Ele reprezintă înţelepciunea şi 
desfătarea omenirii, şi cărarea bătătorită de generaţii la rând. Pre- 
dicatorul trebuie să fie familiarizat cu cei mai buni gânditori ai tu- 
turor timpurilor. El are această datorie faţă de el însuşi şi faţă de 
membrii lui." - Pastor-Preacher [Pastorul predicator], pag. 43 

Mi-aş dori să pot predica la fel ca el. L-am ascultat pe Quayle 
când aveam 13 sau 14 ani. îmi aduc aminte foarte bine predica lui şi 
aş putea să v-o prezint chiar acum. 

N-ar fi bine ca predicatorul să îşi educe limbajul, să şi-1 înno- 
bileze citind din Chaucer şi din Maurice Hewlett? N-ar fi bine ca el 
să citească din când în când o pagină din dicţionar? Ne-ar ajuta pe 
mulţi dintre noi să spunem ceea ce vrem şi să ştim ceea ce spunem. 
Adeseori, lectura care nu este legată strict de specialitatea lui are 
cea mai mare influenţă asupra predicatorului. 

Când începem construirea efectivă a unei predici, ar trebui 
să ne retragem într-un loc unde să nu fim deranjaţi, să studiem 
textul, pasajul sau subiectul ales. în acest stadiu, ar trebui să 
lăsăm deoparte orice comentarii şi dicţionare biblice, orice en- 
ciclopedii religioase. Ar trebui să lăsăm deoparte toate cărţile cu 
predici şi ilustraţii şi să rezistăm tentaţiei de a ne uita în ele. în 
primul rând, trebuie să venim cu subiectul ales înaintea Tatălui 
ceresc şi să medităm cu rugăciune asupra textului sau pasajelor 
din Scriptură, înduplecându-le să ne dezvăluie bogăţiile lor. Tre- 
buie să descoperim singuri, la prima mână, semnificaţia deplină 
a Cuvântului. 

Richter a fost cel care a spus: „Nu citi până când nu te simţi 
flămând. Nu scrie până când nu ai citit pe săturate." Ar trebui să 
medităm adânc asupra textului ales. Atunci ne vor veni idei, ca nişte 
sâmburi de viaţă. După cum spune dr. Brown: „Luptă-te cu subi- 
ectul ales, cum s-a luptat Iacov cu îngerul. Prinde-te de el şi spune-i: 
'Spune-mi numele tău, arată-mi înţelesul tău. Nu te voi lăsa să pleci 
până nu mă vei binecuvânta." - Op. cit, pag. 63. Activitatea aceas- 
ta trebuie să continue un timp, poate câteva zile, iar în cazul unor 
subiecte, chiar câteva luni. Veţi desprinde mereu idei noi. Puteţi 
medita asupra temei în timp ce mergeţi pe jos. Şi, dacă tot a venit 
vorba, predicatorii ar trebui să meargă pe jos mai mult. Vreau să 
repet acest sfat. Lăsaţi maşina în garaj şi mergeţi până la birou pe 
jos. Sau parcaţi maşina la câteva străzi depărtare şi mergeţi la birou 
pe jos. Dacă nu facem aşa, când mai avem timp să medităm? 

Iar când vă vin idei, notaţi-le. S-ar putea să vă treziţi în mijlocul 
nopţii cu nişte gânduri extraordinare legate de tema predicii sau de 
textul biblic de la care porniţi. Păstraţi la îndemână un carneţel pe 
care să le notaţi; altfel, în nouă din zece cazuri, nu veţi reuşi să vi le 
mai amintiţi. 

Când sunteţi gata - dar numai când sunteţi gata - scrieţi ce aţi 
observat în text prima dată, atunci când l-aţi ales. Apoi notaţi ideile 
care v-au venit în minte ulterior. Notaţi-le în ordinea în care v-au 
venit în minte, chiar dacă nu le veţi prezenta pe toate. Consemnaţi 
orice dată istorică, orice poezie sau text care ilustrează gândul res- 

pectiv. S-ar putea ca uneori ideile să vină uşor şi repede. în alte 
zile nu veţi avea decât puţine idei, dar memoria vă va ajuta să vă 
amintiţi ceea ce aţi citit. Duhul Sfânt vă va ajuta să vă amintiţi idei 
din Cuvântul Său, dacă l-aţi studiat cu credincioşie. Veţi aduna ma- 
teriale din toate experienţele voastre - îndeosebi din lectură, din 
întâlnirea cu oamenii, din călătorii sau din observaţiile personale. 

După ce aţi examinat toate aceste materiale pe care le-aţi adunat 
în urma studierii textului sub toate aspectele lui, daţi-le o anumită 
formă. Stabiliţi-vă clar în minte afirmaţia sau ideea care exprimă 
tema principală, apoi notaţi-o. Abia după aceea - şi nu înainte - 
puteţi consulta alte cărţi, comentarii, dicţionare, enciclopedii, cărţi 
cu ilustraţii şi predici. Dacă citiţi dinainte predica unui mare predi- 
cator, probabil că vă veţi lăsa dominaţi de el. Nu veţi avea în minte 
decât ceea ce a spus el şi modul în care s-a exprimat. însă, dacă mai 
întâi reflectaţi personal şi dacă alcătuiţi în minte o schemă a predi- 
cii, atunci el nu vă va mai domina, ci vă va fi de ajutor. S-ar putea 
să vă ofere o nouă lumină asupra subiectului şi să vă înlesnească 
înţelegerea lui. 

Este bine să ne notăm ideile, ba chiar să scriem predicile în între- 
gime, ca să ne obişnuim să ne exprimăm mai clar. Este foarte greu 
să scrii o predică atunci când nu ai nimic de zis; îţi râde în faţă. Dar 
la amvon, nu citiţi predica. Trăim în epoca predicării libere. Este 
adevărat că o predică scrisă integral, prezentată din manuscris, este 
mai exactă şi totodată mai scurtă. Va fi mai sugestivă, bineînţeles, şi 
predicatorul poate să o păstreze. Poate să se întoarcă asupra ei şi 
să o utilizeze ca punct de plecare pentru alte predici, darîn lumea 
contemporană este nevoie de predicatori fără manuscris. Nouă din 
zece oameni au prejudecăţi faţă de predicile care sunt citite. Ele nu 
reuşesc să îi menţină atenţi, iar predicatorul trebuie neapărat să 
obţină toată atenţia ascultătorilor lui. 

Nu vreau să vorbesc despre predicile improvizate, încropite pe 
loc. Nu cred în ele. Nu cred că predicile autentice pot fi improvizate. 
Pentru a vorbi liber este nevoie de mai multă pregătire decât pen- 
tru a citi din manuscris sau din notiţe. în realitate, predicile im- 
provizate nu există. Predicarea care convinge inima de păcat şi care 

o aduce la iubirea de Dumnezeu nu este niciodată improvizată. Este 
nevoie de pregătire, de studiu, de rugăciune şi credinţă. 

Folosiţi notiţele, dacă trebuie, dar cu gândul la ziua în care nu 
veţi mai avea nevoie de ele. Imaginaţi-vă că Edwin Booth, marele 
actor, s-ar urca pe scenă cu manuscrisul sau cu notiţele în mână! 
Sau Henry Irving. Cum ar fi ca apostolul Pavel să se urce pe Dealul 
lui Marte cu manuscrisul sau cu notiţele după el? Sau Petru în Ziua 
Cincizecimii! Nu mă înţelegeţi greşit - manuscrisul sau notiţele le 
pot fi de folos celor care nu pot predica altfel. Mulţi dintre noi am 
folosit notiţe ani la rând, până când am fost constrânşi să renunţăm 
la ele. 

Prima dată când am încercat să predic fără notiţe, am terminat 
în cinci minute tot ce aveam de zis; iar a doua oară, nu mi-am pro- 
pus, ci am fost constrâns să vorbesc liber. Eram în vizită în oraşul 
meu natal, Loveland, în Colorado şi mă aflam pentru prima dată la 
amvonul bisericii în care am crescut. în timp ce corul intona ultima 
strofă a cântării, m-am gândit să arunc o ultimă privire peste notiţe 
- ştiţi cum e! Am deschis Biblia, dar notiţele nu mai erau acolo. Am 
căutat pagină cu pagină - nimic! Am luat-o de cotor şi am scutu- 
rat-o, dar nu am găsit notiţele. Vă mărturisesc că m-au luat toate 
transpiraţiile. A trebuit să mă ridic şi să predic fără notiţe. Am avut 
impresia că bâjbâi prin ceaţă, pentru că nu aveam pe ce să mă spri- 
jin - notiţele mele! însă am încheiat cu bine. Când am luat loc şi am 
deschis Biblia, am găsit notiţele! 

Dr. Talmage povestea că era conştient că ar trebui să predice fără 
notiţe şi fără manuscris. Dumnezeu îl îndemnase de câteva ori să 
renunţe la ele, dar nu a vrut să-L asculte. într-o duminică seara, se 
afla la amvon şi citea predica cuvânt cu cuvânt. în biserică fuseseră 
instalate nişte lămpi cu gaz. în vremea aceea, lămpile cu gaz erau 
o noutate în Philadelphia. Toţi erau mândri cu ele! Dar în mijlocul 
predicii, s-au stins lămpile! El a zis: „Fraţi şi surori, este imposibil 
să continuăm şi vom închide serviciul divin." în drum spre casă, dr. 
Talmage îşi zicea în sinea lui: „Vrei să-mi spui că Evanghelia lui Isus 
Hristos depinde de lămpile cu gaz, că un om nu poate predica pe 
întuneric? Ce fel de apostol eşti tu?" Domnul i-a spus atunci că ar 

trebui să înveţe să predice liber. „Dar nici de data aceea, nu L-am 
ascultat", a mărturisit el. 

După câteva săptămâni, într-o duminică dimineaţa, se afla pe o 
canapea în stil antic, cu tapiţerie din păr de cal, dintr-acelea cum 
aveau pe vremuri la amvon. Canapele acelea erau foarte grele şi 
nu puteai să le muţi de unul singur, iar părul de cal se ştie că este 
foarte lunecos. înainte să se ridice să vorbească în faţa unei mari 
mulţimi de oameni pretenţioşi, a lăsat puţin foile cu predica lângă 
el, pe canapea. însă, la o mică adiere de vânt, foile au alunecat prin 
deschizătura din spătarul canapelei şi au căzut în spatele ei. Fiind 
o canapea grea, nu putea să o ridice sau să o împingă şi, în cele din 
urmă, a fost nevoit să se aşeze în patru labe, cu spatele la ascultători 
şi să se strecoare în spatele canapelei, ca să recupereze predica. Mai 
târziu povestea că, în timp ce stătea în poziţia aceea ruşinoasă, a 
auzit un glas care îi spunea: „Talmage, data viitoare ce trebuie să fac 
ca să te învăţ să nu mai foloseşti manuscrisul?" De atunci înainte nu 
a mai folosit niciodată manuscrisul. 

Un predicator faimos povesteşte că, prima dată când a predi- 
cat, a ales intenţionat un pasaj lung din Scriptură, ca să fie sigur 
că are ce să spună până la încheierea serviciului divin. Totuşi, spre 
surprinderea lui, a terminat totul în aproape 11 minute şi nu i-a 
mai venit nicio idee. Atunci a anunţat imnul şi a încheiat serviciul 
divin. Oamenii au crezut că se simţea rău. într-un fel, era adevărat, 
se simţea rău sufleteşte. După aceea, s-a dus în vizită la omul cel 
mai important din comunitatea lui, la un avocat şi i-a mărturisit 
adevărul. El povesteşte că avocatul s-a rezemat de spătarul scau- 
nului şi a început, pur şi simplu, să râdă - atât de tare de se zguduia 
biroul. Apoi i-a zis: „Ţine-o tot aşa, predicatorule! Te descurci bine. 
Mai bine ascult 11 minute predici de felul acesta, decât o jumătate 
de oră predici din celelalte. Eu n-aş risca vreodată să merg în faţa 
instanţei şi să citesc dintr-un manuscris pregătit cu grijă, pentru că 
aş pierde cazul. Tu pledezi pentru o cauză cu mult mai importantă 
decât mi-a fost dat mie să pledez vreodată. Priveşte direct spre 
membrii juriului şi adresează-te lor." Este un sfat bun. 

Dacă dorim să îi menţinem pe oameni atenţi, este mai bine să 
nu ne aşezăm în spatele unui amvon mare din lemn masiv care 
seamănă mai degrabă cu o baricadă. Dacă le-ar face puţin mai mari, 
ar semăna cu tejgheaua vânzătorilor. Amvonul este cu atât mai bun 
cu cât este mai mic şi cu cât ne acoperă mai puţin. 

Ar trebui ca în seria aceasta să avem şi o prelegere despre 
sănătatea predicatorului. Sper că cineva se va gândi să ne ţină o ast- 
fel de prelegere. Predicatorul trebuie să se îngrijească de sănătatea 
lui fizică, tot la fel de mult ca şi de sănătatea lui spirituală. El tre- 
buie să fie un bărbat plin de vigoare şi energie. El trebuie să se 
odihnească suficient. Reducerea timpului pentru somn este unul 
dintre păcatele acestei generaţii, iar consecinţele ei devin tot mai 
vizibile. Predicatorul trebuie să doarmă cel puţin opt ore - să stea 
opt ore întins în pat, fie că doarme sau nu. 

Apoi, el trebuie să facă regulat exerciţii fizice, nu exerciţii intense 
din când în când. Orice om trecut de patruzeci de ani care se implică 
în multe activităţi sportive intense la un picnic sau în alte ocazii este 
foarte nesăbuit. Exerciţiile foarte intense sunt numai pentru tineri. 
Dar trebuie să facem exerciţiu fizic în fiecare zi. Mersul pe jos este 
exerciţiul cel mai bun. Predicatorul nu ar trebui să se deplaseze 
cu maşina peste tot. Cineva a spus că noi, americanii, cumpărăm o 
maşină de trei mii de dolari şi mergem cu ea câţiva zeci de metri ca 
să cumpărăm o papiotă de cinci cenţi. Mersul este un exerciţiu bun. 
încercaţi! 

Predicatorul trebuie să fie atent la obiceiurile lui de alimentaţie: 
nu trebuie să mănânce nici prea mult, nici prea puţin. Desigur, pas- 
torii adventişti de ziua a şaptea trebuie să fie informaţi în această 
privinţă. Ei trebuie să ţină din când în când câte o cuvântare despre 
stilul de viaţă sănătos. Pentru aceasta, trebuie să arate sănătoşi. 
Am ascultat oameni pirpirii care ne învăţau cum să fim sănătoşi - 
marile adevăruri ale reformei sanitare. în mintea mea, eu îi asemăn 
cu necredincioşii care ţin prelegeri despre mântuire. Mulţi oa- 
meni bolnavi au făcut o lucrare frumoasă pentru Dumnezeu, dar 
fără îndoială că predicatorul va predica cel mai bine atunci când 
sănătatea lui este optimă. Predicatorii care au grijă de ei înşişi au 

şansa de a trăi mai mult decât ceilalţi şi, potrivit statisticilor rea- 
lizate în domeniul asigurărilor de viaţă, predicatorii au o speranţă 
de viaţă foarte mare. Dacă au grijă de ei, dacă se dedică din tot sufle- 
tul lucrării lor şi dacă sunt veseli şi plini de credinţă, ei au şansa de 
a trăi la fel de mult ca ceilalţi oameni. 

Totuşi, chiar dacă este sănătos, chiar dacă este înzestrat (are 
o înfăţişare plăcută, este capabil ş.a.m.d.), dacă predicatorul nu 
se hrăneşte permanent din Cuvânt, dacă nu este un bun cititor 
al cărţilor bune şi al caracterului oamenilor, lucrarea lui va fi in- 
completă. El trebuie să caute şi să citească „în cartea Domnului" 
(Is. 34,16). El trebuie să fie în stare să o citească şi să o tâlcuiască 
(Dan. 5,7). El trebuie să citească în Scripturi, cum a spus Isus (Ma- 
tei 21,42). El trebuie să fie în stare să citească Scripturile, astfel 
încât comunitatea să îl înţeleagă. La fel ca Maestrul lui, el trebuie 
să se scoale să citească (Luca 4,16) „în faţa poporului" (Ex. 24,7). 
Odinioară, când primeau veşti bune de la Ierusalim, credincioşii 
dintre neamuri se bucurau când le citeau. Pastorul adevărat al lui 
Dumnezeu va fi în stare să scrie prorocia ca să fie citită uşor (Hab. 
2,2). Iar când studiază profeţia, el va asculta de porunca lui Hristos, 
„cine citeşte să înţeleagă!" (Mat. 24,15). Isus i-a pus următoarea în- 
trebare unui învăţător al Legii din vremea Sa: „Ce este scris în Lege? 
Cum citeşti în ea?" (Luca 10,26) Iar prima binecuvântare din cartea 
Apocalipsa îi vizează pe cei care o citesc (Apoc. 1,3). 

Deşi este adevărat că „dacă ai voi să faci o mulţime de cărţi, să ştii 
că n-ai mai isprăvi, şi multă învăţătură oboseşte trupul", după cum 
citim în Eclesiastul 12,12, ştim că prin studiu, creştem sufleteşte. 
Marele apostol însuşi, cel mai puternic predicator al tuturor timpu- 
rilor, 1-a sfătuit astfel pe tânărul pastor aflatîn perioada de practică: 
„Ia seama bine la citire" (1 Tim. 4,13); iar în ultima sa epistolă 
scrisă din temniţa întunecată din Roma, când viaţa lui se apropia 
de sfârşit şi când se apropia ziua execuţiei, el a scris: „Numai Luca 
este cu mine. Ia pe Marcu şi adu-1 cu tine; căci el îmi este de folos 
pentru slujbă. Când vei veni, adu-mi mantaua pe care am lăsat-o în 
Troa... şi cărţile, mai ales pe cele de piele" (2 Tim. 4,11-13). Pavel 
era singur şi dorea ca Marcu şi Timotei să fie cu el. îi era frig şi avea 

nevoie de „mantaua" groasă pe care o lăsase la cineva într-una din 
călătoriile lui. Şi cărţile - a, da, cărţile! 

Acolo, în întunericul închisorii, marele apostol şi predicator, un 
erudit până în ultima zi a vieţii, avea nevoie de cărţile lui, dar „mai 
ales de cele din piele", care erau cu siguranţă, scrierile Sfintei Scrip- 
turi. El cunoştea aproape pe de rost acele mari profeţii biblice, dar 
acum tânjea să le vadă din nou! Dorea să le privească rândurile şi 
literele. Dorea să o vadă din nou. Dorea să citească din Cuvântul lui 
Dumnezeu. 

Aşadar, noi, ca predicatori, să studiem oamenii, cărţile şi natu- 
ra, să ne cercetăm inimile, dar în primul rând să studiem Cartea 
lui Dumnezeu, cea mai mare carte dintre toate. Dacă nu o studiem 
cu rugăciune, nu vom primi nicio viziune. Nicio predică nu va lua 
naştere ca să trezească şi să binecuvânteze lumea. Nimeni nu-i 
poate spune altuia cum să se roage. El trebuie să înveţe ca, în locul 
tainic, să se roage singur şi să se prindă cu credinţă de braţul puter- 
nic al lui Dumnezeu. Rugăciunea, studiul, contactul personal cu oa- 
menii - acestea sunt cerinţele necesare ale predicării. Isus cunoştea 
Cuvântul lui Dumnezeu; El era Cuvântul. El petrecea ore întregi, chiar 
nopţi întregi, în rugăciune şi în comuniune cu Tatăl Său ceresc. El 
S-a amestecat printre oameni şi a umblat aşa până la cruce şi până 
când S-a înălţat la cer. 

în fortăreaţa Morgan aflată la intrarea în Mobile Bay, turiştii 
pot vedea astăzi un lucru remarcabil - o pată mare de culoare roşu 
închis pe nişte trepte din piatră. Este o pată de sânge rămasă din 
timpul Războiului Civil, de la moartea unui locotenent al Forţelor 
confederate, care a fost ucis de explozia unui tun cu care a tras când 
flota federală asedia fortăreaţa. Nici razele fierbinţi ale soarelui şi 
nici ploile puternice nu au reuşit să o şteargă, deşi a trecut aproape 
un secol de atunci. Pata aceea roşiatică rămâne acolo ca un simbol 
al tragediei unui război între fraţi. 

După 1900 de ani, sângele lui Isus Hristos se află pe treptele 
înaintării lucrării pastorale creştine, ca un simbol al tragediei 
păcatului şi al marii lupte dintre bine şi rău şi, deopotrivă, ca un sim- 
bol al dragostei răscumpărătoare care L-a condus pe Mântuitorul 

nostru la cruce. El ne-a lăsat nu numai exemplul lucrării Sale de 
predicare, ci şi porunca: „Duceţi-vă în toată lumea şi propovăduiţi 
Evanghelia la orice făptură" (Marcu 16,15). Deci să mergem în toată 
lumea, prin harul lui Dumnezeu! 



Prelegerea 8 



„Un nor 
aşa de mare de martori" 

„Şi noi, dar, fiindcă suntem înconjuraţi cu 
un nor aşa de mare de martori, să dăm la o 
parte orice piedică." (Evrei 12,1) 

✓N 

Înainte de A da citire textului nostru, aş vrea să vă împărtăşesc 
o parte dintr-o scrisoare pe care am primit-o de la un om pe care 
îl respect şi îl stimez foarte mult, nu numai ca predicator, ci şi ca 
om cult şi gentleman. Scrisoarea lui este foarte directă: 

Cu toate acestea, este cert că noi, ca denominaţiune, 
nu numai că avem de întâmpinat o criză, ci trecem chiar 
acum prin ea, iar din cercetările pe care le-am realizat în 
ţara aceasta şi în alte părţi, trebuie să aibă loc o reajustare 
a metodelor şi a imaginii noastre. Dar eu cred cu tărie 
că, dacă se va întâmpla vreodată să ne pierdem viziunea 
despre evanghelizarea agresivă, acesta va fi un indiciu că 
am ajuns la punctul de saturaţie, că ne-am „liniştit" şi am 
încetat să mai fim o mişcare. Desigur că, după cum ai zis 
şi tu, metodele trebuie adaptate la vremea noastră, în care 
schimbările au loc rapid... îmi doresc să nu mai fim tot 
timpul în urma vremurilor şi să ne silim să folosim metode 
care au fost acceptate de alţii cu mult înaintea noastră. 

In acelaşi timp, am încrederea că vom menţine intacte 
identitatea şi individualitatea mesajului nostru. Nu sunt 

de părere că ar trebui să îndulcim în vreun fel mesajul sau 
principiile noastre. Creştinul, în opinia mea, nu trebuie 
să-şi ceară scuze pentru Cuvântul lui Dumnezeu, pentru 
punctul lui de vedere. Dar, ca denominaţiune, suferim de 
multă vreme de un complex de inferioritate şi ne-am dori 
să dobândim imaginea unei denominaţiuni apreciate şi res- 
pectabile. Nu ne place deloc să fim consideraţi o „sectă" sau, 
chiar mai rău, un „cult". Personal, mi-este indiferent cum 
ne etichetează unii. Lucrul de cea mai mare importanţă 
este să ne reafirmăm convingerile, să accentuăm certitudi- 
nile noastre şi să mergem în lume cu un mesaj consistent, 
cu un mesaj care să aducă mângâiere şi care să prezinte 
răspunsul Bibliei la frământările omenirii. 

în momentul de faţă, suntem supuşi unei examinări 
minuţioase. Bunăoară, a apărut o carte senzaţională scrisă 
de un preot francez care ne-a studiat îndeaproape şi, tre- 
buie să admit, cu destulă imparţialitate. Scopul lui nu este 
să ne critice sau să ne atace, ci să descopere cum este 
posibil ca un catolic francez să devină adventist de ziua 
a şaptea. în cartea sa, el analizează „sectele", dintre care 
îi aminteşte pe baptişti, pe metodişti şi pe creştinii scien- 
tologi; dar adventiştii de ziua a şaptea sunt în capul listei. 
Semnificativ este că, atunci când analizează „psihologia 
sectară", cum o numeşte, el afirmă (şi citez din memorie) 
că atunci când adventiştii erau o mişcare - adică, atun- 
ci când nu aveau temple şi instituţii - noi, catolicii, ne 
temeam de ei; dar s-au liniştit, s-au organizat şi vorbesc 
foarte mult despre organizare şi bani. De altfel, autorul 
declară că, dintre toţi protestanţii, adventiştii se aseamănă 
cel mai mult cu catolicii, fiindcă discută despre bani mai 
mult decât toţi ceilalţi! Este un adevăr că, atunci când 
o mişcare încetează să se mai mişte şi se linişteşte, nu 
numai în ceea ce priveşte organizarea, cât şi în gândire, 
atunci este cea mai mare nevoie de vigilenţă. Dacă singura 
noastră ţintă sunt membrii [numărul membrilor], dacă sin- 
gura noastră preocupare este cantitatea, atunci pierdem 

din vedere alte lucruri. Atunci plătim un preţ foarte mare 
în privinţa calităţii mesajului. 

Acestea fiind zise, să începem prelegerea de astăzi. Textul nos- 
tru se află în Evrei 12,1.2: „Şi noi, dar, fiindcă suntem înconjuraţi 
cu un nor aşa de mare de martori, să dăm la o parte orice piedică 
şi păcatul care ne înfăşoară aşa de lesne şi să alergăm cu stăruinţă 
în alergarea care ne stă înainte. Să ne uităm ţintă la Căpetenia şi 
Desăvârşirea credinţei noastre, adică la Isus." 

De regulă, turiştii care vizitează Londra nu pierd ocazia de a 
vizita Catedrala Westminster, care ar putea fi considerată galerie 
sau monument comemorativ al lumii vorbitoare de limbă engleză. 
Mulţi oameni mari au fost înmormântaţi în acest străvechi locaş 
al lui Dumnezeu. Ei sunt identificaţi după nume, statuie sau piatră 
funerară. La secţiunea Ierusalim, chiar pe partea dreaptă cum intri, 
a luat naştere versiunea King James a Sfintelor Scripturi. Acela este 
locul în care Mănăstirea ne uneşte, cum spune Kipling, şi în care 
marii conducători ai istoriei sunt omagiaţi. 

Nicio altă naţiune din lume nu se poate mândri cu un astfel de 
monument comemorativ precum Catedrala Westminster. Nu uitaţi 
că, deşi clădirea aparţine Bisericii Angliei şi este strâns legată 
de Casa Regală a Britaniei, în ea există o piatră comemorativă 
închinată lui John Wesley, atât de mult persecutat şi repudiat de-a 
lungul vieţii sale de Biserica Anglicană. Ba mai surprinzător este 
faptul că, tot în această catedrală, există o piatră comemorativă 
închinată lui George Washington, care în 1776 era socotit căpetenia 
rebelilor. însă aceasta este una dintre ciudăţeniile naţiunii noastre 
- recunoaştem excelenţa, chiar şi la vrăjmaşii noştri şi, în cele din 
urmă, îi asimilăm în vastul curs al istoriei. Prin urmare, în Catedrala 
Westminster avem pietre comemorative ale personalităţilor nea- 
mului nostru. 

în Scriptură, avem un capitol pe care îl putem considera drept 
Catedrala Westminster a Bibliei. Este vorba despre Evrei 11, unde 
se găsesc numele şi monumentele multor slujitori ai lui Dumnezeu, 
din zorile istoriei pământului până în vremea lui Hristos. Printre 
ei se numără şi câţiva mari predicatori. Sângele lui Abel a predi- 

cat. Enoh a fost predicator, un predicator singuratic, pentru că me- 
sajul lui a fost fără îndoială nepopular, dar, la fel ca orice predicator 
adevărat de atunci încoace, el a umblat cu Dumnezeu. Ce privilegiu, 
ce datorie avem de a umbla împreună cu Domnul! Ni se spune că 
Noe a fost un „propovăduitor al neprihănirii". El a primit avertiza- 
rea de lâ Dumnezeu şi, la rândul lui, el a avertizat lumea. 

Una dintre instituţiile noastre care se ocupă cu relaţiile publice 
are următorul slogan: „Tu ne spui nouă, iar noi spunem la toţi." La 
fel a făcut şi Noe. Dumnezeu i-a spus lui, iar el le-a spus tuturor. Deşi 
nu a luat cu el în arcă decât şapte oameni, el a prezentat mesajul lui 
Dumnezeu. Şi-a făcut datoria! A proclamat Cuvântul Domnului şi, 
„când a fost înştiinţat de Dumnezeu despre lucruri care încă nu se 
vedeau, ... plin de teamă sfântă, a făcut un chivot ca să-şi scape casa; 
prin ea, el a osândit lumea şi a ajuns moştenitor al neprihănirii 
care se capătă prin credinţă" (Evr. 11,7). Acesta este un text im- 
portant pentru orice predicator. El conţine toate elementele slujirii 
pastorale: „a fost înştiinţat de Dumnezeu" - el a primit mesajul lui 
Dumnezeu; „plin de teamă sfântă" - el a crezut mesajul; „a făcut un 
chivot" - a acţionat pe baza mesajului şi a poruncii lui Dumnezeu; 
mesajul a avut o consecinţă negativă - Noe „a osândit lumea", dar şi 
o consecinţă pozitivă - „a ajuns moştenitor al neprihănirii care se 
capătă prin credinţă". Apropo, există un singur fel de neprihănire: 
neprihănirea prin credinţă. Avem în acest text o predică întreagă. 

Avraam a fost profet, după cum ne spune Scriptura în Geneza 
20,7 şi, prin urmare, a fost predicator. El a auzit mesajul: „Mergi 
spre apus, tinere, spre apus!" Avraam 1-a auzit şi a acţionat pe baza 
lui. S-a dus într-o ţară din vest, în Palestina de astăzi numită ast- 
fel după filisteni, şi prin aceasta şi-a manifestat credinţa în mesajul 
lui Dumnezeu. El a predicat şi despre neprihănirea prin credinţă 
ca nimeni altcineva, după cum ştim cu toţii. El a rămas în Biblie un 
exemplu de credinţă. 

Trecem pe lângă mulţi alţi patriarhi şi profeţi amintiţi aici şi ajun- 
gem la Moise. Ce predicator mare a fost el! Tabloul lui este păstrat 
aici, în galeria oamenilor credinţei. Moise a fost chemat de Dumne- 
zeu din pruncie; Dumnezeu îi cheamă pe predicatori din copilărie. 

Hotărârea lui supremă a fost „să sufere împreună cu poporul lui 
Dumnezeu decât să se bucure de plăcerile de o clipă ale păcatului" 
(Evrei 11,25). Nimeni să nu spună că nu există nicio plăcere în păcat. 
Biblia spune că există şi oricine a săvârşit păcat ştie acest lucru, 
însă plăcerea aceasta nu durează mult - este trecătoare. „El socotea 
ocara lui Hristos ca o mai mare bogăţie decât comorile Egiptului, 
pentru că avea ochii pironiţi spre răsplătire." (versetul 26) 

în urmă cu o generaţie sau două, criticii Bibliei şi chiar teologii 
sceptici susţineau că istoria ieşirii lui Israel din Egipt şi a construirii 
unui sanctuar în pustie este, pur şi simplu, un mit sau o legendă 
religioasă, pentru că în lumea de atunci nu exista suficient aur pen- 
tru realizarea a doi heruvimi din aur masiv, pentru acoperirea chi- 
votului şi a scândurilor cortului cu aur şi pentru realizarea vaselor 
din aur. însă oricine vizitează astăzi muzeul din Cairo şi priveşte 
camera de aur în care sunt expuse obiectele găsite în mormântul 
lui Tutankamon îşi poate face o idee despre cum arăta Egiptul pe 
vremea lui Moise. 

în clipa în care treci pragul muzeului, pe lângă toţi acei gardieni 
înarmaţi, vezi mai mult aur decât ai văzut în toată viaţa ta - masa 
de aur cu scaunele de aur, patul din aur, carul din aur, o mulţime de 
obiecte şi unelte din aur şi, în final, sicriul mare din aur masiv, în 
valoare de şase milioane de dolari; nu doar placat cu aur sau din 
aur de 14 carate, ci din aur masiv; în el se odihneşte acum mumia 
tânărului împărat. El era un iubitor al aurului, dar nu a avut mult 
timp să-1 adune, întrucât a murit cam la 18 ani. Dar erau o mulţime 
de comori în Egipt. 

Moise a renunţat la toate aceste comori pământeşti şi mulţi predi- 
catori trebuie să facă la fel. Fără îndoială că el a renunţat şi la posi- 
bilitatea de a deveni împărat. De ce? Pentru că a văzut „pe Cel ce este 
nevăzut". Nimeni nu poate predica decât atunci când este dispus să 
părăsească bogăţiile, plăcerile, comorile, renumele şi onoarea lumii. 
Nimeni nu poate fi predicator adevărat până nu îl vede pe Cel Nevăzut, 
până când nu priveşte cu ochiul credinţei la Cel Veşnic. La fel ca Moise, 
el trebuie să privească în sus şi să meargă înainte prin credinţă, atunci 
când ajunge pe cărarea vieţii la experienţa Mării Roşii! 

Nimic înainte, nimic înapoi, 
Păşim prin credinţă în necunoscut 
Şi descoperim că am păşit pe stâncă. 

Pe pereţii galeriei capitolului 11 din Evrei, această Catedrală 
Westminster a Scripturii, vedem plăcile comemorative ale altor 
mari personaje, până când ajungem în final la David, un alt predica- 
tor. El însuşi a zis: „Vestesc îndurarea Ta [n. tr.: KJV - „predic despre 
neprihănire"] în adunarea cea mare" (Ps. 40,9). Ce mare predicator 
a fost el! Da, David a fost nu numai împărat, profet şi muzician, ci 
şi unul dintre cei mai mari predicatori ai lumii. în Carte sunt con- 
semnate câteva dintre predicile lui cele mai mari şi, în trecere, pro- 
pun ca fiecare predicator să citească iar şi iar, cu voce tare, psalmii 
lui David. Dacă am învăţa pe de rost aceste rugăciuni ale lui David, 
am avea rugăciuni mai bune în cadrul serviciilor noastre publice. 
0, câte rugăciuni neglijente auzim - sincere, desigur, dar inadec- 
vate. Adorarea lui Dumnezeu, mărturisirea păcatelor, începutul şi 
sfârşitul corespunzător sunt inexistente. Auzim, deseori, rugăciuni 
publice care ar trebui rostite numai în viaţa privată. 

La începutul activităţii mele ca pastor, tatăl meu m-a îndemnat 
să citesc psalmii cu voce tare, pentru că aceştia reprezintă planul 
lui Dumnezeu pentru rugăciune. Cartea Psalmilor este cartea de 
rugăciuni a Bibliei. Şi, apropo, citiţi broşura The Psalms in Human 
Life [Psalmii în viaţa omului], o carte bună scrisă de Rowland Pro- 
thero. De asemenea, cred că este bine ca fiecare pastor să îşi procure 
The Book ofCommon Prayer [Cartea de rugăciuni simple], folosită 
de Biserica Anglicană sau de Biserica Episcopală din Statele Unite 
şi să citească rugăciunile din ea cu voce tare şi cu atenţie; multe 
dintre ele au fost scrise de Latimer, care mai târziu a devenit un 
martir al credinţei creştine. Cartea Psalmilor şi The Book ofCom- 
mon Prayer conţin câteva modele bune de rugăciune reverenţioasă, 
scripturistică. Aşa ar trebui şi noi, predicatorii, să învăţăm să ne 
rugăm în cadrul serviciilor publice. 

în versetul 32 din Evrei 11, citim despre Samuel şi despre 
profeţi. Profeţii au fost marii predicatori din vremea Vechiului Tes- 
tament. Majoritatea celor amintiţi în Scriptură au fost predicatori 

şi totodată profeţi. Ei vesteau Cuvântul lui Dumnezeu, ei erau „pre- 
vestitori" şi, totodată, prezicători: ei avertizau, îi înduplecau şi îi 
câştigau pe oameni pentru Dumnezeu. 

Să citim şi restul capitolului. El vorbeşte despre credinţa aces- 
tor predicatori puternici, despre faptele lor mari, despre suferinţele 
lor, despre persecutarea şi martiriul lor, despre faptul că au aşteptat 
o înviere mai bună. „Ei, de care lumea nu era vrednică..., măcar că 
au fost lăudaţi pentru credinţa lor, totuşi n-au primit ce le fusese 
făgăduit; pentru că Dumnezeu avea în vedere ceva mai bun pen- 
tru noi, ca să n-ajungă ei la desăvârşire fără noi" (versetele 38-40). 
Gândiţi-vă că marii predicatori ai veacurilor trecute îi aşteaptă 
pe predicatorii de astăzi să-şi încheie lucrarea, întrucât verse- 
tele următoare (Evrei 12,1.2), de unde am preluat titlul prelege- 
rii de astăzi, spun astfel: „Şi noi, dar, fiindcă suntem înconjuraţi cu 
un nor aşa de mare de martori, să dăm la o parte orice piedică şi 
păcatul care ne înfăşoară aşa de lesne, şi să alergăm cu stăruinţă 
în alergarea care ne stă înainte. Să ne uităm ţintă la Căpetenia şi 
Desăvârşirea credinţei noastre, adică la Isus." „Norul de martori" 
despre care se vorbeşte aici sunt toţi cei amintiţi în capitolul pre- 
cedent, în tabloul acesta, ei nu sunt înfăţişaţi stând pe margine şi 
privind (cum stăteau oamenii şi priveau jocurile greceşti şi aplau- 
dau câştigătorii), ci dând mărturie pentru credinţa lor, aşa cum şi 
noi trebuie să dăm mărturie pentru credinţa noastră. Mulţi dintre 
ei şi-au dat viaţa ca mărturie. 

în scrierile greceşti clasice găsim acest cuvânt „nor" de foarte 
multe ori, dar nu se referă la nişte oameni care veghează asupra 
noastră de sus, ci este utilizat ca figură de stil pentru un grup 
mare de oameni - un nor de arcaşi, un nor de pedestraşi, un nor 
de călăreţi. Aceste expresii se găsesc în scrierile lui Homer, care au 
primit o formă finală undeva între secolele al XH-lea şi al IX-lea î.Hr. 
Mulţi scriitorii clasici folosesc cuvântul „nor" cu acelaşi sens. 

S-a spus adesea că expresia aceasta se referă la jocurile olimpice 
şi că martorii urmăresc o luptă, dar nu aceasta este ideea transmisă 
în acest pasaj. Cuvântul martor, după cum ştim cu toţii, provine 
din acelaşi termen ca şi cuvântul martir. Martirii din vechime au 

dat mărturie despre credinţa lor chiar până la moarte. După cum 
scrie Jean Calvin în comentariul lui asupra cărţii Evrei: „Suntem 
înconjuraţi de o atât de mare mulţime, încât oriunde ne întoarcem 
privirile, suntem întâmpinaţi de multe modele de credinţă... El 
spune că, prin mărturia lor, credinţa este dovedită suficient, pentru 
ca să nu mai existe nicio îndoială; fiindcă virtuţile sfinţilor sunt tot 
atâtea mărturii care ne întăresc, pentru ca noi, bizuindu-ne pe ele şi 
luându-le drept călăuze şi tovarăşi, să mergem înainte spre Dumne- 
zeu cu mai mult avânt." 

Aceşti martori, care au trăit slujindu-L pe Dumnezeu cu credin- 
cioşie secol după secol, confirmă prin experienţa lor că Dumne- 
zeu este credincios faţă de poporul Său. Ei au participat la aceeaşi 
luptă în care ne aflăm şi noi. De aceea, când citim istoria lor şi când 
auzim despre vitejia şi biruinţa lor, zelul nostru trebuie să crească. 
Când aflăm ce au făcut ei, aflăm de fapt ce trebuie să facem noi. Prin 
amintirea vieţii lor, ei ne asigură că putem să rezistăm; că greutăţile 
pe care s-ar putea să le întâmpinăm nu durează decât puţin. Ha- 
rul lui Dumnezeu ne va susţine, iar răsplata credinţei este sigură 
şi nepieritoare. Aşadar, văzând că „suntem înconjuraţi cu un nor 
aşa de mare de martori", adică de martiri, de oameni care şi-au dat 
viaţa pentru credinţă, pentru predicarea Cuvântului, să mergem 
înainte şi să urmăm exemplul lor - un monument pentru toţi din 
jur. Aceasta este ideea transmisă aici: trebuie să dăm mărturie pen- 
tru credinţa noastră, la fel ca ei. 

Acesta este gândul care ne trece prin minte atunci când vizităm 
locurile pline de eroism pentru Dumnezeu - Insula Iona şi Valea 
Glendalough, aflată la câteva mile la sud de Dublin. Petreceţi câteva 
zile acolo printre ruinele acelor biserici antice ale lumii creştine 
precatolice. Când vizitaţi locurile din Ţara Sfântă, când mergeţi pe 
urmele lui Isus şi ale apostolilor, gândiţi-vă la mărturia lor pentru 
Hristos. Când ajungeţi la Roma, vizitaţi închisoarea Mamertini, 
unde a stat în lanţuri apostolul Pavel. Veţi fi înconjuraţi de mărturia, 
de martiriul acestor oameni ai lui Dumnezeu. 

Deci „suntem înconjuraţi", spune Jean Calvin, „de o atât de mare 
mulţime, încât oriunde ne întoarcem privirile, suntem întâmpinaţi 
de multe modele de credinţă." Aceasta este ideea. Nu că ei privesc la 

noi, ci că noi vedem ce au făcut ei şi ne gândim la aceasta. Credinţa 
lor a fost dovedită suficient prin mărturia lor. Acum noi trebuie 
să privim la istoria lor. Toţi aceşti eroi ai credinţei ne mai vorbesc 
încă, la fel ca Abel (Evrei 11,4). Există desigur o sursă uriaşă de bio- 
grafii atât în Biblie, cât şi în afara ei, o listă lungă de predicatori 
creştini pe care trebuie să-i cunoaştem, dar pe care îi neglijăm de- 
seori. Dacă vom citi despre ei, vom prinde curaj, vom da „la o parte 
orice piedică", nu numai păcatele la care ne duce gândul imediat, ci 
şi păcatele care se ţin de noi atât de strâns, încât ne împiedică să 
alergăm. Trebuie să ne eliberăm de această povară suplimentară 
dacă vrem să împlinim cea mai frumoasă lucrare cu putinţă pentru 
Domnul, la fel cum atletul îşi lăsa deoparte roba şi începea cursa cu 
avânt. Lăsând deoparte veşmintele largi şi orice povară, el alerga cu 
toată puterea, ca şi cum viaţa lui depindea de aceasta, pentru ca să 
câştige cununa trecătoare a victoriei. însă în cursa noastră, toţi pot 
fi câştigători. 

S-ar putea să existe multe lucruri de care predicatorul să se de- 
baraseze, lucruri care nu sunt rele în ele însele, dar care îl împiedică 
să continue cursa. Pentru a câştiga cursa marilor predicatori, el va 
trebui să renunţe poate la afacerea cu maşini sau cu altceva. Poate 
că va trebui să renunţe la un lucru care este bun pentru alţii, dar 
care, asemenea unei haine lungi, îl încurcă în lucrarea sa pentru 
Domnul. El trebuie să se elibereze de toate aceste lucruri. 

Când studiem lista martorilor, descoperim un mare adevăr: ei 
au dat mărturie despre o realitate. Aceşti martori credincioşi ai lui 
Dumnezeu nu şi-au dorit să devină faimoşi sau să-şi clădească o 
reputaţie, nu şi-au dorit să ajungă în topul listei din buletinul Uni- 
unii. Ei au făcut totul spre slava lui Dumnezeu. 

în cartea sa The Dark Mile [Mila întunecată], John Hutton face 
referire la poezia lui Browning, „Apologia episcopului Blougram". 
Apropo, părerea mea este că fiecare predicator ar trebui să citească 
toate poeziile lui Browning. Merită să-i acordaţi cincisprezece minu- 
te acestei poezii despre episcopul Blougram. Blougram povesteşte 
despre Verdi, marele compozitor şi dirijor. El a scris opere bune, 
dar nu toate sunt la fel de bune. într-o ocazie, el dirija una dintre 



. «Un nor aşa de mare_de martori" 3 1 7 

cele mai slabe opere ale sale în Florenţa, înaintea unei săli pline. 
Datorită renumelui de mare muzician, mulţimea îl asculta. Ei soco- 
teau că opera trebuia să fie bună, pentru că o dirija Verdi. La înche- 
ierea concertului, spectatorii s-au ridicat în picioare, l-au aplaudat 
şi i-au aruncat flori. L-au aclamat îndelung, ca şi cum ar fi interpre- 
tat o capodoperă. Verdi ştia că nu a dat tot ce a avut mai bun, dar 
a primit aplauzele. A făcut nenumărate plecăciuni. Primea laudele 
cu încântare şi cu încuviinţare, până când a dat cu ochii de marele 
maestru Rossini. Acesta stătea în loja sa şi îl privea, de parcă ar fi 
vrut să-i spună: „0, Verdi, Verdi!" Atunci, Verdi s-a oprit brusc şi s-a 
făcut nevăzut de pe scenă cât a putut de repede. 

Tot aşa se va întâmpla şi cu cei care aleg laudele oamenilor. într-o 
zi, undeva, ei vor da cu ochii de un lucrător sincer sau de Dumnezeu 
însuşi şi cum vor mai tremura ei atunci! Noi nu slujim ca să primim 
laude, onoare sau slavă. De altfel, dacă am predica aşa cum ar tre- 
bui, am primi mai degrabă lovituri şi ghionturi şi mulţi oameni ar fi 
nemulţumiţi de predicile noastre. 

Avem multe de învăţat din viaţa şi din lucrarea acestor predi- 
catori din Biblie şi din istoria bisericii. Deci repet, citiţi biografii! 
Emerson a spus odată: „Nu există istorie, ci numai biografie." De ce 
nu citim aceste biografii? Au fost scrise multe istorii ale predicării, 
dar niciuna dintre ele nu este completă. Nu s-a publicat o istorie 
completă a predicării creştine scrisă de un singur autor. Cea mai 
aproape de această ţintă a fost cartea lui Dargan, apărută în 1912, 
însă autorul a murit înainte de a publica ultimul volum, cel despre 
predicatorii americani. A reuşit să termine numai partea despre lu- 
crarea de predicare din Europa. 

Dr. W. G. Blaikie a scris o carte bună despre predicatorii scoţieni, 
cu titlul The Preachers ofScotland From the Sixth to the Nineteenth 
Century [Predicatorii Scoţiei din secolul al Vl-lea până în secolul 
al XlX-lea], apărută în 1888. Negreşit, Scoţia se află în fruntea lu- 
mii creştine în ceea ce priveşte predicarea. Probabil că cea mai 
bună carte de istorie a predicării care a apărut până acum este 
cea publicată recent, şi anume The History of Preaching in Britain 
and America [Istoria predicării în Britania şi în America], de F. R. 
Webber, o lucrare în trei volume. Până în prezent, nimeni nu a în- 

cercat să scrie o istorie completă a predicării în lumea vorbitoare 
de limbă engleză. Acest autor începe cu o perioadă mult neglijată, 
şi anume cu perioada Bisericii Celtice din Anglia, Irlanda, Ţara 
Galilor, Cornwall şi Scoţia. în ultimii ani, au ieşit la iveală o mulţime 
de materiale noi pe această temă şi seria aceasta de volume - cel 
puţin prima parte a ei - merită cu adevărat să fie citită. Vă va face 
o deosebită plăcere, mai ales dacă strămoşii voştri provin din una 
dintre aceste ţări, întrucât această parte a istoriei predicării nu a 
mai fost consemnată până acum şi, deşi s-a afirmat că nimeni nu 
poate fi teolog decât dacă este scoţian sau german, au existat totuşi 
şi câţiva mari predicatori de origine celtică. Procuraţi-vă cartea 
lui Webber. Vă va ajuta să cunoaşteţi istoria Britaniei şi a Statelor 
Unite mai bine ca oricare altă carte. Pe lângă istorie, ea este plină 
de biografii ale marilor predicatori şi este bine să o citim cu toţii, 
dacă nu în întregime, măcar anumite secţiuni importante. Fireşte 
că unele pagini sunt aride, întrucât conţin înşiruiri lungi de nume 
despre care nu ştim nimic; dar cea mai mare parte vă va entuziasma 
şi vă va încuraja. Mai mult ca sigur că se găseşte la biblioteca de 
aici. Aşadar, putem citi din Dargan prima parte a istoriei predicării 
în Europa; apoi, putem continua cu Webber, pentru a avea o istorie 
completă a predicării. 

în modul acesta, descoperim un fapt foarte important, şi anume 
că noi, ca predicatori adventişti de ziua a şaptea, nu suntem singuri 
în lume. Suntem într-adevăr „înconjuraţi cu un nor aşa de mare de 
martori". Noi încheiem o procesiune la care au participat oameni 
din toate veacurile, începând cu Abel, o procesiune care a continuat 
practic neîntrerupt, o procesiune a oamenilor lui Dumnezeu care 
au auzit Cuvântul Său, care au fost sau sunt predicatori ai Bibliei, 
oameni care L-au iubit pe Dumnezeu, mulţi dintre ei până la moar- 
te, dându-şi viaţa ca martiri pentru Isus. Unii dintre ei, din vremea 
Noului Testament şi până azi, nu au avut tot adevărul aşa cum îl 
înţelegem noi, dar L-au iubit pe Dumnezeu, L-au iubit pe Domnul 
Isus Hristos, au acceptat inspiraţia şi autoritatea Cuvântului lui 
Dumnezeu, i-au avertizat pe oameni în privinţa păcatului şi au dat 
mărturie că Isus este singurul Mântuitor al oamenilor păcătoşi. 

Apropo, dacă vă cade vreodată în mână cartea aceea veche 
scoţiană, Peden the Prophet [Peden, profetul], citiţi-o neapărat. Veţi 
afla despre un mare predicator care a trebuit să trăiască cea mai 
mare parte a vieţii sub cerul liber şi să se ascundă în mlaştinile din 
Scoţia, ca să scape de jandarmii Lordului Claverhouse. El a avut 
Spiritul. Profeţiei tot la fel de sigur ca Ellen White, însă biograful 
lui încearcă să evite şi să acopere acest lucru. „Desigur că nu putea 
fi aşa", spune el, dar a trebuit să consemneze aceste detalii în bio- 
grafie. El nu credea în Spiritul Profeţiei. 

Alexander Peden a fost unul dintre marii predicatori scoţieni. 
Lucrurile pe care Domnul i le-a descoperit că o să se întâmple, s-au 
întâmplat întocmai. El i-a arătat că nu va fi ucis de persecutorii lui 
şi că va muri în patul lui. Şi aşa a fost. însă după înmormântarea lui, 
câţiva ostaşi cruzi i-au scos trupul din cavoul familiei, l-au sfârtecat 
şi l-au atârnat de o spânzurătoare pe un deal. Povestea împlinirii 
profeţiei lui (pe care a scris-o cu mâna lui) este foarte interesantă: 
el a prezis că va fi îngropat în mijlocul poporului lui Dumnezeu. însă 
iată că acum trupul lui atârna de o spânzurătoare. 

0 contesă care locuia în apropiere a fost indignată la vederea 
trupului spânzurat acolo, chiar dacă nu împărtăşea vederile religi- 
oase ale lui Peden. Ea i-a dat vestea aceasta guvernatorului, care era 
şi el tot un adversar al lui Peden în privinţa concepţiei religioase. 
Acesta s-a înfuriat atât de tare pe ostaşi încât a spus: „Am ridicat 
această spânzurătoare pentru hoţi şi criminali, nu pentru predica- 
torii Evangheliei. Duceţi-vă, daţi-1 jos de acolo şi puneţi-1 înapoi de 
unde l-aţi scos, sau dacă nu, îngropaţi-1 la piciorul spânzurătorii!" 

L-au îngropat la piciorul spânzurătorii şi toţi credincioşii din 
toate părţile Scoţiei au vrut să fie îngropaţi lângă el, cât mai aproape 
cu putinţă de mormântul său. Astăzi, în locul acela, se găseşte un 
mare cimitir creştin. 

Toţi aceşti oameni ai lui Dumnezeu L-au propovăduit pe Hris- 
tos cel răstignit de-a lungul veacurilor şi au predicat despre în- 
dreptăţirea prin har, prin credinţă. Ei nu cunoşteau toate adevărurile 
aşa cum le ştim noi; şi, presupun că, dacă vor mai trece o mie de ani, 
oamenii care vor trăi în apropierea sfârşitului vor avea mai mult 

adevăr decât noi astăzi. Nu trebuie să ne batem în piept cu mândrie 
şi să ne credem grozavi pentru că avem tot adevărul. Nu îl avem 
pe tot - nimeni nu îl are pe tot. Nu îl cunoaştem decât în linii mari. 
Noi studiem şi ar trebui să creştem în har şi în lumina lui Dumne- 
zeu. „Dar cărarea celor neprihăniţi este ca lumina strălucitoare [a 
dimineţii], a cărei strălucire merge mereu crescând până la miezul 
zilei" (Prov. 4,18). Desigur că noi, cei de astăzi, trebuie să avem mai 
multă lumină decât cei care au trăit ieri, mai ales dacă acest „ieri" a 
fost în urmă cu cinci sute sau o mie de ani. 

Dar cine poate să spună pe cine va răsplăti marele Judecător al 
tuturor predicatorilor în ziua secerişului - pe cel care are mai puţină 
lumină, dar care o urmează cu zel şi credincioşie sau pe cel care are 
mai multă lumină, dar nu o urmează cu tot atâta zel, credincioşie şi 
fără să înfrunte primejdii sau necazuri. Să avem grijă să urmăm lu- 
mina cu tot atâta zel şi jertfire de sine ca şi aceşti oameni din veacu- 
rile trecute. Mulţi dintre noi am rămâne de ruşine pe lângă ei. 

Despre mulţi dintre aceşti oameni care fac parte din „norul de 
martori" ştim foarte puţine lucruri, pentru că viaţa lor este aco- 
perită de perdeaua de fum a vrăjmaşilor lor. Ei au fost defăimaţi, 
înţeleşi greşit, vorbiţi de rău, după cum citim în cartea Apocalipsei. 
Există astăzi creştini în cele mai izolate colţuri ale lumii şi nimeni 
nu ştie cum au apărut acolo. Există zvonuri, tradiţii şi scrieri cvasi- 
istorice săpate în piatră sau păstrate în manuscrise, în acele lo- 
curi îndepărtate din Asia Centrală, China şi India. Cineva a predi- 
cat Evanghelia acolo. în sudul Indiei sunt creştinii Sfântului Toma 
şi alţii. Cum au ajuns acolo? Din câte ştim, ei sunt acolo încă din 
zorii istoriei. Tradiţia spune că apostolul Toma a predicat acolo, 
iar creştinii din India pot să vă arate mormântul lui. Poate că este 
adevărat. Cineva L-a propovăduit pe Hristos acestor oameni din 
ţara brahmanilor. Credinţa lor fără îndoială că s-a deteriorat odată 
cu trecerea timpului şi nu au lumina aşa cum o avem noi. 

Misionarii din provinciile siriene au trecut în Vestul îndepărtat, 
în ţările care astăzi poartă numele de Franţa şi Anglia, cu mult 
înainte ca misionarul romano-catolic, Augustin să ajungă pe ţărmul 
Angliei în 597 d.Hr. La sosirea lui, în Britania exista deja o biserică 

creştină puternică. Avem dovezi că au existat predicatori creştini în 
Irlanda păgână înainte de Patrick, slujitorul Domnului care a făcut 
atât de mult ca să aducă lumina creştină la druizii din acest ţinut 
războinic. Dau citire unui paragraf din Mărturisirea lui: 

Eu, Patrick, un păcătos, cel mai rău şi mai neînsemnat 
dintre toţi credincioşii, cel mai ticălos din mulţimea lor, 
l-am avut ca tată pe Calpurnius, un diacon, fiul regretatului 
Potitus, prezbiterul, care a locuit în satul Banavan, Tiber- 
niae, unde avea o mică fermă şi de unde am fost luat cap- 
tiv. Aveam pe atunci aproape 16 ani. Nu II cunoşteam pe 
adevăratul Dumnezeu şi am fost dus în Irlanda împreună 
cu alte mii de oameni care şi-au primit pedeapsa cuvenită, 
pentru că umblam departe de Dumnezeu şi nu păzeam 
poruncile Sale. 

Aceasta este mărturisirea lui Patrick - nu se aminteşte nimic în 
ea despre papă sau altceva de felul acesta. El a fost răpit de nişte 
piraţi care jefuiau deseori zona de coastă şi a fost dus în Irlanda. Cea 
mai mare parte a Irlandei de Nord era păgână la vremea aceea. în 
cei şase ani de sclavie a învăţat limba celtică, în dialectul irlandez. 
Dumnezeu îl învăţa ascultarea prin lucrurile pe care le-a suferit. în 
cele din urmă, a fugit de la stăpân şi s-a urcat pe o corabie care trans- 
porta câini de vânătoare în Galia. Acolo a primit educaţie creştină, 
dar în sufletul lui auzea glasuri din pădurile Irlandei care îl che- 
mau: „Vino la noi; vino la noi şi ajută-ne!" Nici lacrimile părinţilor 
lui, nici argumentele profesorilor şi ale prietenilor nu l-au putut 
opri. îl găsim din nou pe Insula de Smarald, printre druizii marelui 
împărat Loigaire din Tara şi toţi ceilalţi mici domnitori din Irlanda. 

El s-a dus imediat la Antrim şi a încercat să-1 convertească pe 
cel care îi fusese odată stăpân. Nu a reuşit, dar a convertit mulţi alţi 
oameni. Ce predicator a fost el! 

Apoi s-a dus în Tara, capitala Irlandei. „Harfa care a răspândit 
odinioară prin sălile din Tara sufletul muzicii" - vă amintiţi cuvin- 
tele lui Thomas Moore. Acolo, înaintea căpeteniilor druizilor şi 
înaintea împăratului Irlandei, a predicat Evanghelia lui Hristos cu 
mult înaintea misionarilor romano-catolici care s-au răspândit 

în Irlanda. La scurt timp, Irlanda deţinea un frumos sistem de 
educaţie creştină şi misionari care mergeau în toată lumea. Există 
câteva cărţi târzii în care sunt scrise aceste lucruri foarte intere- 
sante. Cărţile vechi vorbeau despre călugări, iar noi trăiam cu ideea 
că romano-catolicii au făcut această lucrare. Nu este aşa. Tinerii se 
adunau în grupe, studiau şi se întreţineau singuri - tineri precum 
Columba şi Columbanus. 

Am fost interesat îndeosebi de Columba, un tânăr instruit în- 
tr-una din şcolile creştine întemeiate de Patrick. Fără îndoială că cei 
mai mulţi dintre noi cunoaştem istoria adevăratei lui convertiri. El 
era un creştin cu numele şi era de neam regesc, avea sânge albas- 
tru în vine. Se povesteşte că, într-o zi, i-a venit ideea să transcrie 
toată cartea Psalmilor. A făcut lucrul acesta fără permisiunea profe- 
sorului şi a lucrat zi de zi, fără ca acest cinstit domn să ştie, până a 
terminat-o pe toată. Când profesorul a descoperit fapta, i-a cerut să 
i-o aducă imediat, întrucât o copiase din cartea lui. 

Cazul a fost adus înaintea marelui împărat ca să fie judecat - 
primul caz din istorie de încălcare a dreptului de autor. împăratul 
a zis: „întrucât viţelul este al stăpânului vacii, tot la fel cartea mică 
ieşită din cartea mare este a stăpânului cărţii mari. De aceea, pu- 
iul de carte [cartea mică] aparţine stăpânului cărţii-mamă [cărţii 
mari]." 

Sentinţa aceasta 1-a înfuriat atât de tare pe Columba, încât şi-a 
adunat prietenii şi a început o răscoală care s-a transformat într-un 
război, în care se spune că au murit sute de oameni. După aceea, cu 
o conştiinţă încărcată, întrucât el, un creştin, a provocat moartea 
acestor oameni, Columba şi-a strâns în jur doisprezece ucenici ti- 
neri şi I-a făgăduit lui Dumnezeu că se va duce împreună cu ei într-o 
ţară foarte îndepărtată, de unde să nu poată vedea dealurile fru- 
moasei lor Insule Eire şi că îl vor propovădui pe Hristos, până când 
vor aduce la El tot atâţia păgâni câţi oameni care au pierit în acel 
conflict teribil şi inutil. 

Astfel, s-au urcat în mica lor barcă circulară ciudată, făcută din 
piele de bivol întinsă pe un cadru din lemn. S-au oprit pe o insulă 
din Marea Irlandeză şi s-au căţărat pe muntele cel mai înalt, însă 

tot mai vedeau Irlanda. Aşa că au plecat mai departe, spre nord şi 
în cele din urmă s-au oprit pe Iona, o insulă mică şi izolată în apro- 
piere de Insula Mull, unul dintre promontoriile vestice ale Scoţiei, 
întrucât de acolo nu puteau vedea Irlanda, şi-au ridicat nişte barăci 
mici, au început să organizeze o şcoală şi să îi instruiască pe tineri, 
ca să meargă şi să le predice picţilor şi scoţienilor păgâni. Turiştii 
care vizitează astăzi Europa, descoperă numele acestor tineri în 
Elveţia, în Franţa şi în Germania, dar şi în vestul Germaniei şi de-a 
lungul Dunării. 

Aceşti tineri predicatori celţi, irlandezi şi scoţieni-irlandezi au 
continuat să lucreze din Iona timp de aproximativ două sau trei 
sute de ani, până când au venit vikingii şi au ucis cincizeci şi doi 
dintre elevii tineri, le-au ars clădirile şi au distrus totul. Au recon- 
struit satul, dar după şapte ani, vikingii le-au distrus munca din 
nou. Ruinele aşezării au rămas în această stare timp de mai multe 
secole, dar în prezent Asociaţia Iona Fellowship restaurează 
clădirile. Dacă veţi călători vreodată în Europa, nu pierdeţi ocazia 
de a vizita Iona. Vă va impresiona profund. în vremurile străvechi, 
ea se chema Insula Sfântă. în Evul Mediu era considerată un loc 
deosebit de sfânt şi, atunci când s-a crezut că lumea va fi distrusă 
printr-un alt potop, se spunea că ea este singura bucată de pământ 
care nu va fi înghiţită de ape. De aceea, toţi au vrut să fie îngropaţi 
pe această insulă. Se spune că acolo sunt înmormântaţi patruzeci 
şi şapte de împăraţi - împăraţi ai Scoţiei, ai Norvegiei şi ai altor 
ţări - pe această mică insulă care are cinci kilometri în lungime şi 
4 kilometri în lăţime. 

Cei care participă la lucrarea de reconstrucţie sunt un grup de 
prezbiterieni care cred că biserica a apostaziat atât de mult, încât 
nu va reuşi niciodată să îşi încheie lucrarea în lume până nu se va 
întoarce la principiile fundamentale de la început, aşa cum au făcut 
Columba şi urmaşii lui. 

Este o experienţă extraordinară să te întâlneşti cu aceşti oameni 
în timp ce lucrează la restaurarea clădirilor. Astăzi, puteţi umbla pe 
pietrele pe care au călcat Columba şi tovarăşii lui în urmă cu mai 
bine de o mie de ani. 

Este interesant de amintit faptul că proprietarul scoţian al in- 
sulei le-a permis să execute reconstrucţia clădirilor cu o singură 
condiţie: ca orice confesiune creştină să le poată folosi. Ce minunat 
ar fi să avem acolo un loc de întâlnire pentru predicatori, în mijlocul 
priveliştilor acelea sălbatice şi să păşim pe pietrele pe care au um- 
blat aceşti oameni consacraţi care se pregăteau să meargă în lume 
ca misionari! Ce loc deosebit pentru rugăciune şi meditaţie! Ar fi cu 
adevărat o experienţă minunată! 

Cu aproape 165 de ani înainte ca misionarul Columba să ajungă 
pe Insula Iona, Ninian, un predicator englez, a devenit primul mi- 
sionar al nordului, al ţării care astăzi se cheamă Scoţia. El şi-a făcut 
studiile la Roma, dar a fost puternic influenţat de Martin de Tours. 
El a construit o biserică pe care a numit-o Candida Casa [„Casa 
Albă"). Ruinele ei se mai văd şi astăzi mai sus de Wigtown Bay, pe 
coasta sudică a Scoţiei. 

De asemenea, trebuie să-1 amintim pe Piran, marele apostol al 
ţinutului Cornwall. Născut în Irlanda, el a trecut marea, ca să le 
propovăduiască păgânilor din acest ţinut şi a debarcat în locul nu- 
mit astăzi Perranporth sau Portul lui Piran din Cornwall. El a studi- 
at cu mare atenţie Scriptura şi a avut un mare succes ca predicator, 
înainte de moarte, i-a chemat la el pe urmaşii lui, i-a îndemnat să 
cerceteze Scripturile în fiecare zi şi i-a avertizat că va veni antihris- 
tul, care, le-a zis el, va încerca să distrugă lucrarea Bisericii Celtice, 
întemeiată de el, şi să aşeze în locul ei o biserică străină. După cum 
ştim cu toţii, lucrul acesta s-a întâmplat mai târziu, când au venit 
misionarii papei şi au luat, în cele din urmă, în stăpânire Insulele 
Britanice. 

Dat fiind faptul că o parte dintre strămoşii mei sunt din Corn- 
wall, mă interesează Piran. Astăzi puteţi vizita acest ţinut şi 
puteţi vedea temeliile bisericuţei lui Piran (de patru metri pe 
opt metri) care mai este încă acolo unde a început să le predice 
păgânilor. 

Nu mai avem timp să vorbim despre marele predicator Colum- 
banus din Finbar, despre Petrock, Gali, Aidan şi ceilalţi sau despre 
Camgal, care a instruit sute de predicatori în acele zile de început. 

Istoricul care vorbeşte despre ei spune următoarele: „Aceşti oa- 
meni predicau Evanghelia cu elocvenţa neîntrecută a celţilor, dar 
nu se mulţumeau cu atât. Ei trăiau Evanghelia." 

Au venit apoi invaziile anglilor şi saxonilor, atacurile vikingilor, 
asuprirea romană prin autoritatea împăraţilor şi a altor conducători; 
iar predicarea a intrat într-o perioadă de mare întunecime. în po- 
fida acestui lucru, au existat câţiva oameni credincioşi care pro- 
clamau Cuvântul lui Dumnezeu. 

Mulţi dintre predicatorii cei mai populari din vremea aceea (mă 
refer aici la predicatorii catolici care au trăit în Evul Mediu) se soco- 
teau datori să prezinte atât sensul literal al textului, cât şi învăţătura 
alegorică sau parabolică, sensul tipologic, etimologic, anagogic sau 
analogic, tipic sau exemplar, anaforic sau proporţional, mistic sau 
apocaliptic al fiecărui text. Nu este de mirare că sărmanii ţărani nu 
puteau înţelege nimic. Nu este de mirare că oamenii au pierdut in- 
teresul faţă de predici; şi noi vom trăi aceeaşi experienţă dacă deve- 
nim prea anagogici. 

în zilele acelea, predicarea era susţinută de călugării din mă- 
năstirile ridicate de biserica papală şi se făcea în latină, dar au exis- 
tat câţiva călugări care au plecat şi le-au propovăduit oamenilor în 
limba lor. Dar predicarea a intrat în penumbră. 

La începutul secolului al XlII-lea, au venit în Anglia călugării 
predicatori (franciscani şi dominicani) care predicau în limba 
poporului. Bineînţeles că nu au fost bine primiţi de preoţii satelor. 
Ei au fost persecutaţi la fel de mult ca Wesley şi Whitefield câteva 
secole mai târziu. Fără îndoială că ei au făcut mult bine, dar, din 
nefericire, după aproape o sută de ani, ei s-au îmbogăţit, şi-au făcut 
un nume, au construit mănăstiri mari la fel ca ceilalţi, şi predi- 
carea a fost abandonată. Când au început să exercite o influenţă 
considerabilă, şi-au pierdut zelul misionar. 

Perioada de cinci sute de ani, premergătoare Reformei, a fost 
epoca marilor construcţii de biserici, o vreme în care „catedra- 
lele erau albe", cum scria cineva. Aceste catedrale uriaşe, „predici 
în piatră", au fost ridicate pe tot cuprinsul Europei creştine. Predi- 
carea a fost dată uitării şi locul ei a fost ocupat de clădirile imense. 

în jurul anului 1050, a fost începută construirea Catedralei lui 
Edward Mărturisitorul din Westminster (vestigiile ei putând fi vi- 
zitate şi astăzi), iar după aceea au fost ridicate biserici în toată An- 
glia - marile catedrale din St. Albans, Glastonbury şi Exeter. Mulţi 
clerici au devenit arhitecţi şi ingineri constructori: Lanfranc de Can- 
terbury, William de Wykeham şi episcopul Branscombe de Exeter. 

Tatăl meu mi-a povestit că, în copilărie, obişnuia să se joace pe 
caldarâmul din faţa catedralei din Exeter; el îşi aducea aminte de 
faţada clădirii care era plină cu picturi ale unor mari oameni din tre- 
cut. Sub braţul unuia dintre ei se afla înfiptă o ghiulea. Când Crom- 
well a luptat împotriva lui Carol I, Exeter a rămas de partea regelui. 
Armatele lui Cromwell au asediat oraşul. Atunci, o ghiulea a fost 
trasă pe deasupra zidului şi a rămas înţepenită sub braţul omului 
înfăţişat în pictură. Bineînţeles că, în trecerea mea prin Anglia, am 
vizitat şi Catedrala din Exeter şi am văzut că ghiuleaua se mai afla 
încă acolo! Faţada catedralei este plină cu picturi care îi înfăţişau pe 
David, pe apostoli şi profeţi, în mărime naturală sau chiar mai mari. 

Clădirile acestea mari au fost ridicate într-o vreme de restrişte 
pentru lucrarea de predicare. Cele mai multe întâmplări din Vechiul 
şi din Noul Testament erau spiritualizate. Oamenii erau hrăniţi cu 
alegorii. Predicarea a intrat într-un con de umbră, deşi ici şi acolo 
mai erau câţiva oameni credincioşi care şi-au dat toate silinţele ca 
să răspândească lumina şi să ţină predici pregătite atent, căci fie- 
care secol a avut martorii lui. Preotul local nu putea să mai predice 
- pur şi simplu a renunţat. Şi am să vă spun ce au făcut. Episcopii 
bisericii s-au întrunit, au scris mai multe predici şi le-au adunat în- 
tr-o carte cu titlul The Book ofHomilies [Cartea omiliilor] pe care au 
trimis-o să le fie citită oamenilor duminica. Aceste expuneri simple 
şi practice din Scriptură, unele dintre ele foarte potrivite nevoilor 
enoriaşilor, au fost folosite în locul predicilor originale. Apropo, 
cărţile acestea mai pot fi procurare şi astăzi. Totuşi limbajul lor 
este atât de învechit, încât nu vă mai pot ajuta prea mult în lucrarea 
voastră. Poate că ar fi bine să procurăm cărţi de omilii. S-ar putea 
să fie mai bune decât alte cărţi pe care le cumpărăm. Dacă am avea 
o carte bună de predici trimisă de la Conferinţa Generală sau de la 

Asociaţia Pastorilor, am putea cel puţin să citim o predică adevărată 
şi oamenii ar fi hrăniţi. Oricum unii dintre noi citim omilii. Atunci de 
ce să nu citim ceva bun? 

Unul dintre predicatorii mai buni din epoca aceea întunecată a 
fost Stephen Langton. Fără îndoială că îl cunoaştem cu toţii. El a 
studiat la Universitatea din Paris şi, în cele din urmă, a fost numit 
Arhiepiscop de Canterbury. El a fost nu numai un mare predicator 
în acele zile întunecate pentru predicare, ci şi unul dintre puţinii 
episcopi sau arhiepiscopi care ştiau să predice. Este ciudat, dar în 
toată istoria bisericii, arhiepiscopii şi episcopii s-au remarcat foarte 
puţin ca predicatori. Probabil că erau atât de ocupaţi cu activitatea 
administrativă, încât nu mai aveau timp şi pentru studiul Bibliei, 
pentru lectură şi pentru toate celelalte. însă Langton a fost unul 
dintre cei care îşi luau timp. în 1215, trecând de partea baronilor în 
conflictul lor cu Regele John, el a fost cel dintâi care a semnat Magna 
Carta, unul dintre documentele fundamentale ale libertăţii politice 
şi religioase, aşa cum era ea înţeleasă de popoarele vorbitoare de 
limbă engleză. Aşadar putem să-i mulţumim acestui mare predica- 
tor pentru contribuţia sa la libertăţile poporului american, întrucât 
Constituţia noastră se bazează pe Magna Carta, care i-a fost impusă 
regelui împotrivitor, în mare măsură, prin influenţa lui Stephen 
Langton, un mare predicator şi un mare administrator al bisericii. 

Mai departe, ajungem la Wycliffe, Luceafărul Reformei, aşa cum 
a fost numit. Citiţi despre el în Tragedia veacurilor. Wycliffe a fost 
un predicator puternic. A fost preot romano-catolic, da, dar a fost un 
predicator puternic, un om al lui Dumnezeu. în acele zile, aproape 
toţi predicatorii aveau o legătură cu Biserica Catolică; însă mulţi 
dintre ei erau oameni dedicaţi lui Dumnezeu, potrivit cu lumina pe 
care o aveau, iar Wycliffe a fost unul dintre ei. 

Wycliffe propovăduia Cuvântul în limba poporului şi a tradus 
Biblia în limba engleză şi, din cauza aceasta, „concluziile" lui au fost 
condamnate de superiorii lui şi, în 1378, a fost adus la Palatul Lam- 
beth ca să se dezvinovăţească înaintea prelaţilor care îl chemaseră. 

Pe când stătea înaintea judecătorilor, o mulţime gălăgioasă a 
năvălit în sală. Cam în acelaşi timp, a sosit din partea reginei mamă 

porunca de întrerupere a procedurilor. La scurt timp după aceea, 
Grigore al Xl-lea a murit. Astfel Domnul a salvat viaţa lui Wycliffe. 

Noi ne plângem astăzi că sistemul organizaţional este complicat. 
Vreau să vă spun că nici nu se compară cu organizaţia ecleziastică 
din vremea aceea! Deşi risca să-şi piardă viaţa, Wycliffe a organi- 
zat un grup de predicatori itineranţi - „predicatori săraci", cum îi 
numea el. Purtau cu toţi acelaşi fel de veşminte - o robă simplă 
roşu-cafeniu. Ei mergeau doi câte doi şi predicau pretutindeni în 
Anglia. Criteriile pe baza cărora erau aleşi erau caracterul, râvna 
religioasă şi educaţia. Ei duceau o viaţă simplă, lucrau fără salariu şi 
fie îşi câştigau existenţa în timpul călătoriilor, fie erau susţinuţi de 
prieteni. Li s-a cerut să predice numai adevărul Scripturii. Wycliffe 
declara că „un om simplu, dacă harul lui Hristos este cu el, este mai 
de folos bisericii decât mulţi oameni cu diplomă, fiindcă el seamănă 
Legea lui Hristos cu umilinţă şi cu prisosinţă atât prin lucrarea lui, 
cât şi prin cuvântul lui". 

Aceşti predicatori ai lui Wycliffe au căpătat, în final, numele 
de lolarzi şi mulţi dintre ei au fost persecutaţi şi ucişi în timpul 
călătoriilor lor extinse. Dacă traversezi râul din apropierea Catedra- 
lei Westminster, descoperi un turn înalt, numit Turnul Lolarzilor. Se 
află în faţa Palatului Lambeth, unde se găseşte cancelaria londoneză 
a Arhiepiscopului de Canterbury. în acest turn, dar şi în mina de 
cărbuni a episcopului Bohner, lolarzii au fost închişi şi torturaţi 
pentru credinţa lor. Aceşti oameni umili au transmis adevărul într-o 
vreme foarte grea pentru predicatori şi avem de învăţat de la ei. Ei 
fac parte din acest „nor de martori". într-o zi, Dumnezeu va dezvălui 
numele lor, care vor fi scrise cu litere mari în cetatea Sa slăvită. 

Wycliffe a murit de bătrâneţe, însă după ce a fost îngropat, ura 
Romei faţă de el a devenit atât de mare, încât trupul său neînsufleţit 
a fost scos din mormânt şi ars, iar cenuşa a fost aruncată în râu. Prin 
urmare, marii predicatori nu s-au bucurat mereu de popularitate. 

Anii au trecut şi dintr-odată, se urcă pe scena istoriei unul dintre 
cei mai mari predicatori ai lumii, Martin Luther. După el, şi inspiraţi 
de lucrarea lui, au venit Cranmer, Latimer, Ridley şi alţii pe tot cu- 
prinsul Angliei. Ei au fost arşi pe rug. 

Apoi a venit John Knox în Scoţia. Ce predicator a fost el! Când a 
ajuns foarte, foarte bătrân, trebuia să-1 ducă cineva la amvonul care 
în zilele acelea, semăna cu un butoi. Iar când începea să predice, 
prindea atât de mult avânt, încât oamenilor le era teamă să nu 
sfarme amvonul în bucăţi. Ce predicator a fost el! Ar fi bine să citiţi 
despre John Knox. Am putea să vorbim despre el ore în şir. Regina 
Măria a încercat să-1 farmece cu frumuseţea şi cu personalitatea ei. 
Fiindcă nu a reuşit, a început să-1 ameninţe. Ea a zis: „Mi-este mai 
frică de predicile lui John Knox decât de toate armatele Angliei!" 
într-o zi, i-a adresat reginei nişte cuvinte foarte usturătoare. Avem 
multe de învăţat din aceste experienţe ale lui John Knox. 

Din când în când erau date legi prin care era interzisă predi- 
carea. Alte legi le interziceau anumitor persoane să predice. Predi- 
carea era socotită drept una dintre cele mai mari arme, dacă nu cea 
mai mare. 

Să ne gândim la lucrarea lui Calvin în Franţa şi Elveţia. Oame- 
nii aceştia nu predicau exact ceea ce predicăm noi. Calvin susţinea 
ideea că în problema mântuirii noastre, Dumnezeu face totul. Unii 
dintre noi am trecut în extrema cealaltă: nu credem că Dumnezeu 
face ceva pentru mântuirea noastră, ci că noi facem totul. Adevărul 
este undeva la mijloc. 

Pe vremea lui Henric al XVIII-lea, Latimer a reuşit, prin predi- 
carea lui, să atragă mai multă atenţie decât oricine altcineva, dar 
a suferit mult din cauza persecuţiei religioase. Când Măria cea 
Sângeroasă s-a urcat la tron în 1553, unul dintre primele ei ges- 
turi a fost să-1 arunce pe Latimer în închisoarea din Turnul Londrei, 
alături de Cranmer, Bradford şi Ridley. în 1555, Ridley şi Latimer 
au fost scoşi din temniţă şi au fost arşi pe rug, în apropiere de Cole- 
giul Balliol din Oxford. Există acolo o piatră care indică locul mar- 
tiriului lor. Cineva îl descria astfel pe Latimer în ziua în care şi-a 
dat viaţa ca martir: „Un om în vârstă, îmbrăcat într-o haină veche şi 
zdrenţăroasă din molton de Bristol, prinsă la mijloc cu o cingătoare 
ieftină din piele, de care atârnau legate cu un cordon lung din piele 
Testamentul lui [Testamentul lui grec]; iar ochelarii, fără toc, îi 
purta atârnaţi de gât, pe piept." Cuvintele acestea, scrise probabil 

de servitorul lui, ne descriu înfăţişarea sa în timpul judecăţii şi al 
execuţiei. Pe rug, Latimer s-a întors spre Ridley şi i-a zis: „Ai curaj, 
domnule Ridley şi fii bărbat! Astăzi vom aprinde o lumină în Anglia 
care am încredinţarea că, prin harul lui Dumnezeu, nu va fi stinsă 
niciodată." Şi într-adevăr, aşa a fost. 

Predicatorii din toate veacurile au plătit un preţ pentru libertatea 
lor de a predica. Preţuim noi această libertate? N-ar fi bine să ne gân- 
dim, din când în când, la Latimer şi să îi mulţumim lui Dumnezeu 
pentru lumina aceasta pe care a aprins-o, să-I mulţumim lui Dum- 
nezeu pentru rugăciunile minunate pe care le-a scris în The Book 
ofCommon Prayer? Apropo, el nu era un om aspru şi nu avea pri- 
virea încruntată aşa cum este înfăţişat uneori astăzi. Era o persoană 
jovială, era cunoscut pentru sarcasmul lui, pentru replicile lui subtile 
şi pentru spiritul lui sociabil. Avea fără îndoială greşelile lui; pe aces- 
tea le găsim cu uşurinţă. Bineînţeles că şi alţii pot găsi cu uşurinţă 
defectele noastre. El nu-şi scria predicile, ca alţii din vremea lui, dar 
servitorul lui le scria cu un fel de semne stenografice. Datorită lui, 
predicile sale s-au păstrat până în zilele noastre. 

Latimer a fost un predicator foarte popular şi biserica St. Margaret 
din Westminster era atât de înţesată de ascultători, încât scaunele nu 
mai rămâneau întregi. Reuşim noi să atragem atât de mulţi oameni? 
Lăsaţi-i să vină! Oamenii merită mai mult decât un scaun în biserică. 
Au fost nevoiţi să-i instaleze un amvon afară, lângă Crucea Sf. Pavel, 
care în zilele acelea se afla la nord-est de măreaţa Catedrală Sf. Pavel. 
Crucea aceasta era un fel de loc de adunare pentru oameni, unde li se 
predica în fiecare zi. Una dintre acuzaţiile pe care le aducea împotriva 
conducătorilor religioşi ai ţării era faptul că ei erau „prelaţi care nu 
predică". Iată o expresie: „Prelaţi care nu predică, pastori leneşi". Noi 
să nu fim nişte prelaţi care nu predică. Dacă vrem să fim prelaţi, atunci 
ar trebui măcar să predicăm. Ce părere aveţi? Orice om hirotonit prin 
punerea mâinilor ar trebui să predice, mai mult sau mai puţin, dar cel 
mai bine este să predice mult. 

Procuraţi şi citiţi frumoasa predică a lui Latimer cu titlul „Predi- 
ca despre plug". Vă va face bine la suflet. Poate că vă veţi hotărî să 
o predicaţi într-o zi sau să ţineţi o predică asemănătoare. El a fost 

numit părintele predicării în Anglia. Am aici una dintre declaraţiile 
lui despre predicare: „Iată lucrul împotriva căruia diavolul luptă cel 
mai mult: preocuparea lui cea mai mare este să distrugă această 
slujbă. El lucrează împotriva ei cu toate puterile lui: el a izbutit prea 
mult, prea mult să o distrugă. El a statornicit în ţinutul acesta ran- 
gul prelatului care nu predică în anul nostru 700; falnicul rang al 
prelaţilor care nu predică. El a făcut predicatori care nu predică; 
el a stârnit mulţimile împotriva acestei slujbe, spunând că este o 
erezie." Cuvinte tari, nu-i aşa? 

în „Predica despre plug" sarcasmul lui Latimer este evident. El 
povesteşte despre un episcop îngâmfat, care a venit în vizită la o 
biserică din parohia lui şi care nu a auzit clopotul sunând în cin- 
stea lui. Când venea un episcop în vizită, se obişnuia să se sune 
din clopot. El i-a reproşat lucrul acesta sărmanului preot parohial. 
„De ce nu ai pus să sune din clopot când am sosit?" 1-a întrebat el. 
Preotul şi enoriaşii l-au implorat pe Excelenţa Sa să nu se supere, 
pentru că limba clopotului se rupsese şi nu mai avuseseră timp să 
o înlocuiască. Mai departe, Latimer comentează: „Era între ei unul 
mai înţelept care s-a dus la episcop şi i-a zis: 'Dar, domnul meu, vrea 
Excelenţa sa să se supere atât de tare din cauza unui clopot care nu 
are limbă? Este aici un clopot', a zis el arătând spre amvon, 'căruia 
îi lipseşte limba de douăzeci de ani. Parohia noastră îi aduce din 
venitul preoţesc cincizeci de lire sterline pe an, dar nu-1 vedem pe 
aici niciodată. Vă asigur", a continuat Latimer, „că acest episcop era 
un prelat care nu predica.'" 

După el, a urmat o pleiadă de predicatori puternici: Thomas 
Cranmer, Ridley, Bilney romano-catolicul, John Hooper, John Ro- 
gers, Matthew Parker şi Bradford. Am putea aminti mult mai mulţi, 
dar nu ne permite timpul. Mulţi dintre ei şi-au pecetluit credinţa cu 
sângele lor. Dacă vizitaţi Piaţa Smithfield din Londra, aveţi ocazia să 
vedeţi o placă din bronz la intersecţia unde au fost arşi pe rug aceşti 
predicatori. „Focurile din Smithfield; torturile din Goa", notează Al- 
bert Barnes. 

Bradford obişnuia să predice în fiecare zi, chiar şi când se afla 
în închisoare, iar temnicerii le permiteau oamenilor să vină să-1 as- 

culte. Una dintre declaraţiile celebre ale lui John Bradford este re- 
marca pe care a făcut-o în timp ce urmărea un criminal care era dus 
la locul execuţiei: „Iată cum pleacă din lume, prin harul lui Dumne- 
zeu, John Bradford." Declaraţia aceasta a fost atribuită altor zeci de 
oameni, şi categoric că mulţi au rostit aceste cuvinte; dar Bradford 
le-a rostit primul. 

Apoi a fost Bernard Gilpin, supranumit Apostolul Nordului, un 
romano-catolic sincer. El a intrat într-o dispută cu Peter Martyr, un 
protestant, şi când strângea material pentru această controversă, s-a 
convertit şi a devenit un mare predicator protestant. în cele din urmă, 
i s-a poruncit să compară înaintea episcopului Bonner în Londra sub 
acuzaţia de erezie. în drum spre Londra, şi-a rupt piciorul şi, în timp ce 
se refăcea, regina Măria a murit; în felul acesta, viaţa lui a fost salvată, 
în acest caz, este evident că răul a fost transformat în bine. 

A urmat perioada elisabetană - epoca de aur a literaturii, epoca 
lui Shakespeare, Spenser, Bacon şi a ilustrului Ben Jonson. Nu a fost 
o epocă a marii predicări. Regina Elisabeta nu a făcut prea multe ca 
să încurajeze această lucrare. A fost totuşi o epocă îndelungată de 
progrese treptate care au început cam în vremea ei. 

Ajungem apoi la epoca puritanilor, un timp al marii predicări şi 
al marii persecuţii, o persecuţie săvârşită în mare parte de Biserica 
oficială a Angliei şi de Biserica Episcopală din Scoţia şi, totodată, 
într-o anumită măsură, din coloniile americane. Erau date legi care 
îi constrângeau pe oameni să meargă la biserică în toate dumini- 
cile şi la sărbători, sub ameninţarea cu plata unei amenzi. Sute de 
predicatori care nu acceptau să rostească anumite jurăminte le- 
gate de slujba preoţească erau daţi afară din slujbă. Aţi fi dispuşi să 
renunţaţi la salariu şi la toate celelalte pentru convingerile legate 
de o anumită doctrină? Ei aşa au făcut. 

Mulţi pastori ai bisericii oficiale nu se apropiau niciodată de bi- 
sericile lor. Ei trăiau în Londra cu un salariu bun şi îi lăsau pe oa- 
meni fără predici. Faptul acesta a iscat multe critici şi a contribuit 
la stârnirea spiritului puritan şi, în cele din urmă, al separatismului. 
Unii dintre aceşti separatişti au fugit din ţară şi s-au stabilit în Olan- 
da, unde au rămas doisprezece ani. în 1620, au plecat în America 
cu o corabie numită Mayflower, ca să găsească libertate religioasă. 

Ce căutau ei atât de departe? 

Pietre preţioase din mină? 
Bogăţia mărilor? Pradă de război? 

Ei căutau altarul curat al credinţei! 

Da! Locul pe care au pus prima dată piciorul 

Numiţi-1 pământ sfânt! 
Ei au păstrat fără pată ce au găsit acolo: 

Libertatea de închinare la Dumnezeu! 

- FELICIA D. HEMANS 

Iar noi suntem moştenitorii acestei libertăţi. 

Regele Iacob I s-a întâlnit cu predicatorii puritani la Aduna- 
rea Bisericească din Hampton, din anul 1604. El a încercat să-i 
constrângă să adopte vederile Bisericii Oficiale. în cele din urmă, 
s-a ridicat şi a plecat din sală zicând furios: „îi voi face să se supună, 
altfel îi voi izgoni din ţară sau chiar mai rău." Acesta a fost Regele 
Iacob I (n. tr.: King James /) care a autorizat traducerea Bibliei - 
„nebunul înţelept" cum a mai fost numit. El ştia de toate, dar nu ştia 
cum să ducă o viaţă corectă. 

Apoi, a urcat pe tron Carol I şi, împreună cu arhiepiscopul Laud, 
a susţinut credinţa anglicană strictă. într-o zi, am predicat despre 
persecuţiile la care au fost supuşi credincioşii legământului (n. 
tr. - covenanters) sub domnia lui Carol II-lea. Claverhouse a fost 
unul dintre generalii care au condus acest program nelegiuit de 
persecuţie. Lângă mine stătea un bărbat care era un urmaş direct al 
lui Claverhouse, un predicator scoţian, dar eu nu ştiam acest lucru. 
Mai târziu, a venit la mine şi mi-a spus: „Frate, ai spus adevărul! 
Claverhouse a fost stră-stră-stră-străbunicul meu." 

în timpul întrunirii, le povestisem că unul dintre aceşti predicatori 
se ascundea într-o peşteră şi că fraţii lui de credinţă scoţieni îi trimi- 
teau mâncare printr-un băieţel de şapte sau opt ani, fiindcă el putea 
să treacă neobservat prin mlaştină. în cele din urmă a fost descoperit, 
şi Claverhouse, însoţit de un ostaş, 1-a prins pe micuţul Jamie. 

- Ştim unde ai fost, Jamie! Spune-ne unde este şi du-ne la el, i-au 
poruncit ei. 

- Nu pot! Nu pot, le-a răspuns el. 

- Haide, spune sau te omorâm. 

- Nu pot. 

Aceasta este tăria specifică scoţienilor, vă asigur! într-un sfârşit, 
Claverhouse 1-a înşfăcat pe băiat de ceafă, a dat pinteni calului şi 1-a 
dus pe marginea unei prăpăstii, ţinându-1 deasupra stâncilor. 

- Acum, i-a zis el, Jamie, spune-ne unde este şi du-ne la el sau te 
arunc de aici. 

Băiatul s-a întors spre el, 1-a privit şi i-a zis: 

- Nu pot! 

- Te arunc de aici. Prăpastia este adâncă de treizeci de metri, i-a 
spus Claverhouse. 

Apoi, copilul, uitându-se la el cu ochii plini de lacrimi, i-a spus: 

- Nu pot şi nu vreau! 

Mama îi ceruse să nu spună nimănui. 

Prieteni, iată ce ne trebuie - o astfel de tărie morală: „Nu pot şi 
nu vreau." Apoi băiatul a continuat: 

- Nu este atât de adâncă precum iadul. 

Este.adâncă de treizeci de metri, dar nu atât de adâncă precum 
iadul. Aceasta este o bună învăţătură scoţiană. 

Apoi a venit primul Război Civil. Nu avem timp să vorbim prea 
mult despre el şi despre ceea ce a însemnat el pentru predicarea din 
zilele lui Cromwell. Cromwell, care era şi el un predicator, a condus 
o mare armată la bătălia de la Naseby, prin care a pus capăt cauzei 
apărate de regele Carol I şi i-a oferit protestantismului o nouă 
şansă la viaţă. Vă amintiţi că el conducea Tabăra Capetelor rotunde 
formată din ostaşi, slujbaşi şi băieţi de ţărani, pe care i-a transfor- 
mat în ostaşii cei mai puternici din lume la vremea aceea. El trecea 
călare prin faţa ostaşilor aliniaţi şi le spunea care era strigătul pen- 
tru următoarea bătălie. Ştiţi care era - cuvintele din Psalmul 68: 
„Dumnezeu Se scoală, vrăjmaşii Lui se risipesc." Cine nu ar putea să 
lupte cu astfel de cuvinte în inimă? Nu este de mirare că i-au înfrânt 
pe cavaleri. 

Adevărata mare predicare s-a născut în vremuri de mari ne- 
cazuri, suferinţe şi încercări. Aflăm că în zilele acelea, predicarea 

anglicană era mai adesea tematică decât exegetică. La fel era şi la pu- 
ritani - ca urmare a influenţei scolasticismului. Structura predicilor 
era complicată, cu multe subîmpărţiri şi subcapitole. Introduceri- 
le erau lungi. Erau incluse observaţii, „întrebuinţări" sau aplicaţii. 
Predicatorul puritan se străduia să prezinte orice amănunt posi- 
bil al subiectului, fie că avea sau nu o aplicaţie practică la nevoile 
enoriaşilor. De aceea, predicile constau adesea din câteva adevăruri 
minore, legate prea puţin de text. Şi, cum remarca cineva, dacă trei 
predicuţe separate nu pot alcătui o singură predică, e posibil ca 
treizeci sau patruzeci de idei să atingă unitatea? Cu toate acestea, 
mulţi dintre aceşti oameni erau mari predicatori prin personali- 
tatea lor. 

Astăzi, când avem predici de treizeci sau patruzeci şi cinci de 
minute, este greu să ne închipuim cum reuşeau puritanii să asculte 
în linişte o citire a Scripturii de patruzeci şi cinci de minute, o predică 
de două ore, două rugăciuni a câte o oră fiecare, două rugăciuni a 
câte o jumătate de oră fiecare şi o rugăciune de cincisprezece mi- 
nute - cu alte cuvinte, un serviciu divin de şase ore. Predicatorii din 
vremea aceea credeau că marile adevăruri ale Scripturii nu puteau 
fi explicate sau prezentate în mai puţin de o oră sau două. Chiar şi în 
vremea lui Chalmers, Wesley şi Whitefield, se crede că era nevoie de 
cel puţin o oră - probabil chiar mai mult - pentru a lăsa o impresie 
asupra ascultătorilor. 

Probabil că există un oarecare adevăr în concepţiile acestor oa- 
meni. Cum poate cineva să prezinte în mod corect un mare adevăr 
scripturistic în cincisprezece sau chiar în douăzeci de minute? Puţini 
pot să capete entuziasm şi claritate în atât de puţin timp. Se spune 
că, în trecut, mulţi dintre marii predicatori nu puteau să capete entu- 
ziasm şi claritate sau să lase o impresie adâncă decât după ce predi- 
cau douăzeci sau treizeci de minute. Cineva spunea că „de multe ori 
predicile mediocre îi transformă pe oameni în creştini mediocri". 

Predicile puritanilor aveau multe lipsuri. Erau supraîncărcate cu 
citate în greacă şi latină, cu analogii exagerate, cu simboluri rafinate 
şi, în ansamblu, aveau o structură prea complexă; însă predicarea 
era viguroasă şi era biblică. 

Predicatorii puritani de odinioară erau cu adevărat energici şi 
ţineau predici lungi. în unele cronici vechi găsite în Noua Anglie de 
astăzi este scris că, într-o zi de duminică, oamenii s-au adunat la 
ora 8 dimineaţa - să nu uităm că bisericile la data aceea nu erau 
încălzite şi că erau zece grade sub zero şi înăuntru, şi afară; dar 
aceasta îi ţinea treji, bineînţeles! Puteţi citi, în aceste cronici 
vechi, că un anume profesor s-a rugat foarte frumos timp de o oră; 
că apoi s-a cântat un psalm; că după aceea un anume reverend s-a 
rugat foarte frumos timp de două ore; că au mai cântat un psalm 
şi că un alt reverend a ţinut o predică foarte frumoasă timp de pa- 
tru ore; că după aceea, altcineva s-a rugat foarte frumos timp de o 
oră; în cele din urmă, oamenii au plecat acasă ca să mediteze foarte 
frumos la ceea ce au ascultat. Lucrurile acestea ne stârnesc râsul, 
dar aşa trăiau ei, şi predicatorii puritani cunoşteau Biblia şi firea 
omenească. 

Biserica oficială din vremea aceea avea oamenii ei leneşi, nepă- 
sători şi slab educaţi, care erau susţinuţi financiar şi bine întreţinuţi 
de câţiva aristocraţi, doar pentru că citeau o predică plictisitoare 
duminica. Pe de altă parte, unii puritani erau fanatici înguşti şi 
gălăgioşi, cărora li se urâse cu viaţa. Probabil că aceste două catego- 
rii reprezintă nişte excepţii ale ambelor tabere. 

Predicatorii din vremea aceea nu erau preocupaţi de atât de 
multe activităţi. Ei aveau timp să mediteze, să studieze, să scrie 
predicile în întregime înainte de a le prezenta; iar comunităţile 
erau lipsite de supraorganizarea care este evidentă astăzi în unele 
zone. Multe cărţi bune de studiu biblic, de exegeză şi de comentarii, 
scrise de aceşti predicatori ai epocii puritane, sunt reeditate astăzi 
şi unele dintre ele sunt foarte importante. Fără îndoială că nu dorim 
să adoptăm structura complicată a predicilor lor şi stilul lor de or- 
ganizare a materialului omiletic, dar avem multe de învăţat de la ei 
în privinţa zelului, a convingerii, a dispoziţiei de a sacrifica pentru 
Dumnezeu şi a străduinţei de a propovădui Cuvântul lui Dumnezeu 
cum se cuvine. 

Ca să observăm cum s-a transmis influenţa acestor predicatori 
până în zilele noastre, ne putem gândi la Laurence Chaderton, care 

a intrat la Universitatea din Cambridge ca romano-catolic şi care, pe 
parcursul cursurilor, a acceptat învăţăturile Reformei. El a predicat 
la Universitate cincizeci de ani şi sute de studenţi şi alţi oameni se 
înghesuiau în capelă ca să-1 asculte. Predicile lui erau convingătoare 
şi, totodată, îi determinau pe oameni să acţioneze. El stăpânea 
bine limba engleză, cunoştea foarte bine Scriptura, avea o voce şi 
o personalitate plăcută. El a fost unul dintre predicatorii cei mai 
de succes ai timpului său. Datorită predicilor lui, peste patruzeci 
de oameni au fost convinşi de învăţăturile protestantismului şi au 
devenit predicatori. Unul dintre ei a fost cumnatul lui, Nathanael 
Culverwel. Un alt tânăr din biserica lui pe care 1-a influenţat a fost 
John Winthrop, care mai târziu a devenit guvernator al coloniei 
Massachusetts Bay. Altul a fost William Perkins, care 1-a rândul lui 
1-a influenţat pe John Cotton, devenit ulterior marele predicator din 
Boston; şi John Robinson, unul dintre conducătorii şi predicatorii 
aflaţi printre părinţii peregrini. 

Nu trebuie să-1 trecem cu vederea pe Richard Baxter care a trăit 
în epoca puritană în Anglia, acel om liniştit şi credincios care a predi- 
catîn biserica lui izolată pe toată perioada războiului şi a revoluţiei. 
El s-a dus la Londra ca să fie slujbaş la palat, însă a devenit predi- 
cator. Richard Baxter citea cu sârguinţă. în 1641, a fost chemat ca 
pastor şi predicator în Kidderminster, nu departe de Birmingham, 
unde a găsit o biserică aflată într-o situaţie deplorabilă. Oamenii 
erau ameţiţi şi îndobitociţi de băutură, desfrânaţi şi neînvăţaţi. însă 
i-a luat aşa cum i-a găsit şi a făcut din ei o biserică, rămasă până 
astăzi una dintre bisericile model ale creştinismului. 

E bine să citiţi biografia lui Baxter. Deşi era bolnăvicios, el era 
neobosit în predicare şi în vizitarea oamenilor. A suferit mult pen- 
tru Hristos şi a fost întemniţat de mai multe ori. El ne-a lăsat nouă, 
predicatorilor, ca moştenire cărţile lui, dintre care menţionez The 
Reformed Pastor [Pastorul reformat], Caii to the Unconverted [Che- 
marea celor neconvertiţi] şi The Saints' Everlasting Rest [Odihna 
veşnică a sfinţilor]. Ar trebui să le citim pe toate trei. El şi-a făcut re- 
gula de a ţine o predică savantă în fiecare an, doar ca să le dovedească 
ascultătorilor că putea să ţină şi astfel de predici. în restul timpului, 

se preocupa prea puţin de stil, dar predica simplu şi clar. El a fost 
unul dintre cei mai iluştri predicatori ai epocii sale. 

Nu putem prezenta o istorie completă a predicării, dar îi vom 
aminti în treacăt pe câţiva dintre aceşti oameni ai lui Dumnezeu, 
pe care ar trebui să-i cunoaştem. îl vom aminti pe Thomas Manton, 
absolvent la Oxford, unul dintre copiştii din Adunarea din Westmin- 
ster. Arhiepiscopul Ussher a declarat că el a fost unul dintre cei mai 
buni predicatori din Anglia. în prima parte a vieţii, a făcut greşeala 
de a fi prea savant şi chiar prea scolastic, umplându-şi predicile cu 
citate latineşti şi greceşti. 

într-o ocazie, când a fost invitat să predice înaintea primarului 
şi a sfatului orăşenesc, predica pe care a ţinut-o a fost un model de 
erudiţie, dar a cuprins prea puţină hrană spirituală şi prea puţină 
învăţătură despre harul lui Dumnezeu. La ieşirea din clădire, un om 
îmbrăcat sărăcăcios 1-a tras de mâneca veşmântului său de predica- 
tor şi i-a zis: 

- Domnule, am venit cu nădejdea că voi primi ceva bun pentru 
suflet, dar nu am înţeles decât puţin din ceea ce aţi predicat. 

Manton s-a uitat în treacăt la sărmanul om şi i-a spus: 

- Prietene, nu eu am fost cel care am predicat. Tu eşti cel care 
mi-ai predicat mie: şi cu ajutorul viului Dumnezeu, nu voi mai fi 
niciodată atât de nesăbuit. 

începând din ziua aceea, străduinţa lui cea mai mare era să pre- 
zinte adevărurile din Cuvântul lui Dumnezeu în cuvinte atât de 
clare, încât să îl poată înţelege şi oamenii cei mai sărmani. 

Fac din nou apel la voi, dragi colegi predicatori şi viitori predica- 
tori, folosiţi un limbaj clar! Baxter a declarat că acesta este un lucru 
mare: folosiţi un limbaj clar, atât de clar încât să vă înţeleagă până 
şi băieţii şi fetele din primele rânduri. Atunci puteţi fi convinşi că şi 
ceilalţi vă vor înţelege. 

Apoi ajungem la John Bunyan: 

Un meseriaş din Bedford, 

Un hoinar aflat ades în puşcărie, 

Un ostaş sub Fairfax, 

Un slujitor al lui Dumnezeu. 

- KIPLING 

Lui John Bunyan i-au plăcut foarte mult distracţiile tinereşti. A 
luptat în armata Parlamentului în timpul campaniei decisive din 
1645. Odată, i s-a încredinţat o sarcină, însă a fost înlocuit în ul- 
tima clipă de un prieten care şi-a pierdut viaţa în bătălie. Faptul 
acesta 1-a impresionat foarte mult şi a tras concluzia că viaţa lui a 
fost cruţată pentru un scop important. După multe experienţe in- 
teresante şi ciudate, s-a întors în cele din urmă la Dumnezeu, iar în 
1653 s-a botezat şi s-a alăturat Bisericii Baptiste. în zilele acelea, nu 
era o laudă să fii baptist - era cu mult mai rău decât să fii adventist 
astăzi. 

La scurt timp după aceasta, a început să predice şi, deşi nu avea 
studii, şi-a şlefuit vorbirea prin citirea Scripturilor şi prin rugăciune. 

Când a fost aruncat în închisoarea din Bedford, pentru că nu a 
vrut să înceteze să predice, a scris una dintre cărţile nepieritoare 
ale lumii, Călătoria pelerinului, în afară de celelalte cărţi mai puţin 
cunoscute ale sale, precum Grace Abounding [Har îmbelşugat], 
The Holy War [Războiul Sfânt] şi altele. în ultimii două sute de ani, 
Călătoria pelerinului a fost tradusă în mai multe limbi decât orice 
altă carte, în afară de Biblie. 

Bunyan a dus o viaţă atât de cuminte în temniţă, încât temnicerul 
îi permitea deseori să plece acasă ca să-şi vadă familia. De altfel, i 
s-a permis să plece ca să predice şi să se întoarcă la închisoare. Un 
adevărat paradox, pentru că fusese condamnat din cauza predicării. 
A fost eliberat după doisprezece ani şi a devenit pastor al bisericii din 
Bedford din care făcea parte. Când s-a dus la Londra ca să predice, 
se adunau să-1 asculte în jur de 3.000 de oameni, încă din zorii zilei. 

Un istoric afirmă că Bunyan era un bărbat înalt, bine făcut, cu 
faţa rumenă şi părul roşcat. Predicile lui sunt oarecum lipsite de 
frumuseţe literară, însă sunt admirabile în ceea ce priveşte alegerea 
cu precizie a cuvintelor. Unii îl aşază alături de cei doi sau trei mari 
maeştri ai exprimării clare şi directe în limba engleză. Predicile lui 
sunt lungi, cu multe subîmpărţiri şi subcapitole, un stil foarte popu- 
lar la data aceea. Totuşi predicile sunt caracterizate de un apel 
profund şi de o fervoare profundă care i-au sporit faima dobândită 
prin Călătoria pelerinului. 

Sunt nevoit să înaintez în istorie şi să trec pe lângă mulţi alţi 
mari predicatori. îl amintesc pe Matthew Henry, predicatorul en- 
glez nonconformist, care, asemenea lui John Wesley, a învăţat acasă, 
într-o şcoală înfiinţată de tatăl lui. El a devenit pastor al unei bi- 
serici prezbiteriene din Chester, unde a predicat douăzeci şi cinci 
de ani. Aici a creat Comentariul său în zece volume, folosit de mulţi 
până în ziua de astăzi. Negreşit că este un comentariu mai degrabă 
devoţional decât critic, dar fiecare predicator ar trebui să-1 citească 
cel puţin o dată, cum spunea Spurgeon. Whitefield 1-a citit din 
scoarţă în scoarţă de câteva ori, şi ultima dată, fiindcă îl admira atât 
de mult, a citit manuscrisul pe genunchi. Lucrarea conţine multe 
lucruri bune chiar şi pentru predicatorii de astăzi. Mulţi predicatori 
tineri l-au luat în derâdere în ultimele două secole şi jumătate, dar 
au apelat la el când s-au aflat la ananghie. îl socotim pe Matthew 
Henry un scriitor, dar uităm că el a fost în primul rând unul din- 
tre cei mai mari predicatori ai timpului său şi unul dintre cei mai 
sârguincioşi predicatori care au existat vreodată. 

Apoi a fost Isaac Watts, pe care îl considerăm un mare scriitor 
de imnuri. Multe dintre cântările lui se află în cărţile de imnuri pe 
care le folosim în Sabat; dar el a fost şi predicator. Tatăl lui a fost 
diacon al Bisericii Congregaţionale şi a fost persecutat din cauza 
concepţiilor lui religioase. Cineva povestea că mama lui Isaac 
Watts stătea pe treptele închisorii din Southampton, cu un prunc 
bolnăvicios în braţe, aşteptând ca soţul ei să fie eliberat din închi- 
soare. Pruncul acela era Isaac Watts. El a început să studieze latina 
la 4 ani, greaca la 9 ani, franceza la 10 ani şi ebraica la 13 ani. La 7 
ani compunea poezii. El a refuzat o bursă pe care i-a oferit-o una 
dintre universităţile de atunci, pentru că gestul acesta ar fi însem- 
nat o confirmare a credinţei în învăţăturile Bisericii Anglicane. De- 
cizia aceasta a luat-o la 16 ani. 

Watts a scris 600 de imnuri. Printre ele se numără: „O, God, Our 
Help in Ages Past" (O, Doamne, al nostru ajutor în timpul din urmă) 
şi „When I Survey the Wondrous Cross" (n. tr. - în româneşte imnul 
656 „Ca ucenici-n odaia de sus"). Chiar dacă ar fi scris numai acest 
al doilea imn, ar fi fost suficient ca să îşi atragă lauda pentru tot 
restul vieţii. 

El era un om bolnăvicios şi firav şi a murit în 1748. Un prieten 
de-al lui, doctor, care se afla lângă el, a spus că el a vorbit despre 
făgăduinţele mântuirii şi ale vieţii viitoare aşa cum sunt ele scrise în 
Scriptură şi că a declarat: „Cred în ele suficient de mult încât să am 
curajul să cred că voi primi veşnicia." Apoi, puţin mai târziu, a spus: 
„îmi aduc aminte de un pastor în vârstă care obişnuia să spună 
că, în pragul morţii, creştinii cei mai învăţaţi şi mai educaţi nu au 
la îndemână altceva decât aceleaşi făgăduinţe clare ca şi creştinii 
de rând, neînvăţaţi; şi găsesc că e adevărat. Făgăduinţele clare ale 
Evangheliei sunt cele care mă susţin; şi binecuvântat fie Dumnezeu, 
sunt făgăduinţe clare şi nu este nevoie de multă trudă şi luptă ca să 
le înţeleg; pentru că acum nu trebuie să fac nimic mai mult decât să 
caut în Biblie o făgăduinţă care să mă sprijine şi să trăiesc potrivit 
ei." Este un sfat bun pentru noi toţi. 

Când am fost la mormântul lui Isaac Watts din Bunhill Field, 
vizavi de biserica lui Wesley, mi-am plecat capul şi am rostit câteva 
dintre marile lui imnuri. Apropo, Bunhill înseamnă „Dealul oaselor". 
Acolo erau aruncate oasele martirilor. Astăzi, l-am putea considera 
locul sacru de înmormântare al lumii protestante. 

Apoi a fost William Law, care a exercitat o mare influenţă asupra 
lui John Wesley, a lui George Whitef ield, Samuel Johnson şi chiar asu- 
pra lui Edward Gibbon şi Philip Doddridge, care a scris cartea Rise 
and Progress ofReligion in the Soul [Apariţia şi dezvoltarea religiei în 
suflet] şi multe imnuri frumoase pe care le mai cântăm şi azi. Dod- 
dridge era specialist în stenografie. Era un om bolnăvicios şi a murit 
la vârsta de 49 de ani. A fost un predicator adevărat al lui Hristos 
cel răstignit şi în cuvântările adresate studenţilor la teologie, sub- 
linia mereu marele plan al predicării, aşa cum este el descoperit în 
Scripturi. într-o ocazie, el a spus: „Vreau să-i încurajez pe toţi cei care 
sunt meniţi pentru această lucrare măreaţă, să îl propovăduiască pe 
Hristos; să amintească insistent că El este singura temelie a nădejdii 
slavei; să lucreze astfel încât El să locuiască în toţi ascultătorii prin- 
tr-o credinţă vie şi nu numai prin mărturisirea cu gura." 

Apoi, a venit peste lume, ca un suflu ceresc, o mare redeşteptare 
evanghelică. A fost o reacţie generală faţă de secolele anterioare de 

decădere spirituală. Ajungem în coloniile americane şi la William 
Tennent, care în 1736 a construit renumitul său „Colegiu din lemn" 
la Neshaminy, la 20 de mile de Philadelphia, unde i-a instruit pe 
tinerii predicatori să fie pastori în Biserica Prezbiteriană. Cei patru 
fii ai lui - Gilbert, William, Charles şi John - au învăţat acolo şi au 
devenit mari predicatori. 

Contemporan cu Gilbert Tennent, a fost Jonathan Edwards, care 
şi-a început marea lucrare în Northampton, Massachusetts. El a fost 
teolog, filozof şi un mare predicator, dar şi preşedinte de colegiu, 
în urmă cu ceva timp, am vizitat împreună cu un prieten mormân- 
tul lui Jonathan Edwards, aflat în rândul mormintelor preşedinţilor 
din Cimitirul Princeton şi mi-au venit în minte cuvintele următoare 
scrise Whittierîn poemul „The Preacher" [Predicatorul], dedicat lui 
George Whitefield: 

în biserica din pustie, Edwards a lucrat, 

Făurindu-şi crezul în furnalul gândirii; 

Chiar cu ciocanul lui Thor a îmbinat şi a îndoit 

Verigile de fier ale argumentului lui, 

în care se străduia să pună laolaltă 

Planul lui Dumnezeu şi soarta omului! 

A rămas credincios în slujirea zilnică 

A celor neputincioşi, săraci şi loviţi de păcat, 

Ştiinţa învăţatului şi arta tălmăcirii, 

împletindu-le cu căldura şi vigoarea sufletului lui. 

Jonathan Edwards a fost nu numai un gânditor, care îmbina veri- 
gile de fier ale argumentului lui, ci şi un mare predicator. încercaţi 
să vi-1 închipuiţi la amvon înaintea membrilor lui. După ce se va citi 
textul, „va începe să le alunece piciorul" (Deut. 32,35) şi acest om 
iubitor, acest mare învăţat, a început să predice şi îi făcea pe oameni 
să uite de ei înşişi. Ei strigau, cerându-i să se oprească, pentru că 
nu puteau îndura mai mult. Simţeau că se aflau aievea la judecata 
celor pierduţi. Auzeau strigătele şi blasfemiile lor. Poate că nu sun- 
tem de acord cu toate învăţăturile lui Johnathan Edwards despre 
pedepsirea celor nelegiuiţi, dar el avea dreptate că va fi o pedeapsă, 
că va fi o zi a judecăţii. Ţara era cuprinsă de o mare redeşteptare, 



„Un nor aşa de mare de martori" 343 

condusă de predicatori care credeau în adevăruri precum cel al 
responsabilităţii omului şi al sfinţeniei lui Dumnezeu, aşa cum sunt 
înfăţişate în poemul lui Whittier: 

Prin cămările întunecate ale păcatului tăinuit, 
A pătruns dintr-odată o lumină puternică; 
Apăsarea vinovăţiei faţă de nevoile semenului lui 
L-a făcut pe omul diplomelor să tresară; 
Mâna tremurândă a celui lumesc a scuturat 
Praful gros de pe Sfânta Carte; 
Şi Psalmii lui David, de mult uitaţi, 
Au luat locul cântecului celui batjocoritor. 

în timp ce Marea Redeşteptare cuprindea pădurile Americii 
de Nord, o reînviorare similară scutura Anglia în timp ce George 
Whitefield, John şi Charles Wesley şi alţi membri ai Clubului Sfânt 
din Oxford au început să predice. în 1739, Whitefield a început să 
predice în aer liber la Kingswood Hill, în Bristol. Avea, fără îndoială, 
cea mai puternică voce din lume. Zeci de mii de oameni puteau să-1 
asculte când vorbea în aer liber şi îl auzeau clar. Miile de ascultători 
se legănau ca o pădure în bătaia vântului. El a traversat Atlanticul de 
mai multe ori în corăbiile primejdioase şi greoaie din vremea aceea. A 
murit în 1770, la Newburyport, în Massachusetts, la scurt timp după 
ce a predicat unei mari adunări, din care mulţi l-au urmat până la ha- 
nul unde înnopta. Când urca treptele cu o lumânare în mână (pentru 
că dorea să meargă la culcare), oamenii l-au rugat să le mai ţină încă 
o predică. în cele din urmă, când lumânarea a ars aproape complet şi 
era pe punctul de a stinge, marele predicator a terminat predica şi s-a 
dus la culcare. Lumânarea vieţii sale s-a stins înainte de ivirea zorilor. 
Ce minunat este să mori aşa! Şi ce predicator a fost el! în poemul său 
„The Preacher", Whittier vorbeşte despre predicile pe care le ţinea 
Whitefield afară, sub cerul liber, lângă râul Merrimac. 

Iată-1! Whitefield stă lângă Merrimac, 
într-un templu neridicat de mâini omeneşti - 
Cu perdele de azur, pereţi de cristal 
Şi acoperiş de lumină peste toţi - 
Un pelerin fără casă, cu nume neclar, 

Purtat de vânt pe culmile gloriei; 

Numit când înger al binecuvântării, 

Când om fanatic şi nebun. 

Chemat din tinereţe să deplângă şi să măsoare 

Lipsurile morale ale neamului şi ale veacului său 

Şi distanţa exactă şi adevărată dintre 

Slăbiciunea omului şi desăvârşirea legii; 

Stăpânit de gândul acela de temut care 

îi dădea pinteni firii lui înflăcărate, 

A umblat de-a lungul şi de-a latul lumii 

Strigând ca Ioan Botezătorul: „Pocăiţi- vă!" 

Citiţi acest poem grozav, „The Preacher". Vă va rămâne întipărit 
în minte. 

Priviţi-i pe fraţii Wesley şi pe Whitefield călătorind pe tot cu- 
prinsul ţării şi peste ocean - oameni cu studii superioare, plini de 
solia lui Dumnezeu. în timpul vieţii lui, John Wesley a ţinut 42.000 
de predici, în timp ce George Whitefield a ţinut 18.000 în scurta lui 
activitate de 34 de ani în calitate de conducător religios. 

Wesley utiliza o metodă simplă. Intra într-un oraş călare pe cal, 
adesea neanunţat, îşi punea roba neagră cu margini albe, se aşeza 
într-o piaţă (cunoscută în America sub numele de piaţă publică) şi 
cânta un imn care să atragă atenţia. Apoi, pe măsură ce lumea se 
aduna, el începea să predice şi continua aşa cel puţin o oră. George 
Whitefield participa deseori la carnavaluri, la bâlciuri, la execuţii 
publice şi predica acolo cel puţin o oră. Niciunul dintre ei nu avea 
la dispoziţie un sistem de amplificare, dar aveau nişte voci minu- 
nate. Cuvântările lui Whitefield erau pline de dramatism, pe când 
Wesley apela foarte rar la dramatism şi la ilustraţii. Amândoi se 
împotriveau manifestărilor zgomotoase. Când predicau cu putere 
despre Legea lui Dumnezeu, oamenii loviţi de groază suspinau tare 
sau leşinau. Apoi, ei le dădeau sufletelor bolnave şi tulburate doc- 
toria Evangheliei. într-un cuvânt, ei predicau cuvintele credinţei cu 
o mare credinţă. 

Oamenii aceştia transmiteau un mesaj foarte clar şi simplu despre 
punctele principale ale mântuirii. în jurul anului 1720, la Oxford nu 

exista o Facultate de Teologie, în sensul actual al termenului. Aceşti 
mari predicatori nu aveau o teologie sistematică. Ei credeau în Isus 
Hristos, care, prin păzirea desăvârşită a Legii, a devenit înlocuitorul 
nostru, a împlinit cerinţele acestei Legi şi le-a oferit credincioşilor 
neprihănirea Sa. Ei credeau în moartea ispăşitoare a lui Hristos pe 
cruce, că ea acoperea complet şi deplin păcatele omenirii şi că oa- 
menii credincioşi sunt îndreptăţiţi numai prin credinţă. 

Poate că unii citesc predicile lui John Wesley şi ale lui Whitefield 
fără să fie foarte mişcaţi, însă personalitatea lor făcea o impresie 
puternică asupra oamenilor din vremea lor. Predicarea lor a pus, de 
fapt, bazele Mişcării Advente. în general, predicile lor erau temati- 
ce. Ei se apropiau mult de ascultătorii lor şi prezentau mesajul în- 
tr-un mod personal, ieşind în întâmpinarea nevoilor personale. Ei 
trezeau în inima ascultătorilor lor sentimentul teribil al stării lor 
pierdute. Se spune că marea redeşteptare metodistă a salvat Anglia 
de un conflict asemănător cu Revoluţia Franceză. De asemenea, a 
salvat în mare măsură biserica oficială de parohi - vânători de vulpi 
şi de pastori absenteişti. 

în secolul al XVIII-lea, predicarea a prins viaţă din nou. A crescut 
dintr-odată interesul faţă de stenografiere, din nevoia de a consem- 
na predicile cuvânt cu cuvânt. Nu era ceva neobişnuit să întâlneşti 
pe stradă, mai ales în Scoţia, oameni cu o călimară de cerneală la 
brâu şi cu o pană de gâscă la ureche, alergând pe stradă ca să as- 
culte împreună cu mulţimea predicile lui Whitefield sau Wesley. 
Predicarea dinamică a început să fie întrebuinţată de toţi. Atât 
comunităţile, cât şi predicarea au căpătat o nouă viaţă. 

John Wesley a predicat şaizeci şi şase de ani. El a rămas până la 
moarte membru al Bisericii Angliei, însă, la scurt timp după moartea 
sa, urmaşii lui s-au desprins de ea şi au pus bazele Bisericii Meto- 
diste. Wesley a fost întemniţat de patru ori din cauza concepţiilor 
lui religioase. Apropo, Wesley a avut o mamă deosebită. Ea a fost cel 
de-al douăzeci şi cincilea copil al reverendului Samuel Annesley, un 
cleric nonconformist. A început să studieze teologia la treispreze- 
ce ani; de tânără cunoştea foarte bine greaca, latina şi franceza; 
iar în timpul liber citea cărţile părinţilor bisericii. A fost mamă a 

nouăsprezece copii, John Wesley fiind al cincisprezecelea, un om 
valoros, cum scrie George Dawson în prelegerile sale biografice, 
când îl asociază cu ceilalţi patru bărbaţi remarcabili care au pur- 
tat numele de John şi cu care Anglia poate să se mândrească: John 
Wycliffe, John Milton, John Bunyan şi John Locke. 

John Wesley a lucrat ca pastor hirotonit al Evangheliei şi ca misi- 
onar în ţări străine, cu mulţi ani înainte de a se converti cu adevărat 
şi de a primi din partea Duhului confirmarea că era un copil al lui 
Dumnezeu. Abia după aceea a devenit el un mare predicator. Ni- 
meni nu poate ajunge un uriaş al amvonului dacă nu este un om 
convertit cu adevărat şi dacă Duhul nu adevereşte împreună cu 
duhul lui că el este copilul lui Dumnezeu (Rom. 8,16). 

Studiaţi predicile lui Wesley şi observaţi cum ia pasajele bine- 
cunoscute ale Evangheliei şi le face nu numai interesante, ci şi ex- 
traordinar de importante. El tratează lucrurile obişnuite într-un 
mod neobişnuit şi lucrurile neobişnuite într-un mod familiar. Aces- 
ta este întotdeauna semnul marilor predicatori. John Wesley cre- 
dea tot ceea ce predica. El avea un mesaj. El avea adevărul în inimă. 
Acesta făcea parte din el însuşi. Cine nu are o mare credinţă, o mare 
convingere şi un mare mesaj nu poate fi un mare predicator. Wesley 
predica adesea de trei până la cinci ori pe zi şi, la fel ca Whitefield, a 
descoperit că „cel mai bun mod de pregătire pentru predicare este 
acela de a predica în fiecare zi". 

Dumnezeu îi cheamă pe predicatori de oriunde - pe John Wes- 
ley 1-a chemat dintr-o parohie episcopală; pe George Whitefield, din 
spatele tejghelei unei cârciumi; însă amândoi au devenit maeştri ai 
predicării. Influenţa extraordinară pe care o avea Whitefield asu- 
pra credincioşilor este dovedită de faptul că Benjamin Franklin nu 
dorea să ia bani cu el atunci când mergea să-1 asculte predicând, 
înainte de a pleca, îşi golea buzunarele, ştiind că nu se va putea îm- 
potrivi apelului lui Whitefield de a dărui bani pentru susţinerea or- 
felinatului lui. într-o ocazie când a predicat în New York, Whitefield 
descria o corabie rămasă fără catarg şi împinsă încoace şi încolo de 
o furtună. El a strigat: „Ce trebuia făcut?" Câţiva marinari din sală 
s-au ridicat în picioare şi au exclamat în cor plini de înfocare: „Să ia 
barca de salvare! Să ia barca de salvare!" 

Lordul Chesterfield, care era întruchiparea raţionalismului în 
epoca aceea şi care nu credea în nimeni altcineva decât în el însuşi, a 
venit odată ca să-1 asculte pe Whitefield. Acesta descria un cerşetor 
orb care mergea condus de un căţeluş. Căţelul îl ducea direct spre 
o prăpastie, tot mai aproape de marginea ei. Dintr-odată, căţelul a 
zbughit-o într-o parte, smulgându-se din lesă şi lăsându-1 pe orb 
singur, pe marginea prăpăstiei. Cerşetorul scapă din mână bastonul 
acela pe care îl poartă de obicei nevăzătorii şi, neştiind unde se 
află, se apleacă după el. în momentul acela dramatic, Chesterfield a 
sărit în picioare ca şi cum ar fi văzut o mare nenorocire şi a strigat: 
„Dumnezeule mare! A căzut! A căzut!" Dacă veţi predica aşa, veti fi 
mari predicatori. 

Vreau să reţineţi următoarea idee: toţi aceşti mari predicatori 
erau pictori. Ei vedeau un lucru şi, pentru că îl vedeau, îi ajutau 
şi pe alţii să-1 vadă. Noi, ca predicatori, ar trebui să ne dezvoltăm 
imaginaţia creştină, astfel încât să reuşim să descriem ceea ce ve- 
dem. Acest lucru îi ajută şi pe ceilalţi să vadă ceea ce vedem noi. 

La fel ca Wesley, Whitefield era un om al rugăciunii. El umbla 
cu Dumnezeu. El spunea: „Rugăciunea, lectura şi meditaţia sunt 
metodele principale de pregătire pentru predicare." John Wesley 
avea acasă la el o odaie mică de rugăciune în care am avut privile- 
giul să petrec câteva minute. în acea odaie, nu erau decât un scaun 
şi o sobă mică. Avea o singură fereastră care dădea spre un zid aflat 
la câţiva metri de casă. 

Vă propun să cumpăraţi cărţi despre viaţa marilor predicatori şi 
să citiţi câteva dintre predicile lor. Veţi citi cu plăcere The Royalty of 
the Pulpit [Demnitatea regală a amvonului], de Edgar De Witt Jones, 
publicată de Harper and Brothers în 1951. Este o carte plină de por- 
trete în miniatură şi de date interesante despre predicatorii care au 
participat la proiectul Prelegerilor despre predicare iniţiat de Ly- 
man Beecher la Universitatea Yale. Cartea începe cu Henry Ward 
Beecher, pe care trebuie să-1 pomenim neapărat atunci când vorbim 
despre predicare; în patruzeci de ani, el a transformat Biserica din 
Plymouth, Brooklyn, într-o instituţie naţională. Iată ce a afirmat el 
într-una dintre prelegerile adresate tinerilor: „Voi credeţi că tre- 

buie să predicaţi în aşa fel încât să vă faceţi înţeleşi de oamenii cu 
vază din comunitatea voastră. Faceţi-vă înţeleşi de oamenii de rând, 
şi atunci veţi fi înţeleşi şi de oamenii cu vază... Cine aşază cricul sub 
acoperiş nu va reuşi să ridice toată clădirea, dar cine aşază cricul 
sub talpa clădirii cred că va reuşi să ridice tot ce se află în ea." Cartea 
aceasta tratează despre istoria predicării în America din ultimii 80 
de ani. Veţi citi despre predicatori precum dr. Niebuhr, dr. Scherer, 
dr. Buttrick, dr. Sockman, dr. Sizoo şi mulţi alţii. 

Stilul de predicare se schimbă pe parcursul anilor. Astăzi se 
cere ca predicarea să fie asemănătoare unei convorbiri. Aduceţi-vă 
aminte că predicarea este, în fapt, o convorbire sfântă. Ea este ca 
muzica bună: nu trebuie decât să fie interpretată pentru a-şi dovedi 
valoarea. Nu ezitaţi să citiţi despre viaţa episcopului Simpson al Bi- 
sericii Metodiste Episcopale, cel care a stat alături de Abraham Lin- 
coln şi s-a rugat adesea împreună cu el, în zilele cele mai întunecate 
ale Războiului Civil. Episcopul Simpson a luat hotărârea de a vorbi 
liber şi aşa a făcut, în sensul că nu a folosit notiţele sau manuscrisul 
predicii. Purta cu el un carneţel în care nota textele care i se păreau 
interesante, datele şi ideile utile pentru predici. Nu făcea decât o 
schiţă simplă, cu numai câteva ore înainte de predică, dar nu-şi lua 
niciodată notiţele cu el la amvon. 

La fel ca Whitef ield, episcopul Simpson a abandonat ideea că este 
greşit să repetăm predicile. Whitefield spunea: „Predicile îmi ies 
bine cu adevărat numai după ce le ţin de patruzeci de ori." Nu ezitaţi 
să ţineţi predici pe care le-aţi mai ţinut deja, însă îmbunătăţiţi-le 
continuu. Renunţaţi la părţile slabe. întăriţi-le, consolidaţi-le, 
transformaţi-le în nişte unelte puternice în slujba împăratului. Nu 
vă lăsaţi legaţi de ele, ci creşteţi împreună cu ele. 

Ne gândim, de asemenea, la Phillips Brooks şi la celebra lui 
predică „The Spirit of Man Is the Candle of the Lord" [Duhul omului 
este candela Domnului], pe care a ţinut-o la Catedrala Westminster, 
atunci când a vizitat Londra. Citiţi predica aceasta şi citiţi despre 
el. El a fost unul dintre cei mai mari predicatori pe care i-a avut 
vreodată Biserica Protestantă Episcopală şi, la fel ca majoritatea 
marilor predicatori, nu folosea decât foarte puţine citate. Pentru 

el, predicarea însemna „transmiterea adevărului de la un om la alţi 
oameni". 

Apoi a fost T. de Witt Talmage, a cărui soţie s-a stins din viaţă în 
sanatoriul nostru din Washington. Stilul lui era încărcat şi oratoric, 
foarte rar întâlnit astăzi. Asemenea marilor predicatori de pretutin- 
deni, el se adresa inimii omului. El spunea: „Predicatorul ar trebui 
să pornească de la ideea de a ajuta pe cineva. Oricine are nevoie 
de ajutor, în afară de cel nebun." Majoritatea textelor lui erau din 
Vechiul Testament, deşi nu predica despre doctrină. Predicile lui 
erau mai degrabă tematice decât textuale, iar mesajul lui era clar. 

El îşi alcătuia predicile din mai multe subîmpărţiri. De exemplu, 
predica intitulată „Râsul în Biblie" are cinci subcapitole: (1) Râsul 
Sarei - râsul scepticismului; (2) Râsul lui David - râsul exaltării 
spirituale („Atunci gura ne era plină de strigăte de bucurie"); (3) 
Râsul celui fără minte, veselia păcătoasă sau „pârâitul spinilor sub 
căldare"; (4) Râsul lui Dumnezeu sau râsul condamnării veşnice 
(„Cel ce şade în ceruri râde"); (5) Râsul din rai sau râsul biruinţei 
veşnice („Ferice de voi, cei care plângeţi acum, pentru că voi veţi 
râde!"). 

Talmage vorbeşte despre obiceiul pe care îl avea de a citi predi- 
cile din manuscris şi despre experienţa care 1-a determinat să se 
schimbe - v-am povestit-o ieri. Mai târziu, pe pragul morţii, fiul 
lui 1-a întrebat care era convingerea lui. Cred că v-am mai poves- 
tit şi întâmplarea aceasta. Talmage a răspuns că la treizeci de ani, 
avea cincizeci de convingeri, dar că mai rămăsese cu una singură, şi 
anume că el era un mare păcătos şi că Isus era un mare Mântuitor. 

îl voi mai aminti numai pe Billy Sunday, pe care Domnul 1-a che- 
mat dintr-o echipă de baseball de pe strada South Michigan din 
Chicago. Am avut două profesoare de Biblie foarte bune care s-au 
convertit datorită lui Billy Sunday. Una dintre ele a luat decizia de 
a deveni creştină în urma unei evanghelizări conduse de el. Ea s-a 
dus la el şi i-a zis: 

- Domnule Sunday, la ce biserică să merg? Vreau să urmez Scrip- 
tura. 

- 0, toate se bazează pe Biblie! i-a răspuns el. 

- Da, ştiu; dar vreau să fac parte din biserica aceea care... 

- Dar toate spun aşa. Du-te şi studiază-le şi ele îţi vor arăta unde 
să mergi. 

- Nu, a zis ea, dvs. m-aţi adus la Isus şi sunt sigură că ştiţi unde 
trebuie să merg. Domnule Sunday, vă rog să-mi spuneţi care biserică 
se apropie cel mai mult de învăţăturile Bibliei. 

- Păi, dacă vrei să urmezi Biblia exact aşa cum stă scris în ea, 
atunci du-te la adventiştii de ziua a şaptea. 

Şi 1-a ascultat. A devenit o foarte bună profesoară de Biblie. 
Aceste două profesoare convertite de Billy Sunday m-au ajutat să 
aduc la adevăr mai multe sute de oameni - de fapt, aproape 2.000. 

Timpul nu ne îngăduie să mai vorbim despre Moody, un adept al 
simplităţii, un rug aprins care, atunci când se descuraja şi se gân- 
dea să renunţe la predicare, se ducea în Anglia şi vizita biserica lui 
Spurgeon. Se aşeza la balcon cu braţele rezemate de balustradă, cu 
obrajii plini de lacrimi şi îl asculta pe Spurgeon predicând. Doamna 
Moody şi doamna Spurgeon erau foarte bune prietene. El asculta 
cinci sau şase predici de-ale lui Spurgeon, apoi se urca în corabie şi 
se întorcea în America, plin de avânt şi curaj, gata să predice ca un 
om născut din nou. Este bine ca, din când în când, să-i ascultăm pe 
alţii predicând. Mergeţi şi ascultaţi-i pe marii predicatori. 

Nu trebuie să uităm să-1 amintim pe cel mai de seamă predicator 
al mişcării din care ne tragem: William Miller, un fermier credincios 
şi un fost sceptic. El a fost un vorbitor biblic zelos, a cărui simplitate 
şi onestitate au atras atenţia membrilor celor mai răzvrătiţi din bi- 
serica lui. Citiţi predicile lui: sunt simple, sincere şi fără ocolişuri. 

îl amintim apoi pe John Loughborough, un bărbat mic de statură. 
Când eram copil, l-am auzit predicând cu ocazia unei Conferinţe 
Generale care s-a desfăşurat într-un cort mare chiar aici, în zona 
aceasta. A fost nevoit să se urce pe o masă ca să poată fi văzut. Nu 
exista sistem de amplificare, dar oamenii îl auzeau foarte bine. 

De asemenea, ne gândim la S. N. Haskell, marele cercetător al 
Bibliei. Fratele Haskell spunea că nu se încumeta să înceapă a studia 
Biblia în timp ce aştepta sosirea trenului, fiindcă ar deveni atât de 
absorbit de ea, încât n-ar mai observa sosirea şi plecarea trenurilor. 

Apoi K. C. (Kit Carson) Russell, o adevărată capacitate, o minte 
organizată - şi ce predicator! 

Un alt predicator foarte bun al Cuvântului a fost G. B. Thompson 

- dacă mă duceam să-1 ascult o dată, tot anul eram plin de entuzi- 
asm. Mă întorceam la lucru şi eram un fel de al doilea G. B. Thomp- 
son. Slavă lui Dumnezeu pentru influenţa sa extraordinară! 

îl mai amintim pe 0. 0. Bernstein, Charles Everson şi alte zeci şi 
sute de oameni ai lui Dumnezeu, predicatori din această mişcare 

- unii sunt din alte ţări şi nu-i cunoaştem atât de bine - oameni 
care au vestit Evanghelia în lume. Apoi sunt acei oameni din toate 
veacurile care au zidit biserica lui Dumnezeu, oameni despre care 
nu se ştie nimic şi despre care nu vom afla nimic, până când vom sta 
împreună cu ei înaintea marelui tron alb, când îl vom vedea faţă în 
faţă pe Domnul tuturor predicatorilor. 

Fiind înconjuraţi de „un nor aşa de mare de martori", de la profeţii 
din vechime şi până la cei din vremea noastră, să ne continuăm lu- 
crarea, privind la Isus, exemplul nostru, învăţătorul şi Domnul nos- 
tru. 

Predicatorii lui Dumnezeu din dispensaţiunea creştină, aseme- 
nea profeţilor din vechime, au fost adesea înţeleşi greşit, trataţi in- 
corect şi chiar persecutaţi. 

în poezia intitulată „Ezechiel", care este probabil una dintre cele 
mai frumoase pe care le-a scris, Whittier aminteşte faptul că Isus a 
suferit mult din partea unora dintre cei ce-L ascultau; şi, deşi s-ar 
putea ca toţi predicatorii adevăraţi să aibă această experienţă, ei îşi 
vor primi răsplata la urmă. 

Şi astfel, o, profet şi bard de odinioară, 
Ţi-ai depănat povestea suferinţei! 
Povestea pe care toţi prorocii nedoriţi 
Au trăit-o ani şi ani la rând. 
Ţinta batjocurii gloatei nestatornice, 
Nici ascultaţi în linişte, nici înţeleşi, 
Cântecul lor părea o iscusită momeală, 
Iar înştiinţările lor, nişte scorneli de-actor. 
Cu lanţuri, dispreţ şi răutate 



352 Paşte oile Mele! 



Răsplăteşte şi azi lumea pe profeţii ei. 

La fel a fost atunci când Cel Sfânt 
S-a îmbrăcat în veşmântul omenesc! 
Oamenii II urmau pretutindeni, 
Ca să ia pâinea cea de toate zilele 
Şi, greoi de ureche şi cu vederea slabă, 
N-au priceput puterea Lui divină. 
Zadarnic precum cuvântul unui visător 
A fost vaietul Său pentru Ierusalim 
Şi fără rost a fost ceasul vegherii Sale, 
în care ucenicii slabi au aţipit. 

Dar nu te teme, oricine-ai fi, 
Căci planul Domnului nu e ascuns 
De ochii Celui care vede clar 
Viitorul, deopotrivă ca prezentul! 
Dincolo de veacul acesta mărginit 
Se află moştenirea ta făgăduită, 
în locaşurile de sus ale îngerilor 
Şi în viaţa veşnică a lui Dumnezeu! 
Ascultătorii tăi, mulţime! - toţi vor fi 
Martori ai Adevărului din tine! 



Prelegerea 9 



Limba de foc 



„Nişte limbi ca de foc au fost văzute 
împărţindu-se printre ei şi s-au aşezat 
câte una pe fiecare dintre ei." (Fapte 2,3) 



Textul nostru se găseşte în Fapte 2,3: „Nişte limbi ca de foc 
au fost văzute împărţindu-se printre ei şi s-au aşezat câte 
una pe fiecare dintre ei." încep această prelegere cu un citat 
din William Arthur. „Predicarea Evangheliei va ajunge să exercite 
o mare influenţă asupra omenirii numai prin atragerea de oameni 
extraordinari, ori prin înzestrarea oamenilor obişnuiţi cu o putere 
extraordinară." Cuvintele acestea sunt luate dintr-o broşură cu titlul 
Limba de foc, pe care a primit-o tatăl meu de la bunicul meu. Fiind 
un predicator metodist zelos, el dorea ca fiul lui să ştie că Dumnezeu 
dăruieşte limba de foc, adevărata putere de a predica. Darul Duhului 
Sfânt oferit în Ziua Cincizecimii i-a ajutat pe oamenii obişnuiţi să facă 
o lucrare neobişnuită. 

Cei mai mulţi dintre noi - trebuie să admitem - suntem nişte oa- 
meni obişnuiţi. Aici s-au spus câteva cuvinte foarte frumoase despre 
mine, dar ele nu reflectă realitatea. Sunt un om obişnuit, la fel ca voi. 
Cu toţii suntem oameni obişnuiţi, dar avem un mesaj extraordinar 
şi când îl predicăm trebuie să avem o putere extraordinară, puterea 
Duhului Sfânt. 

Este adevărat că multora nu le-a plăcut predica ţinută de Pe- 
tru în Ziua Cincizecimii. La mulţi oameni din vremea noastră nu 
le-ar plăcea. Predica lui li s-ar părea aridă multor oameni care nu 

vor ca predicatorii să-i determine să-şi ia timp să gândească. Ei se 
aseamănă cu bătrânul constructor de corăbii din Marblehead, care 
mergea la biserică în fiecare duminică şi se simţea bine, până când 
a venit un predicator nou pe care nu-1 plăcea deloc. Când soţia lui 
1-a întrebat de ce nu-i plăcea de predicatorul cel nou, el a zis: „Păi, 
cu celălalt predicator puteam să construiesc o corabie întreagă - o 
corabie frumoasă cu care să înconjor Capul Horn şi să ajung până 
în China - puteam să construiesc totul, de la chilă până la dunetă, 
până la sfârşitul predicii. Dar fratele acesta nu mă lasă nici măcar să 
termin chila. Nu mă lasă deloc să mă gândesc la ea." Multora nu le 
plac predicatorii care le cer să fie atenţi la ceea ce se predică. 

Dar ne aflăm în Ziua Cincizecimii. Petru începe să predice. Duhul 
Sfânt Se manifestă cu putere. Predica lui Petru nu este doar o 
înşiruire de texte din Cuvântul lui Dumnezeu şi desprinderea unor 
învăţăminte din ele. în timp ce el vorbeşte, limba de foc pătrunde 
cu flacăra ei tot mai adânc în sufletele oamenilor adunaţi, care 
discută între ei în diferite limbi, întrebându-se ce s-a întâmplat cu 
aceşti oameni, cu apostolii. Unii cred că sunt beţi. Dar, în timp ce 
Petru predică, limba de foc îşi face lucrarea. Freamătul încetează. 
Mulţimea se transformă într-o comunitate de credincioşi. Gla- 
sul pescarului devine pentru sufletele lor glasul lui Dumnezeu. 
Cuvintele curg asemenea unui torent de foc. Flacăra pârjoleşte 
prejudecăţile una câte una; şi, în cele din urmă, îşi face loc până la 
prejudecata cea mai îndrăgită. 0 pârjoleşte şi pe aceasta, şi mesajul 
ajunge în sufletul omului. Credincioşii par a fi cuprinşi de un singur 
gând. Aşa se întâmplă când predicăm cu puterea Duhului Sfânt - un 
singur gând îi ia în stăpânire pe toţi credincioşii. 

Singura ocazie în care am ascultat-o pe Ellen White predicând 
a fost în 1912, la adunarea de tabără din Boulder, Colorado, unde 
îmi revenea sarcina ca, împreună cu Varner Johns, să aşez scaunele 
în cort şi să îi ajut pe oameni să îşi găsească un loc. Johns era mai 
mare decât mine cu câţiva ani. Adunarea s-a desfăşurat în clădirea 
Chautauqua, care avea un acoperiş din metal şi unde, bineînţeles, 
nu exista vreun sistem de amplificare. S-au adunat acolo în jur de 
5.000 de oameni, cei mai mulţi neadventişti, care veniseră să vadă 

„profetul adventist". Willie White, Mclnterfer şi Ellen White au venit 
cu o trăsură. Atunci, am văzut-o pentru prima dată pe Ellen White şi 
îmi amintesc că am fost foarte impresionat - era profetul lui Dum- 
nezeu. 

Willie White a condus-o la masa de unde urma să vorbească - 
era o bătrână care purta o rochie neagră de mătase şi o mică tocă 
pe cap. 0, dar când a început să predice, curgeau textele biblice 
unul după altul - cel puţin o sută de texte - spuse pur şi simplu din 
memorie! Nu avea notiţe, nicidecum! Avea numai Biblia. Nu avea 
nevoie să se uite vreodată în ea, dar întorcea paginile şi cita textele 
din memorie. 

Nu-mi amintesc care a fost subiectul predicii ei, dar îmi aduc 
aminte că vocea ei suna ca un clopoţel de argint şi ajungea la ure- 
chea tuturor ascultătorilor. începuse să plouă şi, deşi se auzea 
ropotul ploii pe acoperişul din metal, vocea ei plăcută se auzea 
foarte clar. 

După ce a vorbit cam patruzeci şi cinci de minute, a venit fiul 
ei, a luat-o de braţ şi i-a spus: „Cred că ai obosit, mamă. Ai vorbit 
suficient şi cred că ar fi bine să te aşezi." După cum ştiţi, la trei ani 
după aceea, a murit şi se simţea din ce în ce mai slăbită. Ea i-a spus: 
„Nu, nu încă, nu încă. Nu m-am rugat." Apoi a îngenuncheat şi a în- 
ceput să se roage. în timpul rugăciunii, ceva s-a întâmplat. înainte 
de a se ruga, ea nu era decât o doamnă simpatică în vârstă, care 
vorbea. Dar când a îngenuncheat, o mare schimbare s-a simţit prin- 
tre credincioşi. Ea a fost atunci profetul lui Dumnezeu şi Dumnezeu 
a onorat-o. „0, Tatăl meu", a început ea. Cuvintele acestea îmi mai 
răsună încă în urechi. 

Există multe dovezi în favoarea Spiritului Profetic şi le accept, 
şi le cred. Dar, chiar dacă n-aş fi cunoscut niciuna dintre aceste 
dovezi, tot aş fi crezut în ea datorită faptului că am auzit-o cum se 
ruga. Pentru mine, aceasta este cea mai mare dovadă a slujbei ei de 
profet. La numai treizeci de secunde după ce a început să se roage, 
am intrat cu toţii în prezenţa lui Dumnezeu. Mi-era frică să ridic 
capul şi să mă uit, ca nu cumva să-L văd pe Dumnezeu stând lângă 
ea. Ea stătea de vorbă cu El de parcă ar fi fost singură în prezenţa 

Lui. După un minut, au început să se audă suspine peste tot în sală. 
Credincioşii plângeau. Când ea se ruga, ei aveau un singur gând, o 
singură convingere dată de Duhul Sfânt, Duhul Focului Sacru, Duhul 
lui Dumnezeu. 

Vă mărturisesc, prieteni, că rugăciunea aceea a schimbat multe 
vieţi. Oamenii au fost uimiţi de puterea şi de prezenţa lui Dumne- 
zeu. Nu se aşteptaseră la aşa ceva. Ei veniseră să vadă un profet, 
o persoană neobişnuită, dar Dumnezeu i-a cucerit. Au început să 
plângă şi să suspine. Vorbiţi despre psihologie dacă vreţi, dar acolo 
nu exista aşa ceva. Nu părea a spune nimic deosebit până a început 
să se roage, iar atunci, am simţit cu toţii dintr-odată limba de foc! 
Dovada era clară atunci când se ruga. Am fost acolo şi ştiu. Când s-a 
ridicat de la rugăciune, a redevenit bătrânica aceea simpatică de la 
început. 

Aşadar, în Ziua Cincizecimii exista un singur spirit, un sin- 
gur gând - gândul predicatorului. Ruşinea, lacrimile, suspinele 
au cuprins toată adunarea. Gândiţi-vă la oamenii aceia plini de 
prejudecăţi. Gândiţi-vă la toţi negustorii aceia insensibili, la acei 
fanatici religioşi care se aflau în Ierusalim în ziua aceea. Toţi erau 
stăpâniţi de un singur lucru, de o singură convingere. 

După un răstimp, din mijlocul mulţimii s-a auzit un strigăt, ca 
un geamăt al unei inimi mâhnite: „Fraţilor, ce să facem?" (Fapte 
2,37). Dumnezeu îşi împlinise făgăduinţa dată profetului Său din 
vechime: „Eu voi fi cu gura ta" (Ex. 4,12). De aceea, când veţi sta 
înaintea unei mari adunări, neliniştiţi şi plini de teamă, aduceţi-vă 
aminte de această făgăduinţă a lui Dumnezeu: „Eu voi fi cu gura 
ta." Nu se mai întâmplase până atunci (şi nici de atunci încoace) 
ca 3.000 de oameni să asculte un mesaj supărător din partea unui 
predicator, din partea unui om nepriceput în ceea ce priveşte vor- 
birea în public, care nu era un orator şi care nu avea nicio instruire 
în afara timpului petrecut lângă Isus. însă acest dar unic, limba de 
foc, a adus convingere şi a convertit 3.000 de oameni cuprinşi de 
gândul veşniciei. 

Vorbitorul acesta avea două avantaje. Avea un adevăr de trans- 
mis şi avea puterea Duhului Sfânt cu care să îl vestească. Prieteni, 

când aveţi aceste două lucruri - când aveţi adevărul lui Dumnezeu 
şi Duhul lui Dumnezeu, nu trebuie să vă mai temeţi de nimeni şi de 
nimic. Darul acesta al vorbirii cereşti este socotit de Sfântul Pavel 
mai important decât darul limbilor. „Cine proroceşte este mai mare 
decât cine vorbeşte în alte limbi", a spus el (1 Cor. 14,5). Lucrul 
acesta a fost dovedit în Ziua Cincizecimii. A fost prima manifestare 
a darului profeţiei din biserica nou-testamentală, diferit de prezi- 
cerile din vechime şi de profeţiile din Vechiul Testament - mă re- 
fer la cele publice - un dar pentru proclamarea Evangheliei. Darul 
limbilor era pentru necredincioşi un semn că darul mai important 
al profeţiei are două funcţii, pe care darul limbilor nu le poate îm- 
plini niciodată. 0 funcţie este aceea de „zidire" a credincioşilor, iar 
cealaltă este aceea de a exercita influenţă asupra necredincioşilor 
neînvăţaţi. Ştiţi că în 1 Corinteni 14,24.25 se spune: „Dar dacă toţi 
prorocesc şi intră vreun necredincios sau vreunul fără daruri, el 
este încredinţat de toţi, este judecat de toţi. Tainele inimii lui sunt 
descoperite, aşa că va cădea cu faţa la pământ, se va închina lui 
Dumnezeu şi va mărturisi că, în adevăr, Dumnezeu este în mijlocul 
vostru." 

Omul trebuie să audă Evanghelia în limba lui sau într-o limbă 
pe care o cunoaşte, pentru ca mesajul să îi atingă inima şi să îl 
nască din nou. Acest tip de profetizare este diferit de profeţie, în 
sensul obişnuit al cuvântului, datorită faptului că el nu comunică o 
revelaţie specială. El nu descoperă vreun adevăr nedescoperit până 
atunci, ca de pildă nişte evenimente viitoare. El se foloseşte de in- 
telect; se foloseşte de organele corpului în conformitate cu legile 
naturale, dar sub puterea supranaturală a Duhului Sfânt. El este 
un dar în care întreaga natură omenească lucrează în cooperare cu 
Duhul lui Dumnezeu. Intelectul este iluminat şi înviorat de lumina 
divină. Puterea morală este readusă la viaţă; corpul este pătruns de 
o putere divină care se simte în vorbire. Darul acesta este aşezat de 
către apostol pe treapta cea mai înaltă, pentru că, în exercitarea lui, 
omul se află în cea mai strânsă comuniune cu Dumnezeu, în cali- 
tate de unealtă inteligentă angajată într-o lucrare sfântă, lucrarea 
de chemare a fiilor risipitori înapoi la mamele lor, de convingere a 

păcătoşilor şi de transformare a lor în sfinţi, darul de a condamna 
lumea necredincioşilor, darul cu aplicaţie universală menit a dăinui 
până la sfârşitul timpului. El este util deopotrivă pentru zidirea 
credincioşilor, cât şi pentru convingerea şi convertirea păcătoşilor. 
Aceasta este predicarea! Aceasta este limba de foc! 

Gândiţi-vă puţin la biserica aceea nou-născută în Ziua Cincizeci- 
mii. Oamenii se împotriveau acestei religii care pentru ei era nouă. 
Hristos înviase. Evident, biserica se întemeia pe tot adevărul deja 
descoperit în trecut. Dar nu avea bani, istorie, preoţie, colegii, edi- 
turi, membri, sfinţi protectori. Tot ce avea biserica primară erau 
cele două sacramente şi limba de foc, iar aceasta din urmă era arma 
cu care ieşea la luptă cu sabia Duhului, şi anume Cuvântul lui Dum- 
nezeu, întrucât apostolii predicau despre Cuvântul lui Dumnezeu 
venit din cer. 

Nu voi uita niciodată cuvintele unui om extraordinar, care mi-a 
fost prieten apropiat. încercam să difuzăm emisiunile The Voice of 
Prophecy pe mai multe posturi de radio şi i-am spus: 

- Sunt sigur că, dacă am reuşi să transmitem de acolo timp de 
şase luni, am strânge suficienţi bani ca să plătim. Veţi avea încre- 
dere în noi, fraţi dragi? Trebuie să aveţi credinţă şi trebuie să Mer- 
gem înainte prin credinţă. Acesta este mottoul postului The Voice of 
Prophecy. 

- Da, sunt convins, mi-a răspuns el. Nimeni nu crede în acest 
motto mai mult decât mine, dar trebuie să ai bani în bancă. 

Este adevărat că aproape oricine poate avea o astfel de credinţă. 
Chiar şi scepticul poate avea credinţa aceasta - bani în bancă. 
Scriem un cec şi evident că avem credinţă în cecul acela. 

Puterea vorbirii, puterea propovăduirii Evangheliei veşnice este 
considerată în Noul Testament un dar special de la Dumnezeu şi 
o armă puternică folosită de biserică în războiul spiritual. Despre 
unul dintre apostolii care au avut o putere specială în proclama- 
rea soliei, ni se spune că vorbea „plin de Duhul Sfânt". Iar apos- 
tolul Pavel, care nu se afla de faţă în Ziua Cincizecimii, dar care a 
primit totuşi limba de foc, într-un mod foarte deosebit şi într-o 
măsură deosebită, le-a cerut fraţilor lui creştini să se roage pen- 

tru el ca să i se dea cuvânt. „Faceţi în toată vremea, prin Duhul, tot 
felul de rugăciuni şi cereri. Vegheaţi la aceasta, cu toată stăruinţa 
şi în rugăciune pentru toţi sfinţii şi pentru mine, ca ori de câte 
ori îmi deschid gura, să mi se dea cuvânt, ca să fac cunoscută cu 
îndrăzneală taina Evangheliei" (Efes. 6,18.19). Cred că noi, ca predi- 
catori, trebuie să le cerem credincioşilor să se roage pentru noi, ca 
să primim acest cuvânt într-un mod special. Este un dar special, 
pentru care trebuie să ne rugăm. 

Dacă revedem istoria vremurilor postapostolice, istoria din 
primele secole ale existenţei bisericii până în Evul Mediu şi apoi 
mai departe, până în epoca modernă, putem afirma cu certitudine 
că religia creştină şi-a continuat existenţa numai prin interme- 
diul limbii de foc. Păcătoşii s-au convertit, viaţa sfântă a intrat în 
biserică şi s-au făcut progrese numai datorită câtorva oameni care 
au avut o măsură mai mare sau mai mică din această putere de la 
început, şi care rosteau cuvintele Domnului: „nu cu vorbiri învăţate 
de la înţelepciunea omenească, ci cu vorbiri învăţate de la Duhul 
Sfânt." (l Cor. 2,13) 

Putem nota în cărţile de aducere-aminte următoarele cuvinte 
certe: fără această limbă de foc, colegiile noastre frumoase, semina- 
rul nostru, universitatea noastră cea nouă şi toate eforturile noastre 
- deşi preţioase datorită banilor şi timpului investite în ele - nu ne 
vor ajuta niciodată să încheiem propovăduirea Evangheliei veşnice 
nici în această generaţie, nici în vreo alta viitoare. Dacă nu avem 
limba de foc, nu o vom termina nici în 10.000 de ani. în momen- 
tul de faţă, în multe ţări, numărul naşterilor este mai mare decât 
numărul oamenilor care aud Evanghelia. Toate aceste instituţii sunt 
bune şi vă îndemn să nu vă faceţi impresia că dispreţuiesc vreu- 
na dintre instituţiile noastre. Ele sunt bune şi pot fi consacrate şi 
sfinţite pentru cauza lui Dumnezeu. Dar, dacă nu ar exista niciuna 
dintre ele - dacă nu am avea edituri, biserici, colegii, şcoli, seminare 
sau universitate - şi dacă am avea limba de foc, lucrarea ar putea fi 
încheiată şi ar fi încheiată. 

Biserica de la început nu avea niciuna dintre instituţiile men- 
ţionate mai sus, dar şi-a împlinit lucrarea, şi Evanghelia a fost dusă 

în toată lumea civilizată în timpul vieţii apostolilor. Nu este o reali- 
tate că atunci când începem să pierdem limba de foc, începem să 
suplinim lipsa ei cu multe lucrări omeneşti, cu multe organizaţii şi 
instituţii? Nu este tot o realitate că sunt zile în care ne încredem în 
ele şi acordăm tot mai puţină importanţă predicării Cuvântului sub 
inspiraţia şi puterea Duhului Sfânt? Ne aflăm noi oare în primejdia 
de a repeta greşeala oamenilor din veacurile trecute, de a aban- 
dona predicarea Cuvântului şi de a da mai multă importanţă altor 
lucruri? Nu este o realitate că dincolo de accentul tot mai mare pus 
pe lucrarea laicilor, se ascunde de fapt - vă rog să nu mă înţelegeţi 
greşit - nu doar necesitatea de a implica în lucrarea noastră mii de 
membri (lucru care este o necesitate şi să dea Dumnezeu să avem 
zeci de mii de membri implicaţi în ea), ci înclinaţia tot mai mare de 
a acorda din ce în ce mai puţină importanţă lucrării de predicare? 

Poate că unii contestă faptul acesta şi poate că trebuie contestat. 
Dar ar trebui să îl avem în minte mereu. Aceasta este speranţa mea: 
că unii dintre noi vor începe să se gândească la aceasta. Prieteni, a 
existat până acum vreo biserică mai bogată în instituţii, în oameni 
învăţaţi, în vorbitori străluciţi decât Biserica Anglicană din timpul 
lui John Wesley? A existat vreo biserică mai rece, mai lipsită de 
putere, mai lipsită de viaţă spirituală, mai neputincioasă în ceea ce 
priveşte stăvilirea valului de imoralitate şi de întuneric spiritual din 
ţară? Să ne gândim. Nu a existat niciodată o biserică mai avansată 
pe tărâm intelectual pentru epoca aceea, nu a existat niciuna mai 
distinsă. Avea la amvoanele ei mai mulţi distinşi necredincioşi decât 
aproape orice biserică din orice veac. Era cu totul lipsită de puterea 
de a face faţă situaţiei. 

Apoi a venit George Whitefield. Gândiţi-vă la lucrarea pe care a 
făcut-o el şi totuşi unii spun că predicile lui erau lipsite de orice 
urmă de logică, de filozofie sau de ceea ce noi numim teologie siste- 
matică. 

Pe de altă parte a fost John Wesley, un bărbat calm, clar, logic, te- 
ologic, dar fără un mare talent oratoric. Era exact opusul lui White- 
field. însă cred că amândoi deopotrivă, cu limba lor de foc, au fost 
la fel de capabili să împlinească lucrarea lui Dumnezeu pe pământ. 

Dumnezeu lucrează prin oameni înzestraţi cu diferite capacităţi. 
Departe de mine gândul să vă dau reguli după care să predicaţi, 
să vă organizaţi lucrarea sau să vă aranjaţi materialul pentru pre- 
dici; sau să vă spun ce daruri trebuie să aveţi sau ce stil trebuie să 
folosiţi. Ar fi o nesăbuinţă din partea mea. 

S-ar putea ca limba aceasta de foc să nu se manifeste prin emoţii 
mari şi copleşitoare, ca în zilele lui Whitefield şi Wesley. Poate că nu 
va face pe nimeni să verse lacrimi sau să se lase convins de argu- 
mente; dar va trezi în suflet întrebări legate de relaţia cu Dumnezeu, 
de veşnicie, de păcat, de moarte, de cer - nu doar teorii, ci imagini 
ale unor realităţi. Duhul Sfânt înfăţişează înaintea ochiului anumite 
imagini. Predicatorii, şi îndeosebi predicatorii adventişti de ziua 
a şaptea care vorbesc atât de mult despre predicarea adevărului, 
trebuie să predice adevărul aşa cum este el în Isus, altfel nu vor 
cunoaşte experienţa limbii de foc. Adevărul singur nu are puterea 
de a renaşte inima omenească. El este doar instrumentul care trans- 
mite puterea. El nu este curentul electric, ci cablul care conduce 
curentul. Putem predica adevărurile cele mai mari, cele mai sfinte şi 
cele mai monumentale, dar dacă aceste adevăruri nu sunt prezen- 
tate prin puterea Duhului Sfânt, inima nu va fi schimbată. Omul tre- 
buie să aibă o convingere la nivelul minţii, o religie teoretică, dar, 
în acelaşi timp, şi un suflet renăscut, iar acest lucru are loc numai 
atunci când Duhul Sfânt aşază adevărul în inimă. 

Se poate întâmpla ca un om să ştie că Dumnezeu este dragoste 
şi să repete realitatea aceasta încă din copilărie, dar să moară ca 
un necredincios şi blasfemator. Poate că ştie aceste cuvinte fru- 
moase: „Crede în Domnul Isus Hristos şi vei fi mântuit", însă el va 
muri nemântuit, chiar în pragul bisericii. Da, poate că el predică 
Evanghelia şi repetă marea solie a adevărului, poate că alţii vor fi 
mântuiţi dacă Dumnezeu lucrează la inima lor prin adevărul Său - 
un om poate să predice despre aceste adevăruri şi să rămână totuşi 
nemântuit; dar să dea Dumnezeu ca lucrul acesta să nu fie adevărat 
despre noi. 

Poate că unii spun: „Da, dar adevărul va birui în cele din urmă." 
Da, slavă Domnului că este aşa! Dar aceasta, nu pentru că are putere 

în el însuşi, ci pentru că Duhul Sfânt a fost revărsat de sus, des- 
chizând ochii orbilor şi urechile surzilor. Pe pământ, adevărul intră 
într-o atmosferă neprielnică; inima firească se răzvrăteşte împotri- 
va lui. Adevărul este instrumentul, şi nu agentul regenerării. „Duhul 
să locuiască în adevăr, în predicator, în ascultător; Duhul să fie cel 
dintâi şi cel de pe urmă nume pe care să îl pomenim, în cane să ne 
punem încrederea şi pe care să îl înălţăm şi să nu-L înlocuim cu un 
nume mai atrăgător." - William Arthur, The Tongue of Fire, pag. 185 

Se vorbeşte foarte mult despre necesitatea de a avea un stil bun 
de predicare, dar în definitiv, stilul îl defineşte pe om şi trebuie să 
fie, prin harul lui Dumnezeu, curat, simplu şi adus în armonie cu 
Evanghelia slăvită pe care o prezintă predicatorul. 

Discuţia despre stil se aseamănă foarte mult cu discuţia despre 
arme: Ce este mai bine să folosim: o puşcă, o carabină, un pistol 
sau un tun? Depinde de scopul urmărit. Ideea este că fiecare din- 
tre noi trebuie să aibă o armă potrivită persoanei lui. Unii cred că 
un anumit stil are o bună putere de convingere, alţii preferă stilul 
doctrinar, alţii stilul practic, iar alţii stilul expozitiv; iar dacă ceilalţi 
nu folosesc stilul nostru, îi condamnăm sau îi criticăm aspru, mai 
ales atunci când stilul lor este total diferit de al nostru. Nu ar trebui 
niciodată să încercăm să îi formăm pe oameni după o idee sau după 
un model preconceput. Petru şi Pavel nu erau la fel. Ioan şi Petru nu 
erau la fel. Focul din cer poate coopera cu orice stil, cu orice talent, 
cu orice tip de predicare. 

Suntem predicatorii Domnului Isus Hristos, care a spus despre 
Sine: „Eu am venit să arunc un foc pe pământ şi ce vreau decât să fie 
aprins chiar acum!" (Luca 12,49). Iată un titlu bun de predică „Foc 
pe pământ". Trebuie să o ţineţi cândva. Eu am încercat. în Faptele 
apostolilor, la pagina 35 (ediţia 2006), Ellen G. White scrie: 

Sub instruirea lui Hristos, ucenicii fuseseră aduşi să simtă ne- 
voia lor după Duhul Sfânt. Instruiţi fiind de Duhul Sfânt, ei au primit 
deplina şi finala lor calificare şi au pornit în lucrarea vieţii lor. Ei 
nu mai erau neştiutori şi neînvăţaţi. Ei nu mai erau o grupă de ele- 
mente independente sau dezbinate, potrivnice. Nădejdea lor nu 
mai era investită în măreţia lumească. Ei erau toţi „o inimă şi un su- 

flet" (Fapte 2,46; 4,32). [...] Ziua Cincizecimii le-a adus iluminarea 
cerului. Adevărurile pe care nu le-au putut înţelege în timpul când 
Isus fusese cu ei le erau dezvăluite acum. 

Observăm că ei au fost iluminaţi. Atunci au priceput adevăratul 
sens al Scripturii. Ei aveau o religie bazată pe experienţă personală 
şi o proclamau. „Ei ştiau că, deşi îmbrăcat în trup omenesc, El era 
în adevăr Mesia şi, de aceea, ei spuneau lumii experienţa lor, cu o 
încredere care aducea cu ea convingerea că Dumnezeu era cu ei." - 
Ibid. Ei puteau să rostească numele lui Isus cu o convingere pe care 
nu o mai cunoscuseră până atunci. 

Fericită asigurare, Isus este-al meu! 

O, ce pregustare a slavei divine! 

Moştenitor al mântuirii, răscumpărat de Dumnezeu, 

Născut din Duhul, spălat în sângele Său. 

„Aceasta este povestea mea, aceasta este cântarea mea!" - sunt 
aceste cuvinte reale? Pentru ei erau. Cu câtă putere au predicat ei 
când s-a revărsat focul peste ei! 

în ce cuvinte arzătoare îşi îmbrăcau ei ideile când dă- 
deau mărturie despre El! Inimile lor erau copleşite de o 
bunăvoinţă atât de deplină, atât de profundă, atât de mult 
cuprinzătoare, încât îi determina să meargă până la mar- 
ginile pământului, ca să dea mărturie despre puterea lui 
Hristos. Ei erau plini de o dorinţă imensă să ducă mai 
departe lucrarea pe care El a început-o. îşi dădeau seama 
de datoria lor cea mare pe care o aveau faţă de cer şi de 
răspunderea lucrării lor. întăriţi prin înzestrarea cu Duhul 
Sfânt, ei au păşit înainte plini de zel, pentru a duce mai 
departe biruinţa crucii. Duhul Sfânt îi însufleţea şi vor- 
bea prin ei. Pacea lui Hristos strălucea pe feţele lor. Ei 
şi-au consacrat viaţa în slujba Lui şi trăsăturile feţei lor 
mărturiseau despre consacrarea lor. - Ibid., pag. 35, 36 

Făgăduinţa aceasta a focului sfânt nu se limitează la o anumită 
epocă sau la un anumit popor. Ea este valabilă şi pentru noi. „De- 
oarece acesta este mijlocul prin care noi trebuie să primim putere, 
de ce nu flămânzim şi nu însetăm după darul Duhului? De ce nu vor- 

bim despre el, de ce nu ne rugăm pentru el şi nu predicăm despre 
el?" - Ibid., pag. 39 

Spre încheierea secerişului pământului, slujitorii lui Dumnezeu 
vor primi o înzestrare specială cu har spiritual din partea lui Dum- 
nezeu. Ei vor primi o înzestrare miraculoasă pentru câştigarea de 
suflete, pe măsură ce se predau zilnic lui Dumnezeu. Dar nu trebuie 
să aşteptăm ca experienţa aceasta să aibă loc cândva în viitor. 0 
putem avea din nou, în fiecare dimineaţă. Fiecare vestitor al Evan- 
gheliei poate îngenunchea înaintea lui Dumnezeu, îşi poate reînnoi 
angajamentele luate cu ocazia consacrării şi poate primi prezenţa 
Duhului şi puterea de sfinţire. Atunci, inima lui va fi umplută cu dra- 
gostea lui Hristos şi va merge să predice cu puterea din Ziua Cinci- 
zecimii. Isus ţine în mâna Sa dreaptă cele şapte stele şi îi va călăuzi 
pe predicatorii Săi care ascultă de El şi îi va umple cu lumină. El le 
va da limba de foc. 

în timpul de faţă, oamenii nu se vor lăsa convinşi şi convertiţi 
întotdeauna datorită cuvântărilor erudite despre adevărul lui Dum- 
nezeu. „Nu prin elocvenţă sau logică sunt atinse inimile oamenilor, 
ci prin influenţa plăcută a Duhului Sfânt." - Profeţi şi regi, ediţia 
2006, pag. 118' 

Fără îndoială că vom fi foarte surprinşi să vedem ce predicatori 
va chema Dumnezeu la încheierea lucrării Sale. După cum stelele de 
pe cer strălucesc diferit, tot la fel, lucrătorii Săi sunt diferiţi unul de 
celălalt. Ştim că fiecare stea pe care o admirăm pentru strălucirea 
ei va dispărea în întuneric. Ni se spune că aceia care şi-au asumat 
podoabele sanctuarului, dar nu sunt îmbrăcaţi cu neprihănirea lui 
Hristos, se vor arăta atunci în ruşinea propriei lor goliciuni. (Vezi 
Profeţi şi regi, ediţia 2006, pag. 132) 

Dumnezeu are în toate ţările oameni credincioşi, care vor 
străluci atunci ca stelele de pe cer care luminează în întuneric. îmi 
place făgăduinţa aceasta. Se găseşte la pagina 132 în Profeţi şi regi. 
Tatăl meu mi-a citit-o de două sau de trei ori înainte de a se stinge 
din viaţă. El mi-a zis: „Fiule, lucrul acesta trebuie să ne dea curaj! 
'Dumnezeu are în rezervă o constelaţie de oameni aleşi, care vor 
străluci în mijlocul întunericului.'" 

Poate că predicăm şi distribuim literatură de ani buni şi nu am 
observat că lucrarea noastră ar da roade. însă, într-o zi, sămânţa 
va încolţi şi va creşte, prieteni! în noaptea cea mai întunecată, ste- 
lele vor străluci - ele sunt constelaţia lui Dumnezeu, o constelaţie 
păstrată în rezervă. 

Dacă vrem să mergem în duhul şi puterea lui Ilie, dacă vrem să 
predicăm mesajul lui Ilie, mesajul reformei, al îndreptăţirii prin 
credinţă şi al răscumpărării prin Hristos Isus, în contextul marilor 
adevăruri profetice ale timpului prezent, nu trebuie să ne lăsăm 
descurajaţi de aparenţe. Limba de foc îşi va face loc în inima oame- 
nilor. Nu trebuie să fim descurajaţi şi nici nu trebuie să încercăm să 
numărăm poporul Israel de azi. Nu ştim câţi au auzit solia. Nu ştim 
câţi sunt, într-adevăr, ai lui Hristos. Mii dintre cei care mărturisesc 
cu gura adevărul lui Dumnezeu vor cădea - da, vor fi îndepărtaţi 
ca pleava de furtunile persecuţiei. Atunci, mii de oameni care au 
auzit solia lui Dumnezeu şi care o vor auzi în predicile puternice din 
zilele care ne stau înainte vor lua poziţie sub stindardul lui Hristos. 

„De aceea, nimeni să nu încerce să numere Israelul de astăzi, ci 
fiecare să aibă o inimă de carne, o inimă plină de simpatie duioasă, 
o inimă care, asemenea inimii lui Hristos, caută mântuirea unei 
lumi pierdute." - Ibid., pag. 133 

Este adevărat acum, ca şi în vremea apostolilor, că trebuie să 
avem o inimă duioasă, ca să predicăm Evanghelia. Negreşit, dacă 
predicăm aşa cum ne cere Hristos astăzi, noi mergem la oameni cu 
dragoste în inimă şi cu adevărul în minte. Noi am primit poruncă 
de la Hristos. Trebuie să predicăm aşa cum ne cere El. Să nu uităm 
că, în calitate de predicatori, avem o lumină şi trebuie să o lăsăm 
să strălucească în întuneric. Noi sunăm dintr-o trâmbiţă. în toiul 
luptei, „trâmbiţa" nu trebuie să dea un „semnal nesigur". Noi 
aprindem un foc în această lume rece. Trebuie să menţinem flacăra 
aprinsă. Noi lovim cu ciocanul şi trebuie să continuăm să lovim 
până când piatra se sfărâmă. Noi mânuim o sabie. Nu trebuie să ne 
oprim după una sau două împunsături care ne sunt contracarate. 
Trebuie să mânuim fără încetare sabia adevărului până când ea 
„desparte sufletul şi duhul, încheieturile şi măduva" şi până când 
„judecă simţirile şi gândurile inimii." (Evr. 4,12) 

Sunt oameni care îi impresionează pe ascultători cu elocvenţa 
lor, dar care nu pot să îi determine să se pocăiască şi să accepte 
mântuirea, dacă nu au limba de foc şi dacă nu sunt nişte oameni ai 
rugăciunii. El trebuie să fie un mijlocitor. în Apocalipsa 1,5.6, stă 
scris: „Hristos... a făcut din noi o împărăţie şi preoţi pentru Dumne- 
zeu, Tatăl Său." 

în marea biserică din Glasgow, unde a slujit regretatul dr. An- 
drew Bonner, un predicator de mare succes şi evlavios al bisericii 
scoţiene, a intrat doamna Mclntyre, fiica doctorului Andrew Bon- 
ner, care îl însoţea pe evanghelistul galez, Fred Clark. Era în timpul 
pauzei şi locaşul era gol. Ea i-a arătat o bancă din spatele bisericii şi 
i-a povestit că, odată, tatăl ei a lăsat-o acolo când era mică, într-una din 
zilele săptămânii când el a intrat în biserica goală. După o aşteptare 
îndelungată, s-a ridicat ca să vadă unde era tatăl ei. Ştiţi că, în vre- 
mea aceea, băncile erau ca nişte boxe. Fiind mică de statură, ea a 
fost nevoită să se ridice în picioare ca să-1 vadă pe tatăl ei. El era 
într-o bancă din faţă şi stătea cu capul plecat. După un timp, s-a 
mutat în altă bancă, apoi în alta şi tot aşa. Ea a observat că el se uita 
cu atenţie la plăcuţele prinse de bănci, ca să găsească un anumit 
nume. La momentul acela, ea nu a înţeles ce făcea el, dar a aflat mai 
târziu şi faptul acesta a avut o influenţă extraordinară asupra vieţii 
ei. Tatăl ei făcea un lucru care îi dezvăluia caracterul. Ca păstor al 
turmei, el se ruga pentru fiecare oaie exact în locul în care se aşezau 
ele pentru închinare la sfârşitul săptămânii. Se aşeza în bancă, în 
dreptul numelui celui care avea să-1 asculte şi se ruga pentru el - 
mijlocea pentru el înaintea lui Dumnezeu. Nu este de mirare că 
enoriaşii creşteau în har şi în cunoştinţa Domnului prin predicarea 
lui Bonner. Dacă avem limba de foc, îi vom cunoaşte pe membrii 
bisericii şi ne vom ruga pentru ei pe nume. 

Ca să predicăm cu limbă de foc, viaţa noastră trebuie să fie sfântă. 
„Este un lucru înfricoşător să te ocupi de lucrurile sacre când inima 
şi mâinile nu sunt sfinţite. A fi împreună lucrător cu Hristos presu- 
pune răspunderi înfricoşătoare." - Mărturii, ediţia 1998, voi. 3, pag. 
39. Va veni ziua când va fi pusă la probă lucrarea fiecăruia dintre 
noi. 

Apostolul Pavel spunea: „Căci noi nu ne propovăduim pe noi 
înşine, ci pe Domnul Hristos Isus... Căci Dumnezeu, care a zis: 'Să 
lumineze lumina din întuneric', ne-a luminat inimile, pentru ca să 
facem să strălucească lumina cunoştinţei slavei lui Dumnezeu pe 
faţa lui Isus Hristos" (2 Cor. 4,5.6). Este un text foarte frumos. 

Destoinicia noastră nu vine de la noi înşine, ci ne este dată prin 
influenţa plină de îndurare a Duhului lui Hristos. Noi suntem nişte 
epistole vii, cunoscute şi citite de toţi oamenii (2 Cor. 3,2). 

„Nimic mai puţin decât pătrunzătorul şi puternicul Duh al lui 
Dumnezeu, care lucrează în inimile solilor Săi pentru a răspândi 
cunoştinţa despre slava lui Dumnezeu, nimic în afară de Acesta nu 
poate câştiga biruinţa pentru ei." - Ibid. Iar când suntem împăcaţi 
cu Dumnezeu şi când Hristos locuieşte în noi, înţelegem clar ce 
înseamnă să devenim creştini. îl vor simţi aproape pe Hristos şi 
dorinţa Sa de a le oferi mântuirea imediat. 

Nu uitaţi că acest lucru nu ţine numai de teologie, ci şi de tonul 
vocii, de privire, de cuvinte; toate exercită o putere irezistibilă care 
va impresiona şi va lua în stăpânire mintea. Atâta timp cât slujeşte 
în Sanctuarul de sus, Hristos slujeşte şi în biserica Sa de pe pământ. 
El vorbeşte prin predicatorii Săi aleşi. El spune: „Şi iată că Eu sunt 
cu voi în toate zilele, până la sfârşitul veacului." (Mat. 28,20) 

„De la înălţarea lui Hristos până în ziua de astăzi, bărbaţi rânduiţi 
de Dumnezeu, cu autoritate derivată de la El, au devenit învăţători ai 
credinţei." - Mărturii, voi. 4, ediţia 1999, pag. 412, 413. înţelegem de aici 
că, în acel mare nor de martori, de la înălţarea lui Hristos până în Evul 
Mediu şi mai departe, până în zilele noastre, au existat oameni rânduiţi 
de Dumnezeu, împuterniciţi prin Duhul Sfânt, care au înălţat adevărul. 

Dacă suntem ambasadorii lui Hristos, dacă suntem reprezentanţii 
Săi, atunci glasul Său se va face auzit prin noi. Dacă oamenii sunt 
necunoscători cu privire la Planul de Mântuire, atunci trebuie să li 
se spună în cuvinte simple cum pot fi mântuiţi şi cum să-şi păstreze 
mântuirea. Ei doresc să cunoască acest subiect mai mult decât orice 
alt subiect cuprins în adevărul divin. 

Trebuie să predicăm despre pocăinţă, despre credinţă şi despre 
dragostea lui Dumnezeu. Trebuie să predicăm despre adevărurile 

practice şi n-ar trebui să ţinem nicio predică în care să nu îl 
prezentăm pe Hristos, şi pe El răstignit, ca temelie a Evanghe- 
liei şi ca unică speranţă a lumii. Nu putem predica despre aceste 
adevăruri practice dacă noi înşine nu le cunoaştem şi nu suntem 
convinşi de ele în inima noastră. Trebuie să predicăm în aşa fel încât 
ascultătorii noştri să înţeleagă şi să simtă că sunt păcătoşi şi că au 
nevoie de convertire. „Ceea ce Hristos a spus, ceea ce El a făcut şi 
ceea ce El a învăţat" - despre acestea ar trebui să predicăm. 

în predicarea Sa, Isus a fost sensibil, milos şi respectuos; iar 
cuvintele Sale erau lămurite, concentrate, cercetătoare, practice. 
Predicatorii Săi trebuie să urmeze exemplul Său în orice cuvântare, 
în fiecare predică, ei trebuie să facă apeluri ca oamenii să părăsească 
păcatul şi să-L primească pe Hristos ca Răscumpărător personal. 
Păcatele populare ale vremii şi plăcerile atât de obişnuite pentru 
oameni trebuie condamnate, iar evlavia practică trebuie susţinută. 

Despre Mântuitorul stă scris: „Râvna pentru casa Ta Mă mănâncă 
pe Mine" (Ioan 2,17) Cei care îl reprezintă trebuie să dea dovadă de 
acelaşi zel. Este un mare adevăr acela că vorbirea şi purtarea noastră, 
atitudinea, gesturile noastre şi modul în care îl reprezentăm pe Dom- 
nul Isus vor fi cu atât mai impecabile cu cât umblăm mai aproape de El. 

Cel care nu are Cuvântul lui Dumnezeu în inimă, cel care nu îl 
înţelege, cel care nu îl poate citi desluşit, corect şi clar înaintea oa- 
menilor, nu poate fi un pastor eficient al Evangheliei şi nu poate avea 
limba de foc. Cei care nu ştiu să citească corect şi curat ar trebui să 
înveţe. în opinia mea, ar trebui să se ţină cont şi de acest aspect la 
examinarea pastorilor. Pastorul trebuie să fie în stare să citească cu 
voce tare şi inteligibil Cuvântul lui Dumnezeu înaintea oamenilor. El 
trebuie să aibă o cunoaştere inteligentă a adevărului prezent şi să 
fie în stare să îl explice inteligent. Mai presus de toate, predicatorul 
trebuie să acţioneze prompt, energic şi cu seriozitate în dreptul lui, 
la fel ca şi în dreptul altora, ca să se asigure că predică cu putere de 
la Duhul Sfânt. Gândiţi-vă la oamenii din sală care stau în cumpănă, 
la cei care nu vor mai avea ocazia să audă o altă predică şi la fap- 
tul că destinul lor depinde de modul în care transmitem mesajul în 
aceeaşi măsură ca de mesajul însuşi - dacă transmite sau nu putere. 

Ce cuvinte rostesc? Ce influenţă vor avea ele asupra oameni- 
lor? A fost cuvântarea mea lipsită de credinţă, precum jertfa lui 
Cain? A lipsit din ea Mântuitorul? Maniera mea de predicare este 
nepăsătoare? Există vreo urmă de asprime sau de uşurătate care să 
neutralizeze influenţa şi puterea mesajului meu sau, mai bine spus, 
a mesajului transmis de Dumnezeu prin mine? 

Predicarea teoretică aridă nu va impresiona sufletele. Trebuie 
să predicaţi despre adevărul viu şi trebuie să-1 predicaţi cu o fermă 
convingere. Trebuie să fiţi convinşi de el. Nu trebuie să încetaţi 
niciodată să căutaţi mai multă lumină şi putere. Pastorul adevărat 
trebuie „să muncească din greu încontinuu, să se roage şi să spere 
mereu, în mijlocul descurajării şi al întunericului, hotărât să câştige 
o cunoaştere completă a Scripturilor şi să nu rămână în urmă cu 
niciun dar." - Ibid., pag. 469. Când întâmpinaţi dificultăţi, dragi ti- 
neri, nu uitaţi: „Munciţi din greu, rugaţi-vă şi speraţi mereu." Dragi 
prieteni tineri, veţi avea încercări şi greutăţi. Trebuie să fiţi convinşi 
că Dumnezeu v-a chemat, altfel nu veţi rezista în mijlocul vicisitudi- 
nilor care vor veni, cu siguranţă. 

Isus a spus: „Nicidecum n-am să te las, cu niciun chip nu te voi 
părăsi." De aceea, putem fi convinşi că El va rămâne cu noi atâta timp 
cât îi rămânem credincioşi. Chiar dacă întâlnim pe cărare încercări 
şi împotrivire, noi vom şti că păşim pe urmele Sale. Căpetenia mân- 
tuirii noastre, Cel care a fost făcut desăvârşit prin suferinţă, este 
Domnul Hristos care va da învăţătură şi va predica prin noi. 

Noi ştim că unii se vor converti fără să audă vreo predică. Chiar 
dacă nu vor avea la dispoziţie toate privilegiile pe care le au alţii, 
Duhul Sfânt al lui Dumnezeu îi va călăuzi pe cărarea adevărului. Dar 
„mijlocul folosit de Dumnezeu pentru salvarea sufletelor este prin 
'nebunia propovăduirii crucii.'" - Mărturii, voi. 5, ediţia 1998, pag. 
316. Aşadar, atât Biblia, cât şi Mărturiile afirmă că acesta este 
mijlocul rânduit de Dumnezeu pentru salvarea sufletelor. Şi toţi cei 
care intră în slujba Domnului ca predicatori ar trebui să facă cin- 
ste acestei slujbe. Ar trebui să căutăm să-i aducem pe oameni la 
cunoştinţa adevărului şi, în acelaşi timp, să lucrăm aşa cum a lu- 
crat apostolul Pavel: „Sfătuim pe orice om şi învăţăm pe orice om în 

toată înţelepciunea, ca să înfăţişăm pe orice om desăvârşit în Hris- 
tos Isus." (Col. 1,28) 

Nu veţi reuşi să cunoaşteţi totul despre Biblie nici la începu- 
tul lucrării de predicare, nici la încheierea ei. „O viaţă lungă de 
rugăciune şi studiere va lăsa încă foarte multe lucruri neexplorate 
şi neexplicate. Dar ceea ce nu ştim acum va fi descoperit atunci." - 
Ibid., pag. 317 

Sunt multe lucruri legate de Scriptură pe care le vom înţelege 
în lumea viitoare mai bine decât acum. Un text potrivit atât pen- 
tru predicatorii tineri, cât şi pentru cei mai în vârstă este Deute- 
ronom 29,29: „Lucrurile ascunse sunt ale Domnului, Dumnezeului 
nostru, iar lucrurile descoperite sunt ale noastre." Să lăsăm lucru- 
rile ascunse în seama lui Dumnezeu. Nu este nicio problemă dacă 
medităm la ele şi ne gândim la ele, dar acestea nu ar trebui să ne 
împiedice să lucrăm. Nu ar trebui să şovăim sau să abandonăm 
predicarea Evangheliei până la momentul în care vom înţelege pe 
deplin un text sau un subiect neclar, care i-a pus în dificultate pe 
slujitorii lui Dumnezeu din toate veacurile. Chiar şi în studiul cel 
mai profund de care suntem capabili, vom constata că putem spune 
împreună cu apostolul: „Cât de nepătrunse sunt judecăţile Lui şi cât 
de neînţelese sunt căile Lui!" (Rom. 11,33). Deşi nu vom reuşi să 
explicăm toate tainele, îl vom putea înălţa pe Isus. El ne va ajuta şi 
ne va susţine în lucrurile pe care trebuie să le ştim. Toţi pastorii lui 
Hristos pot confirma acest adevăr minunat. 

Odată trebuia să particip la un Comitet de toamnă, la care urma să 
se discute despre viitorul postului The Voice of Prophecy. Totodată, 
am fost solicitat să vorbesc duminică seara în faţa a două sau trei 
mii de oameni într-o sală publică. Aceasta era o problemă, pentru 
că ştiam că la întâlnirea aceea aveau să participe mulţi neadventişti, 
pe lângă mulţi membri de-ai noştri (conducători şi slujbaşi). Mi-a 
fost destul de dificil să pregătesc o predică potrivită, care să fie o 
binecuvântare pentru toţi. Am lucrat la ea câteva săptămâni şi so- 
coteam că am făcut o treabă bună. Când am ajuns la Comitetul de 
toamnă, unul dintre colegii mei a venit la mine şi, cum m-a văzut, 
mi-a spus: „Ce păcat că nu ai fost aici în Sabat. A fost fratele Nichol şi 

a vorbit despre cutare şi cutare." Era exact subiectul predicii mele! 
Trei săptămâni de trudă irosite în van! Bineînţeles că el a predicat 
mai bine decât aş fi reuşit eu, sunt convins. 

Eram foarte obosit din cauza călătoriei. Nu aveam nicio predică şi 
mai aveam la dispoziţie numai câteva ore. Aveam în faţă un comitet 
important, care urma să decidă soarta noastră, lucru care mă privea 
direct, şi apoi marea întâlnire de duminică seara. A început să mă 
doară capul foarte tare. Se spune că durerea se instalează în punctul 
slab al corpului, iar la mine se oprea întotdeauna la cap. După o 
noapte albă, m-am trezit, am mers pe jos zece km prin zăpadă şi am 
făcut exerciţii fizice intense, sperând că lucrul acesta mă va ajuta. 
Dar m-am înşelat. Durerea de cap m-a necăjit toată ziua, la fel ca şi 
noaptea precedentă. Eram slăbit şi dărâmat şi aveam sentimentul 
că nu voi fi în stare să prezint nimic nici în faţa comitetului, nici 
în faţa nimănui. Cu câteva minute înainte de începerea comitetului, 
m-am dus singur în sala aceea mare din Grand Rapids. Era întune- 
ric înăuntru. M-am suit la balcon, m-am plecat înaintea Domnului, 
mi-am deschis inima înaintea Sa şi I-am povestit necazul meu. El 
cunoaşte toate necazurile noastre, dar aşteaptă să I le povestim. 
I-am spus cât de rău mă simţeam, că nu puteam să mă concentrez şi 
nici să apar înaintea comitetului ca să explic ce cred că trebuia făcut 
cu postul de radio. Nu aveam niciun subiect pentru seara aceea, 
aveau să vină mii de oameni, dintre care mulţi aveau să ia decizii 
pentru El. L-am rugat, în mod precis, să mă vindece pe loc şi să mă 
ajute să intru în sala de comitet liber de durere, dacă aşa era voia Sa 
şi spre slava Numelui Său. 

Nu am primit întotdeauna răspunsuri imediate la rugăciune; în 
unele cazuri nu am primit niciun răspuns. Dar de data aceea, am 
primit un răspuns. M-am ridicat de pe genunchi şi am ieşit din 
sala întunecată. Când am intrat pe uşa sălii de comitet, am avut 
senzaţia că cineva mi-a luat durerea cu mâna. Mă simţeam mai 
bine ca niciodată, de parcă pluteam. Era minunat să fii plin de viaţă, 
de entuziasm şi sănătate! Mintea îmi era limpede şi eram fericit 
în Domnul. Am intrat în sală şi, în scurt timp, multe probleme au 
fost îndreptate. Fraţii ne-au susţinut în mod minunat şi lucrarea lui 

Dumnezeu prin radio urma să continue pentru încă un an. Am ştiut 
că mâna lui Dumnezeu intervenise. 

Dar tot nu aveam nicio predică pentru seara aceea. Pe la ora 4 
după-amiază, cvartetul care mă însoţea m-a întrebat: 

- Despre ce subiect vrei să predici? 

- Nu am găsit încă un subiect, le-am zis. 

- Ar fi bine să te grăbeşti! m-au îndemnat ei. 

- Aşa este. Vă rog, rugaţi-vă ca să găsesc un subiect. 

înainte să urc pe platformă, au venit la mine iar. Tot nu aveam 
niciun subiect! Au fost intonate câteva cântări, s-a făcut rugăciunea 
şi tot nu aveam niciun subiect. Cvartetul a mai cântat trei sau pa- 
tru cântări. Niciun subiect. Apoi Ben Glanzer - este Ben aici? Bu- 
nul meu Ben trebuie să fie undeva în spatele sălii! Ben s-a ridicat 
să cânte un solo pe care i-1 cerusem dinainte. Tot niciun subiect. A 
cântat o strofă, dar eu nu aveam încă niciun mesaj. Apoi, când se 
afla la sfârşitul ultimei strofe, am primit un subiect - pe loc! Mi-au 
venit în minte trei texte din Romani capitolul 1. Nu mai predicasem 
despre ele până atunci. Le ştiţi - versetele 14,15 şi 16 - un subiect 
nemaipomenit: „Eu sunt dator... am o vie dorinţă... nu mi-e ruşine." 
Ce subiect grozav de predică - să ţineţi o predică pe acest subiect! 
M-am ridicat, am început să predic şi a fost evidentîncă din primele 
cinci minute că Domnul mă călăuzea. El mi-a dăruit comunitatea de 
credincioşi. Ei se aflau în mâna Domnului - eram convins, simţeam 
aceasta. Toţi ascultătorii se aflau sub puterea Duhului Sfânt. Oame- 
nii au început să plângă, iar unii au ieşit în faţă la apelul pe care l-am 
făcut. Nu plănuisem să fac un apel, dar l-am făcut totuşi. Un bărbat 
şi-a aruncat ţigările pe podea, chiar în faţa mea, iar mai târziu am 
auzit că şi-a schimbat complet viaţa şi că a devenit un creştin cre- 
dincios şi zelos. 

Dumnezeu vă va ajuta în situaţii de urgenţă. El va veni în ajutorul 
vostru în momente grele. Nu ezitaţi să vă puneţi încrederea în El. 
„Eu voi fi cu gura ta", ne spune El. El îngăduie uneori să trecem prin 
astfel de greutăţi, ca să ne încurajeze. Am avut destule experienţe 
în lucrarea lui Dumnezeu, ca să ştiu că Isus îşi împlineşte cuvântul. 
El ne va ajuta în momentele noastre grele. Este atât de simplu să 

predicăm astfel încât nimeni să nu se convertească. Uneori, aceasta 
este o mare ispită. Trebuie să ne ferim de ea de fiecare dată când 
urcăm la amvon ca să predicăm. 

Este epuizant să predici cu toată puterea înaintea unei mari 
mulţimi. Simţi că nu mai ai vlagă ca să faci un apel special. în urmă 
cu câţiva ani am lucrat împreună cu un prieten. în timp ce eu pre- 
dicam, el simţea sala şi îmi spunea din spate: „Fă un apel! Fă un 
apel!" Aproape că mă obliga să-1 fac şi îl ascultam. Dumnezeu ne 
binecuvânta mult. Este minunat să ne ajutăm astfel unii pe alţii în 
predicarea Cuvântului. 

în urmă cu aproape şaptezeci şi cinci de ani, Charles G. Finney a 
scris un set de reguli despre cum să predicăm în aşa fel încât să nu 
convertim pe nimeni: 

1. Motivul tău suprem să fie popularitatea, şi nu mântuirea. 

2. Studiază ca să fii pe placul credincioşilor şi ca să-ţi faci o reputa- 
ţie, nu ca să fii pe placul lui Dumnezeu. 

3. Alege teme populare, secundare, senzaţionale ca să atragi mulţi- 
mile. Evită doctrinele esenţiale ale mântuirii. 

4. Denunţă păcatul la modul general. Nu aminti păcatele răspândi- 
te în comunitate. 

5. Dacă te întreb: „Este greşit să dansăm, să jucăm cărţi, să mergem 
la teatru?" tu să răspunzi frumos: „O, este o decizie personală. 
Nu sunt eu în măsură să stabilesc ce trebuie să faci tu." 

6. Predică despre frumuseţea virtuţilor, despre slava cerului, dar 
nu despre răutatea păcatului sau despre groaza, despre teroarea 
pe care o vor trăi cei pierduţi. 

7. Mustră păcatele celor care nu sunt de faţă. Pe cei care sunt de 
faţă, fă-i să se simtă mulţumiţi de ei înşişi, ca să le placă predica 
şi ca să nu superi pe nimeni. 

8. Lasă-le membrilor lumeşti impresia că Dumnezeu este prea bun 
ca să nimicească vreo fiinţă. 

9. Predică despre faptul că Dumnezeu este Tatăl tuturor oamenilor 
şi că toţi oamenii sunt fraţi între ei, arătând în felul acesta că nu 
este neapărat necesară naşterea din nou. 

10. Nu-i mustra pe membrii lumeşti din biserică. în loc să te întâl- 
neşti cu ei pentru rugăciune, lasă-i să se aşeze, să mănânce, să 
bea şi să se joace. 

11. Evită seriozitatea, tulburarea păcătoşilor şi eforturile sincere de 
a-i scoate din foc. 

Iată cum putem să nu avem niciun convertit. Dar dacă veţi predi- 
ca exact invers, este cert că veţi fi predicatori buni şi veţi avea suc- 
ces în câştigarea de suflete. Poate că biserica nu va fi plină întot- 
deauna, dar dacă predicaţi Evanghelia lui Hristos, după metoda lui 
Hristos, veţi câştiga câteva suflete pentru el. 

în urmă cu puţin timp, un laic a trimis o scrisoare către o revistă 
prestigioasă de religie din ţara noastră, împreună cu un articol 
scurt cu titlul „Cum aş predica eu dacă aş fi pastor." Citez acum din 
articolul lui: 

în primul rând, dacă aş fi predicator, nu aş alege subi- 
ecte din literatură, ştiinţă sau politică, ci din religie. Aş 
predica din Cuvântul lui Dumnezeu. Aş predica despre 
marile doctrine ale păcatului şi ale mântuirii. M-aş inspira 
din Biblie, şi nu din Darwin sau Kipling, nu din ultimul 
ziar sau din ultima revistă. Oamenii tânjesc după hrană 
spirituală şi, dacă aş fi predicator, le-aş oferi-o direct. Nu 
este nicio îndoială că oamenii vor asculta astfel de predici, 
întrucât aşa au predicat Phillips Brooks, Spurgeon, Moody, 
McGuire şi toţi ceilalţi mari predicatori. Chiar Hristos 
însuşi. 

în al doilea rând, nu aş include în predică îndoielile şi 
criticile aduse Scripturii. A predica despre critica Scrip- 
turii înseamnă a aduce un om flămând în bucătărie şi a-i 
arăta din ce este alcătuită o pâine. [Prieteni, folosiţi prea 
des expresii de genul: „Versetul acesta nu este inspirat" şi 
„Cuvântul acesta nu se găseşte în original". Acest lucru 
le face rău oamenilor, pentru că ei nu au atât de multe 
cunoştinţe ca voi în acest domeniu şi s-ar putea ca nici voi 
să nu aveţi atât de multe cunoştinţe cum credeţi, deci fiţi 
atenţi!] Oamenii tânjesc după hrană biblică şi nu după un 

tratat despre datarea diferitelor cărţi [sau manuscrise] ale 
ei. Prin predicarea despre criticile sau contestaţiile aduse 
Cuvântului lui Dumnezeu sau soliei Domnului, laicii devin 
tot atât de sceptici cum ar fi pastorul însuşi dacă nu ar 
cunoaşte cadrul general al Bibliei. 

în al treilea rând, dacă aş fi pastor, aş predica cu se- 
riozitate, cu entuziasm şi zel. [Ştiţi ce înseamnă cuvântul 
entuziasm, nu-i aşa? El vine de la grecescul „en theos" - „în 
Dumnezeu". Omul entuziast este un om plin de Dumnezeu. 
Să fim plini de Dumnezeu, să fim entuziaşti în mod real.] 
Fie că foloseşte un manuscris sau notiţe, fie că vorbeşte 
liber, predicatorul trebuie să fie un profet şi să aibă un 
mesaj real, care să fie prezentat gradat până la punctul 
lui culminant. Firul logic al mesajului nu va fi întrerupt 
cu diverse anecdote şi nu va fi încărcat cu explicaţii sau 
dovezi inutile. Nu este nevoie de ele. încă din prima ei 
propoziţie, predica trebuie să comunice un anumit lucru, 
să dovedească ceva şi ar trebui să se deruleze gradat, de 
la o frază la alta, până la punctul ei culminant sau până 
la dovada ei finală. Aceasta este predica adevărată: ea este 
plină de înflăcărare, dar este suficient de logică pentru a 
alcătui un sistem solid de argumente; ea urmează Biblia. 

Aş încerca să ţin predici inspirate din viaţă (şi nu din 
cărţi) şi care duc la o viaţă nouă. Astfel de predici ne dorim 
noi, laicii. Doctrinare? Da, dacă ispăşirea este aplicată la 
viaţa funcţionarului sau a casierului şi dacă naşterea din 
nou este aplicată la viaţa bucătăresei, a şoferului sau a poli- 
ticianului. Exegetice? Da, dacă ceremoniile de la sanctuar 
sunt prezentate în aşa fel încât să ne ducă la sfinţenie în 
secolul al XX-lea şi dacă zidurile construite de Neemia ne 
înconjoară cu pace în secolul al XX-lea. Dovezi creştine? 
Absolut, dacă ele ne demonstrează adevărurile de care ne 
îndoim în sufletul nostru cu uşurinţă şi nu adevărurile de 
care suntem deja convinşi. 

Pastore, fii zelos când predici! Vorbeşte-ne aşa cum vor- 
beşte un muritor altor muritori. Da, şi ca un om viu unor 



376 Paşte oile Mele! 



oameni care sunt la fel de vii, la fel de încercaţi şi necăjiţi, 
de încântaţi şi preocupaţi de lucrurile din lumea aceasta. 
Dacă vei predica aşa, noi îţi vom acorda atenţie. Te vom 
asculta şi vom da slavă Domnului. 

Negreşit că avem nevoie astăzi de o înnoire a zelului predicării. 

Potrivit Associated Press, tendinţa actuală de creştere a sec- 
telor denominaţionale care pun accent pe emoţii în religie poate 
fi explicată prin ceea ce a spus dr. Thurlow Frazier într-o cuvân- 
tare susţinută cu ocazia unei întruniri a Bisericii Prezbiteriene 
la Carneys Point, în New Jersey, eveniment comentat într-un ar- 
ticol din Moody Monthly, apărut în noiembrie 1945. El a declarat 
următoarele: „Americanilor le place ca religia să le fie servită 
fierbinte... Mulţi dintre noi, pastorii prezbiterieni", spunea autorul 
articolului, „am eliminat din educaţia noastră emoţiile. Cândva, în 
pregătirea noastră îndelungată pentru pastoraţie, pasiunea noastră 
s-a răcit. Oamenii, nefiind atraşi de logica rece, pleacă de la noi şi se 
duc la cei care le prezintă Evanghelia caldă, chiar dacă nu este foar- 
te bine armonizată din punct de vedere filozofic." Prieteni, fiţi cât 
mai logici posibil, dar nu uitaţi să aveţi o inimă caldă şi să le vorbiţi 
oamenilor dintr-o inimă caldă, plină de zel şi iubitoare. 

Jurnalul The Watchman-Examiner declară că afirmaţia aceasta 
este una foarte sensibilă şi exactă; că statisticile bisericii arată că, 
cel puţin în America, sectele care cunosc cea mai mare creştere sunt 
cele care nu impun îngrădiri rigide asupra emoţiilor membrilor. 
Redactorul declară că „cea mai bună reacţie a capetelor luminate 
este să deplângă acest creştinism sentimental, dar noi nu credem 
că aceste capete luminate au mult succes în aducerea sufletelor la 
Hristos" şi sugerează că „dacă o stare rea de lucruri se poate reme- 
dia prin antidotul ei, atunci sentimentalismul excesiv manifestat de 
unii poate sluji la topirea ţurţurilor de gheaţă care atârnă de cande- 
labrele aflate în unele biserici aşa-zis culte." 

Billy Sunday spunea că vizitase unele biserici în care putea pa- 
tina pe culoarul central. Mă întreb ce ar spune unii membri de-ai 
noştri dacă l-ar vedea pe fratele James White trecând în pas de marş 
pe culoar, conducându-i pe pastori la amvon sau bătând ritmul uşor 

cu degetul pe cartea de imnuri în timpul unei cântări. 0, nu le-ar 
plăcea aşa ceva! Sau să o vadă pe Ellen White căzând în leşin sub 
puterea lui Dumnezeu. Astăzi nu se mai face aşa! 

Da, atunci religia era caldă, lucrarea pastorală era caldă şi predi- 
catorii transmiteau un mesaj cald. 

Predicatorul nu este un conferenţiar sau un savant şi, fără 
îndoială, că nu este un propagandist; ci el are pe suflet ceva de 
transmis, un mesaj personal de transmis din inima lui Dumnezeu 
către inimile oamenilor. Henry Ward Beecher spunea: „Predicatorul 
trebuie să fie pasionat de oameni şi să nu se preocupe de predica 
lui, oricât de bună ar fi, dacă ea nu îi câştigă pe oameni. Hristos nu a 
zis: 'Vă voi face pescari de predici'." 

Horace Greeley, cunoscutul redactor, a primit odată o scrisoare 
de la o femeie care îi spunea că biserica ei se afla într-o situaţie 
financiară dificilă. încercaseră toate metodele la care s-au pu- 
tut gândi: târguri, festivalul căpşunilor, festivalul stridiilor, petre- 
cerea măgarului, petrecerea curcanului, căsătorii în stil japonez, 
masa săracilor, parodii ale unor ceremonii de căsătorie şi diverse 
activităţi de socializare. Ea îl ruga pe domnul Greeley să îi sugereze 
o metodă nouă care să prevină destrămarea bisericii. El i-a răspuns: 
„De ce nu încercaţi religia?" 

Iată ce trebuie să facă unii predicatori. Ei ar trebui să încerce 
religia. Ei ar trebui să încerce să predice din Scriptură, despre Evan- 
ghelia completă a slăvitului Dumnezeu şi a Mântuitorului nostru 
Isus Hristos. Ei ar trebui să încerce mesajul adventiştilor de ziua 
a şaptea. Unii predicatori adventişti de ziua a şaptea ar trebui să 
încerce această metodă. Scriptura nu se regăseşte în unele predici 
populare de astăzi. 

Predicatorii apostolici din primele zile ale bisericii şi ceilalţi din 
veacurile care au urmat au întors lumea pe dos. Ei erau predica- 
tori ai Bibliei. Priviţi câte texte citează apostolul Petru în predica lui 
din Fapte capitolul 2; sau diaconul Ştefan, în predica lui din Fapte 
capitolul 7; şi apostolul Pavel, în predica din Fapte capitolul 13. Pot 
fi considerate, pe bună dreptate, nişte prelegeri biblice extraordi- 
nare, nu-i aşa? 

Predicatorii puternici de odinioară începeau de la creaţiune, sau 
cel puţin de la chemarea lui Avraam, şi înaintau pas cu pas în istorie 
până ajungeau în zilele lor. Apoi priveau mai departe în viitor. 

Când a ajuns în Tesalonic, Pavel a intrat în sinagogă şi „trei zile 
de Sabat a vorbit cu ei din Scripturi" [Fapte 17,2). Observaţi că a 
vorbit din Scripturi. „La Efes, a venit un iudeu numit Apolo, de neam 
din Alexandria. Omul acesta avea darul vorbirii şi era tare în Scrip- 
turi... căci înfrunta cu putere pe Iudei înaintea norodului şi le dove- 
dea din Scripturi că Isus este Hristosul." [Fapte 18,24-28) 

Pe când apostolul se afla în Roma, „au venit mai mulţi la locuinţa 
lui [nişte iudei, vă aduceţi aminte]. Pavel le-a vestit împărăţia lui 
Dumnezeu, le-a adus dovezi şi a căutat să-i încredinţeze prin legea 
lui Moise şi prin Proroci, despre lucrurile privitoare la Isus. Vor- 
birea ţinea de dimineaţa până seara" [Fapte 28,23). Ce mult mi-ar 
plăcea să fi fost prin preajma lui Pavel şi să învăţ de la el cum să 
predic! 

Unora dintre predicatorii moderni li se pare dificil să predice de 
dimineaţa până seara din Vechiul şi din Noul Testament. Aţi putea 
să vorbiţi continuu de dimineaţă până seara? Dar apostolii aveau 
numai Vechiul Testament la dispoziţie. Ei predicau din Scripturi, şi 
tema lor era Isus. Duhul Sfânt a arătat că aprobă acest tip de predi- 
care, întrucât în Noul Testament există peste trei sute de citate pre- 
luate din Vechiul Testament, deşi este o carte de mici dimensiuni. 

Predicatorul Bibliei are un avantaj pe care oricine poate să-1 
dobândească. în primul rând, el poate vorbi cu autoritate, întrucât 
ştie că el transmite un mesaj de la Dumnezeu. în al doilea rând, el 
ştie că are dreptate şi poate fi plin de curaj. în al treilea rând, el 
nu îi duce pe cei păcătoşi în rătăcire, pentru că spune exact ceea 
ce învăţătorul lui a spus. în al patrulea rând, el îi îmbărbătează pe 
creştinii care se bucură de slujirea lui şi care astfel devin un popor 
inteligent şi bine închegat ce nu va asculta de glasul învăţătorilor 
mincinoşi şi de cuvintele lor iscusite, dar înşelătoare. 

Al cincilea motiv al avantajului pe care îl deţine predicatorul 
Bibliei este acela că nu este tulburat de îngrijorarea pe care o cu- 
nosc aproape întotdeauna cei care ţin predici frumoase, pentru 

că el a rostit cu credincioşie şi cu rugăciune ceea ce Dumnezeu i-a 
încredinţat să spună şi lasă rezultatele în seama Sa. în al şaselea 
rând, dacă ascultătorii nu agreează învăţăturile lui, el le poate spune 
calm că ei nu i se împotrivesc lui, ci Domnului. Şi prieteni, ascultaţi- 
mă, el va avea mai multă trecere înaintea scaunului de judecată al 
lui Hriştos decât aceia care au fost trimişi ca ambasadori ai Domnu- 
lui, dar care nu au ascultat de poruncile primite. 

Noi ar trebui să le explicăm membrilor noştri marile adevăruri 
fundamentale ale adventiştilor de ziua a şaptea şi să le explicăm din 
Scripturi. De regulă, este bine să precizăm încă de la începutul predi- 
cii ce dorim să le prezentăm, pentru ca ei să ştie la ce să se aştepte. 
Dacă veţi merge la Facultatea de Chimie din cadrul colegiului de aici, 
veţi afla că profesorul de chimie îi anunţă pe elevi la ce să se aştepte, 
ce urmează să vadă, înainte de a începe expe-rimentul. De aceea, când 
începeţi să predicaţi, de obicei este bine să îi anunţaţi pe oameni, la 
modul general, despre ce veţi vorbi, ce temă abordaţi şi unde doriţi 
să ajungeţi. Atunci, ei vor şti la ce să se aştepte şi vă pot urmări până 
la capăt. Predicatorii din trecut au făcut întotdeauna aşa. 

Este bine ca predicatorii să urmeze exemplul unui avocat irlan- 
dez din Chicago, care câştigase foarte multe cazuri. Avocaţii tineri 
au venit la el cu admiraţie şi i-au spus: 

- Spuneţi-ne care este secretul succesului pe care îl aveţi cu 
juraţii. 

- 0, le-a răspuns el, vi-1 spun. Reputaţia că am succes cu metoda 
mea de argumentare constă în faptul că, în primul rând, îi anunţ 
despre ce intenţionez să le vorbesc, apoi le vorbesc şi la sfârşit le 
reamintesc despre ce le-am vorbit. 

Printre lucrurile personale ale tatălui meu, am găsit următoarele 
hotărâri pe o bucată de hârtie îngălbenită, lucru care arată că au 
fost scrise cu mult timp în urmă. Par a fi nişte hotărâri întrebuinţate 
în cadrul conferinţei pe care a condus-o ca preşedinte. 

ÎNTRUCÂT Domnul a chemat acest popor la existenţă cu 
scopul precis de a duce în toată lumea anumite adevăruri 
specifice şi fundamentale din Cuvântul Său Sfânt, datorită 
cărora suntem un popor deosebit şi diferit; şi 

ÎNTRUCÂT Spiritul Profetic, în capitolul intitulat 
„O temelie solidă" din Scrieri timpurii, ne avertizează să 
nu schimbăm aceste învăţături şi nici să nu abandonăm 
această temelie a adevărului veşnic; şi 

ÎNTRUCÂT toate doctrinele biblice sunt menite a dezvă- 
lui scopurile pline de har ale lui Dumnezeu şi puterea Sa 
de a mântui prin harul care este în Hristos Isus, Domnul 
nostru, 

Hotărâm că este de o importanţă supremă ca pastorii 
noştri să prezinte şi să predice pretutindeni cu credincioşie 
aceste doctrine fundamentale şi să facă aceasta numai din 
punctul de vedere al adevărului, aşa cum este el în Isus. 

Recomandăm ca: 

1. Aceste adevăruri să fie prezentate într-o manieră 
distinsă şi pozitivă şi, aşa cum se afirmă în Slujitorii Evan- 
gheliei, la paginile 167, 168 (în română, pag. 125), solia 
pentru timpul acesta să nu fie prezentată în predici lungi 
şi elaborate, ci în cuvântări scurte şi la subiect. 

2. Textele aduse ca dovadă trebuie să fie citite, şi nu 
citate din memorie, pentru ca să transmitem corect solia 
lui Dumnezeu şi, totodată, pentru ca oamenii să înţeleagă 
mai bine că solia pe care o transmitem este de fapt solia lui 
Dumnezeu. [Deci, prieteni, dacă citaţi din memorie, ar fi 
mai bine să deschideţi Biblia. Chiar dacă ştiţi textul pe de 
rost, deschideţi Biblia. Pe mine vederea nu mă mai ajută ca 
să citesc din Biblie, de aceea spun textul din memorie, dar 
ţin totuşi Biblia deschisă. Uneori, citez din Galateni şi des- 
chid la Eclesiastul! Odată, într-o emisiune de televiziune, 
am citat din memorie un text din Romani şi, din nefericire, 
cineva a observat că am deschis pe undeva la începutul 
Bibliei şi m-a sunat să-mi spună. Acum încerc să deschid 
cât mai exact cu putinţă la cartea din care citez. Dar nu 
bălmăjiţi cuvintele, pentru că în felul acesta veţi rosti tex- 
tul tărăgănat şi veţi începe să vă bâlbâiţi. Dacă vreţi ca 
oamenii să vă asculte, priviţi-i în ochi şi vorbiţi desluşit. 
Aşadar, învăţaţi multe texte din Biblie, dar deschideţi Bi- 

blia, lăsând măcar impresia că citiţi din ea. Recomandarea 
aceasta ne îndeamnă să citim textul adus ca dovadă, „pen- 
tru ca să transmitem corect solia lui Dumnezeu şi, totodată, 
pentru ca oamenii să înţeleagă mai bine că solia pe care o 
transmitem este de fapt solia lui Dumnezeu". Cred că este 
o regulă bună de urmat. Apoi hotărârea merge mai de- 
parte.] Să subliniem că este foarte important să citim şi să 
cităm din memorie corect şi cu respect din Cuvântul Sfânt, 
fiind una dintre cele mai eficiente metode de întipărire a 
adevărului în inima ascultătorilor noştri." 

Aş vrea să amintesc aici câteva cuvinte scrise de Ellen White şi 
publicate în Review and Herald pe 20 august 1903: „Adevărurile 
vechi, ce ne-au fost încredinţate la început, trebuie vestite pretutin- 
deni. Trecerea timpului nu le-a micşorat valoarea. Efortul neîncetat 
al vrăjmaşului este acela de a îndepărta aceste adevăruri din locul 
care le-a fost stabilit şi de a le înlocui cu teorii false. Dar Domnul va 
ridica oameni cu o percepţie ascuţită, care vor avea o vedere clară, 
vor observa planurile lui Satana şi vor aşeza aceste adevăruri la 
locul lor cuvenit în planul lui Dumnezeu." 

Sunteţi de acord că aceste hotărâri pe care le-am citat mai 
devreme sunt creştine, logice şi adecvate? Toţi predicatorii adven- 
tişti de ziua a şaptea ar trebui să predice mesajul creştin, ar trebui 
să îl predice din Biblie şi ar trebui să predice solia care ne-a unit ca 
popor şi care ne va ţine uniţi ca popor. 

Nu voi mai aminti decât recomandarea numărul patru din 
hotărârea de mai sus: 

Fiecare lucrător să aibă în fiecare zi un timp regulat 
pentru rugăciune şi studiu biblic din Cuvântul lui Dum- 
nezeu. [Observaţi, un timp regulat. Dacă nu aveţi un timp 
regulat, nu veţi reuşi.] Noi socotim că momentul cel mai 
potrivit pentru aceasta este prima oră a dimineţii. (Aceasta 
este hotărârea adoptată de o Conferinţă şi cred că toate 
Conferinţele ar trebui să adopte hotărâri asemănătoare, iar 
preşedintele ar trebui să aibă grijă ca oamenii să studieze 
şi să se roage.) Am amintit acest lucru mai devreme (cu 

aceasta se încheie hotărârea), dar îl mai amintim încă o 
dată, pentru că este important. 

Bisericile trebuie să-şi aducă aminte că pastorii lor sunt oameni 
ai lui Dumnezeu, dar oameni din carne şi sânge, ca toţi ceilalţi. Cu 
puţin timp în urmă, cineva ne-a trimis la radio următoarea între- 
bare: „Sunteţi de acord că pastorul ar trebui să aibă concediu?" Eu 
i-am răspuns: „Nu, n-ar trebui, decât dacă veţi constata că este şi 
el om şi dacă doriţi să trăiască la fel de mult ca dvs." Bineînţeles 
că răspunsul meu a fost mult mai amplu. Femeia aceasta credea că 
predicatorul nu ar trebui să aibă concediu, că aceasta era o dovadă 
de lipsă de credinţă în Dumnezeu. 

Citez acum dintr-o revistă religioasă de marcă, un paragraf 
care cred că ne oferă o sugestie bună, deşi unii probabil că veţi fi 
descumpăniţi când îl veţi auzi. „în primul rând, petrece trei sau patru 
dimineţi pe săptămână departe de casă sau de birou, într-un loc unde 
poţi fi găsit numai în caz de urgenţă şi unde să nu faci nimic altceva 
decât să studiezi, să te rogi şi să scrii. Pastorul care va fi hotărât în 
a-şi păstra orele dimineţii libere de întreruperi va constata că toată 
lucrarea lui se va dezvolta, iar el va cunoaşte o linişte profundă." 

0 altă sugestie bună este ca, din când în când, să scrieţi predi- 
cile cuvânt cu cuvânt. Mulţi socotesc că este o pierdere de timp, 
dar pe termen lung veţi economisi timpul, pentru că veţi avea gata 
pregătite materiale de rezervă pentru articole şi, în acelaşi timp, 
idei noi pentru predici viitoare. Scrierea predicii vă ajută să vă 
exprimaţi gândurile cu exactitate. Este destul de greu să te aşezi şi 
să scrii dacă nu ai nimic de spus. Când aşterni ideile în alb şi negru, 
rezultatul nu este prea plăcut dacă nu ai cu adevărat de transmis 
ceva. Dar nu vă sugerez să luaţi aceste predici scrise la amvon. însă, 
dacă veţi scrie predicile, vă veţi defini ideile mai distinct în minte şi, 
totodată, vă veţi forma un stil clar, simplu şi uşor de înţeles. 

Multe dintre sarcinile bisericii potfiîndeplinite de membrii laici. 
Pastorul nu este singurul evanghelist. Mulţi oameni puternici din 
biserică pot face lucrare de evanghelizare. Dacă stăm şi ne gândim 
bine, şi Spurgeon a fost un laic şi la fel a fost Moody. Niciunul dintre 
ei nu a fost hirotonit vreodată. 

Dacă este posibil, luaţi-vă în fiecare săptămână câte o zi sau cel 
puţin o jumătate de zi liberă. Ştiu că, pentru mulţi dintre noi, este 
mai uşor să spui decât să faci lucrul acesta, dar trebuie să-1 subliniez. 
Luaţi-vă timp liber! Bunicul meu obişnuia să spună: „Trebuie să susţii 
cu fanatism o idee bună pentru ca să-i faci pe ceilalţi să o aplice măcar 
pe jumătate." Sabatul este ziua cea mai aglomerată pentru cei mai 
mulţi pastori şi, dacă nu vă luaţi o altă zi pentru odihnă, îl nesocotiţi 
pe Dumnezeu muncind şapte zile pe săptămână. Cine face aşa nu va 
rămâne nepedepsit. Vă spun că nu veţi rămâne nepedepsiţi! în cele 
din urmă veţi cădea de oboseală. Isus a zis: „Preoţii calcă Sabatul în 
Templu şi totuşi sunt nevinovaţi" (Mat. 12,5). Sabatul era ziua lor cea 
mare, în care aduceau jertfe şi toate celelalte. Aşadar, călcaţi Sabatul 
când călătoriţi cinci, zece, douăzeci - ba chiar sute de kilometri - 
ca să ţineţi mai multe predici şi apoi să staţi de vorbă cu oamenii. 
Discuţiile acestea îndelungate ne tocesc nervii la maximum; oamenii 
vin la voi şi vor să le cunoaşteţi toate problemele. Ei vorbesc, vorbesc 
şi iar vorbesc până vă mănâncă tot timpul şi, în cele din urmă, viaţa. 
Trebuie să aveţi un timp de relaxare, un timp în care să vă umpleţi 
rezervorul sufletului şi în care să vă rugaţi. 

întrucât Sabatul este pentru predicator o zi intensă de lucru, el 
ar trebui să-şi ia altă zi liberă în care să fie departe de telefon, să 
iasă în natură şi să facă o activitate care să-i abată atenţia de la înda- 
toririle obişnuite. Viaţa nu este un lanţ neîntrerupt de activităţi sau 
o roată care se învârte la nesfârşit, precum marea roată a destinului 
descrisă de budişti. 

Din constatările pe care le-am făcut, cei mai mulţi pastori sunt 
dispuşi să lucreze intens. Nu cred că sunt printre noi mulţi pastori 
leneşi, poate că sunt câţiva, dar nu mulţi. Nu aceasta este marea 
noastră primejdie. Dar avem pastori care trebuie să aibă grijă de ei, 
altminteri vor ajunge la extenuare în slujba lui Hristos cu mult mai 
devreme decât ar trebui. 

Să ne gândim la Petru când s-a ridicat în Ziua Cincizecimii ca să 
predice: era un om ca toţi oamenii, un om care ştia ce înseamnă să 
înduri căldura zilei şi frigul nopţii. El era obişnuit cu valurile Mării 
Galileii. Era un om puternic, obişnuit cu munca sub cerul liber. Când 

s-a ridicat ca să predice, el s-a ridicat într-adevăr. El n-ar fi stat aple- 
cat peste amvon şi nu s-ar fi sprijinit de el. El s-a ridicatîn picioare şi 
a predicat. Cineva le-a spus pastorilor: „Ridicaţi-vă, predicaţi, faceţi 
ce sunteţi datori, dar niciodată să nu vă daţi bătuţi, să nu trândăviţi, 
să nu daţi înapoi şi să nu tăceţi în lucrarea lui Hristos. Atunci bi- 
serica va fi zidită şi întărită." 

în dreptul unor predicatori este potrivită o zicală scoţiană: 
„Suferă de picioare şi de gură. Nu poate să predice şi nu face vizite." 
Nu poate să predice pentru că nu face vizite. Dacă iese afară şi îşi 
petrece timpul printre oameni, dacă rămâne în casă printre cărţi 
- şi cu Cartea cărţilor - el va avea, negreşit, de transmis un mesaj 
plin de ardoare faţă de sufletele pierdute. El va descoperi că „re- 
ligia curată şi neîntinată înaintea lui Dumnezeu, Tatăl nostru, este 
să cercetăm pe orfani şi pe văduve în necazurile lor şi să ne păzim 
neîntinaţi de lume." (Iacov 1,27) 

Dragi tineri, căutaţi-L pe Dumnezeu cu ardoare pentru sufletele 
membrilor voştri. Rugaţi-L să aşeze pe umerii voştri povara grea 
a mijlocirii pentru ei. Atunci, lucrul acesta se va vedea în predicile 
voastre, cum spune F. W. H. Myers în frumoasele lui versuri, puse în 
gura lui Pavel: 

Oamenii din faţa mea sunt nişte suflete 

înrobite care ar trebui să cucerească, sclavi care ar 
trebui să fie regi, 

Ei ascultă singura lor speranţă cu mirare seacă 
Şi se mulţumesc, din păcate, cu poleiala. 

Atunci zvâcneşte în mine dorinţa de nestăpânit 
Şi mă cheamă ca sunetul de trâmbiţă - 

Da, să-i salvez! Să pier pentru mântuirea lor, 

Să mor ca ei să trăiască, să mă dăruiesc pentru toţi! 

Sper că aţi descoperit că este greu să fii predicator. Veţi ajunge 
mari predicatori numai dacă ştiţi ceva despre nevoia sufletului 
omenesc, numai dacă socotiţi că lucrarea înseamnă şi pregătirea 
mesajului rostit de la amvon, numai dacă depuneţi un efort susţinut 
printr-o viaţă de sacrificiu şi prin rugăciune de mijlocire. 

Alexander Whyte a fost cel care şi-a surprins credincioşii din 
E-dinburgh cu următoarele cuvinte: „Aş fugi de la amvon dacă aş pu- 
tea. De multe ori, atunci când slujbaşii bisericii aduc Biblia înăuntru 
[în vechile biserici scoţiene se obişnuia să se aducă înăuntru o Bi- 
blie mare şi să fie aşezată în faţa predicatorului], mă gândesc să mă 
reped afară pe uşa din spate. Poate nu mă credeţi, dar aşa este. Când 
vă aşezaţi în scaunele voastre comode, eu mă sprijin de balustrada 
din spatele meu şi îl implor pe Dumnezeu să nu mă alunge dinaintea 
Sa şi să mă susţină cu Duhul Său oferit fără plată. Iar când organistul 
vă face primirea cu o melodie plăcută, eu mă cutremur în rugăciune: 
'0, stropeşte amvonul, predicatorul şi predica cu sângele aducător de 
pace şi de putere!'" Şi ce predicator a fost Alexander Whyte! 

în toate epocile au existat oameni care, asemenea profeţilor din 
Vechiul Testament, au cunoscut „ameninţarea Domnului" (Ieremia 
23,33). Domnul i-a susţinut. Dacă îl proclamaţi pe Mântuitorul 
vostru cu credincioşie, dacă mânuiţi cu dibăcie şi cu înţelepciune 
sabia cu două tăişuri, veţi despărţi păcătosul de păcat. Dacă veţi trăi 
numai pentru această lucrare şi dacă „veţi studia, vă veţi ruga, veţi 
predica şi îi veţi vizita pe oameni ca să-i faceţi asemenea lui Hris- 
tos", cum spune episcopul Simpson, „atunci răsplata voastră va fi 
plină de slavă şi veţi străluci ca strălucirea cerului şi ca stelele în 
veci de veci." 

Stelele nu luminează toate la fel de intens, dar toate răspândesc 
lumina pe care o primesc de la Iehova. Dar dacă mânuiţi sabia cu 
viclenie, dacă nu sunteţi credincioşi, dacă rostiţi cuvintele voastre 
şi nu solia lui Dumnezeu, dacă îl daţi uitării pe Marele împărat ai 
cărui ambasadori sunteţi şi căutaţi aplauzele oamenilor la care 
sunteţi trimişi, dacă, străjeri fiind, vedeţi că vine sabia şi nu daţi de 
veste, dacă sunteţi ispravnici răi şi vă însuşiţi bunurile pe care vi 
le-a încredinţat Dumnezeu ca să le daţi altora, veţi descoperi că aţi 
clădit casa veşniciei din lemn, fân şi trestie, şi focul din ziua aceea o 
va pune la probă. 

Va fi pusă la probă lucrarea tuturor şi va trece proba numai casa 
clădită din aur, argint şi pietre scumpe. Nu uitaţi: există o deosebire 

între dar şi răsplată. Veţi putea fi mântuiţi, dar „ca prin foc", însă 
lucrările voastre vor fi distruse. 0, prieteni, ar fi mai bine să nu ne 
fi născut niciodată sau să fim aruncaţi în mare cu o piatră de moară 
legată de gât; ar fi mai bine ca stâncile şi munţii să ne acopere şi să 
ne ascundă de faţa Celui care stă pe scaunul de domnie şi de mânia 
Mielului, decât să fim necredincioşi lucrării pastorale creştine. 

„Măcar că vorbim astfel, preaiubiţilor, totuşi de la voi aşteptăm 
lucruri mai bune şi care însoţesc mântuirea" [Evr. 6,9). Solia lui 
Dumnezeu va fi predicată şi va fi predicată cu o limbă de foc, până 
la sfârşitul timpului. Fiecare ţăruş şi fiecare stâlp al credinţei sta- 
bilit prin Cuvântul lui Dumnezeu şi prin revelaţia Duhului Său va fi 
susţinut şi proclamat de cineva. 

Adevărul pe care Dumnezeu 1-a dat pentru poporul Său, în aceste 
zile de pe urmă, ar trebui să-1 ţină tare în momentul în care vin în 
biserică unii care prezintă teorii false. Adevărul care a stat tare în 
faţa atacurilor vrăjmaşului de mai mult de o jumătate de secol tre- 
buie să fie şi pe mai departe siguranţa şi mângâierea poporului lui 
Dumnezeu. - Mărturii, voi. 9, ediţia 1991, pag. 58, 59 

De ce să nu fim noi oamenii aceia care să vestească adevărul? 
Poate că nu avem daruri mari, dar putem avea parte de o mare con- 
sacrare. Dumnezeu ne-a încredinţat fiecăruia dintre noi un talent 
pe care îl putem folosi cel mai bine pentru a-i ajuta pe alţii şi pentru 
a binecuvânta lumea. 

Nu a fost niciodată vreun trandafir în lume 
Care să nu aducă frumuseţe crengii pe care a crescut. 

Nu a fost niciodată vreun vânt sub cer 
Care să nu dea iuţeală aripilor unei păsări. 

Nu a fost niciodată o stea care să nu-i dea cerului 

0 strălucire argintie cât de plăpândă 
Şi nu a fost niciodată un nor care să nu ajute 

La încoronarea splendorii apusului de soare. 

Nu a fost niciun măcăleandru care să nu încânte sufletul 
Cu trilurile lui vesele şi fermecate; 

Dumnezeu ne încredinţează un dar mic şi frumos 
Prin care să le aducem bucurie oamenilor. 
Martin Luther a fost odată foarte descurajat şi, când a venit 
acasă, a găsit-o pe soţia lui îmbrăcată în doliu. El a întrebat-o: 

- Ce s-a întâmplat, Katharina? Cine a murit? Ce s-a întâmplat? 
Ea nu zicea nimic, ci umbla de colo până colo în rochia neagră de 

văduvă. Luther a întrebat-o iar: 

- Cine a murit? 
Atunci ea i-a spus: 

- Dumnezeu a murit. 

- Dumnezeu mort! exclamă Luther. Dumnezeu nu poate să 
moară. Dumnezeu este nemuritor! 

- Nu, Dumnezeu e mort. Dumnezeu a murit, Martin. 

- Ba nu. Vino-ţi în fire! Dumnezeu nu poate să moară. 

- 0, i-a zis ea, trebuie să fi murit, altfel Martin al meu nu ar fi fost 
atât de descurajat în ultima săptămână! 

Martin Luther a învăţat lecţia. 

Dumnezeu nu a murit, dragcoleg predicator. Nu uita: „Lucrătorii 
lui Hristos nu trebuie să se gândească niciodată şi cu atât mai puţin 
să vorbească despre eşec în lucrarea lor." Aţi citit vreodată cuvintele 
acestea? Pe mine m-au ajutat de multe ori. Nu trebuie să ne gândim 
niciodată şi, cu atât mai puţin să vorbim, despre eşec în lucrarea 
noastră. Când mergem să predicăm, nu trebuie să privim niciodată 
la scaunele goale. Nu număraţi oamenii, ci gândiţi-vă la valoarea 
unui singur suflet pentru care a murit Hristos. Trebuie să-L înălţăm 
pe Hristos imediat. Cum ne-am urcat la amvon trebuie să şi amin- 
tim Numele Său. 

Aşezaţi hrana spirituală la îndemâna oamenilor. Vă aduc aminte 
că avem datoria de a hrăni turma lui Hristos. Petru a primit porunca 
aceasta de trei ori. 

în urmă cu ceva timp, un grup de pastori s-a adunat într-o lo- 
calitate de ţară ca să discute ce ar trebui făcut, pentru ca mai mulţi 
oameni să participe la serviciile divine. Au petrecut zile în şir dis- 
cutând despre publicitate, despre activităţi distractive, despre 
propagandă şi despre tot felul de mijloace de atragere a oamenilor. 

Un fermier care se afla în trecere pe acolo, a observat toate auto- 
mobilele parcate în jurul bisericii şi a fost curios să afle ce se întâm- 
pla. S-a oprit, a intrat în biserică şi i-a ascultat pe predicatori. După 
ce a asistat la discuţiile îndelungate, fermierul s-a ridicat dezgustat, 
1-a tras deoparte pe unul dintre pastori şi i-a dat un sfat: „Fratele 
meu, când noi, fermierii, ne adunăm, nu irosim ore în şir discutând 
despre ce trebuie să facem ca să aducem vacile în grajd. Stăm de 
vorbă numai despre hrana cea mai bună pe care putem să le-o dăm 
şi, frate, vacile dau năvală în grajd ca să o mănânce." Fiinţele înzes- 
trate cu raţiune vor face la fel. Oamenii au nevoie de pâinea ceru- 
lui. Cu toţii au nevoie de ea şi vor merge acolo unde au auzit că se 
găseşte. Mesajul lui Hristos, predicat cu limba de foc, va avea întot- 
deauna ascultători. 

Prea mulţi dintre noi, predicatorii, nu predicăm suficient de 
simplu. Folosim cuvinte prea savante şi un stil prea încurcat. Vrem 
să fim ca Demostene sau ca Cicero. Nu ne mulţumim cu slujba de 
păstori. Socotim că trebuie să fim aplaudaţi sau admiraţi de cei 
erudiţi. Nu vrem să fim luaţi în derâdere de păcătoşii îndărătnici şi 
dificili. 

Totuşi vă dau o temă de meditaţie. Cred că nu i s-a întâmplat 
niciunui pastor ca să vină cineva la el şi să-i spună: „Subiectul dvs. 
a fost prea clar, prea simplu, prea uşor de înţeles. Vă rog să-1 faceţi 
mai dificil şi mai complicat pentru mine." V-a spus cineva vreodată 
aşa ceva? 

Francis L. Paddon afirmă că pastorul modern diluează Evan- 
ghelia prin faptul că ia câteva tablete de doctrină şi le dizolvă în 
câţiva litri de parfum de trandafiri, adică în sentimentalism. După 
aceea, pune acest amestec într-un atomizor şi îl pulverizează peste 
credincioşi, învăluindu-i în parfumul plăcut al creştinismului şi în 
mireasma vieţii bune. 

însă Noul Testament transmite un singur mesaj: că omul este 
păcătos şi că a fost răscumpărat; că singura cale spre mântuire este 
prin credinţa în Isus Hristos şi prin ascultarea de Evanghelie şi de tot 
ce presupune ea. Vă rog să nu amintiţi opiniile altora. Nu putem fo- 
losi cuvinte şi expresii mari pe care oamenii nu le înţeleg sau care se 

schimbă şi vor deveni complet demodate în câteva luni sau în câţiva 
ani. Nu este om mai demodat decât acela care încearcă să folosească 
jargonul ştiinţific cel mai nou. Nimeni nu poate să creadă cu toată 
inima ceea ce a respins deja cu mintea. înainte de a urca la amvon, 
pleacă-te înaintea Domnului Dumnezeu şi cere-I să te ajute. Adu-I 
aminte de ceea ce a făcut pentru alţi oameni din alte veacuri, din alte 
ţări şi din ţara ta şi cere-I să facă la fel şi pentru tine. 

Cineva scria o prezentare mişcătoare a vieţii lui William Booth, 
fondatorul Armatei Salvării, şi a biruinţelor impresionante pe care 
le-a avut Domnul prin el. El îşi încheie relatarea cu următoarea 
rugăciune a acestui slujitor al lui Dumnezeu: „Repetă această expe- 
rienţă, Doamne. Repetă această experienţă." O, prieteni, când aud 
ce a făcut Dumnezeu prin aceşti mari oameni din trecut şi cu câtă 
putere au predicat ei, vreau să înalţ aceeaşi rugăciune: „Repetă 
această experienţă, Doamne! Repetă această experienţă." Haideţi să 
facem această rugăciune atunci când citim despre eroii credinţei: 
Wesley, Whitefield, Spurgeon, Moody, primii predicatori adventişti 
- „Repetă această experienţă, Doamne. Repetă această experienţă. 
Trimite o redeşteptare şi fă ca ea să înceapă cu mine!" Niciunul din- 
tre noi nu trebuie să se descurajeze. 

îl putem aminti aici pe David Livingstone, care a fost trimis să 
predice într-o seară într-un loc numit Stanford River. El s-a ridicat, a 
anunţat în mod intenţionat textul ales şi în clipa aceea predica i-a zbu- 
rat din minte. A citit textul, dar nu ştia cum să continue. Atunci bezna 
1-a înconjurat. Fiindcă nu-şi mai amintea nimic, a spus aşa: „Prieteni, 
am uitat tot ce trebuia să zic." Apoi s-a întors brusc, a plecat de la am- 
von şi a ieşit din biserică. într-adevăr, el nu a devenit un mare vorbitor, 
dar a ştiut să transmită mesajul Evangheliei. El i-a scris următoarele 
cuvinte unui prieten din Africa: „Sunt un predicator foarte slab, nu vor- 
besc bine şi cineva a spus că nu se va apropia de capelă când voi 
mai predica acolo." Acesta a fost începutul pentru Livingstone. 

Iată ce a declarat renumita revistă londoneză Punch la înche- 
ierea lucrării sale: „Deschideţi porţile Catedralei şi aşezaţi-i trupul 
neînsufleţit alături de împăraţi şi de oameni de stat, de conducători 
şi de înţelepţi - misionarul, venit din neam de ţesători, dar mare 

în fapte, fapte care-i aduc o răsplată la fel de mare. Nu are nevoie 
de niciun epitaf sub numele pe care oamenii îl vor preţui pentru 
lucrarea lui valoroasă. El a trăit şi a murit pentru bine, acesta va fi 
renumele lui. Marmura se va sfărâma, dar Livingstone va rămâne." 
A fost uituc, ezitant, timid şi greoi în vorbire, dar cu toate acestea, el 
a avut limba de foc. 

Un brahman i-a spus odată unui misionar: „Te-am prins! Nu eşti 
la fel de bun ca şi Cartea ta. Dacă voi, creştinii, aţi fi la fel de buni 
ca şi Cartea voastră, aţi putea cuceri India pentru Hristos în cinci 
ani." Prieteni, iată ce ne lipseşte: limba de foc. Trebuie să fim la fel 
de buni ca şi Cartea, la fel de buni ca şi oamenii descrişi în Carte. 
„Repetă această experienţă, Doamne! Repetă această experienţă!" 
De ce nu ne rugăm mai des aşa? 

în aceste zile, predicarea autentică este predicarea despre Hris- 
tos, predicarea despre Hristos prin Cuvânt şi din Cuvânt. Este predi- 
carea Evangheliei veşnice în deplinătatea ei. Este predicarea me- 
sajului pentru timpul şi pentru generaţia actuală. Este predicarea 
soliei în întregimea ei. Predicile nu vor fi blânde, ci înflăcărate. Nu 
vor fi prea lungi. Vor fi practice. Oamenii vor putea să le aplice în 
viaţa lor. Vor fi clare şi uşor de înţeles. 

Succesul cauzei noastre nu depinde de numărul mare de 
pastori, ci este de cea mai mare importanţă ca aceia care 
fac lucrarea lui Dumnezeu să fie bărbaţi care să simtă cu 
adevărat povara şi sfinţenia lucrării la care El i-a chemat. 
Câţiva oameni credincioşi, gata de sacrificiu, mici în ochii 
lor, pot face mult mai mult bine decât un număr mare de 
oameni necalificaţi pentru lucrare, încrezători în ei înşişi, 
care se laudă cu talentele lor. - Mărturii, voi. 1, ediţia 1997, 
pag. 457 

Sfinţii vor fi întăriţi, păcătoşii vor fi convinşi de păcat şi atraşi la 
Hristos de simţământul că pe acolo „trece Isus din Nazaret". Predi- 
carea autentică nu va face paradă de elocvenţa omenească. Ea va 
exprima adevărul care a fost revelat de-a lungul veacurilor şi care 
a fost lumina lumii, într-un limbaj desluşit, prin sentimente şi gân- 
duri caracterizate de simplitate. Ea va urma Modelul care ne ajută 

să „umblăm în lumină, după cum El însuşi este lumină". Prin ea, 
oamenii vor înţelege lanţul adevărului, verigă cu verigă, unindu-le 
într-un întreg desăvârşit. Hristos, şi El răstignit, va fi centrul, ştiinţa 
şi cântecul ei. 

Predicarea autentică va fi predicarea Evangheliei veşnice la 
orice neam, seminţie, limbă şi norod. Ea este şi va fi predicarea în 
care predicatorul se ascunde în spatele crucii şi îl înălţă pe Isus. 
Ea va striga: „Iată Mielul lui Dumnezeu, care ridică păcatul lumii!" 
[Ioan 1,29) „Iată mirele, ieşiţi-I în întâmpinare!" (Mat. 25,6). Va fi, 
aşa cum am mai spus, limba de foc. 

Dă-mi un glas, un strigăt şi un plânset 

O, vocea mea să fie ca un vuiet în urechile lor, 

Un gât care să strige, dar nedoborât de sforţare, 

Ochi care să plângă, dar nedoborâţi de lacrimi. 

Repede, într-o clipă veşnică, nesfârşită, 

Trimite o înviorare mai mare decât aştept, 

Dă-mi harul Tău pentru strădania mea slabă, 

Suflete pentru lucrarea şi Cincizecimea mea. 

Deci, Doamne, nu voi zăbovi şi nu voi şovăi, 

Ba nu, Te rog, mai mult chiar, îmi doresc 

Să atingi buzele mele cu cărbunele de pe altar, 

Să le pecetluieşti cu arşiţa şi căldura focului! 

- F. W. H. Myers 



